
PREFAȚA AUTORULUI 


Celor care nu au citit volumele precedente din seria Lumii Fluviului: 
Fluviul vieţii (sau Înapoi la trupurile voastre răzleţite), Vasul miraculos, 
Planul misterios şi Labirintul magic, le recomand să consulte prezentarea 
generală de mai jos. Acolo, cititorii se pot familiariza cu unele 
evenimente ori aspecte menţionate doar en passant în romanul de față. 
Am scris prezentarea ca să evit recapitulările lungi. Iar cei care cunosc 
seria ar putea să o parcurgă ca să-şi împrospăteze memoria în privinţa 
anumitor întâmplări. 

În Labirintul magic, cel de-al patrulea volum, am afirmat că el va 
încheia seria. Aşa avusesem de gând, însă mi-am lăsat o portiţă de 
scăpare în ultimul paragraf. Simţurile mele au perceput situaţia mai 
bine, astfel că m-au îndemnat să plasez acea soluţie. La scurtă vreme 
după apariţia cărţii, m-am gândit la puterile uriaşe deţinute de 
oamenii care pătrunseseră în Turn şi la tentaţiile care se nasc într-o 
asemenea situaţie. 

De asemenea, după cum ştiam, iar unii cititori chiar mi-au transmis 
acest lucru, la o adică, se putea întâmpla ca adevărurile dezvăluite în 
volumul patru să nu fie şi cele definitive. 

Opiniile şi concluziile despre economie, ideologie, politică, 
sexualitate şi alte chestiuni ce ţin de Homo sapiens diferă, în funcţie de 
cunoştinţele ori înclinațiile personajelor. Ele nu reprezintă în mod 
necesar părerile mele. Sunt sigur că toate rasele posedă un potenţial 
mental asemănător şi că aceeaşi doză de prostie, mediocritate şi geniu 
se regăseşte la fiecare dintre ele. Toate rasele, am această convingere, 
prezintă un potenţial similar pentru bine sau rău, iubire sau ură, 
sfinţenie şi păcătoşenie. După şaizeci de ani de lecturi şi observaţii 
atente, mai sunt convins că viaţa omului a fost mereu sălbatică şi de 
un absurd comic, însă nu suntem o specie iremediabil pierdută. 


DRAMATIS PERSONAE 


Treizeci şi cinci de miliarde de oameni din toate ţările şi epocile istoriei 
Pământului au fost resuscitaţi de-a lungul întortocheatului Fluviu de pe 
Lumea Fluviului. Cititorul va afla cu uşurare că doar câţiva dintre aceştia 
vor juca un rol în prezentul roman. 


Loga: Nepot al Regelui Priam din Troia antică, născut în secolul al 
XII-lea î.e.n., ucis la vârsta de patru ani de un soldat grec în timpul 
cuceririi acelei cetăţi. Resuscitat pe planeta Lumea Grădină de 
extratereştri non-umani, şi crescut acolo. A devenit membru al 
Consiliului celor Doisprezece Etici, având sarcina de a crea Lumea 
Fluviului şi de a resuscita acolo toate ființele umane care muriseră 
între anul 99.000 î.e.n. şi 1983. A devenit un renegat şi a atras o serie 
de pământeni resuscitaţi în complotul lui de a-i răsturna pe ceilalți 
Etici şi pe agenţii lor, pentru a modifica planul iniţial privind destinul 
celor renăscuţi pe Lumea Fluviului. 


Richard Francis Burton: Englez născut în 1821, decedat în 1890. În 
cursul vieţii a fost o cause celebre şi o bête noire:. Faimos explorator, 
lingvist, antropolog, traducător, poet, scriitor şi spadasin. A descoperit 
Lacul Tanganyka; a pătruns deghizat în Mecca, oraşul sacru al 
musulmanilor, (şi, după experienţa trăită, a scris cea mai bună carte 
publicată vreodată despre Mecca), a realizat cea mai cunoscută 
traducere a operei O mie şi una de nopţi, plină de note explicative şi 
eseuri, rezultat al vastelor sale cunoştinţe privind ezoterismul vieţii 
din Africa şi Orient; a fost considerat unul dintre cei mai buni 
spadasini ai epocii sale; şi a fost primul european care a intrat în 
Harar, oraşul interzis din Etiopia — de unde a ieşit viu. 


Alice Pleasance Liddell Hargreaves: Născută în Anglia în 1852, 
decedată în 1934. Fiica lui Henry George Liddell, capelan al Prințului 
Consort, vice-cancelar al Oxford University, decan al Bisericii lui 
Cristos, şi co-editor al renumitului Lexicon grec-englez Scott-Liddell, 
care este şi astăzi dicţionarul clasic standard grec-englez. Când avea 
zece ani, Alice l-a inspirat pe Lewis Carroll să scrie Alice în Țara 
Minunilor, având-o pe ea ca model pentru personajului omonim. 


Peter Jairus Frigate: Scriitor american de science-fiction, născut în 
1918 şi decedat în 1983. 


Aphra Behn: Englezoaică, născută în 1640, decedată în 1689. A 


spionat pentru regele Carol al II-lea în Olanda, iar mai târziu, a 
devenit o faimoasă romancieră, poetă şi autoare dramatică. A fost 
prima femeie din Anglia care şi-a câştigat existenţa din scris. 


Nur ed-Din el-Musafir: Născut în Spania maură în 1164, a murit la 
Bagdad în 1258. Musulman (fără a fi conservator), şi sufist, membru al 
acestei discipline mistice, însă realiste, căreia i-a aparţinut şi Omar 
Khayyam. 


Jean Baptiste Antoine Marcelin, Baron De Marbot: Născut în 1782 în 
Franţa, a murit tot acolo în 1854. Ca şi Nur, scund de statură, însă 
foarte puternic şi iute. A dovedit o bravură deosebită ca general sub 
Napoleon şi a fost rănit în numeroase rânduri. Memoriile şi campaniile 
sale l-au atras atât de mult pe A. Conan Doyle, încât a folosit relatările 
şi faptele lui De Marbot pentru a crea personajul brigadierului Gerard, 
curajosul soldat francez. 


Tom Million Turpin: American de culoare, născut în 1871 la 
Savannah, Georgia; a murit în 1922 la St. Louis. Pianist şi compozitor 
cu un talent considerabil; Harlem Rag a fost prima piesă compusă de 
un compozitor de culoare care s-a publicat, în 1897. A fost de 
asemenea şef peste cartierul prostituatelor din St. Louis. 


Li Po: Născut în 710 într-o regine de la marginea Chinei şi având 
strămoşi de origine turco-chineză; a murit în 762, tot în China. 
Considerat de mulţi drept cel mai mare poet al Chinei, a fost de 
asemenea un renumit spadasin, băutor, amant şi hoinar. În Labirintul 
magic, apare sub numele de Tai-Peng. 


Star Spoon: Femeie, contemporană cu Li-Po, care a suferit mult atât 
în China, cât şi în Lumea Fluviului. 


Deşi oricărui autor i-ar plăcea să creadă că fiecare cuvânt al său 
rămâne gravat pentru totdeauna în inimile cititorilor, s-ar putea ca 
unele dintre evenimentele descrise în precedentele romane din seria 
Lumea Fluviului să se fi estompat în memoria unora. Iată o scurtă 
trecere în revistă a aventurilor petrecute până la romanul Zeii Lumii 
Fluviului. 


Richard Francis Burton, faimosul (sau infamul) explorator, lingvist, 
scriitor, poet, spadasin şi antropolog britanic moare în 1890, la vârsta 
de şaizeci şi nouă de ani. Contrar aşteptărilor sale, se trezeşte din 
morţi. Se află într-o încăpere uriaşă, în care miliarde de trupuri 
plutesc în aer. Toate trupurile pe care le vede sunt umane, cu excepţia 
unuia din apropiere. Trupul e de hominid, dar nu aparţine vreunui 
membru al speciei Homo sapiens. Înainte de a reuşi să evadeze din 
acea încăpere, doi indivizi care apar într-un fel de aparat zburător îl 
fac să-şi piardă cunoştinţa. 

Când se trezeşte din nou, Burton stă întins pe malul unui fluviu lat 
dintr-o vale îngustă, înconjurată de munţi înalţi, imposibil de 
escaladat. Are trupul de la douăzeci şi cinci de ani, mai puţin 
cicatricele de atunci. Este doar unul dintre cele treizeci şi cinci de 
miliarde de oameni resuscitaţi sub un cer necunoscut de pe malurile 
unui fluviu lung de şaisprezece milioane de kilometri. 

Aşa cum vor demonstra evenimentele, resurecţia nu se realizează 
prin mijloace supranaturale. Se face cu ajutorul unor dispozitive 
ştiinţifice inventate de fiinţe necunoscute, la începutul primei cărţi, 
Înapoi la trupurile voastre răzleţite (sau Fluviul Vieţii). Autorii acestei 
acţiuni, Eticii, au instalat instrumente de înregistrare pe Pământ cu 
mult înainte ca primii oameni să se desprindă din rândul maimutelor. 
(Cel puţin aşa li se spune lui Burton şi celorlalţi pe parcursul seriei.) 
Aceste maşini înregistrează toate fiinţele umane de la concepţia lor şi 
până în momentul morţii. Şi, aşa cum se descoperă în volumul al 
patrulea, Labirintul magic, sufletele (pe care Eticii le numesc wathani) 
sunt artificiale, nu există în mod natural. Sufletele sunt furnizate de 
Etici. 

La începuturile Lumii Fluviului, locuitorii săi cred că au fost 
resuscitaţi toţi oamenii care au trăit între anul 2.000.000 î.e.n. şi 
2008. Curând îşi dau seama că toţi copiii care au murit pe Pământ 
până la vârsta de cinci ani, cei înapoiaţi mental şi psihopaţii nu au fost 
resuscitaţi. După cum află Burton de la un Etic renegat, aceştia au fost 
resuscitaţi pe o planetă numită Lumea Grădină. Iar în ultimul volum 
aflăm că doar oamenii născuţi între aproximativ 99.000 î.e.n. şi 1983 
au fost aduşi pe Lumea Fluviului. După ce se încheie acest proiect 
iniţiat de Etici, vor fi resuscitaţi şi cei care au murit după 1983. 

Eticii sunt moştenitorii câtorva culturi, unele dintre ele non-umane, 


care şi-au luat sarcina de a înregistra şi resuscita speciile inteligente de 
pe mai multe lumi din întregul univers. Dacă nu ar fi procedat astfel, 
toate fiinţele inteligente care au murit vor rămâne moarte pe vecie. 

Unii Etici, deghizați ca pământeni, au răspândit în Lumea Fluviului 
conceptul religios de Continuare. Un locuitor al Văii nu poate 
Continua decât dacă a atins un anumit standard etic superior — cu alte 
cuvinte, un anumit stadiu de „bunătate”. După o sută de ani, proiectul 
se încheie, iar cei ce nu vor reuşi să atingă un anumit nivel etic vor 
muri pentru totdeauna. Wathanii celor care au ajuns la această etapă 
vor fi absorbiți de Dumnezeu. 

Acest concept este lansat de Etici şi transmis prin intermediul 
câtorva religii — de pildă, cea promovată de Biserica Celei de-A Doua 
Şanse. Misionarii şi Biserica îşi învaţă discipolii să vorbească 
esperanto. Este necesară o limbă pe care să o poată înţelege oricine, 
datorită amestecului de oameni proveniţi din multe epoci şi locuri. 

Burton şi alţi câţiva sunt vizitaţi încă de la început de un Etic ce 
refuză să-şi dezvăluie identitatea. Burton şi alţii îl numesc X sau 
Necunoscutul Misterios. X (despre care aflăm, în Labirintul magic, că 
este Loga, membru al Consiliului celor Doisprezece al Eticilor), 
neutralizează planurile semenilor săi. El explică atitudinea sa în 
diferite moduri, dar adevăratul motiv care îl determină să devină 
renegat ne este dezvăluit în cel de-al patrulea volum, Labirintul magic. 
X îi recrutează pe unii dintre resuscitaţi pentru a-l ajuta să-şi realizeze 
complotul. Între aceştia se numără Burton, Sam Clemens, Cyrano de 
Bergerac, un titantrop gigantic pe nume Joe Miller şi alţi oameni 
excepţionali, bărbaţi, dar şi femei. 

Ei descoperă că Fluviul izvorăşte dintr-o mare aflată la Polul Nord al 
acestei planete, apoi şerpuieşte în josul unei emisfere, dă ocol Polului 
Sud, apoi şerpuieşte din nou către cealaltă emisferă, vărsându-se cu 
vuiet înapoi în locul de unde a pornit, marea de la Polul Nord. Din 
roca-mamă de pe fundul acestei mări se înalță semeţ, construit de 
Etici, un turn în care se află toate circuitele şi uriaşul creier de 
proteine al Computerului. Tot el găzduieşte într-un puț central 
wathanii, în vreme ce morţii sunt stocaţi în evidențe fizice. Când este 
resuscitată o persoană, wathanul se reataşează imediat de trupul 
ridicat din morţi. Această entitate conţine toate amintirile trupului, 
copiindu-le practic, asigurând astfel conştiinţa de sine a minţii faţă de 
trup. Fără wathan, părţii fizice a individului i-ar lipsi conştiinţa de sine 
şi mijloacele de a-şi păstra identitatea. 

Primul volum, Înapoi la trupurile voastre răzleţite (sau Fluviul vieţii), 
are ca obiect descrierea modului de alcătuire a Lumii Fluviului şi 
eforturile lui Burton de a scăpa de Etici. Aceştia au aflat că el a fost 
trezit în camera de resuscitare de colegul lor renegat. Burton se 
sinucide de şapte sute şaptezeci şi şapte de ori în încercarea de a fugi 


de Etici, dar este în cele din urmă prins. Este interogat în Turn de 
către Consiliul celor Doisprezece, în rândurile căruia există un 
renegat. Memoria lui este înregistrată, astfel ca membrii Consiliului să 
îl poată vedea pe renegat prin ochii lui. Însă renegatul a rearanjat 
anumite circuite din Computer şi a făcut în aşa fel încât membrii 
Consiliului să creadă că amintirile lui Burton privind interogatoriul au 
fost şterse. Burton revine în Vale cu memoria intactă. 

În cel de-al doilea volum, Vasul miraculos, scriitorul american 
Samuel Clemens visează să construiască un vas uriaş cu zbaturi, cu 
care să poată călători în susul Fluviului, până la izvoare. De acolo va 
merge pe jos până la Turnul ce se înalță din mare. Nu poate să-şi 
împlinească visul multă vreme, deoarece planeta este săracă în fier şi 
alte metale grele. X face astfel încât să devieze de pe orbită un 
meteorit alcătuit din fier şi nichel, iar acesta se prăbuşeşte în Vale, şi 
Clemens îl foloseşte pentru a extrage metalul. Vasul îi este însă furat 
de partenerul său, Regele Ioan al Angliei, fratele lui Richard Inimă-de- 
Leu. Sam jură să construiască alt vapor, să-l ajungă din urmă pe Ioan 
şi să se răzbune. 

În cel de-al treilea volum, Planul misterios, după multe dificultăţi şi 
încercări ale altora de a-i fura şi acest vas, Clemens termină 
construcţia. După plecarea lui pe Fluviu, un alt grup construieşte un 
dirijabil şi porneşte în zbor către Turn. Numai un membru din grup 
reuşeşte să pătrundă, fără însă a mai reveni. În drumul de întoarcere, 
echipajul descoperă că unul dintre membrii săi este X, dar acesta 
evadează, iar nava aeriană este distrusă de o bombă plasată de el la 
bord. 

În cel de-al patrulea volum, Labirintul magic, asistăm la confruntarea 
dintre cele două nave înarmate. În bătălie, ambele se scufundă, iar 
căpitanii lor pier alături de mai toţi membrii echipajelor. Burton şi 
câţiva dintre recruţii lui X supraviețuiesc. Folosind o ambarcaţiune de 
mici dimensiuni, ei urcă pe Fluviu atât cât pot, după care escaladează 
lanţul masiv şi abrupt de munţi ce înconjoară Marea Polară de Nord. 
Burton are convingerea că unul dintre membrii acestui grup este X. 
După ce pătrund în Turn pe o intrare instalată în secret de X, Burton 
află cine este acest X. 

Totuşi, din cauza absenței locatarilor Etici şi a Agenţilor acestora 
(ucişi de X), mecanismele Turnului, lăsate în părăsire foarte multă 
vreme, au nevoie de întreţinere. Cum acest lucru nu se întâmplă, o 
supapă care permite trecerea apei de mare se blochează, astfel încât 
creierul de proteine al Computerului este ameninţat. Dacă moare 
înainte de repararea supapei de admisie, întregul proiect este 
zădărnicit, iar evidenţele privind trupurile se vor pierde. 

Herman Göring, fost nazist şi Mareşal al celui de-al Treilea Reich, 
face parte din acest grup. El s-a căit pentru faptele rele comise pe 


Pământ şi s-a convertit la credinţa propovăduită de Biserica Celei de-A 
Doua Şanse. Se sacrifică în încercarea de a repara supapa. Nu reuşeşte 
însă, şi se pare că din această cauză Computerul va fi distrus şi, odată 
cu el, va dispărea şi orice speranţă de nemurire pentru treizeci şi cinci 
de miliarde de oameni. 

Cu toate acestea, Alice Liddell Hargreaves, membră a grupului, 
găseşte o metodă ingenioasă de a dejuca supuşenia sinucigaşă a 
Computerului faţă de anumite inhibiţii, iar proiectul este salvat. 

Acum, locuitorilor Văii li se acordă timpul suplimentar de care 
Loga, Eticul renegat, susţine că ar avea nevoie pentru ca toţi să atingă 
nivelul de la care pot Continua. Proiectul se va relua aşa cum a fost 
conceput iniţial, doar cu această excepţie. Semenii lui Loga şi Agenţii 
acestora nu vor fi resuscitaţi, deoarece ar putea strica planurile. 

Cartea pe care o aveţi în faţă, Zeii Lumii Fluviului, începe la câteva 
săptămâni după încheierea celei de-a patra, Labirintul magic. 


„Seminţiile şi soarta pământenilor stau în puterea Ta 
Indiferent de rangul lor, 
Nenumăratele lor limbi şi culoarea pielii lor 
Îţi aparţin, iar pe noi, dintre cei mulţi, 
Ne-ai făcut altfel, Stăpâne al Alegerii.” 
Imn egiptean antic 


„Întregul iad este mai mult decât jumătate din rai. 
EDWIN ARLINGTON ROBINSON, Luke Havergal 


„Când a izbit în stâncă, Moise a uitat să se tragă din faţa apei, astfel că abia a scăpat de 
înec.” 
Cartea lui Jashar 


1 


Loga plesnise ca un ou. 

La ora 10:02, imaginea lui apăruse pe ecranele de pe pereții 
apartamentelor celor opt locatari. Aceştia l-au văzut oarecum de sus, 
de la buric şi până la câţiva centimetri deasupra capului. Laturile 
biroului aproape că se atingeau de marginea câmpului lor vizual, şi se 
mai vedea o parte din peretele şi podeaua din spatele lui. 

Loga arăta ca un Buddha roşcat şi cu ochi verzi, care trăise ani de 
zile într-o fabrică de îngheţată şi nu reuşise să se ferească de ispita 
prezentată de produsele acesteia. Deşi pierduse peste opt kilograme în 
decurs de trei săptămâni, rămăsese totuşi foarte gras. 

Era însă un Buddha foarte fericit. Zâmbind, şi având faţa mare cât 
un dovleac ce părea să sclipească, el a rostit în esperanto: 

— Am făcut o descoperire deosebită! Voi rezolva problema... 

Apoi a aruncat o privire spre dreapta lui. 

— Îmi pare rău. Am avut impresia că am auzit ceva. 

— Şi tu, şi Frigate, a spus Burton, aţi devenit paranoici. Am cercetat 
fiecare dintre cele treizeci şi cinci de mii şapte sute nouăzeci şi trei de 
camere din Turn şi... 

Ecranele au pâlpâit. Trupul şi faţa lui Loga au licărit, s-au alungit, 
după care s-au micşorat treptat, Întreruperea durase probabil cinci 
secunde. Burton a rămas uimit. Era prima oară când ecranul evidenția 
interferenţe sau o funcţionare defectuoasă. 

Imaginea a revenit şi a devenit limpede. 

— Da? a spus Burton pe un ton lenevos. Ce vă agitaţi atât? 

Imaginea electronică a devenit apoi o enigmă. 

Burton a tresărit şi s-a prins cu mâinile de braţele fotoliului. Acestea 
constituiau singura legătură cu realitatea, întrucât ceea ce vedea pe 


ecran părea total ireal. 

Din colţurile buzelor lui Loga porneau crăpături în zigzag, ajungând 
pe obraji, până spre păr. Acestea erau adânci şi păreau să treacă prin 
piele şi carne până în cavitatea bucală şi spre partea osoasă. 

Burton a ţâşnit din fotoliu. 

— Loga! Ce s-a întâmplat? 

Crăpăturile se extinseseră acum în jos, pornind dinspre faţa lui, 
mergând spre piept, peste pântecul umflat, braţe şi mâini. 

Sângele a ţâşnit prin pielea lui bolnăvicioasă, stropind pupitrul. 

Încă zâmbind, s-a desfăcut ca un ou spart, şi s-a prăbuşit în lateral, 
către partea dreaptă a fotoliului fără braţe. Burton a auzit un sunet ca 
de sticlă spartă. Apoi n-a mai văzut decât partea superioară a unui 
braţ, fragmentele pătate, de parcă ar fi fost bucăţi dintr-o sticlă de vin 
roşu, spartă. 

Carnea şi sângele s-au amestecat. Nu au rămas decât nişte băltoace 
strălucitoare. 

Burton încremenise, dar când l-a auzit pe Loga strigând, a sărit în 
sus. 

— I tsab u! 

Strigătul a fost urmat de un bufnet, ca şi cum pe podea ar fi căzut 
un corp greu. 

Burton i-a convocat şi pe ceilalţi în camera lui Loga. Acolo n-au mai 
găsit nimic, în afara unor băltoace roşiatice, care păreau a fi 
rămăşiţele Eticului. 

A rămas fără glas. 

Pe peretele camerei lui au prins viaţă şapte ecrane. Pe fiecare dintre 
ele a apărut imaginea câte unui locatar. De pe ecran, Alice s-a uitat la 
el cu ochi mai mari decât de obicei, iar chipul ei părea mai palid. 

— Dick? Acela nu putea fi Loga! Însă era glasul lui! 

— Doar l-ai văzut! a spus Burton. Cum de-a mai putut striga? Doar 
era mort! 

Ceilalţi s-au apucat să vorbească în acelaşi timp, fiind atât de 
tulburaţi, încât fiecare şi-a folosit limba maternă pentru a se exprima. 
Până şi imperturbabilul Nur apelase la limba arabă. 

— Linişte! a strigat Burton, ridicând mâinile în aer. 

Imediat după aceea şi-a dat seama că şi el vorbise în limba maternă, 
engleza. Dar nu avea importanţă, pentru că oricine l-ar fi înţeles: 

— Nici eu nu ştiu ce s-a petrecut. Poate nici nu este adevărat. Ne 
vedem în faţa apartamentului lui Loga. Imediat! Să vă aduceţi armele! 

Dintr-un dulap, a scos două arme despre care crezuse că nu-i vor 
mai sluji vreodată. Fiecare avea patul ca al unui pistol, o ţeavă de 
aproape opt centimetri diametru şi treizeci de centimetri lungime, iar 
la capătul de tragere, o sferă de mărimea unui măr bine crescut. 

De pe ecranul ei, s-a auzit glasul lui Alice. 


— Când se vor termina toate ororile? 

— Dispar doar pentru scurtă vreme. Aşa e în viaţa asta, la fel ca şi 
în cea dinainte. 

Faţa uşor triunghiulară a lui Alice şi ochii ei negri alcătuiau 
imaginea tipică a unei expresii rezervate, pe care Burton nu o aprecia 
defel, motiv pentru care a rostit cu asprime: 

— Termină, Alice! 

— O să-mi revin. Ştii prea bine că aşa va fi. 

— Nimeni nu-şi revine pe deplin, a subliniat el, apoi s-a dus grăbit 
spre uşă. 

Dispozitivul cu senzori dădea semne că îl recunoaşte, însă nu 
deschidea decât după ce el rostea expresia de cod Sesam, deschide-te! 
în arabă clasică. Alice trebuia să i se adreseze uşii apartamentului ei 
cu Cine eşti tu? a întrebat Omida. 

Uşa s-a închis în urma lui. În coridor se afla un scaun mare, dintr-un 
metal cenuşiu şi un material moale, vopsit în stacojiu. Burton s-a 
aşezat pe el. Şezutul şi spătarul s-au înmuiat, luând conturul corpului 
său. A apăsat cu un deget pe centrul întunecat al unui disc alb de pe 
braţul masiv din stânga fotoliului. Din discul alb de pe braţul drept a 
apărut o bară metalică, subţire. Burton a tras bara înapoi, de sub 
fotoliu a ţâşnit o lumină albă, apoi s-a ridicat, oprindu-se la 
aproximativ şaizeci de centimetri deasupra podelei, după care el a 
lăsat bara în poziţie centrală. Apoi a răsucit-o; fotoliul s-a rotit, 
ajungând cu faţa în direcţie opusă. Folosind bara pentru a comanda 
mişcarea pe verticală, şi apăsând pe punctul negru din centrul discului 
negru, pentru a controla viteza, a pornit cu fotoliul de-a lungul 
coridorului. 

Imediat după aceea, plutind cu iuţeală prin dreptul pereţilor pe care 
apăreau picturi murale animate, s-a alăturat celorlalţi. Aceştia au 
plutit cu fotoliile lor până când Burton a preluat conducerea, după 
care l-au urmat. A încetinit puţin fotoliul când a pătruns în puţul 
vertical de la capătul coridorului. Cu dezinvoltura căpătată după 
multă practică, a descris o traiectorie curbă în susul puţului, către 
nivelul următor, ajungând apoi într-un alt coridor. La treizeci de metri 
dincolo de puț, a oprit la uşa apartamentului ocupat de Loga. Fotoliul 
s-a lăsat pe podea, iar Burton s-a dat jos. Ceilalţi rămăseseră la câteva 
secunde depărtare în urma lui. Discutând între ei fără să-şi arate 
starea de agitaţie, au coborât din fotoliile-vehicul. 

Peretele se întindea cale de treizeci de metri, de la puț până spre un 
coridor cu care se intersecta. 

Pe întreaga lui suprafaţă se derula un film ce părea să aibă imagini 
tridimensionale. Cerul era limpede. În depărtare se vedea un şir de 
munţi înalţi. În prim-plan se afla un luminiş dintr-o junglă, unde se 
înălța un sat alcătuit din colibe de lut. Printre acestea se mişcau 


oameni bruneţi, cu trăsături de albi, purtând straie folosite de hinduşi 
prin anul 500 î.e.n. Un bărbat tânăr şi subţiratic, având doar o pânză 
petrecută peste coapse, stătea sub un copac bo. În jurul lui se 
aşezaseră vreo doisprezece oameni, bărbaţi şi femei, toţi ascultându-l 
cu mare atenţie. Bărbatul era Buddha din istorie, iar acea scenă nu era 
o reconstituire. Fusese filmată de o femeie sau un bărbat, agent al 
Eticilor, care se dăduse drept unul dintre hinduşi, şi a cărui cameră de 
filmare şi aparatură de captare a sunetului fuseseră ascunse într-un 
inel purtat pe un deget. Pe moment, conversaţia dintre ei era doar un 
murmur scăzut, însă prin folosirea unui cuvânt de cod, ascultătorul 
putea auzi ce se discuta. Dacă privitorul nu înţelegea hindi, putea 
apela la un alt cod, prin care se comuta pe o traducere în limba 
Eticilor. 

Un alt cuvânt de cod putea face imaginea să emită mirosurile 
predominante în apropierea cameramanului, deşi privitorul sigur ar fi 
preferat să fie scutit de ele. 

Exact în faţa lui Burton se găsea un ciot de copac, pe care cineva 
pictase un simbol, un ochi verde încadrat de o piramidă trasată cu 
galben deschis, acest lucru nu figurase în filmul original; el marca 
intrarea în apartamentul lui Loga. 

— Dacă şi-a programat uşa doar pentru codul personal, rămânem pe 
afară, a spus Frigate. Nu vom putea intra. 

— Dar a intrat cineva, a subliniat Burton. 

— Tot ce se poate, a confirmat Nur. 

Burton a vorbit tare, mult prea tare, de parcă ar fi putut activa 
mecanismul de deschidere doar prin forţa glasului său. 

— Loga! 

În perete a apărut o crăpătură circulară cu diametrul de trei metri. 
Secţiunea s-a deplasat puţin înăuntru, după care s-a rostogolit într-un 
spaţiu gol din perete. Scena ce se derula pe ea nu s-a stins, ci s-a rotit 
odată cu suprafaţa. 

— A fost setat să lase pe oricine să intre! a spus Alice. 

— Lucru nu prea înţelept, a precizat Burton. 

Nur, maurul micuţ, negricios şi năsos, a intervenit: 

— Probabil că intrusul a păcălit codul, iar apoi a reprogramat 
mecanismul. 

— Cum ar fi reuşit? a întrebat Burton. Şi în ce scop? 

— Cum, şi de ce s-a întâmplat asta? 

Avându-l în frunte pe Burton, au pătruns cu precauţie prin 
deschizătură. Camera era un cub cu latura de doisprezece metri. 
Peretele din spatele pupitrului era verde deschis, însă pe ceilalţi se 
derulau scene în mişcare, una de pe planeta Lumea Grădină, una de pe 
o insulă tropicală văzută de la mare depărtare, iar una, spre care Loga 
stătea probabil cu faţa, prezenta o furtună la vreme de zi, văzută de la 


mare altitudine. Norii întunecaţi şi furioşi se învălmăşeau, iar unii 
scuipau fulgere orbitoare, dar mute, către alţii. 

Total nepotrivite printre nori, pe perete atârnau ecranele încă în 
funcţiune şi înfăţişând imagini din încăperile locatarilor. 

Pe pupitru şi pe podeaua de lemn sclipeau băltoace roşii. 

— Ia o mostră din lichid, i-a spus Burton lui Frigate. Computerul de 
acolo îi poate face analiza. 

Frigate a mormăit şi s-a apropiat de un dulap să caute ceva cu care 
să preleveze mostra. Burton a dat roată încăperii, dar nu a remarcat 
ceva care să-i ofere un indiciu privitor la cele petrecute. Era păcat că 
nu funcţionaseră celelalte camere. Deşi cel care făcuse toate acestea se 
asigurase probabil că erau scoase din funcţiune. 

Nur, Behn şi Turpin s-au dus să cerceteze încăperile alăturate. 
Burton a activat ecranele pe care apăreau imagini din respectivele 
camere. Fără îndoială că în ele se vor afla doar cei trei, dar ţinea să-i 
supravegheze. Dacă o persoană se putea transforma într-un lichid, 
acelaşi lucru se putea petrece şi cu altele. 

S-a aplecat şi a trecut un deget prin pata umedă de pe podea. Când 
s-a ridicat a ţinut vârful degetului la câţiva centimetri în faţa ochilor. 

— Doar n-ai de gând să-l guşti?! a exclamat Alice. 

— N-ar fi indicat. În unele privinţe, Loga era destul de otrăvitor. Ar 
reprezenta o formă ciudată de canibalism. Ori de împărtăşanie 
creştină. 

Şi-a lins degetul, s-a strâmbat şi a zis: 

— Masa mesei este invers proporţională cu credinţa pătratului. 

Alice n-ar fi trebuit să se arate şocată, mai ales după ce trăise atâtea 
experienţe pe lumea aceea. Nu a părut deranjată nici de gest, nici de 
cuvintele rostite de Burton. 

— Are gust de sânge, sânge uman. 

Nur, Behn şi Li Po au revenit în cameră. 

— Nu mai e nimeni acolo, a spus chinezul. Nici măcar fantoma lui. 

— Dick, ce a spus Loga? a întrebat Aphra Behn. 

— Nu cred că mai era în stare să rostească ceva. Doar l-ai văzut cum 
a crăpat şi s-a topit. Mai putea scoate vreo vorbă după aceea? 

— Dar era glasul lui, a insistat Behn. Indiferent cine a rostit, ce 
înseamnă vorbele acelea? 

— I tsab u. Asta înseamnă „Cine eşti?” în Etică. 

— Aşa a vorbit şi Omida, a murmurat Alice. 

— lar Alice din Ţara Minunilor nu i-a putut răspunde, a rostit 
Burton. Toată treaba asta e o nebunie. 

Frigate i-a chemat să vină lângă o consolă aflată în colţul camerei. 

— Am pus mostra în fantă şi am cerut o identificare. Uite ce am 
obţinut. În 1983 nu se putea identifica o persoană după sânge, dar 
acum... 


Pe ecranul consolei a apărut în engleză, aşa cum ceruse Frigate: 
PERSOANA IDENTIFICATA: LOGA 

Dedesubt apăreau rezultatele analizei. Lichidul era compus din 
aceleaşi elemente ce alcătuiau şi sângele uman, fiind în proporţii 
normale. Carnea se transformase cu adevărat într-un lichid. 

— Dar dacă ne minte Computerul? a întrebat Nur. 

Burton s-a rotit cu faţa spre el. 

— Ce vrei să insinuezi? 

— E posibil să fi primit o comandă care are întâietate faţă de toate 
celelalte. Poate i s-a spus ce să includă în acest raport. 

— Cine să-i fi dat comanda? Doar Loga o putea face. 

Nur a ridicat din umerii slabi şi ciolănoşi. 

— S-ar putea. Probabil că în Turn a pătruns vreun necunoscut. Nu 
uitaţi că lui Pete i s-a părut că a auzit ceva în timp ce noi sărbătoream 
victoria. 

— Paşi pe coridorul din dreptul acestei încăperi! Frigate a spus că 
putea fi închipuirea lui. 

— Dar oare a fost o închipuire? 

Era necesar să utilizeze consola. Burton i-a adresat Computerului — 
separat faţă de Computerele mici, auxiliare — câteva întrebări. Pe 
perete a apărut o secţiune circulară iluminată, plus câteva cuvinte care 
au indicat că în încăperea lui Loga nu pătrunsese nici o persoană 
neautorizată. De asemenea, cuvintele spuneau că nu fusese ignorată 
nici una dintre comenzile date de Loga. 

— Lucru perfect posibil, trebuie să recunosc, dacă acest necunoscut 
misterios i-ar fi cerut să procedeze astfel. Dacă aşa s-a întâmplat... 
atunci, pe Dumnezeul meu, am dat de bucluc! 

A cerut o reluare a scenei pe care o văzuseră pe ecranele lor. Nu 
exista aşa ceva. Loga nu ceruse Computerului să o înregistreze. 

— Îmi închipuisem că de acum înainte totul avea să fie limpede, 
lipsit de mister şi la vedere, a spus Frigate. Trebuia să mă gândesc că 
nu va fi aşa. Niciodată nu se întâmplă asta. 

A tăcut o clipă, apoi a adăugat cu jumătate de glas: 

— A crăpat ca Humpty Dumpty, doar că ăla a plesnit după ce a 
căzut, nu înainte. lar apoi s-a transformat în apă ca Vrăjitoarea cea 
Rea din Apus). 

Burton, care murise în 1890, nu a înţeles ultima aluzie. Şi-a propus 
însă în sinea lui să ceară lămuriri americanului când îşi va găsi timp. 

Voia să ceară Computerului să trimită un robot pentru a îndepărta 
lichidul. După ce a analizat mai bine, a hotărât să lase încăperea aşa 
cum o găsise. Va încuia uşa apartamentului folosind un cod cunoscut 
doar lui. Iar apoi, dacă acolo pătrundea cineva... 

Dar ce putea face? 

Nimic. Însă cel puţin va şti că există un intrus. 


— Presupunem că ceea ce am văzut s-a petrecut cu adevărat, a spus 
Nur. 

— Crezi că era o simulare pe Computer? l-a întrebat Frigate. 

— E posibil. 

— Dar cum explicăm lichidul? a intervenit Burton. Nu e simulat. 

— Ar putea fi sintetic, un indiciu contrafăcut. Iar glasul lui Loga 
putea fi reprodus ca să ne inducă în eroare şi să ne deruteze. 

— Nu era mai simplu să-l răpească pe Loga? a întrebat Alice. Iar noi 
am fi crezut că e plecat cu vreo treabă. 

— Păi, de ce să facă aşa ceva? a accentuat Burton. 

— Poimâine trebuia să ne întoarcem în Vale, a spus Li Po. Dacă voia 
să scape de noi, Loga ar fi avut suficient timp. Nu, lichidul acela... 
toată treaba... în Turn mai e cineva. 

— Înseamnă că în Turn se află zece persoane, a conchis Nur. 

— Zece? s-a mirat Burton. 

— Noi opt. Plus necunoscutul care s-a ocupat de Loga, deşi poate 
treaba a fost rezolvată de mai mulţi. La care se adaugă Teama. Cu ea, 
ajungem la zece. 


2 


— Într-un fel, suntem zei, a spus Frigate. 

— Zei întemnițați, a subliniat Burton. 

Chiar dacă ar fi fost zei, pe feţele lor nu se citea siguranţa şi 
fericirea care trebuie că îi deosebeşte pe zei de muritorii de rând. 
După ce au părăsit apar tamentul lui Loga, s-au dus la ultimul etaj al 
Turnului. Acolo, într-o încăpere uriaşă, se afla hangarul Eticilor. 
Acesta adăpostea două sute de aparate de zbor aerian şi cosmic, de 
diferite tipuri, iar fiecare dintre ele putea fi folosită pentru a ajunge în 
orice loc din Vale. Cu toate acestea, pentru a scoate vreun aparat din 
hangar, trebuiau deschise uşi, iar Computerul refuza să execute 
această operaţiune. lar mecanismele uşilor nu funcționau în regim 
manual. 

Necunoscutul care îl lichefiase pe Loga introdusese o comandă care 
avea prioritate faţă de toate celelalte. Doar el — sau ea — avea putinţa 
să deschidă porţile hangarului. 

Au rămas strânşi laolaltă într-un colţ al încăperii imense. Podeaua, 
pereţii şi acoperişul erau de un cenuşiu monoton şi copleşitor, 
culoarea celulelor de închisoare. Mijloacele de evadare, de forma unor 
farfurii, cârnaţi, insecte, păreau să fi rămas căzute pe gânduri, în 
muţenie. Aşteptau să fie folosite. Dar de către cine? 

Lângă peretele opus, la trei sute de metri depărtare, se găsea o navă 
de forma unui trabuc, cel mai mare dintre aparatele de zbor din 
hangar. Avea o sută cincizeci de metri lungime şi un diametru de 


şaizeci de metri. Probabil că era folosită pentru zborul spre Lumea 
Grădină. Loga spusese că pentru a ajunge la destinaţie le-ar fi trebuit o 
sută de ani pământeşti. Nava era atât de automatizată şi 
computerizată, încât putea fi condusă şi de o persoană cu inteligenţă 
medie şi cu minime cunoştinţe ştiinţifice, mai adăugase el. 

Burton a spart tăcerea: 

— Avem de rezolvat câteva probleme presante. Trebuie să 
descoperim cine i-a făcut acel lucru îngrozitor lui Loga. Iar apoi, să 
găsim o modalitate de a anula comanda ce ne împiedică accesul la 
Computerul principal. 

— Întocmai, a întărit Nur. Dar înainte de asta, trebuie să stabilim 
cât control deţinem asupra Computerului. Care ne sunt limitele. Când 
porneşti la luptă, se cuvine să-ţi cunoşti punctele tari şi slabe, la fel de 
bine precum îţi descoperi defectele privindu-te în oglindă. Doar aşa 
poţi vedea cum să depăşeşti tăria inamicului şi să te slujeşti de 
slăbiciunile lui. 

— Dacă ne este inamic, a adăugat Frigate. 

Ceilalţi s-au uitaţi surprinşi la el. 

— Asta este foarte bine, a spus Nur. Să nu te încrezi în vechile 
precepte. Mai înveţi. 

— Ce altceva ar putea fi? a întrebat Aphra Behn. 

— Nu ştiu, a continuat Frigate. Am fost manipulaţi atât de mult de 
Loga, încât nu mai sunt convins sută la sută dacă el era de partea 
noastră ori dacă a avut dreptate în ceea ce a făcut. S-ar putea ca 
necunoscutul să... să acţioneze din motive întemeiate. Şi totuşi... 

Dacă Loga a constituit singurul obstacol, atunci necunoscutul l-a 
îndepărtat, a spus Burton. Acum de ce nu apare în faţa noastră? Ce-am 
putea face noi împotriva lui? În realitate, suntem ca nişte copii. Nu 
ştim să ne slujim de toate forţele aflate la dispoziţia noastră. Nici 
măcar nu le cunoaștem. 

— Deocamdată, a subliniat Nur. Pete a propus altă modalitate de a 
privi lucrurile. Dar pentru moment, aceasta încă nu ne foloseşte. 
Trebuie să presupunem că necunoscutul este inamicul nostru până 
constatăm adevărul. Mă contrazice cineva? 

Evident, nimeni nu a afirmat altceva. 

— Ce spui tu e clar, a constatat Turpin. Dar cred că în primul rând 
ar trebui să ne protejăm. Să stabilim nişte mijloace de apărare pentru 
a nu păţi la fel ca Loga. 

— De acord, l-a aprobat Burton. Dar acest necunoscut poate trece 
peste orice comandă dată de noi... 

— Trebuie să stăm laolaltă! a rostit Alice. Să fim mereu împreună şi 
să nu scăpăm pe nimeni din ochi! 

— S-ar putea să ai dreptate, a spus Burton, şi trebuie să ne sfătuim 
asupra acestui lucru. Însă, în primul rând, propun să ieşim din locul 


ăsta întunecat şi apăsător. Să ne întoarcem în apartamentul meu. 

Uşa interioară a hangarului s-a deschis şi, stând pe fotolii, s-au 
deplasat pe coridor până la cel mai apropiat puț vertical. Următorul 
nivel se afla la o sută cincizeci de metri mai jos, ceea ce l-a făcut pe 
Burton să se întrebe ce se afla între nivelul hangarului şi cel următor. 
Avea să-l întrebe pe Computer. 

Ajunşi în apartamentul lui, după ce a închis uşa folosind parola, a 
început să se poarte ca o gazdă. Un perete s-a retras prin glisare, 
lăsând la vedere o masă foarte mare la un capăt. Aceasta a ieşit dintr-o 
fantă, s-a răsucit până când tăblia a ajuns în poziţie orizontală, a plutit 
spre centrul încăperii, şi-a scos picioarele, care stătuseră până atunci 
pliate dedesubt şi s-a aşezat pe podea. Cei opt şi-au aranjat fotoliile în 
jurul ei. Între timp şi-au luat de băut din cabinetele convertoare 
energie-materie, aflate de-a lungul unui perete. Masa era rotundă, iar 
Burton s-a aşezat în jilțul care ar fi fost al Regelui Arthur, dacă 
încăperea ar fi fost în castelul Camelot. 

A luat o gură de cafea fără zahăr şi a început: 

— Alice a avut o idee bună. Asta înseamnă, totuşi, că trebuie să 
locuim cu toţii într-un singur apartament. Acesta nu e suficient de 
spaţios. Propun să ne mutăm într-unul de pe acelaşi hol, lângă puţul 
liftului. Are zece dormitoare, un laborator, cameră de comandă şi o 
sufragerie mare. Putem lucra împreună, supraveghindu-ne unii pe 
alţii. 

— Şi călcându-ne pe bătături, a adăugat Frigate. 

— Eu vreau o femeie, a spus Li Po. 

— Şi ceilalţi vrem, mai puţin Marcelin şi, poate, Nur, a susţinut 
Turpin. Doamne, ce greu mi-a fost. 

— Ce facem cu Alice? a întrebat Aphra Behn. Are nevoie de un 
bărbat. 

— Nu vorbi în numele meu, i-a tăiat-o scurt Alice. 

Burton a trântit cu pumnul în masă. 

— Întâi să ne ocupăm de lucrurile esenţiale! a bubuit el, după care a 
continuat cu glas ceva mai stăpânit: Trebuie să facem front comun, să 
stăm unul lângă altul, indiferent care ar fi inconvenientele. Putem 
rezolva celelalte chestiuni fluierând, dacă pot vorbi astfel, chiar în 
acest moment. Am trecut prin multe împreună, şi putem coopera. 
Alcătuim o echipă unită, în ciuda unor diferende care au pricinuit 
unele frecuşuri în ultima vreme. E nevoie de conlucrare, altfel vom fi 
înlăturați unul câte unul. E cineva care nu vrea să coopereze? 

— Cel care va insista să locuiască singur devine suspect, a spus Nur. 

Imediat după aceea, ceilalţi au început să vocifereze, motiv pentru 
care Burton a bătut din nou cu pumnul în masă. 

— Aglomeraţia asta va fi iritantă, nici nu mă îndoiesc. Dar am 
trecut prin situaţii şi mai supărătoare şi, cu cât vom conlucra mai 


bine, cu atât mai curând vom fi liberi să ne vedem fiecare de treburile 
lui. 

Alice începuse să se încrunte, iar el şi-a dat seama ce gândea. De la 
ruptura definitivă dintre ei, îl evitase atât cât putuse. Acum însă... 

— Dacă suntem întemnițați, atunci ne aflăm în cea mai bună 
închisoare de pe ambele lumi, a spus Frigate. 

— Nici o închisoare nu e bună. Pete, ai fost vreodată în puşcărie? a 
întrebat Turpin. 

— Doar în aceea pe care mi-am făcut-o singur toată viaţa. Însă era 
la purtător. 

Afirmația nu exprima adevărul, a gândit Burton. Frigate fusese 
prizonier de câteva ori pe Lumea Fluviului, ajungând chiar sclav al lui 
Hermann Goring. 

Însă el se exprima metaforic. Ştia să se exprime poetic. Alunecos, un 
păcălici verbal, ambiguu, lucru pe care l-ar recunoaşte şi singur cu 
zâmbetul pe buze, citând-o pe Emily Dickinson ca să se apere cu 
vorbele altcuiva. 


„Rosteşte adevărul, dar puţin pieziş, 
Căci reuşita-i dată doar de straie.” 


Citându-se pe sine, ar fi spus că „Omul cultivat cultivă prost 
realitatea.” 

— Bine, Căpitane, atunci ce facem? a întrebat Frigate. 

Prioritatea de bază era ca fiecare să se ducă în propriul apartament 
ca să-şi aducă puţinele obiecte personale în apartamentul cel mare. Au 
plecat în grup, fiindcă nu era cazul să meargă singuri, apoi şi-au ales 
dormitoarele. Alice şi-a luat unul situat cât mai departe de acela 
ocupat de Burton. Peter Frigate a ales camera cea mai apropiată de a 
ei. Deşi nu se vorbea de acest lucru, toată lumea ştia că americanul 
era „amorezat” de Alice Pleasance Liddell Hargreaves. Situaţia dura 
din 1964, când îi văzuse fotografiile la vârsta de zece şi respectiv 
optsprezece ani, în biografia lui Lewis Carroll. Chiar scrisese o 
povestire polițistă, Valetul de treflă, în care Alice avea treizeci de ani şi 
era detectiv amator. În 1983, Tom organizase o subscripţie publică 
pentru a înălța un monument la mormântul ei anonim din parcela 
familiei de la Lyndhurst. Timpurile erau grele, astfel că se strânseseră 
foarte puţini bani. Apoi Frigate murise, iar el încă nu aflase dacă 
proiectul se finalizase. Dacă da, atunci, peste mormântul lui Alice se 
ridica un monument de marmură, înfăţişând-o la masă cu Iepurele de 
martie, Hârciogul şi Pălărierul nebun, precum şi capul Pisicii din 
Cheshire puţin deasupra şi în spatele ei. 

După ce o întâlnise în carne şi oase, iubirea față de ea nu dispăruse, 
aşa cum ar fi considerat un cinic, ci se aprinsese şi mai aprig. Atracția 
la nivel literar devenise atracţie carnală. Cu toate acestea, nu scosese 


nici o vorbă despre patima lui, nici faţă de ea, nici față de Burton. 
Ţinea, ori ţinuse la Burton prea mult ca să facă vreo mişcare 
dezonorantă spre ea. Alice nu-i arătase nici cel mai mărunt semn 
privind sentimentele pe care le nutrea faţă de el. Asta nu avea o 
semnificaţie evidentă. În anumite situaţii, Alice era maestră în a-şi 
ascunde sentimentele. Exista o Alice pentru sine şi alta pentru restul 
lumii. Poate exista chiar o latură pe care nici măcar ea însăşi nu şi-o 
cunoştea. Pe care nici n-ar fi dorit să o cunoască. 

Cu două ore înainte de masa de prânz au reuşit să se instaleze, deşi 
încă erau tulburaţi de evenimentele dimineţii. Burton hotărâse să nu 
facă uz de consola de comandă, care putea fi scoasă dintr-o fantă 
aflată în zid. În schimb, ceruse Computerului să pornească ecranul şi 
tastatura de pe perete. La cerere, acest lucru putea fi reprodus luminos 
pe tavan ori pe podea. Podeaua era însă acoperită cu un covor gros, pe 
care necunoscătorii l-ar fi socotit un persan foarte scump. Modelul 
fusese ţesut de fapt pe Lumea Grădină, iar o înregistrare a lui se 
adusese în Turn, iar Computerul reprodusese originalul apelând la 
conversia energie-masă. 

Burton s-a aşezat în faţa peretelui, având simularea la nivelul 
capului. Dacă ar fi început să se plimbe de colo-colo, simularea ar fi 
ţinut pasul cu el. 

Burton a introdus numele lui Loga şi codul de identificare şi a cerut 
Computerului în engleză să precizeze unde se afla trupul viu al lui 
Loga. 

Computerul i-a răspuns că trupul nu putea fi localizat. 

— Deci e mort! a murmurat Alice. 

— Unde este înregistrarea trupului lui Loga? a întrebat Burton. 

După şase secunde, timp în care a scanat treizeci şi cinci de miliarde 
de înregistrări stocate în Turn, Computerul a anunţat: 

— Nu poate fi localizat. 

— Of, Dumnezeule! Deci a fost şters! se văită Frigate. 

— Nu neapărat, a spus Nur. S-ar putea să existe o comandă 
prioritară care impune să se dea un asemenea răspuns. 

Burton ştia că ar fi fost inutil să întrebe Computerul dacă aşa 
stăteau lucrurile. Cu toate acestea, a făcut-o. 

— Ţi-a dat cineva comanda să nu te supui unei cereri de rang 
inferior? a întrebat el cu glas repezit. 

Nur a pufnit în râs. 

— Of, Doamne! 

NU. 

— Îţi cer să consideri toate comenzile mele drept prioritare. 

SE RESPINGE. COMANDĂ NEFUNCŢIONALĂ. 

— Cine este autorizat să stabilească aceste comenzi prioritare? a 
întrebat Burton. 

— Loga a murit, a spus Burton. 

Nu a primit răspuns. 

— Loga e mort? a întrebat Burton. 

NU DEŢIN INFORMAŢIA. 

— Dacă Loga ar fi mort, de la cine accepţi comenzi? 

Pe ecran au apărut numele celor opt, urmate de parolele de 
identificare ale fiecăruia. Dedesubtul numelor, a apărut scris 
intermitent: AUTORITATE LIMITATĂ. 

— Cât de limitată? 

Nici un răspuns. 

Burton a reformulat întrebarea. 

— Precizează limitele autorităţii celor opt operatori ale căror nume 
tocmai le-ai afişat. 

Ecranul a rămas gol vreme de şase secunde. Apoi s-a umplut cu o 
secvenţă de comenzi pe care Computerul le-ar fi acceptat din partea 
lor. Literele luminoase au ţinut un minut, fiind urmate de o altă listă. 
După încă un minut, a apărut încă o listă. În clipa în care, în partea de 
jos a ecranului a apărut numărul 89, Burton şi-a dat seama ce se 
petrecea. 

— Treaba asta ar putea dura ore în şir. Ne prezintă o listă 
amănunţită a comenzilor pe care le putem da noi. 

I-a cerut Computerului să înceteze afişarea, şi să tipărească o listă 
completă pentru fiecare dintre cei opt. 

— Nu îndrăznesc să îi cer o listă a ceea ce nu avem dreptul să 
facem. 

Burton a cerut apoi o scanare a celor 35.793 de camere din Turn şi 
a primit răspunsul anticipat. În nici o încăpere nu se afla vreo ființă 
înzestrată cu rațiune. Şi nici vreun mort. 

— Loga avea nişte camere secrete de care nici măcar Computerul nu 
ştia. Ori poate nu vrea să ne zică unde se află. Noi ştim unde se 
găseşte una. Dar unde sunt celelalte? 

— Consideri că necunoscutul ar putea fi în una dintre ele? a întrebat 
Nur. 

— Nu ştiu, dar este posibil. Trebuie să facem toate eforturile pentru 
identificarea lor. 

— Am putea compara dimensiunile Turnului cu circuitele existente, 
a spus Frigate. Însă, pentru Dumnezeu, asta ne-ar răpi multe luni! Iar 
încăperile ar putea fi atât de inteligent ascunse, încât poate nu le vom 
găsi niciodată. 

— Treaba asta sună la fel de interesant ca şi curăţarea de scuipători, 
a adăugat Turpin, apoi s-a aşezat la pianul de concert şi s-a apucat să 
interpreteze Cântecul coşmarului. 

Burton l-a urmat şi s-a aşezat alături de el. 


— Tuturor ne-ar face plăcere să te ascultăm — deşi era un 
neadevăr, nu-i plăcea muzica de nici un fel —, dar acum ţinem o 
consfătuire, şi încă una foarte importantă, vitală, înţelegi? în 
adevăratul înţeles al cuvântului, şi nu este momentul potrivit să ne 
distragi atenţia. Avem nevoie de mintea limpede a fiecăruia. Altfel, s- 
ar putea să murim toţi doar pentru că unul nu şi-a făcut datoria. 

Zâmbind, şi cu degetele alergând ca nişte picioare de păianjen pe 
clape, Turpin a ridicat privirea spre Burton. Călătoria lungă, epuizantă 
şi periculoasă până la turn îl făcuse să slăbească, aducându-l la 
greutatea de optzeci de kilograme. Însă de când se afla în turn, se 
îndopase cu mâncare bună şi băutură, iar faţa lui se împlinise binişor, 
ajungând ca o lună plină. Dinţii lui mari şi sclipitori contrastau cu 
tenul întunecat — nu la fel de închis ca al lui Burton —, iar părul lui 
castaniu era ondulat, nu creţ. Ar fi putut trece drept alb, însă pe 
Pământ el preferase să rămână în lumea negrilor. 

— A fi negru înseamnă o altă educaţie şi o altă gândire, obişnuia el 
să afirme. După cum spune Cartea Sfântă, nu are rost să te zbaţi 
împotriva ticăloşilor, vorbea el, fără să se sinchisească dacă 
ascultătorii înțelegeau că prin ticăloşi se referea la albi. 

— M-am gândit să vă ofer vouă, cugetătorilor, nişte muzică de fond. 
Eu nu mă prea pricep la restul. 

— Ba ai o minte sclipitoare, a spus Burton, şi avem nevoie de ea. Pe 
de altă parte, trebuie să acţionam în echipă, ca soldaţii dintr-o mică 
armată. Dacă face fiecare ce vrea, fără a lua în seamă criza, ne 
transformăm într-o gloată fără ţintă. 

— Iar tu eşti şeful, nu? a precizat Turpin. 

— Am priceput. 

Şi-a luat degetele de pe clape, corzile au amuţit, iar el s-a ridicat în 
picioare. 

— Loveşte, Macduff {3}! 

Cu toate că s-a înfuriat, Burton nu a lăsat să se vadă. S-a apropiat cu 
paşi mari de masă, avându-l pe Turpin pe urmele lui, şi a rămas în 
picioare lângă scaunul său. Încă zâmbind, Turpin s-a aşezat. 

— Sugerez să aşteptăm până când vom stăpâni conţinutul lucrurilor 
de acolo, a vorbit Burton, făcând semn cu mâna către mecanismul care 
aduna, sorta şi verifica hârtiile ce ieşeau dintr-o fantă aflată în perete. 
După ce vom înţelege pe deplin ceea ce putem face şi ce nu, vom 
putea întocmi planuri. 

— Ne va lua ceva timp, a spus De Marbot. Ar însemna să citim o 
întreagă bibliotecă, nu doar o carte. 

— Aşa trebuie. 

— Vorbeşti despre limite, a intervenit Nur, şi acest lucru este 
necesar, dar şi benefic. Însă în ceea ce noi denumim limite beneficiem 
de o putere pe care nici cei mai mari regi de pe Pământ nu au visat-o. 


Ne va da şi nouă forţă, însă va constitui şi slăbiciunea noastră. Altfel 
spus, puterea ne va ispiti să o folosim în interes propriu. Mă rog lui 
Dumnezeu să fim suficient de tari să ne depăşim slăbiciunile — dacă le 
avem. 

— Într-un fel, suntem zei, a spus Burton. Fiinţe umane cu puteri 
zeieşti. Adică, semizei. 

— Semizei pe naiba! a sărit Frigate. 

Burton a zâmbit. 

— Am trecut prin multe când ne-am aflat pe Fluviu. Asta ne-a 
purificat, ne-a ales ca neghina de grâu. Aşa sper. Vom vedea. 

— Marele duşman nu este necunoscutul, a glăsuit Nur. 

Nu era nevoie să explice ce voise să spună. 

Un vechi filozof grec, Heraclit, a spus cândva: „Caracterul stabileşte 
destinul omului.” 

Burton se gândea la această maximă în vreme ce-şi măsura 
dormitorul în lung şi-n lat. Spusele lui Heraclit erau adevărate doar în 
parte. Fiecare avea un caracter unic. Totuşi, acesta era influenţat de 
mediu. Iar fiecare mediu era unic. Nici un loc nu semăna perfect cu 
altul. Pe de altă parte, caracterul unei persoane constituia o 
componentă a mediului în care se mişca. Modul în care acţiona o 
persoană depindea de caracterul său, dar şi de ocaziile ori restricţiile 
impuse de mediul în care trăieşte, care îngloba şi sinele persoanei. 
Acesta cuprindea toate mediile în care trăise vreodată persoana. Într- 
un fel, erau ca nişte fantome, unele dintre ele având o ectoplasmă 
ceva mai groasă decât altele, devenind astfel urmăritori puternici ai 
căminului mobil, persoana. 

Un alt înţelept antic, de astă dată de origine ebraică, nu grecească, 
afirmase: „Nimic nou sub soare.” 

Bătrânul Propovăduitor nu auzise de evoluţie, astfel că nu-i erau 
cunoscute speciile apărute în lipsa soarelui. În plus, trecuse cu vederea 
faptul că orice nou-născut era unic, aşadar, nou, indiferent dacă se 
născuse sub soare sau lună. La fel ca orice Înţelept, Propovăduitorul 
rostise doar jumătăţi de adevăruri. 

Când a afirmat că exista un moment potrivit pentru a acţiona şi 
altul pentru a nu acţiona, el rostise adevărul complet. Asta dacă nu 
erai filozof grec şi precizai că lipsa acţiunii reprezenta o acţiune în 
sine. Diferenţa dintre filozofia greacă şi cea ebraică consta în 
atitudinea lor faţă de lume. Pe Heraclit îl interesa doar etica abstractă. 
Pe Propovăduitor, etica practică. Primul voia să ştie de ce, iar al doilea 
voia să ştie cum se întâmplau anumite lucruri. 

Era posibil, i-a trecut lui Burton prin minte, să trăieşti în această 


lume şi să te întrebi doar în treacăt cum se petreceau lucrurile. Însă o 
fiinţă umană completă, una care se străduieşte să-şi realizeze 
potenţialul deplin, va dori să ştie de ce. Această situaţie impunea 
răspunsuri la cele două întrebări. Cum nu avea răspuns la prima, nu 
avea cum să acţioneze în mod corespunzător doar cu a doua. 

Se afla alături de alţi şapte pământeni, într-un Turn aşezat în 
mijlocul unei mări situate la Polul Nord al acelei lumi. Marea avea un 
diametru de aproape o sută de kilometri şi era mărginită de un şir 
neîntrerupt de munţi, cu înălţimea de peste şase mii de metri. În 
această mare, Fluviul îşi ceda aproape toată căldura, după care pornea 
din nou la drum, acumulând căldură. Negurile groase, semănând cu 
acelea de la poarta Iadului, ascundeau un turn care se înălța 
şaisprezece kilometri deasupra luciului apei. Sub nivelul mării şi 
mergând adânc sub sol, Tumul se întinde probabil la opt kilometri în 
adâncul planetei. 

În centrul Turnului se afla un puț ce adăpostea câteva miliarde de 
wathani. Acesta era numele dat de Etici sufletelor artificiale create de 
o specie ce dispăruse de milioane de ani. Undeva, în apropierea 
Turnului, în adâncul planetei, se găseau încăperi necuprinse, în care se 
păstrau evidențe ale trupurilor fiecăruia dintre cele treizeci şi cinci de 
miliarde de oameni care locuiseră vreodată pe Pământ, începând din 
anul 100.000 î.e.n., până în 1983. 

Pe Lumea Fluviului, când o persoană murea, folosind un convertor 
masă-energie şi înregistrarea, resuscitatorul reproducea acel trup pe 
unul dintre malurile Fluviului. Wathanul, sufletul sintetic, entitatea 
invizibilă care cuprindea tot ce făcuse ca persoana respectivă să fie 
înzestrată cu rațiune, apărea imediat în trup, atrasă ca fierul de un 
magnet. lar bărbatul sau femeia, chiar dacă ar fi decedat cu douăzeci 
şi patru de ore mai devreme, învia. 

Între cele peste treizeci şi cinci de miliarde, Burton trecuse prin mai 
multe morţi decât oricine altul. La un număr de şapte sute şaptezeci şi 
şapte putea susţine că înregistrase un record. Deşi murise de mai 
multe ori decât oricine, puţini se puteau lăuda că trăiseră la fel de 
intens ca el pe Pământ sau pe Lumea Fluviului. Fuseseră puţine 
succese triumfale şi momente de plăcere; în schimb, suferise 
nenumărate înfrângeri şi nemulțumiri. Scrisese cândva că părţile bune 
şi rele ale vieţii manifestau tendinţa de a se echilibra, dar propriul 
cont era mai curând în deficit, decât în câştig. Catastiful lui Burton 
prezenta un dezechilibru pronunţat. Totuşi, el refuza să accepte ideea 
de faliment. Nu înţelegea de ce continua lupta, de ce voia cu atâta 
disperare să trăiască. Pesemne pentru că dorea ca într-o bună zi să 
echilibreze conturile. 

Iar după aceea? 

La asta nu se gândise, însă întrebarea îi întreținea strădaniile. 


Aşa se întâmpla şi în acele momente, pornit în urmărirea unei 
hoarde de fantome şi simțindu-se plasat de forţe rămase neînţelese în 
clădirea din vârful lumii. Fusese înălţată cu un anumit scop, pentru a 
le oferi pământenilor o şansă de a dobândi nemurirea. Nu neapărat o 
eternitate fizică, ci o reîntoarcere, poate o absorbţie în sânul 
Creatorului. 

lar acest Creator, dacă exista, nu îi înzestrase cu suflete pe 
pământeni, şi nici pe alte fiinţe gânditoare. Entitatea care figura atât 
de frecvent în mai toate religiile fusese imaginară, un fel de deziderat 
inexistent. Însă fiinţele înzestrate cu conştiinţă de sine puteau 
transforma în realitate ceea ce îşi imaginaseră, iar posibilul devenise 
realitate. Burton şi mulţi alţii se opuneau ideii de se cuvine. Eticii nu-i 
întrebaseră pe cei readuşi la viaţă dacă voiseră să fie sculaţi din morţi. 
Nu li se oferise nici o şansă de a alege. Fie că le plăcea sau nu, ei 
deveneau renăscuţi din moarte. Nu li se comunicase modul de 
procedură, şi nici motivul. 

Loga spusese că nu era suficient timp. Chiar dacă o mie de agenţi ar 
fi primit sarcina de a întreba o mie de oameni pe oră dacă doreau sau 
nu să fie înzestrați cu suflete contrafăcute, proiectul ar fi durat treizeci 
şi cinci de milioane de ore. Dacă astfel de interviuri ar fi fost 
desfăşurate de cincizeci de mii de agenţi, operaţiunea tot ar fi durat 
jumătate de milion de ore. Iar dacă sondajul ar fi fost făcut timp de 
douăzeci şi patru de ore pe zi, lucru imposibil, ar fi fost nevoie de 
peste şaptezeci şi cinci de ani pentru a interoga fiecare persoană. 

Ce s-ar fi realizat la sfârşit? Prea puţine lucruri. Pesemne că zece sau 
douăsprezece milioane de oameni ar fi decis că nu vor să trăiască aşa. 
Până şi un om ca Sam Clemens, care susţinea că-şi dorea pacea eternă 
şi liniştea morţii, ar fi optat pentru viaţă, dacă i s-ar fi oferit o 
asemenea şansă. Ar fi dorit măcar să încerce viaţa oferită, una în alte 
condiţii decât cele de pe Pământ. S-ar fi putut răzgândi dintr-o mie de 
motive. Acelaşi lucru s-ar fi aplicat şi celor care, din diferite raţiuni, 
simțeau că viaţa de pe Pământ fusese respingătoare, nenorocită, plină 
de dureri şi, în esenţă, nu meritase a fi trăită. 

— A trebuit să tratăm resuscitaţii în masă, explicase Loga. Altfel ei 
nu ar putea fi manevraţi. Am făcut, totuşi, unele excepţii. Tu ai 
reprezentat una dintre ele, pentru că am aranjat în secret să te trezeşti 
în zona de resuscitare cu foarte mulţi ani în urmă. Ai devenit un caz 
special. La Viro, canadianul, a fost vizitat de unul dintre noi, şi i s-au 
inoculat anumite idei pentru a înfiinţa Biserica Celei de-A Doua Şanse. 
Misionarii acestei biserici au răspândit învățături care conţineau unele 
dintre adevărurile privitoare la această situaţie. Ei au pus accent 
asupra raţiunilor etice referitoare la prezenţa resuscitaţilor aici; au 
insistat că fiecare persoană trebuie să progreseze din punct de vedere 
etic. 


— Dar de ce nu li s-a spus tuturor adevărul de la bun început? 
întrebase Burton. 

Iar apoi, înainte ca Loga să apuce a deschide gura, Burton dăduse 
singur răspunsul. 

— Am înţeles. Din acelaşi motiv pentru care nu au putut fi întrebaţi 
toţi dacă doreau să mai trăiască o dată sau dacă ar mai dori o şansă de 
viaţă. 

— Întocmai. Şi chiar dacă noi, Eticii, am fi apărut în Vale şi am fi 
rostit adevărul despre toate problemele, puţini ne-ar fi dat crezare. Iar 
învăţăturile noastre ar fi fost răstălmăcite, modificate şi respinse de 
către mulţi. Crede-mă, chiar dacă prezintă dezavantaje şi limite, calea 
aleasă de noi a fost cea mai bună. Ştim asta datorită lucrurilor pe care 
ni le-au spus predecesorii noştri despre proiectele lor de resuscitare a 
altor fiinţe. Pe de altă parte, în ziua în care au fost reînviaţi, 
pământenii vorbeau o sută de mii de limbi. Mulţi dintre ei nu ne-ar fi 
înţeles. Nu toţi oamenii ar fi fost în stare să asculte mesajul, decât 
după ce Biserica Celei de-A Doua Şanse ar fi răspândit o limbă 
comună, esperanto, pe întreaga Lume a Fluviului. 

Apoi Burton spusese: 

— Aproape că mă tem să întreb, în proiectele precedente câţi, mai 
bine zis, ce procentaj a trecut mai departe? 

— Trei sferturi dintre cei crescuţi pe Lumile Grădină. Restul de o 
cincime... Evidenţele privitoare la ei au fost dizolvate când au murit, 
după încheierea perioadei lor de graţie. 

— Au murit ori au fost ucişi? întrebase Burton. 

— Majoritatea s-au omorât între ei ori s-au sinucis. 

— Majoritatea? 

Loga se prefăcuse că nu aude. 

— O  şaisprezecime dintre oamenii resuscitați ca adulţi sau 
adolescenţi în proiectele precedente au trecut testul şi au Continuat. 
Fiecare dintre proiecte a avut cel puţin două faze. Aici, după ce se 
încheie faza cu cei care au murit înainte ori în cursul anului 1983, 
apoi cei care au murit după aceea vor fi resuscitaţi pentru etapa a 
doua. Cea definitivă. 

— Dar din cauza amestecului vostru, prima fază va dura mai mult 
decât s-a planificat. 

— Da. Cred că... ştiu, de fapt, că procentajul celor care Continuă ar 
fi putut fi mai mare, mult mai mare, dacă resuscitaţii ar fi avut mai 
mult timp la dispoziţie. N-am îndurat ideea că atâţia dintre ei sunt 
sortiţi pieirii, de aceea am devenit un renegat. Mi-am trădat semenii 
Etici. Eu... m-aş fi putut condamna singur să... să nu Continui. Dar nu 
cred în asta. Am făcut-o de dragul umanităţii. 

Creştinii şi musulmanii de pe Pământ crezuseră într-o reînviere 
fizică. Şi aşa s-au petrecut lucrurile aici. Însă scopul suprem al Eticilor 


a fost budist, absorbţia sufletului în Fiinţa Supremă. 

Ca şi cum i-ar fi citit gândurile, Loga zisese: 

— Dick, spune-mi, te rog, chiar crezi în adâncul minţii că vei 
Continua? 

Burton îl privise fix pe Loga. Apoi, fără să se grăbească, spusese: 

— Nu. Nu în înţelesul sugerat de tine. Nu pot crede în asta. Nu 
există nici o dovadă că există o Continuare. 

— Ba da, există! Instrumentele noastre nu pot percepe wathanul, 
ceea ce tu numeşti suflet, când posesorul lui a murit, după ce a atins o 
anumită etapă de... să o numim bunătate, în loc de progres etic. 

— Înseamnă doar că instrumentele nu-l pot detecta. Nu aveţi 
cunoştinţă de ceea ce se întâmplă în realitate cu wathanul în acel 
moment. 

Loga zâmbi. 

— În cele din urmă, trebuie să revenim la credinţă, nu-i aşa? 

— Atât cât am văzut din manifestările sale de pe Pământ, nu mai 
pun nici o bază în credinţă. De unde ştii că wathanul, după cum îl 
numiţi, s-a epuizat, pur şi simplu? E ceva artificial, însă viaţa lui se 
poate încheia în mod natural, aşa cum sfârşesc toate lucrurile 
sintetice... şi naturale. Nu este o entitate materială, aşa cum 
cunoaştem noi lucrurile materiale, dar tocmai aceasta este problema. 
Nu ştim precis dacă este sau nu material. Sau ceva alcătuit din energie 
pură. Iar într-un asemenea caz, o formă de energie necunoscută nouă. 
Dar cum aţi putea şti dacă nu cumva trece într-o altă formă, pe care 
instrumentele voastre nu reuşesc să o detecteze? 

— Ba trece! Întocmai! Trece în Nedetectabil! Cum altfel am explica 
faptul că wathanul trece de domeniul de sensibilitate al unui 
instrument, doar când posesorul său a atins o anumită etapă de 
progres etic? Cei care nu ajung la acest prag, pot muri mereu, mereu, 
dar wathanul revine mereu, mereu, în trupurile lor resuscitate! 

— Poate există o explicaţie la care nu te-ai gândit. 

— Sute de mii de mii de minţi, mult mai evoluate decât a ta, s-au 
străduit să găsească o altă explicaţie, şi nu au reuşit. 

— S-ar putea să apară o minte care să nu mai dea greş. 

— Acum te bazezi iarăşi pe credinţă. 

— Ba nu, pe istorie, logică şi probabilitate. 

Loga se simţise iritat, nu pentru că începea să-şi pună la îndoială 
credinţele, ci pentru că se temea că Burton nu va continua. 

După cum au evoluat lucrurile, Loga a fost acela care nu a 
Continuat. Evidenţele privind trupul lui fuseseră distruse, iar el nu mai 
avea posibilitatea de a atinge acel scop final. Cu toate acestea... doar 
el era vinovat că nu mai putea beneficia de şansă. Dacă nu ar fi dat 
experimentului alt curs, ar fi fost încă în viaţă, iar evidenţele i-ar fi 
asigurat posibilitatea de a se îndrepta spre evenimentul misterios 


cunoscut sub numele de Continuare. 

Dar necunoscutul care îl trecuse pe Loga în uitare fusese unul dintre 
Etici, care reuşise să supravieţuiască uciderii în masă a tovarăşilor săi 
de către Loga? Dacă da, atunci de ce nu se arăta? Se temea de cei opt 
resuscitaţi? Ori aştepta momentul potrivit pentru a-i omori şi a-i creşte 
în Vale, unde aceştia nu ar mai fi putut influenţa în vreun fel planul 
iniţial? 

Cel care ştia cum să introducă în Computer comenzi prioritare nu 
trebuia să se teamă de cei opt. Dar poate necunoscutul ştia ceva ce le 
rămăsese neştiut celor opt, dar ar fi putut afla. Dacă aşa ar fi stat 
lucrurile, necunoscutul va încerca să se debaraseze de ei cât mai 
grabnic posibil. 

Cu toate acestea, era posibil ca unul — ori mai mulţi dintre cei opt să 
fi făcut ca Loga să dispară. 

Burton tocmai se gândea la acest aspect, când pe un ecran de pe 
perete a apărut faţa lui Nur. 

— Aş vrea să discut cu tine. 

Burton a rostit codul care îi îngăduia lui Nur să îl vadă. 

— Ce s-a întâmplat? 

Nur purta un turban verde, ceea ce sugera că făcuse pelerinajul la 
Mecca. Alegerea culorii era totuşi întâmplătoare, pentru că micuțul 
maur nu dădea importanţă unor asemenea lucruri. Părul lui lung, 
drept şi negru, cădea de sub turban peste umerii slăbănogi şi 
negricioşi. Pe faţa lui smeadă apăruse o expresie de emoție intensă. 

— Semnalul de inhibare împotriva resuscitării lui Monat şi a tuturor 
Eticilor şi a agenţilor acestora rămâne valabil. Numai că s-a petrecut 
ceva mult mai spectaculos! 

A făcut o pauză. 

— Ei bine? l-a invitat Burton să continue. 

— Mai ţii minte că în urmă cu trei săptămâni Loga ne-a spus că 
dăduse instrucţiuni Computerului să înceapă resuscitarea celor 
optsprezece miliarde de oameni pe care îi avea în evidențe? Am 
presupus cu toţii că acest lucru s-a făcut. Nici vorbă! Se vede treaba 
că, din anumite motive, Loga s-a răzgândit. Pesemne că intenţiona să 
aştepte până când vom pleca din Turn. În orice caz, de atunci încoace 
nu a fost resuscitat nici un om. 

Uimitoarea veste l-a redus pe Burton la tăcere. După ce s-a 
dezmeticit, a zis: 

— Câte trupuri sunt acum în aşteptare? 

— În acest moment, optsprezece miliarde un milion trei sute treizeci 
şi şapte de mii o sută nouăzeci şi nouă. Ba nu. În această clipă... două 
sute şapte. 

— Nu cumva tu...? 

Anticipând întrebarea, lucru ce se întâmpla cu o frecvenţă 


enervantă, Nur a explicat: 

— Da. Am apreciat că necunoscutul a impus Computerului o 
comandă prioritară. Aşteptarea continuă. 

— Dacă nu mă înşel cumva, cu doar trei săptămâni în urmă ne 
închipuiam că zbaterea asta îndelungată avea să se încheie. Credeam 
că toate disputele noastre majore vor dispărea şi că singurele 
probleme vor fi cele de ordin personal. 

Nur nu i-a răspuns. 

— Prea bine. În primul rând va trebui să ne supunem cu toţii unui 
test al adevărului. Nu putem merge mai departe pornind de la 
presupunerea că există un necunoscut decât după ce eliminăm orice 
suspiciune din cadrul grupului nostru. 

— Celorlalţi nu le va plăcea. 

— Dar e logic să procedăm aşa. 

— Oamenilor nu le place logica, dacă ea presupune disconfort sau 
pericole, a explicat Nur. Cu toate astea, se vor supune testului. Trebuie 
să accepte, ca să alunge orice suspiciune. 

Dacă evitarea unei minciuni a fost acelaşi lucru cu rostirea 
adevărului, rezultatele testului s-au dovedit pozitive. lar dacă 
minciuna ar constitui un indiciu că s-a spus adevărul, rezultatele au 
fost negative. 

Adevărate sau nu, potrivit indiciilor, cei opt păreau a fi nevinovaţi. 

Fiecare s-a aşezat într-un cubicul închis, cu pereţi transparenţi şi a 
răspuns la întrebările adresate de Burton şi Nur. Câmpul generat în 
interiorul cubiculului a arătat wathanul plutind deasupra capului 
persoanei interogate, legat de ea printr-un firicel luminos de culoare 
stacojie. Era o sferă care se umfla şi scădea în volum, se rotea, sau cel 
puţin aşa lăsa impresia, iluminată într-o diversitate de culori. Acesta 
era acel ceva invizibil care însoțea orice persoană din momentul 
concepţiei, părăsind-o abia după moarte. Cuprindea tot ce ţinea de 
respectiva persoană, reproducând conţinutul minţii şi sistemului 
nervos şi dându-i conştiinţa de sine. 

Burton a susţinut testul, iar Nur i-a pus o serie ie întrebări la care 
trebuise să dea răspunsuri pe care le socotea adevărate. 

— Te-ai născut în Torquay, Anglia, pe 19 martie 1821? 

— Da, a răspuns Burton, iar Computerul i-a fotografiat wathanul 
exact în acelaşi moment. 

— Când şi unde ai murit pentru prima oară? 

— Duminică, 19 octombrie 1890, în casa mea din Triest, acea parte 
a Italiei ce aparţinea pe atunci Imperiului Austro-Ungar. 

Computerul a mai făcut o fotografie şi a comparat-o cu cealaltă. 


Apoi le-a comparat pe acestea două cu cele ce fuseseră făcute cu mulţi 
ani în urmă, când Burton fusese interogat de Consiliul celor 
Doisprezece. 

Nur s-a uitat la afişajul de pe ecran. 

— Adevărul. Aşa cum îl cunoşti. 

Era una dintre deficienţele testului. Dacă persoana credea că spune 
adevărul, wathanul indica acelaşi lucru. 

— Acesta este adevărul, a spus Frigate. Am citit amănuntele acelea 
de multe ori pe vremea când trăiam pe Pământ. 

— Ai minţit vreodată? a întrebat Nur. 

— Nu, a spus Burton şi a rânjit. 

Pe suprafaţa wathanului a apărut un fulger negru. 

— Subiectul minte, a comunicat Nur Computerului. 

Pe ecran a apărut: VERIFICAT ANTERIOR. 

— Ai minţit vreodată? a repetat Nur întrebarea. 

— Da. 

Zigzagul de culoare neagră a dispărut. 

— L-ai făcut pe Loga să dispară? 

— Nu. 

— Ai avut vreun amestec în distrugerea lui Loga? 

— După părerea mea, nu. 

— Din câte ştii, acesta e adevărul, a spus Nur, după ce s-a uitat scurt 
la ecran. Ai idee cine ar fi putu să facă pe Loga să dispară? 

— Nu. 

— Te bucuri că a dispărut? 

— Ce dracu'? a exclamat Burton. 

El nu putea vedea imaginea propriului wathan. Se iluminase în 
oranj, care acoperise toate celelalte culori schimbătoare. 

— Nu trebuia să-l întrebi asta, i-a reproşat Aphra Behn. 

— Aşa e, diavole, nu aveai nici un drept! a strigat Burton. Nur, eşti 
un mişel, ca toţi cei care au îmbrăţişat sufismul! 

— Dar te-ai bucurat, a spus Nur, netulburat. Am bănuit. Am o 
bănuială că mai toţi am trăit acelaşi sentiment. Eu nu m-am bucurat, 
dar voi îngădui să mi se pună întrebarea. S-ar putea să fi jubilat şi eu, 
dar asta s-a întâmplat în străfundurile minţii mele animalice. 

— În subconștient, a murmurat Frigate. 

— Ce importanţă are numele? Mintea animalică. 

— Dar de ce să se bucure cineva? a întrebat Alice. 

— Chiar nu-ţi dai seama? a răcnit Burton. 

Alice s-a crispat în faţa violenţei verbale. 

După ce a trecut testul, fie şi pentru moment, Burton a ieşit din 
cabină şi l-a interogat pe Nur. După ce şi maurul a părut a fi 
nevinovat, a venit rândul lui Alice. Burton a evitat să o întrebe dacă 
moartea lui Loga o bucurase. Se îndoia că ar fi fost aşa. Însă când ea 


avea să-şi găsească timp pentru a analiza ce ar fi putut face cu puterile 
de acolo, probabil că va înţelege de ce, spre ruşinea lor, ceilalţi se 
simţiseră entuziasmați. 

Unul după altul, şi-au demonstrat inocenta şi ceilalți. 

— Dar Loga ar fi putut trece testul chiar dacă ar fi minţit ca un 
politician, a spus Nur. S-ar putea ca vreunul dintre noi să fi avut acces 
la aparatul de distorsionare a wathanului. 

— Nu cred, a precizat Turpin. Nici unul nu are priceperea să 
manevreze aşa ceva. Şi nici nu suntem pregătiţi să trecem peste 
comenzile date de Loga. Cred că ne pierdem vremea, ca să nu mai 
spun că ne lăsăm cu toţii insultaţi. 

— Dacă interpretez corect vorbele tale, vrei să ne anunţi că nu 
suntem îndeajuns de inteligenţi. Nu e adevărat. Avem inteligenţa 
necesară. Doar că nu deţinem cunoştinţele de care ar fi nevoie. 

— Da, la asta mă refeream. Nu avem cunoştinţe suficiente. 

— Trei săptămâni sunt îndeajuns pentru ca o persoană harnică să 
capete cunoştinţele trebuincioase de la Computer, a spus Burton. 

— Ba nu. Computerul nu va învăţa pe nimeni cum să aibă prioritate 
faţă de comenzile date de Loga, a subliniat Turpin. Eu nu prea cred că 
e posibil. 

— Am putea efectua o verificare a memoriei tuturor pe durata 
ultimelor trei săptămâni, a intervenit Frigate. Asta ar dura, dar poate 
că merită. 

— Nu! a protestat Alice cu vehemenţă. Nu! M-aş simţi violată! Ar fi 
chiar mai rău decât o siluire! Nu vreau! 

— Îţi înţeleg sentimentele, a spus Nur. Deşi... 

Computerul putea derula amintirile oricui până la data naşterii, 
afişându-le pe un ecran. Procesul avea şi anumite limite, deoarece nu 
putea reproduce gânduri nevizuale şi neaudibile decât ca afişări 
electronice, a căror interpretare rămăsese nesigură. Sistemul reuşea să 
transmită amintiri tactile, olfactive şi legate de apăsare. Totuşi, 
memoria este selectivă şi se părea că ştergea multe evenimente pe care 
indivizii le socoteau neimportante. Totuşi, rezulta cu claritate ce 
văzuse, auzise sau rostise subiectul. La cerere, puteau fi proiectate şi 
câmpuri referitoare la emoţii şi dureri. 

— N-aş vrea să mă vedeţi când m-aş afla în toaletă, s-a lamentat 
Alice. 

— De dragul nostru sau al tău, nimeni nu ar dori, a spus Burton, şi a 
izbucnit în râs. 

Hohotele lui au răsunat ca salturile unei pietre aruncate cu iscusinţă 
pe apă. 

— Toţi scăpăm vânturi şi râgâim, şi aproape oricine s-a masturbat 
măcar o dată sau s-a scărpinat în nas, şi sunt convins că Marcelin şi 
Aphra s-ar sinchisi dacă i-am vedea în pat. Însă nu este nevoie să 


vizionăm totul. Computerului i se pot da instrucţiuni să fie selectiv, să 
prezinte doar evenimentele care ne interesează. Orice altceva ar 
deveni irelevant şi nu va fi prezentat. 

— E o pierdere de vreme, a vorbit Frigate. Cel care este suficient de 
inteligent să procedeze la fel ca necunoscutul nu ar ignora 
posibilitatea unei descărcări a memoriei. 

— Sunt de acord cu tine, a recunoscut Burton, deşi nu mi se 
întâmplă prea des. Însă este unul dintre acele lucruri de rutină care 
trebuie făcute. Ce-aţi spune dacă vinovatul — dacă există aşa ceva — a 
anticipat că noi am socoti inutilă o verificare a amintirilor? 

— Nu ar risca, a spus Li Po. 

— Şi totuşi, insist să facem verificarea, a propus Burton. Dacă nu 
procedăm astfel, vom avea dubii. 

— Încă ne întrebăm când se va termina totul, a vorbit din nou 
Frigate, pe un ton acru. Dar dacă trebuie... 

Căutarea ar fi putut fi derulată simultan, fiecare dintre participanţi 
stând în câte un cubicul separat, însă în acest caz, cine ar fi supervizat 
fiecare subiect, să se asigure că nu dăduse comandă Computerului să 
anuleze anumite evenimente relevante? Burton a intrat primul şi a 
ieşit după trei ore, cât i-a luat Computerului să extragă trei săptămâni 
de amintiri. Pe toată durata extracţiei, ecranul rămăsese alb. 

A rămas la fel, desigur, cât au fost examinaţi şi ceilalţi. 

Au trecut douăzeci şi cinci de ore până când şi ultimul dintre ei, Li 
Po, a ieşit din cubicul. Alţii, unul câte unul, se duseseră la culcare cu 
mult timp înainte. Unii se trezeau când cei doi tocmai hotărau să se 
retragă la pat. Dar Burton dorea în primul rând să se asigure că 
nimeni nu putea pătrunde în apartamentul mare. 

— Necunoscutul ar putea sparge codul. 

— Şi cum sugerezi să blocăm uşa? a întrebat Frigate, căscând. 
Punem un pat în dreptul ei? îngrămădim mobilă peste el? 

— Ideea nu e rea, pentru că uşa se deschide spre interior. Totuşi, o 
să-i dau Computerului o comandă să instituie o alarmă pentru efracţie. 

Burton a procedat în consecinţă. Cinci minute mai târziu, a scos 
dintr-un convertor energie-materie vreo douăsprezece elemente de 
echipament. A fixat două cutii de perete, de fiecare parte a uşii şi de 
acestea a legat alte câteva. La sfârşit, a reglat un cadran de pe una 
dintre cutiile mai voluminoase. 

— Gata, a spus el, făcând un pas înapoi, ca să-şi admire opera. 
Nimeni nu poate intra fără să declanşeze o sirenă asurzitoare. Stau şi 
mă gândesc. Ar fi preferabil să o testăm. Pete, ce-ar fi să ieşi, să 
închizi uşa şi apoi să revii? 

— Bine, dar sper să nu dispar cât voi rămâne pe hol. 

Burton a răsucit un buton plasat pe cutie. Frigate a rostit codul şi, 
după deschiderea uşii, a ieşit. S-a întors, a spus cuvântul magic, iar 


uşa s-a închis. Burton a învârtit din nou butonul, iar câteva secunde 
mai târziu, uşa a început să se deschidă. Dinăuntrul cutiei a răzbătut o 
lumină oranj, foarte vie, şi încăperea a duduit de zgomotul unui motor 
de automobil. Aphra Behn şi De Marbot au apărut în goană pe uşă. 
Turpin, care mânca micul dejun, şi nu îi acorda prea multă atenţie lui 
Burton, a sărit de la masă, scăpând mâncarea din gură. 

— Dumnezeule mare! 

Burton a oprit alarma. 

— Necunoscutul ar putea afla de la Computer combinaţia. De aceea 
am cerut o alarmă pe care să o programez chiar eu. Computerul nu are 
cum să ştie ce combinaţie am ales, mai ales că în timp ce am introdus 
cifrul, m-am aşezat cu spatele la ecran, ca să îi blochez vizibilitatea. 

— Admirabil, a socotit Frigate. Dar dormitoarele noastre sunt 
izolate fonic. Cum o să auzim alarma? 

Zidurile, podeaua şi tavanele aveau o grosime de peste zece 
centimetri, şi erau înţesate de circuite şi cabluri de tensiune, 
majoritatea nefolosite. Burton ar fi putut comanda Computerului să 
pornească alarma în toate încăperile, când se declanşa cea de la 
intrare. Însă necunoscutul ar fi reuşit să controleze circuitele. 

Burton tocmai se gândea cum să procedeze, când Frigate a spus: 

— Am putea pune Computerul să realizeze detectoare de masă. Le 
vom instala în uşile dormitoarelor, astfel încât, chiar dacă nu am auzi 
alarma camerei, nu ne-ar scăpa nici o persoană care ar dori să 
pătrundă în dormitor. Ele ar trebui să fie activate şi dezactivate prin 
semnale făcute cu mâinile. S-ar putea ca necunoscutul să ne spioneze 
chiar acum prin intermediul Computerului. Probabil că asta şi face. 
Dar, din câte ştiu, nu are posibilitatea de a ne vedea, decât dacă pune 
în funcţiune un ecran. Iar acest lucru nu ar trece neobservat. 

— Spui că nu ştim nimic sigur, a intervenit Burton. N-ar fi posibil ca 
el să pornească un ecran, dar să-l facă invizibil pentru noi? 

— Cred că da. Nu ştiu prea multe lucruri despre ştiinţa Etică pentru 
a fi sigur de ce se poate realiza şi ce nu. 

— Înseamnă că necunoscutul ne-ar putea urmări şi acum. 

— Da. Propun să înălțăm un soi de cort în camera asta şi, stând 
înăuntru, să comunicăm unii cu alţii în scris. Sau punem Computerul 
să ne facă un cubicul izolat fonic. Până şi podeaua ar fi izolată. 
Necazul este că s-ar putea ca la ordinul necunoscutului să se fi instalat 
detectoare în pereţi. Şi nu avem nici un mijloc de a le depista. Dacă 
mă gândesc mai bine, până şi un cort de pânză ar putea avea 
detectori. 

Burton s-a enervat: 

— Chiar nu putem face nimic? 

— Putem face tot ce socotim că e bine şi pe urmă să sperăm că e de 
ajuns. 


— O să păstrăm alarma de la uşă, a spus Burton. O să scriu 
combinaţia pe hârtie. Voi o memoraţi, iar eu o să mă ocup de 
distrugerea peticelor de hârtie. 

— Trebuie distruse cu un fascicul, a propus Frigate. Dacă doar le 
arzi şi fărâmiţezi ce rămâne, după care arunci totul în recipientul de 
reciclare, Computerul ar fi capabil să reconstituie combinaţia. 

Burton a spus că vor trebui să-şi pună nişte glugi pe cap, când vor 
reformula combinaţia. Iar ca să se asigure că glugile nu conţineau 
detectori, le vor face din cearşafuri. 

— Nu ne putem încrede în detectorii de masă, a adăugat el. Ni-i va 
face Computerul, dar necunoscutul ar putea ascunde în ele dispozitive 
de dezactivare. 

— Într-adevăr, a adăugat Frigate. Poate a instalat un asemenea 
dispozitiv şi în alarma antiefracţie. 

— Înseamnă că orice am face, Computerul ne va trăda? 

— Sigur. Chiar şi în cazul mâncării. Necunoscutul ar avea 
posibilitatea de a pune otravă în ea. 

— Dumnezeule! Trebuie să găsim o soluţie ca să putem lupta 
împotriva acestui diavol! 

Nur, care rămăsese în apropierea lor şi-i ascultase cu un zâmbet pe 
faţă, a zis: 

— Dacă şi-ar fi propus să ne ucidă, necunoscutul ar fi făcut-o până 
acum. Cum are prioritate față de comenzile date de Loga, înseamnă că 
trebuie să facă parte dintre Etici. Dacă aşa stau lucrurile, de ce nu i-a 
resuscitat pe Monat şi pe ceilalţi? Aşa ar fi trebuit să gândească, şi aşa 
s-ar fi cuvenit să acţioneze, bineînţeles, după ce ne imobiliza pe noi. 
Lucru pe care l-a reuşit, nici nu trebuie să mai evidenţiez asta. Singura 
problemă e că... 

A făcut o pauză lungă, iar asta l-a determinat pe Burton să-l 
îmboldească: 

— Da. Despre ce e vorba? 

— Să fi şters un Etic amprenta corporală a lui Loga? Eu cred că nu. 
Aşadar... imposibil ca necunoscutul să fie un Etic. Decât dacă... 

— Dacă ce? 

— Ai răbdare, amice. Graba strică treaba. Decât dacă... Loga a pus 
totul la cale. 

— Am mai analizat posibilitatea asta, a explodat Burton. De ce să 
facă aşa ceva? 

Nur a ridicat din umerii slăbănogi şi înălţând palmele mâinilor 
lungi. 

— Nu ştiu. Mă îndoiesc că ar fi vorba de Loga. Şi-ar şterge singur 
amprenta corporală? Sigur nu. 

— Dar poate are o cameră secretă de resuscitare undeva prin Turn, 
a spus Frigate. 


— Asta voiam să spun şi eu, a intervenit Nur. Încă nu am găsit o 
explicaţie pentru un comportament atât de irațional. Dar mă tot 
gândesc la sunetele de paşi auzite de Frigate, pe coridor, când noi 
eram în camera aceea, sărbătorind victoria împotriva Computerului 
care funcţiona cu erori. Loga a fost deranjat când Pete i-a spus despre 
asta. A fugit pe coridor până la holul ce se intersecta, şi a privit în 
susul şi-n josul puţului de lift. Apoi i-a adresat Computerului câteva 
întrebări, dar în limbajul lui, şi a vorbit atât de repede încât nu am 
înţeles nimic. 

— L-am întrebat ce îl tulburase atât de mult, a spus Burton. Mi-a 
răspuns că tulburarea îi trecuse şi că experienţa trăită îl făcuse atât de 
sensibil pe Pete, încât auzea sunete ce nu existau. Bănuielile lui Pete 
erau molipsitoare. Aşa a zis Loga. 

— Asta-i ca şi cum ai da cu pietre în ferestrele propriei case! a 
adăugat Frigate. Nimeni nu era mai paranoic decât Loga. 

— Dacă era, înseamnă că am fost de partea cui nu trebuia, a spus 
Nur cu un aer calm. Cei care urmează un dement sunt la fel ca el. Dar 
nu văd ce rost mai are să discutăm. Problema e ce facem acum? 

Realist vorbind, sarcastica propunere a lui Frigate de a îngrămădi 
mobila în dreptul uşii a rămas cea mai bună dintre toate. Punerea ei în 
practică presupunea unele inconveniente dacă ar fi folosit uşa mai des, 
dar, pentru moment, îşi propuseseră să rămână în apartament. 

Pe de altă parte, acum păreau să existe şanse reduse ca 
necunoscutul să le otrăvească hrana şi apa. Frigate şi Nur au procurat 
diagramele simplificate ale convertoarelor energie-materie şi le-au 
analizat. Necunoscutul putea întrerupe alimentarea cu energie a 
convertoarelor, făcându-i să moară de foame. Însă hrana se producea 
prin conversie e-m, cu ajutorul unor circuite pre-programate, pe care 
necunoscutul nu le putea modifica. Prin urmare, nu avea cum să 
introducă otravă în ele. Însă apa de băut şi de spălat venea pe ţeavă, 
iar necunoscutul ar fi putut strecura substanţe toxice pe acea cale. 

Frigate şi Nur au aranjat ca apa să fie produsă de convertoarele din 
camere. Computerul nu a protestat pentru că trebuia să realizeze 
instalaţia sanitară necesară care să lege ţevile de convertoare. Cei opt 
s-au văzut siliţi să se apuce de făcut instalaţia, dar lipsa lor de 
experienţă a fost depăşită cu ajutorul instrucţiunilor şi uneltelor puse 
la dispoziţie de Computer. Până la terminarea lucrării, cei opt aveau 
să obţină apa din convertoare, păstrând-o în castroane şi găleți 

— Mi se pare inutil şi ridicol, a protestat Li Po. Există multe 
modalităţi prin care necunoscutul ne-ar putea elimina. 

— Chiar şi aşa, noi trebuie să facem tot posibilul pentru a dejuca 
orice şiretenie a lui, a subliniat Nur. Asta în cazul în care a pus aşa 
ceva la cale. Şi dacă există cu adevărat. 

— Mă duc la culcare, a anunţat Burton. 

— Mai întâi o să mănânc, a spus Nur. 

Micuţul maur arăta proaspăt ca după opt ore de somn odihnitor. În 
camera cea mare rămăseseră doar De Marbot şi Behn. Burton i-a lăsat 
lui Nur sarcina de a explica motivele pentru care se blocase uşa, după 
care a plecat pe hol şi, după câţiva paşi, a intrat în apartamentul lui 
din cadrul apartamentului mare. Acesta cuprindea trei încăperi: o 
cameră de zi, cu suprafaţa de douăzeci şi patru de metri pătraţi, 
mobilată luxos, putând fi însă folosită drept cameră de lucru, un 
dormitor şi baie. Burton şi-a desfăcut centura de care era prins tocul în 
care ţinea arma cu fascicul, apoi şi-a lepădat singurul articol de 
îmbrăcăminte, un kilt stacojiu, decorat cu forme de un auriu 
strălucitor, sugerând lei. Podeaua era acoperită cu un covor gros, 
asemănător celui din camera de la intrarea comună. Modelul ţesut se 
deosebea, constând din trei cercuri care se întrepătrundeau. Pereţii 
erau de un crem deschis, însă un singur cuvânt din partea lui Burton 
către Computer, şi culoarea se putea schimba în oricare alta, după 
dorinţă. Putea, de asemenea, să comande orice formă ori simbol, 
suprapus culorii de bază. Ici şi colo se vedeau picturi care arătau ca 
originalele lucrate în ulei, însă ele fuseseră reproduse de Computer. 
Nici un specialist în artă nu ar fi reuşit să deosebească originalele de 
copii, întrucât cele două erau identice până la nivel molecular. 

Burton s-a târât în pat şi a adormit pe dată. S-a trezit simțindu-se ca 
drogat şi păstrând amintirea vagă a unui coşmar. O hienă de două ori 
mai înaltă decât el îl ameninţase cu colții ca nişte spade de oţel. Şi-a 
adus aminte că se apărase de colții aceia curbați cu o floretă de 
scrimă, iar hiena râsese de el. Hohotele ei semănaseră uimitor de mult 
cu ale lui. 

— Mi s-a spus, fără nici o justificare, că aş fi o hienă umană, a 
murmurat el, şi s-a rostogolit, coborând din pat. Trebuia să-şi facă 
singur patul, deşi existau androizi — roboţi alcătuiți din proteine — care 
să îndeplinească astfel de corvezi. Însă deocamdată, androizilor nu li 
se îngăduia accesul în apartament. Reprezentau un pericol potenţial, 
deoarece necunoscutul le-ar fi putut ordona să îi atace pe cei opt. 

Burton a făcut gimnastică destul de intens vreme de o oră, apoi a 
comandat Computerului să-i aducă micul dejun. Cafeaua era cea mai 
bună care se producea pe Pământ; ouăle coapte, cele mai bune 
mâncate vreodată; pâinea neagră prăjită exact cum trebuia şi unsă cu 
cel mai bun unt ce exista pe Pământ. Mai era un gem care i-a încântat 
papilele gustative, făcându-l să cadă în extaz, şi, un fruct necunoscut 
pe Pământ, dar care avea un gust asemănător cu pepenele galben. 

Şi-a periat apoi dinţii şi, în ciuda posibilităţii ca apa să fie otrăvită, 


a făcut un duş nu prea cald. Aşa cum spusese Frigate, dacă 
necunoscutul ar fi voit să-i elimine, ar fi făcut-o de multă vreme. 

A ales un kilt verde închis şi o robă lungă şi largă din material 
verde, împodobită cu un desen înfăţişând păsări galbene dintr-o specie 
necunoscută. Apoi a activat un ecran-perete ca să vadă ce se petrecea 
în camera de zi. Li Po, Nur, Behn şi Turpin stăteau pe scaune şi citeau 
listele ce cuprindeau limitele de comandă. Mobilierul rămăsese stivuit 
în dreptul uşii. 

Burton a întrat în camera mare, i-a salutat pe ceilalţi şi a întrebat: 

— Ceilalţi vor veni? 

Nur a confirmat. Burton s-a dus la un Computer auxiliar şi a activat 
ecranele din dormitoarele celor absenţi. Nu-i putea vedea, dar i-a auzit 
spunând că vor veni imediat. Câteva clipe mai târziu, Alice, Frigate şi 
De Marbot au apărut. Alice purta o robă largă, amintind de un strai 
chinezesc, de culoare stacojie cu balauri verzi şi papuci de brocart 
având botul răsucit în sus. Părul ei scurt şi negru strălucea ca şi cum 
ar fi fost periat îndelung. Se machiase doar pe buze cu puţin ruj. 
Burton s-a gândit că ar fi putut să-şi pudreze puţin faţa, să-şi ascundă 
cearcănele întunecate de la ochi. 

— N-am dormit deloc, s-a plâns ea, şi s-a aşezat pe un scaun. N-am 
reuşit să alung din minte ideea că cineva ar putea să mă urmărească. 

— Dacă am avea încredere în androizi, i-am pune să tapeteze cu 
hârtie pereţii din dormitoare, a spus Frigate. În felul acesta, ecranele 
ar fi blocate. 

— Dacă, şi iar dacă, a mormăit Burton. Mi s-a acrit de atâţia „dacă”. 
M-am săturat să mă simt ca într-o cuşcă. Imediat ce vom şti ce putem 
face şi ce nu, o să organizăm o vânătoare. Va fi primejdios, dar eu 
unul nu vreau să mai stau ascuns ca un iepure în vizuină. Doar nu 
suntem iepuri. Suntem oameni. Iar fiinţele umane nu trebuie ţinute în 
voliere, ca porumbeii. 

— Iepuri şi porumbei, a murmurat Frigate. 

Burton s-a răsucit cu faţa spre el. 

— Ce naiba vrei să spui? 

— Iepurii şi porumbeii habar nu au de ce sunt ţinuţi în cuşti. Nici 
nu ştiu că sunt puşi la îngrăşat pentru a fi sacrificați. Dar noi nu ştim 
de ce a fost îndepărtat Loga şi nici ce soartă ni s-a rezervat. Ne aflăm 
într-o situaţie mai rea decât iepurii sau porumbeii. Măcar lor le 
lipseşte mintea, şi se simt fericiţi. Noi suntem la fel de neştiutori, dar 
nefericiti. 

— Te rog să vorbeşti în nume propriu, l-a prevenit Nur. În caz că nu 
v-aţi gândit, aş dori să subliniez că lista poate fi incompletă. E posibil 
ca necunoscutul să fi lăsat anumite drepturi. Chiar dacă e aşa, trebuie 
să ţinem seama că le poate elimina oricând doreşte. 

S-a lăsat o tăcere lungă. Ridicându-se, chinezul s-a dus la convertor 


şi a comandat un pocal de whisky de orz. Burton s-a strâmbat, dar nu 
i-a zis nimic. Ar fi fost inutil, iar atitudinea sfidătoare a lui Li Po i-ar fi 
subminat autoritatea pe care o avea asupra celorlalţi. 

Li Po a sorbit din tărie, a râgâit în semn de apreciere şi a revenit la 
scaunul său. 

— Am nevoie de o femeie! a spus el pe neaşteptate. 

Burton crezuse că Alice trecuse de vârsta la care ar fi roşit auzind 
aşa ceva, dar se părea că educaţia ei victoriană încă persista. 

— Va trebui să te abţii, şi gata, i-a replicat Burton. Avem destule 
probleme pe cap şi numai resuscitarea unei femei ca să-ţi satisfaci tu 
poftele ne mai lipsea. 

Alice a roşit şi mai abitir. Aphra Behn a pufnit în râs. 

— E nefiresc, a insistat Li Po. Yang-ul meu are nevoie de un yin. 

Burton a râs, pentru că într-o limbă vorbită în vestul Africii, yang 
însemna excrement. Po l-a întrebat de ce râsese. După ce i s-a dat 
explicaţia, chinezul a hohotit foarte zgomotos. 

— Fi, dacă nu pot avea o femeie, o să fac uitată dorinţa prin 
mişcare fizică. Ce-ai spune să luptăm vreo oră, două, cu floretele sau 
cu spadele? 

— Şi eu aş avea nevoie de puţin exerciţiu, a spus Burton, dar tu eşti 
beat deja. Nu mi-ai fi un adversar pe măsură. 

Li Po a protestat vehement şi pe un ton certăreţ, susținând că l-ar 
învinge cu orice armă alege, chiar dacă ar bea de două ori mai mult. 
Burton i-a întors spatele, iar chinezul s-a împleticit până la scaunul lui 
şi, lăsându-se moale pe el, s-a pus pe sforăit. Frigate şi Turpin l-au dus 
până la dormitorul lui. Uşa era însă încuiată cu un cuvânt codificat, 
cunoscut doar lui Po, lucru pe care cei doi nu-l ştiau. De aceea, l-au 
lăsat pe podea şi au revenit în camera mare. 

— Cu toţii o să ajungem a ne purta ca Li Po, dacă va trebui să 
rămânem aici, a spus Turpin. 

S-a dus la un convertor şi a comandat un pahar cu gin, cu o picătură 
de lămâie. Aphra, care îşi luase un pahar cu aceeaşi băutură, l-a 
ridicat şi a spus: 

— Un toast pentru nebunie! Dacă asta este o închisoare, o lasă în 
umbră pe cea de la Newgate. 

Ştia despre ce vorbea: ajunsese de două ori în închisoarea 
datornicilor. 

Pe de altă parte, îşi putea îngădui o atitudine foarte relaxată, deşi 
nu tocmai firească. Avea un amant, pe De Marbot, cu care era fericită, 
şi se bucura de tot ce avusese vreodată pe Pământ, şi multe altele pe 
deasupra. Cu excepţia libertăţii. O absenţă care nu o deranja în acele 
clipe pe femeia adaptabilă şi veselă. 

Posibilităţile oferite de listă îi împiedicau pe unii dintre ei să simtă 
primejdia. Deşi ar fi trebuit să analizeze ce le limita puterile, ei se 


gândeau ce recompense li se ofereau. Cu toate că le înţelegea 
neastâmpărul, Burton era tulburat de nepăsarea cu care priveau 
pericolele, despre care se putea afirma, fără a greşi prea mult, că îi 
pândeau la orice colţ. 

Judecând după expresiile de pe feţele lor, Nur era singurul care se 
gândea la inamicul neştiut. Lui Burton îi venea să-i ia în şuturi pe 
ceilalţi. S-a abținut, bătând însă brusc din palme, făcându-i să iasă din 
starea de visare senină. 

— De ajuns cu prostiile. Situaţia e gravă. Mortală. Nu avem timp să 
ne gândim la altceva decât la felul în care să ripostăm inamicului. 
Dacă îl învingem, puteţi apoi să vă jucaţi după pofta inimii. Până 
atunci, însă... Necunoscutul are un mare avantaj asupra noastră prin 
faptul că ştie să utilizeze Computerul mai bine decât noi. Însă dacă am 
învăţa cum să-l folosim împotriva lui, ne-ar putea deveni cel mai bun 
aliat. Daţi-mi voie să vă aduc aminte că nu e vorba doar o masă uriaşă 
de nervi electronici şi proteine, care se află la baza puţului central. 
Computerul este şi Turnul, această clădire în care locuim. Creierul este 
organul central, alcătuit din proteine, centrul vital. Dar majoritatea 
circuitelor sunt în podele, ziduri şi tavane. Noi suntem în inima, în 
nervii inamicului. Şi putem găsi modalităţi de a le lovi. Poate s-ar 
cuveni să spun că găsim soluţii pentru a le controla şi folosi ca arme. 

— Dacă te-ai gândit cumva să pui clopoței pisicii, a spus Alice, ţin 
să te anunţ că nu ştim care e pisica. 

— Ar putea fi nu ştiu ce şoricel care ne-a făcut să credem că e mâţă, 
a precizat Nur. 

— Dacă, ar putea... a intervenit Burton. Încetaţi cu speculaţiile. Să 
le abandonăm şi să intrăm în acţiune. 

— Bine. Dar cum? a întrebat Nur. Tot ce spunem sau vom spune 
poate fi auzit de cine trebuie. Poate suntem şi văzuţi. 

— Am zis „fără dacă şi poate”! a bubuit Burton. 

Frigate a început să râdă. 

— N-avem ce face, pentru că suntem cu toţii ţicniţi. Eu sunt ţicnit. 
La fel şi tu. Sigur e aşa, altfel n-am fi ajuns aici. 

— Ce tot aiurezi acolo? 

— Ei, na, parafrazează şi el conversaţia dintre Pisica din Cheshire şi 
Alice, a explicat Alice. 

— Orice menţiune despre pisici mă duce cu gândul la Pisica din 
Cheshire, a spus Frigate. Într-un fel, necunoscutul e ca zâmbetul acela, 
care rămâne după ce pisica dispare. 

Disperat, Burton şi-a repezit braţele în aer. 

— Ce păcat că nu v-am avut pe toţi sub comanda mea în armată! 

S-a lăsat tăcere, dar Burton ştia că nu va ţine mult. Mai ales în acel 
grup. 

— Poate chiar de asta avem nevoie, a spus Frigate. 


— De ce anume? 

— De o armată. Putem cere Computerului să ne facă o armată de 
roboţi şi androizi. Îi programăm în aşa fel încât necunoscutul, să-l 
numim Snark, să nu poată avea prioritate faţă de comenzile noastre 
asupra roboților. Îi punem să-l caute pe Snark şi să ne păzească pe noi. 
O să le ordonăm să prindă şi ucidă pe oricine nu este din grupul 
nostru. Oricine altul devine inamic. Roboții şi androizii vor reuşi să 
facă în scurt timp ceea ce nouă ne-ar lua ani de zile. 

Burton s-a uitat fix la american. 

— Ai scris treburi din astea — cum se cheamă? — de science-fiction 
prea multă vreme. De aceea ţi-a putrezit creierul. 

— Dar face parte din posibilităţile Turnului. Dacă vrem să câştigăm, 
trebuie să gândim în stil mare. Ştiu că sună nebuneşte, dar ne trebuie 
o armată, şi o putem avea. Cu o forţă de, să zicem, o sută de mii. 

Câţiva au pufnit în hohote. Frigate a zâmbit la rândul lui, dar a zis: 

— Vorbesc serios. 

S-a dus la un pupitru şi a tastat câteva cifre, făcând apoi o 
operaţiune matematică. O înmulţire. Pe ecran a apărut 107.379. 

— Trei soldaţi pentru fiecare cameră înseamnă o sută şapte mii trei 
sute şaptezeci şi nouă. Am putea obţine armata asta în câteva zile. 
Soldaţii ar veghea fiecare încăpere cunoscută, depistând orice străin, 
şi căutând încăperi secrete. 

Surâzând, Nur a spus: 

— Îţi admir creativitatea, dar nu şi lipsa de măsură sau, altfel spus, 
disprețul faţă de realitate. 

— Ce vrei să insinuezi? a făcut Frigate. 

— Măsura foloseşte doar în situaţiile care impun asta. Dar acum nu 
este cazul. Cât priveşte realitatea, armata s-ar realiza cu uşurinţă. 

Nur a recunoscut că se putea obţine lesne şi un număr dublu de 
soldaţi. Dar androizii nu aveau conştiinţă de sine şi nu erau prea 
inteligenţi. Acţiunile lor trebuiau programate. Armata trebuia 
împărţită în grupuri restrânse, care să acţioneze independent. Se 
impuneau niveluri de comandă alcătuite din subofiţeri şi ofiţeri, 
androizi care să acţioneze din proprie iniţiativă când situaţia de la faţa 
locului nu era prevăzută în programarea lor. Liderii nu vor şti cum să 
procedeze. Se putea întâmpla ca ei să nu ştie nici măcar că trebuiau să 
acţioneze. 

— În plus, a adăugat Burton, mă tot bântuie un sentiment de 
îngrijorare. Necunoscutul ar avea posibilitatea de a instala în roboţi şi 
androizi vreun fel de canal prin care să comande, având prioritate faţă 
de noi? 

— Pesemne că exact la asta se gândeşte acum, a intervenit Alice. 
Dacă ne urmăreşte, are putinţa de a anticipa orice mişcare a noastră. 

Apoi s-a cutremurat. 


— Răspunsul meu la obiecțiile tale este că am putea introduce 
anumite modificări în sistemul nervos al androizilor, a vorbit Frigate. 
I-am face astfel parţial mecanici. Prin asta vreau să spun că vom 
instala dispozitive mecanice în ei. De exemplu, o combinaţie similară 
celei de la seifuri, care va stabili comenzile noastre în mod mecanic, 
dar care le vor transmite în mod electric. Vom stabili combinaţiile 
după ce primim schema generală de la Computer. În felul ăsta, nici 
Computerul, nici Snark nu vor fi în stare să controleze ce am realizat. 
Şi... a, drace! Snark ar putea totuşi introduce un complex nervos în 
android, care îi va comunica prin radio sau prin cine ştie ce mijloc să 
ignore comanda pe baza combinației. 

— Necazul e că suntem la cheremul acestui Snark, a spus Nur. Nici 
nu e nevoie să ne atace. Nu trebuie decât să oprească alimentarea cu 
energie, şi noi pierim de foame. Iar dacă ar fi vrut, o putea face deja. 

Nu a recurs la o asemenea metodă, aşadar putem presupune că nici 
nu va alege această soluţie. A fixat anumite limite privind gradul de 
utilizare a Computerului, dar ne-a lăsat puteri considerabile. Există 
câteva lucruri pe care ni le refuză. În rest, nu se sinchiseşte. Ne ignoră. 
Problema, dintre multe altele, este: „De ce?” 

— Nu putem răspunde. El va trebui să ne dea explicaţia, dacă va 
catadicsi vreodată, a precizat Frigate. 

— Adevărat, l-a aprobat Nur. Cât voi aţi dormit, am pus Computerul 
să localizeze intrarea secretă pe care Loga a deschis-o cu mult timp în 
urmă. Intrarea pe care am folosit-o ca să pătrundem în Turn, după ce 
am traversat munţii şi am luat barca de la poalele Turnului. Am 
încercat să determin Computerul să o deschidă. Am avut impresia că 
necunoscutul ar dori ca noi să părăsim Turnul, pentru a reveni în Vale. 
Nu a vrut să folosim avionul din motive evidente. Numai că uşa 
secretă nu s-a deschis când am cerut. Înseamnă că necunoscutul nu 
vrea ca noi să plecăm. S-ar putea să vină momentul când ne va dori 
plecaţi, iar dacă se va întâmpla asta, ne va arăta o cale de ieşire. Până 
atunci însă suntem prizonieri. lar această închisoare este uriaşă şi, 
într-un anume sens, are mai multe comori de oferit decât Pământul pe 
care am trăit sau decât Valea Fluviului. Aceste comori sunt fizice, 
mentale, morale şi spirituale. Sugerez să le descoperim şi să le folosim. 
Aşa se cuvine. Doar n-o să rămânem închişi în apartamentul ăsta. Până 
atunci, totuşi, o să încercăm să concepem căi pentru a dejuca 
încercările necunoscutului de a avea prioritatea comenzilor. Ceea ce 
stabileşte unul, poate fi demontat de altcineva. Doar nu vă închipuiţi 
că necunoscutul e vreun zeu. 

— Sugerezi cumva să ne mutăm înapoi în apartamentele noastre şi 
să trăim ca şi cum nu ar mai exista necunoscutul? a întrebat Burton. 

— Spun că trebuie să părăsim această zonă, care e o mică închisoare 
şi să ne mutăm în închisoarea mai spațioasă. La urma urmelor, 


Pământul a reprezentat o temniţă. La fel şi Valea Fluviului. Dar dacă 
te afli într-un spaţiu suficient de mare să-ţi creeze iluzia de libertate, 
atunci nu te mai socoteşti prizonier. Omul pe jumătate liber este acela 
care se socoteşte liber. Omul cu adevărat liber este acela care ştie prea 
bine ce poate face în închisoare şi acţionează în consecinţă. 

— Asta e înţelepciune sufistă, a declamat Burton zâmbind, dar cu o 
doză de dispreţ în glas. Arătăm foarte ridicoli, nu credeţi? Ne aruncăm 
într-o groapă, apoi ne întrebăm de ce şi considerăm că nu era nevoie. 

— Ne-am urmat instinctul, a spus Nur. Am procedat greşit. Trebuia 
să găsim un loc unde să ne simţim în siguranţă. Cel puţin, aşa am 
crezut. Apoi am beneficiat de o linişte interioară relativă pentru a 
evalua situaţia. 

— Care s-a dovedit a fi altceva decât linişte interioară. În fine, mă 
simt mai bine, nu ca un deţinut. lar mormanul acela de mobilă mă 
irită. Să luăm lucrurile alea de acolo. 

— Înainte de a ne apuca de treabă, vreau să vă spun ceva, i-a 
anunţat Frigate. 

Pornit deja spre uşă, Burton s-a oprit şi s-a răsucit. 

— Nur nu a fost singurul care a făcut o investigaţie independentă. 
După cum ştiţi, Monat nu poate fi resuscitat din cauza comenzii date 
de Loga, pe care Snark a confirmat-o. Matricea corporală a lui Monat 
este încă în fişier. Dar am cerut Computerului să localizeze wathanul 
lui în puț, iar el mi-a comunicat că fusese acolo, dar a dispărut. Ştiţi ce 
înseamnă asta. Monat a Continuat, a mers mai departe. 

În ochii lui Burton au apărut lacrimi şi a simţit un amestec de 
suferinţă şi uimire, aceasta din urmă apărută pentru că trecea printr-o 
asemenea suferinţă. Până în acel moment nu-i fuseseră prea limpezi 
sentimentele pe care le nutrise faţă de Monat. Individul cu aspect 
ciudat, evident provenit din alt loc decât Pământul, fusese una dintre 
primele fiinţe întâlnite după întâia resuscitare. Acesta îl însoţise multă 
vreme pe Valea Fluviului şi îl impresionase pe Burton prin compasiune 
şi înţelepciune. I se păruse cald. În întregime uman, în ciuda 
înfăţişării, adică aşa cum ar fi trebuit să fie oamenii. 

Într-un anume fel, Burton ajunsese să-l considere pe Monat un 
părinte, o ființă mult mai puternică şi înțeleaptă decât el, un dascăl, 
un educator care îl îndruma pe drumul cel bun. Iar acum, dispăruse 
pentru totdeauna. 

De ce să verse lacrimi şi să suspine? Ar trebui să fie fericit, să 
trăiască o fericire extatică pentru că Monat atinsese etapa la care nu 
trebuia să mai îndure povara cărnii. 

Să se fi întâmplat pentru că trăise un sentiment de pierdere? 
Socotise, în subconştientul cel întunecat, că Monat se va elibera într- 
un fel de tirania lui Loga şi va deveni, pe scurt, un salvator? Simţise că 
va apărea din evidențe ca Iisus, din mormânt, sau ca Arthur, din lac, 


sau precum Carol cel Mare, din peşteră, ca să-i salveze pe cei înfrânți 
şi asediați? 

Era ciudat să-i treacă asemenea gânduri prin minte. Pesemne că 
existaseră undeva în sine, aşteptând doar momentul potrivit pentru a 
se elibera. 

Propriul tată nu-i fusese un adevărat părinte, nefiind ceea ce aştepta 
un fiu de la tatăl său. Aşadar, într-un fel, Burton îl socotise pe Monat 
drept părinte, probabil pentru că nu ar fi acceptat un alt pământean în 
această calitate. Monat provenea din altă lume, deci nu era, cum suna 
acel cuvânt?... aşa, pângărit. Ciudat cuvânt îi apăruse în minte. 

În orice caz, Monat nu mai putea fi atins de nimeni din acea lume. 
Trecuse dincolo. Unde? 

Pentru a-şi ascunde lacrimile, Burton s-a apropiat de piesele de 
mobilier şi a început să le tragă din dreptul uşii. Până să-i vină cineva 
în ajutor, ochii i se uscaseră. 

A deschis uşa şi a inspirat adânc. Aerul nu părea deloc mai proaspăt 
decât cel din apartament. Însă îi oferea senzaţia de libertate. 

în apropierea apartamentelor se găsea o încăpere cu un bazin de 
înot lung de şaizeci de metri şi lat de treizeci. Dacă nu se afla nimeni 
acolo, sala rămânea în beznă, dar detectorii de căldură aprindeau 
luminile chiar şi dacă pătrundea o singură persoană. Lumina era un 
soare simulat la zenit, pe un cer albastru, lipsit de nori. Pe pereţi 
apărea o pădure ce înconjura bazinul, având în depărtare munţi ale 
căror piscuri erau acoperite de zăpadă. Chiar dacă stătea la doi 
centimetri de perete, copacii îi apăreau oricărei persoane drept reali. 
Părând la fel de reale ca arborii, păsărele zburau printre ramuri ori se 
aşezau pe ele, iar cântecul lor suna plăcut urechilor. Când şi când, 
înotătorii puteau vedea câte un iepure sau vreo vulpe furişându-se 
printre copaci şi, arareori, chiar şi o fiară ce aducea a panteră sau urs, 
deplasându-se agale pe sub ramuri în lumina crepusculară. 

Apa era dulce, avea o temperatură de aproximativ douăzeci de 
grade Celsius şi o adâncime de doisprezece metri la capătul adânc. 
Acolo se adunau de regulă cei opt locatari vreme de o oră pe la 
mijlocul dimineţii pentru a înota. 

Burton studiase lista de limite operaţionale până la ora unsprezece 
dimineaţa. A pătruns în sala uriaşă, ce răsuna de strigăte şi plescăituri, 
şi a rămas nemişcat vreme de câteva clipe. Se aflau cu toţii acolo, mai 
puţin Nur. Bărbaţii purtau slipuri de mici dimensiuni, iar femeile erau 
în bikini. Nu păreau să-şi facă griji în legătură cu ceva, şi nici nu 
lăsaseră pe cineva de pază. Cu toate acestea, pistoalele cu fascicul de 
raze stăteau aşezate pe marginea bazinului, şi a văzut şi câteva la 


fundul apei, profilate pe dalele de culoare roşie, neagră şi verde. 

Burton s-a aruncat în apă şi a înotat şapte lungimi de bazin. Apoi a 
ieşit şi a aşteptat până când De Marbot a trecut înot prin dreptul lui. 
L-a strigat, iar francezul s-a întors spre el, a venit până la marginea 
bazinului şi a ridicat privirea. Burton i-a examinat ochii albaştri şi 
vioi, părul negru, lipit de ţeastă, faţa rotundă şi nasul teşit. 

Apoi s-a ghemuit şi i-a zis: 

— Vreau să fac o plimbare de explorare prin Turn. Eşti dispus să mă 
însoţeşti? 

— Ar fi interesant. 

L-a privit pe Burton printre gene şi a zâmbit. 

— Speri să-l iei pe Snark prin surprindere? 

— Nu prea sunt şanse. Dar... l-am putea stârni să întreprindă ceva. 
Vom fi momeli umane. 

— Mă prind, a spus francezul, şi a ieşit din bazin. 

Avea puţin peste un metru şaizeci şi împărțea cu Nur meritul de cei 
mai scunzi membri ai grupului. Dar Burton îl alesese pe el drept 
însoțitor pentru că era din cale-afară de curajos şi avea mai multă 
experienţă în artele marţiale decât oricare dintre ceilalţi. Slujind sub 
conducerea lui Napoleon, participase la majoritatea marilor bătălii ale 
acestuia, fusese rănit de şaptesprezece ori, luptase în sute de mici 
confruntări şi dusese o viaţă atât de plină de pericole, încât Arthur 
Conan Doyle scrisese o serie de povestiri bazate pe aventurile şi 
faptele lui de vitejie. Era un spadasin excelent, un ţintaş neîntrecut şi 
reuşea să-şi păstreze calmul ca nimeni altul în toiul bătăliilor. 

S-au zvântat în anticameră, au îmbrăcat haine curate, cămăşi fără 
mânecă şi şorturi, şi-au pus pistoalele cu fascicul în tocuri şi au mers 
de-a lungul bazinului. Burton s-a oprit o clipă să-l anunţe pe Turpin că 
plecau în explorare. 

— La ce oră vă-ntoarceţi? i-a întrebat, în timp ce mesteca ieruncă de 
Montana cu afine. 

— Pe la şase seara, a răspuns Burton, după ce a aruncat o privire la 
ceasul de la încheietură. 

— N-ar fi rău să daţi raportul din oră în oră. 

— Nu cred c-o vom face, a vorbit Burton cu glas scăzut, uitându-se 
la perete, de parcă acesta ar fi avut urechi; lucru perfect adevărat. Nu 
vreau să-i uşurez sarcina necunoscutului, dacă vrea să ne găsească. 

Turpin a surâs. 

— Da, ai dreptate. Sper să te revăd, a spus şi a izbucnit în râs, 
împroşcând bucățele de pâine şi carne. 

Pe Burton îl îngrijora starea lui Turpin, care pierduse mult în 
greutate în cursul traversării periculoase şi dificile a munţilor către 
marea polară de nord. Acum părea pornit să redevină la fel de gras 
cum fusese pe Pământ, când avusese aproape o sută patruzeci de 


kilograme. Mânca mereu, şi se ţinea foarte aproape de Li Po în 
privința băuturii. 

— O să explorăm la întâmplare, a spus Burton. N-am nici cea mai 
vagă idee unde o să ne aflăm. 

— Noroc! le-a urat Turpin. 

Burton a dat să se îndepărteze, dar a realizat că francezul nu mai 
era alături de el. Privind în jur, l-a văzut discutând cu Aphra. Evident, 
îi explica de ce va lipsi ceva timp. De Marbot era invidiat pentru că 
avea o tovarăşă de pat, însă şi acest lucru prezenta dezavantaje. 
Trebuia să-i dea socoteală pentru timpul petrecut departe de ea şi, 
judecând după expresiile de pe feţele lor şi după gesturi, probabil se 
certau pentru faptul că ea ar fi vrut să-l însoţească, iar el o refuza. 
Burton nu avea nimic împotrivă să o ia cu el cu altă ocazie; femeia era 
rezistentă, calmă şi pricepută la multe lucruri. Însă în acele momente 
nu voia decât un tovarăş de călătorie. 

Părând oarecum furios, De Marbot a revenit alături de Burton. 

— N-am auzit niciodată expresia: „Să satisfaci o gâsculiță din 
galopul calului.” 

Apoi, cu iuțeala de minte care îl caracteriza, a pufnit în râs. 

— Ce prostie! Cum să reuşeşti aşa ceva? 

— E o chestiune de sincronizare, i-a sugerat Burton şi a rânjit. 

Au plecat din preajma bazinului şi uşa s-a închis singură în urma 
lor. Zgomotul a dispărut brusc; coridorul era uriaş şi mut. Era uşor să- 
şi imagineze că cineva - ori ceva — îi pândea de după colţ, ghemuit, 
gata să le sară în cale. 

Burton a făcut semn către De Marbot ca să-l informeze că umpluse 
buzunarele din părţile laterale ale scaunelor cu cutii de energie pentru 
pistoalele cu fascicule. S-au aşezat apoi pe scaune şi le-au ridicat. Cu 
Burton în frunte şi De Marbot rămânând la aproape patru metri în 
urmă au pornit în zbor către puţul vertical de la capătul holului. 
Folosindu-se de experienţa căpătată în ultimele trei săptămâni 
petrcute acolo, Burton a parcurs o traiectorie curbă de zbor, astfel că a 
pătruns în puț fără să piardă din viteză, după care a ţâşnit. 

A ieşit din puț la următorul nivel cu o asemenea viteză, încât a 
trecut cu capul la câţiva centimetri de tavan. A coborât scaunul până 
ce tălpile i-au ajuns la treizeci de centimetri de podea şi a gonit de-a 
lungul pereţilor pictaţi până când a ajuns la capătul coridorului. Apoi 
s-a oprit, a pivotat scaunul şi a zis: 

— Acum treci tu în frunte pentru o vreme. 

Francezul l-a dus prin fiecare pasaj de la acel etaj. Uşile tuturor 
camerelor erau încuiate. Din câte ştia Burton, inamicul lor se afla 
dinapoia uneia dintre acele uşi. Totuşi, nu era convins. Evident, Snark 
ar fi fost informat de Computer, dacă aparatele de detecție ar fi 
depistat căldura degajată de cei doi bărbaţi. I-ar fi cerut Computerului 


să fie avertizat dacă ar fi pornit pe un drum care îi aducea aproape de 
el. Se putea ca el să fi activat şi ecranele-perete, ca să îi urmărească 
îndeaproape. 

După ce au trecut prin nenumărate coridoare, De Marbot a oprit 
scaunul lângă un put. 

— Plăcut mai e să simţi vântul mângâindu-ţi faţa, părul fluturând şi 
să vezi peisajul, atât cât e, defilând în goană pe lângă tine. Nu se 
compară cu mersul călare, dar se apropie. Şi de unde să găseşti un cal 
care să se arunce într-un puț? 

Burton a preluat conducerea şi s-a înălţat prin puț până a ajuns la 
ultimul etaj. Pe coridor se afla intrarea ce dădea în hangarul vizitat cu 
câteva zile mai devreme. Au pătruns pe intrarea foarte largă, ajungând 
în zona uriaşă unde se găseau aparatele de zbor în aşteptare. Burton 
le-a numărat şi a constatat că numărul lor rămăsese neschimbat. 
Însemna că necunoscutul era încă în Turn. Dacă nu cumva avea o 
navă ascunsă altundeva. Întotdeauna apărea câte un dacă. 

— Cred că putem extrage benzile de navigaţie, a spus el, iar asta îl 
va împiedica pe Snark să folosească navele. Dar am convingerea că 
sunt memorate. Nu trebuie decât să pună Computerul să creeze unele 
noi. 

— Păi de ce ar folosi o navă spaţială? 

— Nu ştiu. Dar tare aş vrea să-i vâr o strâmbă ca să-i zădărnicesc 
planurile. 

— Asta ar fi ca o înţepătură de ţânţar pentru unul ca el. 

— Regret, dar mai mult nu putem face. Iar un ţânţar poate ucide un 
om, dacă îi transmite malaria. 

În acele momente, nu făcea paradă de curaj. Credea că trebuia să 
existe o slăbiciune, o fisură, indiferent cât de neînsemnată, în armura 
lui Snark. 

Au gonit în scaune către puţul central şi au coborât până la etajul 
imediat următor. Au pătruns într-o zonă circulară cu diametrul de 
patruzeci şi cinci de metri şi ziduri înalte de o sută cincizeci de metri, 
în care existau douăsprezece uşi metalice pătrate, aşezate la distanţe 
egale între ele. Conform diagramei prezentate de Computer, fiecare 
dintre ele permitea intrarea într-o încăpere de formă triunghiulară, ca 
o felie de tort, având lungimea de opt mii şase sute de metri şi 
înălţimea de o sută douăzeci de metri. 

Când văzuse diagrama, Burton voise să întrebe Computerul ce se 
găsea în încăperile uriaşe. Fusese întrerupt de apariţia unei urgente, 
apoi uitase să mai întrebe. Acum, dacă tot ajunsese aici, va vedea cu 
ochii lui ce conţineau. 

Pe mijlocul fiecărei uşi se găsea un simbol auriu, precizând 
identitatea membrului din Consiliul Etic al celor Doisprezece ale cărui 
proprietăţi stăteau dincolo de intrare. Simbolul din faţa lui Burton era 


alcătuit din două bare orizontale intersectate de două bare verticale 
ceva mai lungi. Acela îi aparţinea lui Loga. După părerea lui Burton, 
putea fi considerat o dublă cruce. 

A transmis cuvântul codificat care îl identifica, iar deasupra barelor 
s-a format un ecran sclipitor. 

— Vreau să intru în încăpere, a spus Burton. Am nevoie de un 
cuvânt codificat pentru a deschide uşa? 

Pe ecran a apărut: DA. 

— Care este codul necesar pentru activarea uşii? a întrebat Burton. 

Se aştepta să primească din partea Computerului răspunsul că 
informaţia nu i se putea pune la dispoziţie. Cu toate acestea, ea a 
apărut, în caracterele folosite de Etici: LOGA SPUNE. 

— Ce simplu a fost, s-a mirat De Marbot. 

Sperând că respectivele cuvinte nu erau identificate conform 
amprentei vocale a lui Loga, Burton le-a pronunţat perfect. 

Uşa s-a deschis înspre afară, evidențiind o încăpere nu prea mare, 
goală şi bine iluminată. La capătul îndepărtat exista o scară care ducea 
spre o mică platformă. Au urcat, apoi Burton a deschis uşa de 
dimensiuni şi formă obişnuite. Dincolo de prag, suprafaţa încăperii era 
strălucitoare, lumina aprinzându-se imediat după deschiderea uşii. Au 
rămas câtva timp clipind să-şi adapteze ochii la lumina orbitoare, şi 
abia după aceea au înţeles ce aveau în faţă. 

Cu toate că stăteau probabil alături de zidurile ce se curbau spre 
exterior, au avut iluzia că, spre stânga şi dreapta, pereţii se întindeau 
pe kilometri întregi. Orizontul părea foarte îndepărtat. 

Cu toate acestea, distanţa dinaintea lor nu era defel o iluzie. 
Încăperea aceea avea într-adevăr lungimea de opt mii şase sute de 
metri. 

— E o mică lume, a spus De Marbot încet. 

— Nu-i chiar mică. 

Mai toată suprafaţa era ocupată de un parc întins, bine întreţinut, 
cu numeroşi copaci şi iarbă tunsă. În faţă, la patru kilometri 
depărtare, se vedea un deal cu pante line, pe culmea căruia se înălța o 
clădire ce lucea în soarele amiezii. Pesemne că vila era reală; soarele 
sigur era simulat. 

— Pare construită în stil roman, a spus Burton. Pun rămăşag totuşi 
că dacă ne apropiem vom descoperi diferenţe ale detaliilor de 
construcţie. 

Scaunele lor ar fi trecut prin uşă, dar Burton a decis să nu continue 
explorarea. Au revenit în zona centrală şi au cerut Computerului 
cuvântul de cod pentru încăperea alăturată. Aceasta îi aparținuse 
soţiei lui Loga şi avea acelaşi fel de anticameră. Însă de acolo se 
pătrundea într-un peisaj care i-a uimit, întregul spaţiu gigantic era 
organizat ca un labirint de oglinzi mici şi mari, într-un aranjament 


complex pe care nu îl puteau pricepe. Imaginile lor erau prinse de 
oglinzile apropiate şi reflectate spre interiorul labirintului, proiectate 
fiind în depărtare. Sursa de lumină nu se vedea; lumina părea să vină 
de peste tot. În depărtare, abia perceput, se înălța un cerc alcătuit din 
piloni. Şi aceştia erau reflectaţi, dar aranjamentul de oglinzi era 
organizat în aşa fel încât şi-au văzut imaginile mici apărute în 
interiorul cercului alcătuit de piloni. 

— Ce rost au toate astea? a întrebat De Marbot. 

Ridicând din umeri, Burton i-a răspuns: 

— Va trebui să aflăm. Dar nu acum. 

Următoarea încăpere i-a introdus în ceea ce părea a fi un deşert din 
Arabia. Sub soarele arzător era o întindere de nisip şi stânci, relieful 
fiind ca de câmpie, dar cu movile ici şi colo. Aerul era mult mai uscat 
decât în primele două încăperi. Cam la cinci kilometri distanţă se 
vedea ceva ce semăna cu o oază mare. Solul în care creşteau palmierii 
era acoperit cu iarbă, iar între copaci se afla un lac, ale cărui ape 
vălurite sclipeau în soarele de dimineaţă. 

În apropierea lor erau trei schelete de animale. Burton a ridicat un 
craniu şi a zis: 

— Leu. 

— C'est remarquable! a mormăit De Marbot, exprimându-şi mirarea 
în limba maternă; apoi a adăugat în engleză: Trei lumi diferite. 
Liliputane, da, însă îndeajuns de mari ca să slujească vreunui scop, 
deşi eu nu-mi dau seama care. 

— Eu aş îndrăzni să cred că acestea sunt... sau au fost... refugii 
pentru membrii Consiliului. Un fel de locuri de vacanţă. Fiecare şi-a 
alcătuit propria lume, după dorinţă, în funcţie de înclinațiile 
temperamentale, şi se retrăgea aici din când în când pentru a găsi 
satisfacţii spirituale şi, desigur, fizice. 

De Marbot ar fi dorit să viziteze toate încăperile uriaşe, însă Burton 
a spus că vor avea timp din belşug mai târziu. În acele momente 
trebuiau să-şi continue patrularea. 

Francezul a deschis gura, cu gând să spună ceva, dar Burton i-a luat- 
o înainte: 

— Da, ştiu. Dar eu aş dori să trecem totul în revistă cât mai repede 
cu putinţă. E preferabil aşa, decât să punem Computerul să ne arate 
totul, cât somnolăm prin camerele noastre. Pe de altă parte, cum ştim 
dacă el ne arată totul? Poate şterge elemente după cum îi cere Snark, 
şi nu avem cum să aflăm adevărul. Trebuie să facem o vizită la faţa 
locului. O să organizăm o patrulă zburătoare, devenim păsări şi 
obţinem o privire generală a tot ce există. După aceea avem tot timpul 
să mergem la detalii. 

— M-ai înţeles greşit. Eu voiam doar să spun ceva despre starea 
stomacului meu. Se plânge că a rămas gol. 


Au dirijat scaunele prin tubul din centrul podelei, către următorul 
etaj, s-au deplasat pe un coridor, până au ajuns în dreptul primei uşi, 
au deschis-o, păşind înăuntru. Era un apartament nemobilat, având 
doar un convertor lipit de un perete. De Marbot a ales melci ă la 
Bourgogne cu pâine franţuzească şi un pahar de vin alb. Treizeci de 
secunde mai târziu, a luat farfuriile şi tacâmurile, precum şi paharul şi 
şervetul. Ochii lui albaştri s-au dilatat de admiraţie când a mirosit 
aroma delicată a mâncării. 

— Sacrée merde! Pe Pământ nu m-am bucurat de o asemenea 
perfecţiune ori un asemenea extaz. Cu siguranţă că Eticii au obţinut 
reţeta originală de la vreun bucătar parizian şi au copiat-o! Cum s-o fi 
numit acel geniu? Tare-aş vrea să-l resuscitez, fie şi numai pentru a-i 
mulţumi. 

— Într-o zi o să comand un fel de mâncare gătit prost în mod 
deliberat, doar ca să mai mâncăm şi altceva. Nu te oboseşte această 
perfecţiune dusă la extrem? Fiecare masă reprezintă un triumf culinar. 

— Nicidecum! a exclamat De Marbot, dându-şi ochii peste cap 
văzând meniul eclectic ales de Burton, constând din biscuiţi cu lapte 
bătut şi porumbei marinaţi în smântână, dar şi o halbă de bere neagră. 

— Ce barbarie! Şi eu, care credeam că nu-ţi plăcea berea! 

— Îmi place, dar numai când mănânc şuncă sau pui de porumbel. 

— De gustibus non disputandum. Cine a zis asta a fost un idiot. 

O secţiune a peretelui s-a pliat, transformându-se într-o masă, pe 
care au mâncat. 

— Delicieux! a exclamat De Marbot, plescăind zgomotos din buze. 

Până în urmă cu trei ani fusese subţire ca o aţă Acum faţa lui arăta 
ca o lună plină, iar în jurul taliei făcuse un colăcel de grăsime. 

— Există şi carne de vită în suc propriu pe care trebuie să o încerc, a 
spus De Marbot. 

— Acum? 

— Nu. Doar nu-s porc. Mai târziu. Spre seară. 

Drept desert, franțuzul a comandat un sufleu de smochine şi un 
pahar de vin roşu. 

— Superb! 

S-au spălat la baie şi au revenit la scaune. 

— Ar trebui să mergem pe jos, ca să mai slăbim după atâta 
mâncare, a sugerat Burton. 

— Înainte de cină, o să facem puţină mişcare cu spadele. 

Sălile iluminate prin care treceau fuseseră cufundate în beznă cu 
câteva clipe înainte de a ajunge la ele. Detectoarele de căldură 
instalate în pereţi reacţionau la prezenţa trupurilor şi activau 


comutatoarele ce aprindeau luminile în faţa lor, stingându-le pe cele 
lăsate în urmă. Datorită acestui sistem, pesemne că necunoscutul ştia 
permanent şi cu exactitate unde se aflau. Nu avea decât să ceară 
computerului să îi prezinte imagini ale oricărei zone iluminate. Cu 
toate acestea, nu putea să-şi petreacă tot timpul doar urmărind 
ecranele; trebuia să mai şi doarmă. Dacă, totuşi, prin cine ştie ce 
mijloace, locatarii reuşeau să-i dea de urmă, putea fi trezit de 
Computer. 

Cei doi au coborât pe un puț vertical şi au intrat într-o sală. La 
jumătatea acesteia, au oprit scaunele şi au coborât din ele. Un perete 
transparent, înclinat spre exterior, înconjura un puț uriaş, care 
strălucea puternic, iluminat fiind de o sursă aflată dedesubtul lor. 
Partea superioară a incintei era goală, dar la vreo sută de metri mai 
jos se vedea o lumină: o masă în permanentă mişcare şi răsucire, ca 
într-un dans, executată de nişte sori minusculi. Dintr-o cutie aflată pe 
un fel de raft, De Marbot a scos două perechi de ochelari cu lentile 
întunecate şi i-a întins una lui Burton. Acesta şi i-a pus şi a privit 
pentru a douăsprezecea oară cel mai minunat spectacol văzut 
vreodată, mai bine de optsprezece miliarde de suflete adunate şi 
vizibile într-un singur loc. Eticii le numeau wathani, un cuvânt mai 
precis decât suflet. Erau entităţi de origine artificială, fiecare dintre ele 
anexate unei persoane de pe Pământ în momentul când 
spermatozoidul şi ovulul se uneau, formând zigotul respectivei 
persoane. Rămâneau legaţi de capul fiecărui individ până la moarte, 
iar ei le dădeau oamenilor conştiinţa de sine şi le păstrau partea 
nemuritoare. 

Fiecare wathan rămânea invizibil pentru ochiul liber, putând fi 
văzut doar cu un dispozitiv special, în această situaţie, materialul 
polarizat din care era confecţionat peretele puţului. Erau sfere 
sclipitoare de multe culori şi nuanţe, cu tentacule ce se lungeau şi se 
contractau în vreme ce sferele se roteau. Mai curând lăsau impresia că 
se roteau. Burton şi De Marbot nu vedeau realitatea, întregul, ci doar 
ceea ce puteau percepe creierele lor, o reformulare încropită de 
sistemele lor nervoase. 

Wathanii, sufletele, dansau, ori păreau să danseze, rotindu-se, 
lucind, schimbându-şi culorile, trecând unul prin altul, creând uneori 
impresia că se vor îmbina, dând naştere unui superwathan, care mai 
apoi, după câteva clipe, se desfăcea în sferele iniţiale. 

Când erau eliberaţi de trupurile umane, care le slujeau drept gazde, 
erau oare conştienţi? Gândeau când se aflau în stare liberă? Nimeni nu 
ştia. Nimeni dintre cei care fuseseră morți nu-şi amintea de existenţa 
lor atunci când era resuscitat şi wathanul unit din nou cu trupul fizic. 

Cei doi au rămas îndelung acolo, fascinaţi de minunea copleşitoare 
care nu-şi avea egal în tot universul. 


— Când te gândeşti că am făcut parte din acest spectacol, din 
această minune, de multe ori până acum, a murmurat Burton. 

— Da, şi când te gândeşti, a spus De Marbot, că trupurile noastre ar 
fi rămas ţărână vreme de mii de ani, chiar şi după ce ţărâna ar fi 
dispărut, dacă Eticii nu ar fi făcut wathanii. 

Dedesubt, departe, distinsă neclar din cauza norului rotitor şi 
învârtejit, se găsea o masă imensă, de culoare cenuşie. Părea fără de 
formă, dar Loga îi asigurase că avea una. 

— Aceea este partea de sus a masei uriaşe de proteină organizată 
care alcătuia centrul Computerului, spusese el. Este creierul viu, dar 
lipsit de conştiinţă de sine, al cărui corp este Turnul şi pietrele-potir şi 
camera de resuscitare. 

„Creierul” nu avea forma celui uman, din interiorul cutiei craniene. 

— Mai mult decât orice, seamănă cu una dintre marile voastre 
catedrale catolice, cu pilaştrii lor de suporţi ai bolţii şi cu turlele lor, 
precum şi cu exteriorul, uşile şi ferestrele decorate cu gargui. Este 
învăluit în apă, care menţine zahărul în suspensie. Dacă s-ar scoate 
lichidul, creierul s-ar prăbuşi, devenind o masă cenuşie şi amorfă. Îţi 
face plăcere să-l vezi astfel şi merită să faci asta câteodată. 

Cu siguranţă era mare, dacă putea fi văzut din locul unde stăteau, şi 
mai ales printre wathanii luminoşi. Se afla la aproape cinci kilometri 
dedesubtul lor, iar ei vedeau doar o parte a zonei lui superioare, ca pe 
un nor cenuşiu. Restul ocupa o prelungire a puţului, un dom. 

Până în acel moment, locatarii nu se aventuraseră la etajul la care 
puteau vedea creierul în totalitate. Nici Burton nu-şi planificase să 
coboare până acolo. În schimb, se întorsese la scaun şi-l condusese pe 
însoţitorul lui până în partea cealaltă a Turnului, după care coborâseră 
într-un puț. A numărat etajele — procedase la fel în cursul ascensiunii 
de la nivelul de la care locuiau —, până când ajunsese la cel unde se 
afla camera ascunsă a lui Loga. 

Înainte de a ajunge la camera respectivă, Burton a oprit scaunul. 
Francezul a venit alături de el şi l-a întrebat: 

— Ce s-a întâmplat? 

Burton a clătinat din cap şi a dus un deget la buze. Nu vedea nici un 
ecran-perete mobil, dar necunoscutul putea avea alte mijloace de 
supraveghere. Chiar dacă nu-i urmărea în acele momente, probabil 
Computerul le înregistra acţiunile pentru o vizionare ulterioară. 

Au pătruns într-un laborator mare, utilat cu echipament ale cărui 
funcţii îi erau necunoscute lui Burton — cu excepţia cabinetelor masive 
de metal cenuşiu. Acelea erau convertoare energie-materie. Pereţii lor 
cuprindeau toate circuitele necesare. În realitate, pereţii reprezentau 
circuitele lor. Energia de alimentare venea prin cercuri portocalii 
aflate pe podea, care aveau ca pereche cercurile oranj din centrul 
fişetelor. Două dintre acestea erau fixate permanent de podea, iar 


celelalte puteau fi scoase din încăpere. Dar nicidecum de doi oameni. 

Burton a întors scaunul şi, urmat De Marbot, a ieşit în zbor din 
încăpere, ajungând pe coridor, lângă peretele în spatele căruia se afla 
camera ascunsă a lui Loga. De Marbot se mirase, desigur, că Burton se 
oprise acolo, dar a evitat să comenteze. Până să se întoarcă la etajul la 
care se aflau apartamentele lor, după ce goniseră în susul şi-n josul 
puţurilor şi de-a lungul coridoarelor alese la întâmplare, nu mai părea 
deloc nedumerit. Arăta în schimb plictisit. Dar când au ajuns în hol, a 
scos un carneţel din buzunarul aflat în partea laterală a scaunului şi a 
scris ceva pe o filă. 

Burton a luat bileţelul şi l-a ţinut aproape de piept, acoperindu-l 
parţial cu mâna stângă. „Cât timp trebuie să mai aştept până îmi spui 
ce planuri ai?” 

Burton a scris cu un stilou pe care l-a luat din recipientul fixat în 
partea laterală a scaunului. 

„Probabil în seara asta.” 

De Marbot a citit răspunsul şi a zâmbit. 

— Deci voi avea ceva de aşteptat cu nerăbdare, a murmurat el. 

A rupt biletul în bucățele minuscule, le-a aşezat pe podea şi le-a 
aprins cu fasciculul de raze al pistolului. A strivit cenuşa rămasă sub 
călcâiul sandalei şi a suflat restul în toate părţile. 

Au aşteptat şi, aproape imediat, un perete s-a deschis, formând un 
intrând, de unde a apărut un aparat de formă cilindrică, pe roţi, având 
câteva articulaţii. S-a îndreptat spre cenuşă, iar din partea sa frontală 
a ieşit prin glisare o prelungire semănând cu o cupă. Aceasta a stropit 
porțiunea murdară cu un lichid care s-a uscat imediat, formând 
nenumărate bile minuscule, pe care apoi le-a aspirat printr-o 
deschizătură aflată în cupă. O clipă mai apoi, aparatul s-a retras în 
cavitatea de unde ieşise, iar intrândul respectiv s-a închis. 

De Marbot a scuipat pe podea, ca să vadă din nou robotul în 
acţiune. În timp ce acesta se retrăgea în bârlogul lui după ce făcuse 
curăţenie, francezul i-a tras un picior. Netulburat, mecanismul a 
dispărut în spaţiul creat în perete. 

— Serios, prefer roboții în carne şi oase, androizii, a spus De 
Marbot. Chestiile astea mecanice îmi dau fiori. 

— Pe mine mă deranjează aceia. 

— Da, sigur, dacă cineva le dă un picior, nu neapărat din dorinţa de 
a-i vătăma, înţelegi, ci doar pentru a stârni o trăire, ei simt durerea, 
întrucât sunt făcuţi din carne şi sânge. Însă nu reacţionează negativ la 
insulte sau vătămări, iar asta îi face să fie lipsiţi de umanitate. Cu 
toate acestea, nu trebuie plătiţi, şi ştim prea bine că nici nu declară 
grevă. 

— Mie nu-mi plac ochii lor, a declarat Burton. 

De Marbot a pufnit în râs. 


— Nu sunt mai lipsiţi de viaţă decât cei ai husarilor mei, la sfârşitul 
unei campanii de durată. Vezi în ei o lipsă de viaţă ce nu există. La 
lipsă mă refer, desigur. Ştii bine că sunt fără de creier ori, ca să fiu 
mai precis, folosesc doar o mică porţiune din el. 

Dar asta se poate afirma şi despre anumiţi oameni pe care îi 
cunoaştem amândoi. 

— Putem vorbi la nesfârşit, a spus Burton. Ne întoarcem la ceilalţi? 

De Marbot a aruncat o privire la ceasul de mână. 

— Mai avem o oră până la cină. Poate reuşesc să o mai înveselesc 
pe Aphra. Nimic nu-ţi strică buna dispoziţie la masă ca posomorala 
partenerei. 

— Anunţ-o că va fi inclusă în următoarea fază a proiectului. Aşa, 
sigur se va însenina. Dar să nu-i povesteşti ce am făcut decât dacă te 
slujeşti de ăsta. 

Şi a făcut semn spre carneţelul de notițe. De Marbot s-a strâmbat. 

— Cel care ne supraveghează sigur se întreabă ce punem la cale. 
Cum am putea ascunde ceva faţă de el? Nici un pârţ nu vom putea 
trage fără ca el să ştie. 

— Poate-l facem să se scape în pantaloni de frică. La figurat, 
desigur, a rânjit Burton. 

Cei opt s-au pus de acord ca fiecare să îi găzduiască pe ceilalţi cu 
rândul. În acea seară era rândul lui Alice, care i-a întâmpinat 
îmbrăcată într-o rochie de seară cu decolteu adânc, de culoare verde 
Lincoln, la modă în 1890. Burton s-a îndoit că ea purta pe dedesubt şi 
numeroasele articole de lenjerie în vogă la acea vreme. Se învățase cu 
hainele răcoroase şi comode de pe Valea Fluviului, adică un prosop 
care să slujească drept fustă, şi o fâşie subţire de pânză, care să fie 
folosită ca sutien. Încălţase pantofi eleganţi cu toc, de culoare verde, 
dar şi ciorapi de mătase, deşi aceştia din urmă abia de-i ajungeau până 
la genunchi. Bijuteriile, puse la dispoziţie de un convertor energie- 
materie, constau din cercei mici de aur, ca nişte inele, fiecare având 
câte un smarald, la care se adăuga un şirag de perle. 

— Arăţi încântător, i s-a adresat el, după care s-a aplecat şi i-a 
sărutat mâna. Toate, de la 1890. Anul morţii mele. Încerci să-mi 
sugerezi, în mod subtil, că sărbătoreşti acel eveniment? 

— Dacă aşa s-a întâmplat, a fost fără să-mi dau seama. Să lăsăm 
glumele macabre, bine? 

— Macabru e un cuvânt din 1934, i-a spus Frigate lui Alice. Anul în 
care ai murit pentru întâia oară. 

— Şi atât, slavă Domnului! Chiar trebuie să vorbim despre Doamna 
cu Coasa? 

Frigate s-a înclinat şi i-a sărutat mâna întinsă. 

— Eşti de-a dreptul cuceritoare. O vorbă doar, şi al tău sunt. Ba nu, 
nici nu e nevoie să rosteşti cuvântul acela. Rămân al tău pe veci. 


— Eşti foarte galant, l-a asigurat ea. Dar şi foarte insistent. 

Burton a pufnit şi a comentat: 

— Nici vorbă de aşa ceva. Doar când bea ceva mai mult. Curajul 
beţivanului. 

— In bourbono veritas, a spus americanul. Numai că te înşeli. 
Absolut. Am dreptate, Alice? 

— Alice e un castel situat pe un deal abrupt, înconjurat de un şanţ 
cu apă foarte lat, cu o garnizoană bine organizată, a spus Burton. Nu-l 
mina! Aruncă-te pe el! 

Americanul a roşit. Alice nu şi-a pierdut zâmbetul, dar a a zis: 

— Dumnezeule? Cine sunt...? 

Doi bărbaţi în livrele de servitori stăteau în apropierea mesei. Dar 
nu erau bărbaţi, ci androizi. Unul avea faţa lui Gladstone, iar celălalt, 
a lui Disraeli. 

— Nimeni n-a mai avut drept chelneri doi prim-miniştri ai Marii 
Britanii, a spus Alice. 

Roşu de mânie şi strâmbându-se, Burton s-a răsucit spre ea. 

— Alice! Doar am vorbit de pericole! Snark i-ar putea programa să 
ne atace! 

Ea i-a înfruntat cu calm ieşirea nervoasă. 

— Da, am vorbit. Dar ai mai zis că Snark are la dispoziţie o mie de 
căi de a ajunge la noi. Încă n-a întreprins nimic, şi dacă ar fi vrut, o 
făcea deja. Doi androizi sau o mie, totuna. 

— De acord! a intervenit Li Po cu glas puternic şi strident. Bravo, 
Alice, pentru curajul de a face primul pas. Şi eu am nişte planuri cu 
androizii. Poate o să le pun în aplicare deseară. Da, în seara asta! Li 
Po, gata cu suferinţa! 

Burton s-a văzut silit să recunoască, măcar în sinea lui, că Alice avea 
dreptate. Cu toate astea, nu ar fi trebuit să acţioneze astfel fără 
consimţământul celorlalţi. Trebuia să se fi consultat măcar cu el. 

Dacă şeful grupului ar fi fost altcineva, poate că aşa ar fi procedat. 
Burton trăia cu impresia că profita de orice prilej ca să-l sfideze. 
Dincolo de purtarea ei lipsită de vlagă, în ciuda ochilor mari, 
întunecaţi şi blânzi, Alice era o femeie încăpăţânată. 

De Marbot şi Behn au sosit îmbujoraţi şi uşor transpiraţi, de parcă 
abia ar fi coborât din pat ori s-ar fi aflat în toiul unei gâlcevi. Dacă era 
vorba de o ceartă, atunci îşi ascundeau foarte bine starea de spirit. 
Zâmbind şi glumind, păreau să se simtă în largul lor. 

Burton i-a întâmpinat şi i-a condus la o masă laterală, încărcată cu 
sticle, pahare şi o frapieră uriaşă, plină de gheaţă. Androidul cu faţa 
lui Gladstone s-a apropiat şi l-a întrebat dacă dorea să-i toarne ceva, 
dar el i-a făcut semn să se îndepărteze. Alice reuşise o treabă de 
minune, dacă reconstituise trăsăturile prim-ministrului din memorie. 
Probabil că aşa procedase, deoarece bărbatul cinase de câteva ori 


acasă la ea, pe vremea când părinţii ei trăiau. Sau, probabil, îi ceruse 
Computerului să localizeze fotografia lui Gladstone, după care îi 
dăduse instrucţiuni, iar el reprodusese acea fiinţă vie, dar lipsită de 
minte. 

— Pe Dumnezeul meu, a murmurat, are până şi vocea lui! 

A sorbit din paharul cu whisky de orz, ceva mai plăcut la gust decât 
pe Pământ, deşi trebuie să fi fost o imitație după vreo marcă terestră, 
apoi s-a dus să stea de vorbă cu Nur. Micuţul maur iberic avea în 
mână un pahar cu vin de culoare gălbuie, de care avea să tragă toată 
seara. 

— Profetul a interzis băuturile alcoolice, mai puţin vinul făcut din 
curmale, îi spusese Nur odată lui Burton, care deja ştia asta. Discipolii 
lui, din exces de zel, au extins interdicţia la tot ce conţine alcool. Deşi 
am simţit că nu trebuia să mă supun regulilor instaurate de acei 
fundamentalişti ignoranţi, nu m-am simţit atras mai niciodată de 
băuturile tari. Cu toate astea, am prins gust pentru acest vin chinezesc. 
Pe de altă parte, dacă aş fi mare băutor, ce rău mai mare mi-ar putea 
face Allah decât acela pe care mi-l fac singur? Cât îl priveşte pe 
Mahomed, el cine mai e? 

Burton şi Nur au vorbit o vreme despre Mecca, iar apoi androidul 
Disraeli i-a anunţat că se puteau aşeza la masă. Cum fiecare oaspete o 
anunţase pe Alice de dimineaţă ce ar dori să mănânce, meniurile se 
aflau în memoria Computerului. După o microsecundă, mâncarea a 
apărut în interiorul unui convertor energie-materie; chelnerilor le-a 
trebuit ceva mai mult ca să aşeze aperitivele pe masă. Burton 
comandase o salată cu un sos numit ploaia diavolului, urmată de 
sturion afumat à la muscovite, iar drept desert două tarte umplute cu 
rubarbă. La fiecare fel de mâncare i s-a servit vinul corespunzător. 
Burton, Behn şi Li Po au pufăit din trabucuri din cel mai fin tutun 
cubanez. Nur şi-a fumat obişnuita ţigaretă de după cină, singura sursă 
de nicotină pe care şi-o îngăduia. 

Burton s-a apropiat de franţuz, care s-a retras din calea lui. 

— Cruţă-mi preţioşii plămâni de otrava aceea puturoasă! a exclamat 
el. 

— Oricine ar muri fericit inhalând asemenea, fum, a spus Burton. 
Cu toate astea, după cum spuneai, non disputandum de gustibus. Ai 
înştiinţat-o pe Aphra că, dacă doreşte, ni se poate alătura în 
următoarea aventură? 

— Da, desigur. Din păcate, nu i-am putut spune în ce va consta 
aventura. 

Burton i-a întins un bilet. De Marbot l-a citit şi a ridicat privirea. 

— Dar ce...? 

S-a apropiat de englez şi, ridicându-se pe vârfuri i-a şoptit la ureche. 
Cu toate acestea, Burton a trebuit să se aplece spre franțuz. 


— Vom fi, sau în orice caz, eu voi fi gata. Dar... nu vrei să-mi 
sugerezi ce ţi-ai propus să faci? 

— E preferabil să nu-ţi spun. 

— Oho, ce interesant. Sper ca realizarea să se ridice la nivelul 
aşteptărilor. Pericole, aventură romantică, înşelătorie, un atac deschis 
împotriva inamicului sau o furişare în tăcere, teamă, nesiguranţă, o 
misiune ce solicită tot curajul şi nervi de oţel încordaţi la extrem. 

— Toate împreună, a confirmat Burton. Probabil. 

La câteva minute după ora unu, Burton şi-a oprit scaunul în faţa 
apartamentului ocupat de Behn şi De Marbot. Cum le ceruse, uşa era 
deschisă. A intrat în sufrageria spațioasă, iar iluminarea s-a activat 
imediat ce a trecut pragul. S-a apropiat de dormitor şi a bătut la uşă. 
Cu glas adormit, De Marbot a strigat: 

— Quelle? 

— C’est moi, naturellement, a spus Burton. 

O clipă mai târziu, frecându-se la ochi, englezoaica şi franţuzul au 
apărut clătinându-se în prag. 

— Mă lipseşti de şase ore de somn, i-a reproșat franţuzul. Cum poţi 
plăti o asemenea datorie? 

— Cu şase ore pierdute de mine, i-a răspuns Burton. Dar e şi spre 
binele tău, aşa că nu-ţi sunt dator cu nimic. 

De Marbot purta un kilt dintr-un prosop, iar Aphra, un sutien 
delicat de dantelă şi pantalonaşi scurţi negri. 

— Hei, vărzuţa mea, mergi îmbrăcată doar aşa? a întrebat-o De 
Marbot. 

— Atâta port când am vreo misiune nocturnă. 

De Marbot a râs, după care a strâns-o în braţe şi a sărutat-o pe 
obraz. 

— Roza mea englezească neînfrânată. Întotdeauna surprinzătoare, 
încântătoare. 

Însă ea glumise. S-a întors în dormitor şi a revenit purtând o bluză 
subţire, o fustă scurtă şi cizme până la glezne. În acest timp, Burton 
comandase la convertor trei căni cu cafea braziliană. Cât au sorbit, le- 
a promis că le va spune ce vor face doar când vor ajunge la destinaţie. 

— Ordin în plic sigilat, a spus De Marbot. Însă inamicul ne 
urmăreşte şi ne ascultă. Suntem ca pisica pornind la vânătoare cu 
clopoței la gât. 

— Când vom pătrunde, nu va putea să ne vadă ori audă, a precizat 
Burton. 

De Marbot a ridicat din sprâncene şi a zâmbit. 

— Aha! Abia aştept, vibrez şi simt un vârtej interior de atâta 


emoție. 

— Avem mult de muncă. Veţi obosi foarte curând. 

— Eu, în nici un caz. Sunt un om de fier, iar Aphra e tare ca platina 
şi de două ori mai prețioasă decât greutatea ei în acel metal nobil. 

— Valoare ce tot creşte, a adăugat ea, bătându-se pe coapsă. 

Burton a făcut un gest ce-i trăda nerăbdarea, astfel că au pornit pe 
coridor. Erau înarmaţi cu două pistoale cu fascicul şi cuțite, deşi nu 
aveau nici un motiv să creadă că le vor folosi. S-au instalat pe scaune, 
iar Burton a pornit în frunte. Şi-a dirijat scaunul în josul puţului, până 
la etajul de la acelaşi nivel cu suprafața mării reci şi întunecate ce 
înconjura Turnul. 

Când a oprit, De Marbot l-a întrebat: 

— Nu ne aflăm prea departe de încăperea secretă a lui Loga? 

Burton a confirmat cu un gest din cap şi a făcut semn că trebuiau să 
intre în cea mai apropiată cameră, laboratorul pe care îl vizitaseră cu 
o zi înainte. Aphra s-a uitat în jur şi a spus încet: 

— Cred că se întreabă ce punem la cale. E la fel de nedumerit ca 
mine. 

— Richard este generalul, a explicat De Marbot, şi ne spune nouă, 
soldaţilor de rând, cât mai puţine. E o tradiţie veche. 

Burton a ignorat remarca. S-a apropiat de cel mai mare convertor şi 
a comandat componente de scări, cinci sute de atomizoare cu vopsea 
neagră, douăsprezece lămpi puternice şi un mic generator de aer 
acţionat de energia nucleară. 

— Mon Dieu! a exclamat De Marbot. Iată-ne devenind zugravi! Ce 
altceva o să mai facem? 

Burton s-a apucat să scoată echipamentele, golind convertorul când 
a apărut prima comandă, a închis apoi uşa, a aşteptat câteva secunde, 
până când s-a umplut de cea de-a doua comandă, apoi l-a golit din 
nou. Când a terminat, le-a spus celor doi să care atomizoarele cu 
vopsea, până asamblează el scările. 

De Marbot a ridicat din sprâncene către Aphra, parcă întrebând: „Ce 
urmează?” Ea a înălţat din umeri şi, transpirând, s-a apucat de treabă. 
Asudând şi el de efort, De Marbot a zis: 

— Hei, vărzuţica mea, acum trebuie să plătim pentru mâncarea 
divină şi vinul extraordinar. 

— Pentru toate trebuie să plătim, a adăugat ea. 

Gâfâind, Aphra s-a îndreptat de spate şi a privit spre zidul din faţa 
ei. 

— Supraveghetorul este ca Dumnezeu. Ştie tot ce facem. Sper doar 
că, asemeni lui Dumnezeu, rămâne indiferent la strădania noastră. 

— Spre deosebire de Dumnezeu, Snark doarme, a precizat Burton. Şi 
este constrâns de trup, ca toţi muritorii. Până şi inteligenţa lui rămâne 
limitată, chiar dacă e deosebită. 


— Ori poate nu există, la fel ca Dumnezeu, a spus De Marbot. 

— Posibil, l-a aprobat Burton. Gata! Am asamblat scările. 

— De ce n-am pus androizii să ne ajute? a întrebat De Marbot. Sau 
să facă toată treaba? Iar noi am fi supraveghetorii care lenevesc, fără 
să se agite, în vreme ce sclavii trudesc în locul nostru. 

— Nu vreau să risc folosindu-i, a explicat Burton. Şi-acum, la 
treabă. Fiecare dintre voi începe de la un colţ din capătul celălalt al 
încăperii. 

Solicitase Computerului să estimeze numărul de atomizoare cu 
vopsea de care ar fi avut nevoie pentru a acoperi toată suprafaţa 
aceea. Apoi a cerut două roabe, le-a scos din convertor şi a umplut 
una cu atomizoare. În timp ce De Marbot şi Aphra stăteau în vârful 
scării şi vopseau colţurile tavanului, el a dus pe coridor dozele de care 
nu era nevoie în cameră. După patru drumuri, i-a cerut Computerului 
să îi pună la dispoziţie douăsprezece cutii de ciment cu priză rapidă. 
Primindu-le, le-a scos şi pe acestea în coridor. Apoi a comandat 
numărul trebuincios de cărămizi, de asemenea potrivit estimărilor 
Computerului. 

Urmărindu-l, De Marbot a zis: 

— Nimic nu-mi place mai mult decât să mă folosesc de slăbiciunile 
inamicului pentru a lupta contra lui. 

Înainte de a continua, Burton trebuia să se asigure de ceva, deşi, 
indiferent dacă uşa de la camera lui Loga se mai deschide sau nu, el 
trebuia să încheie prima fază a proiectului. A bătut în perete, zicând 
„Ah Qaag!” şi a urmărit cum uşa a pătruns în spaţiul gol. Se temuse că 
Snark interzisese acea operaţiune după precedenta vizită. Apoi a 
plasat un scaun în deschizătură, să se asigure că uşa nu se putea 
închide în caz că Snark se va răzgândi şi va hotărî să o blocheze 
permanent. 

Burton făcuse multe lucruri pe Pământ. Cu toate acestea, de zidărie 
nu se ocupase niciodată, dar observase lucrătorii arabi făcând ziduri 
din chirpici. În orice caz, nu era prea greu. A aşezat un şir de cărămizi 
de la un perete la celălalt, situat la vreun metru de uşa ce dădea spre 
camera lui Loga. A stropit coama şirului şi a aşezat încă un strat de 
cărămizi. Când a terminat de aşezat ultima cărămidă pe şir, cimentul — 
de fapt, un adeziv - se întărise. 

Oprindu-se doar de două ori, cât să bea apă, a închis acea zonă a 
coridorului, de la un capăt la celălalt, de la podea până la tavan. 

S-a dus apoi către cealaltă latură a intrării în laborator şi s-a apucat 
să aşeze şi acolo cărămizi. Aphra a scos capul pe uşă şi a zis: 

— Aproape c-am terminat de vopsit pereţii. 

Sudoarea îi curgea pe faţă, udându-i şi îmbrăcămintea. 

A intrat în cameră şi a privit roată. 

— Verific lucrarea făcută de voi. Aveţi grijă să vopsiți toată 


suprafaţa. După aceea, treceţi la podea. Iar când terminaţi, să-mi 
spuneţi. 

Mimând oboseala, De Marbot a scos un geamăt şi a mutat scara, 
după care a urcat pe ea să continue vopsirea. Burton s-a întors la 
treaba lui. Lucrând cu repeziciune şi eficienţă, a blocat acea parte a 
coridorului. După ce a terminat, De Marbot a venit la el. 

— Gata. Nici un centimetru de zid, tavan sau podea nu a rămas 
nevopsit. Snark poate porni câte ecrane doreşte. Va rămâne la fel de 
orb pe cât sunt eu de neştiutor în legătură cu intenţiile tale. 

Burton s-a dus în laborator şi a zis: 

— Acum vopseşte ferestrele de la uşile convertoarelor. Şi mută toate 
piesele de mobilier ce se pot mişca, şi vopsiți şi spaţiile pe care au stat. 

De Marbot a făcut semn către cele două convertoare mobile. 

— Şi sub ele? 

— Da. 

— Dar cum să le mutăm? Am trudit ca Samson la Gaza, dar nu 
suntem la fel de puternici ca el. 

— Folosiţi-vă de scaunele zburătoare ca să le urniţi. 

De Marbot s-a plesnit cu podul palmei peste frunte. 

— Bineînţeles! Ce nătâng! Nu sunt învăţat cu munca fizică. Iar asta 
parcă m-a stors de inteligență. 

— Nu te mai frământa. Până la urmă, ai fi găsit şi singur soluţia. 

— Asta nu e treabă de militar, a spus franţuzul, ca şi cum astfel se 
explica totul. 

Aphra a ieşit pe coridor împreună cu Burton. 

— Şi cum vom ieşi de aici? 

— Cărămizile sunt obişnuite, de lut. 

Behn a făcut semn către pistolul cu fascicul, apoi s-a uitat spre 
Burton, care a confirmat cu un gest din cap. 

— Şi-atunci cum îl va ţine... departe... pe Snark? 

— Nu-l va ţine, a spus consultându-şi ceasul. Mai avem multe de 
făcut. 

Aphra a clătinat din cap. 

— Tot nu pricep ce ţi-ai pus în minte. 

— Vei vedea. Toate la vremea lor. 

A luat o scară, a aşezat-o în colţul zidului de cărămizi şi s-a apucat 
să vopsească. După ce a ajuns până la uşa laboratorului, vopsind 
tavanul, pereţii şi podeaua coridorului, s-a uitat înăuntru. Cablurile de 
alimentare legate de bazele celor două convertoare mobile fuseseră 
deconectate, iar cabinetele fuseseră împinse pe o porţiune vopsită a 
podelei. A dat cu vopsea şi pe locurile rămase curate, iar în acest timp, 
colaboratorii lui au stat rezemaţi de perete şi au băut apă. Aphra Behn 
îşi aprinsese un trabuc. 

— După ce vă odihniţi, veniţi să mă ajutaţi la vopsirea coridorului, 


i-a rugat Burton. 

Când a ieşit din cameră, De Marbot s-a oprit şi a făcut ochi mari de 
mirare. 

— Mamă Doamne! Ai vopsit şi zidul! 

— Da. Cărămizile doar par a fi din lut. Am spart una ca să o 
examinez. E însă posibil ca Snark să fi introdus material de transfer în 
ea. Vreau să fiu sigur că nu ne poate vedea prin zid. 

— Nu mi se pare posibil. 

— Nu vreau să riscăm nimic. 

— Of, ai naibii englezi, la toate vă gândiţi! Nu mă mai mir că am 
pierdut războiul cu voi. 

De Marbot se dovedea nesincer. Susţinea, cu mânie şi foarte 
convins, având de partea argumentelor lui şi multe fapte, că greşelile 
comise de mareşalii lui Napoleon - dar şi unele erori ale corsicanului — 
provocaseră prăbuşirea imperiului. Dacă bravii lui compatrioți ar fi 
fost conduşi de oameni care ar fi luat întotdeauna cele mai bune 
decizii, ar fi rămas imbatabili. 

Până în acel moment, Burton se abţinuse să afirme că acelaşi lucru 
era valabil pentru orice armată. 

Până să termine de vopsit coridorul şi camera lui Loga, s-a făcut ora 
cinci dimineaţa. 

Lumina şi aerul, asigurate de materialul peretelui şi din suflante, 
fuseseră întrerupte, fiind înlocuite de lămpi şi de generatorul de aer. 

— Voilà! C'est fini! Aşa cred, a spus De Marbot. 

— Crezi greşit, l-a contrazis Burton. Acum o să mutăm convertorul 
cel mai mare în camera secretă. 

Au făcut acest lucru împingându-l cu un scaun zburător; Burton a 
rămas lângă scaun şi a acţionat comenzile. Treaba le-a răpit zece 
minute, iar partea superioară şi laturile s-au frecat de intrarea 
rotunjită. Întrucât cu o zi în urmă luase dimensiunile convertorului şi 
ale uşii, ştia că va trece mai greu, dar nu le va da prea mult de furcă. 
După ce l-a văzut aşezat în camera secretă, l-a conectat la o sursă de 
alimentare. 

— Ai acoperit suprafaţa care detectează cuvântul codificat pentru 
intrare. Cum o să procedezi dacă vrei să mai intri o dată? Ori laşi uşa 
deschisă? 

— Putem şterge cu uşurinţă vopseaua de pe orice suprafaţă dorită, a 
explicat Burton. 

Franţuzul a făcut un semn către pereţi. 

— Totul e impenetrabil. Snark nu ne mai poate vedea ori auzi. 
Poate ne spui şi nouă ce intenţii ai acum? 

Lumina lămpilor aşezate pe podea arunca umbre mari pe feţele lor, 
făcându-le să semene cu nişte măşti. Măştile unor oameni obosiţi şi 
disperaţi. Ochii albaştri ai lui De Marbot şi Behn păreau totuşi să 


strălucească, radiind o lumină netemătoare. Voința lor nu slăbise 
câtuşi de puţin. 

— Cablul de alimentare al convertorului este conectat la priza 
principală, a spus Burton. Dar nu este cuprins în fişierele cu diagrame 
din Computer, astfel că energia care trece prin cablu nu este detectată. 
Desigur, dacă Snark nu a efectuat nici o modificare. Putem face orice 
dorim, iar Snark nu va avea habar de acţiunile noastre. Îşi va da 
seama că punem ceva la cale, şi va deveni îngrijorat. Dar nu va putea 
afla despre ce este vorba decât dacă va veni până aici. Va trebui să 
investigheze personal. 

— Ba nu-i adevărat, a intervenit Aphra. Ar putea trimite androizi. 

— Dacă e fiinţă înzestrată cu rațiune, adică umană, va fi curios ca o 
maimuţă. Va ţine să verifice el însuşi. 

— Probabil. 

— Celorlalţi le-ai destăinuit ceva? a întrebat De Marbot. 

— Nu. N-am considerat necesar. 

Franţuzul şi-a consultat ceasul de la mână. 

— Peste aproximativ două ore şi jumătate, unii dintre colegii noştri 
se vor întâlni la micul dejun. Tu eşti mereu acolo. Nu te vor căuta? 

— Se poate. Şi nu mă vor găsi. În cele din urmă, vor descoperi că şi 
voi doi aţi dispărut. 

— Vor socoti că ne-a răpit Snark! a vorbit Aphra. Îşi vor face griji. 

— Asta îi va scoate din letargie, a spus Burton. Măcar vor scăpa de 
plictiseală. 

— E o cruzime, a remarcat Aphra. 

— Şi vor porni în căutarea noastră, a adăugat De Marbot. 

— Nu prea au şanse să ne găsească, a precizat Burton. Mai ales când 
sunt de verificat 35.793 de camere. 

— Dar pot folosi Computerul, iar el le va scana în locul lor. Şi când 
va prezenta răspunsul... 

S-a oprit şi a zâmbit. 

— A, acum înţeleg. Snark face totul să împiedice Computerul de a le 
spune unde ne aflăm. 

— Vor porni în căutare, iar Snark va trebui să îi urmărească, a 
explicat Burton. Sper ca ei să-i distragă atenţia. 

— Da, dar puteau proceda la fel dacă le sugerai, a spus Aphra, şi 
atunci nu şi-ar fi făcut griji în legătură cu dispariţia noastră. 

— Cu cât se ştie mai puţin despre noi, cu atât mai bine. Dacă ei vor 
crede în mod serios că am dispărut, nu se vor preface. Nu sunt sigur 
dacă Snark va reuşi să depisteze nesinceritatea lor. La urma urmelor, 
le poate detecta emoţiile din glas şi scana wathanii. Şi-ar da seama 
dacă se prefac. 

— E ca şi cum te-ai lupta cu Dumnezeu, a remarcat Aphra. 

— Asta crezi tu. Dar eu v-am spus că Snark nu este Dumnezeu. 


Chiar dacă ar fi, îl fac să-şi justifice statutul. 

— Morbleu! a făcut De Marbot. Dar dacă nu vine? Dacă ne lasă să 
stăm aici, precum nişte şoareci care şi-au construit singuri capcana? 
Ce facem atunci? 

— Tu vezi lucrurile în mod prăpăstios. Dar el nu ne poate vedea 
defel. 

O vreme, au rămas tăcuţi. Se retrăseseră de bună voie într-un colţ 
întunecat, dar aveau tot ce le trebuia ca să aştepte acolo oricât ar fi 
fost în stare să reziste. Aveau o toaletă în camera lui Loga, şi alte 
câteva în laborator. Puteau folosi convertorul din ascunzătoarea lui 
Loga pentru a produce hrană sau orice ar fi avut nevoie. Acum, 
convertorul era legat la un mic computer auxiliar, conectat la cel 
principal. 

S-a făcut ora şapte. Schimburile de cuvinte dintre ei erau sporadice 
şi stângace. Îi apăsau cumplit aşteptarea, tăcerea şi iluminatul, care li 
se părea ciudat şi nefiresc, după cel obişnuit, care nu lăsa nici o 
umbră. La şapte şi jumătate, Burton le-a sugerat să ia dejunul. Puteau 
dormi pe patul mare, în vreme ce el stătea de gardă. 

La ora opt, cei doi au decis să mănânce, iar apoi să se odihnească. 
Dejunul le-a fost pregătit de convertorul din camera lui Loga. Burton a 
mâncat ceva uşor, nu voia să-şi simtă stomacul greu, dacă ar fi trebuit 
să intre în acţiune pe neaşteptate. De Marbot şi Behn s-au culcat, dar 
franțuzul a zis: 

— Nu prea am chef de somn. S-ar putea să ai nevoie de mine. 

— Nici o problemă, a spus Burton. Ştiu că te trezeşti uşor. Pe de altă 
pane, nu cred că Snark va întreprinde ceva chiar imediat. 

— Nu ai de unde şti. 

— Adevărat. 

Burton s-a întors la postul lui, din apropierea intrării în camera 
secretă. Somnolent, temându-se că va aţipi, s-a apucat să patruleze 
încoace şi încolo prin dreptul uşii. Nu ştia dacă avea să se întâmple 
ceva, dar dacă da, lucrurile vor fi în avantajul lui. Indiferent de 
eveniment, acesta urma să se petreacă pe neaşteptate. 

Poate acţiona necugetat, prosteşte. Cu toate acestea, era preferabil 
să procedeze astfel, decât să nu întreprindă nimic. Dacă ar fi fost în 
locul necunoscutului, ar fi fost în stare să îi lase pe cei trei să stea 
nesupravegheaţi îndărătul unor ziduri? Nu s-ar fi întrebat ce puneau la 
cale acolo? N-ar fi încercat să anticipeze ceea ce ar fi fost în stare să 
facă? N-ar fi cerut Computerului să îi prezinte o listă a tuturor 
lucrurilor ce puteau fi făcute? 

Nu. Nu va face asta. Computerul nu era fiinţă înzestrată cu simţuri, 
nu avea imaginaţie. Reacţiile lui depindeau de informaţiile introduse. 
Prin asta, se deosebea de fiinţele umane, fiindu-le inferior. Măcar 
unora. 


Eşti prea cinic, şi-a zis. Chiar aşa? Nu cumva milioane, ba chiar 
miliarde de oameni sunt roboţi alcătuiți din proteine? Aceştia se 
deosebesc doar prin faptul că simt tristeţea, suferinţa, dezamăgirea, 
iubirea, ambiția, deznădejdea, frustrarea, iritarea, amuzamentul, furia, 
simpatia, empatia... ei bine, nu mulţi sunt în stare de aşa ceva... 
imaginaţia... asta pentru unii... Vive la difference! 

Frigate spusese cândva că majoritatea oamenilor erau persoane, şi 
doar puţini ajungeau la stadiul de fiinţe umane. „Eticii se străduiesc să 
transforme multe persoane în fiinţe umane. Le doresc să reuşească, dar 
nu mă aştept la rezultate spectaculoase. Şi aş fi primul gata să admită 
că încă nu am ajuns o fiinţă cu adevărat umană.” 

Frigate vorbea mult despre principii filozofice în sine, dar făcea prea 
puţine pentru a le pune în practică. Şi lui Nur îi plăcea să filozofeze, 
însă acţiona în baza propriilor idei filozofice. „Dar tu, Burton? Tu, 
cum procedezi?” 

Explorase continente şi minţi, mai puţin acelea ale legiunii de 
diavoli cunoscuţi sub numele de Burtonia. 

— Nu există decât o mare aventură, afirmase Frigate, iar aceasta 
este coborârea în sine. Cita, ori parafraza un scriitor din secolul 
douăzeci, Henry Miller, pe care America îl admirase, dar căruia el îi 
dispreţuise unele atitudini adoptate. Africa cea mai întunecată, 
Everestul cel mai înalt, abisul cel mai adânc al Pacificului se află în 
mintea ta. Aşadar, de ce aşa de puţini oameni pornesc să le 
cucerească? 

— Cum să-ţi spun, e ca atunci când un peşte încearcă să descopere 
natura apei, răspunsese Burton. 

Vorbe, vorbe... Cuvinte rostite papagaliceşte. Limbajul devenea 
penajul fiinţelor umane. 

Cum putea omul să depăşească barierele create de el însuşi? 

În acelaşi moment, ceva a pătruns. S-a auzit o bubuitură şi un 
muget. Burton a sărit în sus şi s-a răsucit către direcţia din care venea 
zgomotul, simţindu-şi inima bătând tare, gata să acopere toată 
hărmălaia aceea. 

Când a privit pe după uşă, a văzut că pe coridor domnea 
întunericul, mai puţin lumina lămpii ce se strecura din camera lui 
Loga, prin uşa întredeschisă a laboratorului. Ba nu. Se mai vedea o 
rază de lumină, pătrundea printr-o bortă uriaşă făcută în zidul de 
cărămizi. Acolo se putea percepe ceva monstruos, un cilindru 
orizontal ce avea un bot conic, o masă întunecată ce se rostogolea pe 
roţi către el. 

Cu un salt, Burton s-a retras înapoia pragului, dar a scos capul 


suficient de mult ca să vadă obiectul. Acesta se deplasa încet, deşi 
probabil că se mişcase foarte rapid pentru a face acea breşă în zid, ale 
cărui cărămizi erau ţinute laolaltă de un ciment mult mai rezistent 
decât orice altceva cunoscut pe Pământul vremii lui. Lumina de pe 
pereţii coridorului, de dincolo de gaura mare, arăta că monstrul se 
deplasa pe zece roţi. 

Burton a îndreptat pistolul cu fascicul spre un punct situat puţin în 
spatele botului. Capătul razei stacojii, de formă lineară, a lovit, însă 
chiar dacă putea găuri un blindaj de oţel aliat cu nichel gros de 
treizeci de centimetri nu a lăsat nici un semn vizibil pe suprafaţa 
cenuşie, cu aspect metalic. S-a retras brusc din dreptul uşii şi s-a 
azvârlit înapoi, pe o parte, în momentul când din maşină a izbucnit, 
trecând peste umărul lui, o rază de culoare violetă. Au urmat şi alte 
raze. După aceea, capătul conic al monstrului a trecut de el. Făcându- 
şi curaj să privească din pragul uşii, a văzut că fasciculele mari ale 
monstrului se îndreptau la unghiuri diferite, pornind din ambele laturi 
şi din mai multe locuri. 

Când a ajuns la vreun metru de celălalt zid ce bloca holul, monstrul 
s-a oprit şi a pornit înapoi. Fasciculele de raze încă loveau în stânga şi- 
n dreapta la intervale de câteva secunde. Unghiul de tragere se 
modifica mereu. Locurile lovite de fascicule rămâneau dezgolite. 
Vopseaua fusese arsă cu totul. 

Burton s-a retras dinapoia zidului. O rază s-a strecurat prin uşă şi a 
pârjolit vopseaua de pe peretele îndepărtat. O alta, la un unghi ce 
tintea sus, a distrus altă porţiune vopsită. 

— Dick, eşti bine? a strigat De Marbot. 

— N-am păţit nimic! a răcnit Burton. Nu te expune! 

— Doar n-oi fi atât de prost! i-a strigat franţuzul. 

Însă era prost, măcar din punctul de vedere al lui Burton. 

De Marbot a alergat pe lângă el, ajungând în coridor, în apropierea 
maşinăriei. Burton i-a strigat să se oprească. Franţuzul nu a şovăit nici 
o clipă, sărind în spinarea fiarei mecanice, prinzându-se de o bară 
aflată aproape de partea superioară a acesteia. Burton se aşteptase ca 
De Marbot să fie retezat de o rază, însă fasciculele încetaseră să mai 
apară imediat ce el ajunsese pe coridor. Ceva mai târziu, Burton s-a 
întrebat dacă razele lansate spre el avuseseră doar rolul de a-l 
descuraja să ajungă aproape de maşinărie sau de a o urmări. 

În acele momente, maşinăria se deplasa înapoi, trecând prin dreptul 
deschizăturii ce dădea spre încăperea lui Loga. Ţinându-se cu o mană 
şi zâmbind, De Marbot a fluturat mâna spre Burton. 

— Coboară de pe ea! a răcnit Burton spre el. Nu-i poţi face nimic! 
Dă-te jos înainte de a te ucide! 

— O să merg cu ea, indiferent încotro s-ar îndrepta! a urlat De 
Marbot. 


Imediat după aceea şi-a pierdut din curaj, deoarece, după ce s-a 
oprit, maşinăria a pornit brusc înainte, cu pneurile scrâşnind, când s- 
au rotit nebuneşte pe pardoseală. Toate fasciculele se stinseseră, însă 
acum din bot a ţâşnit doar unul. Cu violenţa unei lănci, acesta a izbit 
în zidul de cărămidă şi l-a străpuns, după care fasciculul a lărgit 
gaura, transformându-se într-un con a cărui bază a topit cărămizile 
din apropiere, creând o deschizătură suficient de mare pentru ca 
maşinăria să poată trece pe acolo. 

Urlând, De Marbot slăbise totuşi strânsoarea înainte de a se lovi de 
cărămizile de la marginea spărturii. A rămas lat, cu faţa la pământ, 
fără să scoată o vorbă. 

— Ce maşinărie blestemată! a exclamat Burton. 

Monstrul tocmai se pierdea după un colţ, demonstrând că nu era 
atât de rigid, ci poseda articulaţii care îi îngăduiau să cotească pe 
după ziduri, deşi nu era tocmai lesne. De Marbot se ridicase deja în 
capul oaselor şi se ţinea de cap. 

Burton s-a repezit, ajungând lângă el cu câteva clipe mai devreme 
decât Aphra. 

— Te-ai rănit? 

De Marbot s-a strâmbat, după care a surâs. 

— Mi-e rănit doar amorul propriu. M-am speriat Am ţipat de frică. 

Ajutat de Burton, s-a ridicat în picioare. 

— M-am ales cu câteva zgârieturi, vânătăi şi contuzii. Am suferit 
mult mai rău în urma unor căderi de pe cal în perioada când luptam 
pentru gloria împăratului meu. Dar niciodată nu mi s-a întâmplat să 
cad atât de curând după ce încălecasem. 

Aphra şi-a petrecut braţele pe după el, lipindu-şi faţa de pieptul lui. 

— Mare prostănac mai eşti! M-ai speriat de moarte! 

— Eşti prea vie şi gălăgioasă ca să te cred moartă, a spus el, şi a 
strâns-o în braţe. Of, ce mă dor braţul şi umărul! Nu te pot îmbrăţişa, 
vărzuţica mea, cu tăria şi iubirea pe care le-am dovedit mereu. 

Ea s-a eliberat, apoi şi-a şters lacrimile cu degetele. 

— Vărzuţica ta, pe naiba! Doar n-am ajuns o legumă, tot femeie am 
rămas! Una care e foarte furioasă pe tine şi pe faptele tale de vitejie! 

— Un trandafir cu ghimpi, nu-i aşa? 

Burton s-a uitat într-o parte şi alta a coridorului. Nu a văzut pe 
nimeni. 

— De ce ai sărit pe maşinărie? Ce aveai de gând? 

— Să merg călare până în bârlogul ei, unde aş fi putut să-i descopăr 
stăpânul, pe Snark, aşteptând-o. L-aş fi luat prin surprindere şi l-aş fi 
făcut prizonier, ori l-aş fi ucis dacă trebuia. Numai că, în arşiţa 
bătăliei, am uitat că va face o bortă prin care să treacă doar ea. 

— Ai fost norocos că ţi-ai salvat creierul, atât cât e, şi nu ţi s-a făcut 
terci, a spus Burton, care împărtăşea într-o oarecare măsură mânia 


exprimată de Aphra. inea foarte mult la franţuz. Totul a fost 
minunat, dar nicidecum o dovadă de militărie care să merite laude. 

— Aha, ai început deja să mă gelozeşti pentru că mi te-ai gândit să 
faci singur o asemenea treabă. 

— Poate că ai dreptate, a răspuns Burton, pufnind în râs. 

Apoi a făcut semn către porțiunile unde vopseaua fusese arsă. 

— Acum Snark ne vede şi ne aude. 

— A naibii treabă! a exclamat Aphra. Tocmai ne-a arătat cât de 
slabi şi de neajutoraţi suntem. Nici măcar nu ne putem ascunde de el! 

— Dar l-am silit să acţioneze, a ripostat Burton. A trebuit să afle ce 
căutam aici. Nu ne-a disprețuit suficient ca să ne ignore cu totul. 

— Asta înseamnă că am trudit, dând cu vopsea şi asudând ca un 
sclav, pentru nimica toată, a spus De Marbot. 

— Da, dar te-ai ales cu o plimbare ieşită din comun. 

Franţuzul a zâmbit, făcându-şi dinţii să sticlească. 

— Adevărat! A meritat! 

Burton nu era foarte convins. Nu se descurcaseră prea grozav. Pe de 
altă parte, maşinăria avusese probabil camere de luat vederi, care îi 
arătaseră lui Snark uşa deschisă către încăperea secretă a lui Loga. 

— Şi acum ce facem? a întrebat Aphra. Ne furişăm înapoi în 
apartamentele noastre, ca nişte căţeluşi plouaţi? 

Burton nu a mai apucat să-i răspundă, fiindcă din dreapta lor s-a 
auzit un strigăt. Un scaun zburător stătea suspendat în apropiere de 
intersecţia coridorului, iar vocea venise din locul unde fusese trasă 
perdeaua a ceva ce semăna cu un coviltir fixat pe scaun. Construcţia 
avea un cadru peste care se aşezase un clopot de plastic transparent. 
Omul stătea pe scaun cu genunchii strânşi la gură. 

— Cine-i ăla? a întrebat De Marbot. 

— Frigate, a zis Aphra, care recunoscuse glasul. 

Scaunul a ţâşnit înainte şi s-a aşezat pe podea, după care Frigate a 
scos clopotul, un soi de cabină minusculă, de pe scaun. A coborât şi a 
privit în jur. 

— Ce s-a întâmplat? 

Burton i-a explicat. Apoi americanul a trebuit să le spună lui De 
Marbot şi Behn de ce se afla acolo şi care era rostul acelui clopot la 
scaun. 

— Eu şi Dick am stabilit să vin aici la opt ore după plecarea voastră. 
Improvizaţia asta are rostul de împiedica disiparea căldurii trupului 
meu, care putea fi detectată de Computer. 

De Marbot s-a uitat cu reproş la Burton. 

— Ai zis că doar noi doi ştiam. 

— Nu spun niciodată adevărul, dacă-mi slujeşte. Am socotit că ar fi 
mai bine dacă ne-ar urma două persoane, dar nu am pomenit despre 
asta. Nu voiam ca tu şi Aphra să vorbiti între voi. 


— Două persoane? s-a mirat De Marbot. Şi unde este cealaltă? 

— Nur trebuia să vină pe coridoarele din partea opusă, a explicat 
Burton şi a făcut semn cu degetul în direcţia în care se deplasase 
maşinăria. 

— De ce? a vrut să ştie De Marbot. Crezi cumva că Nur va urmări 
maşinăria până în bârlogul ei? 

— Vom afla ceva mai târziu. 

Burton s-a întors către Frigate. 

— Dacă n-ai vorbit până acum, înseamnă că nu ai vazut nimic 
deosebit. 

— Exact. 

În labirintul de coridoare, maşinăria putea merge oriunde. Să 
aşteptăm până vine şi Nur. 

— Dacă nu cumva l-a prins Snark, a spus Frigate. 

— Eşti foarte optimist, a constatat Aphra. 

— Prefer să ţin cont de orice posibilitate, a subliniat el, pe un ton 
destul de aprins. Nu e vina mea că posibilităţile negative predomină 
întotdeauna. 

— Ba nu. E doar pentru că vezi mai degrabă părţile întunecate decât 
pe cele luminoase. 

Burton s-a uitat la ceas. Trecuseră deja cinci minute de când 
maşinăria trecuse prin zid. Avea intenţia de a aştepta jumătate de oră. 
Dacă Nur nu apărea în acest răstimp, urmau să plece la apartamentele 
lor. Acolo probabil vor aştepta o vreme până ce Turpin, Alice şi Li Po 
se vor întoarce din căutare. Dacă plecaseră după ei. Logica le putea 
dicta să rămână împreună într-un singur apartament, unde s-ar fi 
apărat mai uşor. 

O voce i-a luat prin surprindere. Era a lui Nur, care apăruse pe 
neaşteptate de cealaltă parte a zidului de cărămidă. 

— Nu trageţi! Sunt eu, Nur! Am veşti bune. 

— Să le auzim, l-a invitat Burton. 

Bărbatul micuţ a intrat. Şi-a îndepărtat de pe faţă un soi de mască 
de material plastic, apoi şi-a scos mănuşile şi jacheta. 

— M-am încălzit. 

Burton s-a dat deoparte din prag. Scaunul lui Nur, echipat cu un 
scut de protecţie ca al lui Frigate, era lăsat lângă perete. Burton a 
intrat, urmat de Nur, care zâmbea, expresie tipică pentru el. 

— Am prins-o pe Snark în faţa camerei ei secrete. Am ieşit în viteză 
din partea întunecată a coridorului şi i-am strigat să se predea. A 
refuzat, ba chiar a dus mâna spre pistolul cu fascicul, pe care îl avea 
în toc. De aceea, am împuşcat-o. 

— O femeie? a făcut Burton. 

— Da. Ştiam că persoana necunoscută putea fi de orice sex, dar am 
vorbit referindu-ne mereu la un bărbat, astfel că ne obişnuiserăm să 


socotim că nu putea fi femeie. Cel puţin aşa aţi crezut voi. Eu, nu. 

Nur a zis că era preferabil să-i conducă la locul faptei, iar apoi să le 
povestească întâmplarea. L-au urmat în scaune prin spărtura din zid, 
au luat-o pe un coridor, au cotit şi s-au oprit la vreo treizeci de metri 
de colţ. Necunoscuta zăcea pe spate, cu ochii deschişi, gura la fel, 
având o rană cauterizată de mici dimensiuni pe gât, acolo unde 
fasciculul armei lui Nur i-l străpunsese până în spate. Era scundă şi 
zveltă, fiind îmbrăcată cu o fustă stacojie, pantaloni bleu precum cerul 
şi sandale galbene. Pistolul ei zăcea pe podea, lângă mâna dreaptă. 

— Are trăsături mongoloide, a spus Nur. 

Faptul că ţinea să evidenţieze ceea ce observase toată lumea arăta 
că nu era chiar atât de calm precum părea. Nu-mi dau seama dacă e 
chinezoaică, japoneză ori de altă naţionalitate. Poate ne spune Li Po. 
Deşi nu mai prezintă importanţă. 

În zid se făcuse o gaură mare, de formă circulară, pentru că uşa 
alunecase în spaţiul liber din perete. Dincolo se afla apartamentul în 
care se ascunsese cât se informase privind mişcările celor opt. 
Ecranele-perete arătau toate încăperile din apartamentele lor. Paturile 
lui Alice, Turpin şi Li Po erau goale; pe un alt ecran apăreau toţi la o 
masă, jucând cărţi, în apartamentul lui Turpin. Nu se vedea că sunt 
neliniştiţi. Evident, socoteau că tovarăşii lor dispăruseră, deoarece 
Burton iniţiase unul dintre planurile lui secrete, aşa că, pentru mai 
multă siguranţă, rămăseseră laolaltă. După cum s-a confirmat, ei 
preferaseră să stea în apartament din ambele motive. 

Cu toate acestea, la întoarcere, Burton trebuia să le rabde 
reproşurile. Putea suporta cu uşurinţă, pentru că repurtase o victorie. 

În noaptea dinainte, Peter Frigate şi Nur el-Musafir se întorseseră în 
dormitoarele lor. Speraseră că Snark va dormi, iar Computerul o va 
trezi doar dacă detecta pe cineva plecând din apartament. Sperau că 
singurele detectoare în funcţiune erau cele de căldură corporală. Se 
rugau ca pe peretele coridorului, chiar în faţa uşii, să nu existe vreun 
ecran. 

Cei doi au comandat de la convertoarele lor o pereche de costume şi 
căşti, iar pentru scaune, acoperăminte. Pesemne că acest lucru îi 
fusese comunicat lui Snark, dar ei sperau că, în cazul în care le 
înregistrase acţiunile, Computerul nu le va prezenta acestuia decât 
atunci când avea să se trezească. 

Îmbrăcaţi în costumele ce împiedicau disiparea căldurii şi vârâţi în 
acoperământul de plastic pentru scaune, Frigate şi Nur părăsiseră 
apartamentul. Iar senzorii din perete nu fuseseră activațţi. 
Necunoscuta, care nu anticipase o asemenea situaţie, continuase să 
doarmă. Spre deosebire de Computer, ar fi trebuit să prevadă asta, dar 
nu se întâmplase aşa. 

— Am avut mare noroc, a spus Burton. Evenimentele s-au derulat în 


favoarea noastră, căci s-ar fi putut prea bine ca lucrurile să fi mers 
rău. De fapt, probabilitatea de reuşită nu era prea mare. 

— Socoteşti că am fost norocoşi, a vorbit Nur. 

Burton a aşteptat dezvoltarea ideii, dar Nur a zis: 

— Primul lucru la care m-am gândit când am ucis-o... am vrut doar 
să o rănesc... era că probabil îşi aranjase o resuscitare automată şi 
imediată. 

L-au urmat cu toţii pe maur în cameră. Într-un colţ se găsea un 
convertor, iar la vreun metru de acesta, întins pe podea, cu faţa în jos, 
era cadavrul altei femei. Consola Computerului auxiliar fusese distrusă 
de focul pistolului cu fascicul. 

— Am pătruns în această cameră imediat ce am ucis-o, a spus Nur. 
Corpul ei tocmai se formase, şi alerga spre masă, unde se afla un 
pistol. I-am spus să se oprească. Nu m-a ascultat, şi astfel am 
împiedicat cea de-a treia resuscitare. Din păcate, fasciculul a distrus şi 
amprenta trupului ei. 

L-a condus pe Burton la faţa locului şi a arătat cu degetul spre o 
secţiune ce fusese retezată. Înăuntrul acesteia se vedea un obiect 
negricios, pe jumătate topit, de mărimea unei afine, conţinând tot ce 
era necesar pentru duplicarea corpului, până la nivel submolecular. 

— M-aş simţi distrus de remuşcare şi durere dacă i-am anulat pentru 
totdeauna orice şansă de a mai fi resuscitată. Dar sunt convins că 
trebuie să existe o altă amprentă în fişierele Computerului. Cu toate 
acestea, mă îndoiesc că pot ajunge la ea. Cred că i-a dat instrucţiuni ca 
să nu ne permită găsirea amprentei. 

— Vom vedea, a spus Burton. Probabil ai dreptate. 

— Dar cine naiba era femeia asta? a întrebat Frigate. Ce căuta aici? 
Loga ne-a spus că Eticii şi Agenţii lor au murit. Dacă avea dreptate, ea 
nu era nici una, nici alta. Dar cine a fost ea? 

— Duşman de-al lui Loga, altfel nu l-ar fi eliminat, a spus Nur. Dar 
dacă n-a fost nici Etic, nici Agent, ce motiv a avut să îl îndepărteze? 
Dacă dorea doar putere totală, de ce nu ne-a ucis pe noi? 

Aphra îi răspunse alene: 

— Pesemne că Monat Operatorul anticipase lucrurile mai clar decât 
sperase Loga. Poate a aranjat ca un Agent, adică această femeie, să fie 
resuscitat dacă se petreceau anumite evenimente. La modul general, 
vreau să zic. Monat nu avea cum să anticipeze toate întâmplările 
individuale. 

Burton i-a cerut Computerului să o identifice pe femeia moartă. 
Acesta i-a răspuns că nu deţinea informaţia respectivă, şi a refuzat sau 
nu a putut să precizeze motivul. 

Burton a întrebat apoi dacă amprenta corporală a femeii se afla în 
evidenţele Computerului. 

Acesta i-a comunicat că nu deţinea datele. 


— Încă un mister, s-a văitat Frigate, şi a scos un geamăt. 

Burton i-a cerut Computerului poziţia maşinăriei care străpunsese 
zidurile. Aşa cum anticipase, i s-a transmis că informaţia nu era 
disponibilă. 

— Am văzut toţi roboții din Turn, a spus Burton. Am cerut 
Computerului să mi-i prezinte pe un ecran. Maşinăria aceea nu se afla 
printre ei. 

Probabil că femeia ceruse Computerului să-i realizeze acea maşină 
doar pentru a dobori zidurile. 

Nur şi Frigate au târât trupul din coridor şi l-au aşezat alături de cel 
din apropierea cabinetului, întinse cu faţa în sus, cele două cadavre 
arătau ca gemene identice. 

— Să le dezintegrăm cu ajutorul convertorului? a întrebat Nur. 

— Doar pe unul, a sugerat Burton. Vom pune Computerul să-l 
examineze pe celălalt. 

— Ca să vezi dacă are cumva o bilă neagră în creier? 

Burton a făcut o grimasă. Nur mereu lăsa impresia că-i citea 
gândurile. 

— Da. 

Cei doi au plasat cadavrul într-un cabinet şi au dat Computerului 
instrucţiuni să îl distrugă. Interiorul s-a umplut de o lumină albă şi, 
când s-au uitat prin ferestruica practicată în uşă, era gol. Nu rămăsese 
nici măcar vreo urmă de cenuşă. 

Au aşezat celălalt cadavru pe o masă deasupra căreia se găsea un 
dispozitiv uriaş, de forma unui dom. Fără nimic să acţioneze vizibil, 
interiorul cadavrului a apărut pe un ecran într-o serie de imagini. 
Burton a pus Computerul să deruleze imaginile înapoi, până a ajuns la 
cea pe care dorea să o examineze. În partea din faţă a creierului era o 
mică sferă de culoare neagră. Aceasta fusese implantată pe cale 
chirurgicală şi, rostind un cuvânt codificat subvocalizat, putea elibera 
o otravă în organismul purtătorului, ucigându-l pe dată. 

— Aşadar... femeia asta a fost Agent. 

— Dar tot nu ştim când a venit aici şi nici care îi erau intenţiile, a 
spus Frigate. 

— Deocamdată nici nu trebuie să ştim, a subliniat Burton. E 
suficient că am scăpat de Snark. Acum suntem singuri şi liberi. 

Însă îşi căpătaseră libertatea doar în anumite privinţe. Burton a 
întrebat Computerul dacă o serie de comenzi prioritare date de femeie 
erau eliminate în acele momente. Acesta a spus că nu. 

— Când vor fi eliminate? 

Computerul nu ştia. 

— Suntem cu totul blocaţi, a spus Frigate. 

— Dar nu pentru totdeauna, i-a răspuns Burton. 

Cu toate acestea, nu era chiar atât de convins pe cât voia să dea de 


înţeles. 

Pe acel Pământ, probabil pierdut pentru totdeauna, aflat atât de 
departe în timp şi spaţiu, în anul Domnului 1880, în oraşul Londra, 
Anglia, a apărut o carte tipărită în regim privat. Se intitula Qasida 
hagiului Abdă ELl-Yezdi, ceea ce înseamnă Fundamentele Legii Supreme. 
Traducere şi note de Prietenul şi Elevul său, F.B. Iniţialele erau pentru 
Frank Baker, un pseudonim al Căpitanului Richard Francis Burton. 
„Frank” reprezenta o variantă a prenumelui său, „Baker” era numele 
de familie al mamei. Numele lui adevărat avea să fie tipărit abia după 
moarte. 

Se presupunea că poemul, scris în distihuri imitând forma arabă 
clasică, reprezenta opera unui sufist persan, Hagiul Abdu, din oraşul 
Yezdi din Persia. Hagiu era titlul purtat de orice musulman care făcea 
un pelerinaj la Mecca. Burton, care făcuse acel pelerinaj, deghizat ca 
musulman, se putea socoti un hagiu. În respectivul poem, Burton îşi 
demonstra înţelepciunea, pesimismul, cunoştinţele vaste, dar şi 
agnosticismul, prezentând Teoria burtoniană a lumii ca viziune şi ca 
durere. În postura de Frank Baker, adăugase note la poemul lui 
„Abdu” şi scrisese o postfață care exprima o părere destul de cinică şi 
hazlie a propriei persoane. Cu toate acestea, râsul suna trist. 

Prefaţa rezuma filozofia sa, formată după cincizeci şi nouă de ani de 
peregrinări pe singura planetă cunoscută lui — cel puţin aşa socotea pe 
vremea aceea. 


CĂTRE CITITOR 


Traducătorul a avut îndrăzneala de a intitula Fundamentele 
Legii Supreme următoarea lucrare, ce se doreşte a se situa 
înaintea vremii ei, şi nu s-a temut de primejdia ciocnirii cu forme 
neplăcute precum „Cultură supremă”! Principiile care justifică 
numele sunt următoarele: Autorul afirmă că Fericirea şi Suferinţa 
sunt împărţite şi distribuite în mod egal pe lume. 


(Referitor la această declaraţie, Frigate afirmase că ea era valabilă. 
Dar dacă Burton voise să spună că indivizii beneficiau de o cotă egală 
de fericire şi suferinţă, se înşela. Unii oameni abia rezistau sub 
apăsarea suferințelor şi aveau puţine momente de fericire ca să-şi 
uşureze povara. Alţii aveau parte de mult mai multă fericire. În orice 
caz, Burton nu precizase ce înţelegea prin fericire şi suferinţă. Cu toate 
acestea, nu era nevoie să precizeze ce însemna suferinţa. Toată lumea 
ştia ce era. În schimb, ce era fericirea? O simplă eliberare de dureri şi 


necazuri? Ori o calitate? Satisfacţia era totuna cu fericirea? Ori trebuia 
să te veseleşti pentru a fi considerat fericit?) 


El face din educarea de sine, cu tot respectul pe care îl 
datorează celorlalţi, scopul unic şi suficient al vieţii umane. 


(Dar ce se întâmplă cu copiii tăi? a întrebat Alice. Trebuie să-i educi 
mai mult decât pe tine însuţi, astfel ca ei să fie mai buni, mai fericiţi şi 
mai adaptaţi decât tine. Fiecare generaţie trebuie să reprezinte o 
îmbunătăţire faţă de precedenta. Recunosc, totuşi, că se întâmplă 
rareori. Poate ai dreptate spunând că nu-ţi poţi educa bine copii, dacă 
nu te-ai cultivat pe tine însuţi. Dar tu n-ai avut nici un copil, aşa e?) 

(Cultivarea de sine este un principiu major şi vital, spusese Nur. 
Noi, cei care urmăm credinţa sufismului, punem accent asupra acestui 
aspect, ţinând seama că el impune disciplină personală, compasiune şi 
înţelegere. Însă majoritatea oamenilor duc asta la extrem şi fac din 
cultivarea de sine un egocentrism. Nu e o surpriză. Omenirea a dus 
mereu lucrurile la extrem. Vreau să spun că majoritatea oamenilor 
procedează astfel.) 


El sugerează că afecțiunile, simpatiile şi „darul divin al 
Milosteniei” reprezintă cele mai mari bucurii ale omului. 


(O idee de milă dă savoare vieţii, a declarat Nur. Dacă e prea multă, 
gustul devine neplăcut. Mila poate conduce la sentimentalism şi 
milostenie.) 

(Mila dă naştere unui sentiment de superioritate, aşa afirmase 
Frigate. În plus, ea conducea la mila de sine. Şi nu s-ar pune problema 
că deplâng acest lucru. Poţi găsi o bucurie extraordinară în mila de 
sine, dacă ea se manifestează din când în când, ici şi colo, iar tu te 
trezeşti râzând de propriile erori.) 

(Ai uitat să incluzi sexul, spusese Aphra Behn. Cu toate că, după 
mine, sexul constituie o parte a afecţiunilor şi simpatiilor.) 

(Când creezi un lucru, o pictură, un poem, muzică, o carte, o 
statuie, o piesă de mobilier, naşti, creşti un copil cum se cuvine, 
acestea constituie bucuriile cele mai mari ale unui bărbat şi ale unei 
femei - adăugase Frigate. Cu toate că se pot spune o mulţime de 
lucruri şi despre crearea unor prostii sclipitoare.) 


El ne recomandă să renunțăm la judecată şi să manifestăm o 
neîncredere luminată faţă de „Fapte, cele mai comode superstiții”. 


(Vine însă o vreme când trebuie să judeci, comentase Nur. În primul 
rând, totuşi, trebuie să te asiguri că eşti îndreptăţit să judeci. Cine 


poate şti asta?) 

(Faptele unuia reprezintă superstiţiile altuia, afirmase Frigate. 
Fiindcă veni vorba, ce înţelegem prin asta?) 

(Poţi crede doar în ceea ce eşti, spusese Li Po. Şi nici măcar atunci 
nu poţi fi sigur. Probabil că poţi crede cu adevărat numai ceea ce nu 
ai văzut, ceea ce ţi-ai imaginat. Balaurii şi zânele există doar pentru că 
eu cred în ele. O piatră e un fapt, la fel şi imaginaţia mea.) 


În cele din urmă, deşi distructiv la prima vedere, omul este în 
esență capabil să reconstruiască. 


(Omul este singurul animal care se gândeşte mai mult la ce ar trebui 
să fie decât la ceea ce este, comentase Nur. Din acest motiv, omul este 
singurul care modifică în mod conştient mediul pentru a se simţi bine. 
Şi, de obicei, îl deteriorează din cauza prostiei sau a exceselor. 
Desigur, există şi excepţii de la regulă.) 

(O afirmaţie de fineţe, spusese Alice. Dar Dick Burton fusese mereu 
auto-distructiv. Când va înceta să mai fie aşa?) 


Pentru alte amănunte privind poemul şi poetul, recomandăm 
cititorului curios să caute la sfârşitul volumului. 

Viena, noiembrie 1880 

F.B. 


(V-aţi gândit cumva că vă apropiaţi de sfârşitul cărţii pe care o 
numiţi Richard Francis Burton? întrebase Nur. S-a publicat în două 
volume, Pământul-Burton şi Lumea Fluviului-Burton. Acest Turn ar 
putea fi Sfârşitul.) 

(Înţelept ar fi să trăieşti ca şi cum s-ar putea întâmpla să mori peste 
o oră, vorbise Frigate. Toată lumea este de acord cu această filozofie, 
dar singurii care o aplică sunt cei care ştiu că vor muri curând. Şi nici 
măcar atunci.) 

(De aceea îmi place să fac amor ori de câte ori se poate, spusese 
Aphra. Marcelin, în ce dispoziţie eşti?) 

(Până şi cel mai aprig soldat trebuie să se odihnească din când în 
când, a precizat De Marbot. Iar în aceste momente mă simt ca un 
veteran bătrân, ostenit şi parcă bătut de atâta mers călare.) 

Şi Burton se simțea ca un veteran ostenit şi epuizat de stat în şa. 
Călărise — asemeni celorlalți — prea mult şi prea îndârjit. Acum, după 
ce trecuse de ultimele sute de obstacole ce trebuiseră înfruntate fără 
întârziere, simțea nevoia de odihnă şi distracție. Problemele ce 


trebuiau rezolvate, acelea legate de Computer, puteau fi abordate şi 
mai târziu. 

Totuşi, a gândit el când s-a privit în oglindă, nu arăt ca unul care a 
trăit şaizeci şi nouă de ani pe Pământ şi şaizeci şi şapte aici. Nu am 
faţa unuia de o sută treizeci şi şase de ani. E chipul pe care îl aveam la 
treizeci şi cinci de ani. Mai puţin mustaţa căzută, cu aspect diavolesc, 
ca o lună în creştere, dar de păr. Eticii stabiliseră ca bărbaţii 
resuscitaţi să nu prezinte păr facial, o situaţie pe care Burton nu o 
acceptase cu uşurinţă. Era adevărat că nu trebuiau să se bărbierească, 
dar de ce fuseseră ignorate sentimentele, dar şi drepturile, celor care 
doreau să poarte bărbi şi mustăţi? 

Acum, după ce am ajuns în Turn, i-a trecut prin minte, ce-ar fi să 
schimb aceste hotărâri despotice? Trebuie să existe o modalitate de a 
iniţia creşterea părului pe faţă. 

Pe Pământ suferise - poate cuvântul era cam tare, mai degrabă 
fusese marcat — de un uşor strabism. Avea un ochi „alunecos”. În mai 
multe sensuri. Computerul corectase acea mică deficiență când îl 
ridicase din morţi pe Valea Fluviului. 

Aşadar, pierderea bărbii era compensată de corectarea focalizării 
ochilor. Dar de ce să nu le aibă pe amândouă? 

A decis să caute un răspuns la întrebare. 

„Frunte de zeu, falcă de diavol”, aşa scrisese un biograf sensibil 
despre Burton. Era, totuşi, o descriere precisă. Una care desemna cele 
două tendinţe ale personalităţii lui, una căutând reuşita cu tot 
dinadinsul, alta dorind înfrângerea. 

Asta dacă lucrurile scrise în cărţile despre el erau aprecieri corecte. 

Avea pe masă câteva. Ceruse unele dintre titlurile sugerate de 
Frigate, iar Computerul i le tipărise, legase şi depusese reproduceri 
într-un convertor. 

După părerea lui Frigate, cea mai bună era Impulsuri diavoleşti, scrisă 
de o americancă, Fawn M. Brodie, publicată în 1967. 

— Când a apărut cartea asta, am renunţat la intenţia de a scrie o 
biografie a ta, precizase el. Însă excelența şi caracterul ei cuprinzător 
nu i-au împiedicat pe alţii să abordeze biografia ta. Asta înseamnă că 
le lipsea dreapta judecată. Cu toate acestea, s-ar putea să nu-ţi placă 
Impulsuri diavoleşti. Brodie nu s-a putut abţine, şi te-a analizat în 
termeni freudieni. Pe de altă parte, poate îmi spui dacă a avut 
dreptate. Până la urmă, tu eşti acela care ştie mai bine, nu? 

Burton încă nu citise cartea, dar se uitase la reproducerile unor 
portrete. Exista unul, de la 51 de ani, pictat de renumitul artist Sir 
Frederick Leighton, şi expusă în National Portrait Gallery din Londra. 
Acolo apărea fioros, elisabetan, ca un pirat. Leighton îl pusese să 
pozeze la un unghi care să-i permită să surprindă fruntea înaltă, 
culmea  supraorbitală, sprâncenele groase, expresia hotărâtă şi 


nesăţioasă a ochilor, bărbia proeminentă, pomeţii bine conturaţi. Se 
vedea bine şi cicatricea făcută de o suliță somaleză; Leighton insistase 
ca ea să apară clar, iar Burton nu se opusese. O cicatrice, căpătată în 
mod onorabil, era ca o medalie, iar el, care ar fi trebuit să poarte 
pieptul încărcat de medalii adevărate, se simţise neluat în seamă. 

— În parte, e şi vina ta, îi spusese Frigate. Înţeleg şi te aprob. Şi eu 
am fost, ori sunt, înclinat să mă apăr singur. 

— Motto-ul familiei mele a fost „Onoare, nu onoruri” 

Alături de portretul pictat de Leighton se găsea o fotografie a soţiei 
lui, Isabel, făcută în 1869, când avea treizeci şi opt de ani. Arăta 
atrăgătoare, regală şi plină de viaţă. Ca o mamă bună, dar 
dominatoare, a gândit el. Câteva pagini înapoi se afla un portret al ei, 
pictat de un artist francez, Louis Desanges, în 1861 când se căsătorise 
cu Burton. Acolo arăta tânără, iubitoare şi optimistă. Dedesubt, era o 
pictură făcută tot de Desanges, înfăţişându-l pe Burton în aceeaşi 
perioadă. Ea avea treizeci de ani, el, patruzeci. Mustaţa îi ajungea 
până aproape de clavicule, arăta întunecat şi fioros. Avea buzele foarte 
groase. Ceea ce le sugerase anumitor biografi, dar şi altor persoane, o 
natură senzuală evidentă. Prin contrast, Isabel avea buzele subţiri, fin 
desenate şi ţinute strâns. Un defect pentru faţa ei, altfel perfectă. Buze 
subţiri. Buze groase. Iubire, tandreţe şi bună dispoziţie faţă în faţă cu 
asprime, ambiţie şi pesimism. Isabel, blondă, el, brunet. 

A întors paginile, ajungând la o fotografie a lui de la şaizeci şi nouă 
de ani, în 1890, şi alta, împreună cu Isabel, făcută în acelaşi an, în 
acelaşi loc, la Triest, făcută de doctorul Baker, medicul lui personal, 
sub un copac din curte. Burton stătea pe un scaun, care nu apare în 
fotografie, cu o mână pe măciulia bastonului său de metal, cu cealaltă 
aşezată peste încheietura dreptei. Degetele arătau scheletice, ca mâna 
morţii însăşi. Purta o pălărie înaltă, de culoare cenuşie, guler ţeapăn 
alb şi o haină de dimineaţă, cenuşie. Ochii de pe chipul tras par ai 
unui deţinut muribund. Căci, într-un anume înțeles, asta era în acea 
perioadă. Cu greu se putea depista acolo ceva din expresia aprigă din 
alte fotografii. 

Alături, privind în jos spre el, cu o mână albă ridicată, cu un deget 
întins, de parcă l-ar fi dojenit, stătea Lady Isabel. Grasă, grasă, şi iar 
grasă. În vreme ce el se stafidea, ea se lăbărţa. Cu toate acestea, 
potrivit lui Frigate, deşi ea ştia că Burton era pe moarte, ea însăşi 
purtând în sine sămânţa morţii, un cancer. Nu-i spusese nici o vorbă 
lui Burton, nu voise să-l tulbure. 

Cu rochie neagră şi bonetă, arăta ca o călugăriţă; o călugăriţă doică. 
Amabilă, dar fermă. Fără să accepte compromisuri. 

A comparat chipul tineresc din oglindă cu cel din fotografie. Ochii 
bătrâneşti. Scufundaţi în orbite, disperaţi, pierduţi. Ca ai unui deţinut 
ce nu mai trage speranţă de eliberare condiţionată sau grațiere. Ca 


nişte luni în eclipsă. 

Şi-a adus aminte cum în septembrie, la Triest, în acea ultimă lună 
de viaţă, cumpărase din piaţă păsări ţinute în colivii, le dusese acasă, 
unde le eliberase. Şi cum, într-o zi, se oprise dinaintea unei maimuțe 
aflate într-o cuşcă. „Ce crimă ai comis pe cealaltă lume, Jocko, de te-ai 
trezit întemniţată şi chinuită, trăind o viaţă de iad?” Clătinând din cap 
şi îndepărtându-se, mormăise: „Mă-ntreb ce a făcut. Oare ce-o fi 
făptuit?” 

Dacă Eticii spuneau adevărul, Lumea Fluviului era un purgatoriu. 
Dintre cele trei lumi de după, rai, purgatoriu şi iad, purgatoriul era 
cea mai aspră. În rai cunoşteai libertatea şi extazul, ştiind că viitorul 
va rămâne frumos pe vecie. În iad, deşi sufereai, ştiai din capul locul 
şi pentru totdeauna cum îţi va fi viitorul. Nu trebuia să te zbaţi ca să-ţi 
găseşti libertatea; ştiai sigur că nu vei reuşi să o capeti. În purgatoriu 
fiind însă, ştiai că vei ajunge în rai ori în iad şi că de tine depindea 
destinaţia viitoare. Având bucuria şi libertatea drept stimulente, te 
chinuiai să obţii accesul în rai. Dar practica... vai, practica... asta îţi 
scăpa. Te furai singur. 

Pe Pământ existaseră stimulente cu duiumul: fizice, mentale, 
spirituale, economice, politice. Printre ele, unul dintre cele mai 
ademenitoare, dacă nu chiar cel mai grozav, era sexul. 

Frigate scrisese cândva o povestire în care Dumnezeu făcuse toate 
animalele, deci şi oamenii, de acelaşi sex. Tuturor speciilor le lipseau 
masculii, existau doar femele. Se fecundau singure, mâncând fructe 
dintr-un copac al spermei. Fertilizarea încrucişată presupunea o 
procedură foarte complicată în povestire; femeile eliminau gene prin 
excreţie, iar copacii le preluau prin rădăcini. În acest fel, masculii nu 
erau necesari şi nu fuseseră incluşi în lumea paralelă imaginată de 
Frigate. 

La fiecare trei ani, femeile erau cuprinse de o frenezie arboricolă şi 
mâncau fără să vrea fructe până rămâneau însărcinate. În rest, femeile 
se îndrăgosteau una de alta, convieţuiau amiabil, pătimaş ori supărate, 
se gelozeau, comiteau adulter şi, desigur, practicau deviații erotice. 
Una dintre acestea era amorezarea de câte un copac şi consumul de 
fructe în afara sezonului. 

Acţiunea principală a povestirii descria gelozia nebunească a unei 
femei care, socotind că fusese înşelată de copacul iubitei, l-a doborât. 
Neconsolată, iubita s-a călugărit. 

O acţiune secundară a povestirii prezenta o scriitoare de science- 
fiction care îşi imaginase o lume în care nu existau copaci de spermă. 
În schimb, femeia avea tovarăşi care îi erau omologi din punct de 
vedere fizic, doar că nu aveau glande mamare, şi erau dotați cu un 
organ ca un băț care împroşca seminţe în uterul amantelor. 

După părerea scriitoarei de science-fiction din povestirea lui Frigate, 


această metodă era mult mai bună, şi elimina competiţia pentru 
găsirea de copaci. Camarazii cu organul-băţ semănau foarte mult cu 
copacii prin faptul că natura lor vegetală îi făcea supuşi femelelor. 
Numai că, spre deosebire de copaci, ei mai slujeau şi la altceva decât 
la reproducere. În timp ce femeile jucau bridge sau participau la 
activităţi politice ei făceau toate treburile în casă sau pe câmp şi 
îngrijeau copiii. 

În cele din urmă, creaturile cu organul-băţ, fiind mai umane decât 
legumele şi mai musculoase decât femeile, s-au răzvrătit şi le-au 
transformat pe femei în servitoare. 

Auzind povestirea lui Frigate, Burton sugerase că ar fi fost o idee 
mai bună să facă oamenii de un singur sex, cel masculin, pentru ca ei 
să impregneze copacii. Masculii se vor hrăni în principal cu fructele 
copacilor. Cu toate acestea, fiind umani, masculii vor dori putere şi se 
vor război între ei pentru stăpânirea copacilor. Victorioşii vor fi 
răsplătiți cu haremuri arboricole întinse. Învinşii vor fi ucişi, ori goniţi 
în păduri pentru a-şi afla satisfacția cu specii inferioare de vegetaţie, 
precum tufişurile, cu care puteau face sex fără să rezulte copii. 

— Bună idee, spusese Frigate, dar cine se va mai ocupa de copii? 
Copacii nu pot. Pe de altă parte, masculul victorios, posesor de harem 
sau de vâlcea, va avea mult de furcă să-şi apere copacii de alţi 
masculi, astfel că-şi va neglija copiii. Majoritatea ar muri. lar dacă ar 
fi învins de alt mascul, copiii ar fi lăsaţi să moară ori ar fi ucişi de 
cuceritor, pentru că acesta nu ar voi să poarte de grijă copiilor altuia. 
S-ar părea că nu există mijloace perfecte de reproducere şi îngrijire a 
sugarilor, nu-i aşa? Poate că Dumnezeu a ştiut ce face când a lăsat să 
fie bărbat şi femeie. Pesemne că nu a prea avut de unde să aleagă şi a 
luat hotărârea cea mai potrivită. Probabil că perfecțiunea nu este 
posibilă în acest univers. Ori, dacă este, perfecțiunea exclude 
progresul. Amiba este perfectă, dar nu poate evolua, transformându-se 
în altceva. Ori, dacă o face, încetează să mai fie amibă şi trebuie să 
renunţe la perfecţiune pentru anumite avantaje, în balanţă sau nu cu 
anumite avantaje. 

Şi astfel, divizarea lui Homo sapiens în două specii în lumea reală şi 
toanele Sorţii i-au adus laolaltă pe Generalul-locotenent Joseph 
Netterville Burton şi pe Martha Baker, pe tatăl ipohondru şi pedant şi 
pe mama seducătoare, indulgentă, dar moralizatoare. Se căsătoriseră 
după ce-şi făcuseră curte în grabă, probabil pentru că ofiţerul 
pensionat, cu solda înjumătăţită, se simţise ispitit să o ia de soţie 
având în vedere averea ei. Avusese şi el bani cândva, dar nu se putea 
agăța de ei. Cu toate că îi dispreţuia pe cei împătimiţi de jocurile de 
noroc, socotea că speculaţiile de piaţă nu erau necreştineşti. 

Într-o noapte, probabil pe 19 iunie 1820, generalul-locotenent 
slobozise milioane de spermatozoizi în pântecul moştenitoarei, iar 


unul dintre ei, mai vioi, îi depăşise pe ceilalţi şi ajunsese primul la 
ovulul ce aştepta în bârlog. Combinația aleatorie de gene îl procrease 
pe Richard Francis Burton, cel mai mare dintre cei trei copii, născut pe 
19 martie 1821, la Torquay, Devonshire, Anglia. Mama lui avusese 
norocul să nu se infecteze şi să facă febră puerperală, care pe vremea 
aceea ucidea foarte multe femei după naştere. Iar Richard a avut 
noroc să nu contracteze decât una dintre bolile infantile care pe atunci 
omorau foarte mulţi copii. Pojarul îl făcuse să sufere, dar supravieţuise 
nevătămat. 

Tatăl mamei s-a arătat atât de încântat când fiica lui i-a dăruit un 
băiat cu ochi albaştri şi părul roşcat, încât s-a gândit să-şi modifice 
testamentul pentru a-i lăsa partea cea mare a averii lui Richard, în loc 
să o dea fratelui vitreg al Marthei. Doamna Burton s-a opus acestei 
idei, lucru pentru care Richard nu şi-a iertat niciodată mama. În cele 
din urmă, bunicul a decis să nu ia în seamă argumentele fiicei şi a 
aranjat ca iubitul lui nepot să-i fie moştenitor. Din nefericire, domnul 
Baker a murit în urma unui infarct chiar când dădea să urce în trăsura 
ce urma să-l ducă la avocatul său. Fiul a primit banii, pe care i-a 
pierdut, deoarece a fost tras pe sfoară de un escroc şi a murit în 
sărăcie. La scurtă vreme după aceea, părul roşcat al lui Richard s-a 
făcut negru tăciune, iar ochii albaştri i-au devenit căprui închis. 
Aceasta fost prima dintre numeroasele lui deghizări, deşi în cazul de 
faţă nu s-a petrecut în mod deliberat. 

Afecţiunea mamei față de fratele ei provocase prima dintre 
nenumăratele nenorociri ce l-au lovit. Cel puţin aşa considerase 
Burton. Dacă ar fi avut o avere care să-i asigure independenţa, el, un 
bărbat extrem de indisciplinat şi de certăreţ, nu s-ar fi văzut silit să 
îndure atâta vreme viaţa de soldat ca să se întreţină. Nu ar fi fost lipsit 
de banii necesari pentru a reuşi deplin în toate călătoriile de explorare 
din Africa. 

Iar hotărârea tatălui de a se stabili în Europa, unde viaţa era mai 
ieftină şi unde ar fi putut găsi leac pentru bolile lui mai mult sau mai 
puţin imaginare, rupsese orice legături cu vechii prieteni şi colegi de 
şcoală, care l-ar fi putut ajuta pe fiul său să avanseze mai uşor în 
carieră. Asta îl făcuse pe Burton să devină un rătăcitor, un om 
dezrădăcinat, care nu se simţea niciodată acasă în Anglia. Deşi era 
adevărat, aşa cum arătase Frigate, că nu se simţea niciodată în largul 
lui undeva. 

Nu suporta să rămână într-un loc mai mult de o săptămână. După 
aceea, neliniştile îl îndemnau să plece altundeva. lar când 
circumstanţele îl obligau să rămână, suferea. 

Ceea ce însemna că pe Lumea Fluviului suferea mult. 

— Te-ai putea muta dintr-un apartament în altul, îi sugerase Nur. 
Nu prea cred că te-ar mulţumi. Lumea de aici e mică, nu poţi face 


decât plimbări scurte. Dar, de fapt, de ce să te muţi? Îţi schimbi 
apartamentul astlel încât să pară altă lume. Iar când te plictiseşti de 
el, îl modifici iarăşi. În felul ăsta, poţi călători din Africa până în 
America fără să faci nici un pas. 

— Te-ai născut în zodia Peştilor, spusese Frigate. Peşte. Dominat de 
Neptun şi Jupiter şi asociat cu cea de-a douăsprezecea casă. Principiul 
lui Neptun este idealismul, iar cel al lui Jupiter, expansiunea. Peştii se 
armonizează. Calitățile pozitive ale Peştilor te fac să fii intuitiv, 
înţelegător şi cu înclinații artistice. Calitățile lui negative tind să te 
transforme într-un martir, o persoană nehotărâtă şi melancolică. 
Activităţile şi caracteristicile celei de-a douăsprezecea case sunt 
inconştientul, instituţiile, băncile, închisorile, universităţile, 
bibliotecile, spitalele, duşmanii  nedeclaraţi, intuiţia, inspiraţia, 
căutările solitare, visul şi şabloanele de somn, iar animalele tale de 
companie sunt mari. 

— Astea-s vorbe goale, simple superstiții, replicase Burton. 

— Da. Dar te-ai simţit mereu ca un peşte scos din apă. Idealist, deşi 
cinic. Expansiv, cu siguranţă. Te-ai străduit să faci de toate. Ai 
încercat să armonizezi multe domenii, să le sintetizezi. Eşti intuitiv, 
înţelegător şi cu înclinații artistice. Desigur, te-ai martirizat. Deseori 
te-ai dovedit nehotărât. Şi melancolic! Citeşte-ţi cărţile scrise şi te vei 
convinge. Cât priveşte inconştientul sau subconştientul, ai fost mai 
mult decât un explorator al unor tărâmuri necunoscute. Ai cercetat şi 
cele mai întunecate Africi ale minţii umane. Ai avut mulţi duşmani 
nedeclaraţi, dar şi mulţi declaraţi. Te-ai bizuit pe intuiţie, pe simţuri, 
foarte des. Ţi-au plăcut foarte mult căutările singuratice: studiul şi 
scrisul. În privinţa instituţiilor, nu ţi-a plăcut să lucrezi în cadrul lor, 
dar le-ai studiat şi analizat. Iar visul şi somnul te-au fascinat, devenind 
un hipnotizator priceput. Şi am ajuns la animale mari de companie. S- 
ar părea că nu e adevărat. Ţi-au plăcut îndeosebi bull terrierii, cocoşii 
de luptă şi maimuţele. Dar ai iubit caii. 

— M-aş fi putut naşte sub orice semn zodiacal sau sub toate, spusese 
Burton rânjind, şi ţi-aş putea arăta cum fiecare dintre ele s-ar aplica 
persoanei mele. Sau ţie. Numai că tu nu iubeşti caii. 

— Probabil, admisese Frigate. Dar e amuzant să te vâri în 
astrologie, fie şi numai pentru a demonstra că anumite lucruri nu se 
verifică. Deşi... 

Nur şi Frigate erau convinşi că universul era o plasă de păianjen de 
dimensiuni cosmice şi că o gâză, aşezându-se pe un fir, transmite 
vibrații în întreaga reţea. Cineva care ar strănuta pe o planetă 
oarecare ar putea face ca un ţăran chinez să-şi julească un deget de la 
picior lovindu-se de o piatră. 

— Mediul este la fel de important ca genele, dar el e cu mult mai 
vast decât îşi închipuie oamenii. 


— Totul este mai mare, întărise Burton. 

Se gândise la asta când zidul dinaintea lui începuse să radieze 
lumină. S-a îndreptat de spate şi s-a rezemat. Acel ecran avea să fie 
mult mai mare decât de obicei. Când a încetat să crească, avea trei 
metri lăţime. 

— Fi, bine? a făcut el, când chipul aşteptat, unul din şapte, nu a 
apărut. 

În schimb, lumina s-a micşorat până a devenit o pală neagră pe 
cenuşiul peretelui. Dinspre el răzbăteau zgomote slabe. 

A cerut Computerului să le amplifice şi s-a aplecat în faţă. Sunetele 
au rămas la fel de pierite. A repetat comanda, însă Computerul nu a 
executat-o. 

Brusc, lumina a făcut o bortă cu o formă neregulată în centrul 
ecranului, iar sunetele au căpătat tărie, deşi au rămas neinteligibile. 
Borta s-a mărit, astfel că a ajuns să vadă ceva alb, cu dâre de sânge. 
Ceva udat cu altceva decât sânge. 

— Uite că vine micul diavol, s-a auzit cineva. 

Burton a ţâşnit de pe scaun. 

— Dumnezeule mare! 

Vedea prin ochii altcuiva. Lucrul alb era o pânză apa - cea care 
porneşte înainte de naştere; dârele roşiatice, sânge. Glasul îi era 
necunoscut. Nu şi-a dat seama cum de a ştiut, însă ţipătul care a 
acoperit vocea era al mamei lui. 

Brusc, ecranul i-a arătat mai multe, dar imaginea a rămas confuză. 
Se afla într-o încăpere înconjurat de uriaşi. Ecranul s-a stins când ceva 
a trecut prin dreptul lui. Iar când încăperea s-a rotit, iar el a întrevăzut 
braţele gigantice, goale de la coate, cu mânecile suflecate. Şi patul 
mare se rotea, iar în el stătea mama lui, transpirată, cu părul umed 
lipit de ţeastă. Mama lui era tânără. O mână uriaşă i-a tras un cearşaf 
peste stomacul dezgolit şi căminul însângerat şi păros de unde fusese 
smuls. 

Acum stătea răsturnat cu capul în jos. A simţit o plesnitură scurtă. 
Un țipăt subţiratic. Prima lovitură primită. 

— Nu-i un mic diavol? s-a auzit glasul unui bărbat. 

Burton asista la propria naştere. 

Burton a văzut şi auzit ce i se întâmpla, mai curând nou-născutului, 
dar nu-i putea simţi reacţiile. Nu simţea nici o durere, decât prin 
empatie, poate, când i s-a tăiat cordonul ombilical. Nu a văzut 
operaţiunea în sine, dar, când a fost ridicat în aer, a văzut ombilicul 
pe un prosop. Nu a ştiut că urma să fie curăţat decât după ce un 
prosop i-a fost apăsat pe ochii de copil. După aceea, a fost înfăşat într- 


o păturică şi aşezat în braţele mamei. Din toate acestea a văzut doar 
asistenta apropiindu-se cu pătura, şorţul alb şi scrobit, partea de sus a 
trupului mamei, apoi faţa ei. 

Brusc, a intrat tatăl lui. Ce tânără părea faţa aceea romană, măsliniu 
închisă! Iar tatăl lui zâmbea. Se întâmpla de obicei doar când domnul 
Burton scotea vreun profit de la bursă, şi nu foarte des. 

S-a cutremurat când a văzut mâinile doctorului. Îi erau şterse cu un 
prosop, nu spălate amănunţit. Fără îndoială că doctorul nu se 
deranjase să se spele pe mâini înainte de a asista naşterea lui. Era 
ciudat totuşi că doctorul participase personal. Dacă nu se înşela, pe 
vremea aceea, majoritatea medicilor dădeau ordine asistentelor sau 
moaşelor, dar nu atingeau femeia cuprinsă de chinurile facerii. Unii 
nici măcar nu vedeau partea de jos a trupului mamelor, aceasta fiind 
acoperită de un cearşaf, şi aflau despre desfăşurarea travaliului de la 
moaşă, căreia îi dădeau instrucţiuni. 

O mână uriaşă, cea a tatălui său, a coborât şi a riscat ceva de pe el. 
Pătura. 

— Draga mea, mi-ai dat un fiu frumos, a spus tatăl lui. 

— E frumos, frumos, a rostit un glas răguşit. Cel al mamei. 

— Gata, gata, de astă dată o voce gravă, iar faţa doctorului a apărut 
în câmpul vizual al lui Burton. Să nu o obosim prea mult pe doamna 
Burton. În plus, s-ar părea că micuţului diavol i s-a făcut deja foame. 

În momentul acela probabil că adormise. Următoarele imagini 
cuprindeau un sân enorm, umflat, un sfârc de un roşu deschis, şi 
mânuţele lui întinse în față. Apoi, cu un ochi, a văzut o suprafaţă 
rozalie de piele şi partea de jos a feţei doicii. Fiind o femeie de sânge 
nobil, doamna Burton, nu avea să hrănească la sân copilul. 

— Oare cine o fi fost? a mormăit Burton. Vreo irlandeză? 

Îşi amintea ca prin vis că mama lui menţionase odată numele doicii. 
O oarecare doamnă Riley? Sau Kiley? 

Era şocat, dar nu într-atât cât să nu poată gândi logic. Computerul îi 
citise amintirea din înregistrările trupului, derulând-o aşa cum un 
pescar trage la mal firul în cârligul căruia a prins un păstrăv. După ce 
stocase totul într-un fişier separat, Computerul îi prezentase filmul pe 
ecranul-perete. Prezentarea întregului episod, dacă s-ar fi făcut în 
acelaşi interval în care se petrecuseră evenimentele, ar fi ţinut o viaţă. 
Cu toate acestea, memoria nu reţine tot ce vede, aude, gustă, simte şi 
gândeşte o persoană. Memoria este selectivă, astfel că apar goluri mari 
când persoana doarme, cu excepţia situaţiei când visează, bineînţeles. 
În acest fel, nu dura chiar atât de mult pe cât ar fi fost de aşteptat 
pentru a expune tot ce se găsea în banca de date a memoriei. 

Filmul, pentru că într-un fel era vorba de un film, putea fi derulat 
cu viteză mai mare ori cu încetinitorul, înainte şi înapoi. Computerul 
probabil că făcea exact acest lucru în acele momente. Pe de altă parte, 


poate adormise la scurtă vreme după ce se născuse. 

Urmărind cum altă servitoare, o menajeră, îi schimbă scutecele, s-a 
întrebat de ce fusese comandată acea etalare din memorie. Şi cine 
ceruse? 

Până să poată întreba Computerul, câteva ecrane mici au albit 
diverse zone de pe perete. Pe ele au apărut feţele lui Frigate, Turpin şi 
De Marbot. Toate arătau şocate. 

— Da, a spus el, înainte ca ei să deschidă gura, şi pe mine mă 
urmăreşte trecutul. De la naşterea plină de sânge încoace. 

— Groaznic, a mărturisit Alice. Dar şi minunat. Copleşitor. Îmi vine 
să plâng. 

— O să discut şi cu ceilalţi, să văd dacă asistă la acelaşi lucru, a 
vorbit Frigate, iar ecranul lui s-a stins, devenind cenuşiu. 

Tom Turpin plângea. 

— Te asigur, să-mi văd mama şi tatăl, şi căsuţa noastră... Nu cred că 
rezist. 

Burton a aruncat o privire la ecranul mare. Se vedea din nou, ridicat 
la sânul gigantic. Şi-a auzit ţipătul de sugar înfometat. Scena s-a 
pierdut, fiind înlocuită de o vedere a unei cupole albastre, iar 
încăperea s-a cutremurat. Ba nu, o mână uriaşă îi mişca leagănul. 

Curând s-au aprins şi ecranele celorlalţi. Pe ele au apărut şapte 
chipuri, fiecare exprimând o anumită trăire, fiecare privindu-l. 

Rânjind, Li Po i-a zis: 

— E ceva imposibil de descris, poate doar un poet, desigur, ar reuşi 
să descrie scena în care sugi la sânul mamei. Dar... cine a cerut asta? 

— Aşteaptă o clipă, a cerut Burton, fiindcă vreau să întreb 
Computerul. 

— Am întrebat eu, s-a auzit Nur. Mi-a comunicat că nu sunt 
informaţii despre solicitant şi motiv. Dar nu a refuzat să-mi spună data 
cererii. Comanda pentru începerea transmiterii amintirilor în cursul 
acestei dimineţi a fost făcută acum două zile. 

— Înseamnă că e vorba de femeia pe care ai ucis-o, a spus Burton. 

— Ea pare persoana cea mai plauzibilă. 

— Numai că nu pricep nicicum de ce a comandat expunerea 
amintirilor. 

— Mi se pare evident că s-a procedat astfel pentru a ne accelera 
progresul etic. Dacă suntem siliţi să ne cunoaştem trecutul, modul în 
care ne-am comportat, cum s-au purtat alţii, ne vom descoperi 
propriile slăbiciuni, greşeli şi vicii în modul cel mai amănunţit. De ne 
place ori nu, primim exact ceea ce am fost, ni se prezintă totul fără 
menajamente. Ni se imprimă în suflet. Urmărind acea dramă sau 
comedie de neevitat, am putea fi afectaţi, încât vom întreprinde 
eforturi pentru a elimina trăsăturile de caracter indezirabile. Iar apoi 
vom deveni fiinţe umane mai bune. 


— Ori am putea înnebuni, a intervenit Frigate. 

— Mai degrabă ne va face să găsim metode ingenioase de a opri 
derularea, a spus Burton. Nur, i-ai cerut Computerului să o blocheze? 

— Da. Dar nu mi-a răspuns. Evident, ordinul dat de femeie are 
prioritate. 

— Ia staţi puţin! a exclamat Burton. 

A pornit spre coridor. Până la ieşirea lui, ecranul a alunecat de-a 
lungul peretelui încăperii spaţioase. După ce le-a spus celorlalţi ce se 
întâmplase, a adăugat: 

— S-ar părea că nu vom putea să scăpăm de asta. Este ca albatrosul 
legat de gâtul bătrânului marinar. 

Burton a strâns din gene. S-a auzit ţipând. După ce a deschis ochii, a 
văzut cupola deasupra capului, apoi a auzit, slab, glasul doicii: 

— Să ne apere sfinţii! Ce s-a mai întâmplat? 

— Cred că dacă vrem să eliminăm expunerea, a vorbit el rar, va 
trebui să  vopsim pereţii. Nu putem folosi Computerul în 
apartamentele noastre, deşi cred că ne putem sluji de Computerele 
auxiliare. Şi, ca să putem dormi, va trebui să ne punem dopuri în 
urechi. Nu văd nici un mijloc de a evita acest lucru decât în afara 
apartamentelor. 

— O s-o luăm razna! a afirmat Frigate. 

— E clar că asta dorea şi femeia aceea, a spus Nur. Poate reuşim să 
găsim o scăpare în unele perioade ale zilei. La fel şi noaptea. 

Burton le-a cerut lui De Marbot şi lui Behn să precizeze poziţia 
ecranelor din camerele lor. 

— Unul este pe un perete, iar celălalt, pe peretele opus, a explicat 
franțuzul. Eu şi micuța mea nestemată am putea sta cu rândul, ca să 
urmărim copilăria încântătoare a celuilalt. 

— Cum naiba să fac o cercetare serioasă în asemenea condiţii? a 
bombănit Burton. 

După ce s-a înţeles cu ei să se întâlnească la bazinul de înot, şi-a 
luat rămas-bun de la ceilalţi. Computerul nu a refuzat să îi 
confecţioneze o pereche de dopuri care să blocheze orice sunet. 
Singura modalitate de a scăpa de imaginea peretelui era să privească 
fix la ecranul computerului auxiliar. A descoperit rapid că nu se putea 
concentra asupra activităţii. Era prea curios. Nu se putea abţine, astfel 
că privea scene pe care nu şi le amintea. Totuşi, după un minut, s-a 
plictisit. Nu existau evenimente importante în viaţa unui sugar 
obişnuit, iar vederea părinţilor pe vremea când erau tineri l-a făcut să- 
şi piardă interesul foarte curând. Când erau împreună discutau doar 
despre el, iar mama folosea doar un limbaj dezmierdător. Pe care el 
nu-l putea înțelege pentru că încă nu se dezvoltase îndeajuns, desigur, 
cu toate că probabil reacţiona la chipul şi la tonalitatea glasului ei. 
Acum se săturase de ele. Iar asta nu pentru că ea petrecea multă 


vreme cu el. Persoanele pe care le vedea mai des erau doicile şi cele 
două servitoare care făceau cu rândul ca să-i schimbe scutecele şi să-l 
ducă de colo-colo. 

La ora unsprezece dimineaţă s-a dus la bazinul de înot. Ecranul l-a 
urmărit de-a lungul pereţilor. Trecutul în imagini i-a urmărit şi pe 
ceilalţi. Ecranele au fost la început pe unul dintre pereţii lungi, apoi 
au apărut pe toţi pereţii. 

— Familiaritatea duce la surzenie şi orbire, aşa cred, a spus Aphra 
când a ieşit din apă lângă Burton. 

— Niciodată nu va rămâne familiară, cu toate că are legătură cu 
familia, i-a răspuns el. Va naşte doar ruşine, suferinţă şi furie. Dar şi 
umilinţă. Vrei să te vezi cum erai nevolnică şi umilită? 

— Vai, dar n-am fost niciodată nevolnică. Şi nici umilită nu m-am 
simţit, deşi s-au găsit unii dornici să mă trateze de sus. 

Lui Burton nu i s-a părut că era netulburată, aşa cum pretindea. 
Nimeni nu ar fi fost în stare de o asemenea detaşare. 

Îi venea greu să înoate şi, în acelaşi timp, să discute şi să se simtă 
bine. Nu reuşea să-şi dezlipească ochii de la ecrane. 

Frigate a apărut la suprafaţa apei, alături de Burton. 

— Ia te uită! Acum mă pot vedea. 

Mama lui, o femeie subţirică, având părul negru ca o indiancă, ochi 
căprui-închis, şi pomeţi înalţi, îşi ţinea sugarul în faţa unei oglinzi. 
Peter era gol şi zâmbea, ţinând gura atât de larg deschisă, că arăta ca 
o broască. 

— E un mare şoc să te vezi cum arătai la vârsta aceea. Şi mă pot 
aştepta la mii şi mii de imagini în oglindă, începând cu sugarul 
plângăcios şi terminând cu bătrânul de 65 de ani. Iisuse mare! 

În seara aceea, Frigate a întrebat Computerul când începeau 
înregistrările lui de viaţă. Acesta i-a răspuns că ele începeau din 
momentul procreării. Însă nu i-a putut spune de ce derularea nu 
începuse atunci. Frigate şi alţi câţiva au socotit că se datora faptului 
că nouă luni petrecute în pântec însemnaseră întuneric şi tăcere. Nu 
aveau să afle multe din acea perioadă, astfel că o puteau ignora. 

Cu toate acestea, când Frigate i-a cerul Computerului să deruleze 
perioada lui de gestație şi să-i prezinte doar momentele când spre 
embrion pătrundeau sunete, a rămas înmărmurit. De multe ori, deşi 
erau înfundate, auzea sunetele din jurul mamei, precum şi vocea ei. 
Mai răzbăteau şi altele, uruit de motoare, şuierat de locomotivă şi 
purjare de aburi, pocnet de focuri de artificii, zgomote de excreţie, 
bufnetul paharelor sau farfuriilor scăpate pe jos şi spărgându-se, 
hohote puternice de râs şi, jenant, părinţii lui făcând amor. După două 
ore, Frigate i-a cerut Computerului să oprească derularea. 

— Nu cred că femeia care a declanşat totul a făcut-o din răutate, a 
spus. Scopul ei a fost să ne vedem, fie că vrem fie că nu, slăbiciunile, 


vanităţile, micimile, meschinăriile, egoismele, gândirea prostească, 
prejudecățile şi câte altele, tot ce este indezirabil la noi. 

Având în vedere un anumit scop, aşa presupun. Ca să ne 
transformăm în bine. Să progresăm etic. 

Probabil că e adevărat, a încuviințat Nur. Dar... de ce a ţinut atât de 
mult să păstreze secretul? De ce l-a ucis pe Loga? 

— Va trebui să aflăm, a spus Burton. Dacă putem. 

Femeia care programase nemiloasele înregistrări arătase totuşi o 
oarecare înţelegere. La ora opt seara, ecranele s-au stins şi nu au 
pornit decât a doua zi la opt dimineaţa. Beneficiau deci de o perioadă 
de răgaz. 

Seara, Burton s-a retras devreme în apartament. Dar pentru că 
suferise toată viaţa de insomnie, nu a reuşit să adoarmă. După ce s-a 
perpelit vreme de două ceasuri, chinuit de imaginile din trecut, 
derulate mereu în minte, s-a ridicat din pat, s-a îmbrăcat şi a părăsit 
apartamentul. Timp de trei ore, s-a plimbat cu scaunul pe multe 
coridoare şi prin încăperi, dar şi în susul şi-n josul multor puțuri. 
Hoinăreala a rămas fără vreo ţintă anume până a decis să exploreze în 
mod organizat. S-a gândit să obţină de la computer un plan, şi să 
pornească de sus, trecând pe la fiecare etaj şi ajungând la partea de 
jos. Nu avea nici un scop, socotind că nu avea prea multe şanse de a 
descoperi ceva nou. Era doar neliniştit, voia să se mişte şi, probabil, se 
putea întâmpla să găsească ceva nou sau util, ori şi una, şi alta. 

În drum spre hangar, punctul de pornire, s-a răzgândit din nou. Cele 
douăsprezece încăperi uriaşe care constituiseră lumile personale ale 
Consiliului celor Doisprezece îl atrăgeau. Cu siguranţă puteau să-i 
ofere diversitate, ceva diferit faţă de monotonia coridoarelor şi 
încăperilor ce nu se deosebeau între ele. Vizitarea lor i-a luat patru 
ore. Când a terminase turul, a înţeles că trebuia să le sugereze şi 
celorlali să exploreze acele lumi fascinante. 

A revăzut hangarul şi, din câte şi-a putut da seama, i s-a părut 
neschimbat. A numărat aparatele de zbor, să se asigure că nu lipsea 
nici unul. Asta nu însemna că Agentul-femeie nu folosise unul de la 
ultima lui vizită acolo. 

S-a întors în apartament la ora patru dimineaţa şi a dormit de la 
4:30 la 7:30. După duş, a decis să meargă pentru a mânca dejunul la 
Li Po. Întâi l-a apelat pe chinez, să fie sigur că era dispus să-l 
primească. Faţa lui atrăgătoare, uşor mefistofelică, era zâmbitoare. 

— Da, abia aştept să te am ca oaspete. Ţi-am pregătit şi o surpriză. 

A întors capul şi a rostit ceva în chineză. 

Alături de el a apărut un alt chip. Burton a tresărit. Era faţa unei 
necunoscute, a unei chinezoaice frumoase. 

Unii oameni seamănă cu locomotivele cu abur, pufăind constant pe 
şine, încetinind la deal, dar continuând să meargă, şi gonind 
neîngrădit la vale. 

Alţii sunt ca nişte motoare cu combustie internă ce urmează 
drumuri diferite, iar din când în când rămân fără combustibil şi 
trebuie să se realimenteze. 

Li Po aducea cu o rachetă ce avea o rezervă inepuizabilă de 
combustibil. Părea să explodeze, propulsat încoace şi încolo, 
zgomotos, uneori supărător, dar convingându-i pe cei din jur că nu 
trebuia să rămână neluat în seamă. Expresiile ce apăreau pe faţa lui, 
gesturile lui îi aminteau lui Burton de strofa finală din poemul Kubla 
Khan de Coleridge: 


„Ar striga toţi: Înapoi! 

- Ochii vâlvoare, păr vâlvoi! 
În triplu cere să fie-nchis! 

Şi cum de el să nu te sperii? 
Căci a sorbit lamura mierii 
Şi Laptele din Paradis:5).” 


Li Po, cunoscut şi sub numele de Li Tai-Po, sau Tai-Peng, se născuse 
în 701, în oraşul Yarkand, aflat într-o oază. La vremea când s-a născut, 
acel teritoriu deşertic nu ţinea de vreun stăpân chinez. Yarkand se 
găsea pe drumul negustorilor dintre Persia şi China, iar stră- 
străbunicul lui Li Po venise acolo din China. 

Potrivit tradiţiilor familiei, fusese surghiunit din raţiuni politice. Şi- 
a adus cu sine soţia şi copiii, şi fiul cel mare s-a însurat cu o femeie 
dintr-un neam turcic, o uigură. Fiul lor cel mai mare se căsătorise cu o 
chinezoaică; cel de-al doilea fiu din această căsnicie luase de nevastă o 
femeie de origine uigur-afgană. 

Familia devenise înstărită şi, la cinci ani după ce s-a născut, Li Po a 
plecat cu părinţii în provincia Seciuan, din sud-vestul Chinei. S-au 
stabilit într-un oraş ce găzduia mulţi străini, persani zoroaştri, hinduși, 
creştini nestorieni şi musulmani din Persia, Afganistan şi zona 
Mesopotamiei. Li Po ştia limbile tuturor acestor popoare, iar mai 
târziu a adăugat coreeana şi japoneza la cunoştinţele sale. 

Trecea de un metru şi optzeci în înălţime, iar statura înaltă era 
atribuită de chinezi sângelui venetic ce-i curgea prin vene. A început 
să compună poeme şi să bea vin încă de la o vârstă fragedă. Deşi ceva 
mai târziu în viaţă s-a bucurat de reputaţia de mare băutor, nimeni nu 
l-a condamnat. Beţia era endemică în rândul claselor de sus, se 
considera că băutura reprezenta un ajutor în deschiderea porţii către 
inspiraţia divină. Iuțeala cu care putea compune poezie când era beat 
îi uimise pe contemporani. Lucru de mirare, versurile lui s-au dovedit 


suficient de frumoase pentru a fi socotit unul dintre poeţii de frunte ai 
Chinei. 

După împlinirea vârstei de douăzeci de ani, a început peregrinările 
care i-au făcut faimoşi pe mulţi poeţi, oameni de stat şi artişti chinezi. 
O vreme, a devenit cavaler rătăcitor, un călător care încerca să 
îndrepte nedreptăţile cu spada. Cu timpul, a ucis câţiva războinici în 
dueluri, ducându-i-se vestea de diavol în mânuirea armei. La un 
moment dat, a fost întemnițat pentru că omorâse un bărbat în cursul 
unei încăierări dintr-o tavernă, dar a evadat înainte de stabilirea 
sentinţei. 

Cu toate acestea, era foarte studios şi învățase, între altele, toate 
cunoştinţele de fizică şi chimie ale vremii. 

În multe privinţe, nu a fost doar un Byron, ci şi un Burton al epocii 
sale. La fel ca acesta din urmă, a cutreierat peste tot, devenind savant 
şi spadasin de clasă, s-a dovedit naiv în politică, se înfuria văzând tot 
soiul de suferinţe, cunoştea bine multe limbi străine şi nu era din cale- 
afară de discret ori politicos. 

Spre deosebire de majoritatea bărbaţilor chinezi, manifesta 
înţelegere faţă de starea de sclavie şi de suferinţele îndurate de femei. 
Ceea ce nu l-a împiedicat să le exploateze. Chiar trecând peste 
lăudăroşenia lui, se arăta extrem de viril. „Nici trei femei odată nu-mi 
ajung!” 

După perioada în care făcuse pe cavalerul rătăcitor, a trăit o vreme 
cu un sihastru pe nume Tung Yen-tsu pe Muntele Min din Ţara Shu. 
Acolo şi-a perfecţionat cunoştinţele de filozofie taoistă, devenind un 
fel de Sfânt Francisc. El şi Tung au îmblânzit şi crescut păsări 
sălbatice, învăţându-le să vină la auzul glasului lor şi să se lase hrănite 
din mâna lor. 

Sihaştrii chinezi nu semănau totuşi cu cei din Occident. De obicei, 
erau oameni care se retrăseseră din viaţa publică, dar trăiau împreună 
cu familiile şi suita de slujitori, iar deseori primeau în vizită prieteni şi 
călători. 

Când a împlinit douăzeci şi cinci de ani, Li Po a părăsit Ţara Shu şi 
a călătorit prin provinciile răsăritene şi nordice. Cel mai mult a 
zăbovit la Anlu şi Hubei, pentru că se îndrăgostise de o femeie pe 
nume Hu. Fa i-a fost prima soţie, şi, până să moară, i-a adus pe lume 
câţiva copii. 

Odată, a călătorit cu un prieten până la un lac renumit, dar acesta a 
murit acolo. Li Po a îngropat cadavrul în apropierea lacului, dar, cum 
prietenul dorise să fie înmormântat alături de strămoşi, Li Po l-a 
dezgropat şi, după ce l-a înfăşurat bine în pânză, l-a transportat cale 
de peste o sută cincizeci de kilometri, până în Wuchang, în provincia 
Hubei. 

— Nu am avut bani să-mi cumpăr cal. Îi dădusem pe toţi săracilor. 


Reputația de poet a lui Li Po l-a făcut pe împăratul Hsuan Tsung, 
din dinastia Tang, să-l convoace la curtea sa în anul 742, deşi 
arogantul poet refuzase să-şi ia examenele pentru a deveni funcţionar. 
Li Po s-a arătat dezgustat de lenea şi destrăbălarea lui Hsuan, de 
corupţia înalţilor oficiali de la curte, care aduceau astfel suferințe şi 
sărăcie asupra oamenilor simpli. Odată, când i s-a poruncit să vină 
dinaintea împăratului ca să recite din poemele lui, Li Po a apărut beat 
la palat şi a insistat ca eunucul-şef, un funcţionar foarte puternic, să îi 
scoată încălțările. Asta l-a făcut să nu aibă prieteni la curte şi să fie 
supravegheat îndeaproape de spionii împăratului. 

Tot asta l-a silit pe Li Po să călătorească în multe locuri ca să-şi 
caute protectori. Asta nu-l deranja, pentru că-i plăcea să umble. 

Apoi i-a murit şi cea de-a doua soţie, iar cea de-a treia a divorţat 
prin asentiment comun, după o căsnicie foarte scurtă. Cea de-a patra 
soţie avea să-i supravieţuiască. 

În 757, Prinţul Lin, cel de-al şaisprezecelea fiu al împăratului, a 
strâns o armată şi o flotă, cu gând să pornească război împotriva 
rebelului An Lu-shan. Neştiind că Lin dorea să se răzvrătească 
împotriva împăratului, Li Po i s-a alăturat. 

— Aveam cincizeci şi şapte de ani atunci, dar eram foarte puternic 
şi agil pentru vârsta mea. Am socotit că nu eram prea bătrân să-mi 
câştig gloria ca războinic şi că împăratul s-ar putea răzgândi, oferindu- 
mi vreo funcţie înaltă. Ori să-mi dea măcar o pensie. 

Din nefericire, un frate mai mare a dat în vileag trădarea prinţului, 
iar armata acestuia a fost măcelărită. Pe Li Po l-au condamnat la 
moarte — vinovat de asociere la trădare —, dar împăratul a decis că era 
un poet prea mare ca să fie ucis. L-a surghiunit, dar l-a iertat când a 
împlinit vârsta de şaizeci de ani. În drum spre casă, la cea de-a patra 
soţie, în timp ce călătorea cu o barcă, s-a îmbătat şi a vrut să-şi prindă 
propria imagine pe luciul apei. A căzut peste bord, a făcut pneumonie 
şi a murit la scurtă vreme. 

— Chiar erai convins în acele momente că-ţi poţi prinde imaginea 
pe apă? îl întrebase Frigate. 

— Da. lar dacă aş mai fi băut o cupă de vin, sigur puteam. Nimeni 
n-ar fi fost în stare, dar eu aş fi reuşit. 

— Şi ce-ai fi făcut cu ea? l-a întrebat Nur, sec. 

— Aş fi făcut-o împărat! Unul ca Li Po nu poate fi înfrânt nici de 
cincizeci de oameni! Iar doi de Li Po ar fi cucerit toată China. 

Hohotise atât de tare şi mult, încât ceilalţi au rămas convinşi că şi el 
îşi dăduse seama de lăudăroşenia lui ridicolă. Cu toate acestea, nu 
erau întru totul siguri. 

— Cel mai mare beţiv din lume, spusese Frigate. 

Li Po se trezise din morţi pe malul Fluviului. Pornise din nou în 
peregrinare, dar, aşa cum obişnuia să spună, se învățase cu o 


asemenea viaţă. Pe Pământ, călătorise de-a lungul mai tuturor fluviilor 
mari, dar şi a multora de importanţă mai mică. 

Într-o noapte, pe când era în coliba lui, îl trezise un bărbat mascat, 
purtând o glugă. Acel necunoscut era cel care îi contactase pe Burton 
şi pe mulţi alţii ca să îi determine să-i susţină cauza. Dintre numeroşii 
recruți ai lui Loga, Eticul renegat, doar Li Po şi alţi câţiva reuşiseră să 
ajungă în Turn. 

— Şi ce ai descoperit în timpul şederii pe Lumea Fluviului? îl 
întrebase Nur. Te-ai transformat în bine ori în rău? 

— Spre deosebire de tine, prietene musulman, chiar dacă eşti eretic, 
eu nu credeam în viaţa de după moarte. Eram de acord cu Înțeleptul 
că tărâmul-spirit nu-i treaba noastră. Am crezut că după moarte o să 
putrezesc, după care voi deveni ţărână şi cu asta, basta. Când m-am 
trezit pe marginea Fluviului am avut un şoc, cel mai mare din viaţă. 
Unde erau zeii care mă sculaseră din morţi, zeii în care nu credeam? 
Aici nu erau nici zei, nici demoni, ci doar fiinţe umane ca şi mine, 
care, deşi aflate pe altă lume, nu ştiau cu nimic mai mult motivele 
prezenţei lor acolo, tot astfel cum nu avuseseră habar ce căutaseră pe 
Pământ. Sărmani nenorociţi! Bieţi ignoranţi care bâjbâiau pe 
întuneric. Unde erau cei care ne aprinseseră din nou, pentru ca micile 
noastre flăcări să caute flacăra-mamă? 

— Unde-s zăpezile de odinioarătsy? a spus Frigate. Uşor de răspuns. 
S-au topit şi-au devenit nori, după care au redevenit zăpadă, cea de 
azi. 

La încheierea rătăcirilor lui de pe Pământ şi de pe Lumea Fluviului, 
Li Po ajunsese la Turn. Nu părea să se fi schimbat, lucru care, după 
părerea lui Nur, era regretabil. Lumea Fluviului avea menirea de a-i 
schimba pe oameni. Bărbatul înalt, zvelt, atrăgător, cu față ca de 
diavol, ochi verzi şi păr negru, prins într-un nod în creştet s-a 
mulţumit să râdă drept răspuns. 

— Perfecţiunea se poate schimba doar în rău. 

Îşi redecorase apartamentul, astfel că arăta ca palatul Gloriosului 
Împărat. Din fişierele Computerului reprodusese numeroase picturi 
chinezeşti şi acum lucra la câteva picturi proprii. Acestea nu erau re 
produceri ale creaţiilor lui terestre, ci prezentau scene de pe lumea 
Fluviului. 

— Am tot ce avea împăratul, dar şi ceva pe deasupra. Doar că nu 
am milioane de supuşi, desigur, şi nici multe soţii şi concubine. De 
fapt, n-am nici măcar o soaţă şi sunt mai sărac şi năpăstuit decât 
ultimul ţăran. Dar asta nu va dura multă vreme. 

Exista o femeie despre care istoricii nu au ştiut nimic, deşi Li Po 
scrisese două sute de poeme despre ea. Acestea erau, totuşi, doar 
câteva între cele nouă mii de poeme pierdute. 

În provincia răsăriteană Lu, o parte din cea numită Shantung în 


secolul douăzeci, aflată în nordul Chinei, Li Po îşi construise o casă 
lipită de o tavernă ce aparţinea familiei celei de-a patra soţii. Iar în 
tavernă era o sclavă tânără care îi servea pe muşterii, se numea Hsing 
Shih. În traducere, însemna Star Spoon. 

— Cea mai frumoasă femeie pe care am văzut-o vreodată. Alice şi 
Aphra, vă rog să mă iertaţi. Şi voi două sunteţi uimitor de frumoase, 
dar am convingerea că îmi veţi da dreptate, de vreme ce sunteţi 
cinstite şi drepte, că s-ar putea să nu fiţi cele mai frumoase de pe 
lume. Star Spoon era discretă şi avea un glas catifelat şi maniere 
elegante, ce nu se potriveau defel în taverna aceea şi rămâneau 
neapreciate de muşterii. Nu era ţărancă. Mama ei fusese concubină a 
Gloriosului Monarh, şi se spunea că ea era fiica lui. Această 
paternitate era pusă sub semnul îndoielii totuşi, pentru că mama ei 
fusese prinsă într-o relaţie adulteră cu o gardă de la palat. Mama şi 
amantul ei fuseseră decapitaţi, iar Star Spoon, pe atunci în vârstă de 
nouă ani, a fost vândută unui neguțător bogat. A sedus-o la zece ani. 
După ce s-a săturat de fată, cei şase fii ai lui au profitat de ea cât erau 
adolescenţi. Când negustorul şi-a pierdut averea şi a murit la scurtă 
vreme, Star Spoon a fost vândută socrului meu, proprietarul tavernei. 
A devenit concubina lui şi a fost tratată bine, relativ vorbind, deşi 
trebuia să muncească în tavernă. După ce m-am căsătorit cu fiica lui, 
am ajuns să o cunosc bine pe Star Spoon. M-am îndrăgostit pătimaş de 
ea. Bineînţeles, eu pun patimă în tot ce fac. A avut un copil cu mine, 
dar a murit de fierbinţeală la câteva zile după naştere. Deşi nu mă tem 
de nimic, nu am dorit să provoc necazuri în propria-mi casă. Soţia 
mea era foarte geloasă şi înclinată spre violență. Am avut chiar şi o 
cicatrice pe umăr de la o lovitură cu cuțitul primită de la ea. De aceea, 
nici eu, nici Star Spoon nu am spus cuiva cine era adevăratul tată. 

Dacă ar fi dorit doar o camaraderie apropiată, Li Po şi-ar fi ales un 
bărbat. Însă el avea nevoie de o femeie, iar gândurile lui se 
îndreptaseră spre Hsing Shih. Avea să-şi găsească mai târziu tovarăşii 
vechi pentru căldură bărbătească, destrăbălare şi stimulare mentală. 

Prima problemă care se pusese pentru a o descoperi pe Star Spoon 
era dacă exista în fişierele Computerului? 

Acestea începeau cu anul 97.000 î.e.n., când predecesorii Eticilor 
ajunseseră pe Pământ. (Loga spusese că ei începuseră în 100.000 
î.e.n., dar referirea lui era generală, cu rotunjirea anilor.) Computerul 
a dat 97.000 î.e.n. ca Anul Unu în cronologia proprie. Astfel, cum Star 
Spoon se născuse în 721 după calendarul occidental, anul înregistrat 
de Computer pentru naşterea ei era 97.721. 

Li Po ceruse Computerului să caute în anul acela şi în zona în care 
se născuse. Cum palatul Monarhului Glorios era un loc foarte 
important din China, probabil că agenţii Eticilor îl fotografiaseră 
împreună cu locatarii lui. 


Cu toate acestea, înregistrarea era departe de a fi integrală. Probabil 
că se făcuseră foarte puţine filme în acel loc în perioada dinastiei 
Tang. Li Po reconstituise, totuşi trăsăturile lui Star Spoon, apelând la 
ajutorul Computerului şi la memoria proprie, care, asemeni celei a lui 
Burton sau Nur, nu scăpa nimic, de parcă ar fi înhăţat totul cu gheare 
de vultur. 

Apoi Computerul extrapolase chipul femeii, mergând în sens invers, 
desenându-i trăsăturile aşa cum ar fi fost ele în copilărie. 

Având acest model, Computerul scanase fişierele din zona şi 
perioada indicate. Şi o descoperise, nu doar o dată, ci de trei ori. 
Deocamdată, Li Po avusese mare noroc. 

Wathanul ei era acum identificat de pe filme, care surprinseseră nu 
doar trupul. Folosindu-l ca element de referință. Computerul a scanat 
cele optsprezece miliarde de suflete din puţul central al Turnului. 
Dacă Star Spoon era în viaţă în Vale, wathanul ei nu se găsea în puț, 
iar Li Po se putea socoti ghinionist. Însă Computerul a găsit-o. 
Cincisprezece minute mai târziu, a adus-o, prin intermediul 
convertorului, direct în apartamentul lui Li Po. 

Ea s-a arătat derutată şi uimită. Murise în zilele groaznice, când 
pietrele-potir de pe malul drept nu le oferiseră hrană locuitorilor de 
acolo. Împreună cu mii de alţi oameni, traversase Fluviul într-o 
ambarcaţiune, ca să lupte pentru hrană cu locuitorii de pe malul 
stâng. La vremea aceea nu ştia că resuscitarea morţilor încetase, de 
aceea se aşteptase să se trezească undeva pe mal. 

În schimb, deschisese ochii într-un loc ciudat, care nu se afla 
nicidecum în Vale. Şi cine era conaţionalul ciudat, care îi rânjea ca un 
demon? 

— Serios, la început a crezut că eram un drac, a spus Li Po. Se înşela 
doar pe jumătate. Nici măcar nu m-a recunoscut, decât după ce i-am 
vorbit. Apoi şi-a adus aminte absolut totul, şi de aceea a plâns 
îndelung. 

Îi trebuise mai toată noaptea să îi explice ce se întâmplase cu el şi 
cu ea. După aceea, o lăsase să doarmă, deşi abia aştepta să o ia în pat 
lângă el. 

— Nu sunt bărbatul care să silească o femeie. Ea trebuie să fie 
pregătită să mă accepte. 

Toată lumea a venit în apartamentul lui, să o cunoască pe proaspăta 
sosită. Aceasta era cu adevărat frumoasă şi graţioasă, înaltă cam de un 
metru şi jumătate, cu o constituţie delicată şi zveltă, dar cu rotunjimi 
ademenitoare şi picioare lungi. Avea ochi uriaşi, căprui închis, şi purta 
acelaşi tip de îmbrăcăminte pe care îl avusese şi pe Pământ. Nu era 
chiar atât de sfioasă pe cât o descrisese Li Po. Lumea Fluviului o 
schimbase. Însă vocea ei s-a dovedit discretă şi mângâioasă, când li s-a 
adresat în esperanto. Vorbea cursiv peste douăsprezece limbi, însă 


printre ele nu se număra şi engleza. 

Burton era furios, dar de această dată s-a abținut. Star Spoon 
reprezenta un fapt împlinit. Dacă i-ar fi adus reproşuri chinezului 
pentru încălcarea înţelegerii de a nu resuscita deocamdată pe nimeni, 
ar fi tulburat-o pe femeie şi l-ar fi făcut pe Li Po să se certe cu el, ori, 
şi mai grav, să-l provoace la duel. Acum, când situaţia se schimbase, 
după ce depăşiseră pericolul, nu mai putea rămâne conducătorul 
acestui grup, în care fiecare membru avea o personalitate puternică. 
Aceştia vor dori să acţioneze conform propriilor dorinţe. 

Burton a reuşit să zâmbească, însă glasul l-a trădat. 

— Câte persoane mai ai de gând să resuscitezi? a mârâit el. 

— Nu multe. Doar nu sunt maniac. 

Burton a pufnit. 

— Cei şase leneşi din păduricea de bambuşiy, tovarăşii mei 
nemuritori. Or să vă placă. Plus femei pentru ei şi alte câteva pentru 
mine. Şi onorabilii mei părinţi, surorile şi fraţii mei, dar şi o mătuşă la 
care am ţinut grozav de mult. A, şi copiii mei. Desigur, întâi va trebui 
să-i găsesc. 

— Asta e o adevărată invazie. lar ne paşte primejdia galbenă, a 
gemut Frigate. 

— Poftim? a făcut Li Po. 

— A, nimic. Sunt sigur că ne vom simţi cu toţii fericiţi şi încântați. 

— Abia aştept să-i cunosc pe cei resuscitaţi de tine, a spus Li Po. 

Frigate a rânjit şi l-a bătut pe umăr pe Li Po. Ţinea foarte mult la 
poet, cu toate că, la fel ca pe mulţi alţi oameni, uneori îl scotea din 
țâţâni. 

Peter Jairus Frigate s-a născut în 1918, în North Terre Haute, 
Indiana, aproape de malurile râului Wabash. Deşi s-a considerat 
raţional, a crezut, ori a susținut măcar, că fiecare zonă de pe Pământ 
are proprietăţi şi calităţi psihice. Astfel, solul din Comitatul Vigo 
absorbise calităţile specifice ale indienilor care trăiseră acolo şi ale 
pionierilor care îi alungaseră şi se stabiliseră acolo. Propriul lui psihic, 
îmbibat de efluviile amerindienilor şi ale celor ce trăiseră vreodată în 
Statul Indiana nu avea să se debaraseze niciodată de acestea, 
indiferent cât de mult se risipeau ele pe alte meridiane şi vremuri. 

— Într-un fel, în mine sălăşluiesc pieile roşii şi pionierii. 

Glasul lui le amintea celorlalţi de Gary Cooper, acel actor de film 
născut în Montana, dar uneori în exprimarea lui apărea acea 
inflexiune tipică pentru cei născuţi şi crescuţi în Indiana. Uneori 
pronunţa cuvintele mai ciudat, iar Illinois suna mai curând ca 
„Ellinois”. 


În copilărie, suferise influenţe ale Ştiinţei Creştine, acel amestec de 
filozofie hinduistă şi budistă, transpusă în religia occidentală de acea 
Mary Baker Eddy, confuză la minte şi nevrotică. Părinţii lui fuseseră 
iniţial metodişti episcopali şi baptişti, însă se produsese un „miracol” 
când mătuşa tatălui său fusese trimisă acasă de la un spital ca suferind 
de un cancer incurabil. Un prieten o convinsese să lectureze Cheia 
Scripturilor şi, cât a citit din carte, cancerul suferise o remisiune. Mai 
toți membrii familiei Frigate din Terre Haute deveniseră discipoli 
devotați ai lui Eddy şi ai lui lisus Hristos, Om de Ştiinţă. 

Copilul Peter Frigate confundase într-un fel figura lui Iisus cu cele 
ale oamenilor de ştiinţă despre care citise la vârsta de şapte ani: 
Doctorii Frankenstein, Doolittle şi Van Helsing. Doi dintre aceştia 
aveau legătură cu morţi ce reveniseră la viaţă, iar Doolittle, care mai 
târziu devenise una şi aceeaşi persoană cu Sfântul Francisc, ştia să le 
vorbească animalelor. Tânărul precoce şi înzestrat cu o imaginaţie 
extrem de bogată şi-l închipuia pe lisus Hristos cu barbă şi robă 
lucrând într-un laborator, atunci când nu cutreiera pe la sate ca să 
predice. 

— Iuda, începem operaţia? Cred că piciorul acela se potriveşte 
acolo, dar nu am habar de unde provine ochiul ăsta ori unde trebuie 
să-l plasez. 

O asemenea conversaţie se desfăşura când Iisus încerca să-l readucă 
la viaţă pe Lazăr. Problema era complicată de celelalte cadavre ce 
fuseseră puse în mormânt înainte de înhumarea lui Lazăr. După ce 
zăcuse trei zile într-o hrubă de piatră într-un climat torid, Lazăr se 
descompusese foarte mult, de aceea apăruse şi deruta. Asta explica şi 
măştile de gaze pe care lisus şi asistenții lui, Iuda şi Petru, le purtau 
peste măştile chirurgicale. 

În apropierea lor se găseau retorte uriaşe, cu lichide ce bolboroseau, 
şi un generator electrostatic, între polii căruia străfulgera curentul, 
precum şi alte echipamente de laborator, foarte impresionante, cu 
aspect hollywoodian. Acestea nu proveneau dintr-un film cu 
Frankenstein, deoarece primul a fost făcut abia în 1931, ci dintr-un 
film serial mut, pe care Frigate îl văzuse la vârsta de şase ani. 

Iuda, trezorierul organizaţiei Doctorului Hristos, care depindea 
exclusiv de contribuţii individuale, se agita din cauza cheltuielilor. 

— Operația asta o să ne ruineze, i-a spus el cu glas hârâit marelui 
om de ştiinţă. 

— Da, dar gândeşte-te la publicitate. Când milionarul, Iosif din 
Arimateea, o să audă, o să ne umple de bani. Pe de altă parte, banii o 
să-i fie scăzuţi din declaraţia de venit. 

Spre bătrâneţe, gândindu-se la acea scenă, Frigate era convins că nu 
ştiuse mai nimic despre lucruri precum publicitatea şi reducerile de 
impozii la declaraţia de venit. Pesemne că-şi reconstituia şi imaginaţia 


din copilărie. Însă imaginaţia funcţionează şi în sens invers, nu numai 
spre viitor, ba chiar proiectează trecutul în mod mai favorabil. 


Pesemne că această versiune a lui lisus ca om de ştiinţă l-a 
îndemnat pe tânărul Frigate spre lectura de science-fiction. Deşi a citit 
masiv din Swift, Twain, Doyle, Jack London, Alexandre Dumas, Frank 
Baum şi Homer, a parcurs şi Biblia, şi o ediţie a scrierilor lui John 
Bunyan, ilustrată de Doré. Undeva, adânc în profunzimile frământate 
ale inconştientului, impulsurile lui religioase se amestecau cu credinţa 
în ştiinţă ca salvatoare a omenirii. Revistele şi cărţile de la 
începuturile literaturii science-fiction, pe care le citise, porneau de la 
premisa că raţiunea, logica şi ştiinţa vor scoate Homo sapiens din 
situaţia fără ieşire în care se vârâse în ultima sută de mii de ani. Pe 
vremea aceea nu aflase că, deşi trăia într-o civilizaţie înzestrată cu o 
tehnologie superioară, Epoca de Piatră Timpurie, Epoca de Piatră 
Medie, Epoca de Piatră Târzie, Epoca Bronzului, Epoca Fierului şi Evul 
Mediu se regăseau în orice nou-născut. Ca un bagaj ce însoțea orice 
persoană de-a lungul întregii vieţi. Puţini erau aceia care reuşeau să se 
debaraseze de acea povară, şi nimeni nu putea să scape de ea 
definitiv. 

În fine, Nur putea constitui o excepţie. 

— Există anumite lucruri referitoare la epocile acelea ce sunt de 
dorit, spusese Nur. Eu nu m-am debarasat de ele. 

La vârsta de unsprezece ani, părinţii lui Frigate au alunecat într-un 
soi de apatie religioasă. O vreme au încetat să mai frecventeze Întâia 
Biserică a lui Hristos, Om de Ştiinţă de pe Bulevardul Hamilton din 
Peoria. Deşi nu voiau ca fiul lor cel mare să ocolească biserica, nu 
doreau să-l ducă în fiecare dimineaţă la biserică. De aceea l-au înscris 
la Şcoala duminicală a Bisericii prezbiteriene de pe Arcadia Avenue, 
care se afla la o distanţă convenabilă, ce putea fi parcursă pe jos. 

Acolo a nimerit cu capul înainte şi cu viteză teologică maximă în 
ideea predestinării. Încă nu-şi revenise din comoţia sufletească şi din 
trauma filozofică ce rezultaseră din acea coliziune. 

— După aceea, pentru mine, întreaga lume a devenit o rezervă 
destinată convalescenţilor, îi spusese cândva Frigate lui Burton. 
Desigur, cred că exagerez într-o oarecare măsură. 

Până atunci, Frigate fusese convins că erai recompensat cu Raiul 
dacă duceai o viaţă în care făceai o sumedenie de fapte bune, nutreai 
gânduri frumoase şi manifestai o credinţă nezdruncinată în existenţa 
lui Dumnezeu şi în adevărul Bibliei. 

— Prezbiterienii susțineau că nu avea nici o importanţă dacă te 
socoteai plin de milostenie şi erai un creştin model. Dumnezeu 
decretase cu mii de ani înainte ca tu să te fi născut, înainte de facerea 
universului, de fapt, ca o anumită persoană nenăscută să fie mântuită, 
şi ca alta să fie blestemată. Credinţa lor semăna cu teoria lui Twain 
privind predeterminismul. Din momentul în care primul atom se 
ciocnea cu cel de-al doilea atom creat, se declanşa un lanţ de mişcări, 


ale căror direcţii erau stabilite de atomul prim ce se lovea de cel de-al 
doilea la un anumit unghi şi de viteza cu care se deplasa în momentul 
când se ciocnea de celălalt. Dacă unghiul şi viteza de ciocnire erau 
diferite, tot ce se petrecea din acel moment era altfel. Aşa se stabilea 
cursul vieţii oricărui om. Orice ai fi făcut, nimic nu se putea schimba. 
Tot ce făceai era predeterminat. În limbajul de computer al secolului 
douăzeci, erai pre-programat. 

Şpilul era că nu-ţi puteai pune întrebarea „Ce dracu'?”, iar apoi să 
duci o viaţă destrăbălată, lipsită de Dumnezeu. Trebuia să te porţi ca 
un adevărat creştin. Mai grav era că trebuia să fii creştin. Trebuia să 
crezi cu adevărat, nu aveai dreptul să te porţi ca un ipocrit. 

Dar nu ştiai decât după moarte dacă Dumnezeu te alesese să zbori 
spre rai sau să te prăbuşeşti în flăcările veşnice ale iadului. 

— De fapt, dacă prezbiterienii aveau dreptate, puteai fi un păcătos 
şi un rău toată viaţa. Dar dacă Dumnezeu te însemna ca unul dintre 
mântuiţi, te căiai în ultima clipă şi te înălţai, beneficiind de 
binecuvântarea eternă. Atunci cine era dispus să rişte, sperând că aşa 
se vor petrece lucrurile? Ar fi trebuit să le spun părinţilor mei despre 
suferinţele mele spirituale provocate de acest lucru. Fi m-ar fi 
îndreptat, spunându-mi că, de fapt, nu exista predestinare şi nici iad. 
Măcar ar fi încercat să-mi uşureze conştiinţa. Numai că eu nu le-am 
spus nimic — ceea ce vă dă o idee privind comunicarea dintre noi — şi 
am suferit. Ei nu aveau habar, desigur, despre ce învăţam eu la 
biserica din apropierea casei. Era un drum scurt până la Disperare, 
Îndoială şi Iad. 

— Chiar ai suferit atât de mult? îl întrebase Burton. 

— Nu tot timpul. Când şi când, rareori. La urma urmelor, eram un 
băiat sănătos şi activ. Şi am observat că adulţii ce frecventau biserica 
credeau în predestinare, dar nu se comportau ca şi cum ar fi fost 
convinşi. Nu se lăsau obsedaţi de îndoieli şi necazuri în legătură cu 
acea doctrină stranie. Credeau doar din gură, în cadrul bisericii, şi 
făceau totul uitat imediat ce ieşeau. Poate chiar mai devreme. De 
altfel, citind despre viaţa lui Mark Twain, am constatat că nici el nu 
credea în universul lui lipsit de Dumnezeu şi strict mecanic. S-a purtat 
ca şi cum ar fi acţionat în baza liberului-arbitru, cu toate că a vorbit 
mereu despre lipsa lui din fiinţa umană. 

La vârsta de doisprezece ani, Frigate a devenit ateu. 

— Aş putea spune că am devenit mai curând un credincios înfocat 
în ştiinţă ca mântuitoare a noastră. Ştiinţa folosită de oameni 
raţionali. Cu toate acestea, uitasem că Swift afirmase, sau sugerase, că 
majoritatea oamenilor erau Yahooxs}. 

Se grăbise să-şi modifice spusele. Majoritatea oamenilor semănau a 
Yahoo, doar o minoritate erau Yahoo autentici, de necontestat. Însă şi 
acea minoritate era prea numeroasă. 


— Ştiinţa ar putea fi mântuirea noastră într-un sens limitat, şi în 
cazul în care nu facem abuz de ea. Însă acum totul este folosit abuziv 
sau anapoda. Nu am descoperit asta decât la vârsta de treizeci şi cinci 
de ani. Pe la mijlocul vieţii, ca şi Dante, ajunsesem la porţile Iadului. 

— I-a trebuit ceva timp să priceapă că oamenii suni iraţionali mai 
tot timpul, iar de obicei chiar mai des, spusese Nur. Asta zic şi eu 
revelaţie uimitoare! 

— În noi continuă să trăiască nu doar Paleoliticul, ci şi maimuta 
bipedă, comentase Burton. Nu ştiu însă dacă nu cumva prin asta le 
aducem o insultă maimuţelor. 

Vreme de mulţi ani, Frigate susţinuse că nu există ceva ce putea fi 
numit suflet. S-a gândit însă că dacă Dumnezeu nu-i dăduse suflet lui 
Homo sapiens, atunci trebuia ca el să-şi facă propriul suflet. A scris şi o 
povestire pornind de la ideea sufletelor artificiale, care le asigurau 
oamenilor nemurirea pe care Dumnezeu, dacă ar fi existat, uitase să le 
creeze. 

Din câte ştia el, nimeni nu concepuse o asemenea idee, şi constituia 
o premisă foarte bună pentru un roman science-fiction. L-a făcut 
conştient că, undeva în sinea lui, mai credea că doar umanitatea se 
putea salva pe sine. Nu exista vreun mântuitor care să vină din Cer 
sau de pe altă planetă pentru a mântui umanitatea. 

— Greşeam, dar aveam totuşi dreptate, spusese Frigate. Mântuirea 
noastră a fost sufletul sintetic, dar el a fost creat de o specie 
extraterestră. 

— Sufletul acela, wathanul, nu reprezintă mântuirea noastră, 
subliniase Nur. El este doar un mijloc pentru atingerea unui scop. 
Mântuirea trebuie să vină din noi înşine. 

Ştiinţa şi impulsul religios se combinaseră pentru a construi Lumea 
Fluviului şi wathanul, dar prin acestea nu puteai ajunge prea departe. 
În acest punct, ştiinţa se stingea ca lumina la apusul soarelui, iar locul 
ei era preluat de metafizică. 

Până una, alta, trebuia să trăieşti clipă de clipă, să mergi înainte, 
dus de cursul timpului. De voie, de nevoie, trebuia să dormi, să 
mănânci, să excretezi şi să-ţi cultivi sinele, respectându-i în acelaşi 
timp şi pe cei din jur. Poate-ţi pui întrebări, dar dacă nu ai primit 
răspunsuri până acum, poţi spera că se va întâmpla într-o bună zi. 

Frigate i-a fost prezentat lui Star Spoon şi a stat de vorbă cu ea o 
vreme, deşi a întâmpinat unele dificultăţi ca să se înţeleagă. Vorbea 
esperanto, dar cum trăise într-o zonă ocupată cu precădere de chinezi 
din secolul al optulea şi de sabine italiene din secolul al cincilea î.e.n., 
limba vorbită de ea folosea multe cuvinte de împrumut, nefamiliare. 
După o vreme, s-a scuzat şi s-a retras în apartamentul lui. Ca şi 
Burton, se simţea tulburat, deoarece Li Po nu-şi consultase camarazii 
în legătură cu resuscitarea fetei. Grupul avea nevoie de membri noi, 


opt nu erau suficienţi pentru a atinge diversitatea şi prospeţimea 
necesară vieţii. Erau apropiaţi datorită dificultăţilor traversate cât 
luptaseră să-şi atingă scopul, dar această intimitate îi făcuse să se 
simtă o familie, iar ca majoritatea familiilor, se mai călcau pe bătături 
din când în când şi se certau din nimica toată. Nur era singura 
excepţie. 

Frigate considera că era drept, dar şi necesar să îi ridici şi pe alţii. 
Însă aceste persoane trebuiau analizate atent înainte de a fi primite în 
familia lor. Nu aveau nevoie de oameni care să dea naştere unor 
necazuri. 

Se putea ca Li Po să fi dezlănţuit o adevărată avalanşă. Cei din grup 
vor dori acum să-şi resusciteze morţii, şi deocamdată nu exista o 
limită privind numărul celor ce puteau fi aduşi în Turn şi nici nu se 
stabilise ce pregătire ar fi trebuit să aibă aceştia. 

Burton gândea la fel ca Frigate şi, neîndoielnic, la fel ca ceilalţi din 
grup. Totuşi, simţea că deocamdată nu avea puterea de a le porunci 
acelor oameni individualişti. Era curajos, puternic şi cutezător, dar nu 
se dovedea un bun conducător decât în situaţii care impuneau acţiuni 
imediate şi violente. Nu era nicidecum un administrator priceput la 
vreme de pace. 

Nur-el-Musafir ar fi trebuit să devină liderul grupului acum, însă el 
nu se oferise să îndeplinească funcţia şi pesemne că nici nu era dispus. 
Dintre toţi, el avea viziunea cea mai clară. Ştia că nimeni nu ar putea 
controla alunecarea inevitabilă spre anarhie. 

Burton a observat cât de şocată a fost Star Spoon când un ecran i-a 
afişat data naşterii. Se aşteptase, însă a rămas surprins că ea se 
emoţionase atât de mult din acest motiv. Ca majoritatea 
occidentalilor, îi considera pe chinezi drept „orientali de nepătruns”, o 
naţiune care ştia să-şi controleze trăirile. Li Po era lipsit de inhibiţii, 
aproape maniac, dar el reprezenta excepţia care punea la încercare 
regula. Într-o conversaţie purtată în şoaptă, Burton îi spusese toate 
acestea lui Li Po. Chinezul hohotise bine dispus: 

— Probabil că pe vremea ta chinezii erau inexpresivi, în situaţia în 
care aveau în jur persoane necunoscute ori se găseau în situaţii de 
pericol. Însă eu şi Star Spoon aparţinem secolului al şaptelea. Crezi că 
semănăm cu chinezii vremii tale, pentru că nici englezii din secolul al 
şaptelea nu ar fi aceiaşi ca pe vremea ta? 

— Mă simt dojenit şi pus la punct. 

— S-ar putea ca ea să nu fie tulburată atât de mult de ceea ce vede 
acum, ci de ceea ce ştie că va apuca să vadă. 

Le era imposibil să se simtă în largul lor când trecutul era derulat 


fără nici o oprelişte. Burton le-a propus să aleagă un apartament 
neocupat, în care să ia masa pe viitor. Urmau să vopsească pereţii, 
astfel încât să nu se vadă nici un ecran. Au convenit că ideea era 
excelentă, după care Burton a revenit în apartamentul lui. A comandat 
computerului doi androizi, roboţi alcătuiți din proteine, apoi a 
transmis specificaţiile şi a aşteptat exact treisprezece secunde pentru 
ca ei să apară în convertoare. Îl amuzase să dea unuia dintre ei faţa 
colonelului Henry Corsellis, din Batalionul Optsprezece Indian de 
Infanterie din Bombay, iar celuilalt, faţa lui Sir James Outram, fost 
erou al Răscoalei Indiene şi reprezentantul Maiestăţii Sale la Aden. 
Corsellis îi devenise duşman când, în timpul mesei luate în popotă, 
Burton improvizase versuri care să rimeze cu numele comesenilor. Îl 
ignorase pe Corsellis, deoarece ştia cât de irascibil şi sensibil era 
comandantul. Însă când colonelul îi ceruse să facă un cuplet pornind 
de la numele lui, Burton recitase: 


Cadavrul lui Corsellis, ştim cu toţii, zace-ntr-un mormânt 
În vreme ce restul, cred că-n Iaduri îşi are-aşezământ. 


După cum era de aşteptat, colonelul se înfuriase, şi cei doi se 
certaseră. După aceea, Corsellis, atât cât a putut, i-a făcut mereu 
necazuri. 

— Lucruri pe care trebuia să le anticipez. 

Burton căzuse în dizgraţia lui Outram, pe atunci general în armata 
indiană, atunci când Sir Charles Napier, pe care îl admira foarte mult, 
a intrat într-un conflict dur şi de durată cu Outram. Îl apărase pe 
Napier cu articole şi scrisori publicate în Karachee Advertiser, un ziar 
privat, dedicat susţinerii acestuia. Outram nu gustase nicidecum acest 
lucru şi îl făcuse cal de bătaie în orice împrejurare. După ani şi ani, 
când Burton, pe vremea aceea căpitan în armata indiană, ceruse 
permisiunea de a explora Somalia, Outram îi refuzase solicitarea. Deşi 
superiorii îl sfătuiseră să cedeze, îi îngrădise lui Burton toate planurile 
de explorare. 

Acum îi avea în faţă pe cei doi androizi, botezați Corsellis şi 
Outram. Primul purta o uniformă de colonel, cel de-al doilea era în 
civil. Feţele lor erau lipsite de expresie, zâmbeau doar la cerere şi doar 
dacă ar fi fost programaţi. 

— Voi doi, neisprăviţilor, veţi vopsi încăperile cum vi se va cere, 
folosind materialele pe care le puteţi găsi în convertorul de acolo, le-a 
spus, arătând cu degetul. 

Androizii nu au întors capetele în direcţia indicată, de aceea Burton 
le-a repetat: 

— Uitaţi-vă încolo. Unde vă arăt cu degetul. Lada aceea este 
convertorul despre care vorbeam. Vopseaua e în recipiente sub 


presiune. Ştiţi cum să le folosiţi. Iar scările sunt tot acolo. Ştiţi cum să 
asamblaţi secţiunile şi cum să vă slujiţi de ele. 

Burton se gândise să-i programeze pentru a-l pupa în fund înainte 
de a porni la treabă, dar respinsese ideea copilărească şi până la urmă 
lipsită de sens. Lucrurile ar fi stat altfel dacă i-ar fi resuscitat pe 
adevărații Outram şi Corsellis. Însă ei ar fi refuzat să execute un astfel 
de ordin. Pe de altă parte, cel puţin o vreme nu-i putea resuscita, chiar 
dacă l-ar fi încântat să-i transforme în slujitori. Erau fiinţe umane, şi 
nu i-ar fi putut dezintegra după ce şi-ar fi făcut cheful cu ei. 

Cu toate acestea, a simţit o oarecare satisfacţie, ba chiar a chicotit 
măgulit, când i-a văzut pe cei doi androizi îndreptându-se către 
convertor. I-a părut rău că nu putea face ca oamenii ce serviseră ca 
modele să-i vadă măcar pe cei doi androizi. Ar fi fost scandalizaţi, 
indignațţi şi furioşi. 

A suspinat. Acea formă de răzbunare era meschină, ştia bine. Dacă 
ar vedea aşa ceva, Nur ar zice: „E sub demnitatea ta. Nu eşti cu nimic 
mai bun decât ei.” 

„Păi, cum, să întorc şi celălalt obraz? a mormăit Burton, continuând 
conversaţia imaginară. Nu sunt creştin. În plus, n-am cunoscut încă 
vreun creştin care să întoarcă şi celălalt obraz după ce a fost pălmuit.” 

Trebuia aşadar să păstreze pentru sine identitatea simulacrelor, iar 
asta îl lipsea de plăcerea pe care i-o dădea acel joc. Alice nu primise 
nici o critică pentru că dăduse androizilor ei chipurile lui Gladstone şi 
Disraeli, iar asta pentru că nu avea pică pe ei. Pe ea o amuza, pur şi 
simplu, să fie servită la masă de doi prim-miniştri. 

Şi-a părăsit apartamentul pentru o vreme, deşi nu era sigur dacă 
putea lăsa androizii nesupravegheaţi. Dacă aceştia întâmpinau vreo 
problemă ce putea fi rezolvată doar de o fiinţă vie, fie ar fi trecut 
peste ea, fie s-ar fi oprit, aşteptând instrucţiuni. Îl înfuriau 
evenimentele de pe ecranul ce prezenta trecutul, mai precis 
evenimentele ce încă nu fuseseră derulate. Înşiruirea nu era în ordine 
cronologică, sărise la vârsta de trei ani, când fusese biciuit de 
preceptorul său. „N-am făcut decât să-i spun că respiraţia îi mirosea ca 
a unui câine bolnav, spusese Burton. Şi că scăpa prea multe vânturi. 
Asta a fost tot.” 

La vârsta aceea nu putea citi, însă instructorul se apucase să-l înveţe 
a vorbi în latineşte. La zece ani, Burton avea să ştie limba mult mai 
bine decât meditatorul lui, vorbind-o cursiv. 

„Dar nu s-a întâmplat datorită lui, ci, dimpotrivă, am procedat în 
răspăr. Manifestam un dar înnăscut pentru învăţarea limbilor străine, 
iar un pedant cu purtări brutale nu avea cum să-mi ia această 
calitate”. Din nefericire, mulţi şcolari urau disciplina la fel de mult 
cum detestau băţul educatorului. În mintea lor, cele două se 
confundau. 


Ecranul cu trecutul lui apăru pe perete lângă uşă, după ce aceasta se 
închise. S-a aşezat în scaunul zburător parcat la intrare şi l-a răsucit 
astfel încât să stea cu spatele la perete. Ecranul s-a materializat 
imediat pe peretele din faţă. Burton şi-a pus peste urechi nişte 
dispozitive ce amuţeau orice sunet şi şi-a tras peste ochi un cozoroc 
lung. Dacă îşi ţinea ochii plecaţi, nu avea cum să vadă ecranul. 
Evident, computerul nu primise instrucţiuni să mute ecranul pe podea. 
În acest fel, Burton putea citi cartea pe care o ţinea aproape de piept, 
fără să vadă sau să audă ce se derula pe perete. 

Cartea era gramatica limbii etrusce scrisă de împăratul Claudius, pe 
care Burton o găsise şi îi ceruse computerului să o reproducă. Se 
pierduse prin Evul Mediu, dar un agent etic fotografiase un exemplar 
al ei la scurtă vreme după ce Claudius o terminase. În vreme ce 
lingviştii de pe Pământ deplângeau pierderea ei, ea stătuse o mie de 
ani în arhivele Eticilor. 

În ciuda faptului că era absorbit de carte, îi era imposibil să nu 
arunce totuşi câte o privire spre ecran. Acum, tot copil, fusese răsucit 
să stea cu faţa spre chipul roşu de furie al lui McClanahan, 
meditatorul lui. Deşi nu-l auzea pe bărbat, îi putea citi vorbele pe 
buze. Şi, brusc, şi-a amintit alte ocazii când McClanahan îi azvârlise 
invective şi acuzaţii şi profeția că va ajunge în Iad după moarte — dacă 
nu cumva chiar mai curând. 

Burton nu-şi vedea propriile buze, dar striga: „Ne întâlnim acolo!” 
apoi imaginea s-a schimbat. Se uita în cealaltă parte, iar dascălul îl 
bătea din nou. Nu voia să plângă ori să tipe; îşi ţinea buzele strânse cu 
îndărătnicie, astfel ca meditatorul să nu aibă satisfacția de a şti ce 
dureri îi pricinuia elevului. Asta nu reuşea decât să-l înfurie şi mai rău 
pe McClanahan, care sporea forţa cu care îi administra loviturile. Se 
temea totuşi să-l biciuiască pe băiat pe cât de sălbatic ar fi dorit. Deşi 
aproba metoda de a instala iubirea de carte şi supuşenia cu nuiaua, 
tatăl lui Burton nu ar fi fost de acord cu biciuirea până la moarte. 
Preceptorul ştia că băiatul nu ar fi ţipat decât în clipa morţii, poate 
nici atunci. 

A întors capul concentrându-şi privirea cu ascuțimea unei spade, al 
cărei vârf a măturat rândurile cărţii. A parcurs două pagini, apoi a 
închis ochii şi a proiectat paginile, de parcă ar fi fost un film, pe 
ecranul minţii lui. După aceea, a deschis ochii ca să verifice 
exactitatea memorizării. A surâs. Memoria lui se dovedise perfectă. 

Învăţarea unei limbi din cărţi reprezenta un pas înainte spre 
stăpânirea ei. Însă ar fi trebuit să resusciteze un etrusc ca să deprindă 
vorbirea vie. Dar — întotdeauna apărea câte o rezervă — la ce i-ar fi 
slujit limba aceea după ce ar fi învăţat-o? 

Abia atunci s-a gândit la posibilitatea de a citi evidenţele morţilor 
din fişiere. Ce-ar fi să pună computerul să le deruleze amintirile? 


Poate că morţii aveau să-i vorbească. 

Folosind un cuvânt de cod, a cerut computerului să formeze un 
ecran pe podea. Acesta i-a dat ascultare, iar el i-a adresat întrebări. 
Computerul i-a răspuns că amintirile puteau fi extrase din evidențe şi 
proiectate. Totuşi, unele evidențe nu erau disponibile din pricina unor 
comenzi prioritare. 

Şi-a consultat ceasul. Androizii îşi terminaseră aproape sigur treaba. 

În acele momente, derularea trecutului său ajunsese prin salturi la 
Napoli, unde familia lui s-a oprit o vreme în cursul peregrinărilor ei 
neîncetate prin sudul Europei. Era din nou biciuit de un dascăl, de 
astă dată de Dupre, absolvent de Oxford. 

Aşa cum spusese Frigate, viaţa lor era un film, dar, înainte de a rula 
acţiunea principală, li se ofereau prezentări promoţionale. 

Va fi jenant când computerul va ajunge la evenimentele de 
dinaintea acestui incident. El şi tovarăşul lui de joacă se masturbaseră 
unul în faţa celuilalt. 

Avea să fie neplăcut când vor fi derulate nenumăratele excreţii, iar 
scenele de sex ar fi de-a dreptul de nesuportat. Tocmai de aceea 
Burton socotise că nu ajungea ideea de a se vopsi apartamentul în care 
se vor reuni cu toţii. Şi propriul apartament trebuia vopsit şi, dacă 
ceilalți aveau cât de cât bun-simţ, îi vor urma exemplul. 

A intrat pe uşă şi ecranul a rămas ascuns sub stratul de vopsea. 
Transpirând, androizii tocmai terminau de vopsit dormitorul. Nu le 
spusese să vopsească toate camerele, pentru că existau unele în care 
nu avea motiv să calce. Adică ar fi intrat doar dacă ar fi dorit să-şi 
vadă trecutul, şi era convins că vor exista ocazii când nu va reuşi să 
reziste tentaţiei. Putea, totuşi, să vizioneze ceva doar dacă avea poftă. 

A scăpat o sudalmă şi a pocnit din degete. 

Poate că nu. 

S-a dus la consola computerului auxiliar, care nu fusese vopsită. 
Activând-o, s-a uitat la ecran. A zâmbit. Computerul tocmai prezenta 
imaginile detestate. Evident, primise instrucţiuni să folosească doar 
pereţii pentru proiectarea amintirilor. 

Androidul semănând cu Outram l-a anunţat că terminaseră. Burton 
le-a spus să depoziteze în dormitor scările şi dozele de vopsea rămase, 
şi să pună cutiile folosite în convertor. Le-a dezintegrat, apoi le-a 
ordonat şi celor doi androizi să intre în convertor. Aceştia au pătruns 
în cutia uriaşă, el a închis uşa, a pornit energia şi din androizi nu a 
rămas nici măcar un grăunte de cenuşă. 

Pesemne că doar imaginaţia l-a făcut să creadă că văzuse ochii lor 
umezindu-se. Androizii nu aveau nici conştiinţă de sine, nici instinct 
de autoconservare. 

Pereţii, podeaua şi tavanele erau de un alb ca de ou, îngrozitor, dar 
voia să execute picturi murale peste ele. 


Frigate l-a apelat prin intermediul ecranului consolei. 

— Am explorat lumile mici de la cel de-al doilea nivel din vârf, l-a 
anunţat el. Am descoperit că în ele nu se prezintă trecutul nostru. Nu 
înțeleg de ce, dar cred că Eticii au impus nişte limitări pe care nici 
măcar Snark nu a putut să le ignore. În orice caz, în afară de asta, mai 
sunt şi alte motive care să justifice mutarea noastră acolo. Creează 
iluzia spaţiului natural deschis, mă simt mult mai liber decât într-un 
apartament. O să le sugerez şi celorlalţi să ne mutăm, iar cine doreşte, 
să le remodeleze. Eu aşa vreau să procedez, chiar dacă ceilalţi nu ţin 
să schimbe ceva, dar ar fi plăcut dacă toată lumea s-ar apuca de 
transformări. Am fi mai aproape unii de alţii şi am putea folosi zona 
centrală pentru întruniri sociale şi alte asemenea treburi. 

Seara s-au adunat în zona centrală a etajului numit „speranţă 
deşartă” ca să analizeze propunerea lui Frigate. 

— Va trebui să vedeţi cu ochii voştri locurile, a vorbit Frigate. Sunt 
extraordinare. 

Americanul le-a amintit că secţiunea circulară era împărţită în 
segmente de câte treizeci de grade fiecare. Vârfurile acestor segmente 
de cerc se întâlneau în uriaşa zonă din centru. 

— Mi-am dat seama că, văzut din aer, cercul arată ca o hartă 
zodiacală. E divizată în douăsprezece careuri, douăsprezece case, 
Vărsător, Berbec, Taur, Gemeni şi aşa mai departe — dacă vreţi să le 
priviţi în acest fel. Mă gândeam că fiecare dintre noi ar putea alege 
zona care corespunde cu data naşterii sale. 

— De ce? a întrebat De Marbot. 

— E o vanitate de-a mea. Totuşi, cum data naşterii ar putea 
determina zona precisă în care trăim, nu ar mai fi nevoie de 
argumente, dacă folosim metoda zodiacului. Desigur, nu avem nici un 
motiv să ne ciorovăim, pentru că toate careurile vor arăta la fel după 
ce se elimină elementele existente. E doar o idee. 

Ceilalţi au spus că acea metodă de alegere a zonei de locuit era la 
fel de bună ca oricare alta. 

— Doar nu crezi în prostiile acelea astrologice? a întrebat Turpin. 

— Nu. Nu prea. Deşi ştiu câte ceva despre subiect. Uite, Po, în baza 
calendarului occidental, tu te-ai născut pe 19 aprilie 701. Asta te face 
să fii Berbec, prima casă, al cărei principiu este energia. Doar eşti 
energie, nu poţi nega asta! 

— Şi încă tare de tot! a spus chinezul. 

— Exact. Prima casă include căutătorii, iar tu ai fost un pionier în 
domeniu. Calitățile tale sunt sinceritatea, originalitatea şi dinamismul. 

— Întocmai! Trebuie să aflu mai multe despre astrologia 
occidentală. 

— Defectele, a continuat Frigate, zâmbind, sunt temeritatea 
nesăbuită, independenţa redusă şi tendinţa de a-i trage pe sfoară pe 


alţii. 

— Cum? Eu? Poate că sunt nechibzuit prin temeritate, deşi eu aş 
prefera să numim asta drept curaj. Dar cum poţi susţine că nu sunt 
independent, mă cunoşti chiar atât de bine? 

— Eu îţi spun ce susţine astrologia despre semnul sub care te-ai 
născut. În orice caz, defectele există pentru a fi depăşite, şi, evident, tu 
ai reuşit să le treci în plan secund. 

— S-ar putea spune că în lupta asta a lui s-a depăşit pe sine, a spus 
Burton pe un ton sec. 

— Casa Berbecului îţi convine? l-a întrebat Frigate. 

— De ce nu! Doar e prima! 

Apoi Frigate i s-a adresat lui Alice. 

— Tu te-ai născut pe 4 mai 1852. Asta înseamnă că eşti Taur. 
Dominată de Venus, adică de emoţii. 

— Ha-ha, a făcut Burton, iar Alice l-a fulgerat cu privirea. 

— Taurul construieşte. Calitățile te fac să fii fidelă, serioasă şi 
răbdătoare. Dar trebuie să lupţi împotriva mândriei excesive, a 
mulţumirii de sine şi a lăcomiei. 

— Din câte ştiu eu, nu, a spus Alice încet. 

— În a doua casă îţi convine? 

— Desigur. 

Frigate i s-a adresat apoi lui Thomas Million Turpin, care fuma o 
panatelă şi avea în mână un pahar cu bourbon. 

— Te-ai născut pe 21 mai 1873, sub semnul Gemenilor. Eşti 
dominat de Mercur şi eşti bun la comunicare. Eşti versatil, jovial şi 
creator. 

— 'Ţine-o tot aşa, domnule! 

— Însă trăsăturile tale negative... hm... eşti duplicitar, superficial şi 
instabil. 

— Asta-i o minciună! N-am fost niciodată duplicitar, ci direct şi 
sincer. De unde-ai scos prostia asta? 

— N-a zis nimeni că şi eşti aşa, a subliniat Frigate. Asta arată că a 
trebuit să domini aceste tendinţe. 

— Dar nu-s duplicitar. Sunt doar discret şi politicos. Nu are rost să 
jigneşti pe cineva dacă nu este cazul. Nu merită. 

— A treia casă îţi convine? 

— Toate sunt cam la fel, dacă nu mă-nşel. 

— Nu avem pe nimeni născut în zodia Racului, a continuat Frigate. 
Deocamdată, mai bine zis. Cea de-a cincea casă este a Leului, 
reprezentând vitalitatea şi fiind sub semnul Soarelui. Leul 
dramatizează. Aşa eşti tu, Marcelin. Te-ai născut pe 18 august 1782. 

— Până aici e bine, a spus De Marbot. Toate mă caracterizează. 

— Un leu este regesc... 

— Adevărat! 


— „amuzant... 

— Foarte adevărat! 

— „Şi poruncitor. 

— La fel de adevărat! 

— Dar, vai, trăsăturile negative sunt îngâmfarea, dorinţa de a-i 
domina pe alţii şi superioritatea vanitoasă. 

Francezul a roşit şi s-a strâmbat, ceilalţi au izbucnit în hohote. 

— Te-a lovit unde te doare mai rău! a spus Turpin. 

— Leul, cea de-a cincea casă, de acord? a întrebat Frigate. 

— Numai dacă se înţelege că doar ne amuzăm cu acest joc de 
societate de astrologie şi că nu sunt dominator, deşi aş putea să fiu 
lider, nu sunt vanitos, deşi am multe lucruri cu care să mă laud, dar 
nu o fac, şi defel îngâmfat! 

— Nimeni nu ţine să se certe cu tine, i-a spus Frigate cu dublu 
înţeles. Şi acum am ajuns la cea de-a şasea casă, Fecioara. Sub semnul 
lui Mercur, mesagerul. Fecioara analizează. Asta te caracterizează, 
Aphra, născută pe 22 septembrie 1640. Fecioara este practică, 
analitică şi intelectuală. 

— N-am avut asemenea calităţi, a vorbit Aphra. 

— Cei născuţi în zodia Fecioarei sunt de asemenea critici, ipohondri 
şi preţioşi. 

Ea a hohotit zgomotos. 

— Eu, cu reputaţia mea şi cu dramele mele licenţioase? 

— Îţi surâde casa a şasea? 

— De ce nu? 

— De ce nu? s-a mirat Marbot. Trăim împreună, vărzuţa mea, iar eu 
sunt încântat şi mulţumit. Acum... la naiba... n-o să mai împărțim 
acelaşi pat şi acoperiş. La asta te-ai gândit? Dacă nu, de ce nu? Te-ai 
săturat de mine? 

Ea l-a bătut uşor pe braţ. 

— Câtuşi de puţin, cocoşelul meu, câtuşi de puţin. Dar... cum să 
spun... suntem mereu împreună, nu ne scăpăm o clipă din ochi. La 
urma urmelor, suntem oameni, iar o astfel de intimitate atât de 
apropiată şi de continuă ar putea să mai pălească puţintel. Pe de altă 
parte... îmi surâde ideea de a avea propria mea lume. Ne putem 
construi o lume după pofta inimii şi sta împreună ori de câte ori vrem. 
O noapte în lumea ta. Următoarea în lumea mea. Ne putem preface că 
suntem un rege şi o regină, care îşi fac vizite de stat unul altuia. 

— Nu prea înţeleg. 

Aphra a ridicat din umeri. 

— Fi, dacă nu merge aşa, putem convieţui ca înainte. Ia spune, 
Marcelin, nu cumva te temi de aventura asta? 

— Eu? Să mă tem? Nici gând! Prea bine, Peter, o să mă instalez în 
casa a cincea, iar Aphra, în a şasea. La o adică, vom fi măcar vecini 


uşă-n uşă. 

— Dar cu un zid gros între voi. Zidurile groase fac vecinătatea bună. 

— Dar strică relaţiile amoroase, a intervenit Burton. 

— Eşti prea cinic, prietene, a spus De Marbot. 

— Balanța şi Scorpionul, casele a şaptea şi a opta, vor rămâne libere 
deocamdată, a anunţat Frigate. Cea de-a noua este Săgetătorul, 
arcaşul, dominat de Jupiter, dispoziţia generală fiind cea de 
expansiune. Săgetătorul filozofează. Ceea ce se potriveşte, fiindcă tu, 
Nur, eşti un Săgetător. Potrivit acestei vechi ştiinţe, eşti binedispus, 
profetic şi logic. 

— Şi nu numai, a adăugat Nur. 

Caracteristicile negative sunt sinceritatea frustă, fanatismul şi 
intoleranţa. 

— Le-am avut. Dar le-am depăşit spre sfârşitul tinereţii. 

— Trebuie să sărim peste Capricorn, Vărsător, semnul meu, a spus 
Frigate, este a unsprezecea casă. Vărsătorul, aducător de apă, este 
dominat de Saturn, care simbolizează învăţătura, şi de Uranus, care 
reprezintă şansele. Vărsătorul umanizează. Vărsătorul este diplomatic, 
altruist şi inventiv. Din păcate, trăsăturile negative îl fac egoist, 
excentric şi impulsiv. 

— Te recunoşti vinovat de toate? l-a întrebat Burton. 

— Mai mult sau mai puţin. Aşa, Dick, am ajuns şi la tine, la Peşti, 
pentru că te-ai născut pe 19 martie 1821. Peştii aduc armonia, ha-ha! 
Sub semnul lui Neptun sau idealismul şi al lui Jupiter sau 
expansiunea. Nimic de reproşat. Trăsături pozitive: intuiţie, 
compasiune, simţ artistic. 

— Mi-ai spus, şi chiar de mai multe ori, că sunt un martir autocreat, 
a spus Burton. 

— Şi uite-aşa, a încheiat Nur, purtându-ne în spate sacul cu trăsături 
bune sau rele, ne ducem fiecare la casa lui cea nouă. Păcat că nu 
putem lăsa la uşă sacul cu cele rele. 

Mutarea în camerele numite „speranţe deşarte” impunea multe 
pregătiri. Locatarii trebuiau să efectueze un tur al micilor lumi şi să 
decidă dacă păstrau decorul sau „mediul” existent ori dacă îl 
transformau. Cu excepţia lui Nur, pe care îl intriga încăperea plină de 
oglinzi întunecate, fiecare a sfârşit prin a-şi modifica interiorul. Cât 
grupuri mari de androizi şi roboţi se ocupau de această treabă, 
locatarii au hotărât ce fel de lume voiau. La urma urmelor, trebuiau să 
transmită computerului specificații foarte detaliate privind 
modificările dorite. 

Nur s-a răzgândit. Voia să rămână în apartamentul deținut înainte, 


deşi avea intenţia de a vizita din când în când şi lumea-oglindă, ca să 
mediteze. 

Burton i-a uimit pe toţi, manifestând o rezervă greu de explicat de 
a-şi schimba domiciliul. Fusese mereu un rătăcitor, care devenea 
neliniştit dacă rămânea mai mult de o săptămână într-un anumit loc. 
Totuşi, acum refuza să se mute până nu transforma lumea respectivă 
exact aşa cum dorea. Ajuns la jumătatea transformării, s-a oprit din 
lucru şi a luat-o de la început. După multă vreme, a început cel de-al 
doilea proiect, dar l-a abandonat şi pe acesta după două săptămâni. 

— Pesemne nu vrea să termine, deoarece ar reprezenta ultima casă, 
a sugerat Nur. După ce se mută acolo, unde s-ar mai putea duce? 

În după-amiaza în care cei şase urmau să se mute, toţi opt au 
organizat în zona centrală o petrecere de despărţire. Nu era pe deplin 
o ocazie de bucurie, deoarece De Marbot şi Behn se certaseră cu puţin 
înainte de a-şi ocupa noile lumi. Francezul era extrem de iritat de 
refuzul Aphrei de a trăi alături de el în lumea lui, şi, după ce băuse 
ceva mai mult vin decât îi era obiceiul, a acuzat-o că nu-l mai iubea. 

— Am dreptul la lumea mea, cea pe are am creat-o, a spus ea cu un 
aer semeţ. 

— Locul femeii este alături de bărbatul pe care-l iubeşte. Se cuvine 
ca ea să-l însoţească oriunde s-ar duce. 

— Am mai discutat subiectul de multe ori. M-am săturat. 

— Trebuie să stai sub acoperişul meu. E dreptul meu. Cum pot avea 
încredere în tine? 

— Nu e nevoie să mă ţii sub supraveghere clipă de clipă. Dacă nu 
poţi avea încredere în mine, dacă-ţi închipui că voi sări în patul altui 
bărbat imediat ce trec de colţ... E vorba doar de mine ori nu ai 
încredere în nici o femeie? Când erai militar ai lipsit de lângă nevastă 
luni în şir. Atunci ai avui încredere în ea? Pesemne că da, altfel... 

— Soţia mea era deasupra oricărei bănuieli! a strigat De Marbot. 

— Ave, Cezar! a spus Aphra cu dispreţ în glas. Scumpul meu cu 
pretenţii nemăsurate, până şi soţia adevăratului Cezar i-a pus coarne 
acestuia! Aşadar, dacă soţia ta a fost la fel de bună ca şi a lui Cezar... 

În timp ce el răcnea, Aphra s-a îndepărtat, intrând în cea de-a şasea 
casă. 

Lăcrimând, a lăsat uşa să se închidă în urma ei. Se simţea ca şi cum 
i-ar fi trântit pentru vecie uşa în faţă iubitului ei, deşi avea suficientă 
experienţă ca să ştie că în acele momente vorbeau sentimentele, nu 
raţiunea. De câţi bărbaţi se despărţise, socotind că nu-i va mai vedea 
niciodată? Acum i se părea că fuseseră o sută, dar în realitate fuseseră 
cel mult douăzeci. Şi nici nu-şi putea aminti numele unora dintre ei. 
Cu toate acestea, avea să şi le aducă aminte când îi va apărea din nou 
în ochi ecranul pe care trecutul ei se derula cu încăpățânare. Acolo 
putea măcar să scape de el. 


A urcat treptele, iar uşa s-a deschis când a ajuns sus, după care a 
păşit în lumea ei. Acolo se afla un alt scaun zburător, s-a aşezat pe el, 
s-a ridicat la o înălțime de peste treizeci de metri şi a pornit spre 
interior. Dedesubtul ei se găsea jungla tropicală joasă din America de 
Sud, cu râuri şerpuitoare şi înguste, sticlind în lumina lunii false. 
Ţipetele păsărilor de noapte răsunau dedesubt, un liliac a ţâşnit pe 
lângă ea şi a plonjat spre coroanele întunecate ale copacilor, aflate la 
câţiva metri sub ea. Luna era plină, solicitase ca în fiecare noapte să 
fie astfel, iar lumina ei era de două ori mai puternică decât pe Pământ. 
Stelele, aşa cum se puteau vedea de la ecuatorul Americii de Sud, erau 
de trei ori mai strălucitoare decât cele adevărate. Pe o noapte atât de 
luminoasă, a văzut o siluetă strecurându-se de-a latul unui luminiş. Un 
jaguar. A mai auzit şi strigătele aligatorilor. 

Vântul a răcorit-o, fluturându-i rochia în timp ce se îndrepta spre 
lacul mare din mijlocul junglei. Apele lui străluceau în jurul palatului 
plutitor aşezat în centru. Reconstituise palatul din amintirea pe care 
avea dintr-o viziune trăită în timpul unei călătorii de la Anvers la 
Londra. Apăruse brusc în faţa corăbiei, de parcă ar fi fost aşezată 
acolo prin farmece, iar imaginea îi şocase şi-i speriase pe toţi cei aflaţi 
la bord. Clădirea misterioasă de formă pătrată avea trei etaje, fiind 
făcută din marmură de diferite culori şi înconjurată de şiruri de 
coloane canelate şi răsucite, năpădite de iederă, flori şi ghirlande ce 
fluturau în briză. Fiecare coloană avea sute de Cupidoni sculptați, care 
păreau să urce cu ajutorul unor aripi ce băteau mărunt şi des. 

Toţi cei de la bordul corăbiei văzuseră palatul. De unde apăruse? 
Dacă era un miraj, ce clădire reflecta? Nici în Anglia, nici în Europa 
nu exista un asemenea palat fantastic, în stil rococo. 

Viziunea inexplicabilă o bântuise tot restul vieţii de pe Pământ şi 
persistase şi pe Lumea Fluviului. Îi ceruse computerului să îi explice 
fenomenul, însă căutările nu descoperiseră decât o referire la acea 
întâmplare în biografia ei, scrisă de John Gildon. Această operă 
postumă o intrigase, dar o şi dezgustase pe Aphra, datorită 
inexactităţilor şi minciunilor pe care le conţinea. Ceruse atunci toată 
literatura existentă în ce o privea şi citise relatările unor critici sau 
istorici precum Montague Summers, Bernbaum sau Sackville-West. 
Aceşti autori fuseseră preocupaţi în principal de încercarea de a separa 
adevărul de povestiri romanţioase sau speculaţii, şi de obicei dăduseră 
greş. Nimeni nu-i putea învinui că nu se străduiseră. Mărturiile şi 
documentele oficiale despre ea erau puţine, iar obţinerea de informaţii 
despre ea din romane, piese de teatru şi poeme nu ducea nicăieri. 

Aphra ştia, ori i se spusese, că era fiica unui bărbier, James Johnson 
din Canterbury. Mama ei murise la câteva zile după ce o născuse, iar 
ea, sora şi fratele ei fuseseră adoptați de rude, John şi Amy Amis. Nici 
ea, nici familia Amis nu putuseră anticipa, desigur, că fetiţa va deveni 


într-o bună zi prima femeie din Anglia care reuşise să se întreţină doar 
din scris. Şi nici faptul că poemele ei vor fi incluse în antologii vreme 
de secole după aceea, iar un roman de-al ei va rămâne clasic, chiar 
dacă de importanţă minoră. 

Pătrunderea ei în domeniul literar, dominat până în acele momente 
de bărbaţi, îi şocase pe mulţi, care simţiseră că li se adusese un afront. 
Şocul cel mai mare fusese resimţit de scriitori şi critici, mai toţi 
bărbaţi. Remarcile lor părtinitoare şi răzbunătoare, precum şi 
politizarea vorbelor acestora o  înfuriaseră pe Aphra, care le 
răspunsese pe acelaşi ton, şi pe drept cuvânt. A suferit toate 
necazurile, săgețile şi remarcile răutăcioase pe care le primea orice 
deschizător de drumuri, dar a făcut astfel loc multor femei talentate 
care şi-au câştigat existenţa cu pana. 

În copilărie, fusese agitată şi plină de imaginaţie, dar şi 
bolnăvicioasă. Totuşi, a supravieţuit călătoriei aspre şi primejdioase, 
lungi de zece mii de kilometri, tocmai până în Surinam, o posesiune 
britanică din Oceanul Atlantic, situată în nordul Americii de Sud. 
Tatăl ei adoptiv, John Amis, nu a fost la fel de norocos. A pierit pe 
drum, căzând victimă unei „fierbinţeli” Fusese numit guvernator 
general al Surinamului, datorită intervenţiei unei rubedenii, Lordul 
Willoughby de Parham. În ciuda faptului că-şi pierduse tatăl, Aphra s- 
a bucurat de viaţă şi a profitat din plin de ţinutul exotic. A cunoscut 
un sclav negru care fusese răpit din mijlocul tribului său din Africa şi 
dus tocmai în Surinam. Adevărate ori nu, poveştile lui despre ţara de 
baştină şi rangul important pe care el îl deţinea acolo, au constituit 
sursa acelui roman romantic pe care ea avea să îl scrie mulţi ani mai 
târziu: Oroonoko, sau Sclavul de viţă regală. 

— Aceia au fost anii cei mai fericiţi ai vieţii mele. Atunci am simţit 
că era mereu primăvară, întotdeauna aprilie, mai şi iunie. Copacii 
aveau deopotrivă frunze şi fructe în diverse stadii de dezvoltare. 
Existau dumbrăvi de portocali, lămâi, alţi copaci de citrice, smochini, 
nucşoare şi arbori aromatici, care degajau parfumuri în permanenţă. 
Papagali macao şi de alte feluri, dar şi canari săgetau pe deasupra 
nuferilor din lagune şi şanţurilor cu apă. Pasărea twa-twa avea un țipăt 
aducând cu un gong lovit. O pasăre părea să ţipe: Quest que tu dit? 
Qu'est que tu dit? Am început să pricep limba ciudată a negrilor, pe 
jumătate africani, pe jumătate britanici, şi am aflat de Gran Gado, 
Marele Zeu, de soţia lui Maria, şi de fiul lor Jesi Kist. Indienii coborau 
din munţi aducând saci cu praf de aur. 

— Nu chiar totul era încântător şi paradisiac, desigur, pentru că m- 
am îmbolnăvit de malarie şi era cât pe ce să mor. 

În 1658, la vârsta de optsprezece ani, Aphra a revenit la Londra. La 
nouăsprezece ani, s-a căsătorit cu un bărbat mult mai în vârstă, un 
negustor olandez pe nume Jans Behn. Deşi fără bani, trăsăturile ei 


atrăgătoare, spiritul şi educaţia l-au făcut pe domnul Behn să o 
iubească. Prin legăturile sale, el şi-a prezentat soţia la curtea regelui 
Carol al II-lea. 

— Este adevărat că ai fost amanta regelui? a întrebat Frigate. 

— Majestatea-Sa mi-a propus să mă culc cu el, a spus Aphra, dar 
eram căsătorită. Pe vremea aceea aveam concepţia, pe care ulterior 
am abandonat-o, că adulterul reprezenta un păcat. Mai mult, mi-am 
iubit soţul, şi nu era doar ceva de faţadă, şi ştiam că i-aş fi adus o 
jignire îngrozitoare dacă l-aş fi înşelat. 

În 1665, soţul ei a pierdut o avere imensă din cauza scufundării, în 
urma unor furtuni, sau capturării de către pirați, a câtorva corăbii pe 
care erau transportate mărfurile lui. A murit în urma unei crize de 
inimă la începutul anului 1666, lăsându-şi văduva cu doar cincizeci de 
lire. Până să reuşească să obţină o slujbă, îi mai rămăseseră doar 
patruzeci. Cu ajutorul unor prieteni de la curte, a devenit spioană şi a 
plecat la Anvers. I s-a spus că orice informaţie privitoare la flota 
olandeză va fi bine primită. Însă misiunea ei principală a fost să îl 
spioneze pe un englez renegat care trăia în Olanda. Acolo se aflau 
mulţi oameni care fugiseră din Anglia şi conspirau să răstoarne 
monarhia existentă atunci. 

— Un James Bond femeie? spusese Frigate. 

— Poftim? 

— A, nimic. 

— Mi s-a dat sarcina specială de a mă împrieteni de un exilat, 
William Scott, ca să-l îndemn să revină în Anglia. El nu voia să se 
întoarcă, decât dacă i se oferea graţierea, dar spre sfârşit a convenit să 
colaboreze cu mine. Eram falită, aşa că i-am scris lui James Halsall, 
paharnicul regelui, care era superiorul meu nemijlocit. I-am cerut să- 
mi trimită bani pentru a continua să desfăşor activitatea de spion. Nu 
am primit răspuns, de aceea i-am trimis o doua scrisoare, spunându-i 
cât de scumpă era viaţa la Anvers şi că reuşisem să mă întreţin şi să- 
mi asigur o locuinţă doar amanetând un inel. Nici atunci n-am primit 
răspuns. l-am scris încă o dată lui Halsall şi, în acelaşi timp, lui 
Thomas Killigrew, care făcea parte din serviciul secret. I-am anunţat 
că aveam nevoie de cincizeci de lire ca să-mi achit datoriile. Le-am 
trimis de asemenea ştiri despre numărul şi dispunerea corăbiilor 
olandeze, despre armata olandeză şi despre progresele obţinute în 
relaţia cu Scott. Cum nu am primit răspuns nici de data asta, total 
deznădăjduită, i-am scris secretarului de stat, Lordul Arlington. I-am 
povestit tot ce făcusem, cât de săracă eram şi că voi sfârşi curând într- 
o închisoare a datornicilor din Olanda. Dar nici el nu mi-a răspuns. 

— Şi nu te-ai gândit atunci să treci de partea olandezilor? o 
întrebase Burton. 

— Eu? Niciodată! 


— Guvernul britanic îi trata cu dispreţ şi-i neglija pe soldaţii săi şi 
pe spioni până şi pe vremea aceea, spusese Burton. 

— l-am scris din nou Lordului Arlington şi l-am implorat să-mi 
trimită o sută de lire ca să-mi plătesc datoriile şi să revin în Anglia. 
Din nou, tăcere. Aşa s-a întâmplat să rămân fără nici un bănuţ ca să 
mă scap de datorii şi fără nici o vorbă de la şefii mei. Ce mai căutam 
eu acolo? Săracă lipită-pământului, ajunsesem de râsul tuturor. În cele 
din urmă, am reuşit să obţin un împrumut de o sută cincizeci de lire 
de la un prieten din Anglia, Edward Butler, şi am plecat înapoi spre 
casă în ianuarie, anul Domnului 1667. 

La capătul puterilor, bolnavă şi îndatorată până peste cap, Aphra a 
traversat Canalul Mânecii de la Anvers la Londra. Ajunsă acolo, a 
apucat să vadă ruinele oraşului devastat de Marele Incendiu. Însă 
îngrozitoarea pălălaie adusese şi ceva bun. Ucisese şi sutele de mii de 
şobolani şi milioanele de păduchi care răspândiseră Marea Ciumă. Cu 
toate acestea, Aphra nu prea avea timp să se gândească la incendiu 
sau la ciumă. Domnul Butler insista ca ea să-i înapoieze banii, iar Lord 
Arlington şi regele ignorau rugăminţile ei de a i se plăti serviciile 
aduse. Curând s-a produs inevitabilul: s-a trezit azvârlită în 
închisoarea datornicilor. 

— Acolo, spusese Aphra, dacă nu aveai bani să-ţi cumperi mâncare, 
piereai de foame. Asta, dacă nu te răpunea mai întâi vreuna dintre 
bolile ce bântuiau prin închisoare ca nişte piei roşii ieşite la atac. 
Molimele erau democratice, totuşi. Te ucideau indiferent de erai de 
sânge nobil ori ba, de aveai bani în pungă ori ba, de erai tânăr ori 
bătrân. 

Toate temniţele din oraş fuseseră mistuite ori afectate grav de 
Marele Incendiu. Autorităţile au reparat degrabă Newgate, dar Aphra 
s-a trezit trimisă la Caronne House din South Lambeth. Mizeria şi 
supra-aglomerarea caracterizaseră temniţa şi înainte de incendiu. 
Acum condiţiile de acolo erau de zece ori mai rele din cauza lipsei de 
închisori şi a marelui număr de oameni care îşi pierduseră casele şi 
bunurile. Neputând să-şi plătească datoriile, şi aceştia ajunseseră în 
închisoarea datornicilor. 

— Am supravieţuit, deşi apăreau momente când îmi doream să mor. 
Duhoarea trupurilor şi hainelor nespălate, putoarea răspândită de cei 
bolnavi de dizenterie, mirosul pestilenţial al canalelor de scurgere 
neacoperite, plânsetele copiilor bolnavi şi speriaţi, furturile, răcnetele 
celor nebuni şi furioşi, horcăielile şi hârâielile, bătăile, brutalitatea, 
lipsa totală de orice intimitate... dacă voiai să te uşurezi ori să faci 
treaba mare, erai nevoit să stai în faţa a zeci de oameni care te 
urmăreau sau râdeau de tine... dacă mama mea nu s-ar fi îndatorat ca 
să-mi trimită de mâncare, din care jumătate era confiscată de gardieni 
pentru burţile lor... m-aş fi topit din picioare, şi aş fi devenit prea 


plăpândă ca să mai rezist molimelor ce pluteau prin aerul acela de iad. 
Indiferent ce păcate aş fi făptuit până să ajung în temniţă, dar şi după, 
le-am plătit cu vârf şi îndesat. Am trecut printr-un purgatoriu fără de 
flăcări, pentru că am fi binecuvântat flăcările care ne-ar fi ţinut de 
cald. 

Doi gardieni s-au oferit să îi dea o masă cu carne şi legume, plus 
vin, în fiecare zi, dacă accepta să aibă relaţii sexuale cu amândoi în 
acelaşi timp. 

— Dacă mama nu mi-ar fi trimis suficient, ca să nu mor de foame, 
cred că, mai devreme ori mai târziu, aş fi consimţit să le satisfac 
poftele. Vântul îmi bătea prin burtă, şi atunci mi-am zis, cu toate că 
nu credeam asta pe deplin, că era preferabil să-i suport pe cei doi 
gardieni decât să mor. Însă, pe lângă faptul că era neobişnuit de 
mizer, chior de un ochi, cocoşat şi cu dinţii stricaţi, unul dintre 
gardieni avea şi boala franţuzească. Nu ştiu dacă... 

— Sifilis ori gonoree? întrebase Frigate. 

— Amândouă, cred. Dar ce importanţă mai avea? În orice caz, 
graţie mamei, nu a lui Dumnezeu, am scăpat de ei. Şi, în cele din 
urmă, Killigrew mi-a dat destui bani ca să scap de datorii şi să pot trăi 
o vreme. Dar nu foarte mult. 

Făcuse o pauză, apoi spusese cu un zâmbet (şi devenea frumoasă 
când zâmbea);: 

— Am minţit când am spus că voiam să mor în temniţă. A, poate am 
analizat în treacăt avantajele sinuciderii. Dar, nu, am socotit 
întotdeauna că viaţa merită trăită, şi nu mi-a plăcut niciodată să ridic 
steagul alb al capitulării după orice înfrângere suferită. Şi nici nu am 
recunoscut vreodată că am fost înfrântă. Moartea nu mă învinsese, tot 
astfel cum nici viaţa nu reuşise asta. M-a făcut doar să mă trag 
deoparte. Şi uite aşa, ieşită din închisoare, pipernicită şi fără de vlagă, 
cu datoriile achitate, rămânând îndatorată doar mamei, şi nu mai 
aveam să-i plătesc nici un sfanţ decât dacă rămâneam fără hrană, 
adăpost, cosmetice, haine şi cărţi. 

Se apropia de treizeci de ani într-o perioadă când o femeie de 
această vârstă arăta — de obicei — mult mai vârstnică decât o femeie de 
la sfârşitul secolului al nouăsprezecelea. Majoritatea rămâneau fără 
dinţi, iar respiraţia le duhnea. O femeie fără soţ, tată, frate, unchi sau 
văr, care să îi ofere protecţie, era considerată o pradă uşoară. Dacă era 
nedreptăţită, putea apela la legea care era de partea celor înstăriți şi 
privilegiați. Judecătorii, avocaţii, juraţii, erau dispuşi să accepte mită 
- cu foarte puţine excepţii — şi se lăsau lesne convinşi de cei bogaţi şi 
nobili. Se mai auzise de femei-scriitor, dar acestea nu făcuseră din 
scris o profesiune. Erau fiice ale unor preoţi de ţară, care scriau în 
timpul liber, ori femei nobile care doreau să-şi facă un „nume”. Nici o 
femeie din Anglia nu încercase până atunci să-şi câştige existenţa din 


scris. 

Aphra ştia că putea scrie cursiv, spiritual şi fermecător, şi că avea 
imaginaţie. Citise foarte mult şi considera că se putea descurca la fel 
de bine ca un bărbat dacă era vorba de a născoci romane, poeme şi 
piese de teatru. Dar, pentru că era femeie, pornea cu un handicap în 
acea cursă literară. 

Cu toate acestea, poate ca o compensație pentru acel handicap, 
arăta mai bine decât majoritatea femeilor epocii ei. Nu-şi pierduse nici 
un dinte, poate pentru că-şi petrecuse prima parte a vieţii în Surinam, 
iar mineralele din alimentele de acolo o ajutaseră să-i păstreze întregi. 
Deşi scundă, avea picioare lungi, dar fustele ce se purtau pe vremea 
aceea nu lăsau să se vadă acest lucru. Avea sâni mari şi atrăgători, pe 
care îmbrăcămintea ce se purta pe vremea aceea nu îi ascundea defel. 
Avea părul blond şi frumos, ochi mari şi albaştri, cu sprâncene groase 
care-i scoteau în evidenţă chipul atrăgător, în ciuda nasului mare şi a 
maxilarului inferior, ceva mai scurt decât ar fi trebuit. Avea un farmec 
deosebit, dovedea o voinţă a cărei forță era ca a unei caleşti trase de 
şase cai ce galopează la vale. 

În plus, hotărâse să nu se căsătorească. De fapt, scrisese cândva: 
„Căsnicia este o piedică în cale iubirii, aşa cum şi împrumutul strică 
prietenia; nici nu voi cere ceva cu împrumut, nici nu voi face vreun 
jurământ în faţa altarului.” 

Tot ea a scris şi versurile: 


„Dac-ascultăm de-ale onoarei legi de fier, 

S-ar cuveni iubirea să fie frumuseţii recompensă, 

Iar nu meschina neguţare a cine ştie cărei averi, 

Ori minciuna ieftină a ceremoniei bisericeşti. 

Infamă e aceea care în patul ei va lua, din propriu interes, 
Vreun prostănac greţos pe care-n sine îl detestă; 

Iar dacă preţu-ar fi o pensie pe viaţă, ori vreun jurământ 
Asta ar face-o să fie doar o târfă scumpă... 

Ia-ţi înapoi cel aur şi dă-mi doară iubire, 

Comorile-ţi din suflet, nu-acele-n pungi ţinute.” 


În ciuda acestor versuri, şi-a dăruit inima omului nepotrivit, un 
avocat pe nume John Hoyle, care s-a slujit de ea în mod meschin, i-a 
răpit iubirea şi banii, oferindu-i în schimb necredinţă şi dispreţ, şi 
ajungând până acolo încât era cât pe ce să-i frângă inima. (În 1692, 
după moartea ei, Hoyle a pierit ca urmare a unei încăierări petrecute 
într-o tavernă, Frigate îi povestise ce s-a întâmplat.) 

— Nu mai ţin minte cine, dar cineva a spus despre Hoyle că era 
ateu, un sodomit recunoscut, corupător de tineri şi unul care îl hulea 
pe Iisus. 


— Şi Socrate a fost acuzat de toate acestea, mai puţin de ultima 
vină, replicase Aphra. Nu mă supăra că avea atâtea păcate, plus cine 
ştie câte altele. Dar... nu mă iubea precum îl iubeam eu... nu mă iubise 
deloc, decât la începuturi. 

— Şi ce-ai face dacă l-ai întâlni acum? o întrebase Frigate. 

— Nu ştiu. Nu-l urăsc. Cu toate acestea... poate că i-aş trage un şut 
în boaşe, după care l-aş săruta. Cine ştie? Sper să nu-l revăd. 

Aphra a devenit faimoasă, sau infamă, fiind botezată Astraea, după 
numele fecioarei din mitologia grecească, fiica lui Zeus şi Themis, sau 
probabil a titanului Astraeus şi a lui Eos. În epoca de aur, Astraea le 
oferea tuturor binecuvântarea ei. Însă la începutul epocii de fier, a 
părăsit pământul plină de dezgust, iar zeii au aşezat-o printre stele 
drept constelația Fecioarei. 

La curtea ei se strânseseră mari figuri literare şi suitele acestora, 
precum şi tineri poeţi şi dramaturgi. Unii dintre ei au avut norocul de 
a-i deveni amanți. 

— Cu toate acestea, aşa cum am spus, mulţi bărbaţi m-au urât 
pentru reuşite, iar numeroşi critici mi-au condamnat piesele pentru că 
erau scrise de o femeie. Să-i ia naiba cu creierele lor îmbibate de rom 
şi cu ochi înroşiţi de poşirca băută şi cu sculele bolnave de sifilis, toţi 
bărbaţii spuneau că piesele erau licenţioase şi obscene. Aşa şi erau, 
dar dacă le-ar fi scris un bărbat, cei care-mi găseau pricină nici n-ar fi 
deschis pliscul. De ce ar fi obscenitatea şi limbajul slobod domeniul 
strict al bărbaţilor? Sunt cumva femeile îngeri sau Eve neştiutoare? 

Cu toate acestea, a făcut o avere, i care s-a topit, pentru că îi plăcea 
să trăiască pe picior mare şi să se arate generoasă, având mulţi 
amanți, deşi, după cum spunea, nu se alegea cu multă iubire din 
partea lor. La patruzeci şi şase de ani a suferit o serie de crize 
dureroase de artrită, care erau cât pe ce să o ucidă. 

— Cred însă că efectele sifilisului erau la fel de ucigătoare, doar că 
lucrau ceva mai insidios. 

Cu toate că mâna cu care trebuia să scrie o durea şi existau 
momente când pana îi scăpa dintre degetele slăbite, ea scria furibund, 
astfel că romanul care avea să-i asigure un loc respectabil în literatura 
engleză, Oronooko, a fost publicat înainte de moartea ei. Bătălia cu 
prejudecățile, pizma, bârfa şi ura puritanilor şi ipocriţilor s-a încheiat 
la 16 aprilie 1689. 

William de Orania, prinţul olandez care devenise monarh al Angliei 
nu a plăcut-o pe doamna Behn. Totuşi, deşi a fost socotită o femeie 
răutăcioasă şi scandaloasă, a fost înmormântată în Westminster 
Abbey. 

— Cum s-a întâmplat? Să fiu înmormântată între cei mai mari 
dintre cei mari? Eu? 

— Pe vremea mea, nimeni n-a ştiut de ce, a spus Frigate. 


— Nici pe vremea mea, a adăgat Burton. Ar trebui să resuscităm 
vreun contemporan de-al tău ca să aflăm motivele. 

— Lui Byron i s-a refuzat dreptul de a fi înmormântat în 
Westminster Abbey, a spus Frigate. L-au socotit prea blasfemator şi 
imoral ca să i se acorde o asemenea cinste. Totuşi, tu ai reuşit. 

— Şi mie, a spus Burton. Şi mie mi s-a refuzat onoarea. O meritam 
mai mult decât mulţi dintre cei înhumați acolo, dar Negrul Dick nu 
trebuia primit între zidurile sfinte. 

Aphra avusese parte de multe perioade nenorocite şi 
înspăimântătoare pe Valea Fluviului, dar viaţa aproape că merita 
trăită. Nu era nici o plăcere în a fi mort. Aşadar, acum se afla în Turn 
şi tocmai se despărţise de un alt amant. Poate avea să convieţuiască 
din nou cu De Marbot, deşi, în acele momente, nu i se părea plauzibil. 
Va vedea. Pentru că nu avea de gând să rămână singură multă vreme. 

Peter Jairus Frigate nu a lenevit cât a aşteptat construirea micii sale 
lumi. A constatat că nu dorea să întrerupă cu desăvârşire „filmul 
memoriei”. Era prea curios în legătură cu propriul lui trecut, avea de 
lămurit multe întrebări la care nu credea că ar fi putut găsi vreodată 
răspuns. Cu toate că va suferi văzându-şi trecutul, era hotărât să rabde 
orice durere. Acum, ca şi atunci. De aceea, a îndepărtat vopseaua de 
pe un perete din apartamentul lui şi a început să-şi petreacă o oră 
acolo în fiecare zi. În momentul când apărea în faţa ecranului, trecutul 
se trezea la viaţă, pe care o vedea şi auzea. 

Experimentând, a descoperit ceva: computerul nu insista să-i 
prezinte totul potrivit programului. Dacă cerea o anumită perioadă, 
asta primea. 

De asemenea, computerul sincronizase un ceas cu ora din amintirea 
subiectului. Dacă Frigate ştia la ce dată se petrecuse un eveniment, 
pentru că se uitase în calendar ori cineva menţionase data, computerul 
alegea exact acel eveniment. În caz contrar, trebuia să estimeze data 
aproximativă şi efectua o scanare, întâi pentru zonă, iar apoi pentru 
dată. 

După cum a putut constata curând, în „film” existau numeroase 
goluri. A cerut o dată la întâmplare, 27 octombrie 1923. Pe atunci, îşi 
făcea de lucru încercând să-şi analizeze viaţa. Ziua aceea rămăsese 
albă, în memorie nu-i rămăsese nici o amintire. 

Computerul i-a explicat şi motivul. 

În celulele lui de memorie nu exista suficient spaţiu pentru a 
înmagazina întreaga viaţă. Un mecanism din complexul mnemotehnic 
ştergea ce i se părea lui nesemnificativ, lăsând astfel mai mult spaţiu 
pentru lucruri importante. Deseori însă, inconştientul considera demn 


de a fi memorat ceea ce conştientul socotea lipsit de importanţă. 

Wathanul trebuia să fi reţinut toate experienţele de viaţă ale 
individului. Nimic nu era lăsat neînregistrat. Această teorie nu a putut 
fi confirmată deoarece, deocamdată, nu s-a reuşit examinarea vreunui 
wathan. Exteriorul său strălucitor şi multicolor a rămas invulnerabil la 
studiere. Ca şi Sfinxul, era frumos şi inspira teamă şi respect, dar a 
rămas mut. 

Computerul a calculat că până în acel moment trăise 55.188.000 
minute. Dintre acestea, 22.075.200 de minute erau disponibile pentru 
vizionare. Cifra era totalul, dar nu însemna că fiecare minut putea fi 
derulat integral. Existau multe fragmente ţinute la păstrare. Dacă 
Frigate ar fi ţinut să ştie câte fragmente şi cât de lung era fiecare 
dintre ele, putea primi informaţia de la computer. Dar nu dorea să 
afle. 

— Şaizeci şi cinci la sută din filmul vieţii mele a ajuns pe masa de 
montaj, a mormăit. lisuse! Dacă mă aşez să urmăresc tot filmul, de la 
un capăt la celălalt, mi-ar trebui 15.330 de zile de câte 24 de ore. Ar 
însemna patruzeci şi doi de ani. 

Cum reuşea creierul uman, cantitatea aceea mică de materie 
cenuşie, să conţină atâtea amintiri, atâtea informaţii, atâtea milioane, 
probabil chiar miliarde de kilometri de film? 

Frigate a rugat computerul să-i arate unitatea de stocare în care se 
găsea „filmul”. Îndatoritor, acesta i-a făcut pe plac, iar Frigate a văzut 
pe ecran o sferă gălbuie de mărimea unei afine. Care era plină doar pe 
jumătate. 

Ţinea cel mai mult să vadă o perioadă foarte timpurie din viaţa lui — 
dar ar fi vrut în acelaşi timp să evite asta. Avea în jur de un an şi trăia 
într-o casă din North Terre Haute, Indiana. Bunica din partea mamei 
se afla atunci în vizită la ei, venind tocmai din Kansas City, Missouri, 
să-şi ajute fiica la creşterea sugarului. Frigate avea impresia că bunica 
îl maltratase cât îi purtase de grijă. Credea că femeia nu făcuse asta 
pentru că ar fi fost crudă ori sadică, ci pentru că-şi ieşea din pepeni cu 
multă uşurinţă. Îşi baza speculaţia pe viziunile pe care le avea despre 
ea în cursul unor şedinţe de tratament cu un psihanalist din Beverly 
Hills. În timp ce încerca să-şi sondeze amintirile din copilărie, se 
convinsese că bunica îl tratase într-un anumit fel pentru a-l face să 
devină ascultător, supus şi temător. Ori că ea pusese bazele acestor 
atitudini care se vădiseră în mod pregnant în adolescenţă. 

Evident, psihanalistul nu dăduse prea multă crezare afirmațiilor, dar 
îi îngăduise să facă efortul de a-şi aminti. Probabil că analistul studia 
posibilitatea de a încerca să arunce vina pe bunică. 

Şovăitor, Frigate a derulat filmul cu mare viteză, până a localizat 
perioada exactă în care bunica îl avusese în grijă. 

A avut nevoie de o săptămână să ajungă la convingerea că se 


înşelase. Desigur, nimic din purtarea bunicii nu justifica nici pe 
departe închipuirea lui. 

Pentru că era vorba de o închipuire. Bunica nu-l zdruncinase, nici 
nu răcnise la el, nici nu-l plesnise ca să nu mai plângă şi nici nu-l 
maltratase în vreun fel. Se văicărise doar către sine din cauza 
plânsetelor, dar Frigate nu înţelegea decât vreun sfert din spusele ei, 
deoarece, de obicei, ea vorbea singură în germană. Ar fi putut cere 
computerului să îi traducă, dar nu s-a mai deranjat. La vârsta aceea, 
nu ar fi fost afectat de ce se vorbea în preajma lui, ci de felul în care 
se rosteau cuvintele. Tonul nemulțumirii nu ar fi însemnat mare lucru 
pentru el, deoarece femeia nu îi spunea copilului că era nemulțumită 
de el. Şi îi cântase cântece de leagăn în germană, deşi nu-l ţinuse mult 
în braţe. 

„Ei, la naiba! şi-a zis Frigate. Altă teorie infirmată. Pesemne voi 
descoperi că deficienţele de caracter se datorează mai curând 
predispoziţiilor genetice, decât mediului familial.” 

I-a povestit lui Nur despre căutările lui. Micuţul maur a râs. 

— Nu trecutul contează, ci prezentul. Nu poţi acuza trecutul pentru 
eşecurile şi slăbiciunile tale din prezent. Momentul prezent există 
pentru ca tu să schimbi ce ai fost şi ce eşti. 

— Da, dar filmul memoriei reprezintă un instrument psihanalitic 
extraordinar, a spus Frigate. Mare păcat că el nu a existat pe Pământ. 
Pacientul şi medicul ar fi reuşit să exploreze orice zone care dădeau 
naştere unor îndoieli, limpezind astfel toate problemele. Pacientul ar fi 
putut vedea ce s-a întâmplat în realitate, reuşind să separe adevărul de 
închipuire, nesemnificativul de semnificativ. 

— Se poate. Dar nu neapărat. Acum ştii ce eşti. Măcar aşa s-ar 
cuveni, dacă nu cumva te autoamăgeşti, fiindcă se poate întâmpla. 
Partea bună a acelui film al memoriei este că îţi spulberă imaginea pe 
care ţi-ai făcut-o despre tine, demonstrându-ţi că te-ai înşelat când 
socoteai că ai perfectă dreptate. Ori te poate convinge că ceilalţi nu 
erau chiar monştri sau egoişti când te-au tratat într-un anumit fel. Ori 
ti-ar arăta situaţiile când s-au purtat monstruos sau egoist. Cu toate 
acestea, pe lângă satisfacerea curiozităţii, iar acest lucru poate fi 
foarte dureros şi umilitor, ori pe lângă satisfacerea dorinţei de a vedea 
chipurile pe care le-ai iubit sau urât cândva, filmele nu reprezintă 
decât o pierdere de vreme. Prezentul e cel care contează, el este piatra 
de hotar de pe care faci saltul spre viitor. Ce ai fost şi eşti nu 
reprezintă ce trebuie să devii. Eviţi să întreprinzi ceva în privinţa 
prezentului prin scufundarea în trecut. Trecutul trebuie să fie doar o 
lumină proiectată spre viitor. Ori un etalon al progresului făcut. Doar 
atât. 

— Tu nu te uiţi la filmul memoriei tale? l-a întrebat Frigate. 

— Nu. Nu mă interesează. 


— Nu vrei să-ţi vezi părinţii, pe vremea tinereţii lor, prietenii de 
joacă. 

Nur s-a lovit uşor cu palma peste frunte. 

— Sunt cu toţii aici. Îi pot face să reînvie oricând doresc. 

— Păi, dacă filmul este o pierdere de vreme, atunci de ce s-a îngrijit 
necunoscuta să îl vedem în fiecare clipă cât suntem treji? 

— Nu necunoscuta a hotărât. Ea a aranjat ca noi să putem vedea 
filmul memoriei doar dacă dorim. Şi-a dat seama că există 
posibilitatea ca noi să vopsim pereţii, ca să blocăm imaginile. Poate că 
vopsind pereţii am picat un test. 

— Şi care ar putea fi pedeapsa pentru ratarea testului? 

Nur a ridicat din umeri. 

— Cred că pedeapsa şi-o stabileşte fiecare. Este neputinţa de a 
progresa. 

— Dar ai afirmat că nu ai nevoie să-ţi vezi trecutul. 

— Întocmai. Dar eu nu semăn cu tine sau cu ceilalți. 

— Asta nu e cumva aroganță? 

— Aroganţa unuia este realismul altuia. 

— Voi, cei de credinţă sufistă vă croiţi drum prin viaţă cu ajutorul 
proverbelor, a spus Frigate. 

Nur s-a mulţumit să zâmbească. Asta l-a făcut pe american să se 
simtă ca şi cum ar fi ratat examenul. O vreme, suferise crezând că îl 
trădase pe Nur — dar şi pe sine — pentru că renunţase să-i mai fie 
discipol. Îşi pierduse credinţa în propria capacitate de a atinge statutul 
superior al lui Nur ca stăpân pe sine, eliberat de nevroze şi slăbiciune, 
întotdeauna logic, însă înţelegător. Pur şi simplu nu reuşise. De aceea, 
decât să dea greş şi să se simtă umilit când Nur l-ar fi descărcat de 
obligaţii, respingându-l, Frigate preferase să renunţe a mai fi 
discipolul lui. 

— Un sufist nu se teme de eşec, spusese Nur. 

— Dar dacă mă răzgândesc şi te rog să mă iei din nou ca discipol? 

— Vom vedea. 

— Am abandonat o mulţime de lucruri, ori am fost silit să renunţ la 
ele. Dar am revenit mereu şi am încercat să repar situaţia. 

— Cred că ar fi vremea să renunţi la obiceiul ăsta de a abandona şi 
relua. Trebuie să-ţi creezi un elan psihic pentru a nu mai da bir cu 
fugiţii chiar atât de uşor. 

— Cei mari, poate. 

— Ce vrei să spui? 

Frigate nu şi-a dat seama, iar asta l-a iritat. 

— Încă nu ai învăţat, nici după o sută treizeci şi doi de ani să-ţi 
combini tendinţele contrarii pentru a deveni un tot care să funcţioneze 
fără probleme, îi spusese Nur. Ai avut mereu în străfundurile fiinţei o 
latură conservatoare, lucru care nu este nicidecum rău în sine, şi o 


latură liberală, ceea ce nu e deloc rău. Mai sălăşluieşte în tine o 
tendinţă spre laşitate şi alta spre curaj. Urăşti şi te temi de violenţă, 
însă ai în tine unele elemente de violenţă, ceea ce reprezintă persoana 
pe care ai încercat să o reprimi. Nu ştii să-ţi faci violenţa să devină 
creatoare, cum să o controlezi astfel încât ea să te conducă pe calea 
cea bună. Tu... 

— Spune-mi şi ceva ce nu ştiu, îl îndemnase Frigate, apoi se 
îndepărtase. 

Se alegea câteodată cu predici filozofice asemănătoare din partea lui 
Li Po. Chinezului îi plăcea să-i vorbească despre procesul de 
„rotunjire”, adică transformarea persoanei într-un om „deplin”. În care 
ying şi yang, caracteristicile pozitive şi cele negative să coexiste în 
echilibru. Numai că, după părerea lui Frigate, Li Po nu era câtuşi de 
puţin echilibrat. Îi admira energia şi creativitatea poetică, precum şi 
înţelegerea şi încrederea în sine, stăpânirea mai multor limbi străine şi 
curajul lipsit de orice umbră de teamă. Pe de altă parte -— fiecare om 
era ambidextru în mai multe sensuri —, Li Po manifesta o tendinţă 
excesivă de a domina, era prea mult preocupat de sine şi nu reuşea 
nicidecum să priceapă că respectivele calităţi îl făceau să devină 
deseori obositor şi supărător. Pe de altă parte, bea prea mult, deşi 
Frigate nu mai cunoscuse unul asemenea lui. 

Considera că, în ciuda superiorității, Li Po nu avea şanse mai mari 
decât el să Continue. Adevărat, dintre cei opt, doar Nur, probabil 
Aphra Behn şi Alice erau în acele momente candidaţi promiţători la 
şansa de a Continua. Ceea ce putea fi sau nu de dorit. Teoria spunea 
că o asemenea stare reprezenta țelul final şi deplinătatea, deoarece 
putea fi atinsă doar de cel ce era perfect sau aproape perfect din punct 
de vedere etic. Wathanul unei asemenea persoane dispărea din toate 
detectoarele şi astfel, cel puţin aşa suna raţionamentul, era absorbit în 
Capul-lui-Dumnezeu sau Dumnezeu sau Allah sau cum doreai să-i 
spui. 

Teoria mai susţinea că wathanul devenea atunci o parte a 
Creatorului, pierzându-și individualitatea şi trăind din acel moment 
înainte o eternitate a exazului. Un extaz de nedescris, imposibil de 
cunoscut în stare fizică. 

„De unde să ştiu eu, s-a gândit Frigate, dacă nu cumva wathanul 
dispare pur şi simplu? Se evaporă ca o capsulă celulară? E un lucru pe 
care să ţi-l doreşti cu fervoare? Prin ce se deosebeşte starea asta de 
aceea de mort? Eu cred că există şi lucruri bune ce se pot spune despre 
moarte. Scapi de cunoaştere, de griji, de suferinţe fizice şi mentale, nu 
te mai sinchiseşti de frustrări şi înfrângeri, de singurătate. Unde îţi 
este, moarte, boldul tău?o;,, 

Dar moartea nu are nici un bold. Pe de altă parte, ea nu are nici o 
energie. 


Câştigi ceva, pierzi ceva. Aceasta era legea imuabilă, economia 
neschimbată a universului. 

„Să fi devenit paranoic? Trăiesc un mare joc al înşelătoriei? În ce 
scop? Un înşelător se aşteaptă să câştige ceva. Cine ar scoate vreun 
profit dintr-o asemenea situaţie? Şi ce-ar fi de câştigat?” 

Uneori, gândurile lui învolburate îi umflau creierul, ori asta era 
senzaţia, până când avea impresia că ţeasta lui, ca un balon supus 
unei presiuni insuportabile, avea să plesnească. Poate pentru că şi 
gândurile îi erau prea încinse. 

„După o sută treizeci şi doi de ani, s-ar cuveni să fi devenit mai 
înţelept, şi să nu mă las antrenat într-o asemenea stare. Oare o să trec 
de clasa întâi?” 

Începător în viaţă, cel înţelept-ridicol, nu a fost în stare să urmeze 
sfatul lui Nur de a se debarasa de asemenea gânduri, de a le lepăda ca 
şi cum ar fi fost balastul care, odată aruncat, face un balon să se 
ridice. În loc să procedeze astfel, el le dădea deoparte, trimiţându-le 
pe vreo linie secundară a Marilor Căi Ferate P.J. Frigate, devenind 
pentru o vreme mecanic al trenului expres Pietrele-Potir-de-pe-Fluviu. 

Descoperise ceva ce Loga, Eticul, nu menţionase, deşi sigur ar fi 
făcut-o dacă ar fi trăit ceva mai mult. Mai precis, faptul că pietrele 
potir de pe malurile Fluviului nu erau doar dispozitive care, prin 
descărcări electrice, asigurau energia ce se convertea în hrană şi 
băuturi, precum şi în diverse bunuri pentru locuitorii Văii. Ele erau şi 
echipamente de observare, maşinării de spionat fapte şi vorbe. Orice 
persoană din Turn putea să îi vadă şi audă pe oamenii din raza de 
acoperire a fiecărei pietre-potir. 

După ce descoperise acest lucru, Frigate şi-a satisfăcut curiozitatea 
până a ameţit, devenind confuz. A scanat Valea de pe malul drept cu o 
frecvenţă de o piatră-potir la fiecare două secunde, începând cu prima 
din zona polară. După o vreme, dându-şi seama că în acest ritm îi vor 
trebui două sute treizeci şi două de zile ca să ajungă de la un capăt la 
celălalt, a început să sară din douăzeci în douăzeci de pietre-potir, 
urmărind cu pornire de la cea de-a douăzeci şi una timp de zece 
secunde. În acest fel, imaginile trupurilor umane şi ale Fluviului, 
câmpiei şi munţilor au început să se vadă mai clar, nu doar ca un 
vârtej. Chiar şi aşa, tot a ameţit uşor după o oră. Trebuia să-şi 
abandoneze planul de a vedea defilând întreaga umanitate, şi să 
observe totul din doar două treceri. Ba nu, aici se înşela. În Vale nu se 
mai aflau peste optsprezece miliarde de oameni; mulţi fuseseră retraşi, 
deocamdată, în evidenţele computerului şi în puţul unde se aflau 
wathanii. Însă şi aşa numărul celor prin dreptul cărora trebuia să 
treacă era ameţitor. 

„Mereu prea impresionant, Frigate, şi-a zis el. Numai că tu nu eşti 
suficient de mare. Ambiţia ta o ia cu un an-lumină înaintea 


capacităţilor. Imaginaţia ta e ca Sleipnir, bidiviul cu opt picioare al lui 
Odin, numai că tu, ca şi Odin, ai căzut de pe el cu o mie de leghe mai 
înainte. 

Îi era greu să stabilească naționalitatea oamenilor pe care îi vedea. 
În afara celor goi-puşcă, şi din aceştia erau extrem de mulţi, toţi îşi 
purtau prosoapele drept kilturi sau feşe de picioare, iar femeile 
foloseau bucăţi de pânză mai mici şi mai subţiri drept sutiene. De 
obicei rasa era identificabilă, deşi în unele cazuri nu era sigur. Unele 
chipuri erau clar mediteraneene, spanioleşti, italieneşti, greceşti, 
arăbeşti şi aşa mai departe. Cu toate acestea, era posibil să se şi înşele. 

Limba reprezenta o cheie, dar existau mii de limbi pe care nu le 
putea identifica nici măcar dacă le-ar fi ascultat vorbite. Pe de altă 
parte, mai toţi oamenii vorbeau esperanto sau diverse dialecte ale 
acesteia. 

După două ore de observare, a obosit. 

„La naiba! Să trecem de la colectiv la personal.” 

Cum în apropierea pietrei unde s-a oprit nu a văzut pe nimeni care 
să-i atragă atenţia, a mutat punctul de observaţie cu câte o piatră spre 
sud, făcând câte o pauză de douăzeci de secunde la fiecare. Se făcuse 
deja după-amiază, iar oamenii de pe malul drept mâncaseră de prânz 
şi acum îşi omorau timpul. Unii stăteau în picioare, alţii jos, şi 
discutau. Unii practicau diverse jocuri. Mulţi înotau sau pescuiau. O 
parte dintre ei se retrăseseră în colibe, astfel rămânând ascunşi 
privirii. Cei aflaţi pe o rază de o sută de metri puteau fi văzuţi de 
aproape, dar şi auziţi. Piatra, la fel ca o cameră de televiziune, avea 
putinţa de a mări anumite detalii şi era dotată cu amplificatoare 
direcţionale de sunet. 

Computerul putea de asemenea arăta ceea ce oamenii nu reuşeau să 
vadă. Pe ecranul lui Frigate au apărut, în deplina lor splendoare 
multicoloră, wathanii anexaţi de capetele oamenilor, rotindu-se 
deasupra creştetelor. Avea deja suficientă experienţă ca să-şi dea 
seama dintr-o privire când un wathan prezenta culori „rele” sau o 
structură nefericită, deşi acest lucru nu însemna neapărat „rău”. 
Benzile late de negru şi roşu puteau indica slăbiciuni ale caracterului, 
dar şi trăsături „rele”. Variaţiile în intensitate, precum şi răsucirea lor 
reflectau tensiunile emoţional-mentale, dar şi modificările ce se 
petreceau în conştiinţă şi în subconştient. O persoană bolnavă putea 
avea mult negru în wathan. Acea entitate nu putea fi interpretată cu 
uşurinţă; doar o persoană foarte instruită sau computerul putea 
analiza în mod corect un wathan, dar chiar şi atunci evaluarea putea fi 
eronată. 

în acel moment, privirea i-a fost atrasă de un bărbat al cărui wathan 
era aproape complet negru cu roşu, având pe ici, pe colo, câte o 
licărire violetă. Era alb, de aproape un metru optzeci înălțime, bine 
clădit, blond, cu ochi albaştri şi, dacă faţa lui nu ar fi fost îmbujorată 
şi distorsionată, ar fi arătat destul de atrăgător. Striga în engleză la o 
femeie mult mai scundă, care părea speriată. Cu ochii holbaţi de 
teamă, se tot trăgea îndărăt, în vreme ce, amenințând-o cu pumnii, 
bărbatul se îndrepta spre ea. Cu toate că vorbea foarte rapid şi 
înghițind silabele, astfel încât nu a reuşit să înţeleagă prea bine ce 
spunea, Frigate şi-a dat seama că o acuza de infidelitate. Oamenii din 
jur îi urmăreau temători, dar nimeni nu făcea vreo încercare de a 
interveni. 

Pe neaşteptate, wathanul bărbatului s-a înnegrit complet, iar el a 
reuşit să o prindă pe femeie de părul lung, şi s-a apucat să o lovească 
cu pumnul drept. Ea s-a lăsat moale în genunchi şi a încercat să-şi 
ducă palmele la faţă drept apărare. Smucind-o cu sălbăticie de păr, a 
izbit-o cu pumnul în creştet, după care a lovit-o peste nas şi gură. Ea a 
tăcut şi s-a înmuiat, ţinută fiind doar de păr. Din gura cu buzele 
sparte, sângera; iar câţiva dinţi i-au căzut în băltoaca de sânge formată 
pe iarbă. 

Câţiva bărbaţi au sărit asupra lui şi l-au tras deoparte, deşi el încă 
nu-şi vărsase toată furia. Femeia a rămas nemişcată la pământ. 

Dintr-o colibă a venit în goană un bărbat, care s-a oprit când a ajuns 
lângă femeie, a îngenuncheat şi, gemând, a ridicat-o în braţe. A 
legănat-o vreme de câteva momente, apoi a lăsat-o cu blândeţe înapoi 
pe pământ, s-a ridicat şi a pornit înapoi spre colibă. Ceilalţi l-au 
eliberat pe bărbatul care o lovise pe femeie, iar acum acesta îşi cerea 
iertare pentru violenţa lui. Era o stricată, o târfă, o destrăbălată, dar 
rămânea femeia lui, şi el nu-i îngăduia să se culce cu altul. Merita 
corecţia pe care i-o administrase. Ba mai mult. În ce-l privea pe Tracy, 
bărbatul care o avusese pe femeia lui, el, Bill Standish, avea să îl ucidă 
la vremea cuvenită. 

— Dacă o să faci asta, i-a spus unul dintre bărbaţii care îl ţinuse, o 
să termini în ştreang. Dar o să fii spânzurat oricum. 

Bărbatul care se retrăsese în colibă a apărut cu o suliță cu vârf de 
piatră şi a pornit la atac. Standish l-a văzut şi a rupt-o la goană către 
Fluviu. Cel care îl ameninţase cu spânzurătoarea a răcnit la Tracy să 
lase jos sulița, dar acesta nu l-a luat în seamă. A ocolit grupul în fugă 
şi a azvârlit sulița, al cărui vârf i-a pătruns lui Standish în spate, în 
apropiere de omoplat. S-a prăbuşit pe burtă în apa mică, dar s-a zbătut 
să se ridice, a întins mâinile spre spate şi a reuşit să prindă între ele 
capătul suliţei. Tracy s-a aruncat asupra lui şi l-a doborât. Câţiva 
dintre bărbaţi au alergat către cei doi, prinzându-l de braţe pe Tracy, 
care răcnea, şi îndepărtându-l. Deja livid, Standish, cu gura căscată de 


efort, şi-a smuls vârful de cremene din spinare. Până să apuce restul 
bărbaţilor să-l oprească, a înfipt vârful de piatră în pântecul lui Tracy. 

Frigate a trăit o senzaţie de vomă, dar a reuşit să urmărească drama 
până la capăt. Avea anumite planuri în ce-l privea pe Standish. 

Unul dintre bărbaţii care fugiseră după Standish avea în mână o 
bâtă mare de lemn de stejar. L-a izbit cu ea în cap. Standish a părut că 
se topeşte din picioare şi s-a prăbuşit în apă. Câţiva l-au târât afară, 
aducându-l la mal, dar capul i se bălăbănea fără viaţă. Unul dintre 
bărbaţi l-a examinat şi, ridicând ochii spre cer, a zis: 

— Ben, nu trebuia să-l loveşti atât de puternic. A murit. 

— Şi-a căutat-o cu lumânarea. Oricum îl înălţam în ştreang. 

— Nu puteai şti sigur dinainte. 

— Standish merita din plin să moară, a spus un altul, iar cei din 
grup l-au aprobat. 

Frigate îşi dăduse seama înaintea tuturor celorlalţi că Standish 
murise. Văzuse wathanul dispărând, smuls de acolo de neîntrecuta 
prestidigitatoare care este moartea. 

A oprit filmul cu scena aceea şi a cerut computerului să fixeze 
imaginea pe wathanul lui Standish. 

Acest lucru nu era tocmai uşor deoarece acesta murise de foarte 
scurtă vreme. În decurs de două minute alţi şaptesprezece wathani 
ajunseseră în put. 

Frigate a rugat computerul să îi spună dacă Standish mai fusese ucis 
înainte. Computerul i-a răspuns că mai murise de trei ori pe Lumea 
Fluviului. 

Oare computerul scanase şi înregistrase vreo amintire de-a lui 
Standish din aceste perioade de viaţă? 

După ce i-a explicat ce este violenţa, Frigate i-a cerut computerului 
să verifice sumar toate perioadele de violenţă din viaţa lui Standish. 

— Începând cu vârsta de cincisprezece ani, a precizat el. 

Asta însemna că întâi trebuia stabilit momentul când Standish 
avusese acea vârstă. Computerul a făcut o analiză, însă i-a luat o oră 
să localizeze perioada care să ofere dovada clară. Din fericire, în 1965 
familia sărbătorise ziua de naştere a lui Standish. (Asta însemna că se 
născuse în 1950, a concluzionat Frigate.) A cerut să i se deruleze 
filmul petrecerii. Mama lui Standish era o femeie şleampătă, foarte 
grasă şi scundă, tatăl era un bărbat burtos cu faţa congestionată. 
Amândoi abia se ţineau pe picioare de beţi ce erau. În aceeaşi stare 
ajunseseră şi oaspeţii, dintre care mulţi erau colegi de şcoală cu 
Standish. În casă domnea mizeria, iar mobilierul sărăcăcios arăta 
jalnic. Potrivit unor remarci făcute de un invitat, tatăl era un dulgher 
care nu se prea omora cu munca. Spre seară, Standish a vărsat de-a 
valma tot ce vârâse în el: bere, crochete şi sendvişuri bolognese, iar 
petrecerea s-a isprăvit când părinţii au început să-şi arunce insulte şi 


obscenităţi. Se părea că mai aveau puţin şi se luau la păruială, dar 
Frigate a oprit derularea filmului. 

I-a explicat computerului că era un exemplu de violenţă verbală. El 
voia să vadă violenţă fizică. După aceea, Frigate s-a dus la întrunirea 
de seară, ţinută în apartamentul lui Li Po. Computerul a continuat 
căutarea, care se limita deocamdată la o perioadă de zece ani, 
cuprinsă între 1965 şi 1975. 

La petrecere, Frigate a aflat că şi alţii desfăşurau căutări. De pildă, 
Alice încerca să-şi descopere cei trei fii, părinţii, dar şi fraţii şi 
surorile. 

— Ai de gând să-i resuscitezi? a întrebat-o Frigate. 

Ea l-a privit cu ochi întunecaţi, în care el a descoperit tulburarea. 

— Sinceră să fiu, nu ştiu. Cred că doar aş vrea să mă asigur că sunt 
bine. Adică, fericiţi. Sigur, s-ar putea ca unii dintre ei să fie morţi. Şi 
atunci... 

Prin asta dădea de înţeles că cei înscrişi în evidențe, având wathanii 
în puţul central, nu puteau trăi din nou decât dacă îi resuscita ea. Însă 
nu ştia precis ce efect ar avea prezenţa lor asupra ei, modul cum o vor 
privi. Sau care va fi reacţia lor faţă de ceea ce devenise ea. Şi ce vor 
crede dacă ar afla că ea convieţuise cu acel om mârşav, Dick Burton? 

Pe de altă parte, revederea dintre părinţi şi copii putea crea 
momente de nefericire. Părinţii aveau obiceiul de a-şi domina copiii, 
asta fiind o regulă pe vremea când trăise Alice. Acolo însă nu se 
evidenţiau semne ale vârstei, părinţii arătau la fel de tineri ca 
odraslele. În plus, după o separare atât de îndelungată, atât părinţii, 
cât şi copiii erau schimbaţi în mod considerabil. Practic, între ei se 
căsca o prăpastie uriaşă cât lumea, pe care puţini o puteau traversa. 

Cu toate acestea, Alice îşi iubise mama, tatăl, fiii, fraţii şi surorile. 

Frigate a observat că nu a adus deloc vorba de fostul soţ, Reginald 
Gervis Hargreaves. A păstrat şi el tăcerea. 

— Şi n-ai reuşit până acum? a întrebat. 

Alice a sorbit o gură de vin din cupa de cristal gravat şi i-a răspuns: 

— Nu. Am comunicat computerului numele, data deceselor, mai 
puţin data morţii fiului meu Caryl. N-o ştiam, dar sunt convinsă că aş 
putea găsi în evidențe o carte sau vreun ziar care să mă lămurească, şi 
mă uit şi la fotografiile pe care computerul le compară cu fişierele lui. 
Toate astea durează, înţelegi? Dacă vreunul dintre ei figurează în 
evidente, vor fi găsiţi. Dar dacă trăiesc, există prea puţine şanse de a fi 
localizaţi. Computerul poate efectua o scanare la pietrele-potir. Cu 
toate astea, dacă ai mei nu sunt în apropierea pietrei în timpul 
scanării, nu vor fi găsiţi. Şi poate nici dacă sunt prin preajmă. 

„Dacă nu-i găseşti, a gândit Frigate, o să fii scutită de răspunderea 
pentru resuscitarea lor.” 

— Dar pe Lewis Carroll, adică pe domnul Dodgson, l-ai căutat? a 


întrebat. 

— Nu, i-a răspuns ea sec, şi nu a mai comentat, iar Frigate şi-a dat 
seama că ar fi fost ofensată dacă i-ar fi cerut o explicaţie. 

Frigate a plecat de la „bairam” şi s-a dus în apartamentul lui. În loc 
să se culce, a derulat alte câteva scene din trecutul lui Standish. 
Acestea l-au tulburat în asemenea măsură încât după aceea nu a putut 
adormi. Standish era un bărbat josnic, brutal, murdar, ticălos şi lipsit 
de inteligenţă. Cu toate acestea, două zile după aceea, Frigate s-a 
îngrozit atât de mult, încât a renunţat o vreme să mai urmărească acel 
film al amintirilor. 

Standish era de obicei şomer, şi trăia împreună cu sora lui şi fiica 
acesteia într-un apartament dintr-un oraş situat în Vestul Mijlociu al 
Americii. Sora lui avea douăzeci şi unu de ani, şi ar fi fost atrăgătoare 
dacă s-ar fi spălat mai des şi ar fi dat vreun semn de inteligenţă. Fiica 
ei de trei ani era blondă, cu ochi albaştri, şi ar fi fost frumoasă dacă 
nu s-ar fi îngrăşat din cauză că se îndopa cu mâncare proastă şi bea 
enorm de mult Cola. În acea amintire, Frigate urmărea interiorul 
sărăcăcios al sufrageriei prin ochii lui Standish. Maizie, sora lui, stătea 
pe o canapea deşelată şi bea bere. Pe jumătate ascunsă de un scaun 
dintr-un colţ, fetiţa se juca cu o păpuşă zdrenţuită. Din când în când, 
Frigate vedea cutia de bere pe care Standish o ţinea în mână. 
Judecând după ceea ce discutau, cei doi adulţi păreau să bea bere de 
dimineaţă. 

— Unde-i Linda? a întrebat Standish, uitându-se în jur cu ochi 
lăcrimoşi. 

— Uite-o colo, a spus Maizie şi a făcut un semn cu mâna spre scaun. 

— Mda. Vino aici, Linda! a strigat Standish. 

Reticentă, fetiţa a ieşit de după scaun ţinând păpuşa la piept. 
Standish şi-a desfăcut şliţul, scoţându-şi penisul din pantaloni. 

— Linda, ai mai văzut aşa ceva? 

Fetiţa s-a tras înapoi. Bărbatul a răcnit la ea să stea pe loc. Nesigură 
pe picioare, Maizie s-a ridicat de pe scaun. 

— Ce mama dracu! faci? 

— O să i-o pun Lindei. 

Frigate a simţit că i se face rău, dar a continuat să privească, în timp 
ce greaţa îi urca din stomac. Maizie a continuat să se certe cu fratele 
ei, dar în cele din urmă a zis: 

— Ei, ce dracu', la o adică tot trebuie să o facă într-o bună zi. Ce mi- 
e acum sau mai târziu. 

— Da, vezi că ştii? Şi tu ai fost înţepată când aveai şapte ani, nu? 

Maizie nu i-a răspuns, iar Standish a zis: 

— Linda, vino aici. 

Văzând că fetiţa clatină din cap, el a urlat la ea: 

— Vino la mine, ce dracu'! Vrei ca unchiul Bill să-ţi mai tragă o 


bătaie ca seara trecută? Vino odată! 

Frigate nu a mai suportat să privească. A oprit filmul. Tremurând de 
furie neputincioasă, a cerul computerului să ruleze filmul cu trei zile 
mai târziu. Şi aşa a văzut, prin ochii lui Standish, celula în care fusese 
închis. Era cu alţi doi deţinuţi şi se lăuda cum se distrase cu fetiţa 
surorii lui. 

— Micuța ticăloasă voia, aşa că i-am dat ce a cerut. E ceva rău în 
asta? 

— Sărmana fetiţă, a murmurat Frigate. Dumnezeule! 

Computerul rămăsese blocat pe înregistrarea lui Standish. Frigate 
trebuia doar să dea instrucţiuni computerului să o distrugă. Standish 
va rămâne mort pe veci, mai puţin wathanul lui, iar acela va rătăci 
orbeşte, fără ţintă, prin univers. 

Muşcându-şi buzele, tremurând, simțind că arde pe dinăuntru, 
Frigate s-a ridicat de la consolă şi a început să umble furios de colo, 
colo, bolborosind: 

— La dracu"! La dracu'! Merită aruncat în fundul Iadului! În Iad cu 
el! 

În cele din urmă, s-a repezit la consolă şi a urlat: 

— După ce-ţi dau codul, să-l distrugi pe Standish! 

Însă asta presupunea şi alte lucruri. Trebuia să identifice evidenţele 
individului potrivit codului computerului, să confirme de trei ori că 
dorea să distrugă datele şi să stabilească un cod. 

— Dar pe moment vreau ca Standish să rămână suspendat, a cerut 
Frigate. 

Câteva ore mai târziu, fără nici un motiv raţional, a trăit un 
sentiment de ruşine. Cine era el să-i judece pe alţii? Cu toate astea... 
cel care violează un copil... merita să fie trecut în uitare. 

În ziua următoare, şovăitor, i-a povestit lui Nur ce făcuse. 

Maurul a ridicat din sprâncene şi a zis: 

— Îţi înţeleg furia. Nu am văzut scenele, dar şi eu sunt îngreţoşat şi 
scârbit. Individul pare să o fi apucat pe o cale fără întoarcere şi a 
dovedit că nici aici nu e cu nimic mai bun decât pe Pământ. Dar are 
timp să devină un om mai bun. Îmi dau seama că nu crezi posibil aşa 
ceva, şi probabil că ai dreptate. Totuşi, Eticii au oferit tuturor suficient 
timp ca să se mântuiască, iar Loga a prelungit perioada. Indiferent ce 
sentimente nutreşti, nu trebuie să intervii. 

— Nu merită să mai apară între oameni. 

— Nu merită, probabil, nici să rămână cu el însuşi. Dar va apărea. 
Pe tine te mână acum doar dorinţa de răzbunare. Lucru de înţeles. 
Însă nu avem voie, există şi un motiv. 

— Ce motiv? 

— ÎI ştii şi tu. Unii dintre oamenii cei mai ticăloşi, ce par a fi 
imposibil de salvat, s-au mântuit ca ființe umane, devenind oameni 


autentici. Uită-te la Göring. Şi sunt convins că vei găsi şi alţii dacă vei 
căuta bine. 

— Standish a murit la vârsta de treizeci şi trei de ani, a spus Frigate. 
Beat fiind, a trecut pe roşu şi a lovit în plin altă maşină. Nu ştiu dacă a 
rănit ori ucis pe cineva din celălalt vehicul, dar aş putea afla. Cred 
însă că nu are importanţă. Ceea ce contează e că n-a tras nici o 
învăţătură, nu s-a căit niciodată, nu şi-a găsit vreo vină şi nici prin cap 
nu i-a trecut să se schimbe. Şi nici nu se va întâmpla. 

— Te cunosc. Dacă faci asta, vei trăi un sentiment de vinovăţie. 

— Eticii nu au suferit de aşa ceva. Au ştiut că va veni vremea ca 
oameni precum Standish se vor condamna singuri la uitare. 

— Chiar de-ar fi justificate, indignarea şi mânia îţi întunecă mintea. 
Tocmai ai menţionat motivul pentru care nu ar trebui să te amesteci. 

— Da, dar... Eticii ne-au pus la dispoziţie doar o anumită perioadă 
de timp. Cine ne poate spune că, dacă am avea mai mult timp la 
dispoziţie decât ne-au îngăduit ei, unii nu ar reuşi să atingă ţinta? 
Poate încă un an, o lună, o zi, ar fi suficient. 

— Aşa a gândit Loga, iar el s-a amestecat în planurile celorlalţi 
Etici, şi de aceea evenimentele au luat o întorsătură neplăcută. Poate 
că am greşit trecând de partea lui Loga. 

— Acum te contrazici. 

Nur a zâmbit şi i-a răspuns: 

— Mi se întâmplă foarte des. 

— Nu ştiu ce să spun. Deocamdată, Standish este blocat. Nu mai 
poate face rău nimănui. Dar când... dacă... dacă va sosi ziua în care 
cele optsprezece miliarde de oameni vor fi resuscitaţi în Vale, eu îl voi 
dizolva. 

— Fetiţa ar trebui să facă asta. Întreab-o pe ea dacă doreşte acest 
lucru. 

— Nu pot. A murit de o boală de ficat când avea aproape cinci ani. 

— Înseamnă că a fost crescută pe Lumea Grădină. Ar putea fi Agent 
blocat în evidențe şi, deci, de negăsit. 

De ce fac eu toate astea? s-a întrebat Frigate. Din alt motiv decât cel 
evident. Trăiesc un sentiment de putere pentru că am în mână soarta 
acelei brute? Îmi face plăcere acest sentiment de putere? Nu, niciodată 
nu am ţinut la putere. Sunt prea conştient de răspunderea pe care o 
presupune. Ori ar trebui să o presupună. lar eu m-am străduit mereu 
să scap de răspunderi. În limite rezonabile, desigur. 

Poate că alţii nu ştiau sigur pe cine ar fi vrut să resusciteze pentru a- 
şi popula lumile personale, dar Thomas Million Turpin nu se număra 
printre aceştia. Fl îi dorea pe Scott Joplin, Louis Chauvin, James Scott, 


Sam Patterson, Otis Saunders, Artie Mathews, Eubie Blake, Joe 
Jordan. Şi pe mulţi alţii, cei cunoscuţi şi iubiţi de pe vremea muzicii 
ragtime, cu toţii mari muzicieni, deşi cei mai grozavi erau Joplin şi 
Chauvin. Tom cânta îngereşte la pian, dar ceilalţi doi se găseau cu trei 
cercuri mai sus în Rai, şi ţinea la ei. 

Dar femeile? Mai toate cele cunoscute pe Pământ erau târfe, însă cu 
unele se înţelesese foarte bine şi arătau grozav. Când ajunsese în Valea 
Fluviului, se îndrăgostise de o femeie pe care nu reuşise să o uite: o 
egipteancă din antichitate, pe nume Menti. Poate că se găsea în 
fişierele computerului; dacă era adevărat, atunci o putea resuscita. Au 
trecut treisprezece ani de când n-o mai văzuse, dar nici ea nu-l uitase. 
Avea trăsături de albă, dar cu un ten mai închis decât al lui, şi nu avea 
prejudecăţi în ce privea negrii. Era fiica unui negustor din Memphis, 
din Egipt, nu din Tennessee. Va pune computerul să o caute în mod 
prioritar. 

Compusese până şi o piesă pentru ea, Frumoasa mea egipteancă, pe 
care i-l va cânta după ce se va adapta la viaţa de acolo. 

Noul lui local, Rosebud, va fi aşezat exact în mijlocul lumii, pe 
nume Turpinville. Nu va semăna cu originalul, acea clădire de formă 
rectangulară de cărămidă, de pe Market Street 2220, din cartierul 
negru, rău famat, din St. Louis. Va fi un bloc de zece etaje, rotund, cu 
ziduri din aliaj de aur, doldora de diamante şi smaralde. Iar acoperişul 
va fi dintr-un aliaj de aur cu inițiala T. De la Turpin. 

Străzile din jur vor fi pavate cu dale de aur, iar în apropierea 
clădirii vor fi parcate doar automobile Rolls Royce, Cadillac, 
Studebaker, Mercedes, Stutz Bearcat, Cord. 

Micuţul oraş va avea şi alte clădiri, înalte de trei etaje, de asemenea 
făcute din aliaj de aur şi încrustate cu pietre scumpe. Va face o 
adevărată risipă de pietre. Va avea şi o fântână arteziană în faţa 
cafenelei, din care va curge whisky zi şi noapte, stropind o statuie de 
aur închinată pianului. Va face şi alte arteziene, care să împrăștie 
şampanie şi gin, dar şi lichioruri pe statuile reprezentându-i pe Joplin, 
Chauvin şi Turpin. Decoraţiile şi mobilierul din clădiri îl vor face pe 
J.P. Morgan să moară de invidie. Cu toate că bătrânul pirat nu va 
apuca să le vadă. 

În Turpinville vor exista o mie de piane, dar şi viori, trompete, tobe, 
toate instrumentele trebuincioase. Servitorii vor fi androizi, toţi albi, 
iar ei li se vor adresa oaspeţilor cu Stăpâne, indiferent de sexul lor. 
Dar Tom va fi singurul căruia aceştia i se vor adresa cu Şefu'. 

În afara oraşului cu patruzeci de clădiri, lumea va cuprinde o 
pădure, un fluviu, râuri, câteva mlaştini uriaşe şi dealuri cu pante 
abrupte, pe ici, pe colo. Prin pădure va şerpui o şosea betonată, astfel 
ca Tom şi amicii lui, împreună cu femei ispititoare să se poată plimba 
cu maşinile lor scumpe pe acolo ori de câte ori le-ar veni cheful. 


Pădurea, mlaştinile şi râurile vor geme de iepuri, mistreți, vulpi, rațe, 
gâşte, fazani, potârnichi, curcani şi peşti, țestoase şi aligatori. Tom se 
dădea în vânt după vânătoare, abia aştepta să se întoarcă acasă cu 
tolba încărcată de iepuri şi rațe. 

— Ţi-ai pus în minte să te distrezi etern? l-a întrebat Nur. 

— Nu pe vecie, i-a răspuns Tom. Cât mai mult posibil. 

Expresia de pe faţa lui Nur l-a făcut să se neliniştească, deşi nu şi-a 
dat seama de ce. 

— Are să fie o lume ţopăitoare, i-a explicat lui Nur, iar după aceea, 
de fiecare dată când se referea la universul său personal, l-a numit 
„Planeta ţopăielnică”. 

— Ai făcut un drum lung, băiete, şi-a vorbit lui însuşi. 

— Poftim? s-a mirat Nur. 

— Am bătut cale lungă. M-am născut într-o colibă dărăpănată din 
Savannah, Georgia, dar tatăl meu a fost un om mare, mare în multe 
feluri. A câştigat bani cu nemiluita, aşa că ne-am mutat într-o casă 
imensă şi elegantă, nu mă refer la o casă de târfe, ci o casă frumoasă, 
ca acelea în care locuiau albii. Dar apoi cei de la Ku-Klux-Klan au 
început să ne facă necazuri, de aceea, tatăl meu a hotărât să plecăm în 
Mississippi. În Savannah chiar a existat o stradă numită Turpin Hill, 
după tata şi fraţii lui. Asta te poate lămuri ce om mare a fost el. 

În Mississippi au avut necazuri şi mai mari cu albii, de aceea şi-au 
continuat drumul spre St. Louis. Ajunşi acolo, s-au stabilit în cartierul 
bordelurilor cu negrese, iar „John cel Cinstit” Turpin s-a îmbogăţit 
ţinând Silver Dollar Saloon şi o herghelie de iepşoare. 

— Tăticu' meu zicea că după ce s-au eliberat sclavii, el nu a muncit 
nici o clipă pentru altul, şi că nu s-a bătut niciodată cu pumnii. Cu 
toate astea, îi plăceau încăierările. Obişnuia să-şi prindă adversarul de 
încheieturile mâinilor şi-l izbea cu capul în frunte. Tăticu' avea cea 
mai dură ţeastă din ţinutul de la vest de Mississippi, ba chiar şi de la 
est. Întotdeauna îl dobora pe cel lovit. Omul se bălăbănea de colo, 
colo, ca orbetele şi vedea stele verzi vreme de-o săptămână. Nimeni 
nu avea vreo şansă în faţa lui taică-meu. 

La fel ca mulţi alţi muzicieni de culoare, Tom fusese autodidact, 
dar, spre deosebire de majoritatea, ştia să cânte după note. 

— Când aveam optsprezece ani, eu şi fratele meu Charlie am plecat 
spre vest ca să vedem ţara, pur şi simplu. Am căutat şi aur, că pe 
vremea aceea se găsea mai peste tot, deşi nu era uşor să-l scoţi din 
miezul pământului. Am petrecut un an în Nevada, numai că tot aurul 
acela stătea ascuns, al naibii, când eram noi pe-acolo. Am murit pe 13 
august 1922. Bătrâna moarte avea capul mai tare decât taică-meu, şi 
n-am reuşit s-o păcălesc. Bătrâna moarte, rămăsese singura persoană 
cinstită din St. Louis. N-a mers s-o mituiesc, n-a primit nimic pe furiş. 
Asta e, are şi ea o treabă de făcut, şi n-o lasă nefăcută. Iar eu nu 


aveam copii, deşi cei din St. Louis m-au numit părintele ragtime-ului. 

— Ştiu că soţia ta a fost mai mult decât înstărită, iar fratele tău, 
Charlie, a trăit bine, a spus Frigate. Era poliţist, primul negru care a 
ocupat această funcţie în Missouri. Când a murit, cred că asta s-a 
întâmplat de Crăciun, în 1935, a lăsat o sută cinci mii de dolari într-un 
fond pentru familie. Pe vremea aceea, ăştia erau bani, nu glumă. 

— Pentru un negru, ăştia erau bani, desigur, a întărit Tom. În 1935, 
ziceai? 

— O să întreb computerul dacă are o carte intitulată Au cântat cu 
toții ragtime, a promis Frigate. O să-ţi facă plăcere lectura ei. Se 
vorbeşte mult despre tine. O să te simţi tare mândru. 

— N-am nevoie de vreo carte pentru asta, dar o să mă uit prin ea. 

În ziua când computerul l-a anunţat că Lumea Ţopăielnică era gata, 
Tom Turpin a şi pătruns în ea. Se făcuse ora zece dimineaţa; cu 
excepţia câtorva norişori subţiri, de un alb ca bumbacul, aflaţi la mare 
înălţime, cerul era albastru. Tom a coborât treptele ce duceau spre ea 
şi i-a descoperit, aşa cum dăduse ordin, pe şoferul său şi automobilul 
Mercedes-Benz decapotabil de culoare roz din 1920, care îl aşteptau. 
Şoferul android avea un metru şi nouăzeci, pielea albă, ochi albaştri şi 
părul blond. Era şi cel mai urât alb pe care îl văzuse vreodată, asta 
pentru că faţa lui fusese desenată chiar de Tom. Purta o uniformă 
obişnuită de şofer, doar că era roz. 

— Ca să se asorteze cu maşina, le-a spus Tom celorlalţi. 

S-a aşezat pe bancheta din spate, şi a zis: 

— Acasă, James. 

Frumuseţea aceea de maşină a pornit cum nu se poate mai bine, cu 
motorul torcând, după care au parcurs drumul întortocheat prin 
tunelul alcătuit de coroanele copacilor ale căror ramuri se împleteau. 

— Nu trebuia să fac drumul atât de îngust, a bombănit Tom. Dar, ce 
naiba, n-o să întâlnim niciodată vreo maşină apărând din sens opus. 

După o vreme, pădurea s-a mai rărit, şi au mers de-a lungul malului 
unui lac. Luciul acestuia era presărat cu rațe, gâşte, stârci şi berze, 
care stăteau în apa puţin adâncă să prindă peşte. Locul era zgomotos 
cu atâtea cârâieli, ţipete şi strigăte ciudate. 

Drumul s-a îndepărtat de Turpinville, ducându-i spre marginea 
uriaşei încăperi. 

— Dacă n-aş fi ştiut dinainte nu mi-aş fi dat seama, a spus Tom. S-ar 
părea că acolo se află alte păduri şi dealuri. N-am de gând să ating 
peretele. Vreau să rămân cu iluzia. 

De la intrare, drumul drept către Turpinville ar fi fost sub patru 
kilometri şi jumătate. Însă drumul gândit de Tom până în oraş avea 
aproape şaisprezece kilometri, şi ar fi putut alege o bifurcaţie care îl 
făcea să devină de treizeci şi cinci. Din când în când surprindea câte o 
imagine a acoperişurilor din oraş, iar atunci inima îi tresălta de 


mândrie. 

— Al meu, totul e-al meu. 

După ce au ieşit din întunecimea pădurii în Turpinville, a regretat 
că nu aranjase să fie întâmpinat de o orchestră mare, gen big band, şi 
o mulţime numeroasă. Locul era prea pustiu, prea tăcut. 

— Un oraş-fantomă prematur. În fine, curând va vibra de muzică 
ritmată şi de lume. 

Automobilul a tras în faţa localului Rosebud, iar Tom a coborât. A 
traversat piaţa către arteziana din centrul ei, a luat o cupă de argint 
atârnată într-un cui lângă fântână, a afundat-o în lichidul puternic 
mirositor şi a băut. 

— Dom'le, mai bun nici că se poate! Numai că am nevoie de lume 
ca înainte, de muzică, ţigări, hohote... ce mai, de prieteni. N-are nici 
un haz să bei de unul singur şi să vorbeşti la pereţi. 

A intrat în Rosebud, a luat liftul împodobit care l-a dus până la 
etajul trei, a pătruns în apartamentul lui, unde se găsea o consolă 
mare şi s-a apucat de căutare. 

Trei săptămâni mai târziu, avea în jur nu doar patruzeci de oameni, 
aşa cum intenţionase iniţial, ci două mii. 

— E raiul negrilor, le-a spus foştilor camarazi, în timpul uneia 
dintre rarele ocazii când a participat la seratele lor. Parcă am fi la 
circul puricilor. Toată lumea ţopăie. 

Tom s-a amuzat când Frigate s-a crispat auzind de „Raiul 
tuciuriilor”. Frigate era liberal şi socotea respingători asemenea 
termeni. Nici Tom nu ar fi tolerat asemenea cuvinte din partea altora, 
decât dacă ar fi fost negri, însă el nu ezita defel să le folosească. Când 
Frigate l-a întrebat de ce proceda astfel, Tom i-a zis că aşa îi era felul. 
Nu reuşise să se dezbare de acel obicei. 

— Dar ai trăit suficient de mult pe Lumea Fluviului ca să te dezveţi, 
i-a spus Nur. 

— Asta mă ajută să uit de durere. 

— Autoflagelarea reprezintă o metodă curioasă de a scăpa de răni, a 
observat Frigate. 

Se părea că la această replică nu exista răspuns. 

— Când o să-ţi vedem lumea? a intervenit Aphra. 

— Vă propun vinerea viitoare, le-a sugerat Tom. O să vă simţiţi 
bine. Şi o să vă distraţi. Le-am povestit prietenilor mei despre voi, iar 
pe ei nu-i deranjează sosirea voastră. Apoi a pufnit în râs. Atâta vreme 
cât vă cunoaşteţi lungul nasului. 

După plecarea lui Turpin, Frigate a remarcat: 

— După şaizeci şi şapte de ani petrecuţi aici, vechile rele de pe 
Pământ continuă să prospere. 

— Nu va reuşi Continuarea atâta timp cât răul mai persistă în el, a 
spus Nur. Mai bine zis, efectele răului. 


Ceea ce se născuse pe Pământ nu pierea în mod necesar pe Lumea 
Fluviului. Cu toate că, aşa cum afirmase Nur, umanitatea în general 
înregistrase progrese etice şi psihice. 

— Ca să ne exprimăm mai limpede, a spus Burton, vrei să sugerezi 
că mulţi au devenit fiinţe umane mai bune. 

— Întocmai. Lumea Fluviului este un reformator cam aspru, dar 
schimbarea apare rareori fără durere. 

Nur a rămas tăcut o vreme, apoi a intervenit: 

— Tom are multe calităţi. De obicei, este binedispus, curajos, te 
înţelegi uşor cu el, dacă nu-l calci pe bătătură, ceea ce mi se pare 
firesc. Numai că nu a afirmat niciodată că regretă faptul că a fost 
proxenet. Un om care se slujeşte de prostituate este el însuşi o târfă, şi 
se ocupă de treburi violente şi necurate. Trebuie să fie dur şi nemilos, 
să-şi mânjească uneori mâinile de sânge. Îi lipseşte capacitatea de 
înţelegere. 

S-a lăsat altă tăcere, întreruptă de Frigate, care a întrebat: 

— Chiar aşa? 

— Nu mă gândesc numai la Tom. V-aţi izolat fiecare în lumile 
voastre mărunte. Poate cineva să crească în vid? 

— Sigur că putem, a afirmat Frigate. 

— Vom vedea, a spus Nur. 

Doar el se răzgândise în legătură cu mutarea. Hotărâse să rămână în 
apartament. 

— Care pentru mine este o lume suficient de cuprinzătoare. 

— Iar asta înseamnă necazuri, a subliniat Burton. Unii dintre cei 
proaspăt resuscitaţi vor dori aceste lumi pentru ei şi vor fi în stare de 
vărsare de sânge ca să le obţină. 

Burton, Frigate şi Behn discutau despre standardele necesare pentru 
resuscitarea oamenilor în Turn. 

— Să nu alegeţi actori de teatru, de film ori televiziune, i-a prevenit 
Frigate. Sunt toţi plini de sine, nişte egoişti, oportunişti, oameni care 
nu ne merită încrederea. S-ar putea ca o vreme să fie camarazi 
amuzanţi, dar vor rămâne centraţi pe propria persoană. 

— Toţi? a întrebat Burton. 

— Toţi, a întărit Behn. Eu ştiu cel mai bine. Doar am scris piese de 
teatru, am avut mult de-a face cu ei. 

— Trebuie să existe şi excepţii, a spus Frigate. Cu toate acestea, nu 
există excepţii în rândul producătorilor, iar ei sunt şi mai nemiloşi şi 
reci decât actorii. Să nu resuscitaţi producători, mai ales dintre cei 
hollywoodieni. Nu-s deloc umani. 

— Eu i-aş încadra în aceeaşi tagmă cu politicienii, a adăugat Burton. 


— A, sigur. Fără politicieni şi oameni de stat. Sunt cu toţii nişte 
mincinoşi şi oportunişti. 

— Toţi? s-a mirat Behn. 

— S-ar cuveni să ştii şi asta, a spus Burton. 

— Nu i-am cunoscut pe toţi, aşa că nu i-aş putea judeca în mod 
drept. 

— Crede-mă pe cuvânt, a sfătuit-o Burton. Să nu văd picior de 
politician aici. Ce facem cu preoţii? 

— Oamenii în sutană, preoţi, vicari, rabini, mulahi, vraci, trântori 
din ăştia, totuna, sunt cu toţii fraţi prin uniformă. Adevărat, nu 
seamănă între ei. Există şi unele fiinţe umane în rândul lor, când şi 
când, pe ici şi colo, a precizat Frigate. Dar trebuie să fim bănuitori faţă 
de oricine se socoteşte destul de bun pentru a deveni lider spiritual. 
Care-i este adevăratul scop? 

— Papii sunt excluşi, a întărit Burton. Ei sunt politicieni, mincinoşi, 
manipulează lumea cu sânge rece, pervertesc creştinismul pentru 
binele Bisericii. Aşadar, fără papi aici. 

— Nici rabini-şefi, mulahi-şefi ori arhiepiscopi de Canterbury şi 
neamul lor, a continuat Frigate. Ce-am stabilit despre papi e valabil şi 
pentru ei. 

— Şi stareţe? 

— Fără! a strigat Burton, împungând cu un deget spre tavan. 

— Dar nu există şi excepţii? 

— Nu sunt destule pentru a merita să ne pierdem vremea cu ele, a 
insistat Burton. 

— Dar vânzători de maşini la mâna a doua? Sau femei care au avut 
aceeaşi meserie? a întrebat Frigate. Burton şi Behn s-au privit 
nedumeriți. 

— Asta a fost un fenomen din secolul douăzeci, le-a explicat Frigate. 
Să trecem peste. Dacă va fi nevoie, o să stau cu ochii pe ei şi vă 
avertizez. Dar nu cred că va fi. 

— Doctori? 

— Nu putem aplica o regulă unică în situaţia lor. Dar majoritatea 
sunt nişte suflete pierdute în lumea asta, unde nu e nevoie de ei, şi nu 
se bucură de nici o autoritate. Să fiţi totuşi precauţi. 

— Avocaţi? 

— Unii dintre ei sunt cei mai buni oameni din lume, unii, nişte 
ticăloşi. Să fiţi atenţi. A, apropo, l-am localizat pe Buddha, a anunţat 
Frigate. Siddhartha, Buddha cel istoric. 

— Şi ce legătură are asta cu avocaţii? a întrebat Burton. 

— Nici una. Dar Buddha... eh... e trecut în evidențe, există multe 
scene filmate cu el, dacă vreţi să-l vedeţi pe Buddha cel viu, Gautama, 
cereţi-i computerului să vă arate. El a trăit doar pe Pământ. Nu a fost 
resuscitat pe Lumea Fluviului. Când a murit pe Pământ, a beneficiat 


de Continuare. 

— Aha! a făcut Burton, de parcă ar fi înţeles dintr-odată multe 
lucruri ce-i rămăseseră ascunse până atunci. În urmă cu câteva zile, l- 
am localizai pe Iisus Hristos cel istoric. 

— Şi eu! a spus Frigate. 

— Atunci ştii că a fost resuscitat pe Fluviu, a murit de câteva ori, 
ultima oară acum douăzeci de ani. lar acum, şi el se bucură de 
Continuare. S-ar părea că Buddha a fost mai avansat decât el din 
punct de vedere etic. 

— Buddha a trăit pe Pământ mai mult decât Iisus. 

— Dar nu am atacat pe nimeni, ci doar am evidenţiat un anumit 
element. 

— L-am găsit şi pe Sfântul Francisc din Assisi. A fost resuscitat pe 
Fluviu, însă acum zece ani, când a murit, a Continuat. 

— Câţi papi şi cardinali, câte feţe bisericeşti de toate confesiunile au 
beneficiat de Continuare? a întrebat Aphra Behn. 

— Nici una, a spus Frigate. Cel puţin aşa am stabilit eu, înţelegi? Nu 
i-am localizat pe toţi. Mai precis, computerul nu a reuşit să-i găsească. 
l-am dat instrucţiuni să mai caute. Şi a descoperit doar vreo 
doisprezece dintre papi... 

— Inclusiv pe primul, Sfântul Petru? a întrebat Burton. 

— Nu a fost primul papă, ci doar primul episcop al Romei. Ca să fim 
precişi din punct de vedere tehnic. 

— A, înseamnă că a fost chiar la Roma? 

— Da, a fost executat de romani acolo. Dar... e încă pe Fluviu. A 
murit de trei ori şi tot nu a Continuat. 

— Înseamnă că-l putem resuscita ca să aflăm adevărul despre Iisus 
şi creştinism, nu? a spus Burton. Adică adevărul aşa cum îl cunoaşte 
el, ceea ce prolubil nu reprezintă adevărul obiectiv. 

— Mărturiile privindu-l pe Iisus sunt încă acolo, a spus Frigate. 
Wathanul lui a dispărut, dar viaţa lui a rămas acolo, pentru a fi 
derulată. 

— Şi Sfântul Pavel? 

— A, Sfântul Pavel! a exclamat Frigate şi a zâmbit. Întâi a fost un 
iudaic fanatic, apoi un creştin fanatic, reuşind probabil mai mult decât 
oricine să pervertească învăţăturile întemeietorului, iar acum a 
devenit un membru fanatic al Bisericii Celei de-A Doua Şanse. Ori, mai 
curând, a fost. Biserica doreşte oameni fideli, dar nu fanatici, de 
aceea, recent, a fost alungat. Acum manifestă interes față de 
învăţăturile Dowiştilor. 

— Cine mai sunt şi ăştia? 

— O să-ţi spun cu altă ocazie. Pavel trăieşte undeva pe Fluviu. L-am 
descoperit şi l-am urmărit o vreme. E un individ mic şi urât, dar un 
orator convingător. Nu mai e celibatar, a socotit că arde, şi doreşte o 


femeie să-i stingă flacăra. 

Frigate le-a arătat trei bărbaţi pe care îi localizase datorită răutăţii 
lor de necontestat şi a notorietății de care se bucuraseră pe vremea lui. 
Burton auzise de ei cât umblase prin Vale, dar nu ştiuse mai nimic 
despre ei. Adolf Hitler se născuse cu un an înainte de moartea lui 
Burton, Iosif Djugaşvili, cunoscut mai bine sub numele de Stalin, se 
născuse cu unsprezece ani înainte de moartea lui Burton, iar Mao 
Zedong, la trei ani după 1890. 

— Acum sunt închişi în fişiere, a spus Frigate. Nu am avut prea mult 
timp să mă uit la viaţa lor post-pământească, dar am văzut suficient ca 
să fiu sigur că ei nu s-au schimbat în bine. Natura lor este ca a lui Ivan 
cel Groaznic. Pe care l-am localizat, că tot veni vorba de el. 

Crezi că nu există nici o speranţă în ce-i priveşte, că nu se vor 
schimba nicicând în bine? a întrebat Nur. 

— Da. Aşa se pare. Au fost şi au rămas răi, sadici şi ucigaşi cu sânge 
rece, criminali nemiloşi, lipsiţi de iubire. Psihopaţi. 

— Dar Loga a zis că pe Lumea Fluviului nu există psihopaţi 
adevăraţi. A zis că adevărații psihopaţi au existat doar din cauza 
dezechilibrelor chimice din organismul lor. Aceste dezechilibre, aceste 
deficienţe, au fost eliminate când trupurile le-au fost resuscitate. 

Frigate a ridicat din umeri. 

— Da, ştiu. Bine, dar... acum ce scuze mai au? Nici una. Au ales să 
se poarte astfel din proprie voință. Doar ei şi numai ei răspund de 
propriile fapte. 

— Tot ce se poate, l-a aprobat Nur, dar nu tu eşti acela care trebuie 
să-i distrugă, să le scurteze timpul acordat. Cine ştie? S-ar putea ca la 
un moment dat să sufere o schimbare radicală de caracter. Să vadă 
lumina, cum s-ar zice. Amintiţi-vă de Göring. 

— Goring a început să aibă remuşcări şi să se simtă vinovat cu ani 
în urmă. Aceste creaturi... Stalin, Hitler, Mao, Ivan cel Groaznic... sunt 
încă pregătiţi... chiar dornici... să ucidă pe oricine le stă în cale. Cale 
sau marş permanent către puterea de a-i domina şi controla pe alţii şi 
de a-i strivi pe toţi cei care li se opun. Ori care li se pare lor că sunt 
opozanți. Aceştia sunt cu adevărat paranoici, înţelegeţi? Deşi fac 
efortul de a modela realitatea, şi de multe ori reuşesc, ei nu au nici o 
legătură cu ea. Vreau să spun că oamenii ăştia nu percep lucrurile aşa 
cum sunt. Sunt mânaţi de dorinţa bolnavă de a modela realitatea aşa 
cum socotesc ei că ar trebui să arate. 

— Mai toţi oamenii sunt animați de aceeaşi dorinţă. 

— Există rele mari şi mici. 

— Poate vrei să spui răufăcători mari şi răufăcători mici. Nu există 
rău abstract. Răul constă întotdeauna din acte concrete şi făptaşi 
concreţi. 

Burton, care până acum se mulţumise să asculte discuţia, şi-a 


pierdut răbdarea: 

— Adevărata filozofie nu constă în discuţii, pe care majoritatea 
filozofilor le socotesc filozofie, ci în acţiune. Pete, vorbeşti mult despre 
ceea ce vrei să faci. De ce? Pentru că ţi-e teamă să acţionezi, iar teama 
provine din senzaţia că nu găseşti justificarea interioară? 

— Gândul mi-e mereu la zicerea Nu judecaţi ca să nu fiţi judecaţit10). 

— Crezi vreo clipă că nu vei fi judecat dacă te fereşti să-i judeci pe 
alţii? l-a întrebat Burton pe un ton dispreţuitor. Mai mult, e imposibil 
să nu judeci pe cineva. Nici măcar sfinţii nu pot evita judecarea altora, 
indiferent cât de mult s-ar strădui. E un reflex şi apare atât în mod 
conştient, cât şi inconştient. De aceea, eu zic să judecăm în dreapta şi- 
n stânga, pe toţi şi pe oricine! 

— Dar să nu dai sentinţe, a spus Nur, râzând. 

— De ce nu? a întrebat Burton, rânjind sălbatic. De ce nu? 

— Am localizat un judecător adevărat, adică unul în adevăratul sens 
al cuvântului, a spus Frigate. Un om care a fost judecător itinerant la 
tribunalul din Peoria, oraşul meu natal, în timpul Prohibiţiei. Ţin 
minte că am citit despre el când eram mic; şi-mi amintesc şi ce 
spuneau tata şi amicii lui despre el. Făcea parte din sistemul municipal 
foarte corupt de pe vremea aceea şi a condamnat la închisoare mulţi 
traficanţi de alcool, sau i-a amendat pe cei găsiţi cu băutură în casă 
sau în localuri. Cu toate astea, el ţinea o pivniţă plină de whisky şi 
gin, marfă cumpărată de la traficanţi. Pe unii îi făcuse scăpaţi 
deoarece îi erau furnizori direcţi. 

— Dar văd c-ai fost foarte ocupat, a constatat Nur. 

— N-am putut rezista. 

Burton înţelegea fascinația lui Frigate, ori, măcar îşi închipuia că o 
pricepe. Oamenii răi exercită un anumit magnetism care atrage pe 
toată lumea, răi, buni sau aşa şi aşa. Întâi atracţia, apoi repulsia. De 
fapt, în mod paradoxal, repulsia este aceea care provoca atracţia. 

— Partea curioasă este că nici unul dintre aceştia, Hitler, Stalin, 
Mao, Ţarul Ivan, judecătorul din Peoria şi violatorul de copii despre 
care v-am povestit, nici unul dintre aceştia nu se socoteşte pe sine rău, 
a spus Frigate brusc, de parcă s-ar fi gândit la asta demult, dar până 
atunci respinsese o asemenea idee. 

— Göring se socotea vinovat, iar acesta a fost primul pas făcut în a 
se îndepărta de rău, a spus Nur. Oamenii aceştia... Hitler, Stalin şi 
alţii... ce intenţii ai privinţa lor? 

— l-am pus pe Aşteptare, a spus Frigate. 

— Încă nu ai hotărât ce să faci cu ei? 

— Nu. Dar când computerul va începe să plaseze cele optsprezece 
miliarde de oameni în Vale, pe oamenii aceştia îi va ocoli. Ascultă! 
Am văzut ce au făcut. Am văzut prin ochii lor, şi prin ai celor ce au 
suferit din cauza lor. 


Frigate se îmbujorase la faţă şi ochii mari îi străluceau sălbatic. 

— Nu vreau ca ei să repete faptele rele! De ce să scape de justiţie 
tocmai acum? Au făcut rău pe Pământ, dar aici lucrurile stau la fel. 
Există motive pentru a-i ţine blocaţi în fişiere şi pentru ca noi să avem 
dreptul de a-i judeca. Şi de a-i condamna, ba chiar executa, dacă va fi 
nevoie! 

— Nu intervenţia, şi nici intenţia divină nu a provocat blocarea, a 
spus Nur. A avut loc un accident. 

— Serios? s-a mirat Frigate. 

Nur a zâmbit şi a ridicat din umeri. 

— Poate că nu. Cu atât mai mult se cuvine să acţionăm cu discreţie, 
rațiune şi precauţie. 

— De ce, mă rog? a bubuit Burton. Cui îi pasă? 

— Aha, a făcut maurul, ridicând degetul arătător şi uitându-se la 
vârful lui, de parcă acolo s-ar fi aflat răspunsul. Cine ştie? Nu mai 
trăieşti senzaţia, din când în când, că suntem supravegheați? Nu mă 
refer la computer, ci la cineva care foloseşte computerul. 

— Dar cine ar putea fi acela? 

— Habar n-am. Dar n-ai avut sentimentul ăsta? 

— Nu. 

— Eu, da, a răspuns Frigate. Dar asta nu înseamnă nimic. Mereu am 
trăit senzaţia asta... toată viaţa, de fapt... că cineva stă cu ochii pe 
mine. 

— Şi cine îl veghează pe veghetor? Cine-l judecă pe judecător? 

— Voi, sufiştii ăştia... a spus Burton cu dezgust. 

— Problema este că oamenii aceştia, a continuat Frigate, Hitler, 
Stalin, Mao, Ivan cel Groaznic şi alţii, au deţinut o putere imensă în 
viaţa dusă pe Pământ. Au fost figuri istorice extrem de importante. Iar 
acum... 

— Acum tu, neînsemnatul, îi ai în puterea ta, a spus Nur. 

— Îmi pare rău că nu au fost ei în puterea mea atunci când erau la 
începuturile carierelor de criminali, a subliniat Frigate. 

— Ai fi apăsat pe butonul Distruge atunci? 

— Iisuse! Nu ştiu. Aşa s-ar fi cuvenit să fac! Numai că... 

— Dar dacă cineva ar fi avut puterea de a apăsa butonul acela 
pentru tine? l-a întrebat Nur. 

— Păcatele mele nu au fost chiar atât de mari. 

— Mărimea lor ar depinde de atitudinea celui care apasă pe buton, 
a spus Nur. Ori în mintea celor loviți de păcatele tale. 

Burton i-a părăsit în acest punct al discuţiei, dar s-a oprit o clipă să 
îi ureze noapte bună lui Li Po şi femeii lui, Star Spoon, şi amicilor 
acestora. Li Po descoperise şi resuscitase şapte poeţi şi pictori care îi 
fuseseră prieteni la cataramă. 

Când Burton s-a întors spre uşă, Star Spoon i-a zis, încet: 


— Trebuie să ne mai vedem. Chiar curând. 

— Desigur! Bineînţeles! 

— Dar singuri, a spus ea şi a plecat înainte ca ceilalţi să observe că 
ea i se adresase. 

Lui Burton nu i-a venit să creadă că ea dorea doar să stea de vorbă 
cu el. În alte circumstanţe, s-ar fi arătat încântat. Numai că Li Po îi era 
prieten şi înclinat spre gelozie, chiar dacă nu avea nici un drept să fie 
atât de posesiv. Nu ar fi fost onorabil să o întâlnească singur. 

Însă ea este o fiinţă liberă, şi-a zis Burton. Li Po a readus-o la viaţă, 
dar prin asta nu a devenit stăpânul ei. Decât dacă ea socoteşte că aşa 
stau lucrurile. Dacă ea doreşte să mă întâlnească, şi o va face cu 
siguranţă, iar Li Po ar afla... 

Chinezului foarte plin de sine nu-i va veni să creadă că ea ar prefera 
un alt bărbat. Va urma probabil o scenă, cu multe ţipete şi vorbe mari, 
şi pesemne că Li Po îl va provoca la duel. Acea provocare şi eventuala 
acceptare din partea lui ar fi ambele nişte prostii copilăreşti. Li Po se 
născuse în 701, iar Burton în 1821, dar nici unul nu mai era legat de 
codurile onoarei din acele vremuri şi, de fapt, ei nu fuseseră niciodată 
oameni ai epocilor în care trăiseră. Ar fi fost ridicol să se bată pentru o 
femeie. Li Po îşi va da seama. Evident. Dar nu-i va mai rămâne 
prieten. Iar Burton ţinea la prietenia lui. 

Pe de altă parte, Star Spoon nu era un robot, iar când a resuscitat-o, 
Li Po trebuia să-şi dea seama că nu o va putea stăpâni. Nu mai era o 
sclavă. 

Mişcarea coapselor ei era ca dangătul unui clopot carnal. Bing, 
bang! Bang, bang! Burton a suspinat şi a încercat să se gândească la 
altceva decât la fiorul simţit de carnea lui. Inutil. Trecuse prea multă 
vreme. 

Dar dacă ajungea să o cunoască bine, şi nu în înţeles biblic, o va 
plăcea? Pesemne că nu merita întreaga tevatură pe care o va provoca 
relaţia dintre ei, iar Burton era convins că ea va crea necazuri. 

Un bătrân în trup tânăr poate da naştere unor conflicte, a gândit el. 
Hormonii urlă în mine, în ciuda experienţei mele îndelungate. E 
adevărat că sexul nu ştie ce e aceea conştiinţă. La fel de adevărat e că 
nu are nici minte. 

Cu toate acestea, Star Spoon nu rămăsese singura femeie de pe acea 
lume. Teoretic vorbind, avea la dispoziţie în jur de nouă miliarde şi 
jumătate de femei. Din nefericire, în acel moment, Star Spoon 
rămăsese femeia pe care o dorea. Nu era „îndrăgostit” de ea, nici nu 
credea că se va mai „îndrăgosti” vreodată, pentru că un bărbat care 
trăise o sută treizeci şi şase de ani şi avea cât de cât minte nu s-ar fi 
lăsat dat gata de o iubire romantică. În orice caz, aşa ar trebui să se 
întâmple. 

Dintre cei opt miliarde şi jumătate de bărbaţi cuprinşi în fişiere, 


probabil că o şaisprezecime aveau aceeaşi vârsta ca el. Dintre aceştia, 
despre o şaisprezecime se putea afirma că erau suficient de inteligenţi 
ca să lase deoparte amăgirile iubirii romantice. El unul, nu se bucura 
prea mult de compania cuiva. 

Pe moment, singura lui companie rămăsese ecranul de vizionat 
amintiri, plasat pe perete, alături de scaunul său zburător. Computerul 
sărise cu amintirile la vârsta de treizeci şi nouă de ani şi alesese o 
scenă foarte dureroasă. La vremea respectivă se găsea la Londra, 
pregătindu-se pentru călătoria secretă până la Mecca. Cum aveau să 
existe destul de multe ocazii când penisul avea să-i fie expus în faţa 
musulmanilor alături de care trebuia să facă pelerinajul, era nevoie să 
fie circumcis. În caz contrar, o simplă privire la prepuţul lui l-ar fi dat 
de gol drept un câine necredincios, şi ar fi fost ucis, poate chiar 
sfârtecat în bucăţi, iar asta pe loc. Deşi bărbaţii musulmani se lasă de 
obicei pe vine pentru a urina, iar roba le acoperă părţile ruşinoase, 
puteau apărea momente când nu ar fi scăpat nevăzut. De aceea, a fost 
circumcis, iar singurul anestezic de care a avut parte a fost aproape 
jumătate de litru de whisky. 

Burton şi-a oprit scaunul. Scena a încremenit odată cu el. Fără să-şi 
dea seama de ce proceda astfel, i-a cerut computerului să proiecteze 
câmpul nervos-emoţional. 

Pe dată a simţit o durere usturătoare când medicul i-a tăiat 
prepuţțul. 

A strâns din dinţi ca să nu urle de durere, aşa cum strânsese între 
dinţi trabucul în timpul operaţiei reale. 

În acelaşi timp, a trăit o senzaţie de ameţeală şi lentoare. Câmpul îl 
învăluia cu senzaţii trăite la vremea respectivă, iar el fusese beat. Dar 
nu atât de beat pe cât ar fi trebuit. 

— Ajunge! a răcnit el. Îndepărtează câmpul. 

Durerea a dispărut imediat. Sau i se părea? Nu cumva era vorba de 
stafia ori umbra cuiva care dispărea treptat? 

Burton nu era masochist. Îşi produsese o durere doar pentru ca 
dorinţa lui faţă de Star Spoon, pentru orice femeie, de fapt, să dispară. 
Reuşise. Dar efectul nu putea fi de durată. 

Cu multă vreme în urmă, Frigate îi spusese lui Burton că pe Pământ 
nu se reuşise identificarea lui Jack Spintecătorul. Însă cum acesta 
trebuia să se afle în Vale, putea fi găsit. Cu toate acestea, şansele de a 
da de el erau extrem de reduse. Pe de altă parte, bărbatul care ar fi 
recunoscut crimele putea să mintă. În realitate, soluționarea enigmei 
era mai probabilă aici decât pe Pământ. 

Frigate afirmase asta cu mult timp înainte ca el şi Burton să fi ajuns 


la Turn. Acum se găseau într-un loc unde probabilitatea de a-l 
descoperi pe bărbatul poreclit Jack Spintecătorul era mare. Frigate 
ştia care erau candidaţii, deşi se putea ca Spintecătorul să nu se 
găsească printre ei, şi probabil computerul putea să îi localizeze pe 
toţi în fişierele lui. 

Frigate nu mai apucase să-şi înceapă proiectul pe care şi-l 
propusese, deoarece era prea ocupat cu alte cercetări, inclusiv cu 
trasarea genealogiei familiei sale. Turnul acela, spusese el, reprezenta 
paradisul oricărui specialist în genealogii. El nu trebuia să recurgă la 
evidențe dificil de găsit şi deseori rătăcite ori pierdute: testamente, 
declaraţii de venit şi de terenuri, evidențe şi dovezi de la tribunale 
pentru orfani, recensăminte, istorii ale satelor, ziare, pietre de 
mormânt, evidențe militare şi de pensionare, şi toate celelalte urme 
înşelătoare care ar putea sau nu să fie strămoşii tăi. Aici însă, puteai 
pune computerul la treabă, începând cu tine, iar el lucra înapoi în 
timp, găsindu-ţi părinţii şi restul rudelor. Aveai posibilitatea de a 
vedea pe ecran cum arăta un părinte sau altul, unde se afla, de a le 
viziona viaţa prin ochii lor şi felul în care arătau în ochii altora. 
Câteodată, trebuia să aştepte cât computerul folosea wathanul vreunui 
strămoş pentru a-l căuta prin fişiere pe cel pereche şi apoi identifica 
wathanul părinţilor acelei persoane. Dacă apăreau dubii privitoare la 
paternitatea unui copil, computerul compara trăsăturile genetice ale 
copilului şi părintelui îndoielnic, stabilind relaţia adevărată. Dacă se 
dovedea că un copil putea fi vlăstarul unui anumit adult, computerul 
examina genele celor bănuiţi a fi posibilii taţi. Aceştia puteau fi 
identificaţi cu uşurinţă, deoarece computerul avea posibilitatea de a 
examina trecutul mamei şi stabili cu exactitate când şi cu cine avusese 
o relaţie sexuală. După aceea, evidenţele suspectului sau suspecţilor 
erau examinate pentru a se stabili identitatea genetică. 

Lui Burton aceste lucruri i se păreau interesante, însă pentru 
moment el nu ţinea să-şi stabilească arborele genealogic. Se lăsase 
însă mereu fascinat de poveşti privind crime, mutilări şi torturi şi 
citise relatările din ziare referitoare la crimele din Whitechapel. După 
ce a decis să lanseze Operaţiunea Spintecătorul, după cum voia să o 
boteze, a cerut computerului o bibliografie a tuturor cărţilor în 
engleză din memoria sa, care făceau referiri la Spintecător. Agentul 
sau agenţii Etici care primiseră sarcina de a obţine literatură 
privitoare la Spintecător se dovediseră foarte minuţioşi. Frigate a 
renunţat pentru câteva minute la propria activitate ca să le verifice şi 
le-a indicat pe acelea despre care a socotit că Burton le-ar găsi mai 
interesante ca puncte de plecare. 

— În primul rând, aş citi o carte de Stephen Knight, Jack 
Spintecătorul, Soluţia finală, publicată în 1976. Asta m-a impresionat 
nu doar prin cercetare foarte amănunţită şi prin raționamente 


sclipitoare şi convingătoare — o asemenea lucrare l-ar fi făcut mândru 
până şi pe Sherlock Holmes —, dar prin faptul că părea singura carte 
care putea da răspunsuri adevărate. Cu toate acestea, unii critici au 
descoperit punctele slabe ale cărţii. Dacă e rău sau bine sau doar aşa şi 
aşa, ea este destul de bună să o foloseşti drept trambulină pentru a 
plonja în oceanul roşu-sângeriu al misterelor. 

Era ciudat să ţină între degete o carte care fusese copiată după un 
exemplar publicat optzeci şi şapte de ani după moartea lui. Nu s-a 
minunat multă vreme, pentru că minunile erau atât de multe, încât 
trebuiau să reţină atenţia doar scurtă vreme. A citit mai bine de 270 
de pagini în trei ore. Când a lăsat-o deoparte, ar fi fost în stare să 
repete pasaje lungi fără multe scăpări, iar acestea ar fi însumat cel 
puţin un sfert din text. 

Dacă ar fi fost publicată în cursul vieţii lui de pe Pământ, Burton ar 
fi fost scandalizat de absurdităţile cuprinse în acea carte. Ori poate nu. 
Dacă s-ar fi gândit mai bine, ştiind ceea ce ştia despre manevrele 
secrete ale celor de la vârf pentru a ajunge la putere, cunoscând 
faptele inumane şi total injuste comise de guvern şi de indivizii din 
clasele conducătoare în lupta pentru a se menţine la putere, nu ar fi 
socotit concluziile trase în urma evenimentelor descrise în carte drept 
adevărate? 

După o documentare profundă şi extinsă şi după deducţii iluminate 
şi lămuritoare, domnul Knight ajunsese la următoarele concluzii: 

În 1888, masele, oamenii săraci din Anglia, Scoţia, Ţara Galilor şi 
Irlanda erau, ori păreau să fi ajuns în pragul unei revoluţii. Radicalii 
de stânga, socialiştii şi anarhiştii, exprimau răspicat nemulţumirea, 
suferinţele şi oprimările la care era supusă clasa muncitoare. Guvernul 
nu era doar alarmat, ba chiar era speriat de-a binelea, iar mulţi 
oameni din clasa conducătoare socoteau că până şi monarhia va fi 
ameninţată. Aceşti oameni au reacţionat în mod disproporționat; 
necunoaşterea psihologiei maselor i-a făcut să nu-şi dea seama de 
profundul conservatorism al poporului. Oamenii nu voiau o schimbare 
în structura monarhiei, ci să aibă de lucru permanent, să fie bine 
plătiţi, să aibă de mâncare, să beneficieze de condiţii decente de locuit 
şi să se bucure de o oarecare securitate economică. Voiau să ducă un 
trai uman, nu să se simtă nişte şobolani. 

Clasa conducătoare a socotit că Regina Victoria nu avea să fie 
detronată, însă în acea perioadă ea era bătrână şi nu se bucura de 
popularitate. Când a murit, fiul ei Edward („Bertie”) avea să devină 
rege. Iar el era un bărbat desfrânat, încăpățânat şi total imoral, ale 
cărui activităţi nu puteau fi ascunse de ochii publicului. 

În eşaloanele superioare ale guvernului britanic erau pe atunci mulţi 
masoni, între aceştia numărându-se marchizul de Salisbury, prim- 
ministrul. Knight susţinea că aceşti masoni erau de fapt puterea ce 


susţinea tronul, iar ei se temeau că dacă monarhia va cădea, ei şi 
societatea lor secretă aveau să dispară. 

Cel mai mare fiu supravieţuitor al prinţului Edward, ducele de 
Clarence şi Avondale, Albert Victor Christian Edward, „Eddy”, pentru 
prietenii lui intimi, avea să urce pe tron dacă tatăl său ar fi murit. Era 
o creatură demnă de toată mila (din punctul de vedere al epocii 
victoriene), întrucât îi plăcea să se amestece, sub un nume de 
împrumut, prin mediile artistice şi boeme, era bisexual şi frecventase 
o dată un bordel unde erau doar bărbaţi. Ba chiar mai rău, după ce se 
îndrăgostise de o vânzătoare, Annie Elizabeth Crook, care îi fusese 
prezentată de pictorul Walter Sickert, ducele se căsătorise cu aceasta 
în cadrul unei ceremonii secrete. În anumite privinţe, era o căsătorie 
ilegală, dar partea cea mai ofensatoare dintre toate era că Eddy luase 
de soţie o femeie de credinţă romano-catolică. Potrivit legii, nici un 
monarh englez nu se poate căsători cu o catolică. Eddy nu era rege, 
dar putea deveni lesne, şi destul de curând. Existaseră mai multe 
tentative de asasinat la adresa reginei; era bătrână, iar tatăl lui Eddy, 
Prinţul Edward, putea muri din cauza exceselor alimentare şi a 
băuturii, a unei boli venerice, a vreunui glonţ tras de un soţ gelos, de 
mâna unui revoluţionar sau maniac, ori din pricina oricărei boli 
împotriva căreia pe atunci nu existau măsuri preventive şi pentru care 
nu exista tratament în afara rezistenţei naturale a suferindului. 

În aprilie 1888, Annie Crook a dat naştere fiicei lui Eddy, ceea ce 
venea ca picătura ce umplea paharul faptelor rele ale prinţului. Copila 
era stră-strănepoata Reginei Victoria şi vară primară cu bărbaţii ce 
aveau să domnească sub numele de Edward al VIII-lea şi George al VI- 
lea. 

Era prea mult pentru regină, care i-a transmis o notă furioasă prim- 
ministrului, lordul Salisbury, cerându-i ca ziarele şi publicul să nu afle 
faptele scandaloase. 

La rândul său, Salisbury, l-a însărcinat pe medicul reginei, Sir 
William Gull, mason şi el, să muşamalizeze toată afacerea. Potrivit 
standardelor victoriene, Gull era un om sclipitor şi un mare medic, dar 
se remarcase şi printr-un simţ grotesc şi pervers al umorului şi printr-o 
schizofrenie evidentă (care va fi remarcată abia de generaţia 
următoare). Se arăta foarte amabil şi înţelegător, dar alteori era rece, 
crud şi bădăran. Acest din urmă comportament era însă evident doar 
când se ocupa de pacienţi şi familii din clasele umile. Se dovedea un 
stăpân foarte blând cu animalele sale de companie, însă se străduise să 
justifice faptul că apela la vivisecţii, ba chiar băgase, în mod 
experimental, câini în cuptoare ce se încălzeau încet până când 
animalele mureau. 

Respectând ordinele secrete ale lui Gull, transmise prin comisarul 
şef al poliţiei, şi el mason, agenţi speciali de poliţie au organizat un 


raid la apartamentele lui Walter Sickert, vechi prieten de-al lui Eddy şi 
Annie Crook. Aceştia l-au transportat în grabă pe Eddy de la 
apartamentul lui Sickert până la palat şi au dus-o pe Crook la un azil. 
Gull a confirmat că Annie era nebună, deşi pe vremea aceea încă nu 
era, iar ea şi-a petrecut restul vieţii în ospicii şi case de corecție. Eddy 
nu a mai văzut-o după aceea. 

Poliţia intenţionase să o ridice şi pe Mary Kelly, o tânără irlandeză, 
care fusese martoră la căsătoria celor doi. Probabil Gull ar fi emis şi 
pentru ea un certificat de nebunie. Indiferent ce i-ar fi pregătit femeii, 
a rămas cu buzele umflate. Ea a reuşit să scape din năvodul aruncat de 
poliţie, pierzându-se în labirintul de străduţe din East End. Ulterior, ea 
s-a ocupat o vreme de Alice Margaret, copilul lui Eddy şi Annie. 
Ambele l-au însoţit pe Sickert în călătorii lungi până la Dieppe. Cât a 
stat în Franţa, Mary Jane Kelly şi-a schimbat numele în Marie Jeanette 
Kelly. 

În cele din urmă, Kelly a trebuit să se ascundă din nou în mulţimea 
de oameni din Fast End. Acolo a început să se scufunde treptat, 
devenind una dintre miile de prostituate alcoolice şi bolnave care 
duceau o viață mizerabilă şi lipsită de orice speranţă. Ca şi surorile ei 
întru profesiune, se putea socoti norocoasă dacă reuşea să câştige 
suficienţi bani cât să-şi cumpere gin pentru a obţine o stare de 
amorţeală de câteva ore, sau suficientă mâncare cât să nu moară de 
foame, şi să aibă un acoperiş deasupra capului. 

Kelly nu era chiar lipsită de prieteni, cei mai apropiaţi fiind Mary 
Ann Nichols, Anne Siffey, alias Chapman, şi Elizabeth „Long Liz” 
Stride, toate beţive, bolnave, malnutrite şi sortite să moară curând, 
chiar dacă „Jack Spintecătorul” nu ar fi existat. Când Kelly le-a 
cunoscut pe acestea în taverne ori în locuinţele lor insalubre, iar ginul 
făcea să dispară orice discreţie sau precauţie în valurile aurii ale 
ameţelii, ea le-a dezvăluit acestora despre legătura dintre Prinţul Eddy 
şi Annie Crook şi despre urmările îngrozitoare ale acesteia. Astfel, în 
timpul uneia dintre aceste discuţii înfocate, s-a născut ideea de a-l 
şantaja pe Prinţul Eddy. 

Knight sugerase că cele patru femei încercaseră să apeleze la acel 
plan de extorcare deoarece fuseseră silite de un grup de răufăcători 
periculoşi, asociaţi în Banda Old Nichol. 

Indiferent de motivaţie, ideea era foarte primejdioasă şi prostească. 
Salisbury lăsase vânătoarea după Kelly să se stingă, deoarece nu mai 
auzise nimic de ea, iar spionii poliţiei nu constataseră vreo dezvăluire 
a ei în legătură cu toată afacerea. Atâta vreme cât îşi ţinea gura, ea nu 
reprezenta un pericol pentru orânduirea pe care o reprezenta 
Salisbury. Acum, însă, după ce primise un mesaj prin care se cereau 
bani pentru păstrarea tăcerii, Salisbury a pus în mişcare maşinăria 
represivă. 


Îndemnat de Salisbury, Gull nu a mai şovăit nici o clipă şi a 
acţionat. Prim-ministrul îi dăduse ordin să muşamalizeze situaţia, însă 
el nu avea deloc habar de modul în care avea să procedeze Gull. 
Desigur, chiar dacă era disperat să-i reducă la tăcere pe şantajişti, tot 
ar fi fost îngrozit dacă ar fi ştiut ce intenţii avea Gull. Una era să 
întemniţezi o femeie de condiţie modestă în ospicii şi case de corecție 
pentru toată viaţa, un lucru regretabil, dar necesar, din punctul de 
vedere al lui Salisbury. După ce a început seria de crime, Salisbury nu 
a mai avut încotro, şi a lăsat lucrurile să continue, făcând tot posibilul 
să îl protejeze pe „Jack Spintecătorul.” 

John Netley era vizitiul care îl dusese pe Prinţul Edward la 
domiciliul lui Sickert şi în alte locuri unde Eddy făcea lucruri pe care 
un prinţ al regatului nu s-ar fi cuvenit să le comită. Gull îşi asigurase 
tăcerea lui prin ameninţări şi mită după răpirea lui Eddy şi a lui Alice 
Crook. Cunoscând caracterul lui Netley, Gull i-a prezentat, în termeni 
generali, ce planuri făcuse în privinţa şantajiştilor. Netley s-a arătat 
dispus să-l slujească. Şi cum Sickert le cunoştea pe personajele 
principale ale întregii afaceri, şi ştia bine West End-ul şi acceptase 
bani ca să păstreze tăcerea în legătură cu Eddy şi Crook, Sickert a fost 
recrutat de Gull. Cu toate rezervele referitoare la participarea sa la 
crimă, şi-a dat seama că dacă refuza avea să fie ucis şi el. 

Trăsura, condusă de Netley, avându-i ca pasageri pe Sickert şi Gull, 
a pătruns în zona Whitechapel. După o serie de incursiuni de 
recunoaştere, solicitându-i serviciile, Gull şi Sickert au ademenit-o pe 
Mary Anne Nichols în trăsură. Flatată că doi gentlemeni atât de 
eleganţi catadicsiseră să se uite la ea, dar şi întrebându-se ce 
perversiuni aveau aceştia în gând, Nichols a urcat. Gull i-a oferit un 
pahar de vin conţinând un drog (Knight sugerase că se folosiseră 
struguri otrăviţi) şi, după ce ea şi-a pierdut cunoştinţa, i-a tăiat 
beregata de la stânga spre dreapta, i-a scos intestinele şi a înjunghiat- 
o. Sickert s-a aplecat din trăsură şi a vărsat. 

După aceea, trăsura a ajuns pe strada Bucks Row, în acele momente 
întunecoasă şi pustie, unde Netley şi Sickert au scos cadavrul şi l-au 
aşezat pe trotuar. Cunoşteau programul poliţistului ce făcea de patrulă 
prin zonă, dar chiar şi aşa au reuşit să părăsească acel loc doar cu 
câteva minute înainte de trecerea acestuia. 

Cei trei au lovit din nou opt zile mai târziu. Anne Siffey, cunoscută 
şi sub numele de Chapman, a fost găsită moartă în curtea de pe 
Hanbury Street, numărul 29. Avea beregata tăiată tot de la stânga la 
dreapta. Intestinul subţire şi o parte din carnea de pe abdomen zăceau 
în dreapta ei, în apropierea umărului, încă legate printr-o şuviţă de 
restul intestinelor. Două porţiuni de carne, provenite din regiunea 
abdominală inferioară, stăteau pline de sânge, azvârlite peste umărul 
stâng. 


De astă dată, Gull dusese femeia în stare de inconştienţă în curte, 
unde realizase acea mutilare rituală în lumina slabă a lunii. 

Pe 29 septembrie, Gull a ucis două prostituate. Prima crimă a fost 
comisă în grabă, deoarece Long Liz Stride refuzase să urce în trăsură. 
Netley şi Sickert coborâseră, o prinseseră, ţinând-o cât Gull i-a tăiat 
beregata. Însă medicul nu a mai apucat să procedeze aşa cum ar fi 
voit. A auzit glasuri în apropiere şi nu voia să rişte prin transportarea 
cadavrului în trăsură. Cei trei au plecat grăbiţi de la locul crimei. 

În aceeaşi seară, ceva mai târziu. Au comis cea de-a doua crimă, 
având acum timp suficient pentru a o executa. Catherine Eddowes a 
fost descoperită în Mitre Square (care nu făcea parte din cartierul 
Whitechapel), cu o parte a nasului tăiată complet, lobul urechii drepte 
aproape detaşat şi cu beregata sfârtecată cu un obiect ascuţit, cu 
măruntaiele scoase şi fără uter şi rinichiul stâng. 

Din nefericire, din punctul de vedere al lui Gull — şi al lui Eddowes 
—, Sickert o confundase pe această femeie cu Marie Kelly. Aceasta nu 
fusese confidenta lui Kelly, nu avea absolut nici o legătură cu afacerea 
Eddy-Crook şi a murit doar pentru că pictorul, în lumina scăzută, 
avusese impresia că era Marie Jeanette Kelly. Deşi eroarea fusese 
descoperită imediat după ce doctorul îi tăiase gâtul, acesta din urmă a 
insistat să realizeze ritualul cunoscut. De ce să-şi mai piardă vremea? 
Pe de altă parte, femeia era doar o târfă, şi dacă, din întâmplare, 
vreun poliţist ar fi avut unele bănuieli privind planul general, moartea 
ei ar fi constituit o pistă falsă. 

În noaptea de 9 noiembrie, ultima, şi cea mai importantă ţintă, a 
fost supusă celei mai sălbatice măcelăriri dintre toate. Ritualul a durat 
două ore. După aceea, seria de crime comise de Jack Spintecătorul a 
încetat. 

Burton localizase matricile lui Gull, Netley, Kelly, Crook, Sickert, 
Salisbury, Prințului Eddy şi Stride. Din anumite motive, pe care 
computerul nu le-a dezvăluit, matricele lui Chapman şi Nichols nu 
erau disponibile. Cu toate acestea, computerul continua să le caute. 

Burton a vizionat evenimentele, de la întâlnirea dintre Eddy şi 
Annie Crook, până la uciderea lui Kelly, prin ochii şi urechile 
înregistrărilor. A reluat unele dintre ele de câteva ori, deşi a vomitat 
în două rânduri în timp ce a asistat la disecarea lui Kelly. Crezuse că 
poate suporta orice, dar supraestimase toleranța stomacului său. 

Apoi a pus computerul să deruleze câteva dintre episoadele din 
viaţa de pe Lumea Fluviului a fiecăruia dintre participanţii la afacerea 
Spintecătorul. Annie Elizabeth Crook fusese resuscitată pe Fluviu în 
perfectă stare mentală, dar fără amintiri între anii 1888 şi 1920. 

Schizofrenia lui Sir William Gull părea să fi fost eliminată. La 
douăzeci de ani după prima resuscitare, fusese convertit la o sectă 
religioasă, cea a Dowiştilor, înfiinţată de Lorenzo Dow. 


John Netley, vizitiul, fusese profund afectat de şocul înecării în 
Tamisa, pentru ca apoi să se trezească pe malul Fluviului. Vreme de 
şase luni, purtarea lui ar fi putut fi descrisă drept creştinească (potrivit 
idealului, nu practicii majorităţii creştinilor). Imediat după ce depăşise 
starea de şoc, a rămas convins că nu avea să fie pedepsit pentru 
păcatele lui, revenind la purtarea de pe Pământ, devenind oportunist, 
vicios, interesat doar de propria persoană şi un criminal cu sânge rece. 

Pictorul Walter Sickert s-a convertit încă de la început la credinţa 
promovată de Biserica Celei de-A Doua Şanse şi a ajuns treptat până la 
demnitatea de episcop. 

Long Liz Stride şi Marie Kelly au fost resuscitate în Vale la câţiva 
metri una de cealaltă. Vreme de cinci ani, au fost bune prietene şi 
vecine apropiate. Nici una nu şi-a continuat viaţa ca prostituată, deşi 
au avut o serie de amanți şi beau cât de mult se putea. Apoi Stride a 
devenit credincioasă şi s-a alăturat unei secte budiste foarte cunoscute, 
nichireniţii. Kelly o părăsise, plecând în susul Fluviului şi, după 
numeroase aventuri, s-a stabilit într-o zonă paşnică. Amândouă 
muriseră în cursul îngrozitoarelor momente de după nefuncţionarea 
pietrelor-potir de pe malul drept al Fluviului. 

Deocamdată, lunga călătorie a tuturor se încheiase. Ajunseseră 
blocaţi în evidenţele fizice şi în wathanii care se învârtejeau în puţul 
central. 

îşi încheiase investigația în afacerea Spintecătorul, misterul se 
rezolvase. Acum se putea instala fără grijă în lumea sa privată, dar, 
dintr-un motiv de neînțeles, deocamdată se ferea să se retragă acolo. 
Totuşi, nu mai putea amâna multă vreme mutarea. Îl irita că se 
opunea acestui lucru în mod inconştient, nu tolera aşa ceva. 

Înainte de a pleca, a analizat, detaşându-se complet, situaţiile prin 
care trecuse în ultimele două săptămâni. Rămăsese cutremurat şi 
îngrozit, îndeosebi de lumea pe care o văzuse prin ochii prostituatelor. 
Asistase la multe acte de sălbăticie şi josnicie şi la multă nedreptate şi 
oprimare, dar nici una nu se compara cu inumanitatea şi grozăvia 
celor ce se petrecuseră în East End, în Londra anului 1880. 

În acea zonă relativ mică locuiau claie peste grămadă opt sute de 
mii de oameni, toţi flămânzi mai tot timpul, mâncând lături şi fiind 
fericiţi dacă le aveau şi pe acelea, beţi, dacă-şi puteau permite 
băutură, şi deseori nu puteau, locuind în cămăruţe murdare şi cu 
pereţi igrasioşi, pline de tot soiul de insecte, purtându-se cu cruzime 
unii faţă de alţii, ignoranţi, superstiţioşi şi, suferința cea mai mare 
dintre toate, lipsiţi de orice speranţă. 

Burton ştia că viaţa celor din East End era cumplită, dar numai după 


ce a trăit acolo, fie şi într-un mod mijlocit, s-a simţit îngreţoşat şi 
vinovat de simpla existenţă a acelui iad pe pământ. Vinovat pentru că 
înțelesese că el ca şi alţii care ignoraseră o asemenea situaţie se făceau 
răspunzători de ea. 

Dintr-un anumit punct de vedere, pervertit, însă valabil, 
Spintecătorul făcuse un act de milostenie când le scutise pe acele 
prostituate flămânde, slăbite, bolnave şi deznădăjduite de suferinţele 
lor. 

De asemenea, fără să vrea, el silise Anglia din afara cartierului East 
End să vadă infernul pe care publicul dorea să-l ocolească. Rezultatul 
fusese o cerere imperioasă de schimbare, iar multe dintre clădirile de 
acolo fuseseră demolate pentru a se face loc unor locuinţe decente. 
Însă cu timpul, sărăcia şi durerea reveniseră la nivelul dinainte — 
pentru că acesta nu se ridicase prea mult — iar East End a fost uitat de 
cei care nu erau obligaţi să trăiască acolo. 

După ce Burton i-a vorbit despre rezultatele investigaţiei sale, 
Frigate a fost intrigat. 

— Ar trebui să îi depistezi pe acei proprietari nepăsători care au 
făcut bani pe seama celor săraci lipiţi pământului şi să îi faci uitaţi la 
o nouă resuscitare. 

— Bine, dar ăsta ar fi marxism. 

— Am disprețuit comunismul ca practică, dar el era animat de 
câteva idealuri măreţe. Dar am disprețuit şi capitalismul ca practică 
sau, oricum, multe aspecte ale lui. 

— Dar şi el avea idealuri, a remarcat Burton. 

ÎI privise pe Frigate şi apoi izbucnise în râs. 

— S-a apropiat vreodată un sistem socio-politico-economic de 
idealurile pe care şi le-a propus? Nu au fost toate corupte? 

— Bineînţeles. Aşadar... corupătorii ar merita pedepsiţi. 

Nur-el-Musafir precizase ceea ce ştiau, dar nu dăduseră prea mare 
importanţă. 

— Nu contează ce au făcut ei... adică noi... pe Pământ, ci ceea ce 
facem acum. În situaţia când corupătorii şi corupţii s-au schimbat în 
bine, atunci ei ar merita recompensaţi la fel de mult ca mereu 
virtuoşii. Acum, daţi-mi voie să definesc virtutea şi persoana 
virtuoasă... 

Şi a surâs. 

— Nu, cred că nu. Te-ai săturat de înțeleptul din Turn, după cum 
mă numeşti uneori. Adevărurile rostite de mine te fac să devii 
neliniștit, chiar dacă eşti de acord cu mine. 

— Apropo de chestiunea asta de a stabili pe cine să resuscităm 
pentru a ne fi companioni, a spus Frigate. Să ne referim la Cleopatra, 
de pildă. Amândoi am dori să o vedem în carne şi oase ca să-i 
ascultăm povestea, să descoperim adevărul celor petrecute pe vremea 


aceea. Însă ei îi făcea plăcere să înfigă ace ascuţite în sânii sclavelor, 
ca să se bucure de ţipetele şi zvârcolirile lor. Shakespeare a ignorat 
asta când a scris Antoniu şi Cleopatra. La fel şi George Bernard Shaw 
în piesa Cezar şi Cleopatra. Din punct de vedere literar, ei au fost 
îndreptăţiţi. Putea cineva crede în geniul şi măreţia Cleopatrei şi a lui 
Cezar, ori ar fi suferit în faţa tragediei lor dacă ar fi asistat la sadismul 
lor barbar sau la tendinţele lor ucigaşe? Noi trăim, totuşi, în lumea 
reală, nu în cea a ficţiunii. 

Aşadar, ţi i-ai dori pe Cleopatra, Cezar sau Antoniu drept vecini? 

— Nur ar spune că depinde de felul în care se poartă ei acum. 

— Are dreptate, bineînţeles. Are mereu dreptate. Cu toate astea... 

Apoi i s-a adresat lui Nur. 

— Tu eşti un elitist. Tu crezi. Şi probabil ai dreptate, dar prea puţini 
au capacitatea înnăscută de a deveni sufişti sau echivalentul etico- 
filozofic al unuia. Susţii că foarte puţini se vor bucura de Continuare. 
Majoritatea oamenilor nu posedă calităţile intrinseci pentru a atinge 
nivelul etic necesar ca să Continue. Mare păcat, dar asta este situaţia. 
Natura se arată risipitoare cu trupurile noastre, dar face aceeaşi risipă 
şi cu sufletele. Ea a aranjat ca mai toate muştele să devină hrană 
pentru păsări şi broaşte, şi tot ea a făcut în aşa fel încât mai toate 
sufletele să nu atingă mântuirea şi, chiar dacă nu vor pieri ca muştele, 
nu vor reuşi să atingă nivelul dorit pentru a trece mai departe. Puţini 
obţin Continuarea, astfel că majoritatea seamănă cu muştele, devenind 
hrana cuiva. 

— Diferenţa este că muştele nu au creier sau suflet, a spus Nur, iar 
fiinţele umane sunt înzestrate cu suflet şi conştiente de ceea ce trebuie 
să facă. Ori aşa s-ar cuveni. 

— Cum de poate Natura, sau Dumnezeu, dacă vrei, să facă o 
asemenea risipă, să dovedească atâta cruzime? 

— Dumnezeu a oferit omenirii liberul arbitru. Nu Dumnezeu se face 
vinovat de o asemenea risipă. 

— Da, dar chiar tu ai spus că defectele genetice, dezechilibrele 
chimice, accidentele cerebrale şi mediul social pot influenţa 
comportamentul unei persoane. 

— Da, îl pot influenţa. Dar nu determina. Trebuie să limpezim 
lucrurile. Există anumite situaţii şi condiţii în care o persoană nu 
poate apela la liberul arbitru. Însă... acest lucru nu este valabil aici, în 
Lumea Fluviului. 

— Dar dacă Eticii nu ne-ar fi acordat o a doua şansă? 

Nur a zâmbit şi a ridicat palmele spre interlocutori. 

— Vai, dar Fl a aranjat ca Eticii să ne acorde încă o şansă. 

— Pe care, după tine, mai toţi oamenii o ratează. 

— Sunteţi siguri? 

Burton şi Frigate au trăit un sentiment de jenă. Aşa se simțeau 


mereu când discutau cu Nur pe teme serioase. 

Aceasta era ultima conversaţie pe care o purtase în apartament. 
Imediat ce ecranele se stinseseră, Burton a ieşit pe coridor. Vreme de o 
clipă, s-a gândit să anuleze codul, astfel încât acele camere să poată fi 
folosite şi de altcineva. Cu toate acestea, se putea întâmpla să aibă 
nevoie de un loc de refugiu, un loc unde să nu-l găsească nimeni. 

Neavând asupra lui alte obiecte în afara pistolului cu fascicul, 
purtând doar un prosop drept kilt şi sandale, a trecut pe uşă. Imediat 
după aceea, pe peretele de pe cealaltă parte a coridorului a apărut un 
ecran. Fără să ia în seamă imaginea - prezentându-l pe tatăl lui, ce se 
apropia ameninţător, deşi Burton nu-şi amintea motivul —, a dat să se 
aşeze pe scaunul zburător, parcat lângă perete. Apoi şi-a întors ochii 
de la el, privind de-a lungul holului. Din acea direcţie răzbătea un 
muget. A dus mâna spre pistol, dar s-a oprit, pentru că a recunoscut 
sunetul. 

Brusc, o motocicletă uriaşă, de culoare neagră, a trecut cu viteză 
ameţitoare colţul holului la câteva sute de metri depărtare. Pilotul ei 
aplecase vehiculul foarte mult pe o parte pentru a putea lua virajul cu 
viteză mare. Apoi „motorul” s-a îndreptat şi, însoţit de un ecran-perete 
prezentând un eveniment din trecutul motociclistului, s-a îndreptat 
spre Burton. Cel din şa, un negru masiv, purtând o cască având vizor 
şi un costum negru, i-a zâmbit, arătându-şi dinţii orbitor de albi. 

Burton a rămas în picioare lângă scaun, refuzând să se mişte, deşi 
capătul ghidonului a trecut pe lângă el la mai puţin de un deget. 

— Fii atent, ticălosule! a răcnit bărbatul, iar hohotele lui de râs au 
reverberat înapoi spre Burton. 

Acesta a slobozit o înjurătură şi a pus computerul să formeze un 
ecran pentru a putea să îi transmită ceva lui Tom Turpin. A trebuit să 
aştepte câteva momente până când a apărut faţa lui zâmbitoare. Era 
înconjurat de anturajul său, bărbaţi şi femei purtând îmbrăcăminte 
elegantă, în culori vii, vorbind tare şi strident şi hohotind pe un ton 
supărător. Tom era îmbrăcat cu un costum la modă la începutul 
secolului douăzeci, cu un model pepit ţipător şi strălucitor, plus o 
pălărie stacojie în banda căreia se afla o pană albă. În gură ţinea un 
trabuc uriaş. Se îngrăşase cu cel puţin cinci kilograme faţă de ultima 
oară când îl văzuse. 

— Cum îţi merge, puiule? 

— Nu mă distrez la fel de bine ca tine, i-a răspuns Burton cu glas 
acru. Tom, am o nemulţumire, perfect justificată. 

— E clar că nici unul nu dorim să avem clinciuri nelegitime, corect? 
a spus Tom, şi a pufăit din trabuc, scoțând un fum verzui. 

— Amicii tăi gonesc pe holurile astea călare pe motociclete, la 
volanul unor automobile şi Dumnezeu ştie în ce mai aleargă. Nu 
numai că era să fiu izbit de două ori, dar putoarea de fum şi de balegă 


a devenit insuportabilă. Spune-le să se potolească. Au devenit 
periculoşi şi supărători. 

— Ei, drace, nu te pot ajuta, i-a răspuns Tom, încă zâmbindu-i. Sunt 
oamenii mei, sigur, şi eu le sunt rege. Dar nu am la dispoziţie forţe 
polițienești, înţelegi? Pe de altă parte, roboții curăţă balega de cal, iar 
ventilatoarele elimină fumul. În plus, îi poţi auzi venind, nu? Dă-te şi 
tu la o parte. În orice caz, cred că vă plictisiţi al dracu' de rău acolo 
jos. Oamenii ăştia nu vă transmit nici un fior, nu vă fac să vă simţiţi că 
nu aţi rămas singuri? Uite care-i treaba, Dick, ai trăit prea multă 
vreme singur. Asta te-a făcut să fii acru. De ce nu-ţi cauţi o femeie? 
Ba, la naiba, ia-ţi patru. Poate-atunci n-o să mai fii atât de cârtitor. 

— Deci, n-ai de gând să intervii? 

— Nu pot. Şi nici nu vreau. Negrişorii ăştia sunt tare aroganţi, a 
spus el şi a rânjit. S-a terminat cu bunele relaţii de vecinătate, da? Să- 
ți spun ceva, Dick. Data viitoare când te supără, împuşcă-i, pur ţi 
simplu. Nimeni n-o să-ţi poarte pică. O să-i resuscitez şi o să ne 
distrăm pe cinste cu toţii. Sigur, data viitoare s-ar putea ca ei să te 
împuşte pe tine. Pe curând, Dick. Îţi doresc o zi bună. 

Şi imaginea de pe ecran s-a stins. 

Burton a simţit că dă în clocot. Nu putea să facă mai nimic pentru a 
îndrepta situaţia decât dacă dorea să declanşeze un mic război. Şi voia 
să evite acest lucru. Cu toate astea... s-a suit pe scaun şi a pornit spre 
lumea lui privată. Acolo nu-l putea deranja nimeni şi, după ce o va 
popula, se va asigura că tovarăşii lui vor fi nu doar suportabili, ci vor 
da dovadă de bun-simt. Îi plăceau totuşi discuţiile în contradictoriu şi 
considera certurile violente extrem de satisfăcătoare. 

Luând colțul de după care apăruse motociclistul negru, Burton 
aproape că a dat cap în cap cu cinci oameni. Luat prin surprindere, a 
acţionat comenzile de pe braţul scaunului, iar acesta s-a înălțat 
deasupra lor. Şi ei se aplecaseră, dar dacă scaunul ar fi zburat o idee 
mai jos, i-ar fi lovit pe toţi. 

Cu inima bătându-i tare din cauza apariţiei neaşteptate a acelor 
oameni în faţa lui, a oprit scaunul, l-a făcut să se răsucească şi l-a 
aşezat pe podea. Nu-i cunoştea pe cei doi bărbaţi şi pe cele trei femei, 
însă nu se simţea ameninţat. Toţi erau goi puşcă, astfel că nu aveau 
unde să ascundă arme. În plus, toţi membrii acelui grup se speriaseră 
şi nu ştiau cum să reacționeze. Nu s-au apropiat de el, deşi i s-au 
adresat în engleză. Engleză britanică, unul având accent de persoană 
cultivată, altul cu un accent cockney, unul cu o pronunție scoțiană, 
altul cu o intonaţie irlandeză, iar altul cu o pronunție de străin, 
probabil fiind de origine scandinavă. 

Burton făcuse deja doi paşi spre ei, dar s-a oprit brusc. 

— Dumnezeule! 

Recunoscuse persoanele. Erau Gull, Netley, Crook, Kelly şi Stride. 

De obicei, Burton reacţiona cu repeziciune la orice situaţie şi rareori 
îşi simţea picioarele făcându-se ca piftia când era copleşit de uimire 
sau spaimă. Însă vederea celor cinci acolo se petrecuse atât de 
neaşteptat şi i se păruse atât de imposibilă, încât, vreme de câteva 
secunde, a rămas cu ochii holbaţi la ei. Dacă nu i-ar fi cunoscut, ar fi 
fost doar surprins, dar faptul că îi ştia atât de bine, şi îi socotea pe toţi 
blocaţi în evidenţele computerului, l-a făcut să rămână ca îngheţat, 
incapabil să mai gândească. 

Cei cinci erau într-o stare mai proastă decât el, desigur. Nu aveau 
habar unde se aflau şi nici de ce fuseseră resuscitaţi. Judecând după 
expresiile de pe feţele lor, nu li se spusese nimic. Cel care îi resuscitase 
îi abandonase. Pesemne, a gândit Burton, moment în care mintea i s-a 
dezgheţat, ba chiar a început să pâlpâie uşor, pesemne că nu eo 
coincidenţă că ei au ajuns în apropierea mea. Dar cine?... Cine putea 
face aşa ceva? Şi de ce? 

Gull căzuse acum în genunchi şi se uita în sus, ţinând palmele 
împreunate ca într-o rugă, iar buzele i se mişcau uşor. Netley părea un 
animal încolţit, arătându-şi colții, ghemuit, gata să sară la atac în 
cazul în care ar fi simţit vreun pericol. Cele trei femei căscau ochii la 
el. A descifrat teamă şi speranţă pe feţele lor, teama că şi el ar putea fi 
cine ştie ce creatură oribilă, speranţa că ar putea deveni mântuitorul 
lor. 

Zâmbind, a coborât de pe scaun şi s-a apropiat încet de ei. Când a 
ajuns la vreun metru şi jumătate, s-a oprit. A ridicat mâna şi a vorbit: 

— Nu aveţi de ce să vă temeţi. Dimpotrivă. V-aş ruga să nu vorbiţi 
fără noimă şi să mă urmaţi, o să vă spun ce vi s-a întâmplat. Vă voi 
ajuta să vă simţiţi în largul vostru. Apropo, numele meu este Richard 
Francis Burton. Nu-i nevoie să vă prezentaţi. Ştiu cine sunteţi. 

S-a îndreptat spre o uşă deschisă, pesemne cea pe care ei tocmai 
ieşiseră. Ei l-au urmat, moment în care s-a auzit un urlet slab şi 
îndepărtat. Burton a recunoscut zgomotul motorului de motocicletă. În 
loc să îi roage să se aşeze, aşa cum îşi propusese, a rămas în cadrul 
uşii. Ceilalţi s-au ghemuit în spatele lui. Brusc, coridorul a vibrat de 
hărmălaie, motocicleta s-a aplecat pentru a da colțul, apoi s-a 
îndreptat şi a trecut ca vântul pe lângă ei. Negrul aflat în şa a fluturat 
mâna înmănuşată. 

— Ţi-a plăcut figura, măi, bulache? 

Burton s-a răsucit şi a observat că protejaţii lui erau nedumeriţi şi 
extrem de speriaţi. Nici nu era de mirare. Nici unul dintre ei nu mai 
văzuse o motocicletă până atunci şi, de fapt, nici vreun motor cu 
ardere internă. Nici el nu văzuse aşa ceva până la data morţii, dar se 
învățase cu ele văzând filme şi citind cărţi după ce ajunsese în Turn. 


— O să vă explic mai târziu. 

Apoi i-a invitat să se aşeze, iar ei i-au dat ascultare, dar încercând să 
i se adreseze cu toţii în acelaşi timp. 

— Ştiu că aveţi multe întrebări de pus, dar vă rog să mai aşteptaţi. 
O să găsim şi răspunsurile, la vremea potrivită. Întâi de toate, cred că 
vreţi să beţi ceva. 

Ba nu, întâi trebuia să le procure kilturi, sutiene şi pături de la un 
convertor. Pentru moment, ei erau prea şocaţi ca să-şi facă griji în 
privinţa nudităţii. În orice caz, după ce văzuse nenumărate persoane 
în pielea goală pe malurile Fluviului, aproape sigur că nou-sosiţii nu 
erau chiar îngrijoraţi de goliciunea lor. S-au bucurat să primească 
haine şi pături şi au mulţumit în şoaptă, după care s-au îmbrăcat. Deşi 
expresia dementă îi dispăruse de pe faţă, Netley a continuat să-l 
măsoare cu ochi bănuitori pe Burton. 

— Cred că şi tu vrei ceva de băut. Ce anume? 

Nici unul nu părea să fi jurat abstinenţă. Netley, Stride şi Kelly au 
cerut gin simplu. Gull a comandat whisky cu apă, iar Annie Crook, 
vin. După ce le-a dat ce şi-au dorit, Burton a zis: 

— Aveţi burta goală, dar îmi închipui că nu vă mai este foame. Dacă 
vreţi de mâncare, puteţi căpăta orice, şi oricât de mult. Spre deosebire 
de situaţia voastră de pe Fluviu, nu mai sunteţi obligaţi să acceptaţi ce 
vă oferă potirul. 

Au dat de duşcă băuturile atât de repede, încât Burton le-a mai 
oferit un rând. Acum paloarea le dispăruse de pe feţe şi nici nu mai 
erau speriaţi, astfel că păreau dispuşi să-l asculte. 

Gull i s-a adresat cu un glas de bariton plin: 

— Nu eşti cumva Sir Richard Burton, renumitul explorator al Africii 
şi lingvist? 

— La dispoziţia dumneavoastră. 

— Pe Dumnezeul meu, eram aproape sigur. Arăţi exact ca el, dar 
mai tânăr, desigur. Am asistat la câteva dintre prelegerile tale de la 
Societatea Antropologică. 

— Ţin minte, a confirmat Burton. 

Gull a făcut un gest larg cu mâna în care ţinea cupa de cristal 
faţetat, vărsând câteva picături de whisky. 

— Bine, dar... toate acestea... ce rost au? 

— 'Toate la vremea lor. 

Gull şi Netley se cunoşteau, bineînţeles, chiar dacă trecuseră mai 
bine de patruzeci de ani de când nu se mai văzuseră. Burton se îndoia 
însă că cei doi le recunoşteau pe cele trei femei. Gull o văzuse pe 
Crook doar câteva clipe, cât îi confirmase boala mentală, atunci ea 
purta îmbrăcăminte victoriană, iar acum îşi scurtase mult părul negru. 
(Semăna întrucâtva cu Prinţesa Alexandra, mama lui Eddy, motiv 
pentru care Eddy, care manifestase înclinații oedipiene, se îndrăgostise 


de ea.) John Netley o văzuse de multe ori pe Annie Elizabeth Crook, 
amanta Prințului Eddy, şi dacă o recunoscuse în acele momente, 
purtarea lui nu dădea de înţeles acest lucru. Poate nu voia să 
confirme. lar dacă ea nu-l recunoştea, cu atât mai bine. Pe de altă 
parte, de ce nu-l recunoscuse Crook? Nu mai avea mustață, dar chiar 
şi aşa... Poate că şocul şi lipsa ţinutei victoriene, precum şi timpul 
trecut de la ultima lor întâlnire explicau incapacitatea ei de a-şi 
aminti. 

În ce o privea pe Kelly, ea fusese agăţată de Sickert şi Gull pe o 
stradă întunecoasă, vârâtă într-o trăsură fără lumină şi i se dăduse să 
bea otravă. Şi Stride îi văzuse pe Netley şi Gull pe semiîntuneric, şi 
doar pentru scurtă vreme. 

Lui Burton i-a venit greu să decidă dacă întâi ar trebui să le explice 
despre Turn şi despre modul în care îi găsise, ori dacă s-ar fi cuvenit 
ca mai întâi să facă prezentările. A gustat din plin reacţiile lor când şi- 
au dat seama în compania cui se aflau. Se temea însă că entuziasmul 
de moment ar fi amânat mult orice explicaţie. Pe de altă parte, 
explicaţiile aveau să dureze, iar în acest timp ei ar fi ajuns să se 
recunoască. 

Hotărându-se, a zis: 

— În primul rând, trebuie să vă cunoaşteţi unul cu altul. 

— Nu e nevoie, drăguţule, cel puţin pentru mine şi Annie! a vorbit 
Kelly. Suntem prietene de multă vreme. Şi mă cunosc şi cu Liz de ceva 
timp. 

— Chiar şi aşa, a spus Burton, cu un zâmbet, e vorba doar de 
politeţe, iar bărbaţii ar trebui să vă fie prezentaţi. 

A făcut o pauză -— vai, ce încântare! — şi a continuat: 

— Elizabeth Stride, Mary Jane Kelly şi Annie Elizabeth Crook, vi-i 
prezint pe Sir William Gull şi pe John Netley! 

Ceea ce a urmat i-a confirmat aşteptările. Gull a pălit şi, deşi se afla 
aproape de buze, buza cupei cu whisky a rămas înclinată spre gura lui. 
Nu a mai apucat să soarbă. Şi Netley s-a albit la faţă şi, după o clipă 
de încremenire, a făcut un salt înapoi, a mai bătut un pas în retragere 
şi a rămas cu ochii aţintiţi la femei. 

Annie s-a ridicat precipitată de pe scaun şi a exclamat: 

— Acum te recunosc! Tu erai! Şi a împuns cu degetul spre Gull. Tu 
eşti ticălosul de doctor care tot spunea că aş fi nebună! Iar tu, şi a 
arătat cu degetul spre Netley, tu l-ai luat pe Eddy al meu când a venit 
poliţia. 

— Tot el a încercat de două ori să-ţi ucidă fiica, a adăugat Burton. 
Şi, doamnelor Stride şi Kelly, acest om, şi a făcut un semn către Gull, e 
cel care v-a ucis. Cu ajutorul acestui om. 

— Doamne, iartă-mă! a exclamat Gull, şi a căzut în genunchi. 
Dumnezeu să mă ajute şi să mă ierte, aşa cum sper că o să mă iertaţi şi 


voi. 

— Asta s-a întâmplat demult, a spus Netley, rânjind. Ce importanţă 
mai are? Acum sunteţi toate vii şi întregi, nu? Aşadar, aţi păţit ceva 
rău? 

— Din păcate, a continuat Burton, Stride şi Kelly ştiu că voi le-aţi 
ucis, dar vreme de ani, cât au trăit pe malurile Fluviului, nu au 
întâlnit pe nimeni care să vorbească despre crimele săvârşite de Jack 
Spintecătorul. De aceea, ele... 

— Fl e? s-a mirat Kelly, arătând cu degetul spre Gull. El e Jack 
Spintecătorul? 

— Nu există o asemenea persoană, cu alte cuvinte, Jack nu a fost 
unul singur, ci trei bărbaţi care au conlucrat. Cu toate astea, el, Gull, a 
redactat scrisorile care au făcut ca numele să capete notorietate, şi el a 
conceput întregul plan. Kelly, nici nu ai habar ce ţi-a făcut după ce te- 
a ucis. Îți mai aduci aminte cum a fost mutilată Catherine Eddowes? 
Nici nu se compară cu modul în care Gull te-a măcelărit pe tine. Vrei 
să-ţi descriu? 

Gull s-a ridicat în picioare şi a răcnit: 

— Nu! Nu! Nici acum, după ce mi-am găsit pacea cu Dumnezeu, nu 
pot uita ce-am făptuit! 

— Şi eu? a întrebat Stride. Mie ce mi s-a întâmplat? 

—Ţi s-a tăiat beregata, atâta tot. Gull n-a avut vreme să-şi 
desfăşoare tot ritualul în ce te privea. 

— Atâta tot! a strigat Stride cu glas sfredelitor. Atâta tot! Şi asta nu-i 
de ajuns? 

Urlând, s-a repezit cu mâinile întinse spre faţa lui Gull, ţinându-şi 
degetele ca pe nişte gheare. El nici nu a încercat să fugă, deşi s-a 
crispat când ea şi-a înfipt unghiile în faţa lui. Netley făcuse un pas în 
faţă, ca şi cum ar fi vrut să-l ajute pe Gull, apoi, după o uşoară 
şovăire, s-a tras deoparte. 

Burton a smuls-o pe femeia care răcnea de lângă doctor. Acesta şi-a 
pipăit obrajii însângeraţi, dar nu a scos o vorbă. 

— Tare-aş vrea să-i smulg maţele şi să i le ţin dinaintea ochilor cât 
mai trăieşte, a strigat Kelly. 

Apoi s-a apropiat de Stride, care suspinând a prins-o pe după umeri 
şi a condus-o deoparte. 

— Ajunge cu dramele, pedepsele şi reproşurile. E treaba voastră ce 
faceţi când rămâneţi singuri, doar dacă nu cumva îi amestecați şi pe 
cei care nu au nici o legătură cu voi. Deocamdată, vă rog să vă purtaţi 
cumsecade şi să mă ascultați cu atenţie. Aveţi nevoie de instruire şi, cu 
toate că nu-mi surâde, se pare că trebuie. Mi-e peste putinţă să vă las 
să descoperiţi singuri adevărul. 

În primul rând, i-a pus să descrie felul în care apăruseră în 
convertor. Se petrecuse în cubul uriaş dintr-un colţ al acelei camere. 


Se treziseră din morţi în acel convertor şi, după câteva momente de 
derută, deschiseseră uşa şi ieşiseră, ajungând în altă încăpere. 
Exploraseră şi alte camere, după care ajunseseră pe coridor. Iar Burton 
apăruse de după colţ în scaunul lui zburător. 

— Să înţeleg că nu aţi văzut pe altcineva? 

I-au răspuns că nu. 

Burton l-a dus pe Gull în baia apartamentului alăturat şi, aşa cum se 
aşteptase, a găsit o sticluţă cu un lichid pe care să-l aplice pe 
zgârieturile de pe faţă. A oprit sângerarea şi, în decurs de douăzeci şi 
patru de ore, avea să vindece complet. 

I-a întrebat apoi dacă le era foame. Netley şi femeile au spus că 
voiau să mănânce, însă Gull a clătinat din cap. Burton a luat 
comenzile şi le-a transmis către convertor. După ce s-au aşezat să 
mănânce la măsuţele aflate în încăpere, Burton a trecut la o 
prezentare amănunţită a Lumii Fluviului, a eforturilor făcute de el şi 
de alţii ca să ajungă la Turn şi ce se petrecuse ulterior. Până să 
termine prezentarea, a băut două cupe mari de whisky, iar ei erau 
deja bine afumati. 

— Vedeţi, aşadar, cum se prezintă situaţia. Ştiu că aveţi de pus 
nenumărate întrebări şi că vă va trebui ceva timp până să învăţaţi a 
folosi computerul. Până atunci însă, vă sugerez să vă găsiţi un loc 
pentru înnoptat — vă pot găsi pastile de dormit, dacă doriţi — şi ne 
vedem mâine. Tot atunci o să vă prezint celor opt camarazi ai mei. 
Poate nu chiar personal, ci prin intermediul ecranelor-perete. 

Abia îngăimând, Mary Kelly i-a zis: 

— De unde ştii că ticăloşii ăia doi n-or să încerce să ne ucidă din 
nou cât dormim? 

— Nici măcar prin vis nu mi-ar veni ideea de a făptui aşa ceva! a 
declarat Gull. M-am schimbat, nu mai sunt cel dinainte! Credeţi-mă, 
doamnelor, regret profund crimele făptuite şi am încercat — şi încă 
încerc — să duc o viaţă creştinească. Nu numai că nu vă voi face nici 
un rău, dar vă voi apăra contra oricui ar încerca să vă atingă. 

— Frumoase vorbe, a vorbit cu dispreţ Liz Stride. 

— Am vorbit foarte serios, doamnă, zău! 

— Eu cred în sinceritatea lui, a spus Burton. În orice caz, vă 
sfătuiesc pe voi, cele trei femei, să dormiţi într-un apartament separat 
de cel al bărbaţilor. O să vă dau un cod care va împiedica pe oricine 
din afară să intre pe uşă, în afara mea şi a voastră. 

După ce i-a învăţat pe toţi cum să-şi procure hrană şi băutură de la 
convertoarele avute la dispoziţie, precum şi modul în care puteau să-l 
apeleze, Burton a revenit la apartamentul lui. A doua zi trebuia să le 
arate cum să se mişte prin lumea aceea, aşa că trebuia să rămână 
apropiat de ei. 

La întoarcere, a analizat problema cea mai importantă: cine îi 


resuscitase pe cei cinci? Cel care o făcuse avea un simţ ciudat al 
ironiei. Dar cine era acea persoană? Doar Frigate şi Nur erau la curent 
cu investigația pe care o desfăşura în cazul Spintecătorului, şi nici 
unul dintre ei nu i-ar fi adus acolo pe cei cinci. Şi atunci? Loga şi 
Agentul mongol muriseră. Să mai fi existat... nici măcar nu îndrăznea 
să se gândească... vreun alt Snark? 

Burton tocmai se retrăsese în pat, când pe perete a apărut un ecran. 
Pe el a apărut faţa deznădăjduită a lui Star Spoon. 

Vorbind rapid în esperanto şi cu lacrimi curgându-i pe obraji, l-a 
întrebat pe Burton dacă putea să vină până în apartamentul lui. 

— Bine, dar de ce? 

— M-am săturat să stau alături de Po împreună cu alte cinci femei, 
deşi el ne acordă fiecăreia foarte puţin timp. E prea ocupat ca să bea 
cu amicii lui sau să studieze. Pe de altă parte... nu doresc să-i simt 
îmbrăţişările. 

Burton nu trebuia să o întrebe ale cui îmbrăţişări le prefera. 

— Po ştie că pleci la mine? 

— Da. I-am spus acum o oră. A făcut scandal şi a răcnit, iar apoi... 

— Nu te-a bătut? 

— Nu, nu bate femei, trebuie să-i recunosc atâta merit. Adică nu le 
pedepseşte fizic, vreau să spun. 

— Şi atunci? 

— Atunci? A! Da, mi-a zâmbit şi a zis că speră să fiu fericită cu tine. 
A stricat însă totul afirmând că se îndoia că voi alege această cale. 

Burton a coborât din pat şi a îmbrăcat un kilt dintr-un prosop. 

— Aş vrea să stau de vorbă cu el. 

Brusc, ea l-a privit cu ochii ei mari şi negri. 

— De ce? Crezi te mint? 

— Nu, sigur că nu. Numai că n-aş vrea să-şi închipuie că mă tem să 
dau ochii cu el. Şi mai vreau să mă asigur că nu a avut impresia că l- 
am atacat pe la spate. 

— Vai, dar nu crede aşa ceva. l-am zis că nici măcar nu ţi-ai dat 
seama că te doream. 

— Asta e o minciună, a spus Burton, dar nu ca un reproş direct. 

Existau minciuni şi minciuni, iar aceasta făcea parte din categoria 
celor nevinovate. În plus, cine era el ca să critice pe cineva pentru 
minciună? 

— Dacă e treaz, o să stau de vorbă cu el. 

— A, e treaz, dar nu vrea să fie tulburat. E cu o femeie. Una pe care 
a resuscitat-o. Sărmana de ea. 

— Tot ce se poate. Deocamdată însă ea i se va arăta foarte 
recunoscătoare pentru că a salvat-o din morţi. 

Nu se îndrăgostise de chinezoaică. Cu toate acestea, nu socotea 
iubirea drept o condiţie prealabilă pentru o legătură strânsă între un 


bărbat şi o femeie. Sigur, fusese îndrăgostit de Alice, şi iată ce li se 
întâmplase amândurora. 

— Vino aici. O să dau instrucţiuni computerului să-ţi îngăduie 
intrarea. 

Star Spoon a încetat să mai verse lacrimi şi să se smiorcăie, şi a 
zâmbit ca un soare în zori. 

— Imediat ce-mi refac machiajul şi-mi strâng obiectele personale. 
Mă doreşti, adevărat? 

— Dacă n-ar fi aşa, ţi-aş spune-o? 

Nu a apucat să adoarmă decât la ora cinci dimineaţa. 

Burton a stabilit legătura cu cele trei femei, în camera lor, şi cu cei 
doi bărbaţi, care dormiseră în încăperi separate. După ce le-a urat 
bună dimineaţa, le-a spus că transmisese instrucţiuni computerului să 
îi înveţe cum să lucreze cu el. De asemenea, i-a invitat la întrunirea 
săptămânală a celor opt — care se înmulţiseră — din acea seară. 

— După aceea, faceţi ce doriţi. Cu toate acestea, o să vă caut ori, 
dacă sunt bine-venit, o să vă vizitez din când în când. lar voi mă 
puteţi căuta dacă aveţi vreo problemă. 

Nu le-au plăcut vorbele lui. Aveau impresia că trebuia să le dedice 
tot timpul, să se asigure că ei se adaptau la situaţie. Dar nu puteau 
face nimic. 

El şi Star Spoon au luat micul dejun, mâncând ouă prăjite în unt, 
brioşe cu afine şi curmale cu frişcă. Apoi au zburat spre mica lui lume, 
Theleme, denumită astfel după statul mitic din Gargantua şi 


Pantagruel de Rabelais. În opera bătrânului franţuz, motto-ul său era, 
Faceţi ce doriţi. lar motoul lui Burton suna: Faceţi ce vrea Burton. Acea 
lume putea fi numită însă şi Bagdadul-din-Turn. Burton ridicase în 
mijlocul ei un mic oraş şi un castel, care arătau de parcă ar fi 
reprezentat un loc din O mie şi una de nopţi în concepţia unui suflet 
romantic sau a unui producător de la Hollywood. Prin încăpere, de la 
apus spre răsărit, curgea un fluviu care dădea ocol oraşului şi apoi 
şerpuia spre răsărit, dispărând în nisipurile deşertului, nu departe de 
intrare. În afara oraşului cutreierau câţiva lei, leoparzi şi multe gazele, 
antilope, struţi şi alte creaturi ale deşertului. În fluviu înotau 
hipopotami şi crocodili, iar porțiunile de junglă gemeau de maimuțe, 
zibete şi păsări. 

Pentru moment, în Theleme trăiau doar el şi Star Spoon. Plănuia să 
aducă mai târziu şi alţi oameni, însă nu se grăbea. 

La ora opt seara, el şi Star Spoon s-au dus la petrecere, dar nu fără 
să fie afectaţi de un incident. Motociclistul de culoare, de astă dată 
având pe şa, în spatele lui, o femeie de culoare, a trecut în urlet de 


motor pe lângă ei. Bărbatul i-a făcut un semn cu mâna lui Burton, dar 
l-a salutat mai curtenitor. 

— Hei, Burton, ce mai zici? 

Câteva clipe mai târziu, au trecut peste un porc mare care se plimba 
pe acolo, tropăind din copite. 

— Dumnezeule! a făcut Burton. Oare la ce ne mai putem aştepta? 

— Nu ştiu, i-a răspuns Star Spoon. Am vorbit cu Aphra în după- 
amiaza asta, iar ea mi-a zis că dă nas în nas cu oameni pe care nu i-a 
văzut nicicând. Majoritatea sunt din lumea lui Tom Turpin. Cel puţin 
aşa crede, pentru că sunt cu toţii negri. Dar a zburat şi pe lângă vreo 
doisprezece oameni care arătau a ţigani. 

— Ţigani? Cine i-a resuscitat? 

Au intrat în apartamentul lui Nur, unde era gălăgie, pentru că toată 
lumea vorbea şi râdea. Era prezentă şi Alice, care purta haine la modă 
în anii '20, la care ţinea extrem de mult. I-a zâmbit uşor, dar nu a 
făcut nici un efort, nici atunci, nici mai târziu, să stea de vorbă cu el. 
Burton se aşteptase să uimească pe toată lumea, apărând cu 
chinezoaica. Se vedea treaba, totuşi, că Li Po le povestise tuturor. Iar 
dacă era gelos, Li Po nu s-a trădat defel. Era îndeajuns de realist să-şi 
dea seama că o scenă de gelozie ar fi fost inutilă, dar l-ar fi făcut să 
scadă în ochii celorlalţi. Pe de altă parte, nu suferea de lipsa 
companiei sau a sexului. Resuscitase deja patruzeci de bărbaţi şi 
patruzeci şi şapte de femei, toate fiind cunoştinţe de-ale lui de pe 
Pământ. Şapte dintre femei erau ale lui, câte una pentru fiecare zi a 
săptămânii. În acea seară venise însă însoţit doar de una. 

— Stau la rând să mă însoţească la astfel de întruniri, i-a spus el lui 
Burton. 

— Până la urmă, se vor sătura să facă de serviciu aşa, şi vor 
resuscita bărbaţi numai pentru ele, i-a replicat Burton. Atunci ce vei 
face? 

— Nimic, i-a răspuns Li Po cu un zâmbet. Nu sunt un tiran. Când se 
va întâmpla, o să resuscitez altele care să le înlocuiască. E bine că se 
întâmplă aşa, pentru că, mai devreme ori mai târziu, o să mă satur de 
ele sau, ceea ce e mai greu de conceput, s-ar putea ca ele să se sature 
de mine. 

Burton şi-a imaginat suprapopularea lumii lui Li Po. Când se va 
atinge punctul de saturație, persoanele de prisos vor trebui să 
locuiască în apartamente. Acelaşi lucru se întâmpla şi în lumea lui 
Turpin. 

— Nu ştiu, dom'le, a spus Turpin, clătinând din cap. Totul a început 
cu oamenii pe care i-am adus eu, după care lucrurile au scăpat de sub 
control. Aceştia au resuscitat alți oameni care, la rândul lor, i-au înviat 
pe alţii, iar acum şi ăştia resuscitează la rândul lor, de parcă altfel nu 
se poate. 


Burton i-a pomenit de motociclistul de culoare. Turpin a rânjit. 

— Acela e Bill Williams. Nu ştiu cine dracu' l-a adus. Aş putea afla, 
dar ce importanţă mai are? Nu e un negru american, înţelegi? E rus. 

— Rus? 

— Da. Are o poveste foarte interesantă. N-ar fi rău să-ţi faci timp 
pentru a sta de vorbă cu el. 

Burton îi observase pe Gull, Netley, Crook, Stride şi Kelly de cum 
intrase. Stăteau aşezaţi în două colţuri ale încăperii, bărbaţii într-unul, 
femeile în altul, şi se vedea că nici unii, nici alţii, nu reuşeau să se 
apropie de alţi invitaţi. Burton i-a plimbat prin încăpere şi i-a 
prezentat. Se părea că Frigate răspândise deja vestea. Se stârnise 
curiozitatea față de nou-sosiţi, dar mulţi se simțeau stânjeniţi în 
prezenţa lui Netley şi Gull. Oricine s-ar fi simţit la fel în compania a 
două treimi din tripleta care contribuise la propagarea mitului „Jack 
Spintecătorul”. Netley era atât de afectat de notorietatea de care se 
bucura, încât a plecat devreme de la petrecere. Burton a intrat în holul 
din apropierea sălii mari, unde a rămas neobservat, şi a dat ordin 
computerului să îl urmărească pe Netley. 

Remarcând sfiiciunea celor trei, Stride, Crook şi Kelly, Nur s-a 
apropiat de ele şi curând le-a înveselit. El se simţea în largul lui alături 
de cei de obârşie înaltă sau umilă, de cei educați ori neşcoliţi, de cei 
bogaţi ori săraci, şi se adapta imediat în orice mediu, deşi îşi păstra 
întotdeauna aerul demn. După o vreme, i s-au alăturat Aphra Behn şi 
Frigate, şi Nur s-a îndepărtat, ajungând să discute cu Gull. Curios, 
Burton s-a invitat singur pentru a participa la conversaţie. 

Gull tocmai îi povestea maurului despre Lorenzo Dow, bărbatul care 
îl convertise. Dow se născuse în Coventry, în comitatul Tolland din 
Connecticut, în 1777. Un tânăr extrem de plin de imaginaţie şi 
impresionabil, el devenise un credincios înfocat după ce văzuse un 
înger. Ori cel puţin aşa susţinuse. Imediat ce a devenit adult, s-a făcut 
predicator itinerant, având oarecare legătură cu Biserica Metodistă. 
Între toţi preoţii rătăcitori de la începuturile istoriei americane, el 
călătorise cel mai mult, ajungând să fie cel mai cunoscut. Se bucura de 
un bun renume din Maine, până în Carolina de Sud şi de la New York 
până în zonele sălbatice din preajma Fluviului Mississippi. Dacă auzea 
de existenţa câtorva oameni undeva, se ducea până la ei cu pluta, 
călare sau pe jos, şi le ţinea predici, mai întotdeauna excentrice. 

Când fusese renăscut din morţi în Lumea Fluviului, rămăsese uimit, 
dar nu şocat. 

— M-am înşelat în unele privinţe, le-a spus el celor pe care îi 
convertise. Dar am avut şi dreptate în majoritatea privinţelor. 

Era convins că îngerul pe care îl văzuse în copilărie era unul dintre 
cei care făcuseră din această Lume a Fluviului un stadiu prin care cei 
demni trebuiau să treacă pentru a ajunge într-o lume mai bună. La fel 


ca membrii Bisericii Celei de-A Doua Şanse, credea că toţi trebuie să 
facă efortul de a deveni mai buni din punct de vedere moral şi 
spiritual. Spre deosebire de primii, el nu credea că scopul suprem era 
absorbţia în Dumnezeu. Nu, acea lume era un soi de purgatoriu în 
care Dumnezeu şi îngerii Săi le oferiseră tuturor o nouă şansă. Dar cei 
care reuşeau marea schimbare spirituală cerută aveau să ajungă în altă 
lume, unde vor fi resuscitaţi din nou fizic. Cu toate acestea, cei care 
nu reuşeau, vor muri aici, devenind ţărână pe vecie. 

— I-am întâlnit pe aceşti îngeri de care vorbeşti, a spus Burton, şi 
am văzut că sunt simpli bărbaţi şi femei. De fapt, cu excepţia unuia, 
toţi s-au născut pe Pământ şi au murit acolo când erau copii. Excepţia 
era Monat, un extraterestru, care răspundea de acest proiect. Arată 
Turnul ăsta ca şi cum ar fi fost construit de îngeri? 

— Desigur, i-a răspuns Gull. Acest Loga de care vorbeşti, el... cred 
că e un înger căzut. 

— Eşti smintit, domnule, i-a trântit-o Burton şi s-a îndepărtat. 

— Omul acela, a spus Star Spoon, va resuscita pe alţii care îi 
împărtăşesc credinţa, şi nici nu vom mai reuşi să ieşim în holuri fără 
să ne ciocnim de ei. Cei care-i seamănă n-o să-ţi mai dea pace. 

— O să rămânem în Theleme. Acolo nu vor pătrunde. 

— Nimeni şi nimic nu va rămâne inviolabil. 

Star Spoon se adaptase la modul de viaţă al lui Burton de parcă ar fi 
fost un pantof nou ce se modelează pe picior. Analogia nu era doar de 
dragul comparaţiilor. Când se descălţa, Burton nu trebuia să mai 
acorde atenţie pantofilor decât când dorea să îi poarte din nou. 
Femeia arăta mulțumită şi când era ignorată, când el studia ori lucra 
la computer. Uneori, ea stătea la consolă alături de el. Fra un 
companion excelent, o persoană dispusă oricând să converseze, 
dovedindu-se de multe ori amuzantă, şi nu insista niciodată peste 
măsură şi nici nu-l întrerupea. Era inteligentă, cunoştea poezia 
chineză, picta bine şi cânta minunat la alăută. Era pătimaşă, 
cunoscătoare a tuturor lucrurilor legate de sex, lipsită de inhibiţii şi, 
totuşi, când Burton nu făcea dragoste cu ea vreme de o săptămână, 
pentru că era adâncit în studiile lui, ea nu părea să fie deranjată. 

Star Spoon se plângea de un singur lucru, acela că nu putea să-şi 
aducă şi părinţii în acel loc. Îşi găsise mama, care trăia în Vale. Nu 
reuşise totuşi să-şi găsească tatăl. 

— Sper că nu te superi dacă i-aş aduce aici, a spus ea. Poate că într- 
o bună zi voi reuşi. Ar avea apartamentul lor, şi nu ţi-ar pricinui nici o 
neplăcere. I-aş vizita doar cu consimţământul tău. 

— Cum să mă supăr? Adu-ţi şi surorile şi fraţii. Mătuşi, unchi şi 
veri. 

Nu ar fi reuşit să o împiedice nici dacă ar fi vrut, dar nu avea de 
gând să-i spună. De ce să-i strice bucuria doar ca să-şi facă el ambiția. 


Star Spoon era o pereche perfectă pentru el. 

Când i-a povestit lui Frigate, americanul a zis: 

— După ce a trăit atâta vreme în Vale, mă surprinde că nu s-a 
învăţat să fie mai independentă. A fost educată conform culturii 
chineze a secolului al optu-lea, dar cred că a fost influenţată şi de alte 
culturi din Vale. De obicei, viaţa acolo le face pe femei să se 
emancipeze. 

— Nu întotdeauna şi nu în mod necesar, a susținut Burton. A avut o 
viaţă grea, iar acesta e doar jumătate de adevăr. Doar ştii povestea ei 
pe Pământ. În Valea Fluviului a fost violată în câteva rânduri, dar nu 
pare să fi suferit traume. 

— Nu pare, dar ştie să se controleze foarte bine. 

— A, da, orientalii în sufletul cărora nu poţi pătrunde. 

— E foarte frumoasă. 

— Minunată. Şi, recunosc, mă simt flatat că m-a dorit cu atâta 
înfocare. Cu toate astea... Aş prefera o blondă, nu prea deşteaptă, care 
să-mi fie credincioasă. 

— Dacă descoperi vreuna şi o resuscitezi, să te fereşti de Star Spoon. 
E mai focoasă decât lasă impresia. 

La câteva zile după petrecere, Burton şi Star Spoon, folosind scaune 
proiectate special de el, au mers să viziteze lumea lui Frigate. Mai 
încăpătoare, scaunele erau înconjurate de o emisferă de plastic, groasă 
de peste şapte centimetri. Ţevile armelor cu fascicul ieşeau de sub 
acea carapace, cu posibilitatea de tragere în faţă şi în spate, dar şi în 
sus sau jos. 

Când le-a văzut, Star Spoon murmurase: 

— De cine ţi-e teamă? 

— Nu mi-e teamă de nimeni, dar am încredere în foarte puţini 
oameni. Văd prea mulţi necunoscuţi, oameni de nimic, bântuind pe 
coridoare. Pe de altă parte, încă nu avem certitudinea că nu mai există 
vreun Etic ascuns pe aici. 

S-au ridicat cu scaunele pe deasupra minaretelor şi domurilor 
construite din aliaj de aur şi sclipind de pietre preţioase uriaşe, după 
care au gonit pe deasupra fluviului şi a junglei, către ieşire. Burton a 
apăsat un buton aflat pe consola scaunului, care a transmis o comandă 
codificată prin radio pentru deschiderea uşii. Vehiculului lui Star 
Spoon îi lipsea acel buton deoarece refuzase să îi dea drept de acces la 
cod. Cu un aer nesigur, ea voise să ştie motivul, iar el îi spusese că nu 
dorea să rişte, în caz că ar fi fost răpită şi silită să divulge codul. 

— Dar cine să facă aşa ceva? a întrebat ea cu un aer calm. 

— Poate că nimeni. Dar există posibilitatea. 

— Dar dacă te-ar prinde pe tine şi te-ar sili să dai codul în vileag? 

— Am anticipat şi situaţia asta. 

Ea nu l-a mai întrebat ce măsuri de precauţie luase. Evident, dacă ar 


fi ştiut, putea fi silită să divulge şi acea informaţie. 

Cu excepţia câtorva roboţi care făceau curăţenie, zona circulară era 
pustie. Oprind scaunul în faţa intrării în lumea lui Frigate, Burton l-a 
strigat pe nume. După câteva clipe, faţa americanului a apărut pe un 
ecran. Uşa s-a deschis spre exterior, iar ei au intrat unul după altul. În 
acea lume, soarele trecuse cu zece grade dincolo de zenit, temperatura 
era de aproape treizeci de grade Celsius, iar aerul era umed. Au zburat 
rapid peste o junglă foarte deasă şi luxuriantă, un fluviu şi câteva 
pâraie, precum şi pe deasupra câtorva luminişuri mari. Creaturile din 
apă, dintre care unele se soreau, erau cu precădere crocodili, toţi mari 
şi cu colţi înspăimântători. Din când în când, au zărit şi câte-o reptilă 
cu cap uriaş şi gât foarte lung şi, la un moment dat, un saurian cu 
platoşă a traversat greoi un luminiş. Prin preajma lor zburau reptile 
înaripate:  pterodactili. Acestea nu fuseseră create conform 
informaţiilor deţinute de computer, deoarece Eticii sosiseră pe Pământ 
la şaptezeci de milioane de ani după dispariţia dinozaurilor. Însă 
Frigate pusese computerul să producă replici vii ale acelor fiare 
puternice, iar acestea domneau acum în jungla bogată. În mijlocul 
încăperii uriaşe se înălța un monolit de piatră, înalt de şaizeci de 
metri, cu laturi alunecoase, ceea ce îl făcea imposibil de escaladat. În 
vârful acestuia se afla fortăreaţa lui Frigate, având suprafaţa de patru 
hectare, cu un conac construit în stil sudist dinainte de războiul de 
secesiune, plasat în centrul unei insule înconjurate de un şanţ lat cu 
apă, în care înotau rațe, gâşte şi lebede. Burton şi Star Spoon au 
aterizat pe peluza verde din faţa conacului. Peter Frigate stătea pe 
verandă într-un balansoar şi asculta Muzica apelor, a lui Händel, bând 
un julep şi înconjurat de trei câini. Ţinea în poală o pisică siameză. 
Câinii, animale adevărate, nu teroizi, au sărit şi au pornit lătrând spre 
Burton. Au început să ţopăie şi să-şi mişte cozile şi fundurile, 
scheunând când el i-a mângâiat. Unul era un rottweiler uriaş, altul, un 
ciobănesc german, şi ultimul, un sheltie. Frigate s-a ridicat, pisica 
sărindu-i din braţe, pentru că nu mai avea unde să se cuibărească, şi i- 
a întâmpinat. Purta o vestă albă de pânză, brodată cu hieroglife 
egiptene, şi un kilt tot de pânză albă, care îi venea până la genunchi. 

— Bun venit în Ţara lui Frigate! le-a urat el zâmbind. Luaţi loc, şi a 
făcut semn către două balansoare. Ce vreţi să beţi? 

A bătut din palme o dată şi pe uşa principală a conacului au apărut 
doi androizi. Purtau uniforme de majordomi. 

— Nu cred că-i recunoaşteţi, a spus. Arată exact ca doi preşedinţi pe 
care nu i-am iubit deloc. I-am numit Tricky Dicky şi Ronnie}. Cel 
care pare să se furişeze neobservat e Dicky. 

A făcut o pauză, apoi a adăugat: 

— Doamna casei va coborî peste câteva clipe. 

Burton a ridicat din sprâncene. 


— Aha, aşadar te-ai hotărât să-ţi alegi o parteneră de viaţă. 

— Da. Câinii şi pisicile sunt nişte tovarăşi splendizi, pentru că nu-ţi 
răspund obraznic. Dar am simţit nevoia să conversez cu cineva şi nu 
numai. 

Servitorii au adus băuturile, scotch pentru Burton şi vin pentru Star 
Spoon. Burton a scos din buzunar o havană fină, iar Dicky s-a grăbit să 
scoată o brichetă, ţinând flacăra în dreptul havanei fără să-i tremure 
mâna. Ronnie a procedat la fel pentru ca Star Spoon să-şi poată 
aprinde ţigareta. 

— Asta zic şi eu viaţă, a spus Frigate. Zbor prin lumea asta şi-mi 
studiez dinozaurii, ba chiar îmi face plăcere să-i văd. Îi împiedic pe 
tiranozauri să mănânce toţi brontozaurii dându-le carne la un loc de 
hrănire de la baza monolitului. Chiar şi aşa, e greu de menţinut 
echilibrul între prădători şi pradă. Într-o bună zi o să mă plictisesc. Iar 
când se va întâmpla, o să şterg cu buretele perioada Jurasică şi o voi 
înlocui cu cea Cretacică. Am în plan să trec prin toate erele istorice în 
diferitele lor faze, până voi ajunge la Pleistocen. Când o voi face şi pe 
asta, mă opresc. Am ţinut mereu la mamuţi şi tigri cu colţi-sabie. 

Cu un gest, Burton a alungat o muscă. 

— Trebuia să mergi atât de departe cu realismul? 

— A, există şi țânțari. La apusul soarelui, din cauza lor trebuie să 
mă retrag în conac. Nu vreau ca viaţa de aici să fie un paradis cu aer 
condiţionat şi lipsit de insecte mărunte. A fost o vreme când şi eu 
blestemam muştele, ţânţarii şi furnicile şi mă-ntrebam de ce ni le-a 
pus Dumnezeu pe Pământ să ne chinuiască? Acum ştiu. Ele sunt o 
sursă de plăcere. După ce te sâcâie de-ţi vine să bâzâi şi tu — gluma a 
fost involuntară -— şi scapi de ele, ajungând undeva unde nu te mai pot 
atinge, descoperi că prezenţa lor zero este o plăcere extraordinară. Eu 
le tolerez ca să mă pot bucura de absenţa lor. 

Star Spoon s-a uitat la el, găsind straniu acel raţionament. Cu toate 
acestea, Burton l-a înţeles. Pentru a cunoaşte plăcerea deplină, trebuia 
să cunoşti lipsa plăcerii. Existenţa răului putea fi justificată. Fără ea, 
cum ai putea şti că binele e bine? Probabil, totuşi, că acest lucru nu 
era necesar. Dacă ar fi fost, de ce s-ar fi străduit Eticii atât de mult să 
elimine răul? 

În acea clipă, din casă a ieşit o femeie. Era impresionant de 
frumoasă, cu păr roşcat, ochii verzi, pielea albă, cu picioare lungi, sâni 
plini, talia delicată. Faţa ei avea o formă uşor neregulată, nasul părea 
o idee prea lung, buza de sus un pic prea scurtă, iar ochii prea 
adânciţi în orbite. Cu toate acestea, felul în care se integrau trăsăturile 
o făceau să aibă un chip frumos şi pregnant, care nu se uita cu una, cu 


două. Avea cam un metru şaptezeci şi purta o rochie albă dintr-un 
material sclipitor, cu decolteu adânc şi crăpată până la coapsă pe 
partea stângă. 

Pantofii albi cu tocuri înalte erau decupaţi. Nu purta bijuterii şi nici 
perle, doar o brățară argintie în jurul încheieturii mâinii stângi. 

Zâmbind, Frigate a prezentat-o. 

— Sophie Lefkowitz. Am cunoscut-o la o convenţie a scriitorilor SF 
din 1955. Am corespondat şi ne-am întâlnit ocazional la alte 
convenţii. A murit de cancer în 1979. Bunicii ei au venit din Rusia şi 
s-au stabilit la Cleveland în 1900, iar tatăl ei s-a căsătorit cu 
descendenta unei familii de evrei sefarzi care venise în New 
Amsterdam în 1652. Partea amuzantă este că l-am întâlnit cândva pe 
imigrantul iniţial, Abraham Lopez. Nu ne-am plăcut deloc, era un 
bigot înrăit. Ea era casnică, dar activa într-o mulţime de organizaţii, 
inclusiv în Organizaţia Naţională a Femeilor. A câştigat o groază de 
bani scriind literatură pentru copii cu pseudonimul Begonia West. 

— Sunt uimit, a spus Burton, şi nu minţea defel. Numai că m-ai 
avertizat în legătură cu resuscitarea scriitorilor, sau ai uitat? 

— Nu sunt toţi nişte jigodii. 

Sophie era vioaie şi inteligentă, numai că-i plăceau prea mult 
jocurile de cuvinte. Pe de altă parte, părea să-i fie foarte 
recunoscătoare lui Frigate că o trezise din morţi, iar el părea încântat 
de ea. 

— Bineînţeles, o să mai resuscităm şi alte persoane. Ne-am călca 
unul pe celălalt pe bătături, dacă nu am avea şi alţi oameni în jur. 
Numai că ne va lua mult timp să judecăm candidaţii. 

— El caută perfecțiunea, şi n-o va descoperi, a vorbit Sophie. Cei 
perfecţi au Continuat. După părerea mea, trebuie aleşi cei care par 
suficient de compatibili, iar dacă dezamăgesc, pot să plece. 

— După cum se desfăşoară lucrurile, a intervenit Star Spoon, Turnul 
va începe curând să geamă de lume. Toţi cei care sunt resuscitaţi se 
apucă să-i readucă la viaţă pe alţii. 

— Aici pot locui confortabil peste două milioane de oameni, a spus 
Sophie. 

— Dar dacă fiecare resuscitat mai aduce patru persoane, în ritmul 
ăsta exponențial nu va trece multă vreme şi Turnul se va umple, a 
adăugat Burton. 

— Nu doar atât, a intervenit Frigate, dar situaţia se poate înrăutăţi. 
Mai zilele trecute am vorbit cu Turpin. El a zis că două perechi din 
lumea lui încearcă să aibă copii. Au cerut computerului să elimine din 
dieta lor substanţele chimice contraceptive care îi fac să fie sterili. 
Tom s-a înfuriat. Le-a zis că dacă femeile rămân însărcinate, vor trebui 
să părăsească Ţara lui Turpin. Dar ele au zis că nu le pasă. 

Înmărmuriţi de o asemenea veste, au rămas tăcuţi o vreme. Eticii 


avuseseră grijă ca pe Valea Fluviului să nu se nască nici un copil, 
deoarece nu exista spaţiu suficient pentru o populaţie în creştere. Pe 
de altă parte, trebuia golită scena, ca să spunem aşa, pentru ca şi cei 
născuţi pe Pământ după anul 1983 să poată fi resuscitaţi. 

— Tot proiectul se duce de râpă, a spus Frigate. 

— Ba se duce dracului şi se alege praful de el, a plusat Burton. Dacă 
nu cumva s-a şi întâmplat. 

Sophie a zâmbit. 

— Ceea ce văd în jur nu seamănă a iad. 

Şi a făcut semn către lumea lor privată. Din apropiere se auzea cânt 
de păsărele, un element anacronic, deoarece în mezozoic nu existau 
păsări, iar sforăitul celor câţiva ratoni era nelalocul său. De dincolo de 
marginea monolitului s-au auzit răgetele adânci şi gâlgâite ale 
brontozaurilor şi vuietul ca de tren expres scos de un tiranosaur, 
amintind de o avalanşă de zăpadă. Pteradonii, cu aripile a căror 
anvergură avea peste nouă metri scoteau sunete ce aminteau de 
cârâielile unor ciori bolnave de astm. 

— Doar pentru moment, a spus Burton. 

Androizii Ronnie şi Dicky au adus alte băuturi. Probabil inspirați de 
prezenţa lor, Frigate şi Burton s-au apucat să discute despre 
determinism şi liber-arbitru, un subiect drag lor. Frigate a insistat că 
liberul-arbitru juca un rol mai mare în viaţa oamenilor decât 
elementele mecanice, chimice ori nervoase. Burton susţinea la fel de 
insistent că alegerile făcute de majoritatea oamenilor erau determinate 
de condiţionările din copilărie şi de chimismul persoanelor. 

Însă unii oameni îşi schimbă caracterul în bine, a subliniat Frigate. 
Ei realizează asta în mod conştient şi cu eforturi. Voința lor reuşeşte să 
învingă  condiţionarea la care au fost supuşi, ba chiar şi 
temperamentul de bază. 

— Accept că liberul-arbitru joacă uneori un rol important în cazul 
unor oameni, a spus Burton. Cu toate astea, doar câţiva se slujesc de el 
în mod eficient, şi de multe ori nu reuşesc. Chiar şi aşa, într-un anumit 
sens, majoritatea oamenilor sunt roboţi. Ne-roboţii, puţinii fericiţi, ar 
putea reuşi să-şi exercite liberul-arbitru doar pentru că genele lor le 
permit. Astfel, chiar şi liberul-arbitru depinde de determinismul 
genetic. 

— N-ar fi rău să vă spun acum, deşi ar fi trebuit să vă anunţ mai de 
mult, dar am întrebat computerul dacă Eticii au făcut unele lucrări în 
domeniul liberului-arbitru şi al determinismului. Nu în înţeles 
filozofic, ci ştiinţific. Iar el mi-a zis că deţinea un volum enorm de 
date, deoarece primii Etici, adică oamenii care l-au precedat pe 
Monat, lucraseră pe această temă, la fel ca oamenii lui Monat şi 
succesorii acestora, Copiii Pământeni crescuţi pe Lumea Grădină. Nu 
am avut timp să verific toate informaţiile, nici măcar o parte, şi chiar 


dacă mi-aş fi găsit timp, pesemne că nu aş fi înţeles. Am cerut un 
rezumat al concluziilor. Computerul mi-a comunicat că proiectul era 
încă în desfăşurare, dar că mi-ar putea pune la dispoziţie rezultatele 
obţinute până în prezent. Cu multă vreme în urmă, Eticii au 
cartografiat toţi cromozomii, au stabilit funcţia lor exactă şi au 
analizat inter-relaţiile dintre gene. Au cartografiat domeniile lor 
individuale şi de interacţiune. Din acest motiv, când ne-au resuscitat, 
genele care funcţionaseră prost până atunci au fost înlocuite cu unele 
sănătoase. Am fost renăscuţi în stare fizică, psihică şi chimică perfectă. 
Desigur, condiţionările noastre psihice şi sociale nu au fost eliminate. 
Depindea strict de individ dacă aveau să fie eliminate şi acestea. Dacă 
voia, individul putea să se slujească de liberul său arbitru. 

— Şi de ce nu mi-ai spus şi mie? l-a întrebat Burton. 

— Nu te supăra. Doream să-ţi ascult părerea, şi abia după aceea să- 
ţi arăt adevărul. 

— Voiai să risc o părere, pentru ca apoi să mă contrazici, nu? 

— De ce nu? a spus Frigate zâmbind. Eşti un vorbitor atât de 
copleşitor, cu păreri atât de rigide, atât de dogmatic şi plin de sine, 
încât... în fine, m-am gândit că măcar o dată te-aş putea face să 
asculţi, în loc să încerci să domini conversaţia. 

— Dacă asta te ajută să te debarasezi de resentimente, a spus 
Burton, zâmbind la rândul lui. A existat o vreme când m-aş fi supărat 
pe tine. Dar m-am schimbat şi eu. 

— Da, dar o să mă faci să plătesc într-o bună zi. 

— Ba nu, a protestat Burton. Mă voi sluji de liberul-arbitru ca să 
deprind această lecţie. Voi ţine minte şi voi preţui totul. 

— Vom vedea. În orice caz... 

— Concluziile! 

— O să încerc să mă exprim cât mai simplu şi limpede. Nu suntem 
nişte roboţi, aşa cum susțineau Sam Clemens şi celălalt scriitor despre 
care ţi-am povestit. După ei, gândurile şi comportamentul nostru erau 
influențate complet de trecut şi de substanţele şi reacţiile chimice ce 
se petrec în organismul nostru. Teoria lui Clemens spunea că tot ce s-a 
petrecut în trecut, dar totul, influenţează ceea ce se petrece în prezent. 
Viteza şi unghiul la care primul atom de la începutul universului s-a 
ciocnit de cel de-al doilea atom au declanşat un lanţ de evenimente 
într-o anumită direcţie. Noi am rezultat în urma acelei prime ciocniri. 
Dacă primul atom s-ar fi ciocnit de al doilea la altă viteză şi unghi, 
atunci am fi fost altfel. Vonnegut nu a spus nimic despre asta, dar a 
afirmat că acţionăm şi gândim aşa cum o facem din cauza a ceea ce el 
a denumit „chimicale rele” Clemens şi Vonnegut au vociferat 
împotriva răului, dar au ignorat faptul că propriile lor filozofii 
eliminau vinovăția pentru răul comis de răufăcători. După părerea lor, 
nimeni nu se poate sustrage felului în care acţionează. Aşadar, de ce 


scriu ei atât de mult despre răufăcători şi îi condamnă, când ei nu sunt 
de fapt răspunzători? Pot fi consideraţi răspunzători criminalii, se pot 
abţine bogaţii de la exploatarea săracilor, se pot abţine săracii de la a 
se lăsa exploataţi, poate fi învinuit de brutalitate cel care bate copii, 
poate fi învinuit puritanul pentru intoleranţa lui şi pentru moralitatea 
lui mărginită şi rigidă, pot fi învinuiți libertinii pentru excese, 
judecătorul pentru că se lasă corupt, membrul Klu-Klux-Klan-ului 
pentru prejudecățile lui rasiale, liberalul pentru orbirea lui faţă de 
scopurile declarate în mod deschis şi față de metodele sângeroase ale 
comuniştilor, fascistul şi capitalistul pentru folosirea unor mijloace 
perfide ca să-şi atingă scopurile aşa-zis generoase, conservatorul 
pentru disprețul manifestat faţă de oamenii de rând şi pentru 
justificările că-i exploatează? Ar putea Ivan cel Groaznic şi Gilles de 
Rais, Stalin şi Hitler, Chiang Kai-Shek şi Mao Zedong şi Menahem 
Begin şi Yasser Arafat şi Gingis Han şi Simon Bolivar şi teroristul IRA 
care pune o bombă în cutia poştală şi lasă un copilaş fără picioare, 
poate fi învinuit vreunul dintre aceştia? Nu, dacă accepţi filozofia de 
bază a lui Clemens şi Vonnegut. Ucigaşul şi cel care molestează copii, 
violatorul şi rasistul nu pot fi învinuiți pentru acţiunile lor nici cât cei 
care fac numai bine şi trebuie lăudaţi. Toţi se comportă aşa cum o fac 
datorită genelor sau chimismului sau condiţionării psiho-sociale. 
Aşadar, de ce-şi mai bat capul să scrie despre rău, când ei înşişi nu pot 
să-i învinovăţească pe răufăcători? Potrivit filozofiei lor, răufăcătorii 
au procedat aşa pentru că fuseseră determinaţi să acţioneze în acel 
sens. În acest fel, ei nu au nici un credit moral. 

Burton aşteptase răbdător rezultatele. 

— Cei doi au spus, aşadar, că suntem doar nişte mingi de biliard ce 
aşteaptă să fie lovite de alte mingi, ca să fie trimise în buzunarul ce le 
este determinat? 

— Exact. 

— Cunosc filozofia asta. După cum ştii, am scris un poem pe această 
temă. Totuşi, chiar şi cei ce nu cred în liberul-arbitru acţionează 
întotdeauna ca şi cum ar crede în el. S-ar părea că acest lucru stă în 
firea animalului. Poate că genele noastre determină asta. Şi acum, ce- 
ar fi să treci la subiect? 

— Ar fi mai multe aspecte, nu doar unul, a spus Frigate. În primul 
rând, studiile Eticilor dovedesc că potenţialul mental este egal la toate 
rasele. Toate deţin aceleaşi rezerve de indivizi geniali, de oameni 
foarte inteligenţi, inteligenţi, destul de inteligenţi şi proşti. În 1983, 
când am murit eu, existau o mulţime de controverse. Testele de 
inteligență păreau să demonstreze că, în medie, inteligenţa negrilor 
era cu câteva puncte mai mică decât cea a albilor. Aceleaşi teste au 
indicat, de asemenea, că inteligenţa mongolilor era cu câteva puncte 
deasupra celei a albilor. O mulţime de oameni susțineau că testele nu 


erau precise şi că ignorau condiţionarea socială, oportunităţile 
economice, părtinirea faţă de o rasă sau alta şi aşa mai departe. Cei ce 
ridicau asemenea obiecţiuni aveau dreptate. Analizele efectuate de 
Etici demonstrează că toate rasele au un potenţial intelectual egal. 
Asta contrazice observaţiile tale de pe Pământ, Dick. Tu ai afirmat că 
negrii sunt mai puţin inteligenţi decât albii. A, ai recunoscut că 
probabil negrii americani ar putea să devină mai civilizaţi şi mai 
deştepţi decât cei din Africa. Dar prin asta dădeai de înţeles că negrii 
din America aveau şi sânge de alb, adică gene de alb din amestecurile 
rasiale. 

— Pe Pământ am afirmat multe lucruri despre care acum recunosc 
că erau greşite, a spus Burton cu un aer înfierbântat. După şaizeci şi 
şapte de ani de socializare intimă, deşi uneori forţată, cu toate rasele, 
naţiunile şi neamurile pe care ţi le poţi închipui, plus câteva pe care 
nu aveai cum să ţi le imaginezi, m-am răzgândit în multe privinţe. 
Sunt foarte dispus să-l numesc frate pe negrul Sambo. 

— Eu n-aş folosi numele ăsta. Dovedeşte urme de gândire rasistă. 

— Dar ai înţeles prea bine ce-am vrut să spun. 

— Da. Ţin minte un vers din poemul tău, 

Conversaţie cu o stâncă, în care criticai albii americani pentru că nu 
vor să-l socotească pe Sambo... drept frate al lor. Nu aveai dreptul să 
dai primul cu piatra. 

— Nu mai sunt acelaşi om. După ce mi-am frecat coatele cu atâţia 
oameni, m-am mai schimbat. Şi invers. 

— Ţi-ai frecat coatele de mulţi şi pe Pământ. Foarte puţini au 
călătorit atât de mult ca tine, şi puţini au venit în contact atât de mult 
cu oameni din toate clasele, atât bogaţi, cât şi săraci. 

— Nu a fost de ajuns. Nu numai că diferă condiţiile, dar aici nu a 
fost vorba doar de frecuşuri cu alţii. Am fost cutremurat şi şocat. Asta 
modifică într-un fel maşinăria, înţelegi? 

— Să nu mai folosim termeni mecanicişti, a propus Frigate. 

— Maşinăria psihică este termenul cel mai potrivit. 

— Psihicul nu este un motor, ci un câmp complex şi subtil de unde. 
Multe câmpuri, de fapt, un supercâmp. Ca şi lumina, poate fi descris 
ca fiind atât câmp, cât şi particulă, o unduliţă psihică, o undă ce 
formează un supercomplex. 

— Rezultatele. 

— În regulă. Orice persoană este un semirobot. Mai precis, fiecare 
depinde de cerinţele maşinăriei biologice, organismul. Dacă ţi-e 
foame, mănânci sau încerci să găseşti hrană. Nimeni nu se poate ridica 
deasupra propriei condiţii atât de mult, încât să renunţe la mâncare 
fără să moară de foame. Vătămările provocate sistemului nervos 
central, cancerul, dezechilibrele chimice, toate pot aduce modificări 
ale mentalităţii, produce nebunia, provoca modificări ale motivaţiilor 


şi atitudinilor. Voința nu poate elimina efectele sifilisului, otrăvurilor, 
lezările creierului şi aşa mai departe. În plus, fiecare se naşte cu un set 
de gene, care determină direcţia anume în care se îndreaptă interesele 
sale. Chiar şi gusturile la mâncare. Nu tuturor le plac fripturile de vacă 
sau roşiile sau scotchul. De asemenea, unii se nasc cu structuri 
cromozomiale care îi fac să fie mai rigizi din punct de vedere 
emoţional decât alţii. Fi nu se pot adapta la situaţii noi sau la 
schimbări la fel de bine ca alţii. Manifestă tendinţa de a se agăța de 
vechi şi de elemente culturale care i-au afectat când erau tineri. Alţii 
sunt mai adaptabili, mai puţin rigizi. Însă uneori raţiunea, logica pot 
afecta voinţa, iar persoana îşi poate depăşi rigiditatea, se poate 
defosiliza, ca să spun aşa. Să luăm exemplul unei persoane care a 
crescut în credinţa creştină fundamentalistă. Cu alte cuvinte, o sectă 
care crede fiece cuvânt al Bibliei şi o interpretează literal. Astfel, 
lumea a fost creată în şase zile, a existat un potop universal, un Noe şi 
o arcă, Dumnezeu a oprit Pământul din rotaţie pentru ca Iosua Navi să 
beneficieze de lumina zilei ca să-i ucidă pe amoriţii setoşi de sânge. 
Eva a fost sedusă de un şarpe şi, la rândul ei, l-a ispitit pe Adam să 
mănânce din fructul pomului cunoaşterii binelui şi răului. lisus a mers 
pe apă. Şi aşa mai departe. Ca şi alţii din acea sectă, ea ignoră 
acumularea de informaţii ce stabilesc etapele evoluţiei. Citeşte Biblia, 
dar nu înţelege că, deşi ea nu afirmă nicăieri că pământul este plat, dă 
de înţeles că ar fi. Şi nici nu ia literal interdicţia lui lisus de a-ţi urî 
mama şi tatăl. Le ignoră. Le plasează într-un colţişor separat al 
creierului. Ori le şterge de parcă ar fi înscrise pe o bandă. Dar unii 
fundamentalişti întâlnesc dovezi pe care ar dori să le ignore. Fierul 
izbeşte în cremene, iar scânteile cad pe material inflamabil. Incendiul 
cuprinde toate rasele, ca să zic aşa. El mai citeşte şi alte dovezi, şi 
probabil se detestă pentru curiozitatea „păcătoasă.” Dar învaţă tot mai 
multe. În cele din urmă, raţiunea îl convinge că s-a înşelat. Şi atunci 
devine un creştin liberal sau ateu sau agnostic. Ceva anume din 
sistemele lui de apărare genetică a produs o fisură ori aceasta exista 
deja, aşteptând doar apa care să pătrundă pe acolo. În orice caz, a 
putut să-şi folosească raţiunea doar pentru că structura lui genetică i-a 
permis asta. 

— Mi s-a părut că l-ai considerat pe Homo sapiens robot, a spus 
Burton. Tu descrii roboţi sută la sută. 

— Ba nu. Roboții nu sunt înzestrați cu rațiune. Fi pot apela la 
logică, dacă sunt programaţi. Dar dacă li se prezintă noi dovezi, care 
susţin că programarea lor este greşită, ei nu pot respinge programul 
deja instalat. Oamenii pot. Câteodată. Roboții nu pot nici să-şi justifice 
raţional modul în care se comportă. Ei acţionează pur şi simplu, dar 
oamenii trebuie să explice de ce fac una sau alta. Ei îşi construiesc un 
sistem logic pentru a-şi motiva comportamentul. Sistemul se poate 


baza pe premise false, dar de obicei el este logic în propriul său cadru 
de referinţă. Deşi acest lucru nu este întotdeauna valabil. Eticii susţin, 
şi pot dovedi, că până şi cea mai rigidă persoană din punct de vedere 
genetic, până şi cel mai strict condiţionat om, posedă capacitatea de a 
se elibera - măcar parţial — de aceste constrângeri, de aceste matrice. 
Faptul că puţini reuşesc, în vreme ce mulţi nu... Eticii afirmă că este o 
demonstraţie de liber-arbitru. Cel restricţionat, cel ţinut în cămaşă de 
forţă, nu vrea să se schimbe. Este fericit în nenorocirea lui. 

— Pot să dovedească? 

— Da. Recunosc, nu sunt suficient de educat ca să le confirm 
constatările. Nu înţeleg matematica superioară şi nici problemele de 
biologie, extrem de încurcate. Le accept totuşi probele. 

— Nu există ceva absolut sigur sau evident cert? Dacă nu poţi vedea 
limpede, ca prin cristal, dovada pe care o prezintă, nu vei şti că au 
găsit adevărul, aşa-i? 

— Exprimat în felul acesta, nu. Unele lucruri trebuie acceptate pe 
cuvânt. 

Burton a izbucnit într-un hohot zgomotos de râs. Americanul a roşit. 

— Exceptând situaţiile în care poţi reface experimentele, de unde 
ştii că tot ce ai citit în cărţile de chimie, astronomie sau biologie era 
adevărat? Chiar şi atunci poţi greşi sau te poţi agăța de punctul de 
vedere contrar, deoarece... 

— Deoarece manifestăm o tendinţă genetică spre aşa ceva? a 
întrebat Burton cu dispreţ în glas. Pentru că suntem predeterminaţi să 
credem într-un anumit lucru şi nu în altul? 

— O atitudine ca a ta îi face pe oameni să nu mai creadă în nimic. 

— Corect, a mormăit Burton. 

— Când erai pe Pământ, sigur ai exprimat destule păreri bazate pe 
observaţii ale altora. Deseori aceste păreri erau foarte greşite. 

— Asta s-a întâmplat pe Pământ. 

Au rămas tăcuţi o vreme. Femeile discutau despre mamele lor. 
Frigate şi-a dat totuşi seama că Sophie îi asculta în acelaşi timp şi pe 
ei. I-a făcut un semn ştrengăresc din ochi şi un gest pe care el nu l-a 
înţeles. 

Frigate a reluat subiectul de parcă ar fi fost o minge şi tocmai se 
pregătea să facă o cursă de nouăzeci de metri. Cu încăpățânare, a 
spus: 

— Prin 1978, cred că atunci s-a întâmplat, am citit într-o carte de 
psihologie că unul din zece oameni este un lider înnăscut. Se sugera 
astfel că trăsătura era predeterminată din punct de vedere genetic. 
Studiul Eticilor a confirmat afirmaţia şi, ceea ce este mai important, a 
identificat complexul genetic răspunzător. Studiul a mai arătat că zece 
la sută din Homo sapiens manifestă o anumită înclinaţie către 
homosexualitate. Nu toţi cei zece la sută practicau homosexualitatea, 


dar dispoziţia exista. Aşa era încă de când Eticii au început să ţină 
evidențe ale umanităţii. Şi s-a presupus că acest lucru era valabil încă 
de la apariţia lui Homo sapiens. Tendinţa este determinată genetic. Pe 
mine mă interesa faptul că în 1983 homosexualii militanţi susţinuseră 
că ei făcuseră liberi şi în mod conştient alegerea de a fi homosexuali. 
Cu alte cuvinte, ei nu se născuseră cu acea tendinţă, ci aleseseră în 
mod deliberat să fie astfel, deoarece preferau acel mod de viață 
sexuală. Vorbeau de parcă, atunci când ajungi la vârsta gândirii 
raţionale, hotărăşti asupra căii de acţiune. Ignorau, ori nu ţineau 
seama de faptul că, dacă era adevărat, atunci heterosexualii luau 
decizia de a fi heterosexuali în mod liber şi conştient. Dar nu este 
adevărat. Heterosexualul este astfel pentru că aşa s-a născut. 

— Dar cum ex...? a dat să întrebe Burton. 

— Voiai să întrebi cum explicăm purtarea celor care manifestă 
tendințe homosexuale, dar se comportă în mod heterosexual? Ori a 
celor care sunt bisexuali? Ori cei care se căsătoresc cu femei, dar au 
relaţii homosexuale în afara căsniciei? Există diferite grade de 
homosexualitate... şi de heterosexualitate... desigur. Şi în orice 
societate în care este primejdios să fii homosexual declarat, acesta 
trebuia să-şi ascundă înclinația. În orice caz, homosexualitatea ori 
hetero-sexualitatea nu este o chestiune ce ţine de alegere. E vorba de 
ceva înnăscut. Asta nu contează. Homo-sexualitatea nu mai reprezintă 
o chestiune de moralitate. Nu este vorba de o decizie a persoanei. 
Contează ce faci cu homosexualitatea sau heterosexualitatea ta, aici 
intervine latura morală. Violul, sadismul, violenţa sunt rele, chiar de 
eşti ori nu homosexual. 

— Mi-a fost imposibil să nu vă aud, a spus Sophie, mai ales că aţi 
vorbit atât de tare. Ce înseamnă toată discuţia asta despre liberul- 
arbitru, determinism, gene şi alegere? Şi pe mine m-au atras subiectele 
acestea când am intrat la universitate. Mă interesau foarte serios. Mă 
pasionau, şi mă amuza să-i întărât pe cei care nu erau de acord cu 
părerile mele, socotindu-i nişte proşti! Dar după ce am absolvit, ba nu, 
chiar cu câtva timp înainte, mi-am dat seama că era... hm... ridicol să- 
ţi închipui că poţi rezolva ceva discutând filozofie sau alte concepte. 
În felul acesta nu mai termini niciodată şi nici nu ajungi la o concluzie 
de nezdruncinat. O fi distractiv, pesemne, dar fără nici un rezultat. O 
treabă de boboci. Serios. De aceea, am renunţat să mai discut pe tema 
asta. Dacă voia cineva să stea de vorbă despre asemenea lucruri, 
încercam să schimb subiectul ori plecam, dar străduindu-mă să nu mă 
port nepoliticos. 

— Sigur, aşa este! a încuviinţat Frigate. Aveai dreptate! Problema 
este că Eticii au plasat aceste subiecte dincolo de domeniul discuţiei 
sau al opiniilor. Le-au dovedit. Nu mai suntem neştiutori! 

— Probabil. Trebuie să-i dau dreptate lui Dick în privinţa asta. 


Probabil. Dar nu are importanţă. Cum spunea Buddha? „Să-ţi obţii 
mântuirea cu răbdare.” Oricine ar fi acest domn Răbdare. Îl caut de 
multă vreme. Am împrumutat şi lampa lui Diogene ca să mă descurc. 
Lampă de care, apropo, bătrânul grec nu avea nevoie. Era cinstit, şi 
atunci de ce să mai caute altă persoană cinstită? În orice caz, aşa cum 
spunea Dick, ne vom comporta ca şi cum am beneficia de liberul- 
arbitru. Dar cui îi pasă dacă există aşa ceva? Ştiu doar că eu, doar eu, 
răspund de purtarea mea morală. Ereditatea şi mediul sunt simple 
scuze. Scuze, alibiuri: lucruri de disprețuit. Rasa, naționalitatea, 
neamul, părinţii, religia, societatea: scuze. Eu hotărăsc ce sunt. Şi cu 
asta, basta! 

— De aceea ai ars sufleul ieri? a întrebat-o Frigate. Înseamnă că nu 
ai uitat să-l supraveghezi. Ai decis să-l incinerezi? 

Frigate şi Lefkowitz au izbucnit în râs. 

— Gătiţi? a întrebat Burton. 

— Da, sigur, i-a răspuns Sophie. Îmi place să gătesc. Când nu mi se 
cere, mai precis. Seara trecută pregăteam cina şi am uitat sufleul pe 
foc. Citeam o carte şi... 

S-au apucat să discute despre mâncare, aşa au ajuns la alte subiecte 
şi, în cele din urmă, la cină. Luarea mesei împreună era un obicei mai 
vechi decât conversaţia. 

în ziua de Crăciun, mulţi oaspeţi stăteau în faţa uşii pe unde se 
pătrundea în lumea lui Turpin. Burton nu era singurul surprins de 
numărul mare de prieteni ai lui Gull. Erau cel puţin patruzeci, toţi 
Dowişti pe care Gull îi cunoscuse în Valea Fluviului. Cu togi lungi şi 
albe şi purtând sandale, arătau ca nişte romani, dar era puţin probabil 
ca nişte romani adevăraţi să poarte banderole cu un mare D de 
aluminiu pe cap. 

— D, a spus Gull. De la Dow şi de la Dezrobire. Şi de la Dumnezeu. 

— Şi decesul, şi damnarea încep cu aceeaşi literă, a bombănit 
cineva. 

Gull nu s-a simţit ofensat ori, în orice caz, nu a lăsat impresia. 

— Adevărat, prietene, oricine ai fi, a vorbit el cu un aer demn. 
Deces şi damnare pentru cei ce nu urmează adevărata cale. 

— Dezgustător, s-a auzit acelaşi bărbat. 

— Dondăneală, a intervenit altul. 

— Dubios de-a dreptul, a spus un al treilea. 

— Devastator de dobitoceşte! 

— Ne-am obişnuit cu insultele şi cu criticile prosteşti din partea 
oamenilor neîmpliniţi. Dar Bunăvoinţa din belşug îi este oferită doar 
celui mai mare dintre păcătoşi. 


— Ce vrea să spună cu oameni neîmpliniţi? a întrebat o femeie cu 
glas slab. 

— Nu ştiu, i-a răspuns Burton. Dar nu înseamnă care nu e plin, dacă 
aşa crezi. Gull şi credincioşii lui refuză o explicaţie. Ei susţin că atunci 
când înţelegi, Bunăvoinţa a venit la tine şi devii unul dintre ei. 

— Era o expresie peiorativă folosită de Lorenzo Dow pentru a-şi 
descrie duşmanii, a precizat Frigate. Nu-i descria prea bine, dar suna 
ameninţător, pentru că duşmanii nu reuşeau să o priceapă. 

— Am făcut o greşeală să-i invităm, a bombănit De Marbot. Nu se 
poate purta o discuţie cumsecade cu ei. Vor doar să te convertească. 
Tom trebuia să-şi dea seama. 

— Cine l-a resuscitat pe Gull? a întrebat Sophie. Cineva în toate 
minţile n-ar fi făcut aşa ceva. 

— Nu se ştie, a spus Burton. Am cerut computerului să-mi precizeze 
identitatea persoanei care i-a readus din morţi pe Gull, Netley, Crook, 
Stride şi Kelly, iar el mi-a zis că informaţia era disponibilă doar unei 
persoane. N-a precizat cui. 

În cercul de lumină de pe uşă a apărut faţa cuiva. 

— Moş Crăciun! a exclamat Frigate. 

Omul purta o căciuliţă mare şi roşie, tivită cu blană albă, avea o 
barbă uriaşă şi stufoasă. Tenul era cam negricios ca să semene cu 
moşul obişnuit. 

— Da, eu sunt Moş Crăciun, a recunoscut Turpin. Tom Ho-ho-ho. 
Turpin în persoană, mai precis. 

— Crăciun fericit! au strigat câţiva. 

— Crăciun fericit şi vouă! le-a urat Turpin. Avem multă zăpadă, 
oameni buni, dar nu e aşa cum o ştiaţi voi. Eu aşa cred. Ce băieţi buni 
sunteţi, ha-ha-ha! 

Uşa s-a dat în lături şi imediat s-a creat un blocaj, deoarece oamenii 
din faţă au încercat să intre călare pe scaunele zburătoare, toţi 
deodată. Erau Li Po şi trupa lui, dintre care majoritatea erau doborâţi 
deja de băuturi de toate felurile. Până să-i invite Turpin, nu auziseră 
de Crăciun, dar abia aşteptau să afle mai multe despre o asemenea 
sărbătoare. După ce s-au înghiontit şi s-au blestemat în mod amical, Li 
Po a reuşit să facă ordine, şi cei din faţă au intrat câte unul. Burton şi 
oamenii lui au intrat următorii. l-au urmat Dowiştii; ei aşteptaseră 
politicoşi intrarea primelor două grupuri şi apoi comanda lui Dow. 
Burton a observat că schimbau priviri încărcate de dispreţ şi întristare 
între ei. Evident, nu le plăcea purtarea zgomotoasă a chinezilor. 

După Dowişti, au urmat Stride, Kelly şi Crook, îmbrăcate cu rochii 
elegante, chiar dacă prea bătătoare la ochi, şi purtând cercei cu 
diamante, smaralde şi safire. Nu a rămas surprins să vadă alături de 
ele feţele unor bărbaţi necunoscuţi. Annie Crook era însoţită de unul 
singur, celelalte avea câte unul agăţat de fiecare braţ. 


La aproape şase metri în urma lor se afla Netley, îmbrăcat ca un 
bişniţar la raliuri, sclipind de bijuterii, încadrat de două femei. 

În spatele lor era un grup care l-a făcut să tresară. Aşadar, era 
adevărat că ţiganii fuseseră resuscitaţi. Purtau straie exotice, 
cunoscute lui, pentru că se amestecase printre ei în Europa şi Anglia. 
Dorea să-i întrebe dacă ştiau cine le era binefăcătorul, dar n-a mai 
apucat. Până să-şi aducă aminte, era prea târziu. 

Petrecăreţii au intrat într-un şir lung şi dezlânat sub soarele de 
început de după-amiază, mergând prin pădure, mlaştini, drumuri, şine 
de cale ferată. Turpin îşi făcuse cale ferată! Au ajuns în zona pregătită 
pentru petrecere, pe strada Louis Chauvin, având un capăt blocat cu 
frânghii de-a curmezişul, ca loc de aterizare. Micul St. Louis sau 
Turpinville strălucea de lumini şi podoabe de Crăciun şi gemea de 
petrecăreţi gălăgioşi. Burton a avut impresia că populaţia de două mii 
de oameni despre care auzise în urmă cu câteva săptămâni ajunsese 
deja la patru mii de suflete. Străzile erau înţesate de dansatori şi 
participanţi la diverse parade, îmbrăcaţi în costume care mai de care 
mai fistichii. Sărbătoarea semăna mai mult a Joie Dulce decât a 
Crăciun. Cinci orchestre cântau cinci feluri diferite de muzică: 
ragtime, dixieland, hot jaz, cool jaz şi spiritual. În jurul lor alergau 
zeci de câini ce lătrau tot timpul. 

Grupul şi-a croit loc prin mulţime, în vreme ce sticlele de băutură, 
țigarete şi ţigări cu marijuana circulau din mână în mână. Mirosul de 
băutură şi droguri era ameţitor, şi toţi participanţii aveau ochii 
înroşiţi. 

Încă îmbrăcat în costumul de Moş Crăciun, Turpin stătea pe veranda 
din faţă a conacului său uriaş de cărămidă şi îi saluta pe oaspeţi. 

— Localul tresaltă, băieţii sunt veseli, muzica e tare! a strigat 
Turpin. Să văd puţină acţiune, fraţilor şi surorilor! 

Frigate a fost probabil singurul care ştia la ce se făcuse referire. A 
ridicat mâna cu palma deschisă şi Turpin a plesnit-o. 

— Aşa, frate! 

În vreme ce ceilalţi îi urmau exemplu, Frigate i-a explicat lui Burton 
că acolo fuseseră resuscitaţi negri care trăiseră la sfârşitul secolului 
douăzeci. Salutul ciudat cu plesnirea palmelor îşi avea originea în 
acea eră. 

— De aceea spunea că vom avea destulă zăpadă pentru Crăciun. 

A făcut semn către doi negri care stăteau pe trepte şi priveau înainte 
fără să vadă nimic. 

— Au consumat heroină, căreia i se mai zice şi zăpadă, în limbajul 
străzii. 

Turpin era ambalat la maximum, însă dispoziţia lui de zile mari nu 
părea să fi fost produsă de alcool. Avea ochii limpezi şi vorbea fără să 
se împleticească. Toţi ceilalţi erau pulbere într-un fel sau altul şi, prin 


urmare, vulnerabili, dar nu şi vicleanul Tom. 

Au intrat în localul Rosebud şi în vestibulul acestuia, care era 
aproape la fel de spaţios ca gara Grand Central. Acolo se afla o 
mulţime uriaşă, iar la douăzeci de baruri lungi de mahon lustruit sau 
de aur stăteau să servească băuturi douăzeci de barmani-androizi cu 
piele albă, îmbrăcaţi în frac. Ca să-l poată urma pe Turpin, Burton s-a 
văzut silit să păşească peste câţiva bărbaţi şi câteva femei, care se 
prăbuşiseră la podea şi păreau să-şi fi pierdut cunoştinţa după atâta 
băutură. Au luat liftul mare şi au ajuns la etajul trei. Au intrat într-un 
birou, despre care Alice a zis că semăna cu salonul de recepții de la 
Palatul Buckingham. 

Tom i-a invitat să ia loc. A rămas în picioare, în faţa biroului lung 
de şase metri şi i-a măsurat pe oaspeţi înainte de a vorbi. 

— Eu sunt şeful aici, şi conduc totul ca pe un tren în plină viteză, 
fiind şi mecanic. Aşa trebuie. Dar să-i lăsăm pe oameni să se distreze. 
Majoritatea sunt băieţi de treabă, se poartă cum se cuvine, nu 
depăşesc limitele pe care le-am decretat. Din păcate, ştiu că unora le- 
ar plăcea să fie şefi, aşa că stau cu ochii pe ei, aşa cum puricii nu-l 
slăbesc din ochi pe câine. La treaba asta mă ajută computerul. 
Problema e că nu eu i-am ales pe toţi cei care au ajuns aici. Am 
studiat trecutul tuturor celor pe care i-am resuscitat personal. Dar nu 
puteam şti ce oameni vor resuscita cei aleşi de mine. În afara celor 
care ar dori să se aşeze pe tronul meu, mai sunt două feluri de oameni 
aici. Cei mai mulţi se dovedesc băieţi de viaţă, şi pe Pământ au fost 
târfe ori peşti. Dar unii sunt propovăduitori penticostali, membri ai 
Bisericii Celei de-A Doua Şanse ori Creştini Noi. Ei fac scandal în 
privința scandalagiilor, iar scandalagiii se revoltă împotriva lor, 
socotindu-i băgăreţi. 

— De ce nu te debarasezi de toţi, ca să o iei de la început? l-a 
întrebat Star Spoon. 

Burton a rămas surprins. Dacă nu era întrebată direct sau dacă nu i 
se cerea părerea, ea vorbea rareori din proprie iniţiativă. Pe de altă 
parte, pusese o întrebare ciudată, care nu se potrivea cu ceea ce ştia 
despre caracterul ei. 

Turpin a ridicat mâinile cu palmele în față. 

— Şi cum să fac? 

— Trebuie să existe soluţii. Computerul... 

— Eu nu-s ucigaş în masă. Chiar dacă pe vremea mea am avut ieşiri 
urâte, n-o să măcelăresc oamenii doar ca să-mi găsesc puţină linişte şi 
tihnă. În plus, ţinerea lor în frâu îmi oferă ceva de făcut. 

Apoi a rânjit şi a continuat: 

— E vremea să-i adunăm de pe stradă şi să-i băgăm în local. O să 
dăm petrecerea aici, şi n-o să fie uşor să-i mân încoace. 

S-a apropiat de peretele din spatele biroului şi a rostit câteva 


cuvinte, după care pe zid a apărut un punct rotund şi luminos. Apoi a 
mai rostit câteva cuvinte ale unui cod. 
S-a întors, rânjind şi mai larg. 


— Dom'le, ce putere am! Sunt în acelaşi timp Merlin Magicianul şi 
Vrăjitorul din Oz şi scot fum ca o havană de zece dolari. Sunt marele 
Zeu Turpinus, Zeus de culoare, Puternicul Thor Tunătorul, Omul care 
aduce ploaia, Marele vânzător de Ulei de şarpe, şi domnul Oase 
Păpuşarul. 

După trei minute, stratul de nori, tot mai groşi şi întunecaţi, a 
acoperit soarele cu totul. Vântul a început să şuiere printre barele de 
metal de la ferestrele deschise, ridicând togi, kilturi şi fuste. 

— Vor veni înăuntru mai repede decât apuci să-i spui zât unei pisici. 
Vor mârâi că se udă puţin, dar nu contează. 

— Am văzut câţiva care şi-au pierdut cunoştinţa, a spus Alice. Cu ei 
ce faci? 

— Trebuie să rişte puţin. Pe de altă parte, le va prinde bine. Unii au 
nevoie de un duş rece. Oricum, aici nimeni nu face pneumonie. 

Le-a dat apoi câteva sfaturi pentru a evita scandalurile, dacă s-ar fi 
întâmplat să aibă necazuri din cauza celor beţi. 

N-ar trebui să se întâmple nimic neplăcut. Le-am dat ordin să vă 
trateze frumos, chiar dacă sunteţi albi. 

— Dar cu noi ce se întâmplă? a întrebat Li Po. Noi nu suntem albi. 

— Pentru ei, da. Cine nu e negru, e alb. E o chestiune de deosebire 
semantică, de fineţe, dar nu chiar atât de subtilă. 

Această ultimă afirmaţie l-a amuzat, dar l-a şi iritat pe Burton. 
Turpin pendula mereu între engleza vorbită de oameni educați şi 
limbajul de ghetou, de parcă şi-ar fi propus să-şi enerveze ascultătorii. 
Ori poate pentru a face pe clovnul. Ori din ambele motive. Turpin 
manifesta un soi de dispreţ de sine ce-şi avea originea în sistemul 
dominat de albi pe vremea lui. Pesemne că nu era conştient de acest 
lucru, dar el exista. După părerea lui Frigate, negrii americani de la 
sfârşitul secolului al douăzecilea depăşiseră această situaţie, ori 
încercaseră măcar să o depăşească, şi susțineau că se simt mândri de 
culoarea pielii lor. Însă Turpin continua să facă un joc deloc de 
actualitate. 

Însă, aşa cum afirmase Nur, nu trebuie să te mândreşti că eşti negru 
sau alb. Merită să te mândreşti cu calitatea de ființă umană bună, iar 
această mândrie trebuie să vegheze împotriva oricăror poticneli. 

Turpin răspunsese: 

— Da, dar trebuie să parcurgi câteva etape ca să ajungi acolo, iar 
una e mândria de a fi negru. 

— Bună remarcă, răspunsese Nur. Totuşi, nu trebuie să rămânem 
închistaţi într-o anumită etapă. Să urcăm spre următoarea. 

Au coborât spre vestibul, după cum numea Turpin sala uriaşă. Cu 
mult înainte de a ajunge, i-a izbit parcă în piept muzica asurzitoare, 
vacarmul discuţiilor, hohotele sfredelitoare de râs şi valurile de alcool, 
droguri ce se fumau şi fumul de tutun. Toată lumea se strânsese acolo, 


inclusiv cei care se aflaseră la pământ mai devreme. Aceştia fuseseră 
aduşi înăuntru de androizi şi stivuiţi de-a lungul unui perete. 

— Amestecaţi-vă, oameni buni! a strigat Turpin şi a fluturat o mână 
spre mulţime. 

N-a simţit nevoia de a-şi prezenta oaspeţii: le arătase feţele şi 
numele pe ecrane de computer. Cu toate acestea, oaspeţii săi au 
şovăit. Nu era uşor să te apropii de un grup şi să porneşti o 
conversaţie cu membrii lui. Dowiştii erau oripilaţi şi scandalizaţi şi, 
evident, regretau că veniseră acolo. Văzând situaţia, Turpin a făcut un 
gest către un grup mic de oameni ce stătuseră până atunci la capătul 
îndepărtat al barului. Aceştia şi-au croit drum prin aglomeraţie, 
apropiindu-se de oaspeţi şi au început să stea de vorbă cu ei. Gazda îi 
alesese pentru a sparge gheaţa, şi procedase bine. Cel puţin aşa a 
părut la început. Unii dintre ei erau membri ai Bisericii Celei de-A 
Doua Şanse sau Creştini Noi; aceştia s-au apropiat de Dowişti. Deşi 
între ei existau deosebiri în privinţa unor principii fundamentale, 
toate cele trei religii erau pacifiste şi, în teorie, tolerante față de alte 
credinţe. De asemenea, mai aveau un element comun, prin faptul că 
respingeau consumul excesiv de alcool, dar şi tutunul sau alte droguri. 

Bărbatul care primise misiunea de a-i ţine companie lui Burton avea 
aproape un metru nouăzeci, umeri largi, piept lat, braţe şi picioare 
masive. Purta o bandă în jurul capului, o centură cu o cataramă mare 
de argint pe care, în altorelief, se vedea un cap de lup, o vestă, 
pantaloni şi cizme care îi ajungeau până sub genunchi. Toate piesele 
de îmbrăcăminte erau albe şi din piele de căprioară. Avea faţa lată, cu 
pomeţi înalţi, şi nasul mare, lung, acvilin. Arăta mai curând ca Sitting 
Bullt2y decât ca un negru, cu excepţia buzelor lăsate în jos şi a părului 
creţ. Când zâmbea, era foarte atrăgător. 

Omul s-a prezentat cu o strângere de mână obişnuită, anunțând cu o 
voce profundă de bas că îl chema Bill Williams şi era încântat să-l 
cunoască pe Căpitanul Sir Richard Francis Burton. Acesta din urmă nu 
a reuşit să-şi dea seama dacă folosirea titlului său onorific nu era 
cumva menită să-l măgulească. 

— Tom Turpin nu m-a ales ca să-ţi slujesc de călăuză indiană şi de 
pază de corp, a spus el, zâmbind. Eu m-am oferit. 

— Serios? a făcut Burton, ridicând mirat din sprâncene. Aş putea 
întreba de ce? 

— Poţi. Am citit despre tine şi mi-ai stârnit interesul. Pe de altă 
parte, Turpin mi-a povestit multe lucruri despre felul cum i-ai condus 
peste munţi, până aţi ajuns în Turn. 

— Sunt măgulit. Există, totuşi, o chestiune pe care vreau să o 
lămuresc cu tine. De ce ai vrut să dai cu motocicleta peste mine? 

Williams a pufnit în râs şi i-a răspuns: 

— Dacă aş fi vrut, sigur aş fi reuşit. 


— Şi cu peiorativele ce-a fost? 

— Aşa mi-a venit. Există uneori câte ceva care stârneşte ce-i mai rău 
în mine. Pe de altă parte, am vrut să văd ce-ţi poate pielea. Nu a fost 
ceva personal. 

— Îţi face plăcere să-i sâcâi pe albi? 

— Câteodată. Dacă eşti perfect obiectiv, nu-mi vei găsi motiv de 
vină. 

— Cei şaizeci şi şapte de ani petrecuţi pe Fluviu nu ţi-au schimbat 
deloc atitudinea? 

— Există unele lucruri de care nu te dezbari niciodată. Dar nu mă 
las copleşit de asemenea nimicuri. E ca o durere surdă de dinţi cu care 
te înveţi. Vrei ceva de băut? 

— Vin alb. De orice fel. 

Burton hotărâse să rămână treaz. 

— Să bem un păhărel într-o încăpere de sus. Acolo e mai linişte şi 
nu va trebui să răcnim ca să ne facem auziţi. 

— Foarte bine, a aprobat Burton, întrebându-se ce plănuia Williams. 

Au nimerit în lift cu câţiva indivizi care râdeau, strigau şi chicoteau. 
În timp ce urcau, s-au auzit câteva ţipete de protest când călătorii s-au 
apucat să se pipăie. Cineva a scăpat un vânt înainte de a ajunge la 
etajul doi, şi ceilalţi au strigat la vinovat cu glasuri revoltate şi 
amuzate. Când s-au deschis uşile, bărbatul vinovat a fost azvârlit cât 
colo pe podea. 

— Toată lumea se simte bine, chiar foarte bine, a murmurat 
Williams. Ceva mai târziu însă, lucrurile n-o să mai fie la fel. Eşti 
înarmat? 

Burton s-a lovit peste buzunarul hainei. 

— Am un pistol cu fascicul. 

Cu excepţia uneia, toate încăperile prin care au trecut gemeau de 
lume şi hărmălaie. Acolo, vreo doisprezece bărbaţi şi femei stăteau jos 
şi urmăreau un film proiectat pe un perete-ecran. Curios, Burton s-a 
oprit să arunce o privire înăuntru. Era un film cu Stan şi Bran vânzând 
pomi de Crăciun în Los Angeles, în luna iunie, pe care Frigate insistase 
să-l vizioneze. Spectatorii hohoteau să se prăpădească. 

— Ăştia sunt Noi Creştini, a spus Williams. Oameni liniştiţi, 
inofensivi. Sunt atât de politicoşi, că n-au putut refuza invitaţia lui 
Turpin. Dar nu aprobă multe din lucrurile care se petrec aici. 

Au găsit o încăpere pustie ceva mai departe, undeva după colţ. în 
drum spre ea, Burton a admirat reproduceri ale unor picturi în ulei. 
Rembrandt, Rubens, Moartea lui Marat de David, multe pânze de 
artişti ruşi: Kiprenski, Surikov, Ivanov, Repin, Levitan şi alţii. 

— De ce atât de mulţi artişti slavi? s-a mirat Burton. 

— Din anumite motive. 

Au primit paharele cu băutură de la un convertor. Burton s-a aşezat 


şi şi-a aprins un trabuc. După câteva momente de tăcere, Williams a 
spus: 

— Ştii, eu nu sunt american. 

Burton a pufăit din trabuc. 

— M-ai fi păcălit, dacă Turpin nu mi-ar fi spus că eşti rus. 

— Numele meu este Rodion Ivanovici Kazna şi m-am născut în 
ghetoul negru din Kiev, în 1949. 

— Uimitor, a recunoscut Burton. Nu ştiam că trăiau şi negri... ba nu, 
retrag. Au existat câţiva sclavi negri în Rusia. Puşkin este 
descendentul unuia. 

— Un lucru ştiut de foarte puţini oameni, pe care guvernul rus s-a 
îngrijit să-l ascundă bine, a fost că în diferite zone segregate din 
oraşele ruseşti au trăit în jur de douăsprezece milioane de negri. Frau 
descendenţii sclavilor negri. Rusul de rând nu voia să aibă de-a face cu 
ei, tot astfel cum nici albii din america nu ţineau să se amestece cu 
negrii lor, iar guvernul, în secret, aproba şi aplica această politică. 
Totuşi, ca întotdeauna, au avut loc relaţii sexuale între rase. Imposibil 
să păstrezi sângele pur, indiferent cât de mult te străduieşti. O sculă 
ţeapănă rămâne nepărtinitoare, ştii bine. Unul dintre străbunicii mei a 
fost un rus alb, iar un bunic, uzbek. A rămas mongol, vorbea o limbă 
turcică, aşa că n-a învăţat nici o boabă de rusă. Mi s-a inculcat 
doctrina marxistă. Am devenit un susţinător credincios al principiilor 
lui Marx. Aşa cum le-a stabilit el, nu cum s-au practicat şi aplicat ele 
în Rusia. Am devenit membru de partid, dar nu mi-a trebuit multă 
vreme să aflu că nu aveam să ajung prea sus în ierarhie. Trebuia să mă 
mulţumesc de fiecare dată cu un loc secund şi să fac treburile cele mai 
neplăcute, ca să zic aşa. Aş fi putut să încerc o carieră în armată, 
numai că negrii erau întotdeauna trimişi în Siberia, să apere frontiera 
cu China. Cei din Biroul Politic nu voiau ca vreunul dintre noi să 
apară pe frontul de vest. Am fi atras atenţia, iar orice investigaţie ar fi 
evidenţiat că eram ţinuţi în umbră. Nu le-ar fi creat o imagine 
favorabilă sovieticilor, pentru că ei ţineau mereu să accentueze asupra 
inegalităţii în drepturi a negrilor din America. De aceea, păstrau 
tăcere asupra acestui aspect. Am avut rezultate foarte bune în şcoală, 
cu toate că şcolile noastre erau inferioare celor frecventate de albi. Mă 
mâna ambiția de a mă ridica până sus pe scara socială, dar nu era 
singura mea motivaţie. Voiam să învăţ, să ştiu totul. Citeam mai mult 
decât mi se cerea, am avut rezultate deosebit de bune la limbi străine. 
Acesta a fost unul dintre lucrurile care m-au făcut să mă simt atras de 
tine, înţelegi? Faptul că stăpâneai atâtea limbi străine. Şefii cei mari 
au auzit de mine, deoarece căutau negri pe care îi puteau trimite ca 
agitatori şi iscoade în Statele Unite. Mi-au cerut să-mi ofer serviciile, 
iar eu am acceptat. În aparenţă însă nu m-am arătat prea dornic să 
plec. Nu doream să-şi închipuie că tineam să plec şi să-mi pierd urma 


prin Harlem. În realitate, nici nu aveam intenţia să-i trădez. Îi 
cunoşteam, ştiam cum mă desconsiderau, dar eu eram un marxist rus 
şi detestam capitalismul. Mi-am dat seama pe deplin de un lucru, 
anume că visul lui Marx referitor la diminuarea rolului statului după 
ce proletariatul va deţine controlul asupra lumii nu era realizabil. Mai 
curând aş fi crezut în revenirea pe Pământ a lui lisus; asta, cel puţin, s- 
ar putea întâmpla, deşi probabilitatea este foarte redusă. În momentul 
când o clasă ajunge să deţină puterea, nu-i mai dă drumul din mână. 
Asta se întâmplă doar dacă revoluționarii îi smulg puterea, dar apoi 
noii conducători fac tot posibilul pentru a rămâne la putere. 
Diminuarea firească a rolului statului, dispariţia legilor, a forțelor 
polițienești, ori a birocraţiei, guvernarea tuturor prin iubire, bunătatea 
inimii şi altruism total, toate sunt nişte vorbe goale. Nimeni nu credea 
cu adevărat în ele, deşi membrii de partid se prefăceau că le au la 
suflet. Nimeni nu ducea dogma chiar atât de departe. Dacă te arătai 
prea entuziasmat în aplicarea ei, erai imediat luat drept neghiob ori 
contrarevoluţionar. 

Williams coborâse pe furiş de pe un cargou polonez şi ajunsese în 
sălbăticia din Harlem. Acolo şi-a desfăşurat activitatea de propagandă 
şi agitaţie în rândul unor grupuri liberale ale albilor şi negrilor. Însă la 
trei săptămâni după sosire se alesese cu o gonoree. 

— A fost prima doză cu care m-am pricopsit, dar nu şi ultima. 
Soarta îmi era potrivnică. Nici nu m-am lecuit bine de mizeria aceea 
de boală, că am luat-o din nou. Mă aflam în Statele Unite ale 
Gonococului, şi nu mai aveam scăpare. După ce m-am însănătoşit şi a 
doua oară, am ales abstinenţa sexuală. Nu mi-a mers. Mă excitam una, 
două. Şi atunci mi-am zis că am păţit-o de două ori, aşa că, gata, sunt 
imun. Este o improbabilitate statistică să contractez din nou infecția. 
Dar am luat-o. 

Legătura lui din KGB a aflat despre îmbolnăvire, a raportat 
superiorilor şi i-a transmis un mesaj: „Bolile tale sociale îţi afectează 
siguranţa şi eficienţa. Nu te mai apropia de femei şi toalete murdare, 
altfel o păţeşti!” 

După aceea, de fiecare dată când se întâlnea să prezinte raportul şi 
să primească instrucţiuni, legătura lui îl întreba dacă are gonoree. 
Williams, care evita femeile, căpătând astfel treptat reputaţie de 
homosexual, îi putea spune cu mâna pe inimă că nu suferea de 
sculament. Din fericire, legătura nu l-a întrebat dacă luase sifilis. 
Pentru că, la vremea aceea, Williams suferea de atacul ucigaş al 
temutei Spirochaeta pallida. 

— Jur că nu ştiu de unde m-am pricopsit. Fusesem la fel de cast ca 
Robinson Crusoe - până când l-a întâlnit pe Vineri. Habar n-am. Unii 
oameni sunt predispuşi accidentelor. Puteam fi una dintre acele puţine 
şi nefericite persoane, blestemate de Soartă sau de Materialismul 


Dialectic, care să fie infectate de bacterii aduse de vânt şi strecurate pe 
gaura cheii? Eram predispus la boli sexuale? Grănicerul sexual solitar 
ce era sortit să dea peste bandiți, un Jesse James al germenilor? Ştiu 
un singur lucru. Sigur nu am reuşit să fac prea mult spionaj, agitaţie şi 
propagandă. Îmi pierdeam prea multă vreme în cabinetele medicale. 

Când a aflat că tipii de la FBI, probabil şi CIA, discutaseră cu 
doctorul lui despre el, Williams i-a raportat legăturii. În mai puţin de 
o oră, a primit ordin să plece la Los Angeles şi să se infiltreze în rândul 
Musulmanilor Negri. Omul de legătură i-a dat lui Williams un bilet de 
autobuz cu o explicaţie simplă: KGB-ul nu-şi putea permite să-i ofere 
un bilet de avion. 

Cât a durat călătoria spre vest, ca orice tânăr care se respectă, 
Williams a contractat gonoree pe o banchetă din spatele unui autobuz 
Greyhound. 

— Da, iarăşi ai pufnit în râs, Burton! Acum pare amuzant. Dar, 
crede-mă, pentru mine nu era deloc o distracţie. 

Prin nenumăratele ei detalii, prin meandrele complicate şi prin 
comentariile paralele şi lungi, povestea lui Williams a durat o oră. Pe 
Burton îl interesa viaţa omului, dar simţea că stătuse prea multă 
vreme departe de ceilalţi. 

Bill Williams reuşise să devină membru al organizaţiei Musulmanii 
Negri. însă când aceştia au aflat că suferea de gonoree - contractată în 
Los Angeles, după ce doza căpătată în Greyhound îi trecuse —, l-au dat 
afară. Apoi, descoperind că era spion -— iniţial, îl luaseră din greşeală 
drept agent FBI —, au pus un asasin pe urmele lui. 

Din acest moment, povestea lui a devenit oarecum confuză. Lui 
Burton i-ar fi prins bine să facă o schemă a întâmplărilor, ca să 
păstreze claritatea, mai ales că era vorba de fugi, reveniri, confruntări 
cu arme şi alte întâmplări prin care trecuse Williams. Fugise întâi la 
Chicago, apoi la San Francisco, unde nimerise într-o încăierare la un 
bar de homosexuali, fusese bătut şi violat. Suferind de gonoree şi din 
prova, şi din pupa, după cum s-a exprimat el, ajunsese într-un oraş din 
Oregon. Asta abia după ce-şi finanţase călătoria până acolo atacându- 
şi legătura din KGB, care refuzase cu desăvârşire să-i dea bani. 

Star Spoon a apărut în uşă. 

— Te-am căutat peste tot, a spus ea. 

— Vino înăuntru. L-ai cunoscut pe Bill Williams, nu? 

Ea s-a înclinat. 

— Încântată să vă revăd, domnule Williams. Dick, pari foarte 
cufundat în această conversaţie. Scuze pentru întrerupere. O să mă 
întorc la petrecere, dacă nu vă supăraţi. 

Burton a întrebat-o unde o va găsi, iar ea i-a răspuns că Turpin, 
împreună cu un grup de amici apropiaţi, se găsea în apartamentul său. 
El o rugase să-l găsească şi să-l invite acolo. 


— O să vin curând, a asigurat-o Burton. 

Ea s-a înclinat din nou, şi-a luat rămas-bun de la Williams, şi a ieşit. 

— Frumoasă femeie, a spusi Williams, apoi a suspinat. 

— Şi se pricepe să facă un bărbat fericit. 

— Dar tu te pricepi să o faci fericită? 

— Desigur! i-a răspuns Burton. 

— Nu te aprinde fără motiv, te rog, nu e vorba de ceva personal. 
Am impresia că e o ființă profundă. Mă pricep bine să analizez 
caracterul oamenilor fără mare efort. A trebuit să învăţ asta. Chestiune 
de supravieţuire. 

— A dus o viaţă foarte grea, a precizat Burton. E de mirare că a 
rămas cu mintea întreagă. 

— Încerci cumva să fii subtil şi să-mi dai de înţeles că nu sunt 
singurul care a dus-o greu? 

— Ai devenit excesiv de sensibil, amice. 

Lui William i-a trebuit încă un sfert de ceas ca să-şi încheie 
povestea. Se căsătorise cu o negresă profund religioasă, care, din 
nefericire, nu reuşea să spună nu preotului ei, extrem de pătimaş. 
Urmarea: Williams a luat din nou gonoree. Depăşindu-şi dorinţa de a o 
găsi şi ucide, hotărâse să meargă la vânătoare ca să-şi sublimeze 
dorinţa de violenţă, împuşcând păsări şi iepuri. Cât se afla în pădure, a 
fost rănit mortal de împuşcătura cuiva aflat înapoia unui tufiş. În timp 
ce murea, s-a întrebat care dintre numeroşii candidaţi îl doborâse. Un 
agent KGB, de la CIA, Musulmanii Negri, albanezii ori Armata 
Salvării? În realitate, nu aceasta din urmă avea ceva cu el, ci un soldat 
din rândurile ei. Pe vremea cât stătuse în Los Angeles, se lăsase 
chipurile convertit la creştinism în cursul unei slujbe oficiate de un 
anume maior Barbara. Apoi intrase în Armata Salvării, dar o femeie 
caporal, Rachel Goggin, se îndrăgostise de el, şi el de ea. În perioada 
aceea se socotea curat, lecuit de gonoree, dar după ce el şi Rachel 
făcuseră amor, a descoperit că soarta potrivnică îl lovise din nou. 
Lucru şi mai grav, Rachel luase boala de la el. 

Williams promisese că o ia de soţie, însă duşmanii îi erau pe urme, 
astfel că o părăsise ca să-şi salveze pielea. Caporalul Goggin 
înnebunise din cauza dispariţiei lui inexplicabile şi a fricii de infecția 
care pentru el devenise deja ceva obişnuit. Ulterior, pe când se afla în 
Portland, auzise că o femeie ce semăna cu Rachel se interesa de el şi 
că avea mereu la ea un pistol. 

— Cu excepţia celor de la Goodwill Industriest3y, deşi nu eram 
sigur nici în privinţa lor, toţi porniseră pe urmele mele. 

— Şi ce ai învăţat din aceste experienţe demne de un Candidi4? 

— Acum vorbeşti ca Nur. 

— Ai discutat şi cu el? 

— Sigur, a spus Williams. Cunosc pe toată lumea de aici. Chiar 


foarte bine. 

— Bine, dar care a fost lecţia? l-a întrebat Burton. 

— Că fusesem mereu o jucărie a vieţii, dar nu mai voiam să mă las 
purtat de valuri. Am avut grijă pe Fluviu, unde am luptat pentru 
putere şi am obținut-o. După ce fusesem mereu în situaţii umilitoare, 
am învăţat foarte curând să fiu stăpân pe situaţie. Mă săturasem să tot 
fiu dat la o parte, să o încasez mereu. Aşadar... 

— Aici nimeni nu te-a victimizat, corect? a spus Burton, ridicându- 
se de pe scaun. 

— Şi nici n-o va face nimeni. 

Williams a zâmbit, expresia de pe faţa lui fiind un amestec curios de 
amuzament şi maliţiozitate. 

— Mai stai o clipă. După aceea, poţi pleca. Nu te-a mirat nimic în 
ultimele două săptămâni? Ceva ce nu-ţi poţi explica? 

Burton s-a încruntat. 

— Nu-mi amintesc. Apoi fruntea i s-a descreţit. Doar dacă... da... m- 
am mirat... dar imposibil să ai vreun amestec... m-am întrebat cine i-a 
resuscitat pe Netley, Gull, Crook, Stride şi Kelly. 

— Te referi la cei amestecați în cazul celebrului Jack Spintecătorul? 

Burton a tresărit, dar s-a străduit să n-o arate. 

— De unde ştii cine sunt aceste persoane? 

— A, te-am urmărit când le verificai fişierele de memorie. 

Cu faţa schimonosită de furie şi îmbujorată, Burton s-a ridicat brusc 
de pe scaun. 

— Lua-te-ar naiba! M-ai spionat! De ce-ţi închipui că ai dreptul 
să...? 

Încă zâmbind, deşi ţinea ochii cu pleoapele apropiate, Williams s-a 
ridicat de pe scaun. 

— Ia stai puţin! Dacă socoteşti că tu ai dreptul să-i spionezi pe alţii, 
de ce nu te-ar spiona şi alţii pe tine? Nu arunca cu pietre, dacă te ştii 
vinovat, amice. 

Vreme de un moment, Burton a rămas fără grai, apoi a spus: 

— E o diferenţă uriaşă. Eu îi studiam pe morţi. Iar tu îi spionezi pe 
cei vii, pe vecinii tăi! 

— Şi tu nu i-ai observat pe cei vii, de la pietrele-potir aflate de-a 
lungul Fluviului? 

— Mi-ai pângărit intimitatea! 

— Nu poţi pângări pe cel deja pângărit. 

Încă zâmbea, dar atitudinea lui arăta că era pregătit să respingă 
orice atac. 

— Prea bine. Încă nu mi-ai spus de ce ţi-ai îngăduit să îi scoli din 
morţi pe acei ucigaşi patologici. 

— Au fost aşa, dar nu mai este cazul. I-am resuscitat deoarece... 
sunt colecţionar şi studiez tipurile de oameni religioşi. Am manifestat 


interes şi pe Pământ, doar aveam o experienţă bogată în privinţa unor 
astfel de oameni, înţelegi? Marxiştii... şi ei sunt religioşi, deşi neagă, 
Musulmanii Negri, Armata Salvării, budiştii, metodiştii sudişti, doar 
ştii cu câţi am avut de-a face. Şi eu sunt religios, dar nu în înţelesul 
obişnuit. Eu i-am resuscitat pe Noii Creştini, şi pe Nichireni, şi pe cei 
din Biserica Celei de-A Doua Şanse care locuiesc în Turpinville, şi tot 
eu l-am sculat din morţi şi pe Gull Dowistul. L-am lăsat pe el să-l 
resusciteze pe tovarăşul lui, iar el a făcut-o. Şi plănuiesc să-i mai aduc 
la viaţă şi pe alţii. 

Burton nu ştia dacă era cazul să-i dea crezare. A pufnit şi a păşit 
hotărât afară din încăpere. 

— Nu pleca atât de înfuriat, Sir Richard! a strigat Williams după el 
şi a râs în hohote. 

în drum spre lift, Burton a aruncat o privire înapoi, de-a lungul 
holului. Williams cobora scările, probabil să se alăture mulţimii de 
petrecăreţi din vestibul. Omul a ridicat ochii şi i-a făcut un semn cu 
mâna printre stâlpii balustradei. Zâmbea ca şi cum s-ar fi simţit 
extrem de bine. Îi spusese adevărul, ori fantazase? Lumea Fluviului 
era un loc în care bărbaţii şi femeile n-ar fi trebuit să mai găsească 
motive pentru a minţi. Fuseseră eliberaţi de societăţile şi instituţiile 
care îi siliseră, ori îi făcuseră să creadă că erau forţaţi, să îşi creeze 
imagini publice şi alter ego-uri protectoare. Însă mai nici unul nu 
părea să fie conştient de asta, ori li se părea greu să renunţe la 
obiceiuri vechi şi inutile. 

Dar urcarea scării era o idee bună. Avea nevoie de mişcare. A trecut 
de colţ, pe lângă lift, şi a mers pe holul lung, către scară. Muzica şi 
vocile pe care le auzise slab pe celălalt hol s-au stins. Singurul sunet 
rămânea cel al propriilor paşi. Însă când a trecut prin dreptul uşii de 
lângă scară, i s-a părut că aude un țipăt. S-a oprit. Nu fusese prea 
puternic. Se auzise atât de slab, încât poate şi-l închipuise. Ba nu! 
Ţipătul a răsunat din nou, şi părea să vină de dincolo de uşă. 

Încăperile erau izolate fonic, însă nu perfect, la fel ca zidurile 
Turnului. Şi-a lipit urechea de uşa sculptată cu fineţe. Acum nu mai 
auzea ţipete, ci un bărbat care răcnea. Cuvintele nu răsunau clar, dar 
tonul era limpede. Ameninţător şi furios. 

A încercat clanţa. S-a răsucit, dar uşa nu s-a deschis. A şovăit. Poate 
că cele două persoane dinăuntru, dacă erau doar două, nu doreau să 
fie tulburate. Dacă se supărau pe el, pentru că se amestecase într-o 
chestiune care îi privea pe ei ca amanți, ar crea o situaţie jenantă. Pe 
de altă parte, el nu se jena cu una, cu două, şi simţea că ar fi fost o 
nepăsare condamnabilă din partea lui dacă ar fi stat deoparte când, de 


fapt, ar fi putut împiedica o crimă. 

A bătut cu putere în uşa de lemn, după care a dat de două ori cu 
piciorul în ea. A auzit o femeie ţipând, brusc redusă la tăcere. 

— Deschide! a strigat Burton, şi a lovit din nou în uşă. 

A urmat strigătul unui bărbat. A sunat ca un „Du-te dracului, 
jigodie!”, dar Burton nu avea cum să fie sigur. 

Şi-a scos pistolul cu fascicul şi a tăiat un cerc în jurul încuietorii. 
După ce a detaşat clanţa şi încuietoarea, împingându-le înăuntru, s-a 
dat deoparte. A făcut mişcarea cea mai înţeleaptă. S-au auzit imediat 
trei împuşcături, iar gloanţele au străpuns lemnul gros. Bărbatul — 
bănuia că doar un bărbat putea trage — avea un pistol mare, probabil 
unul automat, de calibrul 45. 

— leşi fără armă! Cu mâinile pe cap! Am un pistol cu fascicul! 

Bărbatul a slobozit o serie de înjurături şi a ameninţat că ucide pe 
oricine ar încerca să pătrundă în cameră. 

— Nu are nici un rost! Eşti prins! a strigat Burton. leşi cu mâinile pe 
cap! 

— Poţi să te... 

Vorbele bărbatului au fost întrerupte brusc de o bufnitură şi un 
zdrăngănit. După aceea, s-a auzit glasul ascuţit şi tremurător al lui 
Star Spoon: 

— L-am doborât, Dick! 

Burton a împins uşa şi a năvălit în încăpere, având pistolul gata de 
tragere. Un negru masiv, în pielea goală, zăcea cu faţa în jos pe 
covorul persan de lână, cu sângele şiroindu-i pe ceafă. Alături de el 
zăcea o statuetă de aur, mânjită de sânge. 

A scăpat o înjurătură. Şi Star Spoon era goală, având vânătăi pe faţă 
şi braţe. Un ochi începuse să i se umfle. Hainele îi zăceau în zdrenţe 
pe podea, împrăştiate prin toată camera. Plângând, suspinând şi 
tremurând, a venit în fugă spre Burton, care a strâns-o la piept. 
Văzând însă că bărbatul dădea să se ridice de la podea, a împins-o 
deoparte. A ridicat pistolul automat de jos, l-a luat de ţeavă, şi l-a izbit 
pe bărbat cu patul în ceafă. Fără să scoată un sunet, acesta s-a lăsat 
moale ca o cârpă pe podea. 

— Ce s-a întâmplat? a întrebat Burton. 

Ei îi venea greu să vorbească. A condus-o până la masă şi i-a turnat 
un pahar de vin. A băut, deşi mare parte din vin i s-a scurs pe bărbie şi 
gât. Încă scâncind, i-a povestit printre lacrimi ceva ce deja bănuia. Se 
îndrepta către scară, când un bărbat ieşise în calea ei, pe uşa unei 
camere. Zâmbind, o întrebase cum o chema. Ea îi răspunsese, apoi 
încercase să-şi continue drumul, dar omul o prinsese de braţ. Voia să 
petreacă, îi zisese. Nu mai avusese vreodată o chinezoaică, iar ea arăta 
ca o păpuşă pentru el. Şi aşa mai departe. 

Star Spoon se zbătuse, când el o trăsese în cameră. Răsuflarea lui, 


duhnind a whisky, o îngreţoşase când voise să o sărute. După ce 
încercase să ţipe după ajutor, i-a astupat gura, a trântit uşa şi a 
împins-o atât de tare încât a căzut pe podea. Apoi a încuiat uşa şi i-a 
smuls hainele de pe ea. 

Până la sosirea lui Burton, bărbatul o violase de trei ori. 

Burton s-a asigurat că bărbatul era legat fedeleş, a obţinut un 
tranchilizant de la convertor şi i l-a dat lui Star Spoon cu un pahar cu 
apă. A dus-o la duş şi i-a ţinut irigatorul vaginal cât, tremurând şi 
plângând, s-a spălat. 

După ce a şters-o cu un prosop, a comandat nişte haine 
convertorului, a ajutat-o să se îmbrace şi a aşezat-o pe canapea. A 
folosit consola Computerului să-l apeleze pe Turpin. Auzind despre 
cele petrecute, acesta s-a strâmbat. 

— ÎI învăţ eu minte pe ticălos! 

S-a uitat spre bărbatul ce zăcea pe podea. 

— Acela e Crockett Dunaway. Un scandalagiu şi jumătate. Sunt cu 
ochii pe el de câtva timp. Stai până ajung eu acolo. 

Câteva minute mai târziu, urmat de alţi participanţi la petrecere, 
Turpin a intrat. Alice, Sophie şi Aphra au luat-o de îndată pe Star 
Spoon în grija lor şi au dus-o în camera alăturată. Turpin a luat o 
seringă cu adrenalină şi a înfipt acul într-o fesă a lui Dunaway. După o 
clipă, acesta a scos un geamăt şi s-a ridicat pe palme şi genunchi. 
Când i-a văzut pe ceilalţi, a căscat ochii cât cepele. 

— Ce căutaţi aici? a cârâit. 

Turpin nu i-a răspuns. Dunaway s-a ridicat şi, bălăbănindu-se, a 
ajuns la un scaun pe care s-a aşezat, apoi s-a aplecat în față, ţinându- 
se cu mâinile de cap. 

— Dom'le, am o durere de cap care mă ucide! 

— Nu doar asta o să te ucidă, i-a spus Turpin cu glas aspru. 

Dunaway a ridicat capul. Cu ochi injectaţi, uşor încrucişaţi, s-a uitat 
spre Turpin. 

— Ce tot spui acolo? Târfa aia a venit la mine, s-a apucat să 
răcnească după ajutor. Nu mă puteţi învinui pe mine pentru ce-a făcut 
târfa asta cu ochi oblici. Pesemne că l-a auzit pe omul ei venind, şi 
atunci s-a prefăcut că nu voia să aibă de-a face cu mine. 

— Nu avea cum să mă audă, a precizat Burton. Nu am făcut nici un 
fel de zgomot pe hol. Dacă nu i-aş fi auzit ţipetele, aş fi trecut prin 
dreptul uşii fără să bănuiesc nimic. Eşti cât se poate de vinovat, 
omule. 

— Jur dinaintea lui Dumnezeu că nu-s, a spus Dunaway. Târfa mi-a 
zis că vrea să se distreze cu mine. 

— N-are nici un rost să mai discutăm pe tema asta, a vorbit Turpin. 
O să-ţi derulăm memoria şi vom obţine adevărul. 

Dunaway a gemut şi a ţâşnit din scaun. Pornise ca săgeata spre uşă, 


dar picioarele i-au cedat şi s-a năruit la podea. 

— Aha! a făcut Turpin. Mi-am închipuit eu. Nimeni n-o să scape aşa 
de uşor dacă-i vinovat de viol. Ai încurcat-o, omule! 

Dunaway a ridicat capul. Din gura căscată i se prelingea salivă. 

— Nu, jur pe Dumnezeu... 

Turpin le-a cerut celor două gărzi de corp ale sale să îl lege de 
scaunul aflat în faţa consolei Computerului. 

— O să aflăm în două minute ce şi cum! 

A încercat să se zbată, dar cele două lovituri primite în cap îl 
lăsaseră fără vlagă. A fost aşezat pe scaun, iar una dintre gărzi a cerut 
Computerului să extragă amintirile lui din ultima oră şi să le deruleze. 
Dunaway a stat tremurând şi bâiguind fără sens cât vinovăția i-a fost 
expusă. 

— Nu numai că o să te omor, a spus Turpin, dar o să distrug şi 
evidenţa privind trupul tău. N-o să mai apuci să-i faci aşa ceva vreunei 
femei. Ţi-ai găsit naşul, Dunaway! 

Răcnetele omului au fost întrerupte de fasciculul pornit din pistolul 
lui Turpin. Vinovatul s-a prăbuşit în față, având o gaură mică şi 
cauterizată la margini, de fiecare parte a capului. 

Aruncaţi-l în convertor şi incineraţi-l, le-a cerut Turpin celor două 
gărzi. 

— Chiar ai de gând să-i dizolvi matricea? a întrebat Nur. 

— De ce nu? Oricum ar rămâne la fel în caz de resuscitare. 

— Dar nu eşti Dumnezeu. 

Turpin a făcut o strâmbătură, apoi a râs. 

— Eşti tare insidios, Nur. Mi-ai împuiat urechile atâta vreme cu 
gogoriţele tale filozofice şi religioase, că m-ai ameţit. Bine. Deci, să 
nu-l distrug? Şi atunci, când se întoarce în Vale, va viola şi chinui şi 
alte femei. Vrei să ai asta pe conştiinţă? 

— În înţelepciunea lor, Eticii au stabilit că oricine, indiferent cât de 
ticălos ar fi fost, va trăi până se va încheia acest proiect. Fără excepţie. 
Am încredere în judecata lor. Sigur ştiau ce fac. 

— Zău? a făcut Turpin. Dacă sunt aşa de isteţi, de ce nu s-au prins 
de Loga? Cum de n-au anticipat existenţa unuia ca el? Le-a stricat 
programul. 

— Nu sunt convins că nu au luat în calcul aşa ceva, a spus Nur cu 
glas calm. 

— Ce-ar fi să explici? l-a invitat Turpin. 

— Acum nu pot găsi o explicaţie. 

Tacticos, Tom Turpin şi-a aprins un trabuc. 

— Bine. O să-ţi accept sfatul. Până la un punct. În momentul ăsta 
nimeni nu mai este trimis în Vale, astfel că Dunaway nu are să facă 
nimănui vreun rău. Dar când... în cazul în care... Computerul va 
începe să-i trimită înapoi, pe el o să-l trimită doar când o să zic eu. 


Adică niciodată, pesemne. Nu ştiu cum voi proceda când va sosi 
momentul. 

— Există milioane de oameni ca el, nişte hiene prefăcute, care 
aşteaptă să fie eliberaţi, a spus Burton. La ce slujeşte să judeci doar 
unul? 

— Dar femeia ta a fost răpită. 

— Nu e proprietatea mea, şi nu vorbesc în numele ei. Şi... cum ea 
este victima, ce-ar fi să o laşi pe ea să judece? 

Alice, care tocmai se întorcea din dormitor, i-a auzit vorbele. 

— Bravo, Dick! Deci nu e proprietatea ta şi să vorbească în nume 
propriu! Vi-l imaginaţi pe Richard Burton vorbind astfel! Chiar că te-ai 
schimbat! 

— Cred că da. 

— Mare păcat că nu s-a întâmplat înainte, şi nu după ce ne-am 
despărţit. Nu mă face să mă simt prea bine. Trăieşti cu chinezoaica de 
foarte puţină vreme, dar uite că a reuşit să te schimbe. 

— Nu are nici o legătură. 

— Atunci, cine? Dumnezeu? Uf, eşti imposibil. 

— Cum se simte? a întrebat Nur. 

— Cât se poate de bine după... aşa ceva. Eu, Aphra şi Sophie o vom 
îngriji câteva zile. Dacă nu te deranjează, Dick? 

— Sigur că nu mă deranjează, a răspuns el, destul de ţepos. Sunteţi 
foarte generoase... şi înţelegătoare. 

Star Spoon adormise după ce i se administrase un medicament 
recomandat de Computer. Burton şi Frigate au cărat-o cu o brancardă 
pe intrarea laterală şi au aşezat-o pe bancheta din spate a unui imens 
automobil Dobler, acţionat de puterea aburului. Turpin i-a dus pe 
drumul întortocheat până la intrare. Acolo, Burton a transferat-o pe 
Star Spoon pe scaunul lui şi, ţinând-o în braţe, a parcurs în zbor 
distanţa scurtă până la intrarea în lumea lui şi apoi distanţa mai mare 
până la castelul din O mie şi una de nopţi. Ceilalţi l-au urmat. După ce 
femeile au dezbrăcat-o pe Star Spoon şi au aşezat-o în pat, Alice şi 
Sophie au ieşit din camera ei. 

— Când se va trezi are să se simtă bine, a spus Sophie. Din punct de 
vedere fizic, mai bine zis. Mental şi emoţional... nu ştiu. 

Femeile aveau să se ocupe de Star Spoon cu schimbul. Imediat după 
ce se va trezi, aveau să-l cheme pe Burton. El a susţinut că nu era 
nevoie. Va sta lângă ea până se va trezi şi va face tot posibilul ca să o 
liniştească. 

— Lasă-ne şi pe noi să facem ceva, a cerut Sophie. 

Burton a spus că le va face pe plac; înțelegea de ce insistau atât de 
mult. Se simțeau apropiate de Star Spoon, deoarece şi ele fuseseră 
violate, şi nu doar o dată. Simţeau nevoia să o îngrijească; dorinţa 
obsesivă, dacă se putea vorbi astfel, făcea parte din firea lor. 


— Asistente medicale înnăscute, i-a spus Burton lui Frigate. 

— Nici nu se putea să fii mai norocos. 

Americanul nu glumea deloc. Îi invidia pe oamenii care doreau să se 
pună la dispoziţia altora. 

Star Spoon s-a trezit cam la ora dejunului. Deşi a băut doar puţin 
ceai şi a mâncat numai o bucată de pâine prăjită, se simţea destul de 
bine ca să participe la discuţie. Părea încântată să le aibă alături pe 
cele trei femei, care au şi reuşit să o facă să râdă în câteva rânduri. Cu 
toate acestea, nu l-a lăsat pe Burton să o ţină de mână, iar la 
încercările lui de a întreţine o conversaţie a răspuns prin propoziţii 
incomplete sau cu gesturi din cap. 

După trei zile, cele trei femei au plecat. Star Spoon a încetat 
aproape imediat să privească în gol şi a început să-şi umple timpul cu 
diferite proiecte la care avea nevoie de Computer. 

— Se retrage, le-a spus Burton lui Nur şi Frigate. N-aş putea spune 
că se retrage în sine. Pare să-şi găsească refugiul în muncă. Uneori se 
opreşte din treabă - nu vorbeşte prea mult despre ceea ce face — şi 
ascultă ce îi spun. Dar mi-am petrecut ore şi zile încercând să o fac să 
semene cu cea dinainte, însă nu am reuşit. 

— Bine, dar a mai fost violată în trecut, a subliniat Frigate. 

— S-ar putea ca asta să fie trauma definitivă. Ultima rană, cea de 
neîndurat. 

Nu le-a spus că îşi recăpătase vioiciunea şi manifestase un interes 
sincer când o întrebase ce dorea să-i facă lui Dunaway. Spusese că nu 
voia ca matricea lui să fie distrusă. Merita să treacă pentru totdeauna 
în uitare, dar nu se îndura să facă mai mult. Dunaway trebuia 
pedepsit, cu condiţia să înveţe ceva din asta. Se îndoia însă că se va 
întâmpla aşa. În cele din urmă, a spus că va uita de orice pedeapsă sau 
orice fel de răzbunare. Îşi dorea să uite de el, însă nu putea. 

Apoi pe faţa ei a apărut o expresie de durere surdă, vocea i s-a stins, 
şi a redevenit tăcută. 

Nur a discutat cu ea, dar a anunţat că nu putea descoperi nici o 
breşă prin care să aducă puţină lumină şi veselie în viaţa ei. Sufletul ei 
se întunecase. Spera să nu rămână astfel. 

— Dar nu ştii dacă... dacă va rămâne la fel, nu? a întrebat Burton. 

Nur a ridicat din umeri. 

— Nimeni nu ştie. Poate doar Star Spoon. 

Burton s-a simţit frustrat, şi de aceea s-a enervat. Nu-şi putea vărsa 
furia pe ea, astfel că şi-a revărsat-o pe Frigate şi Nur. Înţelegând ce-l 
rodea, o vreme, cei doi i-au răbdat insultele. Apoi Nur a zis că îl va 
revedea pe Burton când îşi va veni din nou în fire. Frigate a simţit că 
trebuia să îndure mai multe decât Nur, asta de dragul vremurilor 
trecute ori poate pentru că, într-un fel, îi plăcea să fie muştruluit. La o 
oră după plecarea lui Nur, Frigate s-a ridicat de pe scaun, şi-a azvârlit 


paharul pe jumătate plin de perete şi a zis: 

— Gata, eu plec de aici. 

Şi aşa a făcut. 

Star Spoon a intrat în cameră câteva clipe mai târziu. S-a uitat la 
peretele ud de whisky şi la faţa lui melancolică. Apoi, în mod 
surprinzător, s-a apropiat de el şi l-a sărutat pe buze. 

— Mă simt mult mai bine. Cred că pot redeveni femeia veselă pe 
care o vrei, pentru că şi eu doresc. De azi înainte nu mai ai motive să- 
ți faci griji din pricina mea. Doar că... 

— Mă bucur foarte mult. Aşa cred. Te frământă ceva? 

— Nu... încă nu sunt pregătită să mă culc cu tine. Aş vrea, dar nu 
pot. Cred, totuşi, că va veni şi vremea când voi putea, Dick, şi voi fi 
foarte dornică. Te rog să ai răbdare cu mine. Va veni şi vremea aceea. 

— Păi, ţi-am spus, sunt foarte fericit. Pot aştepta. Doar că totul vine 
prea brusc. Ce anume a produs metamorfoza? 

— Nu ştiu. Aşa s-a întâmplat. 

— Foarte curios. Poate vom afla într-o bună zi. Până atunci însă, 
sper că nu te superi dacă ne mai sărutăm puţin, da? Îţi promit să nu 
mă las pradă simţurilor. 

— Sigur că nu mă supăr. 

Pentru Burton viaţa revenise la rutina dinainte de violul comis de 
Dunaway. Star Spoon devenise mai vorbăreaţă, uneori chiar agresivă 
în timpul petrecerilor. Agresivă din punct de vedere verbal, în sensul 
că era dornică să discute în contradictoriu, să-şi prezinte părerile. Cu 
toate acestea, stătea mult timp în faţa Computerului, aşa cum se 
întâmplase când fusese profund tulburată. Pe Burton nu-l deranja. Şi 
el avea propriile proiecte. 

Toate fiinţele umane aveau impresia că timpul se scursese mult mai 
încet în copilărie, s-a gândit Nur. Timpul începuse să treacă ceva mai 
repede când deveniseră pre-adolescenţi, căpătase ceva viteză când 
intraseră în perioada adolescenţei şi mărise şi mai mult pasul când 
deveniseră adulţi. Odată trecuţi de şaizeci de ani, ceea ce fusese până 
atunci o apă liniştită, un curent uşor şi un fluviu lat era perceput ca un 
râu îngust şi tumultuos, încorsetat de maluri. După şaptezeci de ani, se 
transforma într-o cascadă nu tocmai înaltă, iar timpul se scurgea cu 
repeziciune. 

La optzeci de ani, era o cataractă adâncă de munte, iar apa, chiar 
timpul însuşi, trecea ameţitor de repede, dispărând dincolo de 
marginea vieţii, aflată chiar la picioarele omului, o prăpastie peste 
care timpul se năpustea de parcă ar fi voit să se autodistrugă. Şi 
distrugându-l şi pe om. 


Când erai trecut de nouăzeci de ani şi priveai retrospectiv, copilăria 
îţi apărea o autostradă lungă, lungă de tot, mergând spre un orizont 
aflat la o depărtare inimaginabilă. Însă ultimii patruzeci de ani de 
viaţă... ce scurţi se dovediseră, ce repede trecuseră... 

Apoi omul murea şi se trezea pe malul Fluviului, iar trupul lui era 
cel avut la douăzeci şi cinci de ani, doar că defectele fizice îi erau 
remediate. Atunci se părea că, fiind din nou tânăr, el va trăi timpul ca 
pe un fluviu ce curge încet. Copilăria nu i se părea atât de îndepărtată 
în amintire, şi nici nu îi apărea atât de lungă precum fusese înainte de 
împlinirea vârstei de douăzeci şi cinci de ani. 

Nu era adevărat. Organismul tânăr avea un creier tânăr ca ţesuturi, 
însă bătrân prin amintiri şi experienţă. Dacă pe Pământ aveai optzeci 
de ani la data morţii şi trăiseşi patruzeci de ani în Lumea Fluviului, 
având astfel o sută douăzeci de ani, timpul consta, în realitate, dintr-o 
serie de praguri pe un râu iute, care vâjâia pe lângă tine, te trăgea cu 
el şi te împingea. 

Mergi înainte, tot înainte. Fără nici o clipă de odihnă. Nu ai timp. Şi 
nici clipe de tihnă. 

Corpul viu al lui Nur exista de o sută şaizeci de ani. Astfel, când îşi 
amintea copilăria, o vedea ca pe o întindere ce nu se mai termina. Cu 
cât îmbătrânea, cu atât mai lungă i se părea copilăria. Dacă avea să 
trăiască până la o mie de ani, se va gândi că avusese parte de şapte 
sute de ani de copilărie, perioada de tânăr adult ţinuse două sute de 
ani, vârsta de mijloc, cincizeci şi nouă, iar perioada scursă de atunci, 
cel mult un an. 

Când şi când, tovarăşii lui vorbiseră de acest fenomen, dar nu 
insistaseră. Din câte ştia, doar el îl analizase. Rămăsese şocat când 
Frigate spusese că se aflau acolo doar de câteva luni. În realitate, 
trecuseră aproape şapte luni. Vreme de câteva săptămâni, Burton 
renunţase să se mai ducă în lumea lui personală. Cel puţin aşa 
afirmase. De fapt, situaţia durase două luni. 

Ceea ce îi ajuta pe ei — dar şi pe el — să nu-şi dea seama de scurgerea 
timpului era faptul că nu se mai uitau la calendar. I-ar fi putut cere 
Computerului să afişeze luna şi ziua pe perete în fiecare dimineaţă, 
însă acolo, unde timpul avea aceeaşi semnificaţie ca şi pentru 
mâncătorii de lotus din Odiseea lui Homer, ei neglijaseră să facă asta. 
Ar fi trebuit să se cutremure când Turpin anunţase că sărbătorea 
Crăciunul, însă ei nu aveau nici un punct de referință ca să măsoare 
trecerea timpului. 

Această neputinţă de a observa scurgerea timpului, această impresie 
de înghețare a timpului, îi făcuse pe toţi să amâne ceva ce doriseră cu 
ardoare să facă la scurtă vreme după ce ajunseseră în Turn. Era vorba 
de resuscitarea acelor camarazi care muriseră în timpul încercării de a 
ajunge acolo. Titantropul Joe Miller, Loghu, Kazz - omul de 


Neanderthal, Tom Mix, Umslopogaas, John Johnston şi mulţi alţii. 
Aceştia îşi câştigaseră dreptul de a fi aduşi în Turn, iar cei opt care 
reuşiseră avuseseră acea intenţie. Ei vorbeau despre asta din când în 
când, deşi nu foarte des. Într-un fel, din anumite motive, amânau în 
continuare. 

Nur nu-şi ierta faptul că se lăsase antrenat alături de ceilalţi în cursa 
măcinătoare a timpului. Şi el neglijase acel lucru foarte important. Era 
adevărat că se lăsase absorbit mai mult decât ei de diferite proiecte de 
cercetare, însă Computerului nu i-ar fi trebuit mai mult de două ore ca 
să-i localizeze — dacă puteau fi găsiţi — şi câteva minute ca să facă 
toate aranjamentele legate de resuscitarea lor. 

Pentru cel care ar fi trăit un milion de ani, copilăria i s-ar fi părut 
aşadar să fi durat şapte sute cincizeci de mii de ani? Iar ultimii două 
sute cincizeci de mii de ani i s-ar fi părut lungi cât un secol? Putea 
mintea să-şi joace o asemenea festă gigantică? 

Văzut în mod obiectiv, timpul se scurgea mereu cu aceeaşi viteză. O 
maşinărie care ar fi urmărit activităţile de zi cu zi ale oamenilor din 
Valea Fluviului i-ar fi văzut având la dispoziţie acelaşi volum de timp 
în fiecare zi ca să facă orice ar fi dorit. Dar, înlăuntrul acestor oameni 
timpul nu şi-ar fi sporit viteza trecerii? Şi ei n-ar fi făcut tot mai 
puţine lucruri în fiecare zi? 

Poate că nu, în acţiuni fizice exterioare, precum luarea mesei, 
îmbăierea, mişcarea fizică şi aşa mai departe. Dar ce se întâmpla cu 
procesele mentale şi emoţionale? Ar fi fost acestea încetinite? Nu avea 
să fie încetinit şi procesul de a se schimba în bine, scopul evident 
stabilit de Etici? Dacă aşa stăteau lucrurile, Eticii ar fi trebuit să le 
pună la dispoziţie mai bine de o sută de ani pentru a atinge 
perfecțiunea morală şi spirituală necesare pentru a Continua. 

Exista, totuşi, un motiv realist de necontestat pentru care o sută de 
ani reprezentau limita acordată acestui grup de oameni. Energia 
necesară pentru umplerea  potirelor, funcţionarea Turnului, 
resuscitarea morţilor, se obținea din căldura emanată de miezul de 
nichel şi fier al acelei planete. Energia existentă era în cantităţi 
enorme, dar consumul era pe măsură. Poate că Eticii stabiliseră că 
într-o sută de ani pentru acest grup, oameni ce trăiseră între anul 
100.000 î.e.n. şi 1983, şi încă o sută de ani pentru următorul grup, cei 
care trăiseră după 1983, se va consuma aproape toată energia 
existentă pe planetă. Având în vedere ce cantitate de căldură 
extrăgeau convertoarele termice, după două sute de ani de consum, se 
putea ajunge la răcirea miezului până acolo încât acesta nu va mai 
putea asigura energia necesară. 

Loga, Eticul, nu adusese niciodată vorba despre această limitare 
impusă de considerente energetice. Pesemne că ştia de problemă, şi îi 
provocase sentimente de tristeţe şi vinovăţie. După ce se gândise la 


acest aspect, Nur ceruse Computerului să-i calculeze cantitatea de 
energie necesară pentru cele două proiecte. Iar răspunsul fusese cel 
anticipat de Nur. Da, până şi miezul planetei, ceva mai mare decât 
acela al Pământului, îşi va pierde strălucirea albă şi orbitoare, 
devenind roşu şi căpătând o culoare închisă după două sute de ani. 

Părinţii, copiii şi verii lui Loga se aflau încă în Valea Fluviului. 
Fiecare dintre aceştia fusese ucis cel puţin o dată, şi nici unul nu 
Continuase. Loga intervenise în proiect şi se descotorosise de colegii 
săi Etici şi de Agenţii Eticilor, astfel ca familia sa să poată trăi mai 
mult decât perioada ce li se alocase. Şi, sperase Loga, să atingă acel 
nivel de la care să poată Continua. 

Asta nu însemna totuşi că primul proiect nu se va încheia după 
scurgerea celor o sută de ani. Îi putea salva pe cei dragi lui 
asigurându-se că matricele trupurilor acestora nu vor fi şterse şi că 
wathanii lor vor fi eliberaţi să plutească atâta timp cât va dăinui 
universul, dacă nu mai mult. Putea încheia cu primul grup şi începe cu 
următorul conform programului. Uşoara modificare a procedurii va fi 
aceea că familia sa va continua să trăiască în Vale. Membrii ei vor face 
parte din grupul următor, câştigând astfel încă un secol de viaţă. 

Dacă aşa stăteau lucrurile, de ce nu aranjase Loga astfel încât 
Computerul să nu raporteze că anumite persoane care ar fi trebuit să 
dispară erau încă în viaţă? Loga reuşise să intervină în aşa fel, încât 
Computerul făcuse operaţiuni ilegale în cazuri mult mai flagrante. 

Probabil că Loga nu dorise să rişte de a înşela pe cineva cu o 
chestiune minoră -— care era însă majoră, din punctul lui de vedere. 
Trebuia să-şi asigure controlul deplin, chiar dacă, în încercarea de a 
realiza acest lucru, făcea ca riscurile să devină mai mari. Ştia că 
înainte cu un an sau doi de încheierea acestui proiect, acolo avea să 
sosească o navă de pe Lumea Grădină. Cu un echipaj format din Etici, 
pe ea trebuiau să se afle matricele corporale ale oamenilor din cel de- 
al doilea proiect. Loga ţinea să se asigure că nou-veniţii nu-i vor 
influenţa planurile. Stabilise lucrurile în aşa fel, încât nou-veniţii 
aveau să fie prinşi sau ucişi când coborau din navă, fără a bănui 
nimic. 

Din nefericire, cineva ajunsese la Loga şi-l omorâse, după care 
ştersese matricea trupului său. 

Toate dovezile o indicau ca făptaş pe femeia cu trăsături 
mongoloide, care fusese ucisă de Nur. Dar avea prea puţine probe ca 
să continue investigația. Nu avea habar cum ajunsese ea în Turn şi 
nici dacă nu se ascundea şi acum undeva pe acolo. 

Era de presupus că Nur şi camarazii lui vor cerceta până la 
rezolvarea misterului. Cu toate acestea, în afara lui, toată lumea părea 
să fi uitat. Erau prea ocupați să se bucure de puterea şi plăcerile 
oferite de Turn. Neîndoielnic. Intenţionaseră să facă o încercare de a 


soluţiona enigma, dar nu aveau idee de scurgerea timpului. 

Nur s-a întrebat dacă avea vreun rost să le atragă atenţia asupra 
acelui act de neglijenţă. În ciuda eforturilor de a clarifica problemele 
cu ajutorul Computerului, nu reuşise nimic. Oare ei ar fi avut mai 
mult succes? 

Cu toate acestea, la scurtă vreme după ce pătrunseseră în labirintul 
magic şi în Turnul care era şi Computer, Alice Hargreaves gândise 
modalitatea de a păcăli Computerul. Ea, nu el, Nur, şi nici altcineva 
dintre ei. După ce-i studiase pe toţi, ştia, totuşi, că ei nu considerau că 
rezolvarea misterului prezenta urgenţă. De fapt, nimic nu li se părea 
urgent, decât să se bucure de comorile deţinute de Computer. Şi nu se 
grăbeau să le obţină pe toate deodată. 

Greşeau gândind astfel. Nur a simţit altă criză ce gonea spre ei. O 
declanşase Li Po când resuscitase oameni fără să se gândească prea 
mult la consecinţe. Turpin resuscitase apoi pe mulţi dintre cei pe care 
îi cunoscuse pe Pământ, precum şi pe unii întâlniți în Valea Fluviului. 
La rândul lor, aceştia îi ridicaseră din morţi pe cei pe care şi-i doriseră 
aproape. Şi aşa mai departe. Turpinville devenise deja un oraş 
aglomerat; Turpin se pregătea să izgonească tot mai mulţi nou-veniţi. 
Acestora nu le păsa, se mutau într-una dintre lumile neocupate ori în 
apartamente. Şi aveau să continue popularea Turnului. 

Extrem de mulţi dintre cei aduşi acolo nici măcar nu auziseră de 
Computere, nici de tehnologiile primitive de pe Pământ. Acolo li se 
prezenta o maşinărie care îi făcea, într-un anume înţeles, semizei. Dar, 
oameni fiind, mulţi vor folosi anapoda această putere, accidental sau 
cu intenţie. Williams, de exemplu, îi resuscitase pe cei amestecați în 
crimele cazului Jack Spintecătorul doar ca să facă o glumă 
răutăcioasă. Nur nu vedea vreun rău în asta, doar că se putea întâmpla 
ca Netley să facă abuz de putere. Ceilalţi păreau oameni bine-crescuţi. 
Gull renăscuse, după cum suna o ciudată exprimare creştină, iar cele 
trei femei nu erau vicioase ori hămesite după putere. Bărbaţii pe care 
îi resuscitaseră să le ţină companie păreau a reprezenta altă problemă. 
Mulţi dintre cei aduşi în Turpinville păreau să nu se fi schimbat faţă 
de felul în care fuseseră pe Pământ. Un oraş ce gemea de oameni care 
pe Pământ fuseseră proxeneţi, prostituate, traficanţi de droguri, brute 
şi ucigaşi plătiţi prezenta multe pericole. Îndeosebi dacă s-ar fi 
priceput să se slujească de Computer. 

Nur încercase, dar nu reuşise, să le vâre camarazilor în cap ideea că 
acel Computer era un geniu scăpat din sticlă sau un demon ce fusese 
eliberat de sub constrângerile impuse de sigiliul lui Solomon. Ori, aşa 
cum se exprimase Frigate, un Frankenstein cu o carte de credit cu 
valoare nelimitată. Persoana care ar folosi acele puteri ar putea 
descoperi pe neaşteptate că o alta le utiliza împotriva ei. Posibilităţile 
oferite de Computer rămâneau deocamdată necunoscute. Pentru a-l 


folosi în siguranţă, trebuia ca utilizatorul să înveţe tot ce putea face 
acesta, iar asta avea să dureze foarte multă vreme. 

De exemplu, Burton, în timp ce îi urmărise pe cei amestecați în 
cazul Spintecătorul, nu avusese în vedere că se putea să fie urmărit cât 
îi supraveghea pe alţii. Dacă ar fi anticipat o asemenea posibilitate, ar 
fi instituit o interdicţie în ceea ce privea spionarea lui de către 
altcineva. Acum, când ştia că acest lucru se putea face, dăduse 
comandă Computerului să-i asigure intimitatea atunci când se slujea 
de el. Însă era cam târziu. Deja fuseseră resuscitaţi cei cinci oameni, 
dintre care unul, Netley, putea reprezenta o primejdie pentru ceilalţi. 
În plus, dacă Williams s-ar fi gândit, ar fi putut cere Computerului să 
nu ia în seamă instrucţiunile de secretizare cerute de Burton, fără ca 
omul să ştie. 

Cel care avea acces primul la Computer putea avea întâietate faţă de 
ceilalți. 

Se putea proteja pe deplin doar cineva care ştia pe de rost lista 
lucrurilor pe care le putea face Computerul. Dar îi putea proteja şi pe 
ceilalţi. Chiar şi aşa, poate că era deja prea târziu. Se putea întâmpla 
ca vreo persoană să i-o fi luat înainte, dând comenzi Computerului, şi 
atribuindu-şi canale de control despre care să fie sigur că le erau 
refuzate celorlalţi. 

Nur intenţiona să examineze lista posibilităţilor, să le înveţe pe de 
rost, iar apoi să ia măsuri, astfel încât Computerul să refuze controlul 
oricui ar fi putut să folosească în sens nociv anumite puteri. Asta îi va 
conferi, desigur, puterile cele mai mari din Turn. Ştia însă că nu le va 
folosi în scopuri rele. 

Deocamdată totuşi avea alte lucruri de făcut. Orele alocate pentru 
activitate se terminaseră pe ziua aceea. Trebuia să meargă la masă cu 
femeia pe care o resuscitase, soţia lui de pe Pământ, alături de care nu 
petrecuse prea mult timp, deoarece călătorise mereu în căutarea 
cunoaşterii şi Adevărului. Îi datora multe, iar acum îşi putea repara 
greşeala. 

Alice a organizat Ceaiul nebunilor pe 1 aprilie, ziua păcălelilor. 

Era de asemenea o petrecere de rămas-bun, dar nu ea pleca, ci 
„decorul” lumii ei şi androizii acesteia. Plictisită de Ţara Minunilor, 
care cuprindea motive şi din Lumea în Oglindă, avea intenţia să o 
modifice. Oaspeţii îi vor arunca o ultimă privire, după care va pune 
Computerul să îndepărteze mai toate elementele, înlocuindu-le cu 
altele, conform ordinelor ei. Deocamdată, spunea ea, avea câteva idei 
privind redecorarea. Spera ca pe parcursul petrecerii oaspeţii să-i ofere 
şi altele. 


În primul rând însă, trebuia să alcătuiască o listă a invitaţilor, iar 
asta îi dădea dureri de cap. Voise să-i invite doar pe cei şapte 
camarazi şi pe perechile lor. Li Po a spus că dorea să-şi aducă toate 
„soţiile”. Ea i-a răspuns că prefera doar una. Putea fi tovarăşa lui de 
pat în acea zi, 1 aprilie. Li Po i-a precizat că celelalte soţii şi prietenii 
lui împreună cu perechile lor vor lua drept jignire refuzul de a primi 
invitaţii. La urma-urmelor, avea suficient loc pentru puţinele persoane 
pe care le va aduce el (în jur de o sută, după estimările lui). Cei 
patruzeci de înţelepţi (ajunşi acum cincizeci) şi soțiile lor 
fermecătoare ştiau să se poarte. Chiar dacă ar fi devenit mai 
zgomotoase, după cum le era felul, nu-i aşa că Alice voia o petrecere 
plină de vioiciune? 

Alice putea deveni uneori foarte încăpăţânată. Ţinea însă la Li Po, 
chiar dacă socotea că el bea prea mult şi era din cale-afară de 
desfrânat. Pe de altă parte, era amuzant şi părea hotărât să apară 
însoţit de prietenii săi. În cele din urmă, a cedat şi i-a dat mână liberă 
chinezului în privinţa persoanelor care să-l însoţească. 

Frigate a spus că el şi Sophie vor fi încântați să răspundă invitaţiei. 
Totuşi, Sophie, care era foarte gregară, resuscitase până la acea dată 
zece bărbaţi şi zece femei, cu permisiunea lui, desigur. Erau prieteni 
foarte buni, pe care îi avusese în New York, Los Angeles şi, de credeţi 
ori nu, vă rog să vă abţineţi hohotul de râs, în Kalamazoo, Michigan. 

Nedumerită, Alice l-a întrebat de ce şi-a închipuit că ar râde. Frigate 
a suspinat. 

— Kalamazoo era, la fel ca alte nume de locuri din America, Peoria, 
Podunk şi Burbank, un cuvânt rizibil, un ghiont în coaste şi un chicotit 
scăpat pe neveste. Ca englezul Gotham, de la sfârşitul Evului Mediu, 
germanul Schildburg, Chelm din poveştile idişts;, Beoţia grecilor 
antici. Ei, bine, Kalamazoo şi alte oraşe americane nu sunt asemenea 
celor menţionate. Diferenţa e că... 

Alice, care ascultase politicoasă, a intervenit: 

— Ai vrut să mă întrebi dacă îi voi invita pe amicii lui Sophie, dar 
după aceea te-ai îndepărtat de subiect. Da, sunt bineveniţi, pentru că 
sunt doar douăzeci. 

Frigate i-a mulțumit, însă ea a depistat o oarecare şovăială în glasul 
lui. În vreme ce Sophie era gregară, el nu avea nimic împotriva acestui 
lucru, dar nu îi semăna defel. Fără îndoială, se bucurase că el şi 
Sophie aveau acum câţiva camarazi. Pe de altă parte, începea să se 
simtă puţin încolţit şi tras pe sfoară. Lumea nu-i va mai oferi prea 
mult spaţiu, prea multă libertate de mişcare. 

De Marbot şi Behn voiau să aducă oamenii pe care îi resuscitaseră 
recent. Alice a zis că puteau veni şi aceştia, dar când a făcut socoteala 
invitaţilor, a început să ofteze. La început, plănuise în jur de treizeci 
de oameni. Acum ajunsese la o sută trei. Şi nu era cifra definitivă. 


Bine măcar că Burton nu crea probleme din acest punct de vedere. 
EI şi Star Spoon încă nu resuscitaseră pe nimeni. 

— Ba da, a spus Alice. Am o surpriză. 

— Pentru toţi, sau doar pentru mine? a întrebat el. 

— A, pentru toată lumea, deşi s-ar putea să te afecteze mai mult pe 
tine decât pe ceilalți. 

— Te ştiu, a vorbit el, zâmbind şi, ca şi în alte ocazii, arătând ca 
Mefisto. Îţi cunosc expresiile feţei. Tocmai ai regretat că ai adăugat 
ultima frază. Ţi-e ruşine că ai procedat astfel. Care este surpriza, alt 
bărbat? 

— la du-te dracului! i-a trântit Alice, şi a dat comandă 
Computerului să întrerupă legătura. 

Se schimbase în multe privinţe. Pe Pământ, nu s-ar fi adresat astfel 
nimănui, indiferent cât de furioasă ar fi fost. Nici măcar soţului. 

După ce s-a plimbat agitată de colo, colo, să se liniştească, l-a căutat 
pe Nur. 

— Felicitări, Alice! Ce plăcere să te văd... Pot să te apelez eu peste 
câteva momente? Tocmai stăteam de vorbă cu Tom Turpin. Avem... a 
ezitat, apoi a adăugat: Dar să lăsăm asta. 

— Îmi pare rău că v-am întrerupt. Numai că... în regulă. Revin peste 
jumătate de oră. 

Şi-a muşcat buzele şi s-a întrebat dacă era cazul să îi invite pe Gull 
şi pe tovarăşii lui Dowişti. La o adică, fusese medic al Reginei Victoria 
şi baronet. Cu toate acestea, ea se debarasase de ideea distincţiilor de 
clasă, pe care le respectase cu sfințenie pe Pământ, dar şi pe Lumea 
Fluviului pentru o vreme, astfel ca legăturile lui sus-puse să nu fie 
luate în consideraţie. De asemenea, fusese ucigaş şi mutilator. Se căise 
şi devenise diacon al Bisericii Dowiste. Iar ea, care nu mai credea în 
creştinism, dar încă se străduia să se poarte creştineşte, nu trebuia să 
îngăduie ca trecutul lui, la care el renunţase, să o influenţeze. Reuşea 
să fie un partener interesant de conversaţie atâta vreme cât se abţinea 
de la prozelitism. Într-o asemenea situaţie, ar fi devenit o pacoste şi un 
om supărător. Însă va insista ca Dowiştii să nu încerce promovarea 
religiei lor, dacă participau la petrecere. 

În cele din urmă, l-a apelat. S-a arătat încântat să-i răspundă la 
invitaţie, devenind aproape patetic. 

— O să le invit şi pe Annie Crook, Elizabeth Stride şi Marie Kelly, 
dacă nu te deranjează prea mult. 

— A, sigur că nu. E petrecerea ta, iar eu şi doamna Stride ne 
înțelegem bine acum, deşi avem anumite dezacorduri în chestiuni 
teologice. Doamna Cook şi doamna Kelly sunt cam reci, lucru de 
înţeles, dar sper să le îmbunez într-o zi. Te asigur că nu voi strica acest 
eveniment social printr-o purtare necuviincioasă. 

Alice le-a apelat apoi pe cele trei femei, iar ele s-au arătat încântate 


să vină. Puteau să-şi aducă „drăguţii” cu ele? Cu toate că nu prea avea 
chef să-i vadă, a zâmbit şi a spus că vor fi bineveniţi. Aşadar, ajunsese 
la o sută cincizeci de oaspeţi, întrucât Gull venea cu soţia şi cu alte 
treizeci şi două de persoane. Stride şi Crook veneau fiecare cu câte un 
bărbat, iar Kelly, ca de obicei, va fi însoţită de câte unul la fiecare 
braţ. 

A doua oară când a încercat să discute cu Nur, acesta era pregătit să 
o asculte. I-a mulţumit pentru invitaţie şi a zis că el şi Ayesha vor fi 
încântați să vină. Tocmai discutase foarte înfocat cu Tom Turpin. 
Amândoi erau tulburaţi din cauza celor două femei ce rămăseseră 
însărcinate. Prima naştere va avea loc peste patru luni, iar cea de-a 
doua, două săptămâni mai târziu. 

— Tom le-a spus în repetate rânduri că bebeluşii nu vor avea 
wathani. Cum nu au avut în intenţie naşterea de copii acolo, Eticii nu 
au prevăzut condiţii pentru crearea acestora. Am întrebat Computerul 
dacă deţine schema pentru construirea unui generator de wathani şi 
mi-a răspuns că nu există aşa ceva în datele lui. Asta înseamnă, după 
cum cred că ţii minte, că bebeluşii, neavând wathani, nu vor avea nici 
conştiinţă de sine. Văzuţi din afară, se vor comporta ca orice copii. 
Dar nu vor fi conştienţi de sine. Vor deveni nişte maşini biologice, 
superioare, ce-i drept, dar maşinării. 

— Da, îmi dau seama, a spus Alice.Dar ce poţi face? 

— Dacă femeile acelea doresc să nască şi să crească nişte copii care 
sunt echivalentul unor androizi, e treaba lor. Dacă ar fi vorba doar de 
atât. Cu toate acestea, exemplul lor poate stimula alte femei să le 
urmeze, având copii. În cele din urmă, Turnul va deveni supra- 
aglomerat cu oameni, dintre care o bună parte vor fi lipsiţi de suflet. 
Ce se va întâmpla când suprapopularea va da naştere unor lupte 
pentru spaţiu? Război. Suferinţe. Moarte. Nu este nevoie să dezvolt 
mai departe subiectul. 

— Da, dar... a făcut Alice. 

— Turpin a ameninţat că le aruncă afară dacă rămân gravide. Nu se 
sinchisesc. Se vor muta într-un apartament cu bărbaţii lor şi vor locui 
acolo. Însă această mică problemă va crea mari necazuri. Cineva... 
adică noi... va trebui să ia măsuri drastice pentru a pune capăt 
fenomenului, asigurându-se că nu se va repeta. 

— Cum adică... să ucidem copiii? 

— Nu-mi face plăcere să mă gândesc la asta, mă doare nespus, dar 
va trebui. Cum am spus, copiii sunt adevăraţi androizi, şi nu trebuie să 
avem remuşcări mai mari decât atunci când distrugem androizi. Arată 
perfect umani şi, într-o anumită măsură, se comportă ca nişte oameni. 
Dar ei nu sunt conştienţi de sine, nu posedă ceea ce îl face uman pe 
Homo sapiens. Bebeluşilor nu trebuie să li se permită să devină copii, 
trebuie eliminaţi acum, înainte de a-şi da seama ce se petrece. 


Alice ştia că moartea lor avea să fie instantanee şi lipsită de dureri. 
Vor fi puşi într-un convertor şi transformați în atomi într-o 
microsecundă. Cu toate acestea, ideea o oripila. 

Fără îndoială că şi inimosul Nur nutrea aceleaşi sentimente. Ştia 
însă că acest lucru trebuia făcut, şi avea să procedeze în consecinţă. 
Chiar dacă Turpin nu găsea tăria să treacă la fapte, Nur sigur avea să o 
facă. 

— Dacă am avea un generator de wathani... a spus Nur. Atunci, aş 
insista... Cred că aproape toată lumea va fi de acord cu mine... că 
aceşti copii vor fi excepţia. Ne vom îngriji să primească wathani, dar 
nu mai vrem alte naşteri aici. Femeia care a folosit Computerul pentru 
a deveni fertilă va fi ucisă, iar corpul ei va fi păstrat în evidențe până 
în ziua când... dacă va veni vreodată... când Computerul va reîncepe 
resuscitarea oamenilor în Valea Fluviului. Iar bărbaţii care au lăsat 
însărcinată vreo femeie cu bună ştiinţă vor fi ucişi. Totuşi... 

— Da? 

— Allah! Nu va fi nevoie. Trebuia să mă fi gândit. Se poate da 
comandă Computerului să nu mai facă nici o femeie fertilă. Cum de nu 
m-am gândit mai de mult? Timpul... 

— Timpul? s-a mirat Alice. 

Nur a făcut un gest cu mâna, parcă pentru a alunga ideea. 

— Atunci nu văd nici un motiv pentru care am distruge bebeluşii, a 
spus Alice. Sigur nu vor constitui o problemă. 

Nur a oftat uşurat, deşi încă părea tulburat. Pesemne că din pricină 
că îi trebuise atâta timp ca să ajungă la concluzia ce se dovedise atât 
de simplă şi evidentă. A clătinat din cap. 

— Există o posibilitate pe care trebuie să o examinez de îndată. Ce 
ar fi dacă cineva a dat deja o comandă Computerului ca orice femeie 
care doreşte să rămână însărcinată, să şi devină mamă? Aceasta ar fi 
comanda prioritară, care se realizează. Singurul care ar putea avea 
prioritate asupra unei asemenea comenzi ar fi Loga sau femeia pe care 
am ucis-o... dacă am ucis-o cu adevărat. O clipă. Să văd. 

Alice ar fi putut trage cu urechea, însă nu ar fi făcut niciodată aşa 
ceva, doar dacă i s-a fi dat voie. O clipă mai târziu, ecranul dinaintea 
ei a pâlpâit şi pe el a apărut faţa lui Nur. Judecând după expresia de 
furie, şi-a dat seama imediat ce se întâmplase. 

— Cineva tocmai a făcut ceea ce speram că nu se va întâmpla. El... 
sau ea... în fine... a permis fertilitatea pentru femeile care doresc. 
Computerul a refuzat să-mi pună la dispoziţie numele persoanei care a 
dat comanda. 

— Dumnezeule! a exclamat Alice. Dick mi-a spus despre negrul 
acela, Bill Williams, care i-a resuscitat pe Gull şi pe ceilalţi. Crezi 
cumva că..? 

— Nu ştiu. Probabil că nu vom afla niciodată. E posibil ca acest 


lucru să fi fost făcut de Wandal Goudal sau Sarah Kelpin, femeile care 
au ales să aibă copii. În orice caz... 

Deşi rareori i se întâmpla lui Nur să nu găsească vorbele potrivite, 
de data aceasta a rămas mut. 

— Trebuie să-l anunţăm pe Tom. El va şti cum să procedeze. 

— O să-l apelez chiar acum, a spus Nur. 

Ea s-a aşezat cu gând să aştepte, socotind că va avea veşti de la Nur 
peste zece sau cincisprezece minute. Cu toate acestea, ecranul de pe 
consola ei s-a aprins peste mai puţin de şase minute. A rămas 
surprinsă văzând nu faţa lui Nur, ci pe aceea a lui Tom Turpin. Era 
împurpurată pe sub pielea neagră, dar şi încruntată. 

— Contactez pe toată lumea! a strigat. 

Prin asta se referea la cei şapte tovarăşi, a înţeles Alice. Dar ce căuta 
în zona centrală, care forma sala rotundă de la capetele lumilor 
private, fiecare de forma unei felii de tort? Şi de ce se aflau acolo 
femeia lui preferată, Diamond Lil Schindler, şi amicii lui, Chauvin, 
Joplin şi alţi muzicieni, dar şi femeile lor? 

— Aşa! Văd că sunteţi toţi acolo! Dom'le, sunt furios! Furios, m- 
auziţi? 

S-a auzit apoi vocea calmă şi liniştitoare a lui Nur. 

— Potoleşte-te, Tom. Spune-ne ce s-a întâmplat. 

— M-au azvârlit afară! a răcnit el. Gărzile mele de corp au fost 
copleşite, apoi m-au prins pe mine şi pe prietenii mei şi ne-au dat 
afară! Au spus că nu mai sunt Regele Tom! Sunt terminat! Nici măcar 
nu mă pot întoarce acolo! Adio, pa-pa, adios, ticălosule! 

— Despre cine vorbeşti? a întrebat Burton. Şeful răzvrătiţilor a fost 
Bill Williams? 

— Nu, nu el! El s-a mutat acum două zile într-una dintre lumile 
libere! Jonathan Hawley şi Hamilton Biggs au făcut asta! Fi au fost 
capii! 

Alice fusese probabil prezentată celor doi, dar nu-şi amintea 
numele. 

— Era de aşteptat să se petreacă aşa ceva, a spus Nur. Nu prea... nu 
avem ce face, Tom. De ce nu te muţi într-una dintre lumile vacante? Şi 
fii mai precaut data viitoare când hotărăşti să resuscitezi pe cineva. 

— Nici măcar asta nu pot face! a răcnit Tom. Şi-a ridicat braţele în 
aer şi apoi le-a coborât violent, plesnindu-se cu palmele pe coapse. 
Nici atâta lucru nu pot! Williams a ocupat una dintre lumi. Iar ţiganii 
au luat-o pe cealaltă liberă! Ştiu asta pentru că i-am văzut ieşind din 
ea. Şi nici nu pot pătrunde în vreuna dintre celelalte patru. Cineva le-a 
încuiat folosind coduri. Nu ştiu cine, dar presupun că ar fi vorba de 
Hawley şi Biggs. Le păstrează pentru populaţia în exces, ori cine ştie 
pentru ce. Poate au procedat aşa doar ca să mă enerveze. 

— Se putea şi mai rău. Te-ar fi putut ucide, a spus Nur. 


— Da, Pollyanna, se putea şi mai rău! 

Turpin s-a pus pe plâns. Femeia masivă de culoare, Schindler, l-a 
îmbrăţişat. El i-a suspinat pe gât, iar ea a zâmbit, expunându-şi 
pietrele preţioase sclipitoare montate în dinţi. Pe Pământ, fusese una 
dintre cele mai importante animatoare din cartierul Tenderloin din St. 
Louis şi una dintre amantele lui Turpin. 

Alice a aşteptat până ce acesta s-a desprins din îmbrăţişarea lui 
Diamond Lil. 

— Tom, tu şi prietenii tăi puteţi sta la mine. 

Ceilalţi, Burton, De Marbot, Aphra, Frigate şi Nur s-au grăbit să 
lanseze şi ei invitaţii similare. 

— Nu, a refuzat Turpin, ştergându-şi ochii cu o batistă uriaşă, de 
culoare violet, nu este nevoie, dar vă mulţumesc. O să ne mutăm în 
apartamente. 

A ridicat mâna făcută pumn şi a început să urle: 

— Vă prind eu, Hawley, şi Biggs, Iude ticăloase ce sunteţi! Pun eu 
mâna pe voi! O să vă pară rău, jigodiilor! Să vă feriţi de Tom Turpin, 
aţi auzit? 

Ea nu a văzut ecranul ce trebuie să fi apărut pe perete, în faţa lui 
Turpin. Dar a auzit hohotele puternice de râs şi cuvintele 
triumfătoare: 

— la mai du-te de-a dura, grăsan plin de osânză! Tom a scos un 
urlet de furie şi necaz şi s-a apucat să lovească în pereţi. Alice a închis 
ecranul. Oare ce va urma? 

Într-adevăr, ce anume? Era doar unul dintre evenimentele 
supărătoare dinaintea petrecerii pe care o dădea. Care, aşa cum avea 
să spună ea ulterior oricui stătea să o asculte, şi erau puţini care să 
scape, urma să fie cea mai nefericită petrecere dată de ea, şi nu 
exagera nicidecum. 

în dimineaţa zilei de 1 aprilie, Burton şi Star Spoon au luat micul 
dejun pe balconul dormitorului lor. Cerul era senin, iar briza era 
blândă şi răcoroasă, deoarece Burton ceruse acest lucru. Când şi când, 
se auzea câte-un elefant scoțând un țipăt ca de goarnă, urmat de un 
răget de leu. Umbra unei păsări roc le-a trecut peste masă. Era pasărea 
cu o anvergură de doisprezece metri, gândită de Burton şi realizată de 
Computer. Star Spoon a tresărit când le-a întunecat masa. 

— N-o să ne facă nici un rău, e programată să nu ne atace, a spus 
Burton, zâmbind. 

— Ar putea fi un semn rău. 

Nu ţinea să se certe cu ea. Li Po şi bărbaţii şi femeile din secolul al 
optulea pe care îi adusese acolo erau inteligenţi şi experimentați, însă 


nu se debarasaseră de superstiții. Li Po era probabil cel mai maleabil, 
dar până şi el reacţiona câteodată față de ceva de care ar fi trebuit 
deja să râdă ori să nu-i dea nici o importanţă. 

S-a întrebat dacă omul trebuie să se lepede singur de superstiții 
înainte de a putea Continua. Ce legătură avea agăţarea de credinţe 
absurde cu dobândirea unor calităţi precum compasiunea sau empatia, 
sau a eliberării de ură şi prejudecăţi? Avea multe, dacă dădeau naştere 
spaimei, cruzimii şi comportamentului irațional. Dar se putea cineva 
teme că va avea ghinion dacă îi tăia calea o pisică neagră şi să 
rămână, în acelaşi timp, o persoană „bună”? Nu, nu dacă persoana 
azvârlea cu o piatră după pisică ori îşi trata rău prietenii doar pentru 
că era prost-dispusă din cauza anxietăţii. 

— Şi tu te temi, a spus Star Spoon. 

— Poftim? a întrebat el şi a privit-o fix. 

— Ai bătut în lemn de trei ori. În tăblia mesei. 

— Ba nu. 

— Dick, îmi pare rău că trebuie să te contrazic. Dar aşa ai făcut. Nu 
am nici un motiv să mint. 

— Chiar am bătut? a întrebat Burton şi a râs cu poftă. 

— Ce găseşti atât de amuzant? 

El i-a explicat, iar ea a zâmbit. Era, după părerea lui, prima oară, 
după multe zile, când ea abandonase expresia de posomorală. Fi, dacă 
trebuia să o scoată din starea aceea de sobrietate făcându-se de râs, pe 
el nu-l deranja. 

— Nu te-am întrebat cum te simţi. 

— Mă simt bine. 

— Sper să fii curând fericită. 

— Mulţumesc. 

Burton se gândea să-i propună localizarea în mintea ei, cu ajutorul 
Computerului, a tuturor experienţelor brutale, în special violurile 
suferite. Se puteau extrage aşa cum un chirurg exciza un apendice 
bolnav. Deşi ştergerea episoadelor ar fi eliminat multe din memoria ei, 
poate chiar ani de zile, dacă perioadele de timp ale evenimentelor 
erau totalizate, ea va scăpa de gânduri triste. Pe de altă parte, deşi 
amintirile vor dispărea, impactul lor emoţional va persista. 
Computerul nu putea elimina şi asta. Star Spoon putea să manifeste 
repulsie faţă de actul de amor, dar fără să mai aibă habar de ce. 

Mintea trebuia să opereze asupra ei însăşi, însă ea rareori se 
dovedea un chirurg iscusit. 

Burton l-a blestemat în gând pe Dunaway, dorindu-și să existe iad, 
pentru ca individul să fie trimis acolo. 

Star Spoon a dus la gură furculiţa în care avea o bucată de păstrăv, 
a mestecat şi s-a uitat lung la grădinile de la poalele castelului, la 
fluviul din junglă şi la deşertul de dincolo de aceasta. După ce a 


înghiţit, a zis: 

— Aş vrea să-ţi aduci altă femeie, Dick. Una care să se ocupe de 
nevoile tale. Care să râdă şi să facă dragoste. Nu mă deranjează, nu 
mă supără, ba chiar aş fi încântată. 

— Nu. Eşti foarte generoasă — şi gândeşti ca o chinezoaică. Admir 
cultura şi înțelepciunea poporului tău, dar eu nu sunt chinez. 

— Nu ţine de naţionalitate. E vorba de bun-simţ. Nu are rost să fiu — 
cum spuneai mai zilele trecute? — câinele...? 

— Câinele grădinarului. Unul care are ceva ce nu-i foloseşte la 
nimic, dar nu-i lasă nici pe alţii să-l folosească, pentru că e egoist. 

— Aşa, câinele grădinarului. Nu sunt asta. Te rog, Dick, mă va face 
mai puţin nefericită. 

— Dar n-aş fi eu fericit. 

— Dacă ţi-e jenă să aduci altă femeie aici, instaleaz-o într-un 
apartament şi o vizitezi acolo. Ori... pot pleca eu. 

El a pufnit în râs: 

— Fiinţele umane nu sunt androizi. Nu aş putea resuscita o femeie 
ca să o întemniţez pentru a-mi satisface plăcerile. În primul rând, s-ar 
putea să nu mă placă. În al doilea, chiar dacă m-ar plăcea, poate ar 
prefera compania altcuiva. Ar dori să fie liberă, nu o odaliscă ţinută 
într-o colivie. 

Ea a întins mâna peste masă, lăsându-şi palma peste a lui. 

— Foarte rău. 

— Ce anume? Legat de ce discutam? 

— Şi asta, şi altele. Totul. A fluturat din mână, ca şi cum ar fi vrut 
să cuprindă întregul univers. Rău. Totul e rău. 

— Ba nu. Nu e. O parte-i bine, o parte-i rău. Doar că tu ai avut parte 
de mai mult rău. Mai ai timp, mult, mult timp, ca să te bucuri şi de 
bine. 

Ea a clătinat din cap. 

— Nu. Eu nu. 

Burton şi-a împins deoparte farfuria pe jumătate plină. Tăcut, un 
android a luat-o de pe masă. 

— O să rămân şi stăm de vorbă, dacă vrei. Am ceva de lucru, dar 
mai importantă eşti tu. 

— Şi eu am treabă. 

Burton s-a ridicat, a ocolit masa de aur masiv şi a sărutat-o pe 
obraz. Era curios să afle ce lucra pe Computer, însă când a întrebat-o, 
i-a răspuns că nu era vorba de ceva interesant şi că prefera să audă 
despre studiile lui. 

Cu toate acestea, când au părăsit castelul în scaunele zburătoare 
blindate, ea părea să manifeste interes faţă de petrecere. A flecărit 
despre unele întâmplări amuzante din copilărie, ba chiar a şi râs în 
câteva rânduri. Burton a socotit că nu-i făcea bine să stea atât de 


multă vreme singură sau cu el. Însă când se duceau la întrunirile 
săptămânale, se arăta tăcută şi retrasă. 

În timp ce zburau, Burton i-a spus prin radio-emiţător lui Star 
Spoon: 

— În cursul dimineţii, am încercat să apelez Turpinville. Deşi cred 
că are alt nume. Nu am primit răspuns. Se pare că deţinătorul de acum 
nu primeşte apeluri. 

— De ce i-ai apelat? 

— Din curiozitate. Voiam să aflu dacă persoana care domneşte acolo 
are intenţii agresive. E posibil, înţelegi, ca el... sau ei... să nu se 
mulţumească doar cu Turpinville. S-ar putea să plănuiască preluarea 
puterii peste întregul Turn. 

— Ce sens ar avea o asemenea acţiune? 

— Dar ce sens are să-l alunge pe Turpin şi să-i ia locul? L-am căutat 
şi pe Tom, să văd în ce ape se scaldă. Era negru de supărare. Ori, mai 
bine zis, era stacojiu la față. Jură să se răzbune, dar ştie că nu are nici 
o şansă. Cei care i-au luat locul stau închişi în lumea lor. 

Au plutit pe uşă, ajungând în zona centrală. Turpin era cu Louis 
Chauvin, Scott Joplin şi alţi prieteni muzicieni, care în urmă cu două 
zile fuseseră în Micul St. Louis. Evident, şi aceştia se treziseră aruncaţi 
din mica lume doar cu hainele de pe ei. Mai erau vreo sută de negri, 
iar el i-a recunoscut pe unii. Şi lui Frigate, Lefkowitz şi prietenilor lor 
li se întâmplase ceva. Gesticulau furioşi şi strigau ceva ce nu se putea 
înţelege din cauza gălăgiei. La asta se adăugau vocile puternice ce se 
auzeau dinspre ecranele de pe perete, care prezentau trecutul lor. 

Li Po şi tovarăşii lui şi-au părăsit lumea exact atunci, iar întrebările 
lor se adăugau la hărmălaia generală. 

Burton şi Star Spoon şi-au lăsat scaunele pe podea. El s-a ridicat şi a 
răcnit: 

— Ce se petrece aici? 

Cu toate acestea, doar cei din apropiere l-au auzit. 

Frigate îmbrăcase un costum bizar pentru petrecere. Un papion 
uriaş de culoare stacojie, o vestă galbenă ca lămâia, cu nasturi argintii 
enormi, o centură mare de culoare bleu, pantaloni albi strânşi pe 
picior şi cizme înalte, de culoare galben deschis. Pielea lui căpătase 
nuanţa papionului. 

— Am ieşit din apartamentul nostru, şi i-am găsit pe Netley şi încă 
zece persoane aici. Aveau pistoale cu fascicul şi alte arme, iar Netley 
mi-a spus că ne împuşcă pe toţi dacă nu-i dau codul. Şi atunci i l-am 
dat! Trebuia, n-am avut de ales. El şi banda lui au intrat şi au închis 
uşa! Am rămas pe dinafară! Suntem deposedaţi! Mi-a luat frumoasa 
lume! 

— Să nu mai vorbim că ne-a lăsat pe mine şi pe prietenii mei fără 
ea, a adăugat Sophie, care era îmbrăcată într-un costum egiptean 


antic, de pe vremea Cleopatrei. O bandă metalică în jurul capului, 
torsul gol, expunându-i sânii mari şi rotunzi — ce părere va avea Alice 
despre asta? — şi o fustă lungă, despicată în faţă până aproape de 
vintre. Avea până şi un toiag cu o cruce tau la capăt. Amicii ei purtau 
costume ce evocau diverse perioade istorice asiatice ori europene. 

Trebuia să fi fost mai precaut! a strigat Frigate. Trebuia să verific 
zona de afară înainte de a ieşi pe uşă! 

— Se trezeşte şi el să încuie hambarul după ce i s-au furat caii, a 
spus Sophie. Degeaba plângi după ce-a dat laptele-n foc. Iartă-mi 
clişeele, dar crizele ne aduc întotdeauna în minte doar clişee. Asta 
pentru că situaţiile nu sunt defel creatoare, verbal vorbind. 

Îmbrăcat cu frac şi purtând joben, Tom Turpin s-a apropiat de ei. 

— E săptămâna hoţilor! Lor le merge bine. 

— Ce-i cu ăia? a întrebat Burton, arătând către negrii ce plângeau şi 
aveau expresii nedumerite. 

— Aia? Sunt băieţi de treabă, bisericoşii, de la Biserica Celei de-A 
Doua Şanse, Noii Creştini, Baptiştii Liberi şi Revizuiţi, Nichirenii. 
Boggs şi Hawley i-au azvârlit şi pe ei afară, la câteva minute după ce i 
s-a răpit lumea lui Pete. 

În aceeaşi clipă, Stride, Crook, Lekky şi bărbaţii care le însoțeau au 
ieşit din lift. Burton a lăsat în seama altora să le povestească despre 
cele întâmplate. A cerut instalarea unui ecran pe perete şi a chemat-o 
pe Alice. Ea a făcut ochii mari când a văzut scena din spatele lui şi a 
auzit hărmălaia iscată de atâta lume. Burton i-a spus ce se petrecuse, 
apoi a adăugat: 

— Mă tem că asta-ţi va strica petrecerea. 

— Nicidecum. N-o să îngădui. Cred că lui Tom şi Peter le va trebui 
ceva timp să se calmeze, dar vor reuşi, ştiu. În ce-i priveşte pe 
sărmanii oameni aruncaţi afară de ticăloşi, ei bine, spune-le că pot 
veni la petrecere, dacă doresc. Poate îi va face să se simtă mai bine. 
Invită-i în numele meu. Îi aştept. 

Burton s-a apropiat de exilaţii ce forfoteau, a cerut să se facă linişte 
şi, după ce i s-a dat ascultare, le-a transmis invitaţia lui Alice. Au 
acceptat cu toţii. Nu aveau scaune zburătoare, dar le puteau comanda 
convertorului din anticamera lumii lui Alice. 

Frigate a cerut convertorului din anticameră să pregătească şi 
câteva băuturi, pentru ca oamenii să-şi îndulcească şocul cu ceva tare 
în timp ce erau în drum spre destinaţie. Sophie a acceptat un pahar 
înalt cu gin, dar a spus: 

— Pete, nu ştiu dacă în aceste momente ar mai fi cazul să ne 
distrăm. S-ar cuveni să verificăm posibilităţile Computerului şi să 
instalăm toate interdicțiile posibile. Trebuie să prevenim orice 
stratagemă murdară la care s-ar putea gândi jigodiile acelea. 

— Bună idee, a vorbit Burton, deşi nu lui i se adresase 


recomandarea. Totuşi, Alice se va supăra dacă nu veniţi la petrecerea 
ei. Şi sunt convins că uzurpatorii vor ţine atât de mult să 
sărbătorească, încât o vreme nu vor mai pune la cale şi alte 
nenorociri. 

— S-ar putea să ai dreptate, a acceptat Sophie. Dar cred că mâine ar 
trebui să ne punem mintea la contribuţie şi să anticipăm tot ce ar 
putea face nenorociţii. 

— De obicei, mintea nu face multe parale a doua zi după o 
petrecere tare, a precizat Burton. O să vă convoc pe voi şi pe ceilalţi 
mâine dimineaţă pe la zece pentru marele sfat. 

Nur şi femeia lui au intrat în anticameră, s-au oprit, au privit în jur, 
apoi şi-au croit drum prin mulţime spre Burton. Nur a prezentat-o pe 
Ayesha bin Yusuf, o femeie brunetă şi slăbuţă, chiar mai scundă decât 
el. Deşi nu era frumoasă, arăta foarte fermecător când zâmbea. 

— O să-ţi explic mai târziu, i-a spus Burton. Trebuie să ieşim din 
hărmălaia asta. 

Când s-a răsucit să se aşeze pe scaunul lui, i-a văzut pe Gull şi pe 
alţi Dowişti intrând, toţi purtând robe albe şi largi. Cu toţii păreau 
năuciţi. 

Burton a înălţat scaunul şi l-a făcut să ţâşnească prin uşa lată. A 
urcat până a ajuns la şaizeci de metri înălțime şi a gonit peste pădurea 
deasă de stejari şi pini, numită Pădurea Tulgeyus, şi peste fluviul 
Issus, îndreptându-se către uriaşul luminiş de la poalele colinei înalte 
pe care stătea conacul lui Alice. Câmpul rectangular, cu latura de trei 
sute de metri, era perfect plat şi acoperit cu iarbă de un verde 
strălucitor, ce nu trebuia tunsă niciodată. Pe o latură a acelui câmp se 
găsea o uriaşă roată panoramică şi un montaigne russe, iar restul era 
ocupat de căluşei, un mic patinoar, multe mese pline de mâncare şi 
băuturi, corturi cu pereţi detaşabili, un podium pentru orchestră, pe 
care androizii cântau un vals, clădiri mici, asemănătoare vilelor 
romane, despre care a presupus că erau locuri de odihnă, un teren de 
crochet, fileuri pentru badminton şi alte echipamente, plus un ring de 
dans de lemn lustruit şi mulţi servitori androizi, aproape toţi arătând 
ca personajele din cele două cărţi faimoase scrise de Lewis Carroll. 

Sub un stejar gigantic, aflat la marginea acestui câmp, se vedea o 
casă cu hornurile de forma unor urechi de iepure şi cu un acoperiş 
acoperit cu blană de iepure. În faţa acesteia se găsea o masă mare 
pregătită pentru ceai, având multe scaune în jur. La masă stăteau un 
Iepure de Mai de mărimea unui om, Pălărierul Nebun şi o fetiţă. Deşi 
era îmbrăcată aşa cum o desenase ilustratorul Tenniel pe Alice, nu 
avea păr lung şi blond. Alice comandase o androidă care arăta la fel ca 
ea când avea zece ani. 

— S-a gătit cum nu se putea mai bine, a mormăit el, când a dirijat 
scaunul către poalele dealului. 


Ea stătea pe un scaun care arăta ca un tron pregătit pentru o 
încoronare la Westminster Hall. Lângă acesta era un alt scaun 
asemănător, pe el stătea un bărbat înalt, cu păr blond. 

— Surpriza! Ştiam eu! 

S-a simţit jignit, dar şi furios pe sine pentru că putea fi jignit. 
Aşadar, se minţise singur când îşi spusese că nu mai simţea nimic 
pentru ea. 

Alice era frumoasă. Îmbrăcase hainele ei preferate, acelea la modă 
în anii '20. Ar fi trebuit să poarte şi pălărie, deoarece era o petrecere 
dată după-amiaza, dar regulile terestre nu se aplicau acolo cu stricteţe. 
Părul ei negru, prins într-un coc, strălucea minunat în soare. Judecând 
după statura lui Alice, bărbatul avea în jur de un metru nouăzeci. 
Purta uniforma unei căpetenii scoțiene, cu kilt, tartan, sporran şi aşa 
mai departe. Când a coborât, Burton a distins pe kilt pătrăţelele negre 
şi roşii ale lui Rob Roy. Bărbatul era un descendent al 
binecunoscutului renegat scoţian, care era o rudă îndepărtată a lui 
Burton. Cu umeri laţi şi foarte musculos, avea un chip atrăgător, însă 
cu trăsături aspre. Văzându-l pe Burton cu turban şi robă, bărbatul a 
zâmbit şi, ca o sabie tăind un odgon ce eliberează un pod mobil, 
zâmbetul i-a deşteptat amintirile lui Burton. Era Sir Monteith 
Maglenna, un baronet şi moşier scoţian, îl cunoscuse în 1872, când se 
afla la Londra şi vorbise dinaintea Asociaţiei Naţionale Britanice a 
Spiritualiştilor. Burton îşi şocase publicul datorită afirmației lui foarte 
hotărâte că nu credea în fantome şi că nu le-ar lua în seamă nici dacă 
ar exista. Tânărul baronet purtase o discuţie cu el la petrecerea ce se 
dăduse după prelegere. Amândoi călătoriseră prin Vestul american, iar 
scoţianul era, ca şi Burton, arheolog amator. Au petrecut o jumătate 
de oră interesantă, în vreme ce alţii, sperând să găsească prilejul de a 
apăra spiritualismul, se agitau pe lângă ei. 

Zâmbind - să fi fost ceva maliţios în acel zâmbet? —, Alice i-a 
prezentat pe Burton şi pe Star Spoon. Burton i-a strâns mâna şi a zis, 
în acelaşi timp cu Maglenna: 

— Ne cunoaştem. 

Au discutat câteva minute, reamintindu-şi felul în care se 
cunoscuseră, timp în care şirul de oameni care aşteptau să o salute pe 
gazdă sau să fie prezentaţi se lungea, după care Burton a întrebat-o pe 
Alice: 

— Ascultă, cum de-ai aflat de el? 

— A, l-am cunoscut pe Monty în 1872, când eu aveam douăzeci de 
ani, iar el, treizeci, la un bal dat de contele de Perth. Am dansat de 
câteva ori împreună... 

— Şi ce-am mai dansat, a adăugat Monteith. 

— „şi l-am mai întâlnit de câteva ori după aceea. Apoi el a plecat 
în Statele Unite, unde era cât pe ce să moară, pentru că l-a împuşcat 


un bandit, însă din greşeală, şi nu a mai revenit în Anglia decât în 
1880. La data aceea mă căsătorisem. 

— Nu am putut continua corespondenţa cu ea, a precizat Maglenna. 
I-am scris despre infirmitatea mea, dar scrisoarea nu a ajuns. Şi 
astfel... 

La un semn făcut de Alice, câţiva androizi au luat scaunele pe care 
sosiseră Burton şi Star Spoon şi le-au dus pe partea cealaltă a 
câmpului, spre capătul de est. Ar fi fost mai rapid şi mai eficient dacă 
le-ar fi dus în zbor până în zona de parcare, dar nu avusese timp, ori 
nu dorise să piardă timp programând roboții să manevreze scaunele. 

Burton a ascultat-o pe Alice povestindu-i amănunţit lui Star Spoon 
cât de nefericită fusese când îşi închipuise că Maglenna îşi pierduse 
orice interes faţă de ea. Pe la jumătatea relatării, Burton a socotit că 
auzise mai mult decât simţea nevoia. S-a scuzat şi a umblat de colo, 
colo, până când Star Spoon i s-a alăturat. 

— Ai ştiut de Maglenna? 

— Nu! a răspuns el cu glas fioros. În toţi anii cât a stat cu mine, nu 
a adus niciodată vorba despre el. 

— Mare noroc pe ei că s-au reîntâlnit. Gândeşte-te numai, dacă n-ai 
fi fost tu, nu s-ar mai fi regăsit. 

Star Spoon zâmbea, ca şi cum ar fi fost fericită. Asta pentru că Alice 
era fericită? Ori, ființă nefericită ce era, Star Spoon găsea o satisfacţie 
ştiind că el nu era nicidecum încântat de prezenţa lui Maglenna. Unii 
oameni sufereau atât de profund, încât se bucurau doar când alţii 
sufereau. 

Au făcut o cursă cu montaigne russe, dar lui Star Spoon i s-a făcut 
rău în timpul urcărilor, coborârilor, răsucirilor şi a vomitat cât era 
încă pe scaun. Androidul care se ocupa de maşinărie a chemat alţi doi 
androizi să curețe mizeria, după ce Burton i-a cerut. 

— Pari mai agitată astăzi. 

— Din cauza acestor creaturi ciudate, a spus ea, făcând un semn cu 
mâna. 

Desigur, nu era familiarizată cu fiinţele cu care Lewis Carroll 
populase cărţile cu Alice şi pe care Alice cea reală le adusese la viaţă. 
Ele o făceau să se simtă nesigură, deoarece nu fusese condiţionată să 
le suporte prezenţa prin lectura cărţilor. O îngrijora îndeosebi 
Jabberwock, acesta arătând exact ca în ilustrațiile lui Tenniel. Corpul 
lui solzos era cel al unui balaur mai mic, avea aripi, însă gâtul excesiv 
de lung şi subţire, precum şi faţa îngustă, care arăta ca a unei babe 
rele, dar şi degetele absurd de lungi ale labelor din faţă îl făceau să nu 
aibă seamăn în mituri, legende ori literatura de ficţiune. Era uriaş, 


capul ajungându-i la înălţimea de patru metri când ţinea gâtul întins 
în sus. Însă Jabberwock nu se aventura pe câmp, ci se învârtea într-un 
spaţiu îngrădit de sub un stejar gigantic, biciuind nervos aerul cu 
coada. 

— Mă sperie, a spus Star Spoon. 

— Să ştii că e programat să nu facă nimănui vreun rău. 

— Da, ştiu. Dar dacă se întâmplă ceva neprevăzut? Uită-te la dinţii 
ăia îngrozitori. Are doar patru, doi sus, şi doi jos, dar gândeşte-te ce-ţi 
pot face dacă te muşcă. 

— Ar trebui să bei un păhărel, a hotărât el, şi a condus-o către o 
masă. 

Androizii care serveau acolo erau Valetul-Peşte, Valetul-Broască şi 
un lepure Alb. Primii doi purtau straie tipice pentru secolul al 
optsprezecelea, cu peruci pudrate, aşa cum le concepuse Tenniel. 
Iepurele Alb avea ochii roz, un guler alb şi scrobit, cravată, haină în 
picăţele şi vestă. Un lanţ de aur petrecut printr-o butonieră de la vestă 
avea legat la celălalt capăt un ceas mare, ţinut într-un buzunar al 
vestei. Din când în când, Iepurele Alb îşi scotea ceasul şi îl consulta. 

— Excelent, a spus Burton zâmbind. 

— Nu-mi plac, i-a şoptit Star Spoon, ca şi cum ar fi avut vreo 
importanţă dacă animalele ar fi auzit. Uite ce ochi uriaşi şi holbaţi. 

— Ca să te vadă mai bine, scumpa mea. 

A ridicat ochii, deoarece în acel moment pe deasupra lor a trecut o 
umbră. Fusese aruncată de scaunul lui De Marbot, care conducea un 
grup de prieteni, vreo treizeci la număr. Purta uniformă de husar, la 
fel şi câţiva prieteni de-ai lui. Alţii erau îmbrăcaţi ca feldmareşali, deşi 
unii nu ajunseseră niciodată la acel grad militar. Majoritatea femeilor 
erau îmbrăcate după moda anului 1810. 

Câteva minute mai târziu, au ajuns Aphra şi alte douăsprezece 
persoane. Sosiseră toţi cei invitaţi, a gândit Burton. Cu toate astea, se 
înşela. La scurtă vreme după ce ultimul membru al grupului condus de 
Behn s-a desprins de lângă cele două gazde, pe câmp a apărut, 
mugind, o motocicletă. Pe şa stătea Bill Williams şi ţinându-se strâns 
de el, în spate era femeia de culoare pe care Burton o văzuse cu el pe 
coridor. Williams purta o căciulă neagră de Astrahan, tipic rusească, 
dar îşi vopsise faţa ca un vraci, torsul îi era dezgolit, având doar un 
colier alcătuit din oase de la degete umane şi purtând pantaloni negri 
de piele şi cizme. Femeia rivaliza cu Sophie, nu purta nimic în afară 
de un colier cu diamante uriaşe şi un desen complex, alcătuit din 
multe siluete viu colorate, care îi acopereau corpul în faţă, spate şi 
picioarele. 

Burton nu ştiuse că Alice îl invitase şi pe Williams. Judecând după 
expresia de pe faţa ei, îi părea rău că o făcuse. I-a zâmbit, totuşi, aşa 
cum e de aşteptat din partea unei gazde, apoi a prezentat perechea lui 


Maglenna. Acesta a făcut ochii cât se poate de mari şi a zâmbit larg 
atunci când i-a strâns mâna femeii. Burton a regretat că nu se afla mai 
aproape, ca să audă conversaţia dintre ei. 

Frigate s-a apropiat de Burton şi a făcut semn către ultimii sosiți. 

— O adevărată senzaţie, desigur. Cei din urmă vor fi primii. 

— Întocmai, l-a aprobat Burton. 

— Sophie nu ştie dacă e cazul să fie încântată sau furioasă. 

Prin apropierea lor a trecut Cavalerul Alb, călare pe mârţoaga lui 
albă şi jalnică. Fără coif pe cap, avea o faţă ce arăta exact ca aceea a 
lui Carroll, cu excepţia mustăţii albe şi lungi, pe oală. La centură îi 
atârna o teacă în care se afla o sabie dreaptă cu două tăişuri, iar bâta 
mare cu mâner de lemn, având capătul masiv şi înţesat de ghimpi, era 
îndesată cu mânerul în jos într-o cizmă ce atârna legată de şa. De 
spatele armurii era prinsă o lădiţă, cu fundul în sus şi capacul 
bălăbănindu-se. În cartea Prin oglindă, aceasta era invenţia Cavalerului 
Alb, un recipient pentru sandvişuri şi haine. Numai că lădiţa era ţinută 
cu susu-n jos ca să nu plouă în ea, astfel că lucrurile dinăuntru 
căzuseră la pământ. 

În spatele lui călărea Cavalerul Roşu, pe un armăsar murg. Era o 
figură sinistră, cu armură sângerie, coif de forma unui cap de cal şi o 
bâtă mare cu ţepi. 

Discutând, Morsa şi un Dulgher cu pălărie de hârtie şi şorţ de piele 
mergeau prin apropiere. Păşind pe picioruşe subţirele, în urma lor 
veneau cam patruzeci de stridii, fiecare având ochi pe capetele ce le 
ieşeau din cochilii. 

— Cred că i-a răpit mult timp toată această pregătire, a spus 
Frigate. Gândeşte-te doar la detaliile pe care a trebuit să le introducă 
în Computer. 

— Vai, uitaţi-vă! a exclamat Sophie, arătând cu degetul spre un 
copac. Nici nu-mi vine a crede! Pisica din Cheshire! 

Când s-au apropiat de copac, pisica, de mărimea unui linx mare, a 
început să dispară. Coada s-a mistuit, apoi partea din spate a corpului, 
după care faţa, gâtul, şi la urmă capul. În afara rânjetului, care plutea 
în aer deasupra crengii pe care stătuse mai devreme, pisica dispăruse. 
Au trecut pe dedesubt, căutând din ochi vreun mecanism, dar nu au 
văzut nimic. 

— Trebuie s-o întreb pe Alice cum a realizat asta, a spus Burton. 
Probabil că nici ea nu ştie. Computerul a primit comanda şi a realizat 
numărul de magie ştiinţifică, fără să dea nici o explicaţie. 

Conversând, Grifonul şi Falsa Ţestoasă au trecut pe lângă ei. 
Grifonul era o creatură având corp de leu şi capul şi aripile unui 
vultur. 'Ţestoasa avea trup de ţestoasă uriaşă, cântărind probabil trei 
sute de kilograme, şi capul şi picioarele din spate ca ale unei vaci. Se 
tara cu încetineală, dar la un moment dat s-a oprit şi s-a împins cu 


picioarele din faţă, extraordinar de puternice, reuşind să se înalțe. 
Pendulând pe capătul cochiliei, cu picioarele de vacă încordate şi cu 
copitele scurmând în pământ, cu lacrimi ce-i alunecau pe faţă, ea a 
cântat cu o minunată voce de contralto: 


Frumoasă supă, bună şi verde fiere 
Ce ne-aşteaptă în supiere. 


Însă când a ajuns la partea în care intervine corul, începând cu 
„Fruuumoasă supă”, şi-a pierdut echilibrul şi a căzut greoi pe spate, 
continuând să cânte. Toată lumea a rămas consternată, apoi şase 
androizi au intervenit şi au răsucit-o. După aceea, Ţestoasa a continuat 
să înainteze cântând. 

— Cred că o să mă aşez puţin, Dick, a spus Star Spoon. Am obosit, 
iar animalele astea, şi a făcut semn către Grifon, par foarte 
primejdioase. Ştiu că nu sunt, dar... 

— Prea bine, o să te caut mai târziu. 

A urmărit-o îndreptându-se către partea de apus a câmpului şi 
aşezându-se pe un scaun foarte comod. Un android foarte gras, chel şi 
părând bătrân - era probabil Părintele William - a apărut alături de 
ea. Pesemne că o întrebase dacă dorea ceva, pentru că a dat din cap şi 
a mişcat din buze, semn că spusese ceva. 

Burton a dat o raită şi s-a uitat la Regina de Cupă şi la alţi androizi 
modelaţi astfel încât să simuleze pachetul viu de cărţi. Din faţă, 
aceştia arătau exact ca în desenele lui Tenniel, dar prezentau un profil 
mult mai gros, cam de şapte-opt centimetri, după aprecierea lui. Doar 
atât putea face Computerul pentru a transforma fantezia în realitate. 
Fusese nevoie de spaţiu pentru muşchi, organe şi sânge. Feţele lor 
erau pictate pe trupurile alungite, dar, deşi gurile pictate nu se 
mişcau, cărţile de joc aveau voci. 

— Minunat! a exclamat Burton. 

Din întâmplare, în apropierea lui apăruse Aphra Behn. 

— Da, chiar sunt minunate, nu-i aşa? Deşi totul mi se pare de o 
îngâmfare copilărească. Nu c-aş vrea să o vorbesc de rău pe Alice. Ne- 
am chinuit atât de mult să ajungem aici, am îndurat atâtea pericole şi 
îndoieli, încât ne relaxăm şi redevenim copii pentru o vreme. Trebuie 
să ne jucăm şi noi, adevărat? 

— Din păcate, ora de joacă e pe sfârşite. Ceea ce li s-a întâmplat lui 
Turpin şi Frigate ne-ar putea lovi şi pe noi. 

S-a dus la o masă şi a comandat un pahar de scotch de la una dintre 
piesele vii de şah, un Turn. A căpătat şi o panatela cubaneză fină. Cu 
trabucul într-o mână şi cu paharul în cealaltă, s-a îndreptat spre 
terenul de crochet. Acesta arăta ca în carte, cu androizi-carte de joc 
îndoiţi şi cu coarde, slujind drept arce, păsări flamingo slujind drept 


ciocane de lemn şi arici făcuţi ghem drept mingi. Cum Alice nu era 
crudă ori nemiloasă, probabil că realizase unele modificări în sistemul 
nervos al păsărilor şi animalelor, să nu sufere dureri. 

Turpin părea să fi uitat de necazuri, se distra de minune jucând 
crochet. 

A trecut astfel o oră. Burton a mai băut două pahare de scotch. S-a 
plimbat cu căluşeii, apoi a făcut o cursă pe montaigne russe şi a 
urmărit o vreme concertul dat de o orchestră. Majoritatea 
muzicanţilor erau Valeţi-Broască sau Peşte, însă dirijor era Bill 
Şopârla, un saurian uriaş care trăgea dintr-un trabuc şi purta o şapcă 
bleagă pe cap. Fuseseră programaţi să cânte orice gen de muzică, de la 
valsuri la dixieland şi chiar clasică. În acel moment, cântau foarte tare 
o piesă barbară despre care Burton şi-a închipuit că trebuia să fi fost 
rock-and-roll, un gen pe care i-l descrisese Frigate. După ce a ascultat 
o vreme, a înţeles de ce acesta se simţise ispitit să şteargă acest fel de 
muzică din arhive. Ducesa cea urâtă şi Regina de cupă au trecut 
legănându-se pe lângă el. 

— Tăiaţi-le capetele! Jos cu capetele lor! 

— Bate-l până strănută! 

Burton s-a întors la terenul de crochet, a făcut un joc, s-a plimbat, 
oprindu-se să schimbe câteva cuvinte cu nişte oameni, iar apoi a 
urmărit un timp Ceaiul nebunilor. Copila-android ce juca rolul lui 
Alice era fermecătoare, în ochii ei mari şi negri se citea aerul visător 
al adevăratei Alice. Burton a înţeles de ce domnul Dodgson se 
îndrăgostise de fetiţa de zece ani. 

Când Pălărierul nebun a zis: „Şi de atunci, el nu vrea să mai facă 
nimic din ce îi poruncesc! Acum e mereu ora şase”, Burton s-a 
îndepărtat. I se părea amuzant să îi vadă jucând scena aceea o dată, 
dar prin repetiţie devenea plictisitoare. 

Simţind nevoia de mişcare, a jucat o vreme volei. Jocul era 
distractiv şi plin de vigoare, şi îi plăcea să o vadă pe femeia lui Bill 
Williams sărind în sus ca să lovească mingea peste fileu. Apoi, pentru 
că transpirase, s-a dus la un scaun şi s-a aşezat. Un Tweedledee şi un 
Tweedledum l-au întrebat ce dorea. A comandat un julep cu mentă. 
Cei doi androizi grotesc de graşi s-au apropiat de o masă şi au început 
să se certe — programat, desigur — pentru a hotărî cine să-l servească. 
În timp ce între ei se desfăşura o discuţie animată şi înflăcărată, 
Burton a urmărit omida albastră stând pe o ciupercă uriaşă şi fumând 
din narghilea. Într-un fel, a gândit el, era păcat că toate acestea aveau 
să fie distruse. Dar înţelegea de ce Alice se săturase de ele. 

Apoi, câtva timp, a privit ringul de dans. Orchestra cânta un gen de 
muzică pe care nu l-a recunoscut. Cum s-a nimerit ca Frigate să se afle 
în preajmă, Burton l-a chemat. 

— Ce fel de muzică e asta, şi ce-i cu răsucirile pe care le execută 


dansatorii? 

— Nu ştiu cum se cheamă respectiva piesă, i-a răspuns Frigate. E 
din anii '20, şi-mi sună familiar, dar n-aş putea spune exact ce e. 
Dansul se cheamă Fundul Negru. 

— De ce a primit un asemenea nume? 

— Habar n-am. 

Alice şi Monteith păreau să aprecieze mişcările nebuneşti ale 
dansului. În cele din urmă, ea şi-a găsit un partener cu care să 
împărtăşească dragostea pentru dans. Burton nu se dăduse niciodată 
în vânt. De fapt, dansase doar de câteva ori în viaţă, şi doar ca să-i 
facă pe plac vreunui şef de trib din Africa. 

Pe lângă el au trecut cei doi şcolari gemeni şi graşi, Tweedledee şi 
Tweedledum. Nici unul nu avea vreo băutură pe tava dusă în mână. 

— Ce...? a făcut Burton. 

În acelaşi moment, în plin avânt, muzica a amuţit. Burton s-a ridicat 
şi a privit atent către podiumul muzicanţilor. Aceştia îşi lăsaseră 
deoparte instrumentele şi coborau. 

— Ce se petrece? a întrebat Frigate. 

Alice se uita nedumerită la muzicanţii care se îndepărtau. 

— E ceva neprevăzut, a constatat Burton, şi a simţit că-l cuprinde 
un fior de gheaţă. 

Cu ochii lui albaştri căscaţi cât cepele, De Marbot, micuțul francez, 
a dat fuga spre Burton. 

— S-a întâmplat ceva rău, a spus el. 

Burton s-a răsucit şi a privit de jur împrejur. Androizii se grăbeau să 
pătrundă în pădure, mergând din ce în ce mai iute. Singura excepţie 
era Ţestoasa care căzuse din nou pe spate şi urla dând din picioare. Ba 
nu, nu toţi androizii se îndreptau spre pădure. O parte dintre ei se 
răspândiseră spre capătul vestic al câmpului, acolo unde începea 
dealul. Printre ei se numărau Cavalerul Alb şi Cavalerul Roşu, călare 
pe bidiviii lor, Leul şi Unicornul, precum şi Grifonul. Aceştia s-au oprit 
chiar înainte de a ajunge la poalele dealului şi s-au întors să se uite 
spre câmp. 

Androizii dispăruseră deja în umbra adâncă de sub stejarii masivi. 

Burton a aruncat o privire către teaca de la brâul lui De Marbot şi la 
mânerul săbiei. 

— Îndrăznesc a spune că s-ar putea să-ţi foloseşti sabia, Marcelin. 
Câţi dintre... Sunt înarmaţi husarii tăi? 

— Da, sigur. Avem douăsprezece săbii cu totul. 

— Dă-le ordin să le scoată din teacă, l-a sfătuit Burton. Ascultă, 
Marcelin, cred că vom fi atacați. Am convingerea că cineva a instalat 
un program prioritar în androizii aceştia. Alice nu a planificat aşa 
ceva. 

A privit apoi în jur. Probabil că Star Spoon gândea la fel, pentru că 


pornise în fugă spre montagne russe. Apoi s-a uitat spre De Marbot. 

— Tu ai experienţa militară cea mai bogată. Preia comanda. 

De Marbot s-a răsucit şi a început să răcnească: Toată lumea, 
adunarea la mine! Repede! Fuga marş! 

Câţiva oameni din mulţime s-au apropiat în fugă. Alţii au rămas ca 
împietriţi, restul a pornit în pas agale spre el. 

Trăgând-o de mână pe Alice, Maglenna a alergat spre Burton. 

— Ce se petrece? 

— Nu ştiu sigur, a răspuns Burton şi s-a uitat la Alice. Nu ai nici o 
idee? 

Ea a clătinat din cap. 

— Nu. Să fie mâna lui Snark? Şi acum ce putem face? 

— Asta depinde de Marcelin, a spus Burton. Dar cred că ar fi bine să 
ne îndreptăm spre scaune. Tu şi Monteith puteţi să vă aşezaţi în 
braţele cuiva. Nu putem ajunge la ele — şi a arătat cu degetul spre 
fiarele amenințătoare care păzeau latura vestică - fără să înregistrăm 
pierderi serioase. 

Cu un aer precipitat, De Marbot le vorbea în franceză prietenilor lui. 
S-a oprit brusc şi a privit spre marginea sudică a câmpului. Androizii 
ieşeau din pădure cu arme în mâini: sulițe, săbii, ghioage, bâte şi 
pumnale. 

Burton s-a răsucit ca să examineze laturile de nord şi de est ale 
câmpului. Androizii ieşeau şi din umbrele copacilor de acolo şi erau 
înarmaţi la fel. Iar cei dinspre latura de est se grăbeau să se aşeze între 
oaspeţi şi vehiculele lor zburătoare. 

— Prea târziu, a spus Burton. 

De Marbot striga ordine în esperanto, astfel încât să fie înţeles de 
toată lumea. S-au apucat să alcătuiască un careu aproximativ, având 
husarii pe latura dinspre est. 

— Mă duc să mai aduc nişte arme, l-a anunţat Burton. 

— Ce arme? s-a mirat De Marbot. 

— Instrumentele muzicale. Unele dintre ele pot fi folosite ca bâte. 

Urmat de alţi câţiva bărbaţi, a fugit spre podiumul orchestrei. 
Androizii aflaţi la nord nu au mărit pasul şi nici nu au scos vreun 
sunet. Dacă ar fi alergat, ar fi reuşit să le taie calea lui Burton şi 
celorlalţi bărbaţi. Aşa însă, el a reuşit să-şi ia un saxofon, iar ceilalți s- 
au înarmat cu chitare, contrabasuri, flaute, corni franţuzeşti şi tot ce 
se putea mânui ca armă într-o luptă. 

Au revenit în fugă la careul format la ordinul lui De Marbot. Acesta 
tremura de dorinţa de a lupta şi ochii lui albaştri străluceau, iar pe 
faţă i-a apărut un zâmbet. 

— Vai, dragii mei! le-a strigat el husarilor. Le veţi arăta acestor 
monştri cum ştiu să lupte oştenii lui Napoleon! 

Vocea lui a îngheţat când s-a auzit un răget şuierător şi asurzitor. 


Toţi au privit spre latura sudică a câmpului, unde Jabberwock se 
ridicase în două picioare, întinzându-şi gâtul ca de şarpe înainte, şi 
ținând botul căscat, arătându-şi cei patru colţi ascuţiţi. Cu toate 
acestea, nu s-a grăbit să atace, aşa cum se temea Burton. S-a lăsat în 
patru picioare şi a pornit la pas către ei, scoțând însă răgete. 

Burton se afla pe latura vestică a careului, cu faţa către fiare şi 
cavalerii de acolo. În momentul în care Jabberwock a început să 
înainteze, fiarele şi caii cavalerilor au pornit încet către oameni. 

Venind din cele patru laturi, tăcuţi, androizii se apropiau în 
formaţie. 

Brusc, Burton şi-a dat seama că Star Spoon nu era alături de ceilalţi. 
Se urcase pe montaigne russe şi stătea cocoţată în partea superioară, 
pe o traversă. 

Era prea târziu să se ducă după ea. Iar dacă ar fi strigat-o, ar fi atras 
atenţia androizilor asupra ei. Aşa, poate că ei nici nu o vor observa. În 
orice caz, ea rămăsese singură. Ba nu. Dacă reuşea să ajungă la un 
scaun, putea zbura până la ea şi să o ducă de acolo. 

— Suntem copleşiţi numeric în proporţie de trei la unu, a spus 
Burton cu voce tare către cei care-l puteau auzi. Fiarele mari şi 
cavalerii ne reduc şansele. Încercaţi să le smulgeţi suliţele şi ghioagele. 
Dacă se-ntâmplă ca vreunul dintre ei să cadă, luaţi-le armele. 

De Marbot a repetat recomandarea către întregul grup. O negresă, 
membră a Bisericii Celei de-A Doua Şanse, a tipat cu glas ascuţit: 

— Vai, Doamne, ce putem face noi? Nu avem voie să vărsăm sânge! 
Suntem pacifişti şi vrem pacea Domnului! 

— Ce naiba, femeie? s-a răstit Burton la ea. Chestiile astea care ne 
atacă nu sunt umane! Sunt maşini! Nu-i nici un păcat să lupţi 
împotriva lor ca să-ţi salvezi viaţa! 

— Adevărat! a răcnit un negru. Nu e nici un păcat! Luptaţi, fraţi şi 
surori! Luptaţi în numele Domnului, că nu e păcat! Sfâşiaţi fiarele! 

Un grup, care după părerea lui Burton ţinea de Baptiştii Liberi 
Revizuiţi, a început să cânte un imn spiritual. Apucaseră să cânte doar 
câteva măsuri, când De Marbot a urlat la ei să facă linişte. 

— Dacă veţi cânta, nu veţi putea să auziţi ordinele! 

Cu francezul în frunte, careul de oameni a pornit să se mişte către 
scaune. Aflat în urmă, Burton a aruncat mereu priviri peste umăr. 
Cavalerii şi fiarele nu măriseră deloc pasul. Se părea că erau 
programaţi să se apropie de grup într-un ritm prestabilit. 

Jabberwock se afla aproape de capătul şirului de androizi şi venea 
dinspre latura sudică a câmpului. Monstrul era cel mai primejdios, 
trebuia atacat de cel puţin şase spadasini. Burton a slobozit un 


blestem. Dacă ar fi avut în mână o spadă, în locul saxofonului... 

Grupul, având femeile spre interior, cu bărbaţii alcătuind un cerc 
împrejurul lor, a păşit repede spre rândurile de creaturi care stăteau în 
faţa scaunelor. Acolo se găseau în jur de două sute, poate mai multe, 
fiind cea mai mare concentrare de trupuri. Cel care plănuise totul, 
indiferent cine ar fi fost, bănuise că oamenii vor încerca să ajungă la 
vehiculele lor. Dacă ar fi încercat să urce dealul pentru a intra în casă, 
ar fi trebuit să atace fiarele mari şi cavalerii, iar înfăţişarea acestora 
era atât de înspăimântătoare, încât oamenii ar fi preferat să pornească 
în direcţie opusă. 

Brusc, oamenii din faţa lui au scos ţipete de deznădejde. A sărit în 
sus ca să vadă mai bine ce anume îi speriase. A văzut cum scaunele se 
ridicau în aer fără ocupanţi, şi a scos un geamăt. Androizii ascunşi în 
spatele liniilor defensive făceau scaunele să se înalțe. Chiar dacă 
oamenii ar fi biruit, nu ar mai fi găsit scăpare pe calea aerului, ar fi 
trebuit să înainteze până în pădure. Iar acolo ar fi fost vânaţi unul câte 
unul. 

De Marbot a înţeles imediat. A ordonat oamenilor să se oprească. 
Aceştia au continuat, totuşi, să păşească înainte, împingându-se şi 
bulucindu-se, până când spadasinii lui De Marbot au reuşit să-i 
oprească. În acelaşi timp, francezul a dat roată grupului, ajungând în 
spate, care acum a devenit partea din faţă. 

— Trebuie să le străpungem apărarea şi să ajungem pe deal şi în 
casă! a strigat De Marbot. Dick, preia comanda oamenilor din flancul 
stâng. Ai onoarea de a ne apăra împotriva lui Jabberwock! 

Burton şi-a format grupul de cum primise ordin. Androizii 
continuau să înainteze încet şi fără să scoată un sunet. Ajunseseră deja 
la vreo douăzeci de metri de oameni. 

De Marbot a ridicat sabia şi a strigat: 

— Şarjaţi! 

El şi spadasinii lui au sărit în faţa celorlalţi, cărora le-a trebuit ceva 
mai mult timp ca să câştige viteză. Erau indisciplinaţi şi înspăimântați, 
de aceea unii au fugit mai repede decât alţii, împingându-i pe cei din 
faţa lor, astfel că unii, în mod inevitabil, au căzut la pământ, iar alţii i- 
au călcat în picioare. 

Burton abia dacă a apucat să arunce o privire la mulţimea 
învălmăşită, care tipa, şi la franţujii care angajau lupta cu Cavalerul 
Alb şi Cavalerul Roşu, Leul, Unicornul, o Morsă, Grifonul şi un 
Humpty Dumpty. Apoi, cu cei patru colţi rânjiţi, şi cu saliva 
scurgându-i-se de pe buza de jos, Jabberwock a repezit capul spre 
Burton. Acesta a azvârlit saxofonul cât de tare a putut în gura fiarei, 
iar aceasta a închis în mod automat fălcile. L-a izbit însă cu botul în 
piept pe Burton, făcându-l să cadă pe spate şi să rămână aproape fără 
suflare. S-a rostogolit deoparte şi a încercat să-şi recapete suflul, dar 


câteva femei s-au prăvălit peste el. 

Scuipat din bot, saxofonul a căzut lângă mâna lui dreaptă, care 
rămăsese întinsă pe pământ. Una dintre negresele care se zbăteau 
deasupra lui Burton a scos un țipăt scurt când a fost ridicată de 
Jabberwock. Colţii lui i-au străpuns trupul, ea s-a înmuiat brusc şi a 
tăcut. Scuturând brusc din cap, monstrul i-a aruncat trupul cât colo, 
după care-a mişcat şerpeşte din gât, aplecându-l şi prinzând în colţi 
altă femeie care a scos un răcnet ascuţit. 

Cu toate că încă nu reuşise să-şi tragă sufletul, Burton a împins-o 
deoparte pe femeia care îl strivea, s-a rostogolit şi a alergat pe lângă 
uriaşul picior din faţă al lui Jabberwock. Un Tweedledee şi un 
Tweedledum înaintau calmi către el, ţinând sulițe lungi în mâini şi 
fără să aibă nici o expresie pe feţele mari. Răcnind, Burton i-a atacat 
în fugă, pregătit să le administreze lovituri de saxofon. 

Aceştia erau programaţi să facă doar anumite mişcări, dar şi acestea 
erau destul de multe. De exemplu, nu li se dăduse comanda de a se 
feri din raza de acţiune a cozii lui Jabberwock, ceva ce un om ar fi 
făcut în mod conştient, fără să-i spună nimeni. Drept urmare, cei doi 
gemeni au fost trântiţi cu forţă la pământ de enorma coadă solzoasă a 
fiarei. Dar nu doar trântiţi la pământ. Lovitura de coadă le rupsese 
câteva oase. Acum, gemenii stăteau prăbuşiţi pe iarbă şi gemeau. 

Burton a aruncat o privire înapoi şi în sus. Jabberwock nu-i simţise 
prezenţa, era ocupat să mai omoare o femeie. Burton a fugit spre 
flancul din spate şi a aşteptat ca bestia să-şi mişte coada spre stânga. 
În acelaşi timp, a zărit capul şi umerii lui Williams, care alerga spre 
zona unde fuseseră depozitate scaunele. Cu mare stângăcie, androizii 
încercau să-l străpungă cu suliţele, sau să-l hăcuiască folosind săbii, 
iar el, disperat, alerga în zigzag. Apoi Burton nu a mai găsit răgazul să 
se uite în urmă, a făcut un salt în față, a aterizat, s-a ghemuit şi a 
smuls o suliță scăpată de un Tweedledee sau de un Tweedledum. S-a 
ridicat, a făcut o piruetă şi a sărit din nou spre flancul monstrului, 
unde era protejat. A ridicat sulița cu ambele mâini şi a vârât-o în burta 
fiarei. Aceasta a pătruns pe jumătate în trup, sângele a ţâşnit afară din 
burtă, pe lângă băţul suliţei. Mugind asurzitor, fiara s-a ridicat pe 
picioarele dinapoi, scăpând dintre colţi femeia pe care abia o înhăţase. 

Burton s-a întors cu gând să se îndepărteze în fugă. Capătul cozii a 
biciuit aerul trecând la câţiva centimetri de el. A fost apoi atacat de un 
porc verde, ai cărui colţi încovoiaţi erau umezi şi gălbui. Burton a 
făcut un salt şi a aterizat pe spatele lui, dar a alunecat şi a căzut pe 
iarbă amortizând şocul cu palmele. Una dintre cărţile-android, un trei 
de cupă, zăcea cu faţa în jos în apropierea lui, dând agonizant din 
picioarele ca nişte fuse. Burton s-a ridicat în picioare, a ridicat sulița 
scăpată de muribund şi a înfipt-o în pântecul Pălărierului Nebun, care 
tocmai îl atacase cu sabia, dar nu-l nimerise. Bălăbănindu-se, 


Pălărierul a făcut câţiva paşi în spate, ducând mâinile spre coaste, în 
loc să reacționeze instinctiv ca un om, care ar fi încercat să prindă 
băţul suliţei pentru a o scoate din trup. Cu toate acestea, faţa lui arăta 
suferinţă. 

Burton a dat drumul suliţei şi a înşfăcat sabia pe care Pălărierul o 
scăpase din mână. Acum nu se mai simţea chiar atât de vulnerabil şi 
neajutorat, avea o armă pe care o mânuia ca nimeni altul. Imediat a 
fost atacat de un Lacheu-Broască, o bufniţă uriaşă şi o Ducesă urâtă. 
Mărimea şi ciocul ascuţit, dar şi aripile ce băteau aerul făceau pasărea 
cu atât mai fioroasă. I-a retezat o aripă, a rupt băţul suliţei cu care 
încerca să-l împungă Valetul, apoi a tăiat capul bufniței cu o lovitură 
din încheietură şi a parat încercarea Ducesei de a-l străpunge cu sulița 
şi i-a vârât sabia în burtă. 

Întregul câmp era un vălmăşag de trupuri încleştate, luptele 
ducându-se acum individual, dar şi în grupuri mici. Mulţi dintre 
oameni înşfăcaseră arme. Deşi copleşiţi numeric, aveau un avantaj 
asupra androizilor. Aceştia nu erau mânuitori iscusiţi ai armelor, nici 
nu se pricepeau să acţioneze la inspiraţie. Ştiau doar să împungă 
înainte cu sulițele sau să lovească în stânga şi-n dreapta cu sabia, iar 
priceperea lor de a para vreo lovitură era zero. Drept urmare, oamenii 
care erau înarmaţi reuşeau să-i înfrângă pe adversari, şi din ce în ce 
mai mulţi îşi găseau arme. Pe de altă parte, fiind inferiori numeric, 
nu-şi puteau apăra flancurile şi coastele aşa cum s-ar fi cuvenit. 

Întâi de toate trebuiau răpuse fiarele mari şi Cavalerii. Apoi, lucru 
posibil — doar prin luptă îndârjită — oamenii puteau stârpi creaturile 
mai mici. 

Vreme de câteva momente, Burton a scăpat de orice atac. Profitând 
de această situaţie, a privit iute în jur, încercând să evalueze sorții 
bătăliei. Nu a văzut-o pe Alice, iar Star Spoon era încă sus pe 
montagne russe. Ar fi trebuit ca ea să coboare şi să dea o mână de 
ajutor, dar nu o putea învinui că-i era teamă. Câmpul răsuna de 
strigăte răguşite, răcnete, gemete şi urlete. Cavalerul Alb şi cel Roşu 
erau încă pe cai, ridicând braţele şi coborându-le, după cum loveau cu 
ghioagele ghintuite în capetele oamenilor. Cavalerul Alb nu-şi mai 
pusese coiful pe cap, faţa lui era la fel de nepăsătoare şi placidă, de 
parcă ar fi vorbit cu cineva despre vreme. 

Unicornul fusese ucis, după ce îşi înfipsese cornul în pieptul unui 
husar. Deocamdată, nimeni dintre tovarăşii acestuia nu luase sabia 
căzută. 

Răcnind, Leul s-a ridicat în două picioare şi a sfârtecat pieptul unei 
femei cu ghearele unei labe, făcând-o să se prăbuşească la pământ. Cu 
toate acestea, sângele îi picura din rănile primite în coaste şi gât, în 
apropierea coamei. Chiar în timp ce Burton se uita la animal, un husar 
a ridicat sabia cu ambele mâini şi i-a înfipt-o în gât, prin coama 


stufoasă. 

O negresă călărea pe spinarea unei Morse, ţinându-se cu o mână de 
ea şi împungând-o mereu cu un pumnal. Apoi Morsa s-a ridicat şi s-a 
prăbuşit pe spate, strivind-o pe femeie. Era însă rănită prea grav ca să 
mai poată face altceva decât să fluture din înotătoare şi să geamă. 

Acum Jabberwock avea înfipte în el trei sulițe, dar încă făcea 
ravagii în jurul lui. Burton a văzut cum a sfârtecat un bărbat în două 
în doar o clipă. 

Cu aripile desfăcute şi fluturând, un flamingo l-a atacat pe Burton, 
încercând să-l sfâşie cu ghearele. Burton i-a retezat capul, s-a răsucit şi 
a parat lovitura de suliță a unui Iepure Alb, a făcut un pas în faţă, l-a 
prins pe acesta de laba înmănuşată şi l-a făcut să-şi piardă echilibrul. 
Până să-şi recapete poziţia normală, Burton i-a tăiat gâtul pe jumătate 
cu sabia. 

Apoi s-a răsucit ca să se apere de un tove, o creatură de mărimea 
unui câine, arătând ca o combinaţie de bursuc, şopârlă şi tirbuşon. 
Nasul lung de aproape un metru îi crea necazuri, deoarece trebuia să 
se ridice pe picioarele din spate ca să-şi dea nasul la o parte şi să poată 
muşca. Burton i-a retezat nasul şi s-a năpustit la trei cărţi de joc vii, un 
doi de cupă, un patru de caro şi un valet de treflă. Aceştia stăteau unul 
lângă celălalt şi erau înarmaţi cu sulițe, dar Burton intenţiona să îl 
atace pe cel din partea stângă şi să-l ucidă înainte ca ceilalţi să se 
poată aşeza în spatele lui. A alunecat însă într-o băltoacă de sânge de 
pe iarbă, astfel că s-a dus sanie, cu tălpile înainte şi s-a proptit în 
picioarele celui din centru. Patrul de caro s-a prăbuşit în faţă, însă 
corpul lui plat şi lat a acţionat ca un planor, astfel că a zburat pe 
deasupra lui Burton. Ceilalţi s-au întors încet şi cu stângăcie. Burton s- 
a rostogolit, îndepărtându-se, a înălţat sabia deasupra capului şi, 
ridicându-se în picioare, i-a despicat pe cei doi. 

Apoi de el s-a apropiat Iepurele de Martie având într-o mână un 
luceafăr de dimineaţă. Era o armă medievală alcătuită dintr-un mâner 
de lemn la care era ataşată o bucată de lanţ, de capătul căruia era 
prinsă o bilă de oţel cu ghimpi. Dacă era mânuită cum trebuia, putea 
zdrobi o armură. Burton s-a văzut silit să bată în retragere în faţa 
acelei arme, aruncând priviri în jur, ca să se asigure că nu va fi atacat 
din spate ori din flancuri. Apoi a sărit în faţă, ferindu-se din calea 
ghimpilor şi, cu o lovitură de sabie, a retezat laba în care se afla arma. 
Iepurele de Martie a scos un răcnet, aşa cum fusese programat să facă 
dacă ar fi fost rănit, dar nu a rupt-o la fugă, aşa cum ar fi procedat un 
om. A rămas acolo până când pierderea masivă de sânge l-a făcut să se 
prăbuşească fără vlagă. 

Burton a mai văzut o morsă, ultima, căzând din cauza numeroaselor 
tăieturi făcute de trei oameni. Apoi Cavalerul Alb i-a atacat pe aceştia 
şi a doborât doi dintre ei, timp în care Burton a trebuit să se întoarcă 


pentru a se apăra de un Dulgher şi de un ţânţar de mărimea unei 
găini. După ce i-a doborât pe amândoi, a atacat-o pe Regina de Cupă 
din spate, i-a tăiat capul încoronat şi s-a răsucit pe călcâie exact la 
tanc pentru a se apăra de Pisica din Cheshire. Capul enorm al acestei 
creaturi de mărimea unui linx era mânjit de sânge, se vedea că făcuse 
destule victime. Miorlăind, a sărit la el, cu ghearele scoase din teci şi 
picurând de sânge, însă Burton a lovit-o cu sabia drept între ochi, 
despicându-i ţeasta. A fost răsturnat, dar când s-a ridicat, a văzut că 
felina fusese scoasă din acţiune pentru totdeauna. 

Pe neaşteptate, a primit o lovitură din spate. Năucit, aproape orbit 
de durere, fără să mai ştie cine era şi unde se afla, s-a prăbuşit în 
genunchi. Acum devenise o pradă uşoară pentru oricine l-ar fi lovit, 
însă un bărbat pe care nu l-a recunoscut a trecut în goană mare pe 
lângă el. A auzit zgomot de armă lovind altă armă, apoi a căzut în 
patru albe şi a scuturat din cap. Curând după aceea, a simţit braţul 
cuiva care îl ajuta să se ridice. Şi-a revenit treptat, dar avea o durere 
înfiorătoare la ceafă. Bărbatul care îl salvase era Monteith Maglenna. 
Avea în mână o sabie cu două tăişuri, însângerată. Hainele îi erau 
zdrenţuite şi străpunse, sângerând din câteva răni. 

— A fost cât pe ce să te pierdem, a spus el cu glas răguşit. 

Burton s-a uitat către Bill Şopârla şi la şapca lui turtită, dar şi la 
bâta aflată pe pământ, alături de cadavru. 

— Mulţumesc. Îmi revin eu. 

— Foarte bine, a răspuns Maglenna. Trebuie să-l lichidăm pe 
blestematul acela de Jabberwock. Vino să ne dai o mână de ajutor 
după ce-ţi revii. 

Blondul masiv s-a îndepărtat în fugă, ţinând sabia sus deasupra 
capului, de parcă ar fi fost o sabie lungă scoțiană. Jabberwock dădea 
deja semne că ar suferi de hemoragii interne de la atâtea sulițe înfipte 
în burtă, dar avea şi alte răni. Sângele care-i curgea din bot nu putea 
proveni doar de la victimele lui. Se ghemuise pe toate cele patru 
picioare, iar coada biciuia la fel de viguros ca şi până atunci. Întorcea 
capul într-o parte şi-n alta, şi mugea către oamenii primejdioşi care îl 
înconjurau. Însă aceştia încă nu aveau curaj să rămână în preajma lui, 
săreau spre el, apoi se retrăgeau grăbiţi lovindu-l, dar fără a îndrăzni 
să rămână în raza de acţiune a colţilor lui ucigaşi. În spatele celor care 
îi distrăgeau atenţia se găsea un şir de oameni care ţineau androizii 
deoparte, apărând spatele celor care îl atacau pe Jabberwock. 
Reuşiseră, în cele din urmă, să se organizeze cât de cât. 

S-a răsucit, încercând să alunge starea de ameţeală şi greaţa. 
Cavalerul Alb şi calul lui fuseseră doborâţi, însă Cavalerul Roşu şi 
câteva cărţi de joc, Părintele William, câţiva Vulturaşi, doi Iepuri Albi, 
câţiva tovi şi un Dulgher sfărâmau căpăţâni în stânga şi-n dreapta. A 
lunecat de câteva ori în bălțile de sânge, dar s-a redresat de fiecare 


dată, trecând peste mormanele de cadavre. Îngreţoşat, a scos un 
geamăt. Câte trupuri umane... Şi rămăseseră foarte mulţi androizi 
întregi. Unii nici nu luptau, ci ucideau oamenii răniţi. Pesemne 
primiseră ordin să-i lichideze pe cei doborâţi pentru ca ei să nu mai 
opună rezistenţă. 

A zărit-o şi pe Alice. Ţinea în mână o sabie, iar hainele îi erau 
însângerate. Se desprinsese din învălmăşeală şi ar fi putut fugi în casă. 
Poate se gândise, deoarece s-a uitat de câteva ori cu jind către deal. S- 
a întors însă, a coborât panta în goană şi i-a înfipt unui Dulgher sabia 
în spinare. 

Star Spoon cobora de pe montagne russe. Burton nu a mai avut 
vreme să vadă dacă ea cobora de acolo ca să ia parte la luptă sau ca să 
fugă. 

S-a întors şi a urcat în spinarea unei păsări Dodo care decapita 
oameni răniţi. Pe sub aripi avea braţe scurte, la capătul cărora erau 
mâini de om, la fel ca în ilustraţia lui Tenniel. Scurtimea braţelor 
făcea ca loviturile de sabie să fie ineficiente, silind-o să izbească de 
mai multe ori până reuşea să secţioneze complet gâtul victimelor. 
Burton a retezat capul păsării tocmai când se pregătea să decapiteze 
un chinez. 

Burton s-a întrebat unde dispăruse Li Po. Nici nu şi-a pus bine 
întrebarea, că a şi aflat răspunsul. A văzut un chinez înalt pe o masă 
mare, respingând cu sabia atacul a trei cărți de joc. Acestea încercau 
să-l împungă cu suliţele din trei părţi, însă el dansa şi şopăia, sărind în 
aer ca să evite loviturile, lovind cu piciorul în mânerele armelor şi 
încercând să-i străpungă cu vârful săbiei. Apoi Frigate, mânjit de 
sânge, s-a apropiat ţinând în mână o armă ciudată. Pentru o clipă, 
Burton nu şi-a dat seama ce era. După ce Frigate a lovit una dintre 
cărţile de joc. Burton a recunoscut-o. Era hookahul Omizii. În doar 
câteva clipe, Frigate zdrobise două dintre cărţile de joc, iar Li Po 
străpunsese alte două. 

Burton s-a întors ca să-i ajute pe cei ce luptau cu Jabberwock. 
Maglenna tocmai alerga spre monstru cu sabia deasupra capului. 

Cu lama vorpaluluit7;, a gândit Burton. 

În jur de zece bărbaţi şi femei zădărau monstrul, şi tot pe atâţi le 
apărau spatele. În timp ce Maglenna fugea, garda de apărare a fost 
redusă la şase oameni, iar câţiva androizi s-au şi repezit imediat 
asupra oamenilor, ca să omoare răniții. Patru dintre atacatorii lui 
Jabberwock au fost atacați din spate, iar restul oamenilor au fost 
surprinşi între marea fiară şi ceilalţi androizi. Maglenna i-a ignorat pe 
toţi. A făcut un salt de pe un cadavru exact în clipa când Jabberwock 
îşi cobora gâtul ca să ia între fălci capul unui om. Burton a auzit de pe 
partea cealaltă a câmpului de bătălie strigătul de luptă al scoţianului. 
Maglenna avea să reteze gâtul fiarei, fără nici o îndoială. Din 


nefericire, cadavrul pe care l-a folosit ca trambulină pentru salt s-a 
răsucit puţin sub tălpile lui, astfel că vârful spadei doar a ciupit gâtul 
solzos. Scoţianul a căzut lat, iar spada i-a zburat din mână. S-a ridicat 
imediat, căutându-şi arma, dar Jabberwock a desfăcut fălcile, dând 
drumul cadavrului, care s-a prăbuşit peste Maglenna. Acesta l-a împins 
deoparte şi s-a ridicat. Fălcile gigantice l-au prins de umeri şi cap, iar 
trupul lui zvârcolindu-se, a fost ridicat în aer. A ajuns din nou la 
pământ, dar fără cap şi umeri, pe care monstrul le-a scuipat un 
moment mai apoi. 

În ciuda vacarmului general al luptei, a auzit ţipătul lui Alice, l-ar fi 
recunoscut dintr-o mie datorită propriei experienţe. Întorcându-se, a 
văzut-o stând îngrozită, cu dosul palmei ţinut peste gură, ochii ei negri 
fiind ca nişte lacuri uriaşe şi întunecate. 

L-a văzut apoi pe Cavalerul Roşu venind la galop, şarjând către el cu 
măciuca ghintuită ţinută sus, gata să lovească. Armura sângerie şi 
coiful de forma unui cap de cal erau înspăimântătoare. Iar duduitul 
copitelor calului era ca darabana tobelor înainte ca trapa spânzurătorii 
să cadă în gol. 

Burton a trecut sabia în mâna stângă, s-a oprit, a ridicat o suliță şi s- 
a încordat pentru aruncare. Nu ţintea în Cavaler, ci în cal. Când 
animalul cu armură a ajuns la aproape zece metri de el, a aruncat 
sulița, iar capătul ei ascuţit şi lat a pătruns în umărul calului. Acesta s- 
a prăbuşit în faţă, răsucindu-se cu picioarele în sus. Călărețul a zburat 
prin aer şi a aterizat pe iarbă, scoțând un puternic zăngănit metalic. 
Burton a trecut sabia în mâna dreaptă şi a alergat către cal, care dădea 
să se ridice, şi i-a retezat jugulara. Şi el fusese programat să ucidă, 
muşcase şi dăduse cu copitele când călăreţul său mânuise ghioaga, 
trebuia făcut inofensiv. 

Cavalerul zăcea lat, fără să se clintească. Burton a întors cadavrul 
greu şi a desfăcut baretele ce ţineau coiful pe cap. Trebuia să se 
asigure că era mort, nu doar inconştient. Văzându-i faţa, s-a tras 
înapoi cu oroare. Cavalerul avea chipul lui. 

— Una dintre glumele lui Alice. 

S-a ridicat, a privit trăsăturile împietrite ale mortului şi s-a gândit 
cât de straniu era să se vadă pe sine ca pe un cadavru. Şi-a aruncat 
privirea roată peste câmpul dintre el şi poalele dealului. Cadavrele 
zăceau pretutindeni, unele în mormane. Singura persoană rămasă în 
picioare în direcţia aceea era doar Alice, care îşi scotea sabia dintr-un 
Humpty Dumpty. Lacrimile îi spălau sângele de pe faţă. 

Apoi a văzut-o pe Star Spoon coborând dealul cu câte un pistol cu 
fascicule în fiecare mână. Fugise, dar numai pentru a aduce din casă 
armele ce aveau să le asigure victoria, deşi se putea ca ea să rămână 
singura ființă umană în viaţă. 

S-a răsucit. Mai erau zece androizi în picioare, fără a mai ţine seama 


de Jabberwock. Mai luptau trei oameni: Li Po, un negru şi o femeie 
albă, una dintre prietenele lui Aphra Behn. Femeia a fost doborâtă 
curând chiar sub ochii lui, de o ploaie de lovituri de sabie. Respirând 
icnit şi dureros, Jabberwock s-a târât spre grupul de oameni şi 
androizi încleştaţi în luptă. S-a întors când a ajuns aproape, şi a lovit 
cu coada, izbind trei androizi şi pe negru. Li Po a străpuns-o cu floreta 
pe Regina Albă, care se afla în faţa lui, şi a fugit spre zona de parcare, 
unde se mai găseau trei scaune. 

Frigate a apărut de undeva şi a pornit şi el spre scaune. Înainte de a 
porni în urmărirea celor doi oameni, androizii rămaşi l-au îmbucăţit 
pe negrul căzut la pământ. 

Jabberwock şi-a mişcat capul de la stânga la dreapta, l-a văzut pe 
Burton şi a pornit împleticindu-se către el. 

Câmpul era deja tăcut, însă brusc, Burton a auzit un zgomot de 
motor. Acest sunet a fost urmat de o serie de explozii, iar Bill 
Williams, plin de sânge, dar numai un zâmbet, a apărut pe motocicletă 
din spatele căsuţei cu hornurile ca urechile de iepure şi cu acoperişul 
acoperit cu blană. Burton nu ştia ce făcuse Williams şi nici cum de 
ajunsese cu motocicleta acolo. Pesemne că o adusese împinsă în 
timpul încăierării, intenţionând să o şteargă cu prima ocazie 
favorabilă ce avea să se ivească. Ori poate, şi acest lucru era mai 
plauzibil, aşteptase o şansă pentru a o folosi. Ori îşi ascunsese motorul 
şi apoi leşinase din cauza rănilor. După ce-şi revenise, îşi urmase 
planul iniţial. Indiferent ce se întâmplase, iar Burton nu avea să afle 
nicicând, individul făcea acum ceea ce gândise doar el. 

În timp ce monstrul înainta către Burton, fără a întoarce capul să 
vadă de unde venea zgomotul, Williams a accelerat. Ocolind 
cadavrele, uneori trecând peste câte un braţ sau picior, Williams a 
gonit exact spre o latură a lui Jabberwock, izbind cu putere în coastele 
lui. 

Impactul s-a dovedit atât de grozav, încât Jabberwock a fost mutat 
câţiva centimetri într-o parte. Williams a zburat cu capul înainte, 
trecând peste spinarea monstrului, căzând greu la pământ. Fiara a 
ridicat capul cât i-a permis gâtul, a scos un răget sfredelitor şi a murit. 

Burton a dat fuga spre Williams, pe care l-a întors cu faţa în sus. 
Murise, avea faţa zdrobită şi gâtul frânt. 

Deşi sortiţi pieirii, androizii au înaintat către Burton, aşa cum 
fuseseră programaţi. Dar nu au mai apucat să ajungă la el. Frigate şi Li 
Po i-au izbit, dărâmându-i de câteva ori până când nu s-au mai putut 
ridica. Apoi cei doi au coborât de pe scaune şi au isprăvit treaba. 
Burton a auzit o exclamaţie în spatele lui. Întorcându-se a văzut că 
Star Spoon alunecase şi căzuse pe burtă. Scăpase pistoalele cu 
fascicule ca să-şi amortizeze căzătura, lăsându-se pe palme. S-a 
apropiat de ea şi a ridicat-o. Suspinând, ea s-a lăsat cuprinsă în braţe. 


În afara suspinelor şi plânsetelor lui Alice, Star Spoon şi a lui 
Frigate, pe câmp nu se mai auzea nici un sunet. Supravieţuiseră doar 
el, cei trei şi Li Po. Ba nu. Rămăseseră în viaţă Omida Albastră, care 
stătea pe o ciupercă uriaşă, alături de o libelulă legănătoare, o 
creatură prea fragilă ca să fie programată pentru a ucide. Dar ele nu 
mai contau. 

S-a simţit mai obosit, mai golit ca niciodată în îndelungata lui viaţă. 
Trăia un şoc profund, rămăsese mut, iar lumea din jurul lui părea 
străină, îndepărtându-se de el. 

— Cine putea face un lucru atât de oribil? a întrebat Alice printre 
hohote de plâns. 

Chiar, cine? 

În aceeaşi clipă, William Gull a gemut şi s-a sculat din morţi. 

Deşi era plin de sânge din cap până-n picioare, englezul rămăsese 
teafăr, având doar un cucui la ceafă. 

— Am căpătat o lovitură care m-a năucit, iar câţiva morţi au căzut 
peste mine acoperindu-mă, de aceea androizii nu m-au văzut. 

Apoi şi-a atins uşor cucuiul şi s-a strâmbat. 

— Mare noroc ai avut, a spus Burton pe un ton mohorât. Cred că 
eşti singurul care, doborât fiind, a scăpat cu gâtul întreg. 

Cum de avusese Gull un asemenea noroc? De ce nu avuseseră 
aceeaşi şansă şi Nur, De Marbot ori Behn? 

Nu, acum nu mai avea importanţă. Puteau fi resuscitaţi. 

Şi atunci a înţeles că ucigaşul se asigurase, probabil că vor rămâne 
morţi. De ce s-ar mai fi deranjat să-i ucidă dacă ar fi putut fi readuşi la 
viaţă? Ar fi fost absurd. 

Trebuia să se lămurească. Acum însă, avea nevoie să-şi revină din 
starea de epuizare şi şoc. După aceea, venea transformarea morţilor în 
cenuşă şi curăţarea urmelor măcelului. 

— Să mergem în casă, a propus. Aici nu mai avem ce face. 

În primul rund trebuiau luate măsuri pentru protejarea sa şi a 
celorlalţi. A ridicat cele două pistoale cu fascicul. 

— Star Spoon, erau androizi în casă când le-ai luat? 

— N-am văzut nici unul, a răspuns cu glas lipsit de orice expresie, 
după cum îi era şi faţa. 

— Va trebui să facem totul singuri. Nu mai putem avea încredere în 
androizi. 

S-a oprit. Pistoalele i se păreau cam uşoare. A deschis partea de jos 
a patului, s-a uitat la locaşul pentru baterii şi a scos o înjurătură. Era 
gol. 

I le-a arătat lui Star Spoon. 


— Ar fi fost inutile. 

— Îmi pare rău, a spus ea, cutremurându-se. Eram prea agitată ca să 
bag de seamă. Bine că nu a trebuit să apelăm la ele. 

— Da. Dar cel care a făcut asta este foarte şiret. Doar dacă nu 
cumva... 

Urcau dealul încet, simțind că, la fiecare pas, piciorul li se afunda 
într-o substanţă foarte densă şi lipicioasă, de parcă ar fi înaintat prin 
miere. 

— Ce anume? a întrebat ea. 

— De ce nu i-a pus ucigaşul pe androizi să ia pistoalele din casă şi 
să ne ucidă cu ele? Ar fi fost foarte uşor. N-ar mai fi riscat nimic. 

Li Po auzise discuţia fără să vrea. 

— Poate că ucigaşului îi place vederea sângelui. Ori a vrut ca noi să 
suferim sau să ne închipuim că vom reuşi să supravieţuim. După cum 
s-au încheiat lucrurile... 

— Nu se va opri. 

— A dat greş, a spus chinezul. Nu avem decât să-i resuscităm pe 
prietenii noştri, şi vom fi... (Apoi a rămas cu gura căscată.) Au! Dacă a 
inhibat resuscitarea lor? 

— Exact, a precizat Burton. În fine, vom afla imediat. 

Frigate i-a ajuns din urmă, dar a întors capul, şi Burton s-a întors să 
vadă la ce se uita. Gull se afla departe în spatele lor, urcând panta cu 
încetineală. 

— Poate că am început să fiu prea suspicios, a vorbit americanul, 
dar nu vi se pare ciudat că nu a fost ucis după ce a căzut la pământ? 
Nu am nici o dovadă în susţinerea bănuielilor, dar, la urma urmelor, 
el a fost Jack Spintecătorul. Poate s-a asigurat că androizii îl vor cruța. 
Poate i-a programat să-l lovească doar uşor în cap, dacă se vădea că 
noi vom câştiga bătălia. Nu-mi place să fac asemenea afirmaţii, dar 
acum nu ne putem asuma şi alte riscuri. 

— Şi eu m-am gândit, a recunoscut Burton. Versiunea lui ar putea fi 
totuşi adevărată. 

Au făcut restul drumului în tăcere. Cerul era încă senin şi, judecând 
după poziţia soarelui, ar fi trebuit să fie ora şase. S-a gândit la ce ar fi 
spus Pălărierul Nebun: „Aici este mereu ora şase.” 

Păsările reîncepuseră să cânte în păduri, şi o veveriţă furioasă se 
certa cu cineva, pesemne vreuna dintre pisicile lui Alice. Probabil că 
animalele sălbatice se speriaseră şi rămăseseră mute auzind tumultul 
şi vacarmul bătăliei, dar acum, când liniştea se înstăpânise, îşi 
reluaseră viaţa normală. Hărmălaia şi babilonia de pe câmpul acela nu 
însemnau nimic pentru ele. Creaturile nevinovate trăiau doar în 
prezent, trecutul trecea în uitare. 

Burton le invidia pentru nevinovăția şi capacitatea lor de a nu lua în 
seamă scurgerea timpului. 


Ca să-şi recapete suflul, s-au oprit câteva clipe în frumoasa şi întinsa 
grădină de flori de pe culmea dealului. Burton a măsurat din ochi 
cerul, întrebându-se dacă scaunele puse în mişcare de androizi presau 
în continuare zidul albastru. Probabil că vor fi propulsate spre zid 
până când bateriile de acumulatori se vor descărca, după care vor 
cădea, aşezându-se pe copaci. 

Au intrat în casa uriaşă şi pustie — cel puţin aşa spera — şi au 
verificat fiecare încăpere, având armele la îndemână. Convingându-se 
că nimeni, nici oameni, nici androizi, nu stătea ascuns pe undeva, s-au 
dus să facă duş. După ce şi-au schimbat hainele, îmbrăcând robe 
simple, s-au întrunit în biblioteca mare. Până în momentul începerii 
discuţiilor, pastilele antişoc recomandate de Computer îşi făcuseră 
datoria. Erau în continuare epuizați şi demoralizaţi. Nici băutura nu 
părea să-i ajute prea mult. Nici foame nu le era. 

— Fi bine, nu are nici un rost să mai amânăm, a spus Burton şi s-a 
aşezat în faţa consolei Computerului. Deşi îl îngrozea ideea de a 
adresa întrebarea, nu avea încotro. Şi nici nu voise să audă ceea ce i-a 
comunicat Computerul. 

Morţii, adică Nur, Turpin, Sophie, De Marbot, Aphra, toţi cei ucişi, 
nu puteau fi resuscitaţi. Cineva anulase procesul, iar Computerul 
refuza să precizeze cine era acea persoană. 

— Vai, Dumnezeule! a exclamat Alice, şi a gemut. L-am avut pe 
Monty doar vreme de şase zile, iar acum a dispărut pe vecie! 

— Eu n-aş spune pe vecie, a corectat-o Burton. O să găsim noi o 
modalitate de a anula aceste priorităţi. Va veni şi ziua aceea. 

— Trebuie să-i prevenim şi pe ceilalţi, a propus Alice. 

— Care ceilalţi? s-a mirat Burton. A, te referi la cei din Turpinville... 
La Netley şi oamenii lui, la ţigani. 

— Să le spunem doar ţiganilor, a propus Frigate. Lăsaţi-i pe cei care 
ne-au azvârlit pe Tom şi pe mine din lumile noastre. Nu merită să fie 
avertizaţi. Ar merita să... 

— Îţi înţeleg sentimentele, a spus Burton, dar, într-un fel, ne sunt 
aliaţi. Snark, oricine ar fi ucigaşul, nu ne va ataca doar pe noi. 

— De unde ştii? a întrebat Frigate. 

— Nu ştiu, dar trebuie să-i anunţăm. 

A încercat întâi să ia legătura cu Turpinville Deşi ecranul a fost 
activat, nu a primit răspuns, apoi au văzut doar o lumină difuză, de 
culoarca ambrei. 

Burton era pe punctul de a lua legătura cu Netley, când Li Po a 
intervenit: 

— Stai puţin, mi se pare că am zărit ceva. 

— Ce anume? a întrebat Burton, privind printre gene, ca şi cum asta 
l-ar fi ajutat să vadă. 

— Ceva întunecat. Mişcându-se. 


Ceilalţi s-au strâns în jurul consolei. Şi ei au privit printre gene. 

— Nu văd nimic, a spus Burton. 

— Păi, nu ai ochii mei vultureşti, s-a lăudat Li Po, şi a arătat cu 
degetul. Uite! Nu vezi? E ceva întunecat, şi se deplasează, deşi foarte 
încet. Stai. 

Brusc, Burton a reuşit să distingă o formă neclară, întunecată. Se 
umfla aproape pe nesimţite, parcă apropiindu-se în zbor lent, cu mare 
încetineală. După secunde bune, conturul a devenit ceva mai precis. 
Alice a scos un sunet de uimire. 

— E un bărbat! 

Burton a cerut Computerului să lumineze mai mult zona. Fluidul — 
sigur era un fluid, pentru că bărbatul plutea în el — s-a iluminat puţin. 
Au mai trecut câteva clipe, apoi au putut vedea faţa unui bărbat 
negru, cu ochii holbaţi şi cu gura căscată. 

— Nu-mi dau seama ce s-a întâmplat, a spus Burton, dar e vorba de 
ceva oribil. Ecranul pentru primirea mesajelor din exteriorul lumii lui 
Turpin se află în încăperea alăturată biroului său. Evident, e plină cu 
apă sau cu vreun lichid. 

— Nu se poate! a vorbit Star Spoon. 

— Ba da. Computerul poate face aproape orice. 

— Încearcă la Netley, a propus Frigate. 

Burton a încercat să ia legătură. De astă dată, ecranul le-a arătat un 
lichid ceva mai limpede. Nu puteau vedea prea departe prin el, dar au 
distins o formă umbrită ce semăna cu o canapea. În apropierea 
acesteia era un obiect negricios, prea neclar pentru a fi identificat. 
Însă plutea. Putea fi o sticlă din plastic, parţial plină, probabil, de 
aceea era ţinută la suprafaţă de aerul din ea. 

— Evident, alt potop, a spus Burton. 

— Întreabă Computerul, poate ştie ce s-a petrecut, l-a îndemnat 
Frigate. 

Burton s-a uitat urât la el. 

— Nu fi nătărău. Cine a făcut aşa ceva sigur a dat instrucţiuni 
Computerului să nu ne răspundă. 

— N-ai cum să ştii. Poate că lui Snark nici nu-i pasă. Poate că vrea 
să aflăm. În orice caz, dacă şi-a închipuit că vom muri cu toţii, şi nu ar 
mai exista nimeni care să pună întrebări, de ce ar voi să ascundă ceva? 

— Totul e posibil. Îmi pare rău de remarcă. 

Burton a întrebat Computerul dacă făcuse înregistrări ale 
evenimentelor petrecute recent în Turpinville şi în lumea lui Frigate. 
Acesta a răspus afirmativ. Burton a cerut să ruleze imagini din 
Turpinville, începând cu momentul în care lichidul începuse să 
invadeze acea lume. 

Crezuseră că singurele transmisiuni audio-video din interiorul 
lumilor se făceau prin Computerele instalate în acele lumi, acestea 


fiind conectate prin cabluri la podelele lumilor. Însă Snark, 
necunoscutul, găsise o modalitate de a sparge acea barieră video- 
audio. Zone selectate ale peretelui lumii fuseseră transformate în 
ecrane, iar Burton şi companionii săi au văzut diluviul de sus, aşa cum 
l-ar fi văzut o pasăre. 

Au urmărit cum apele fântânilor, fluviului, mlaştinilor şi ale 
lacurilor au fost înlocuite de lichidul de culoarea ambrei. Care, a spus 
Computerul drept răspuns la întrebarea lui Burton, era bourbon. 

— Bourbon? s-a mirat Burton şi a cerut Computerului să repete 
afirmaţia. 

Era, într-adevăr, bourbon. 

Prin orificiile pentru diferitele surse de apă se turnase băutură cu 
presiune mare. Jeturile fântânilor ţâşniseră până când aproape 
atinseseră tavanul încăperii de dimensiuni gigantice, iar fluviul şi 
lacurile, dar şi mlaştinile, scuipaseră cu repeziciune cantităţi uriaşe de 
whisky. 

— Nici nu mă îndoiesc, a murmurat Burton, era cel mai bun 
bourbon. 

Cetăţenii din Turpinville intraseră în panică, dar, după câteva 
minute, folosiseră toate mijloacele de transport ca să iasă de acolo. 
Lovindu-se, înjunghiindu-se şi împuşcându-se unii pe alţii, se bătuseră 
pentru a pune mâna pe cele o sută de scaune zburătoare existente. 

Cei rămaşi se luptaseră pentru automobile, motociclete, cai şi 
căruţe. Se îngrămădiseră în tren şi se urcaseră până şi pe acoperişurile 
automobilelor. Cei ce avuseseră scaune ajunseseră repede la ieşire, 
descoperind însă că nu puteau deschide uşa. Cei porniţi pe jos şi cu 
vehicule terestre se înecaseră înainte de a ajunge la ieşire. 

Dacă nu s-ar fi lăsat cuprinşi de panică, oamenii ar fi putut produce 
scaune zburătoare cu ajutorul convertoarelor energie-materie, pornind 
apoi spre ieşire. Unde ar fi descoperit că toate eforturile fuseseră 
zadarnice. 

Deşi băutura năvălise cu repeziciune, avusese de umplut un volum 
enorm, iar nivelul ajunsese doar la un sfert din înălțimea pereţilor. 
Oamenii aflaţi în scaune zburaseră spre tavan, dar fuseseră copleşiţi 
de vapori ori muriseră din lipsa oxigenului. Se putea ca unii să mai fie 
în viaţă, dar nu aveau cum să mai reziste multă vreme. Deşi nivelul 
rămăsese acelaşi, nici nu era nevoie să mai crească pentru a-şi 
îndeplini menirea. 

— Ce moarte! a spus Burton, şi s-a uitat la feţele palide ale celor din 
jur. Cred c-ar fi bine să încercăm legătura şi cu lumea lui Netley. 

Acolo se petrecuse acelaşi lucru, cu deosebirea că băutura era gin. 
Din cel mai bun, desigur. 

Burton anticipase că oamenilor care muriseră în ambele lumi li se 
va refuza de către Computer dreptul de resuscitare, şi nu se înşelase 


defel. Ţiganii călătoriseră pe un coridor ce ducea către puţul 
wathanilor — pesemne voiau să îi vadă —, când un robot mare pe roţi 
apăruse pe neaşteptate şi-i străpunsese cu fascicule de raze. Zece 
minute mai târziu, alţi roboţi curăţaseră sângele de pe podea şi 
căraseră cadavrele pe care convertoarele le transformaseră apoi în 
cenuşă. 

— Înseamnă că n-am mai rămas în viaţă decât noi, a constatat 
Burton. Şapte, dacă-l punem la socoteală şi pe Snark. Numai că... 

— Numai că? a întrebat Alice, după o lungă tăcere. 

El nu i-a răspuns. Se gândea că ucigașul ar fi putut să-i lichideze 
mult mai uşor dacă el — sau ea — ar fi inundat lumea lui Alice. De ce 
apelase la mijloace diferite? Dar din dorinţa macabră de a se distra, 
folosind androizii exotici împotriva lor, creaturile fermecătoare din 
două cărţi fantastice pentru copii, care deveniseră brusc monştri 
însetaţi de sânge? 

I se părea mai probabil ca ucigaşul să fi făcut o excepţie, deoarece el 
sau ea îi fusese oaspete. Şi dorise să-şi vadă duşmanii, oameni pe care 
trebuie că-i urâse profund, ucişi în modul cel mai sângeros. 

Iar oaspetele făcuse asemenea aranjamente programând androizii să 
îi cruţe viaţa. 

Îi cunoştea prea bine pe Alice, Peter Frigate şi pe Li Po ca să îi 
bănuiască. În acest caz, rămâneau ceilalţi doi. William Gull, care 
pretindea că se schimbase, devenind foarte religios, dar ucisese 
cândva cinci femei. Şi Star Spoon care, totuşi, nu avea nici un motiv, 
din câte ştia el. 

Dar Gull nu se afla în Turn de suficientă vreme ca să înveţe a folosi 
Computerul cu priceperea, ba nu, cu ingeniozitatea dovedită de 
ucigaş. 

Star Spoon studiase îndelung şi sârguincios modul de lucru cu 
Computerul, dar ar fi fost capabilă ca într-o perioadă de timp relativ 
scurtă să acumuleze cunoştinţe pe care nu le posedau cei care 
folosiseră Computerul mai multă vreme? 

Poate exista un al doilea Snark. 

Dacă aşa stăteau lucrurile, însemna că erau la cheremul lui. 

Totuşi, era posibil ca unul dintre ei să fi înţeles profund potenţialul 
deţinut de Computer şi învățase cum să comită toate acele crime. 

Dar de ce să fi vrut? 

S-a ridicat de la consolă. 

— Trebuie să derulăm memoria tuturor pe perioada ultimelor şase 
săptămâni. 

— Sunt prea obosit, a spus Frigate. 

Şi Alice, Gull şi Star Spoon au susţinut că ajunseseră la epuizare. 

— Să facem asta mâine, după ce ne odihnim, a propus Alice. 

— Oricum, e o pierdere de vreme, a vorbit Star Spoon. 


Responsabilul pentru asta, şi a făcut un gest vag cu mâna, o fi instalat 
amintiri false. 

— Da, ştiu. Dar trebuie să procedăm astfel. 

Au mai rămas o oră, comunicând fraze scurte şi banale, presărate de 
pauze lungi şi apăsătoare. În cele din urmă, Frigate a spus că ar fi vrut 
să mănânce ceva. Ceilalţi au fost de acord să încerce, şi au mâncat mai 
mult decât s-ar fi aşteptat. Au băut de asemenea mai mult decât s-ar fi 
cuvenit şi au devenit mai animați, dacă nu chiar nepăsători. Burton le- 
a vorbit despre ceva ce îl frământase încă de când intrase în casă. 

— Inamicul nostru a închis ieşirile din lumile lui Turpin şi Netley. 
Ar putea face acelaşi lucru şi în cazul acestui loc. Cum nu a reuşit să 
ne ucidă pe toţi cu ajutorul androizilor, s-ar putea să apeleze la 
metoda foarte eficientă de a ne îneca. Ar fi preferabil să plecăm de aici 
şi să ne instalăm într-un apartament. 

Au discutat îndelung pe această temă. În cele din urmă, la sugestia 
lui Burton, Alice a dat ordin ca uşa spre zona centrală să se deschidă. 
Ecranul le-a arătat că funcţiona. 

— Dar asta nu înseamnă că Snark nu ar putea să o închidă oricând 
doreşte. 

— Atunci, să ieşim de aici, a spus Frigate. Necazul e... ce l-ar putea 
împiedica pe Snark să închidă uşa apartamentului? 

— Nu ştiu, a recunoscut Burton. Măcar nu ne poate îneca. 

Au pus convertorul energie-materie să le facă scaune, după care au 
zburat pe deasupra lumii întunecate şi pe sub simularea de lună plină. 
Nimeni nu a scos o vorbă despre cadavrele de pe câmpul de bătălie. 
Nu vor avea timp să se ocupe de ele, ciorile, vulturii şi şoimii le vor 
descărna. Până la întoarcerea lor, în caz că se va întâmpla, vor mai 
găsi doar oase. 

După încă un păhărel de noapte bună, s-au retras în dormitoarele 
separate din cadrul apartamentului, mai puţin Burton şi Star Spoon. 
Ea s-a strecurat în pat imediat şi i-a spus „Noapte bună, Dick”, după 
care a şi adormit. S-a culcat şi el câteva minute mai târziu şi, în ciuda 
temerilor, a adormit pe dată. S-a trezit patru ore mai târziu, insomnia 
de care suferise toată viaţa prinzându-l din nou în ghearele ei, precum 
Bătrânul Mării:s). Femeia dormea pe o parte, cu spatele la el şi sforăia 
delicat. S-a dat jos din pat, a îmbrăcat o robă, s-a dus în camera de zi 
şi a comandat o cană mare de cafea. După ce aceasta i-a alungat 
oarecum starea de oboseală, s-a apucat de lucru la consola 
Computerului. Cinci ore mai târziu, introdusese toate interdicțiile şi 
priorităţile pe care le putea concepe pentru a-i proteja pe toţi cei din 
apartament. Era sigur, totuşi, că mai existau şi altele. Va trebui să-şi 
întrebe camarazii pentru a mai adăuga interdicții la lista lui. 

„Trebuia să fac asta demult”, a gândit el. 

A hotărât să nu mai aştepte până când se vor trezi şi ceilalţi ca să 


vină la micul dejun. Obosiţi cum erau, puteau dormi şi până la 
amiază. A început să verifice coridoarele, pentru că, la ora aceea, nu 
găsise altceva de făcut. A pornit din partea de sus a Turnului, unde se 
afla hangarul, a trecut pe la etajul întâi, apoi la al doilea. Asta i-a răpit 
puţin timp, deoarece a constatat dintr-o privire că zona circulară era 
pustie, nu se vedea nici un semn de viaţă, cu excepţia animalelor din 
micile lumi. 

Scanarea a trecut la nivelul şaizeci şi a gonit în susul şi-n josul 
coridoarelor, dar şi în camerele aflate de-a lungul lor. A ajuns la un 
coridor al cărui perete interior alcătuia o latură a puţului în care se 
aflau wathanii. De acolo, ştia el, orice observator putea vedea 
suprafaţa masei lor. 

Brusc, a strigat: 

— Stop! 

S-a uitat fix la peretele curbat şi transparent al puţului. 

Entităţile frumoase, strălucitoare, multicolore, care se umflau, se 
strângeau şi se învârtejeau, şi se numeau wathani dispăruseră. Puţul 
era pustiu şi întunecat. 


34 


Peter Frigate a intrat primul în încăpere. Oprindu-se, s-a uitat la 
Burton, la pistolul cu fascicul de pe masă şi la uşa întredeschisă spre 
coridor. 

— Ce se petrece? 

Li Po a sosit exact când Burton deschisese gura ca să-i răspundă. 

— Mai întâi bea nişte cafea, Pete. 

— Ce mai faci, Dick, l-a întrebat chinezul. 

— Am stat treaz mai toată noaptea. Am lucrat. 

Şi Li Po a aruncat priviri spre pistol şi uşă. A ridicat din sprâncene, 
dar nu a făcut nici un comentariu. După ce şi-a turnat cafea dintr-un 
vas de pe masă, a zis: 

— Arăţi groaznic. Ai cearcăne la ochi... parcă ai fi un raton în 
călduri. Ce-ai făcut? 

— Mă simt mai mult decât groaznic, a spus Burton rar. Mă simt... tu 
cum te-ai simţi dacă ai şti că se apropie sfârşitul lumii? Ori poate-ar 
trebui să spun că lumea s-a sfârşit — practic, aşa este. 

Frigate a băut toată cafeaua din ceaşcă fără să tresară. 

— Sfârşitul lumii se petrece tot timpul. 

Burton nu şi-a dat seama ce insinua, şi nici nu s-a gândit că merita 
să afle. În orice caz, cuvintele lui Frigate erau doar un mijloc de a 
amâna vestea proastă. 

— La ce te referi? a întrebat Li Po, după ce a sorbit din cafea. 

— Poate ar trebui să aştept până vine toată lumea. N-aş vrea să mă 


repet. 

— Lasă asta, l-a îndemnat Frigate. Să auzim. 

Burton le-a spus că sala cu wathani era goală. 

Li Po şi Frigate au pălit, dar nu au scos o vorbă. 

— Apoi am verificat evidenţele privind trupurile. M-am silit, pentru 
că nu voiam să ştiu ce se întâmplase cu ele, deşi, desigur, bănuiam 
deja. Dar trebuia, aşa că... 

— Şi, ele... ele... s-a bâlbâit Frigate, gata să se sufoce. 

— Toate au fost şterse. Mai mult de treizeci şi cinci de miliarde şase 
sute patruzeci şi şase de milioane. Fără nici o excepţie. Toate. Şi, de 
când am făcut constatarea, nu a mai sosit nici un wathan. 

Li Po s-a aşezat. 

— Am trecut prin prea multe şocuri în ultima vreme. 

După un timp, Frigate a zis: 

— Aşadar, când vom muri, va fi pentru ultima oară. 

— Întoemai. 

După o altă tăcere apăsătoare — doar o catastrofă inimaginabilă ar fi 
reuşit să-l amuţească pe Li Po atât de mult timp, a gândit Burton =, 
Frigate şi-a turnat brandy în cana pe jumătate plină cu cafea şi a golit 
dintr-o înghiţitură lichidul aburind. Li Po arăta de parcă ar fi vrut să 
procedeze la fel, a dat să se ridice, a clătinat din cap, după care s-a 
lăsat moale pe scaun. Era prima oară când Burton îl vedea refuzând 
ceva de băut. 

Băutura l-a ajutat pe american să-şi mai recapete culoarea în obraji. 
A mai băut ceva, de data asta sec. 

— Snark a avut prioritate asupra acelei funcţii automate... Cum 
adică, de acum înainte nu se mai înregistrează nici un trup. 

— Exact. 

— Dar dacă noi supravieţuim până când ajung cei de pe Lumea 
Grădină aici, am putea fi reînregistraţi. Altfel ne pierdem şi noi 
şansele la nemurire. 

— Bineînţeles. Dar când vor sosi, timpul nostru se va fi încheiat. 
Dacă nu suntem pregătiţi să Continuăm, evidenţele privind trupurile 
noastre vor fi şterse. Iar dacă nu suntem gata, vom fi şi noi şterşi. 

S-a ridicat ca să-şi mai toarne cafea, s-a uitat la sticla de brandy şi a 
decis să nu bea. 

— Am întrebat imediat Computerul. Am rămas şocat, desigur, şi m- 
am blestemat, am ridicat glasul împotriva sorții, dacă vreţi să ştiţi, 
pentru că, imediat ce ne-am întors de la Alice, am dat comandă 
Computerului să refuze ştergerea oricăror evidențe. Am încercat să 
împiedic asta. Dar era prea târziu. Nu am ştiut atunci, deoarece idiotul 
de Computer nu m-a anunţat, că instrucţiunile mele veneau prea 
târziu. Ar fi trebuit, numai că Snark îi dăduse instrucţiuni să nu 
afişeze aceste date decât dacă i se cer. 


— Ne-am lăsat duşi de curent, şi am intervenit cu întârziere, a spus 
Frigate pe un ton resemnat. Uneori... mă întreb dacă nu cumva Snark 
a pus Computerul să transmită vreun fel de câmp de suprimare 
nervoasă, ceva care să ne blocheze inteligenţa. 

— Nu cred. Ne-am făcut de lucru cu jucăriile... ca nişte copii. Cu 
toate astea, a spus Burton şi a ridicat un şerveţel, scoțând la iveală o 
biluţă galbenă, de mărimea unei afine — cât voi aţi dormit, eu am fost 
ocupat. Sfera asta înregistrează un corp. Am pus Computerul să-mi 
reproducă una. Acum e goală, dar am vrut să văd cum arată. Şi, 
ţinând-o în mână, am ajuns să descopăr ceva... o teorie, dar e singura 
explicaţie raţională pe care am reuşit să o găsesc. Cu alte cuvinte, cum 
de-a putut Snark să pătrundă în lumea lui Alice, a lui Turpin şi a 
voastră... a lui Netley... şi să pună în mişcare acţiuni ce nu se puteau 
realiza din afara acelor lumi? 

O clipă mai apoi, în cameră a intrat Alice. Burton a trebuit să repete 
povestea şi să aştepte ca ea să-şi revină îndeajuns, cât să poată asculta 
continuarea. 

— În primul rând, nu cred că a fost Snark. Adică nu cred că există 
vreun Etic ascuns în Turn. Nur l-a eliminat, deşi nu putem fi totuşi 
perfect siguri. Dar crimele din lumile mici au fost comise de către unul 
dintre noi. De unul dintre supraviețuitori. 

Li Po a sărit ca ars de pe scaun şi, tremurând, a zis: 

— Gull! Ori Star Spoon! Dar de ce? 

Burton a dat aprobator din cap. 

— S-ar putea ca Gull să fi redevenit un ucigaş, dar ar fi trebuit să 
înnebunească pentru a face aşa ceva. Star Spoon? Şi ea ar fi trebuit să 
fie nebună. Dacă aşa stau lucrurile, şi el, şi ea au reuşit să ne 
păcălească. Dar să vă spun care e teoria mea. 

— Întâi, şi vă rog să mă iertaţi că intervin, a spus Frigate, trebuie să 
avem în vedere că autorul nu e nici Gull, nici Star Spoon. Dacă 
ucigaşul este cineva pe care încă nu l-am văzut? La urma urmelor, 
Williams i-a ridicat din morţi pe Gull şi pe ceilalţi implicaţi în crimele 
legate de cazul Jack Spintecătorul. Şi mai sunt ţiganii. Nu ştim cine i-a 
resuscitat, dar cred că Williams, probabil în glumă, ori ca să ne 
sfideze. Ori poate altcineva. În orice caz, după mine, cineva a 
resuscitat o persoană care este nebună şi distructivă, iar aceasta este 
cel de-al doilea Snark. 

— l-am cerut Computerului să scaneze Turnul în căutarea altor 
oameni. Mi-a raportat că nu a găsit pe nimeni. Am cerut o verificare a 
tuturor celor resuscitaţi, iar numărul lor corespunde cu cel rezultat din 
calculele mele. Cu toate astea, Computerul ar putea prezenta doar 
date conform instrucţiunilor primite de la cineva. 

Frigate şi-a azvârlit braţele în aer. 

— Nimic nu e sigur! 


— Nici n-a fost vreodată. Totuşi, cred că nu trebuie să avem în 
vedere un terț. 

A ridicat sfera în sus. 

— Uitaţi cum cred că a procedat... el sau ea. 

După părerea lui Burton, ucigaşul comandase efectuarea unor 
înregistrări corporale într-un convertor energie-materie. 

— Nimeni nu a împiedicat această acţiune, decât atunci când i-am 
cerut Computerului să nu permită, dar era prea târziu. Fapta se 
comisese. 

Lui Snark, sau celui de-al doilea Snark, cum s-ar spune, i se oferise 
posibilitatea de a pătrunde în lumile lui Turpin, Frigate şi Alice. 
Pesemne că în toate lumile şi în câteva dintre apartamente. 

— Acolo, Snark a pus sfere de înregistrare în convertoarele care 
erau mai izolate, şi se foloseau rareori sau deloc. Şi Snark a continuat 
să le ascundă în locuri unde putea avea acces imediat şi probabil că le- 
a purtat cu sine, în îmbrăcăminte. 

Apoi Snark s-a sinucis într-un apartament neocupat, fără să afle 
nimeni. Prin înţelegere prealabilă cu Computerul, Snark a fost 
resuscitat într-un convertor din interiorul unei lumi. Convertorul în 
care a murit Snark a dezintegrat apoi cadavrul. Snark nu voia ca el să 
fie găsit de cineva, deşi probabilitatea era redusă. 

După ce a pătruns în lumea lui Alice, Snark II a făcut ce-şi 
propusese. Androizii au fost programaţi verbal când se aflau departe 
de Alice şi Maglenna, ori poate au fost programaţi înainte de apariţia 
lui Maglenna. Cum Snark trebuia să păstreze secretul asupra acestui 
proces, fără îndoială că a avut nevoie de câteva săptămâni ca să-l 
încheie. Însă inundarea celor două lumi a fost ordonată din afară. 
Eticii au crezut că erau absolut intangibili când se aflau în lumile lor 
private. Sigur, nu ţineau la măsurile de securitate nici pe jumătate faţă 
de noi, întrucât credeau că Turnul este o fortăreață inexpugnabilă. 
Ştiau că unul dintre ei trăda, dar nu puteau accepta nicicum ideea că 
acesta le-ar putea periclita existenţa. Însă o persoană ingenioasă putea 
inunda micile lor lumi dând ordin ca lichidul să pătrundă înăuntru 
până umplea tot spaţiul sau până când cei dinăuntru se înecau. 

— O fi adevărat, a spus Alice, dar cum a putut Snark închide uşile 
celor două lumi? Şi cum vedea ce se petrece în acele lumi când a 
început inundația? Computerul avea comenzi să deschidă uşa doar 
când se folosea codul şi el nu transmitea imagini sau alte comunicări 
decât conform instrucţiunilor primite de la locatari. Nimeni nu putea 
avea prioritate faţă de acestea. 

— Dar ele puteau fi ignorate prin diferite mijloace. Snark a făcut 
camere de filmare în lumile în care intrase prin intermediul sferelor de 
înregistrare, a dus camerele până în tavane şi le-a fixat acolo. Să ne 
înţelegem, Computerul a primit instrucţiuni să nu transmită frecvenţe 


de undă prin circuitele din pereţi decât pe anumite canale, dar 
Computerul a interpretat aceste instrucţiuni literal. Avea ordin să 
transmită frecvențele prin circuitele din pereţi către convertoare şi 
auxiliarele Computerelor, precum şi către dispozitivele de comunicare. 
El nu a făcut distincţie între Computerele instalate şi autorizate de 
Etici şi cele instalate ulterior. Presupun că adăugirile au fost 
autorizate. 

— Dar uşile? a întrebat Alice. 

Snark a etanşat uşile la exterior cu o substanţă care s-a întărit, şi 
astfel a opus rezistenţă mecanismelor de deschidere a uşilor, care se 
rabatează spre exterior. Asta însemna că etanşase uşile în timp ce 
petrecerea lui Alice era în plină desfăşurare. Snark se sinucisese, 
fusese resuscitat/ă într-un apartament, iar apoi se deplasase rapid cu 
un scaun zburător către zona centrală şi aplicase substanţa la uşile 
celor două lumi. Apoi a dat comandă ca sistemul de alimentare cu 
lichide să transforme totul în bourbon şi gin şi a declanşat potopul. 
După care, s-a sinucis din nou, a fost resuscitat/ă într-un apartament 
şi a revenit în lumea lui Alice ca oaspete. Acolo, a aşteptat până când 
androizii au declanşat atacul, aşa cum se stabilise. În timpul atacului, 
s-a asigurat că nu va suferi vătămări din partea androzilor. Planurile 
lui/ei nu reuşiseră perfect, însă nu s-a pierdut cu firea. Mai existau şi 

Li Po a spus: 

— Doar cei care au participat la petrecere ar putea fi bănuiţi! 
Aşadar... Gull sau Star Spoon! 

— Nu neapărat, a spus Frigate. Snark putea fi şi altcineva, dacă acea 
persoană ar fi avut posibilitatea de a pătrunde în acele lumi. Trebuia 
să fie cineva dintre cei resuscitaţi, cineva cunoscut. Ar putea fi oricine. 
La o adică, nu am văzut toate trupurile din lumea lui Turpin, a lui 
Netley sau... a mea. Trebuie să vedem cine lipseşte. 

— Întâi, însă o să îi luăm la întrebări pe Gull şi pe Star Spoon, a 
spus Burton. 

Dacă unul dintre ei dovedea o inteligenţă atât de infernală, nu se 
putea să fi anticipat că unul dintre ceilalţi era la fel de deştept ca 
Sherlock Holmes, ca să reducă numărul suspecţilor la doi? 

Dacă aşa se prezenta situaţia, Snark ştia că identitatea sa avea să fie 
dezvăluită curând. 

Ca şi cum i-ar fi citit gândurile lui Burton, Li Po a spus: 

— Aşa se explică prezenţa pistolului cu fascicul pe masă? Eşti 
pregătit pentru a-l primi pe Snark? 

— Da. Dacă vreunul dintre ei apare pe uşă purtând vreo armă în 
mână, nu voi fi luat prin surprindere. 

— Mi se pare, a spus Alice, că e... adică unul dintre ei, s-ar putea 
sinucide... pentru a fi resuscitat în altă parte. Ce l-ar împiedica pe 


Snark să intre pe acolo? a întrebat ea, şi a făcut semn către uşa 
deschisă către coridor. 

— A, de aceea e vorba. Păi, vezi tu, am copiat modul de acţiune al 
ucigaşului. Azi dimineaţă am sigilat uşile de la camerele lui Gull şi 
Star Spoon. 

Burton nu a mai trebuit să spună ce se va întâmpla. Cel vinovat va 
reuşi să iasă, şi nu va trece multă vreme până ca acesta să ştie şi de ce. 
Singura cale de scăpare era aceea aleasă mereu de Snark. Sinuciderea, 
urmată de resuscitarea în altă parte. 

— Dar dacă Snark se va preface că este nevinovat, cerându-ne să îi 
dăm drumul din cameră? a întrebat Frigate. 

— Nu le dăm drumul. Mai devreme sau mai târziu, Snark va pleca 
de acolo. 

Emoţia pricinuită de aceste raționamente îi făcuse să facă uitat şocul 
provocat de descoperirea că wathanii dispăruseră şi că evidenţele 
fuseseră şterse. Nu se concentrau asupra ideii paralizante că vor pieri 
pentru vecie data următoare când vor muri. Ori că oamenii încă în 
viaţă în Valea Fluviului nu vor mai fi resuscitaţi după moarte. Ori că 
suferiseră în van ca să ajungă acolo. 

Nu, s-a gândit el. Nu era zadarnic, nu însemna o pierdere de vreme. 
Am trăit mult mai mult decât ne-am închipuit înainte de a fi murit pe 
Pământ. Ne-au fost restituite trupurile tinere şi am luptat şi iubit cu 
toată vigoarea tinereţii şi sănătăţii perfecte. Am trăit aprig, am fost 
activi şi ne-am străduit din răsputeri să ne atingem scopurile. A 
meritat. lar dacă reuşim să trăim până la sosirea celor de pe Lumea 
Grădină, noi... ba nu. Această fază a proiectului se va încheia, iar noi 
trebuie să murim ca să facem loc pentru resuscitaţii din cadrul 
următorului proiect. 

Are să-şi facă griji la momentul potrivit. Acum însă singurul lucru 
important era Snark. 

— S-a activat un ecran, a anunţat Frigate. 

Burton s-a ridicat şi a mers la consola din colţ. 

Pe ecran a apărut Gull. Văzându-l pe Burton, a zis: 

— Bună dimineaţa! Nu ştiu ce s-a întâmplat, dar uşa nu vrea să se 
deschidă. 

— Ciudat. Ai întrebat Computerul de ce? 

— Sigur, dar spune că nu ştie. 

— Vom vedea ce se poate face. Până atunci, ai grijă să nu mori de 
foame. Cere-ţi micul dejun, şi noi vom investiga. 

După ce ecranul s-a stins, Burton a cerut activarea ecranului din 
dormitorul său. A înfăţişat încăperea imediat — Burton fusese aproape 
convins că legătura se întrerupsese — şi a văzut că patul era gol. Star 
Spoon nu se vedea, dar putea fi la baie. A verificat dacă vocea lui se 
transmite în încăpere şi a strigat-o. Deşi i-a repetat numele de câteva 


ori, nu a primit răspuns. 

— A plecat. 

— Dar unde-i este trupul? a întrebat Frigate. 

— Nu ştiu. Trebuie să descoperim. 

S-au dus până în holul dormitorului, înarmaţi cu pistoale cu 
fascicul. Burton şi Li Po le-au folosit ca să ardă substanţa de etanşare. 
Cum fumul avea un miros astringent, care i-a făcut să tuşească, au 
trebuit să încetinească procesul de ardere ca să permită sistemului de 
aer condiţionat să elimine fumul. După ce şi ultimele bucăţi din 
substanţa violetă au dispărut, Burton a rostit codul, iar uşa s-a deschis. 
Precaut, a intrat primul, cu pistolul pregătit. Nu au găsit pe nimeni în 
dormitor sau baie. 

— Cred că s-a sinucis intrând în convertor şi incinerându-şi trupul, a 
spus Frigate. 

— Asta i-ar face dispariţia şi mai misterioasă, a vorbit Burton. Mă- 
ntreb unde o fi acum. 

— Nu pari surprins, Dick, a remarcat Alice. 

— Nu. Eram aproape convins că Gull nu a avut suficient timp să 
înveţe modul de lucru cu Computerul ca să realizeze tot ce a făcut 
Snark. 

— Pentru numele lui Dumnezeu! a exclamat Frigate. De ce ar face 
ea aşa ceva? Ce are împotriva noastră? Cred că ne urăşte cumplit! Pe 
toţi! De ce? 

— Cred că a fost mereu foarte tristă, indiferent de veselia pe care a 
arborat-o, a spus Li Po. A avut o viaţă nefericită, multe necazuri, 
oricum, atât de multe, încât îşi închipuie că viaţa ei a fost rea, prea 
oribilă ca să o mai îndure. A suferit enorm, a fost violată şi s-a abuzat 
de ea, iar violențele la care a supus-o Dunaway au umplut paharul. 
Cred că — deşi s-ar putea să mă înşel, dar mă-ndoiesc de asta — ea a 
decis că ar fi mai bine să murim cu toţii. Cu alte cuvinte, tuturor ne-ar 
sta mai bine morţi. Mi-a spus odată că îi părea rău că noi fuseserăm 
resuscitaţi, că era cumplit că nu ne puteam găsi refugiu măcar în 
moarte. Ţie ţi-a spus vreodată aşa ceva? 

— De câteva ori. 

— Trebuie să fie vorba de ceva mai mult, a spus Frigate. Dacă voia 
să moară pentru totdeauna, nu era nevoie decât să şteargă evidenţele 
proprii. 

— Nu e sănătoasă la minte, a precizat Burton. Pesemne i-a intrat în 
cap că ne face tuturor un serviciu, asigurându-se că nu vom suferi aşa 
de mult ca ea. De asemenea, îmi închipui că doreşte să se asigure că 
oamenii care i-au făcut pe alţii să sufere nu vor mai face asta. 

Era îngrozit, mai cutremurat de faptele ei decât de orice altă 
experienţă prin care trecuse. Dar nu o detesta. Deşi ea comisese cel 
mai mare păcat din lume, păcat irevocabil şi de neiertat, Burton nu 


era în stare să urască pe cineva suferind şi dement. Îi era milă de ea. 
Întristat chiar. Dar trebuia să o ucidă. Nimeni nu putea să-şi afle 
liniştea decât dacă ea dispărea, şi el îi va face un serviciu de nepreţuit 
scutind-o de alte suferinţe şi nenorociri. 

Era convins că ea plănuise să-şi pună capăt vieţii, dar abia după ce 
toţi cei rămaşi în Turn vor muri. Burton a presupus că ea ar fi dorit să 
îi distrugă şi pe cei din Valea Fluviului, dar nu avea cum. Star Spoon 
trebuia să fie mulţumită ştiind că, în cele din urmă, ei vor muri. 

— Prostii! 

— Poftim? s-a mirat Alice. 

— Nu avem nici cea mai vagă idee ce se petrece în mintea aceea 
sucită. Nici nu contează dacă ştim ori nu. Important este să o oprim. 

Brusc, s-a auzit un ţiuit. Burton a tresărit, cu toate că aştepta acel 
sunet, şi s-a dus la consolă. Pe ecran a apărut planul unui etaj al 
Turnului şi un punct luminos de mici dimensiuni, dar strălucitor, care 
se deplasa de-a lungul unuia dintre coridoare. Într-un colţ al ecranului 
scria: NIVEL 4, CORIDOR 10. 

Ceilalţi s-au îngrămădit în spatele lui. 

— Şi-acum, ce facem? a întrebat Frigate. 

— Probabil a părăsit încăperea unde a fost resuscitată, a spus 
Burton. Pereţii camerei au fost vopsiți, desigur, astfel încât imaginile 
din trecut să nu-i fie vizibile, şi, după părerea mea, Computerul 
prezintă trecutul doar când el poate fi văzut de subiect. Eu i-am cerut 
Computerului să-mi arate unde se află imaginile din trecutul ei. Fără 
îndoială că Star Spoon a dat instrucţiuni să nu dezvăluie prezenţa ei, 
când ne permite să scanăm coridoarele din apropierea locului în care 
se află. Însă ea nu poate să împiedice imaginile din trecutul ei să o 
însoțească de fiecare dată când îşi părăseşte camera. 

— E inteligentă, a intervenit Li Po. Curând îşi va da seama că o 
urmăreşti prin intermediul imaginilor din trecut. Sigur îi va cere 
Computerului să îi arate imagini cu noi. 

— Da, a confirmat Burton, dar acela care o ia înaintea altuia şi îi dă 
primul instrucţiuni Computerului poate avea un avantaj. Eu i-am 
comunicat deja să nu arate unde sunt imaginile din trecutul nostru. 

— O să-şi dea seama când Computerul nu i le va arăta, a spus Li Po. 
O va face să devină foarte prevăzătoare. 

— Oricum ar fi prevăzătoare, a încuviințat Burton. Pete, du-te şi 
îndepărtează substanţa de etanşare de la uşa lui Gull. Povesteşte-i ce s- 
a întâmplat şi dă-i un pistol. Avem nevoie de toată lumea. 

Frigate nu prea avea chef să se ducă, dar a plecat imediat. 

— Nu putem rămâne aici. Cât e deschisă, nu poate bloca uşa. Dar ar 


putea pune la cale ceva — de exemplu, vreun robot care să ne secere cu 
fascicule în momentul când am scoate capul pe uşă —, de aceea nu 
vom rămâne aici. 

Lumina oranj se oprise la un puț, VC-A3-2. 

— Asta duce spre coridorul nostru. Nu mai avem multă vreme la 
dispoziţie. 

S-a ridicat de pe scaunul aflat la consolă şi a trecut prin uşa care 
ducea spre coridorul ce dădea spre dormitoare. Frigate tocmai 
terminase de topit substanța de etanşare şi aştepta să se risipească 
fumul. Uşa camerei lui Gull s-a deschis, iar Burton a strigat: 

— Spune-i să-şi ţină răsuflarea şi să vină imediat aici! 

Ceilalţi s-au dus în dormitoarele lor ca să-şi ia armele şi baterii de 
rezervă. Burton a urmărit ecranul, în vreme ce restul aveau diverse 
lucruri de rezolvat. După ce au ajuns în camera principală, le-a spus ce 
trebuiau să facă. Gull era derutat şi nu ştia ce se întâmplase, pentru că 
Frigate nu avusese timp să-i spună decât o parte din adevăr. Cu toate 
acestea, a reacţionat imediat după ce Burton i-a transmis grăbit câteva 
instrucţiuni şi a dat fuga să le îndeplinească. 

Apoi au părăsit cu toţii apartamentul, iar Burton a pus Computerul 
să închidă uşa. Apartamentul era la jumătatea coridorului, între cele 
două puțuri de lift. Când au plecat, Star Spoon se afla în apropierea 
intrării la puţul de la etajul patru, spre dreapta lor. S-au grăbit de-a 
lungul coridorului, către puț, Alice rămânând în urma lor pentru a 
intra într-un apartament de pe partea dreaptă. Urma să se poziţioneze 
în zona întunecată din apropierea uşii, care va rămâne întredeschisă. 
De acolo, putea vedea intrarea în puț, situată la circa o sută treizeci de 
metri. 

Cei patru bărbaţi s-au despărţit când au ajuns la coridorul 
perpendicular cu cel pe care se aflau. Puţul liftului era în centrul 
coridorului transversal, şi la fiecare colţ existau intrânduri adânci, 
care să permită trecerea maşinăriilor mari. În puț se putea intra din 
patru laturi. Li Po şi Gull au mers către dreapta, pe coridorul 
perpendicular, şi au ocupat poziţii înapoia unor uşi închise parţial, 
aflate la vreo treizeci de metri de puț. Burton a continuat să meargă 
pe coridor şi a intrat într-o cameră care era la vreo treizeci de metri de 
puț. Frigate trebuia să meargă spre stânga de la intersecţie şi să se 
ascundă după o uşă la şaizeci de metri de puț. 

Când va ieşi din puț la acest nivel, Star Spoon se va afla la mijloc 
între pistoalele celor cinci bărbaţi. 

În camera în care intrase Burton era întuneric, singura lumină fiind 
licărul unui ecran de la o consolă. A urmărit pe el punctul oranj, 
aşteptând ca el să se deplaseze în puț şi să urce spre etajul al treilea. 

— Nu se grăbeşte defel, a mormăit. Oare ce face pe acolo? Încearcă 
să-şi imagineze toate capcanele posibile? Ori şi-a pierdut curajul? 


În dimineaţa aceea, foarte devreme, Burton luase aproape cincizeci 
de kilograme de exploziv plastic din convertorul energie-materie. 
Folosind scaunul zburător pentru a se ridica la partea de sus a celor 
şapte puțuri de lift şi de-a lungul laturilor acestora, lucrând cu 
îndârjire, presase explozivul în jurul intrărilor în puţurile cele mai 
apropiate. Nu aşezase plasticul pe fundul intrărilor, deoarece Star 
Spoon îl putea vedea înainte de a ieşi. Până să iasă din puț, chiar dacă 
ea vedea plasticul din lateral, nu va mai avea cum să scape. 
Siguranţele de proximitate vor declanşa explozia. 

Se putea întâmpla ca tot efortul lui Burton să se dovedească inutil în 
cazul când ea ar alege un puț mai îndepărtat. Dar dacă trecea prin 
apropierea unei deschideri minate, încă putea declanşa explozia. 

S-a uitat de-a lungul coridorului şi prin deschizătura puţului. Apoi a 
aruncat din nou o privire la ecran. Ah! Punctul oranj urca de-a lungul 
liniilor ce indicau puţul în apropierea căruia aşteptau ei. 

S-a ghemuit lângă uşă. Câteva secunde mai târziu, a apărut un 
vehicul transparent, în centrul căruia stătea aşezată Star Spoon. 
Rămânând suspendat în puț, acesta s-a oprit, ceea ce i-a îngăduit lui 
Burton să vadă toate detaliile. Semăna mult cu scaunul blindat pe care 
îl confecţionase el, dar poseda fascicule de raze mult mai puternice. 

A reuşit să vadă doar spatele lui Star Spoon, după care ea a întors 
capul şi a rămas astfel încât îi oferea un semiprofil. Nu avea nici o 
expresie pe faţă. 

Blindajul putea rezista o vreme razelor unui pistol cu fascicul folosit 
la putere maximă. Putea fi străpuns doar dacă raza era menţinută într- 
un singur punct câteva secunde. Dar Star Spoon făcea vehiculul să se 
mişte continuu. 

Partea descurajantă era că în caz că o ucideau, avea să fie 
resuscitată în altă parte a Turnului. Orice victorie a inamicilor ei era o 
jumătate de victorie, iar pentru ea, un răgaz. Cu toate acestea, 
trebuiau să lupte şi să spere că o vor prinde înainte de a se sinucide 
sau de a fi ucisă. Ori să-i găsească sferele de evidenţă şi, în cele din 
urmă, ar ajunge în aceeaşi situaţie ca ei. Următoarea moarte va fi 
definitivă. 

Burton se aşteptase ca ea să apară într-un vehicul blindat şi spera ca 
blindajul acestuia să absoarbă măcar o parte din şocul exploziei, astfel 
încât să o facă să-şi piardă cunoştinţa. După cum se prezentau 
lucrurile, Burton nu era sigur dacă nu cumva avea mai mult decât era 
nevoie pentru a-şi realiza scopul. 

— Hai! Înaintează! Ce mai aştepţi? 

În momentul când vehiculul se va deplasa din centrul puţului către 
deschidere, el va face un pas înapoi şi, apăsându-şi urechile cu 
palmele, se va lipi de perete, ca să evite undele de şoc directe. La fel 
vor proceda şi ceilalți. 


În cele din urmă, Star Spoon s-a hotărât. Se uitase de-a lungul 
coridorului, drept înainte şi văzuse că, în afară de una, toate uşile 
apartamentelor erau închise. Îşi va da seama că era uşa lui Burton şi, 
spera el, îşi va închipui că toţi cinci se ascundeau acolo. După ce a 
verificat coridorul care îl întretăia la unghi drept pe cel din faţa ei, 
Star Spoon a văzut că toate uşile de-a lungul acestuia stăteau deschise. 
Aşa arătau coridoarele aproape pretutindeni în Turn. 

Mulţumit că ea se îndrepta spre ieşire, Burton s-a retras vreun metru 
din dreptul uşii. Apoi şi-a pierdut cunoştinţa, nici n-a auzit explozia. 

Când şi-a revenit, simţurile lui bruscate încă nu îl ajutau pe deplin, 
tuşea din cauza fumului încins ce se vălătucea în jurul lui. S-a aşezat 
în fund, proptindu-se de perete, şi a încercat să se ridice, dar nu a 
putut. Puterea îl părăsise cu totul, iar gândurile i se împrăştiaseră 
precum nişte oameni ieşiţi la un grătar la iarbă verde, în faţa cărora 
apare pe neaşteptate un urs. Când a reuşit să se ridice, a traversat 
camera cu paşi împleticiţi, şi a constatat că aerul se mai limpezise, 
semn că instalaţia de aer condiţionat aspirase o mare parte din fum. 
Ecranul încă licărea, înfăţişând punctul oranj pe coridor, undeva după 
un colţ. Şi-a dat seama că în acel loc erau poziţionaţi Li Po şi Gull. 

Era totuşi bine că ştia cine era şi unde se aflau el şi ceilalţi. Cu toate 
acestea, abia se mişca. 

— Trebuie să ajung acolo şi să o prind. 

Buzele i se mişcaseră odată cu gândul, dar nu putea să-şi audă 
vocea, tot astfel cum nu avea cum să audă glasul propriu, şi al 
Isabelei, soţia lui de pe Pământ, din derularea trecutului său pe 
peretele din apropierea uşii. 

Când a ajuns la uşă, era capabil să gândească suficient de limpede 
ca să-şi dea seama că se întâmplase ceva neplăcut. Explozia fusese mai 
violentă decât ar fi trebuit. Să fi calculat el greşit, ori se petrecuse 
ceva neprevăzut? 

S-a uitat pe după uşă, şi-a dat seama că scăpase pistolul cu fascicule 
pe undeva, s-a întors să-l recupereze şi a revenit la uşă. Fumul 
rămăsese doar un văl subţire. A văzut fragmente din vehicul, azvârlite 
şi împrăştiate pe podea. Sfera fusese confecţionată dintr-un material 
casant. Explozivul ce fusese plasat în deschiderea cea mai apropiată de 
Burton explodase. Pesemne că o bucată din vehicul, ce zburase cu 
viteză prin deschizătură, activase siguranţa. Explozia suplimentară 
dublase efectul undelor de şoc, dar nu explica nici pe departe forţa 
violentă care îl făcuse să-şi piardă cunoştinţa. 

Probabil că şi în vehicul se aflase o mare cantitate de exploziv, iar 
acesta explodase când se declanşase capcana pregătită de Burton. Ori 
poate era o coincidenţă că explozivii din vehicul explodaseră exact 
când acesta ieşise din puț. 

Manevrantul vehiculului fusese un android, o copie fidelă a lui Star 


Spoon, care fusese trimis în avangardă, pentru a se sacrifica. 

Burton continua să aibă dureri de cap. Avea impresia că gândurile 
lui se chinuiau să urce un deal abrupt, zbătându-se să ajungă pe 
culme, unde să se închege din nou şi să devină o forţă reală. 
Majoritatea lor urcaseră panta, dar încă nu se organizaseră suficient. 
De ce derularea trecutului o însoţise pe femeia falsă şi nu pe cea 
reală? 

Treptat, şi-a dat seama că ea trimisese androidul în avangardă. Iar 
idiotul de Computer, identificând-o drept adevărata Star Spoon, 
trimisese derularea trecutului împreună cu ea. Apoi, adevărata femeie 
ieşise din bârlogul ei... pesemne că-şi ascunsese trăsăturile sub vreo 
glugă sau se mascase... şi urcase printr-un puț care nu era minat. 

Acum se vedea venind pe după colţul intersecţiei cu coridorul unde 
se aflau Li Po şi Gull. Aşa cum se aşteptase, se găsea în interiorul unui 
vehicul zburător blindat, un duplicat al celui în care apăruse 
androidul. Nu purta mască. Spre deosebire de android, faţa îi era 
expresivă, având un zâmbet diavolesc, dar îşi mişca buzele, pentru că 
vorbea singură. 

Maşinăria a ajuns la mijlocul coridorului, puţin dincolo de pereţii 
puţului - Burton putea vedea prin deschizăturile acestora —, şi s-a 
oprit, după care a descris un sfert de întoarcere, astfel încât Star 
Spoon să se îndrepte cu faţa spre coridor. Ce se întâmplase cu Li Po şi 
Gull? Oare erau încă ameţiţi de explozie? Ori făcuseră greşeala 
prostească de a o ataca atunci când trecuse pe lângă ei? Nu avea cum 
să ştie, nu auzise nici un țipăt. 

Maşinăria, deplasându-se la aproape doi metri deasupra podelei, a 
ajuns la singura uşă închisă. S-a oprit şi a întors. Din locaşul aflat sub 
banchetă a ieşit o ţeavă, a trecut printr-o gaură din sferă şi a 
împroşcat un lichid violet. Burton simţea că procesele lui mentale se 
desfăşurau cu încetineală de melc, ar fi trebuit să recunoască pe dată 
acel lichid ca fiind o substanţă de etanşare. Îi bloca înăuntru pe 
oamenii despre care credea că se află în apartament. Ori, chiar dacă 
nu ar fi fost sigură că ei erau înăuntru, trebuia oricum să desfăşoare 
acea operaţiune. 

A văzut cum Alice a scos capul puţin pe după uşa întredeschisă. 
După ce a aruncat o privire, s-a retras cu repeziciune. Atentă să 
deplaseze vehiculul prin dreptul uşii de la apartamentul lui Burton, 
Star Spoon nu o observase. 

Burton a remarcat o pată luminoasă pe perete, alături de Star 
Spoon. Aceea trebuia să fie expunerea memoriei ei. După ce androidul 
dispăruse în explozie, Computerul comutase imaginea pentru a o 
însoţi pe femeia reală. Acum, când se apropia să dea lovitura mortală, 
nu se sinchisea dacă ceilalţi ştiau unde se găsea. Poate chiar voia ca ei 
să ştie, în ideea că s-ar aventura afară, să o atace. 


Având un pistol cu fascicul în mână, Li Po a făcut un pas în afară, 
apărând în câmpul vizual al lui Burton. Văzând-o pe Star Spoon, s-a 
retras în grabă. A fost norocos că Star Spoon nu-l observase nici pe el, 
nici imaginile din trecutul lui, căci acestea ar fi apărut pe peretele 
intrândului din faţa lui. 

În stânga ei era montat un mic televizor. însemna că era în legătură 
cu Computerul, pe care îl folosea pentru a afla dacă cei cinci erau 
liberi şi, dacă aşa se prezenta situaţia, să le ştie poziţiile. 

Lichidul violet se întărise deja pe deasupra uşii şi a zidului din jurul 
acesteia. Burton s-a aşteptat ca Star Spoon să întoarcă maşinăria, însă 
ea nu a făcut asta. În schimb, s-a apucat să repete procesul de 
etanşare. Evident, voia ca uşa să nu mai poată fi clintită din loc. 

Burton mai avea un minut, poate două, până când ea va declanşa 
căutarea. S-a dus la convertorul energie-materie şi a dat instrucţiuni 
Computerului. Nu îl îngrijora ideea că Star Spoon ar putea intercepta 
comunicarea lui sau afla ceva despre activităţile sau poziţia lui în 
acele momente. Instruise Computerul cu mult timp în urmă să nu-i 
dezvăluie lui Star Spoon nimic despre sine sau camarazii lui. Ea putea 
scana toate camerele din Turn, dar camera lui nu îi va fi prezentată. 
Cu toate acestea, refuzul Computerului de a scana acea cameră îi 
sugera ei o informaţie indirectă, chiar dacă era falsă. Însemna că dacă 
nu era în camerele scanate, Burton se afla într-una dintre celelalte 
camere. 

A deschis convertorul, s-a aplecat şi a ridicat cu o mână o masă 
cenuşie de consistenţa aluatului, un kilogram jumătate de exploziv 
plastic. După ce l-a dus până la uşă şi l-a lăsat pe podea, s-a întors la 
convertor. A închis uşa acestuia; două secunde mai apoi, a deschis-o 
din nou. Siguranţa de proximitate apăruse pe platanul convertorului. 
Revenind la uşă, a introdus tija lungă de metal ce ieşea din cutia 
metalică de mici dimensiuni în mijlocul masei de explozibil. 

A setat siguranţa prin comandă vocală şi a tras cu ochiul pe după 
uşă. Apoi a exclamat: 

— O, Doamne! 

Folosind probabil un detector de căldură şi sunete, Star Spoon 
stabilise că Alice se găsea în camera ei. Alice făcuse singurul lucru ce-i 
stătea în putinţă, închizând uşa cu comandă vocală. Iar acum, Star 
Spoon se apucase să o etanşeze. 

Burton a sărit de după uşă, a ţintit cu pistolul, şi a văzut raza, o 
linie strălucitoare, de culoare stacojie, având diametrul de 6 milimetri, 
pornind din bulbul de la căpătui armei sale către partea laterală a 
sferei transparente. Dacă raza ar fi putut străpunge blindajul, ar fi 
trecut şi prin capul lui Star Spoon, în apropiere de urechea ei stângă. 
Însă în acea clipă blindajul s-a luminat, iar ea a văzut asta pe dată. A 
mişcat o manetă de pe tabloul de comandă, aflată lângă mâna dreaptă. 


Rotindu-se vehiculul s-a îndepărtat de uşă, s-a oprit şi a ţâşnit spre 
Burton. 

S-a răsucit pe călcâie şi a alergat foarte aproape de perete, sperând 
că a doua uşă o va împiedica să-l vadă. Dacă evita să fie lovit, dacă ea 
ajungea în dreptul uşii la declanşarea exploziei, dacă el reuşea să 
ajungă înăuntru înainte ca explozia să spulbere totul... A vrut să se 
uite peste umăr pentru a aprecia viteza vehiculului ei. Poate 
accelerase atât de mult, încât reuşea să treacă de uşă înainte de 
producerea exploziei. Însă nu-şi putea permite să privească în urmă, 
pentru că i-ar fi încetinit fuga şi, pe de altlă parte, nici nu ar fi putut 
schimba cu nimic ludrurile. 

A prins marginea uşii şi s-a răsucit pe după ea cu atâta forţă, încât s- 
a izbit la umăr de stâlpul ei şi a fost aruncat în jurul propriei axe. Pe 
lângă uşă au trecut două raze sângerii. Pesemne că alte raze loviseră 
uşa. 

„Nu mai contează, a gândit el. Am ajuns înăuntru.” Încă o undă de 
şoc l-a trântit la pământ, dar de această dată forţa ei a fost mai mică 
decât a primei explozii. 

Rugându-se, s-a ridicat de la podea, ţinându-se de marginile uşii, şi 
s-a uitat pe după ea. Cum nu se produsese prea mult fum, a văzut clar 
vehiculul lipit de peretele aflat vizavi de uşă, unde fusese plasată 
încărcătura. Explozia îl azvârlise de-a curmezişul coridorului şi-l izbise 
de zid. Star Spoon îşi pierduse cunoştinţa. Burton a urmărit vehiculul 
recăpătându-şi viteza, hârşâindu-se de zidul de metal, după care s-a 
ciocnit de zidul de la următoarea intersecţie. Ajuns acolo, s-a blocat. 

Având pistoalele pregătite, Li Po şi Frigate au venit în goană de 
după colţ şi s-au apropiat de Burton. 

— Unde-s Alice şi Gull? a întrebat Frigate. 

— N-avem timp de asta acum! Pete, pregăteşte seringa şi acul! Po, 
vino cu mine! 

Frigate a scos seringa din cutia prinsă la centură. Cât Burton a ţinut 
pistolul cu fascicul nemişcat asupra unui punct de pe blindajul 
maşinăriei, chinezul a dat fuga în cea mai apropiată cameră să 
comande convertorului o scară şi două console pe care să se suie până 
pe maşină. Burton dorea să o prindă vie pe Star Spoon, dar spera că, 
în situaţia în care ea ar da semne că s-a trezit, gaura din blindaj va fi 
suficient de mare pentru a putea să o găurească şi pe femeie. 

Din fericire, Li Po s-a întors foarte curând, astfel că au reuşit să 
distrugă încuietorile bocaportului cât ea a rămas nemişcată. Burton s-a 
târât înăuntru, a luat seringa de la Frigate, i-a făcut injecţia cu drog în 
braţ şi a folosit comenzile pentru a aşeza vehiculul mai bine pe podea. 


Au transportat-o pe Star Spoon în cea mai apropiată cameră, au 
aşezat-o pe un pat, au dezbrăcat-o şi i-au percheziţionat hainele, după 
care au plasat-o în convertor astfel încât Computerul să-i poată 
examina sistemul nervos. A anunţat că avea creierul prea complex 
pentru a fi de android. 

— S-ar părea că am pus mâna pe ea, a spus Burton. Doar că... dacă a 
anticipat posibilitatea asta şi a dat instrucţiuni Computerului să 
prezinte un raport fals? Asta ar însemna că e încă în viaţă prin 
labirintul de aici. 

— Nu cred că ar fi avut în vedere şi o asemenea posibilitate, a 
vorbit Li Po. Trebuie să fi fost convinsă de invulnerabilitatea pe care i- 
o oferea vehiculul blindat. Trebuie să accepţi anumite lucruri din bună 
credinţă. 

— Nu, eu nu sunt de acord. 

Deşi s-a gândit că Li Po avea probabil dreptate, Burton dorea să 
cerceteze Turnul în amănunţime. Asta până când avea să fie sigur în 
privinţa lui Star Spoon. 

Lăsându-l pe Frigate să o păzească, Burton şi Li Po au ars substanța 
de etanşare de pe uşa lui Alice. Deşi nu intrase în panică, Alice a avut 
nevoie de un pahar sănătos de băutură ca să-şi domolească nervii. Se 
gândise că va rămâne întemniţată pe vecie, ori măcar pentru o 
perioadă ce i se va părea o veşnicie. 

În drumul de întoarcere spre camera unde se găsea Star Spoon, au 
văzut trupul lui Gull zăcând cu faţa în sus pe podeaua coridorului. Li 
Po a spus că fusese surprins de o rază ţâşnită din vehicul, atunci când 
Star Spoon pornise în urmărirea lui Burton. 

— Cred că a ieşit din cameră exact când eu am plonjat în încăperea 
mea, a spus Li Po. Nu înţeleg de ce. Înainte de a ne ocupa poziţiile, 
mi-a spus că nu era în stare să folosească arma. I se părea normal să 
ucidă androizi, pentru că nu erau fiinţe umane, dar nu putea ridica 
arma împotriva lui Star Spoon. 

— Trebuia să ne spună şi să stea împreună cu Alice, a subliniat 
Burton. 

— Cred că a ieşit pe coridor să o convingă să se predea de bună 
voie, a adăugat Li Po. Era la fel de dement ca ea. 

După ce s-au consultat, au ajuns la concluzia că ar fi fost un act de 
cruzime să o încuie pe Star Spoon într-o cameră cu speranţa că îi vor 
lecui nebunia. După ce au întrebat Computerul, au aflat că tehnicile 
criogenice ale Eticilor le depăşeau cu mult pe cele create pe Pământ. 
Putea fi îngheţată instantaneu fără să i se afecteze nici un ţesut, drept 
care au procedat astfel. Avea să rămână într-un congelator până la 
sosirea celor din Lumea Grădinii. 

După o zi de odihnă, au început căutarea. Prima încăpere în care au 
intrat era aceea pe care o părăsise Star Spoon când pornise să îi ucidă 


pe toţi. Computerul nu a vrut să le dea poziţia, dar a pus imediat la 
dispoziţie evidenţele privind deplasarea luminii oranj pe planurile 
Turnului. Intrarea în camera de la etajul o sută şaisprezece -— Eticii 
numărau etajele de sus în jos astfel că le-a fost uşor. Star Spoon nu 
închisese uşa, deoarece crezuse că doar ea va rămâne în viaţă după 
îndeplinirea misiunii pe care şi-o asumase. 

Au intrat cu precauţie în camera extrem de spațioasă, cu holuri 
plecând în două direcţii. Existau câte cinci camere pe fiecare hol, care 
nu au vrut să se deschidă la comanda lui Burton. Deşi nu putea 
pătrunde în ele, a reuşit să vadă înăuntru doar cerând Computerului 
imagini pe ecran. Curând şi-a dorit să nu fi fost atât de curios. 

În fiecare încăpere era câte un prizonier. Singurul pe care l-a 
recunoscut a fost Dunaway, bărbatul care o violase pe Star Spoon în 
Turpinville. Ceilalţi erau trei chinezi, doi albi, un amerindian, doi 
negri şi un om de Neanderthal. Li Po îl cunoştea pe unul dintre 
chinezi. 

— E Wang Chih Mao, un funcţionar mărunt al împăratului. L-am 
întâlnit o dată. Star Spoon mi-a povestit despre el. E cel care a violat-o 
când avea zece ani. 

Patru dintre ei dondăneau ca nişte nebuni. Doi păreau să fie pe cale 
de a înebuni. Dunaway căzuse într-o stare vecină cu catalepsia. Cel de- 
al nouălea se ascundea sub pat şi nu a vrut să iasă când Burton l-a 
chemat afară prin intermediul ecranului. 

Au urmărit imaginile din trecut, de pe tavanele, podelele şi pereţii 
încăperilor. Mereu, mereu, văzute prin ochii lui Star Spoon, violurile 
suferite se derulau pe ecrane mari, în culori pregnante şi cu volum 
sonor puternic. Bărbaţii puteau scăpa de ele doar în somn, care nu 
venea tocmai uşor, poate doar în starea de nebunie sau de moarte. 
Sinuciderea era aproape imposibilă. Erau goi puşcă şi nu aveau cum să 
confecţioneze ştreanguri din haine. Convertoarele din camere le 
ofereau doar pâine, carne fără os, şi legume. În afara paturilor, care 
constau doar dintr-un cadru şi o saltea, nu exista nici o piesă de 
mobilier. Băile aveau toaleta fără scaun şi un robinet pentru apă rece 
deasupra unei chiuvete mici. Nu aveau săpun, prosoape şi nici hârtie 
igienică. 

Alice s-a cutremurat. 

— S-a răzbunat. Oribil. 

— Justiţie poetică, a spus Frigate. A reuşit totul datorită ştiinţei. 

— Nu-i putem ajuta în nici un fel, a precizat Burton, decât dacă 
închidem convertoarele şi-i lăsăm să moară de foame. 

Întrebat fiind, Computerul le-a spus că nu putea face asta fără 
aprobare din partea lui Star Spoon. 

Cum nu au descoperit nimic revelator în dormitorul ei, s-au apucat 
să examineze zonele pe care Computerul refuza să le scaneze. Deşi au 


descoperit douăsprezece, nu au reuşit să pătrundă în aceste camere 
despre care ştiau că sunt încuiate sau aveau ziduri oarbe. După trei 
săptămâni de încercări, au renunţat. Mai aveau un loc de investigat, 
uriaşa cameră de pre-resuscitare, situată în subteran, unde Burton se 
trezise cu mulţi ani în urmă. Însă nu au putut pătrunde acolo. 

— Nici Star Spoon nu a reuşit, a spus Burton. 

Acum, după ce rezolvaseră cea mai importanţă problemă, trebuiau 
să se gândească la viitorul lor. Nu puteau ieşi din Turn, şi nici nu-şi 
puteau aduce iubiţi, iubite sau alţi camarazi. Erau trei bărbaţi şi o 
femeie care se voiau doar pe sine. 

Anii ce îi aşteptau nu aveau să fie doar sumbri, a gândit Burton. 
Viitorul îi apărea ca o Siberie a spiritului, o Eră Glaciară a emoţiilor. 
Era adevărat că ei patru se cunoşteau foarte bine de ani de zile şi 
trecuseră împreună prin multe dificultăţi, ajungând să conlucreze ca o 
echipă închegată — alta mai bună nici nu s-ar fi putut găsi — pentru a-şi 
atinge scopul. Acum se înțelegeau fără să se creeze între ei frecuşurile 
obişnuite între oamenii ce stau în contact prea apropiat şi frecvent, 
dar, în cele din urmă, aveau să se plictisească unul pe altul. Aveau 
nevoie de o comunitate mai numeroasă decât de patru persoane. 
Aveau nevoie de iubite şi de prieteni buni, dar şi de câte o persoană 
necunoscută. 

„Nu numai cu pâine trăieşte omul”:9, spusese cândva un înţelept. 
Ar fi putut spune că nimeni nu trăieşte cu adevărat fără alţii, mulţi 
alţii, cu care să poată discuta. 

Până la sosirea celor din Lumea Grădinii, cei patru aveau să devină 
suciţi, scrântiţi, excentrici. Nişte eremiţi bizari. Nebuni de legat. 

Se mai punea problema eliberării sexuale. Alice nu îi va accepta pe 
toţi trei ca amanți, ba nici măcar pe unul. Ea credea cu fermitate că 
pentru a avea un iubit, trebuia să fie îndrăgostită de el. 

Într-o seară, bărbaţii stăteau pe scaune în balconul castelului din 
lumea lui Burton, unde hotărâseră să locuiască toţi vreme de o lună. 
Soarele artificial era la zece grade deasupra orizontului artificial din 
vest, şi beau ceva cât o aşteptau pe Alice să li se alăture. Li Po spusese 
că pe măsură ce trecea vremea, cu atât mai puţin respingătoare i se 
părea ideea de a face femei-android frumoase, pe care să le 
programeze pentru a le fi partenere de pat. 

— Îţi dai seama imediat că nu sunt cu adevărat umane, că sunt mai 
mult decât tâmpite, a spus Frigate. Nu ai ce discuta cu ele aşa cum ai 
face-o cu o femeie adevărată. Ţi-ai da seama pe dată că patima lor e 
simulată, mecanică şi inconştientă. De acord, realizezi o detensionare 
sexuală. Dar asta nu-i de ajuns. 

— Adevărat, a acceptat Li Po, dar tot ar fi mai bune decât nimic. 

— Serios? a întrebat Burton. 

În acel moment, Alice a apărut pe balcon. Bărbaţii au abandonat 


subiectul, nu pentru că Alice s-ar fi simţit stânjenită de natura lui, ci 
pentru că ar fi trăit un sentiment neplăcut, întrucât nu putea să-i ajute 
în nici un fel. Au discutat despre ceea ce realizaseră prin studiu în 
cursul acelei zile. Burton investigase dialectele care dăduseră naştere 
matricei limbilor semitice, Li Po studiase franceză şi engleză, ca să 
poată citi poezia acelor naţii, Frigate studiase toate filmele artistice 
făcute (sau, mai curând, cele păstrate de Etici), iar Alice îşi găsise o 
nouă pasiune: pictura în ulei. 

La cina servită de androizi, au discutat despre misterul încă 
nesoluţionat al uciderii lui Loga şi despre identitatea femeii pe care o 
ucisese Nur. 

Burton şi-a împins scaunul, îndepărtându-l de masă, a scos un 
trabuc din buzunarul cămăşii, a aprins-o şi a zis: 

— Mi-aş dedica mai mult timp ca să descifrez aceste enigme dacă ar 
sluji la ceva. Computerul nu va voi — sau nu va putea -— să ne permită 
nici măcar să vârâm piciorul în uşă, ca să zic aşa. Am convingerea 
asta. Nu vom afla nimic decât la sosirea celor din Lumea Grădină, 
poate nici măcar atunci. 

— Nu va trebui să aşteptaţi chiar atât de mult. 

Alice a scos un țipăt. Burton a rămas fără grai, şi-a împins scaunul 
mai în spate şi s-a ridicat, rămânând faţă în faţă cu bărbatul care 
vorbise. 

Zâmbind, Loga stătea la intrarea în sufragerie. 

Loga îşi pierduse înfăţişarea de curcan pus la îngrăşat. Hainele, un 
kilt de culoarea cerului senin, roba galbenă cu dragoni albaştri şi 
sandalele albastre, îi scoteau în evidenţă trupul bine clădit şi 
musculos, fără pic de grăsime care să-l facă supraponderal. 

Nu era înarmat. 

A ridicat braţul în sus. 

— Vă rog. Dacă vă liniştiţi, o să vă explic totul. În primul rând, vă 
cer scuze că v-am luat prin surprindere. 

Burton îşi revenise deja din şoc şi a reuşit să spună: 

— Întotdeauna ţi-a plăcut să dai lucrurilor un aer teatral. 

— Adevărat. 

— Cum ai intrat aici? l-a întrebat Li Po. 

— O să vă spun totul la momentul potrivit. Nu am întâmpinat 
probleme când am vrut să am prioritate față de cod. La urma urmelor, 
eu deţin comanda asupra Turnului. 

S-a dus la bufetul aflat lângă uşă ca să-şi toarne un pahar de coniac. 
Ţinându-şi o mână la piept, Alice s-a aşezat. Bărbaţii au schimbat 
priviri semnificative, al căror înțeles le era clar după o intimitate atât 


de îndelungată. Dacă va face cea mai neînsemnată mişcare ce ni se 
pare amenințătoare, sărim cu toţii pe el în acelaşi timp. 

Cu toate acestea, Loga se purta foarte degajat, aproape amical. Asta 
nu însemna nimic. Era un actor desăvârşit. Pe de altă parte, a gândit 
Burton, de ce ne-ar pregăti ceva rău? 

— Am dreptate că topirea ta... moartea ta... a fost un subterfugiu, o 
simulare realizată de Computer? a întrebat Burton. Şi că ne-ai urmărit 
tot timpul de când ai dispărut? 

Loga s-a întors cu faţa la ei, încordându-şi picioarele solide, de 
parcă ar fi stat pe puntea unei ambarcaţiuni cu pânze ce sălta pe 
valuri. A zâmbit şi le-a spus: 

— Da. Ştiu că asta a fost una dintre posibilităţile pe care le-aţi avut 
în vedere. 

— Aşadar, ne-ai spionat şi ai tras cu urechea la discuţiile noastre! a 
spus Burton, furios. 

— În toate încăperile, mai puţin în cele vopsite. Ideea a fost 
excelentă, dar am ştiut încă de la început că sunteţi inteligenţi şi plini 
de imaginaţie. Desigur, acesta este unul dintre motivele pentru care v- 
am ales ca Agenţi ai mei. Nu este totuşi adevărat că mi-aţi blocat 
complet posibilităţile de monitorizare. Când aţi utilizat Computerele 
auxiliare, le-am interceptat şi pe ele. 

A sorbit din coniac şi i-a privit peste buza paharului. După ce l-a 
lăsat jos, a continuat: 

— E bine să ai cu cine discuta. Dar nu chiar cu oricine, voi sunteţi 
deosebiți. Mă simt foarte apropiat de voi. Cu toate că-mi imaginez, în 
aceste momente sunteţi supăraţi pe mine. Nu vă găsesc vină pentru 
asta, dar sunt convins că după ce-mi ascultați povestea, o să mă 
iertaţi. 

— Nu cred, a spus Alice, măsurându-l printre gene, şi strâmbând din 
buze. Nu-mi dau seama ce joc faci, dar eşti răspunzător pentru 
sfârşitul... 

S-a oprit apoi, de parcă i-ar fi venit o idee. Obrajii i s-au înroşit şi 
mai tare. 

— Repet, îmi pare rău că a trebuit să vă supun unor asemenea 
chinuri emoţionale. Dar aţi supravieţuit, şi aţi fi supravieţuit chiar 
dacă nu rămâneaţi în viaţă, ca să zic aşa. A trebuit să mă asigur că veţi 
fi capabili să menţineţi Turnul în funcţiune şi că meritaţi această 
încredere, pentru că nu vă veţi lăsa corupți de puterea nemăsurată pe 
care o aveaţi la îndemână. Am crezut că veţi trece testul, dar gândirea 
şi dorinţa mea nu ar fi fost de ajuns. Trebuia să vă ofer exerciţiul 
puterii. Adevăratul caracter al cuiva se dezvăluie nu prin ceea ce 
spune, ci prin ceea ce face. Aţi dat greş în anumite privinţe. S-ar fi 
cuvenit să vă resuscitaţi camarazii care au murit în cursul expediției 
spre Turn. Sunt convins că, dacă evenimentele nu v-ar fi împiedicat, 


aţi fi făcut asta foarte curând. Am rămas dezamăgit, totuşi, pentru că 
voiam să îi pun şi pe ei la încercare. 

— Mai toţi ar fi acţionat la fel ca şi noi, a subliniat Burton. 

— Ştiu, dar voiam să facă dovada practică. 

— Au făcut cu vârf şi îndesat. La fel ca noi. 

— Pană la un punct, l-a contrazis Loga. Însă testul suprem era 
comportarea lor în Turn. De pildă, Turpin nu a fost suficient de 
selectiv când şi-a resuscitat prietenii. Şi nici tu, Li Po. Ai greşit cumplit 
resuscitând-o pe Star Spoon. 

— De unde să ştiu? a spus acesta, ridicând din umeri. 

— Dar ai tras învăţămintele necesare? 

— Învăţ mai iute decât mă enervez, a precizat chinezul. Dacă ar fi 
să mai fac asta o dată, m-aş asigura ca mai întâi Computerul să nu le 
ofere celor resuscitaţi nici o putere care să poată fi folosită împotriva 
mea. 

— Foarte bine. Dar te-ai asigura să nu deţii nici tu puteri pe care să 
le foloseşti împotriva altora? Ele constituie un pericol pentru tine, dar 
şi pentru ceilalţi. Puterile ar putea să-ţi fie răpite de alţii, în ciuda 
tuturor măsurilor de prevedere. 

— Problema se pune astfel: acum suntem demni de încredere? a 
întrebat Burton. 

— Ce se întâmplă dacă resuscitezi pe cineva care ar părea demn de 
încredere, dar apoi te dezamăgeşte? Acea persoană ţi-ar putea răpi 
puterile, folosindu-le în scopuri pe care tu le respingi, deoarece le 
socoteşti dăunătoare. 

A sorbit din nou, după care a început să se plimbe de colo, colo, în 
timp ce vorbea: 

— Consideraţi că dispariţia mea a fost criminală, întrucât a dus la 
ştergerea matricelor corporale şi, în acest fel, la pierderea nemuririi 
pentru aproape toţi resuscitaţii. Nu este adevărat, şi sunt dezamăgit că 
aţi putut crede că eu aş îngădui să se întâmple ceva atât de îngrozitor. 
De fapt, s-a întâmplat ca... 

— Ai pus Computerul să facă o copie după sine, ori această copie 
exista deja, a spus Burton. Duplicatul deţine evidenţele. Ori există 
doar un Computer, însă el ne-a prezentat rapoarte false. 

Loga s-a oprit în loc şi s-a uitat la Burton cu uimire, după care a 
izbucnit în râs. 

— Când ţi-a venit ideea asta? 

— Acum o clipă. 

— Am făcut o copie a Computerului înainte de a dispărea. 

— Înseamnă că nu a fost un test pentru noi, când am pătruns prima 
oară în Turn şi am împiedicat Computerul să moară? Sacrificiul lui 
Göring a fost inutil? 

— Nu, situaţia aceea a fost reală. M-am înspăimântat atât de mult, 


încât am făcut acea copie. De fapt, copia a devenit Computer 
principal, pentru că vi l-am lăsat pe primul drept jucărie. 

— Eu cred că instalarea Computerului de rezervă încă de la 
începutul proiectului ar fi fost o procedură tehnică standard, a spus 
Frigate. 

— Noi am considerat că ar fi fost imposibil ca acest Computer să 
funcţioneze eronat, fiind capabil să primejduiască proiectul. Am 
socotit că era invulnerabil. 

— Da, păi şi Titanicul a fost declarat nescufundabil. 

— Şi ce a fost cu femeia mongolă pe care a ucis-o Nur? a întrebat 
Alice. 

— A, de ea era vorba! Făcea partea din planul menit să vă deruteze 
şi să vă nedumerească. Trebuia găsit cineva răspunzător de moartea 
mea, iar ea apărea astfel plasată încât puteaţi crede că era vinovată. Şi 
atunci aţi fi încercat să descoperiţi cine şi ce era, însă nu aveaţi cum 
să aflaţi. 

— Era androidă? a întrebat Frigate. 

— Desigur. 

— Unii dintre noi au avut impresia că Nur a ucis-o cam prea uşor, a 
spus Frigate. 

Burton a expirat fumul, sperând că astfel trecea mai calm decât era 
în realitate. 

— Mulţumesc pentru explicaţie. N-am motive să-ţi mulţumesc 
pentru stresul creat, pentru angoasă şi vărsarea de sânge. Dar, după 
cum zici, a trebuit să învăţăm din necazuri, şi fără îndoială că 
intenţiile tale au fost bune. Cu toate astea, aşa cum singur ai spus, nu 
gândurile şi intenţiile dezvăluie caracterul cuiva, ci acţiunile lui. Dar, 
fie ce-o fi, am o întrebare, pesemne cea mai importantă dintre toate! A 
făcut o pauză, apoi a continuat: Noi vom rămâne în Turn? Ori va 
trebui să revenim în Vale? 

Loga a zâmbit. 

— Voi ce aţi vrea? 

— Nu pot vorbi în numele celorlalţi, dar eu aş prefera să rămân aici. 

Şi ceilalţi spuseseră că le-ar plăcea să rămână acolo. 

— De ce? 

— Din două motive. În primul rând, pentru mine viaţa e mai 
plăcută aici — în ciuda evenimentelor pe care le-ai provocat. Îmi oferă 
prilejul de a studia, de a dobândi cunoştinţe pentru care mi-aş fi dat şi 
viaţa când trăiam pe Pământ, asta dacă aş fi socotit că am suflet şi 
dacă mi-ar fi oferit cineva asta. Pe de altă parte, e mult mai luxos, cât 
se poate de aproape de Rai, aşa cum şi l-ar imagina cineva ca existând 
fizic. în al treilea rând, cred că merit să stau aici. M-am apropiat cât se 
poate de mult de starea de Continuare. Dacă aş fi trimis din nou în 
Vale, m-aş simţi sărăcit şi frustrat, şi asta nu m-ar îndemna să-mi ridic 


deloc nivelul etic. În realitate, m-ar face să pierd nivelul atins. 

Loga i-a întrebat pe ceilalți dacă aveau aceleaşi motive sau unele 
similare. 

— În primul rând, înainte de a vă spune ceea ce vreţi să ştiţi cu 
atâta disperare, o să vă povestesc altceva. Burton, când ai zis că te afli 
cât se poate de aproape de starea de Continuare, fără să-ţi dai seama 
în mod conştient, ai rostit adevărul. Faptul că ai afirmat aşa ceva mi-a 
stârnit curiozitatea. Remarca aceasta a ta ascunde şi altceva decât ceea 
ce pare la prima vedere? Ai unele bănuieli, unele suspiciuni că...? 

A zâmbit şi a mai luat o gură de coniac. Burton şi-a dat seama că 
Loga se aştepta ca el să dezvolte subiectul. Dacă asta dorea, avea să fie 
dezamăgit. Burton nu avea habar la ce făcea aluzie Loga. 

— Va trebui să mergi mai departe, a spus Burton. Ziceai că... 

— Prea bine. Ai aflat de la mine şi de la cei din Biserica Celei de-A 
Doua Şanse că, atunci când atingi un anumit nivel de moralitate şi 
nobleţe de caracter, când devii milos, înţelegător şi ai scăpat într-o 
oarecare măsură de psihoze şi nevroze, înseamnă că eşti pregătit să 
Continui. Când mori, nu mai eşti resuscitat pe Lumea Fluviului. 
Wathanul tău dispare, nu mai poţi fi prins sau detectat de 
instrumentele noastre. Vi s-a spus că wathanul, sau sufletul vostru, 
dacă preferaţi acest termen, merge la Dumnezeu şi este absorbit în El. 
Este o explicaţie care ascunde neştiința. Era singura explicaţie ce 
părea să se potrivească. Numai că... 

A sorbit din nou. Şi-a plimbat privirea asupra lor, de parcă le-ar fi 
anticipat reacţia la următoarele lui cuvinte. Părea încântat de ce 
vedea. 

— Tristul adevăr este că, deşi nu-mi dau seama dacă este chiar atât 
de trist, aşadar adevărul este că wathanii nu dispar niciodată, ei 
Continuă întotdeauna! Nu doar atâta vreme cât trupurile în care au 
sălăşluit continuă să fie resuscitate! 

Burton nu a rămas atât de uimit pe cât era de aşteptat. Cândva, cu 
multă vreme în urmă, avusese în vedere o asemenea posibilitate, dar o 
respinsese. Alice era şocată, arăta ca şi cum nu mai era dispusă să 
creadă spusele nimănui. Li Po a zâmbit, apoi şi-a mângâiat mustaţa. 
Faţa lui a rămas impasibilă. 

Burton s-a gândit la Computer, care spusese că oameni precum 
Buddha şi lisus Hristos Continuaseră. Evident, nu se întâmplase aşa. 
Computerul îi dăduse informaţii false. De ce? Loga îi transmisese 
instrucţiuni care să ducă mai departe dezinformarea. 

Burton a oftat. 

— Care este adevărul? De data asta o să ni-l spui, nu? Sper că nu-mi 
iei scepticismul în nume de rău, dar ne-ai minţit de prea multe ori. 

Alice a întrebat cu glas tremurător: 

— Şi wathanii? Ne-ai spus că erau artificiali. Dacă nu ar fi existat 


rasa aceea care i-a creat în Antichitate, am fi cu toţii lipsiţi de suflete. 
Acesta e adevărul lui Dumnezeu? 

— Cine poate şti adevărul lui Dumnezeu? a vorbit Loga. Adevărul 
dumnezeiesc este că tot Ceea ce Este Este. Bineînţeles, e o realitate că 
anticii au creat wathanii şi noi, care le-am moştenit lucrarea, am avut 
grijă ca fiecare ființă umană concepută pe Pământ să aibă unul. Nu 
este adevărat că merg la Dumnezeu sau că sunt absorbiți în El. Poate 
că se va întâmpla într-o bună zi. Nu ştiu, şi nu cred să ştie cineva. 
Adevărul este că poţi fi nemuritor, în mod relativ, oricum. Nu vei 
putea trăi dincolo de moartea universului şi probabil că nici atât de 
mult cât el. Dar ai posibilitatea de a trăi un milion de ani, două 
milioane, sau poate chiar mai mult de trei. Atâta vreme cât găseşti o 
planetă de tipul Pământului, care să aibă miezul fierbinte şi să aibă la 
dispoziţie maşini de resuscitare. Din nefericire, nu li se poate permite 
tuturor să atingă nemurirea. Aşa ceva ar face ca nemurirea să fie o 
pacoste sau o treabă diavolească pentru restul oamenilor, iar aceştia 
ar încerca să îi domine pe alţii prin luarea sub control a maşinilor de 
resuscitat. Chiar şi aşa, tuturor, fără nici o excepţie, li se oferă câte o 
sută de ani de viaţă după moartea lor Pământească, pentru a dovedi 
că pot trăi în pace şi armonie cu sine şi cu ceilalţi, în limitele 
tolerabile ale imperfecţiunilor umane. Cei care pot face acest lucru 
devin nemuritori după ce se încheie cele două proiecte. 

— Aşadar, a spus Burton rar, standardele, ţintele etice, nu sunt chiar 
atât de greu de atins, atât de solicitante după cum am fost făcuţi să 
credem? 

— Sunt greu, dar nu imposibil de atins de patruzeci la sută dintre 
resuscitaţi. 

— Şi ceilalţi şaizeci la sută? a întrebat Alice. 

— Evidenţele privind trupurile lor vor fi distruse. 

— Mi se pare greu de făcut. 

— Într-adevăr. Dar e absolut necesar. 

— Şi după aceea? s-a interesat Frigate, părând neliniștit. 

Supraviețuitorii vor fi duşi, ca evidențe trupeşti, sub forma sferelor 
galbene, pe Pământ. 

— Pe Pământ? s-a mirat Burton. 

Nu i se spusese, dar avusese senzaţia că Pământul fusese distrus. 

— Da. În cea mai mare parte, viaţa de pe Pământ a fost distrusă de 
radiaţiile rezultate în urma războiului în care s-au folosit bombe cu 
hidrogen şi atomice. Dar cei de pe Lumea Grădină l-au curăţat - au 
avut nevoie de o sută şaizeci de ani — şi l-au repopulat cu forme de 
viaţă animală şi vegetală. Pământul va fi pregătit pentru voi, dar nu 
veţi mai fi felul de oameni care să-şi bată joc de el, ucigându-l prin 
poluare. Şi... 

— Atunci nu ni se va permite să avem copii? a întrebat Alice. 


— Pe Pământ, nu. Nu va fi loc, deşi va exista spaţiu pentru viaţă, 
cât să nu vă daţi coate, după cum spuneţi voi. Există însă în univers 
milioane de planete fără forme de viaţă inteligentă, şi puteţi merge 
acolo dacă vreţi să aveţi copii. 

— Pământul! a spus Burton cu un aer visător. Dorul lui de casă era 
atât de puternic, încât simţea o durere în piept. Pământul. Nu mai era 
cel pe care îl ştia el, însă sigur topografia lui nu se modificase. Iar 
faptul că nu mai rămăsese acelaşi cunoscut de el la data morţii era de 
bun augur, trebuia să recunoască. 

Vine ca un mare şoc, a continuat Alice. Am fost o membră 
credincioasă a Bisericii Anglicane, iar apoi, odată ajunsă aici, mi-am 
pierdut credința şi am devenit agnostică până recent, când m-am 
gândit serios să devin membră a Bisericii Celei de-A Doua Şanse. Iar 
acum... 

— Loga, a intervenit Burton, pentru că, în sfârşit, ne dezvălui 
adevărul, spune-mi ceva. De ce ai devenit renegat şi ai modificat 
cursul evenimentelor asupra cărora conveniseră semenii tăi Eticii? 
Susţii că nu ai suportat ideea că se putea întâmpla ca familia ta, cei 
iubiţi de tine, să nu Continue? E vorba de sensul pe care tocmai l-ai 
explicat, nu de cel vechi? Ai provocat această bătălie sângeroasă, 
această răsturnare a propriilor camarazi, doar ca să le mai oferi ceva 
timp părinţilor, copiilor şi verilor tăi? 

— Vă jur pe ce a fost, este sau ar putea fi sfânt că acesta este 
adevărul. 

— Bine, dar atunci nu înţeleg cum se face că tu, care ai crescut pe 
Lumea Grădină de la vârsta de patru ani, ai putut trece testul. Dacă 
standardele etice au vreun sens, vreo valoare, de ce nu ai fost 
eliminat? Cum de-ai putut deveni criminal? Un criminal înzestrat cu 
conştiinţă, dar criminal? Ori ai fost cu adevărat Etic şi apoi, într-un 
anume fel, ai înnebunit? lar dacă tu ai înnebunit, ce i-ar putea 
împiedica pe alţii să se ţicnească? 


38 


Loga a pălit, a aşezat paharul pe masă, şi s-a întors din nou spre ei. 
A zâmbit, apoi şi-a plimbat privirea de la stânga la dreapta şi înapoi, 
ca şi cum ar fi căutat ceva aflat în spatele grupului. 

— Nu sunt nebun! 

— Dar gândeşte-te la tot ce-ai făcut de dragul câtorva zeci de 
oameni. 

— Nu sunt nebun! Am făcut totul din iubire! 

— Şi iubirea îşi are nebuniile ei, a spus Burton. 

S-a rezemat de spătarul scaunului, a aruncat fumul în sus, după 
care, zâmbind, a continuat: 


— Deocamdată nu are importanţă dacă eşti nebun ori nu. Încă nu 
ne-ai dat un răspuns. Trebuie să ne întoarcem în Vale ori putem 
rămâne aici? 

— Mă gândisem că aţi putea rămâne. Socotisem că aţi atins nivelul 
la care sunteţi demni de încredere şi la care vă puteţi bucura de 
tovărăşia celorlalţi în spiritul iubirii. l-aţi putea aduce şi pe alţii. Eu 
intenţionez să-mi aduc familia şi să le arăt tuturor ce trebuie să facă, 
dacă vor să ajungă nemuritori. Unii dintre ei... 

— Ai îndoieli în privinţa unora, deci? a întrebat Burton. 

Frigate s-a aplecat peste masă, privindu-l fix pe Loga. 

— Ni s-a spus că trecerea testului, Continuarea, ar fi un eveniment 
ce se desfăşoară în mod automat. Nu presupunea judecata unor ființe 
umane. Acum... cine va judeca? 

Pe Burton l-a iritat întrebarea, deşi se gândise şi el. întrebarea 
esenţială era cea pusă de el. Celorlalte li se putea da răspuns mai 
târziu. 

— Acest lucru va fi făcut de Computer. După aceea, oamenii din 
cadrul acestui proiect, locuitorii din Valea Fluviului, vor mânca o 
hrană care îi va face să adoarmă şi să moară. Wathanii lor vor fi apoi 
scanaţi. După cum ştiţi, wathanul evidenţiază prin culori şi lăţimea 
relativă a benzilor evoluţia etică a individului. Cei care corespund 
standardelor vor fi reuniți cu trupurile lor pe Pământ. Cei care nu vor 
întruni condiţiile, vor fi eliberaţi, putând pleca oriunde vor. 

— Fiind judecaţi de o maşină? a spus Frigate. 

— Maşina este infailibilă. 

— Dacă nu-i modifică cineva criteriile, a precizat Burton. 

— E foarte improbabil. 

— Nu mai este, de când ai făcut ca totul să fie posibil. 

Loga l-a fulgerat cu privirea. 

— Eu nu voi mai fi aici. 

— Dar unde? 

— Voi pleca spre o planetă nelocuită, cu una dintre navele aflate în 
hangar. 

— Puteai face asta imediat după ce te-ai debarasat de tovarăşii tăi 
Etici şi de Agenţii lor, a spus Frigate. De ce nu ţi-ai luat familia ca să 
pleci împreună cu ea? 

Loga s-a uitat la Frigate de parcă nu-şi putea închipui că i-ar putea 
vorbi cineva în acel fel. 

— Nu, nu puteam. 

— De ce? l-a întrebat Burton. Mi se pare cea mai logică acţiune 
posibilă. 

— Nu erau pregătiţi. Nu ar fi trecut testul, Computerul i-ar fi 
respins. Şi ar fi fost sortiţi pieirii. 

— E absurd, a continuat Frigate. Ce-ţi pasă? Ai fi ajuns în siguranţă 


pe altă planetă, unde nu te-ar fi găsit nimeni vreme de o mie de ani, 
poate chiar niciodată, şi ai fi avut şi familia cu tine. 

Loga s-a încruntat, şi pe frunte i-au apărut broboane fine de 
sudoare. 

— Nu înţelegeţi. În acest caz, nu ar fi trăit. Nu ar fi putut Continua. 
Nu-i puteam lua cu mine decât după ce ar fi atins nivelul care face 
nemurirea suportabilă pentru ei. 

Ceilalţi s-au uitat unul la altul. Fără nici o vorbă, şi-au spus: e 
nebun. 

Burton a oftat şi s-a aplecat uşor în faţă, a întins mâna pe sub masă 
şi a luat un pistol care se afla acolo încă din ziua când fusese construit 
castelul. Cu un deget, a mutat cadranul pe poziţia imobilizare. A scos 
arma iute şi a apăsat pe limba glisantă ce slujea drept trăgaci. Linia de 
un roşu deschis l-a lovit pe Loga în piept, făcându-l să cadă pe spate. 

— A trebuit, s-a scuzat Burton. E nebun de legat, şi ne-ar fi trimis pe 
toţi înapoi în Vale. Numai Dumnezeu ştie ce ar fi întreprins după 
aceea. 

La ordinul lui Burton, Frigate s-a grăbit să aducă de la convertor o 
seringă în care se găsea cantitatea potrivită de somnium. Burton a 
rămas de pază, pregătit să-l năucească pe Loga dacă ar fi dat semne 
că-şi recăpăta cunoştinţa. Omul era impresionant de puternic, o 
lovitură care i-ar fi doborât cu totul pe unii, pe el îl făcuse să-şi piardă 
doar parţial cunoştinţa. 

Burton a păşit agitat de colo, colo, gândindu-se cum putea rezolva 
problema lui Loga. Trebuia ţinut în viaţă. Imediat ce ar fi murit, fără 
îndoială că ar fi fost resuscitat într-o încăpere secretă. Asta ar fi 
însemnat sfârşitul pentru cei patru, deoarece Loga avea prioritate 
asupra comenzilor Computerului. Dacă ar fi fost introdus într-un 
cilindru criogenic, ar fi fost mort din punctul de vedere al wathanului, 
şi ar fi fost resuscitat într-o cameră secretă din Turn. Dacă s-ar trezi ca 
prizonier, s-ar putea sinucide, indiferent ce măsuri de securitate ar lua 
cei care l-au capturat. Chiar dacă bila neagră din creierul lui, aceea 
care putea elibera o otravă mortală doar prin rostirea mentală a unui 
cuvânt codificat, ar fi fost extrasă pe cale chirurgicală, el tot se putea 
sinucide înghiţindu-şi limba, sufocându-se. Burton ar fi putut să-i taie 
limba, dar nu se simţea chiar atât de crud, indiferent cât de 
deznădăjduită ar fi fost situaţia. 

Era posibil să-l menţină drogat pe Loga. Cu toate acestea, Burton se 
îndoia că Eticul ar fi putut supravieţui vreme de treizeci şi trei de ani 
într-o asemenea stare. Fra inutil să ceară Computerului să afişeze 
memoria lui Loga, astfel încât să se poată localiza evidențele trupeşti 
pe care Loga le ascunsese. Computerul avea probabil instrucţiuni să nu 
dezvăluie acest lucru. 

Burton s-a oprit brusc, apoi a zâmbit. Exista o soluţie. 


Desăvârşirea planului a durat două zile, întrucât a trebuit să fie 
extrem de prevăzător. O singură greşeală, iar Loga putea câştiga. 

A cerut Computerului să realizeze un android modificat, care să 
arate exact ca Loga şi să aibă vocea lui. Dincolo de piele, androidul îl 
reproducea perfect pe Loga, mai puţin în ceea ce privea structura 
creierului, care era mult mai simplă. Dacă androidul ar fi fost duplicat 
în proporţie de sută la sută, ar fi fost, în multe privinţe, identic cu 
Eticul şi s-ar fi comportat la fel. Singura diferenţă, extrem de mare, era 
că androidul nu avea conştiinţă de sine. 

Pe cale verbală, Burton l-a programat în limbajul Eticilor, iar apoi a 
transmis ordinele către Computer. Acesta a comparat amprentele 
vocale, câmpul electric emis de piele, faţa şi forma corpului, culoarea 
părului, a ochilor, forma urechii şi compoziţia chimică a mirosului de 
respiraţie cu amprentele existente pentru Loga. De asemenea, a scanat 
amprentele papilare, palmare şi plantare. Din nefericire, în ciuda 
acestor măsuri, Computerul a refuzat să se supună androidului în 
condiţiile în care nu i se dădea cuvântul codificat. 

— Foarte supărător, le-a spus Burton celorlalţi. E vorba de un 
cuvânt sau o expresie, dar asta ne blochează. Un cuvânt dintr-un 
milion. 

Nimeni nu a scos o vorbă, toţi erau mohorâţi. Până şi Li Po a rămas 
tăcut. 

După două minute, Alice, care stătuse încruntată şi-şi muşcase 
buzele, a vorbit: 

— Ştiu că nici unul dintre voi nu crede în intuiţia feminină. Nici eu, 
aşa cum este ea definită de obicei. Cred că este o formă de logică, însă 
ea nu urmează regulile logicii, fie ele aristotelice ori simbolice. Nu 
cred că intuiţia feminină, numiţi-o astfel, ori cum doriţi, este limitată 
la femei. Vai, dar ce tot spun? 

— Chiar, ce tot spui acolo? a întrebat-o Burton. 

— Ideea este nebunească, deşucheată. S-ar putea să mă fac de râs! 

— Orice idee va fi apreciată, a liniştit-o Burton. Îţi promit să nu râd 
de ea. 

— Nici noi, a asigurat-o Frigate. În orice caz, ce importanţă ar avea 
dacă râdem? 

— Treaba e că nu are nici o noimă sau rațiune, a spus Alice. Mda, 
poate că are o oarecare rațiune. Loga e extrem de priceput la 
înşelătorii, şi-i place foarte mult să facă tot felul de jocuri, chiar 
copilăreşti, după mine, dar asta e. 

— Asta e, ce? a făcut Burton. 

— Mi se pare improbabil. Şansele să greşesc sunt extrem de mari. 
Dar... nu ştiu. N-ar strica să încercăm. Nu ne-ar lua prea mult timp. 

— Pentru numele lui Dumnezeu, ce anume? n-a mai răbdat Burton. 

— Păi, vă mai aduceţi aminte ce a strigat Loga înainte de a ceda? 


Ori a părut că va crăpa, mai bine zis. 

— I tsab u, a spus Burton. În limba Eticilor, asta înseamnă „Cine 
eşti?” 

— Da. Oare Loga nu ne-a dat cumva un indiciu, adevărata parolă? 
Părea foarte amuzat când a spus asta, de parcă nu ar fi existat nici o 
şansă ca noi să folosim expresia. Nu aveam cum să descoperim 
expresia care să ne deschidă drumul, cea mai importantă. Cu toate 
astea, nu a rezistat ispitei de a o rosti. Noi trebuia să credem că se 
adresa persoanei care l-a ucis, una despre care acum ştim că nu a 
existat. Şi, în acelaşi timp... 

— Ar fi nebun să se joace aşa cu noi, a spus Burton. 

— Ei, bine? 

— E o nebunie, dar nu ne-ar lua decât o clipă, a adăugat Frigate. 
Ce-avem de pierdut? Pe de altă parte, chiar dacă e mai tăcută, s-ar 
putea ca Alice să aibă un spirit foarte pătrunzător în ce priveşte 
psihologia indivizilor! 

— Mulţumesc! Când am ajuns pe Lumea Fluviului, nu eram prea 
pricepută să descifrez caracterul oamenilor, dar a trebuit să-mi dezvolt 
acest talent pentru a supravieţui. 

Au intrat în camera unde dormea androidul. Burton l-a trezit cu 
blândeţe şi i-a dat o cană cu cafea. Apoi, fără grabă şi cu răbdare, i-a 
spus ce trebuia să facă. încă o dată, s-a aşezat în faţa ecranului de pe 
perete şi a rostit: 

— I tsabu u. 

Pe ecran a apărut alfabetul Etic. 

— Asta înseamnă „gata”, a explicat Burton. 

Androidul i-a comunicat apoi Computerului că transfera controlul 
primar lui Burton. Însă Computerul a refuzat să-i dea ascultare. 

— Şi acum ce facem? 

Burton a chemat androidul şi i-a zis să iasă cu el pe coridor. Deşi nu 
ştia dacă era necesară o asemenea măsură de prevedere, nu-şi putea 
permite nici un risc. După ce i-a dat instrucţiuni androidului ce să 
spună, a urmărit din prag felul cum transmitea comenzile. Şi 
Computerul i-a dat ascultare. 

Au ovaţionat cu toţii şi s-au îmbrăţişat, iar Li Po a executat un mic 
dans. 

Androidul dăduse instrucţiunea ca toate persoanele din evidențe, cu 
excepţia câtorva, ale căror nume şi numere de înregistrare le-a 
transmis, să fie resuscitate în Valea Fluviului. Din acel moment, 
procesul de resuscitare trebuia să continue până la încheierea 
proiectului. 


Androidul a mai spus că voia ca măsurile de securitate date de el, 
adică de Loga, să fie anulate. Şi a expus diagramele ce arătau locurile 
în care Loga îşi ascunsese evidenţele trupeşti. 

— Foarte bine, a spus Burton zâmbind. Dacă trebuie să tratăm cu 
Computerul prin intermediul androidului, asta este. Mă împac cu 
ideea. 

Le-a trebuit o oră ca să adune cele treizeci şi nouă de evidențe 
ascunse în încăperi de la diferite etaje. 

— Dacă nu ar fi atât de şiret, aş fi perfect încredinţat că Loga nu 
poate fi resuscitat fără ştirea noastră, a vorbit Burton. Dar dacă a 
ascuns nişte evidențe fără să-i spună şi Computerului locul unde se 
află? 

— În cazul ăsta, a spus Frigate, nu ar putea fi resuscitat, deoarece 
Computerul nu ar fi conectat la acel loc, astfel că nu ar putea declanşa 
operaţiunea. 

— Poate a pus evidenţa într-un convertor neconectat la Computer 
decât pentru alimentarea cu energie. Procesul s-ar realiza şi de un 
Computer auxiliar. 

— Atunci să-i cerem Computerului să ne înştiinţeze de orice 
solicitare de energie ce este neobişnuită. Ordinul dat de Loga 
Computerului să suprime indicaţiile ce rezultă din folosirea de energie 
de către el a fost revocat. 

— Va trebui să riscăm. Nu putem sta cu mâinile încrucişate, 
temându-ne că ar exista vreo şansă ca Loga să se elibereze. 

Ceilalţi au fost de acord cu Burton privind posibilitatea de a 
repopula Turnul. Aveau să facă acest lucru după curăţarea celor trei 
lumi private. Au sprijinit în unanimitate sugestia lui ca locuitorilor 
Văii să li se spună adevărul, de fapt, toată povestea, de la bun început. 

— Eticii au considerat necesar să răspândească jumătăţi de adevăr 
despre Biserica Celei de-A Doua Şanse din cauza credinţei în tăria 
impulsului religios. Dar eu cred că trebuie să li se servească întregul 
adevăr, chiar dacă nu e deloc uşor de digerat. Vom resuscita unii 
oameni în Turn, îi vom lăsa să trăiască o vreme aici, după care îi 
transportăm în Vale cu un aparat de zbor. Le vom da fotografii şi 
proiectoare de film care să funcţioneze cu acumulatori. Adevărul se va 
răspândi foarte lent din cauza populaţiei enorme şi a lungimii Văii 
Fluviului, dar cu timpul va ajunge la urechile tuturor. Desigur, unii 
vor refuza să creadă. Ghinionul şi păcatul lor. 

L-au plasat apoi pe Loga în camera criogenică. 

Li Po şi-a resuscitat tovarăşii, Alice, pe Monteith Maglenna şi pe alţi 
câţiva, inclusiv pe surorile sale, Edith şi Rhoda; Frigate, pe Sophie 
Lefkowitz şi alte douăzeci de persoane, Burton, pe Loghu, tokariana 
blondă din Antichitate, pe Cyrano de Bergerac, pe titantropul Joe 
Miller, pe Kazz, omul din Neanderthal, pe Tom Turpin, Jean Marcelin, 


Baron De Marbot şi pe mulţi alţii, pe care Loga îi recrutase în cursul 
războiului purtat de el împotriva Eticilor. 

După şase luni, Burton i-a invitat pe toţi locatarii Turnului, care 
numărau acum peste două sute de persoane, la castelul său, pentru a 
participa la o petrecere. După ce mesele au fost debarasate, Burton a 
dat ordin unui android să bată într-un gong masiv de bronz, ce stătea 
în spatele scaunului său. S-a ridicat şi, înălţând un pahar de vin, a 
spus: 

— Cetăţeni ai Turnului, vă rog să-mi acordaţi atenţie. Vă propun să 
toastăm. Pentru noi. 

Au băut cu toţii, după care el a continuat: 

— Încă un toast. Pentru cei care au dublă cetăţenie, cea a 
Pământului şi cea a Lumii Fluviului. 

Apoi a lăsat jos paharul. 

— S-ar părea că avem cu toţii situaţii bune şi suntem fericiţi, de 
aceea mă rog să o ţinem tot aşa până la sosirea celor de pe Lumea 
Grădinii. Poate chiar şi după aceea. Când va veni vremea, de ne place 
ori nu, va trebui să revenim pe Pământul restaurat ori să trecem în 
uitare. Sper, şi cred că noi, cei de aici, vom avea dreptul să mergem pe 
Pământ, unde ne vom bucura de viaţă până când miezul lui se va răci 
şi va trebui să ne mutăm pe altă planetă mai tânără. Asta se va 
întâmpla peste câteva milioane de ani, şi cine ştie ce se va întâmpla 
într-o perioadă de timp ce ne este imposibil să o concepem? 

A tăcut, a luat o înghiţitură de vin, a lăsat paharul jos şi a privit 
roată către cei strânşi acolo. 

— Din câte am înţeles, miezul Pământului va fi exploatat pentru a 
se putea folosi convertoarele energie-materie. Însă această energie va 
fi utilizată doar pentru a-i resuscita pe cei care mor acolo, şi cu astfel 
de oameni pe Pământ, nu va fi nevoie de multă energie pentru 
resuscitare. Nu vor exista potire sau convertoare care să furnizeze 
hrană. Hrana va fi cultivată pe sol. Dacă lucrurile vor funcţiona 
conform planurilor făcute de Etici, Pământul va fi o planetă plăcută şi 
liniştită. Vor domni pacea şi armonia, deşi eu am îndoieli că leul va 
putea sta alături de miel. Mai ales dacă leul e flămând. Leilor iarba nu 
li se pare hrănitoare. Şi, desigur, nici măcar cei care au Continuat nu 
vor fi perfecţi. Cu foarte puţine excepţii, iar acestea ar putea deveni 
modele nepieritoare pentru noi ceilalţi, ființele umane nu sunt şi nici 
nu vor deveni perfecte. 

Multe persoane din public se uitau la Burton întrebându-se ce se 
pregătea să le spună de fapt. 

— Sunt convins că unii dintre voi aşteaptă viaţa pe Pământ cu mare 
plăcere. Ştiţi că mereu veţi trăi aventuri intelectuale, întrucât ocaziile 
pentru studiu şi creaţie artistică vor fi egale cu cele puse la dispoziţie 
de Turn. Şi veţi fi fericiţi la ideea că viaţa vă va fi senină, ordonată şi 


lipsită de primejdii. Veţi savura cu pasiune o asemenea perspectivă. 

A tăcut şi s-a încruntat. 

— Cu toate astea, există o alternativă la Pământul pe care l-am 
descris. Am verificat navele spaţiale din hangar şi am descoperit că nu 
este nevoie de echipaje deosebit de instruite pentru navigaţie şi 
funcţionare. Sunt complexe în sine, dar şi un copil inteligent de 
doisprezece ani, după ce studiază puţin, poate urca la bordul uneia, 
pornind într-o călătorie spre orice destinaţie doreşte. Desigur, cu 
condiţia ca nava să aibă suficient combustibil. 

Frigate a zâmbit spre Burton şi a ridicat o mână cu degetul mare şi 
arătătorul formând litera O. 

— Ce-ar fi dacă am respinge ideea de a reveni pe un Pământ 
aproape utopic? a întrebat Burton. Dacă am prefera un alt gen de viaţă 
ori nu suntem convinşi că, oricât am iubi Pământul, aşa cum am spus 
mai devreme, vom fi aleşi să facem parte dintre cetăţenii lui? Nimic 
nu ne poate împiedica să ne îmbarcăm pe o navă spaţială, pe toate 
cele aflate în hangar, dacă dorim, alegând una dintre planetele virgine 
catalogate în sistemul de navigaţie al navei, iar apoi să ne îndreptăm 
spre aceasta. Ce vom face acolo, grupul nostru pestriţ, alcătuit din 
oameni aproape nemuritori, ţinând de multe rase, naţiuni şi limbi, dar 
şi perioade istorice diferite? Nu am duce viaţa fastuoasă şi uşoară de 
care ne bucurăm aici, ori mai restrânsă, dar totuşi plăcută, de pe 
Pământul în devenire. Deşi putem duce cu noi ştiinţa şi tehnologia 
Eticilor într-o formă uşor de transportat, nu ne-am putea sluji de ele 
vreme de secole. Ne va trebui mult timp până când populaţia ar creşte 
în asemenea măsură încât să avem suficientă forță de muncă pentru a 
face toate treburile grele şi neplăcute necesare pentru procurarea 
materiilor prime care să fie prelucrate. Aceste planete au fost 
presărate cu generatoare de wathani şi dispozitive de prindere, aşa 
cum s-a procedat şi în cazul Pământului. Putem avea copii, pentru că 
se vor naşte cu wathani, vor fi conştienţi de sine şi vor avea liber- 
arbitru. Însă — şi a privit din nou în jur — dacă vreunii dintre noi ori 
dintre copii vor muri, vom rămâne morţi multă vreme. Poate pe veci. 
În cazul în care Eticii ar reuşi să ne depisteze, noi, cei care am plecat 
cu nava spaţială din Turn, vom fi judecaţi atunci şi acolo, pe dată. S-ar 
putea să trecem, şi astfel să ni se permită să trăim. Ori, poate nu. În 
orice caz, dacă vom muri curând, va trebui să aşteptăm astfel multă 
vreme, pentru că s-ar putea ca Eticii să nu poată ajunge pe planeta 
noastră decât peste mii de ani. Iar dacă, în acest răstimp, descendenţii 
noştri ar reuşi să construiască maşini de resuscitare, cum vom şti dacă 
ei vor decide să ne ridice din morţi? Nu putem anticipa situaţia 
politică, religioasă ori economică a respectivei perioade. S-ar putea ca 
urmaşii noştri să considere că ar fi mai înţelept să nu ne resusciteze. 
Acesta nu e nici pe departe cel mai rău lucru ce se poate întâmpla. La 


început, după ce ne stabilim şi construim locuinţe cu propriile mâini, 
lucrăm pământul, plantăm, culegem recoltele şi aducem pe lume 
prima generaţie, vom deveni o societate armonioasă. Dar pe măsura 
trecerii secolelor, a mileniilor, limba noastră comună, esperanto, se va 
sparge în dialecte, apoi în limbi care se deosebesc la fel de mult 
precum franceza de albaneză. Deşi rasele se vor amesteca într-o 
oarecare măsură, unele grupuri vor dori să-şi păstreze caracteristicile 
rasiale, iar brava noastră lume nouă va avea rase diferite. Limbi 
diferite şi rase diferite. Ca pe bătrânul Pământ. Dar aşa vom avea 
diversitate. Şi, deşi ne vom strădui să ne creştem copiii în iubire, cu 
vremea, pe măsură ce generaţiile se succed, ori poate peste foarte 
scurtă vreme, vom avea acelaşi fel de populaţie ca pe fostul Pământ. 
Doamnelor şi domnilor, după ce vom fi trudit îndelung şi chinuitor şi 
vom fi supravieţuit multor dificultăţi şi primejdii şi poate vom fi 
întemeiat o societate echitabilă pentru toţi, vom asista totuşi la 
degenerarea ei inevitabilă. Ca şi pe Pământ, vor exista oameni 
putenici şi oameni slabi, bogaţi şi săraci, hotărâți şi nehotărâţi, 
curajoşi şi laşi, proşti şi deştepţi, deschişi şi închişi, generoşi şi 
hapsâni, miloşi şi indiferenți sau cruzi, sensibili şi nesimţiţi, blânzi şi 
brutali, brute şi victime, sănătoşi mental, pe jumătate scrântiţi şi 
nebuni de-a binelea. Va exista ură, dar şi dragoste, disperare, dar şi 
bucurie, înfrângere, dar şi triumf, nenorocire, dar şi fericire, 
deznădejde, dar şi speranţă. 

Le-a aruncat o privire scurtă, văzând toate chipurile de parcă ar fi 
fost unul şi acelaşi. lar oamenii au înţeles spiritul, chiar dacă nu şi 
forma exactă în care avea să formuleze următoarele fraze. 

— Dar... vom avea o diversitate imensă, o bogăţie şi un spectru atât 
de larg, lucruri pe care nu ni le poate oferi o viaţă scutită de riscuri. Şi 
vom avea parte de aventură. Vom respinge Raiul şi Iadul ce ne-au fost 
promise. Însă vom lua cu noi o părticică de Rai şi, sunt convins, ceva 
mai mult din Iad. Ar putea Raiul să existe în vid? Fără Iad, cum 
credeţi că ar putea exista Raiul? Vă întreb, prieteni, şi chiar pe cei 
care nu ţineţi prea mult la mine, ce să alegem? Noul Pământ? Ori 
necunoscutul? 

Toţi cei prezenţi au rămas tăcuţi. Apoi Frigate a exclamat: 

— Asta e o întrebare retorică? încotro baţi, Dick? 

— Ştii tu prea bine, a spus Burton. 

A făcut un semn către stele. 

— Cine merge cu mine? 

